
The central problem addressed in this scholarly discourse for the attention of specialists in the 
fields of Buddhism or Christianity or both, is an adequate understanding of the birth, enlightenment 
experience and death of Siddhattha Gotama the Buddha as described in a number of Theravada 
suttas, taking into account the epochal divide between the cultural contexts of ancient India and 

suggests a unique metaphysical, metatheistic vision highly relevant to present considerations of the 
possibility of ultimate religious meaning. As the analysis and argument unfolds, that hypothetical 
assumption gains in force and clarity to the extent that it could be described as the conclusion, 
the main thesis, of the book. 


The methodology applied in the research consists of several overlapping procedures: 


e A good translation of the Pali texts into Afrikaans, achieving a wise balance between a profound 
respect for the ancient Indian rhetoric and the requirement of meaningful communication with 
contemporary patterns of thinking. 

Solid historical explanation of the social, cultural and other conditions no doubt playing a role 

in the content and expression of the ancient text. 

e Sympathetic and sensitive understanding of the true subjective intentions of ancient Theravada, 
different as that context may be from the present situation, enabling the researcher to cross the 
broad and deep ditch dividing generations of humans. 

e The extension or development (including an element of creative critique, something quite 
different from superficial, rejecting criticism) of early intuitions that may prove to be of unique 
relevance in contemporary religious thinking, although not necessarily foreseen or intended 
by early Buddhists (here | am thinking of connections with, for example, modern theories of 
evolution and quantum physics). 

* Creative engagement in inter-religious and metareligious comparative analysis not denying real 
differences, and also synthesis up to the task of contributing to creating a pax fidei for today 
and tomorrow. 

e Six of the seven chapters of the book (I-VI) are mainly concerned with the phenomenon of 
ancient Theravada, mainly engaging the first three of the aformentioned five hermeneutical 
guidelines (a-c). The last chapter (VII: ‘preliminary concluding reflections’) takes further steps 
into dimensions (d) and (e). This is done by paying attention to: 


o Exploration of points of contact (not necessarily historical but as far as substance of 
thinking is concerned), fascinating similarities and substantial differences between 
the Buddha and Jesus, early Buddhism and early Christianity. Aware of the dangers of 
overgeneralising comparisons between ‘Buddhism’ and ‘Christianity’ as totalities, the 
book largely restricts itself to establish productive relationships between early Theravada 
and the synoptic Gospels of the New Testament. 

o Promoting inter-disciplinary communication, in this case, in a wider sense between 
Christian Theology and Religious Studies; and in a narrower, more specific sense between 
Buddhist studies and New Testament Studies, particularly the quest for the historical 
Jesus to which South African research has made a world-renowned contribution. 

o Deliberately promoting a style of inter- and metareligious engagement transcendingistic 
apologetics and polemics in any form. 

o Original steps in a direction of creative reinterpretation of early Buddhism (and early 
Christianity), for example, a model of cosmos as a living, feeling, thinking being, surrounded 
and penetrated by a horizon of emptiness, and an understanding and extrapolation of 
the idea of rebirth in terms of which, for example, religious geniuses such as Siddhattha 
and Jesus are produced by and return to a creative cosmos, itself also appearing and 
eventually disappearing on a horizon regarding which silence is appropriate. 


The book draws on a wide field of scholarship, but no plagiarism is committed. 

Summary 


The book consists of seven chapters: 


Chapter | starts by formulating and motivating the research problem and 
the aim of the book, as well as defining certain concepts that play a vital role, 
such as religion, mysticism and myth(-ology). The methodology that will 
be employed and the religio-theoretical perspective that will emerge are 
adumbrated, and the wider context of the problem and the anticipated route 
of discovery are sketched. 


Chapter II, on the basis of D 14, starts by dealing with the noble birth, the 
prophesies of greatness, and the happy, protected childhood of a previous 
Buddha, Vipassī, six Buddhas before Siddhattha Gotama. It proceeds with the 
luxurious life of the spoilt youth, until his resolve to see the real world out 
there takes shape and he is taken on four sightseeing tours by his charioteer. 
He encounters an old man, a sick man and a dead man. These figures trigger 
a severe existential crisis in the young man’s life, as he discovers that it also his 
lot. Then he meets a happy wandering ascetic, which changes the direction of 
his life. He makes a breakthrough to enlightenment, becomes a Buddha and 
starts teaching. 


Chapter Ill translates portions of K 14 and K 15, and D 19, dealing with 
previous lives of Siddhattha Gotama the Buddha, including existences in non- 
human form, and as the Brahman Jotipala. 


Chapter IV translates M 26 and M 47, and interprets the Buddha’s rendering 
of his own achievement of enlightenment; his initial hesitation to teach; his 
meeting with his five previous comrades, initially skeptical, but soon convinced 
of his legitimacy and authority. 


Chapter V is devoted to the moving story of the Buddha’s illness and death, 
on the basis of D 16. This includes his taking leave of his heartbroken attendant 
Ananda; his encounter with Mara (mythologised evil) advising the Buddha to 
depart as soon as possible; his heroic attitude and behaviour throughout; his 
last teachings and instructions to his monks; his last meal; his physical beauty 
in the presence of death; the presence of overawed divinities; his arrangements 
for his post mortem body; his last words, last meditation and death; and the 
reactions to his death and arrangements for dealing with his body. 


Chapter VI is devoted to the expectation of the next Buddha, Metteyya 
(utilising D 26) and the end of the world (A 7.66). 


Chapter VII enters into a comparison of the appearance and disappearance 
of Siddhattha on the basis of the Pali texts translated, and the birth, life and 
death of Jesus on the basis of recent New Testament scholarship. Both are 
understood as essentially human figures, produced by the processes of a 

conditionalistic cosmos. Attention is paid to a few modern figures with 
interesting theoretical relevance, including Giordano Bruno, Jacob Böhme, 
Baruch Spinoza and Friedrich Schelling, and to significant theoretical 
perspectives, including the notions of tragedy and the profile of a typical 
founder of a religion. However, the emphasis is on the inclusive interpretation 
of Siddhattha Gotama, the Buddha, and Jesus, the Christ, as similar types of 
religious figures, with reference to the emergence of the victorious traditions 
in each case, founding texts and canons and celebrating art forms; the cultural, 
social, political and religious backgrounds; the birth, life and work, and death 
of both; the notions of death and divinity surrounding both; the ethics, and 
the lasting legacy and influence of both. 

artikels en 'n reeks boeke vorm begin gee aan 'n groeiende belangstelling in 
die mistiek, insluitende pax fidei. Hierdie publikasies gee uiting aan sy 
belangstelling in die kuns en dissipline van vertaling uit een religie-taal-kultuur 
in 'n ander. Dit gee uitdrukking aan sy verbondenheid tot die werklike verstaan 
van religieuse manifestasies uit 'n ander kulturele milieu as sy eie omgewing 
op die basis van eerstehandse kennis van hulle normatiewe geskrifte. Elkeen 
van die publikasies bevat ook teoretiese nadenke oor inter- en multireligieuse 
ontmoeting en konvergensie. 

Vooraf 


Geagte leser, die kortste noemer waaronder hierdie boek wat u nou oopgemaak 
het, tuisgebring kan word, is ‘mistiek’ sonder beskrywende kwalifikasie, naby 
die Griekse werkwoord muein: om oë en lippe te sluit; op te hou kyk en juis so 
dieper duisternis en lig te sien; op te hou praat en juis so ruimer kommunikasie 
en liefde te ervaar. Die weg na ligtende donkerte en kommunikerende swye 
word aan die hand van 'n grootste stel geskrifte uit die Indiese antieke gedoen. 
Hierdie boek soek ’n pax fidei in 'n ruimte van stilte, is 'n vredesreis, nié ’n 
uitlok tot konflik nie. Dit tree in gesprek met een ou Boeddhistiese skool asook 
met alle lesers van goeie wil en nie slegs met 'n akademiese gemeenskap nie. 


Daardie geskrifte en die oordenking daarvan, durf ek sê, is van groot belang 
vir diegene wat gedwee of protesterend, maar onmagtig in of op weg is na 'n 
gekommersialiseerde, as verpligtend geadverteerde pretpark van die lewe 
wat deurtrek is van diskriminasie en eksploitasie. Dit is ook van belang vir 
diegene in religieuse sinskrisis, miskien op grond van die voorafgaande en alle 
lewende sterwendes - dus ons almal. 


Een rede waarom die ou dokumente wat hier aangebied word ’n mens so 
aangryp, is omdat dit narratiewe is. Dit vertel die storie van 'n sorgelose jong 
man, wat die traumatiese dimensie in die lewe ontdek, verlig word, ouer word 
en, met ’n groot nalatenskap, gelukkig sterf. Dit bied nie net 'n terapeutiese 
narratief oor die verlede nie, maar ook 'n inspirerende visioen vir 'n toekoms, 
individueel en kollektief. Wie was daardie man? 


Ongeveer tydens die sesde tot die vyfde eeu VAJ, het 'n hoogs uitsonderlike 
Indiër, bekend as Siddhattha Gotama uit die Sakya-stam, geleef en geleer, 
gesterf en ’n beskawing-veranderende invloed uitgeoefen het wat vir millenia 
geduur het en steeds duur. Hierdie boek oorweeg, aan die hand van 
geselekteerde dele uit die oudste beskikbare Boeddhistiese oorlewering (die 
Theravada Pali-geskrifte), die verskyning en verdwyning, wentelend om die 
verligting, van hierdie mens. 


Hierdie boek is nie geskryf vanuit of ten bate van enige religieuse 
institusionele assosiasie nie, en is nie op institusionele interreligieuse 
sinkretisme of hibridisering gerig nie. Dit vermy godsdienspolitiek en neem 
ook nie deel aan sodanige gesprekke nie, hetsy binne of buite die akademiese 
terrein. Die boek is nie deel van 'n propaganda-oorlog, polemiek en apologetiek 
in ’n geloofskompetisie nie. Dit tas na 'n ruimte, luister na ’n stilte anderkant, 
buitekant en tog binnekant alle vorme van religie. Dit is 'n voortsetting van ’n 
dekades-lange reis, waarvan enkele wegwysers in die literatuurlys vermeld 
word. 

Die mistieke lewensreis is nie soos 'n honderd meter-wedloop waarin jy ylings 
in jou eie institusionele baan voortjaag en in die proses elmboé stamp met 
ander stormjaers langs jou nie. Dit is eerder soos ’n rustige ontdekkingswandeling 
in 'n wye landskap. Deelnemers beweeg saam of alleen, swyend of dalk met ’n 
paar vriendelike woorde afwisselend oor rigting en afstand tot sover hulle 
kan - almal met uitsig en insig en saam as gemeenskaplike doel in vrede stil 
wees. Gerugsteun deur en bydraend tot die akademiese projek en as mistieke 
nadenke wil dit ook in 'n wyer verband met 'n kultuur in krisis kommunikeer. 
Dit word in die wyse van aanbieding in Afrikaans weerspieël. 


Ek vermoed dat baie lesers hulleself in 'n situasie soortgelyk as die vroeë 
Boeddhisme bevind - tussen tye, in ’n tydskanteling tussen 'n verlede wat 
verby is en 'n toekoms wat nog nie duidelik is nie; 'n tyd van verval in 
betekenisloosheid en tog met belowende moontlikhede. Die vroeë 
Boeddhisme soos ons dit in die kanon leer ken, het hoflik, liefdevol en 
nieverwerpend afskeid geneem van 'n ou denksisteem, 'n nuwe weg gevind 
en rustig en vasberade bewandel. 


Hierdie boek wil nie institusionaliseer nie en is nie 'n instituut-gedrewe 
bedrywigheid nie, wil geen historiese model (ook nie vroeë Theravada) slaafs 
Kopieer nie, maar wil hierdie ou boodskap (herontdek, (herbedink en in ons 
'n situasie bekend stel en hopelik laat blom en vrug dra. Daarvoor is die 
beskikbaarstelling van ou tekste soos hierdie belangrik. Die vertolking is ’n 
kritiese bedenking van 'n omgangswyse met die werklikheid wat deur die 
boodskap van die Boeddha geinformeer is onder huidige Euro-Oosters-Afrika 
kulturele omstandighede. 'n Geldige vertolking van die leer van die Boeddha 
in ’n land soos Suid-Afrika bied 'n besondere uitdaging en uitnodiging. Dit 
word aanbeveel dat plaaslike, inheemse (in die kulturele konteks van hierdie 
boek: ‘Afrikaanse’ in wyer 'Suid-Afrikaanse” belangstellendes deelneem aan 
die hermeneutiese sirkel van enersyds bestudering van die oorspronklike 
boodskap en bedoeling van die Boeddha soos in die Theravada-kanon 
neergelê, en andersyds 'n relevante en deurdagte oorweging daarvan in ’n 
ander, hedendaagse situasie. Wat hier aan die leser voorgelê word, is ’n 
oefening daarin. 


In hierdie verband beteken dit vir my ook veel om die gebruiksveld van die 
Afrikaanse taal, die kulturele medium van 'n merkwaardige kulturele 
saamvloeiing op Afrikabodem, uit te brei. Daar is ook 'n interessante historiese 
ooreenkoms tussen die sosiale gesitueerdheid van Pali en Afrikaans: 
Eersgenoemde was in die eeu of so VAJ onder druk weens die oorname van 
Sanskrit as die geleerdheids- en statustaal van die tyd, soos deesdae die geval 
ismet Afrikaans en ander klein tale in'n vergelykbare situasie. Die opskrifstelling 
van die kanon in Pali was onder andere ook ’n daad van taalbevestiging. 


Waar die woord ‘Boeddhisme’ hieronder voorkom, verwys dit (tensy anders 
vermeld) na die vroeë Theravada-skool (daar was inderdaad agtien Hinayana-skole). 

Die gesprek in hierdie boek vind in Theravada-perspektief plaas, maar die 
implikasie daarvan is nie dat hierdie tradisie tot die ‘hoogste’ of ‘enigste geldige’ 
vorm van Boeddhisme of religie verhef word nie. Hoogs gewaardeerde 
gespreksgenote sou ook later Theravada, soos byvoorbeeld die denke van 
Buddhaghosa of ander manifestasie soos Mahayana in ’n groot verskeidenheid 
variante, onder andere die Madhyamika van Nagarjuna, die Yogacara van Asanga 
en Vasubandhu, die Hua-Yen van Fa-Tsang of die kontemporére Humanistic 
Buddhism van Hsing Yun wees, om slegs enkeles te noem. Net so sou ’n mens as 
Christelike gespreksgenoot een of meer variante uit 'n ewe indrukwekkende 
verskeidenheid manifestasies kon kies, ook sonder die suggestie van ‘hoogste’ of 
‘enigste geldige’, byvoorbeeld en onder andere Europese Christendom in die 
gedaante van Rooms-Katolisisme of Ortodoksisme of Reformasie in die variéteite 
van Lutheranisme of Calvinisme of Anglikanisme, of die charismatiese golf, of 
Indiese of Sjinese of Afrika-Christendom. Om egter so 'n fokus as geloofskeuse of 
waarde-oordeel in een of ander graad van verwerping te veronderstel, is nie deel 
van die godsdienswetenskaplike werkswyse of van die transendensie denke wat 
in hierdie boek veronderstel word nie. Die primêre fokus van die boek is die vroeë 
kanoniese Pali-geskrifte en daar rondom die vroeë Theravada, met (veral later in 
hierdie boek) sydelingse vergelykende betrekking van die vroeë Christendom 
Soos in die Nuwe Testament opgeteken. Die latere ontwikkelinge van Theravada 
(en die Christendom) kom ook wel soms in ons gesigsveld, maar sekondêr en 
konteksverhelderend ter verduideliking van die primêre fokus. 


In hierdie boek speel die Calvinistiese Reformasie 'n sekere agtergrondsrol, 
maar word dit nóg verheerlik, nóg verwerp. Die rede daarvoor is omdat ek 
die meerderheid van die lesers sien as hoogs waarskynlik ‘Afrikaans’ van taal 
en kultuur, en van ‘Reformatoriese’, 'Gereformeerde' of ‘Hervormde’ 
agtergrond, en ek die saak waarom dit gaan, kontekstueel wil situeer. Die 
hermeneutiek wat gevolg word, wil simpatieke liefde verbind met 
onkompromiteerbare integriteit in kritiek. Alle tradisies verdien respek 
omdat hulle geslagte deur krisisse gedra het, maar almal het hulle momente 
van tragiek en hulle grense. Dit geld ook van die Calvinistiese Reformasie. ’n 
Eis van 'n absolute keuse vir een as die waarheid en teen die ander twee of 
alle ander religieuse komplekse wat in verband met mekaar gebring word, is 
onnodig en ongeldig. Die werkshipotetiese, verbandleggende betrekking 
van een van die vroeë Boeddhistiese skole op een van die vele moontlike 
Christelike fokuspunte, impliseer nie die gelowige inval by enige een van die 
twee as uitsluitlik waar nie. 


Die teoretiese raam waarin sake in hierdie boek bedink word, kan as 
metamitologiese, metateistiese en metafisiese mistiek beskryf word. Sowel 
Theravada as een of ander vorm van Christendom word tendensioneel in die 
rigting van absolute swye verleng. Die boek veronderstel dat presies dieselfde 
diepste tendens in Boeddhisme sowel as Christendom werksaam is. 

Hierdie is ’n boek oor die verskyning en verdwyning van 'n Boeddha volgens 
die vroeë Theravada-kanon. Slegs in die laaste hoofstuk (VII, ‘voorlopig 
afsluitende oorwegings”) kom die Christendom werklik ter sprake. Deel van 
die motivering waarom dit ingevoeg is, was om ruim erkenning te gee aan die 
hoë vlak van Suid-Afrikaanse navorsing in Afrikaans (met die diep besef in 
daardie navorsing van 'n geproblematiseerde historiese verbindingslyn tussen 
vandag en die Reformasie) oor die lewe van Jesus - 'n werkswyse waarby 
hierdie boek aansluit. Die boek wat hier voorgelê word, word gedra deur die 
werkshipotetiese oortuiging dat twee besondere mense, 'n Indiër, Siddhattha 
Gotama, en 'n Hebreër, Jesus van Nasaret, duskant en anderkant mythologoumena 
en theologoumena - hoe imposant ook al in hulle eie reg - as mistici op 
dieselfde weg gereis het. Die taak van hierdie boek is die vind, uitbou en 
toepassing van 'n teoretiese en mistieke ruimte waarin figure soos Siddhattha 
en Jesus saam verklaar, verstaan en vertolk kan word. Ontwikkelende 
religieuse sensitiwiteit en intellektuele integriteit vandag veronderstel en 
vereis toenemend 'n denkmodel wat almal op die mistieke reis insluit. Laat 
konfrontasie ontmoeting word, immer verder bewegend. 


Hierdie voorlegging word geflankeer deur 'n inleiding (hoofstuk |) wat die 
breë benadering van hierdie boek, die historiese verband en ander algemene 
noodsaaklike inligting voorsien, en 'n samevattende, afsluitende, vergelykende 
hoofstuk (VII). Die leser sal daar 'n verbandlegging tussen die genoemde 
twee groot figure vind. Tussen hierdie begin en einde is daar 'n aantal seleksies 
uit die versameling kanonieke geskrifte van Theravada, in vyf hoofstukke 
georden. 


Aanhalings uit die Bybel is gemaak uit Die Bybel 2020-vertaling. 


Hierdie boek het 'n wordingsgeskiedenis waarvan die vermelding daarvan 
my groot vreugde gee. Oor 'n tydperk van elf jaar het ’n Pali-studiegroep 
weekliks in Pretoria byeengekom, tekste uit die Sutta Pitaka vertaal en oor die 
betekenis van die ou boodskap besin. 'n Vrug van daardie samewerking was 
die aanbieding van die Dhammapada (vol. Kruger 2017). Vanaf 2017 het die 
volgende kalyana-mitta [edel-vriende] saam oor die lewe van 'n Boeddha wat 
hier aan u voorgelê word, gelees en besin: Hildegard Behrens, Pieter Erasmus, 
Johan en Sherral Herholdt, Johan Kleynhans, my eggenote Christina Kruger, 
Willie en Gerda Potgieter, en Piet van Zyl. Vir hulle lewensveranderende 
vriendskap kan ek net dankie sê. 

Afkortings 


A Anguttara Nikaya 

D Digha Nikaya 

Dh Dhammapada 

K Khuddaka Nikaya 

M Majjhima Nikaya 

S Sutta-Nipata 

Vis Visuddhimaggha (van Buddhaghosa), verwysend na Rhys Davids (red. 
1975) se Pali-uitgawe sowel as Nanamoli (1979) se vertaling in die 
literatuurlys. Ná eersgenoemde word verwys met die bladsynommers; 
na laasgenoemde met die onderafdelings soos dit in hierdie boek 
voorkom. 

VVVV vertaal, verklaar, verstaan, vertolk 


Hoofstuk l| 
Verband en benadering 


E 11. Probleem en doel 


Hierdie boek wil aan die hand van seleksies uit 'n aantal Pali-geskrifte die 
verskyning en verdwyning van ’n Vol-Verligte mens, 'n Boeddha, ondersoek, 
soos dit verband hou met die Theravada-leer. Die titel kon net sowel van 
Boeddhas in die meervoud gepraat het, want volgens Boeddhistiese insig is 
daar nie net een nie, maar talle. Die 'verskyning' van sulke figure kulmineer in 
hulle ‘verligting’, en ‘verligting’ in hulle ‘verdwyning’. ‘Verskyning’ en ‘verdwyning’ 
sluit ‘geboorte’ en ‘dood’ in, maar behels meer; dit verwys na 'n groter omlysting 
as die kronologiese datums van geboorte en sterfte van mense. Konsentrerend 
op verskyning en verdwyning met verligting as die kerngebeure tussen die 
twee, word die vyf-en-veertig-jarige openbare loopbaan van Gotama Boeddha 
hiernaas buite rekening gelaat, behalwe in soverre dit direk ter sprake kom in 
die verskynings-, verligtings- en verdwyningsverhale. 


Die feit dat dit in Afrikaans Cn taal met sterk tradisionele Christelike bande) 
gedoen word, bring onvermydelik mee dat 'n verband gesoek sal word met ’n 
ander hoogs uitsonderlike man uit die begin van die 'Christelike' (weens 
historiese magsontwikkelinge nou die Algemene” Jaartelling: 'n Hebreër, 
Jesus van Nasaret, wat ook 'n beskawingveranderende invloed uitgeoefen het 
wat millenia geduur het en dit steeds doen. Trouens, van die historiese 
‘grondléers van geloof” (reds. Beck et al. 1997) stel die lê van ’n sinvolle verband 

Verband en benadering 


tussen Siddhattha, histories die ouere, en Jesus, die jongere, ’n besondere 
uitnodiging en uitdaging - so groot is die ooreenkomste en so tergend die 
verskille. Om my argument vooruit te loop: daar is geen noodsaak vir ’n 
uitsluitende keuse tussen daardie twee figure as persone of as die religieé wat 
om hulle gebou is nie. Om mense voor so ’n absolute keuse te stel as 
heilsnoodwendig en ewigheidsbepalend is onnodig. Natuurlik word die 
vryheid van mense om 'n keuse te maak ten gunste van waar hulle die 
gemaklikste voel, erken. Die ware beslissings word vir die doeleindes van 
hierdie boek aangeneem, en dit staan en val met die teoretiese (teologiese, 
filosofiese, metafisiese) konstrukte wat om hierdie twee mense en hulle 
boodskappe tot stand gebring is - die twee onderskeie teoretiese tipes 
ontwerpe in en agter hulle (en ander) as religieus heilbrengende figure. 


Wat die leser in hierdie boek sal vind, is twee teoretiese ontwerpe van twee 
vloeibare en veelvormige verskynsels, rofweg groepeerbaar as 'Boeddhisme' en 
‘Christendom’. In werklikheid is daar waarskynlik soveel Boeddhismes en 
Christendomme as wat daar Boeddhiste en Christene is. Die begrippe 
'Boeddhisme' en 'Christendom' funksioneer hier as ideëltipes: twee abstrakte 
modelle, bedoel as maatbande om dinge in verband met mekaar te kan bring en 
te vergelyk. Natuurlik moet sulke modelle of denkkonstrukte darem aanwysbaar 
en kontroleerbaar in kontak met die werklikheid wees. En albei word hier 
aangebied as dele van toenemende gehele, ad infinitum tot en met 'n allergrootste 
geheel wat nie op 'n definitiewe grens stuit nie, maar net verdwyn (maar nie in 
een of ander iets of iemand nie). Wat hier plaasvind, is 'n verlenging in verskillende 
opsigte van die vroeë weergawes van die twee onderskeie stigtersfigure tot by 
'n dimensie waar hulle vertolk word as ontmoetend, en so versoen word. 


Boeddhiste neem ’n drieërlei toevlug: in (a) die Boeddha [Buddha]; (b) die 
leer [dhamma]; en (c) die sosiale gestalte [sangha]. Hierdie drie is sterk in 
mekaar geimpliseer. Al drie is uitdrukking van insig in ’n driedimensionele 
diepste werklikheid van dinge: (a) nieblywendheid [aniccata]; (b) niesubstansie 
[anattā]; en (c) lyding [dukkha]. Saam staan hierdie drie bekend as tilakkhana 
[drie kenmerke]: die drie basiese simptome van die menslike krisis. Maar, 
ontstaan die vraag, indien nie blywendheid en substanse nie, wat dan? Wat 
is die werklikheid dan; hoe werk dit? Die Theravada antwoord lui: die 
werklikheid is 'n proses van aloorsaaklikheid, kondisionaliteit [oaccayata]. 
(a) Nieblywendheid, (b) niesubstansie en (c) kondisionaliteit is die drietal 
waar die uiteindelike lewensbeskoulike, 'metafisiese' beslissings gevel word. 
'n Probleem wat hieronder afgetas gaan word, is: Hoe hou dit verband met 
die Christelike, trinitariese godsbegrip? Ons moet die twee dink-en-doen 
sisteme nie gelykmaak of deurmekaar klits nie. Dit kan oppervlakkig wees en 
die ontdekking van dieper dimensies verhinder. 'n Mens leer deur verskille 
raak te sien en dan om hulle te probeer oplos. Tog wil ek heel aan die begin 
die wesenlike versoenbaarheid, saamhorigheid, van die persone en 
boodskappe van die Boeddha en Jesus in 'n mistieke visie beklemtoon. 


Hoofstuk | 


Hierdie boek handel oor die geboorte van ’n baba, die deurslaggewende 
bestaansveranderende ervaring van ’n jong man en die sterwe van ’n bejaarde 
Vol-Verligte man, maar ook en veral oor die persoon en betekenis van hierdie 
persoon as die ‘Boeddha’ [Buddha: ‘Verligte’] volgens Theravada Boeddhisme - 
meer presies, van ‘’n’ Boeddha, want in 'n Boeddhistiese konteks word daar 
gedink in terme van talle Boeddhas wat gekom en gegaan het, sal kom en sal 
gaan, in ooreenstemming met die werklikheidsgrondwet. Die titel Verskyning 
en verdwyning wil die wese van Boeddhaskap en van 'n Boeddha se leer, 
soos deur Theravada-oë gesien, hedendaags vertolkend saamvat: (a) dat 
alle dinge niepermanent is; (b) niesubstansieel; (c) kondisioneel interverwant 
met alle dinge in die verlede, hede en toekoms; en (d) uiteindelik verskynend 
en verdwynend op 'n absolute gesigseinder, waar swye die enigste 'antwoord' 
kan wees. Dit geld ook van religiestigters, Boeddhas. Dit is verenigde 
grondwaarhede, grondwerklikhede. Om dit nie in te sien nie, is 
(in Boeddhistiese idiomatiese uitdrukking) 'n bron van lyding; om dit in te 
sien, voorwaarde vir ware geluk. 


Dit is in die huidige tyd relevant en uitdagend. Ons leef immers in 'n tyd 
waarin wetenskap en tegnologie die lewensverwagting van mense opgestoot 
het tot hoër as ooit in die bekende geskiedenis, waarin mense, skiëntisties- 
ideologies gesproke, nie veronderstel is om te sterf nie. Maar midde-in hierdie 
tyd het die COVID-19-pandemie onvergeetlik die boodskap van menslike 
sterflikheid oorgedra. En dit in die breër aardverband van 'n ekologiese krisis 
sonder weerga, waarin duisende spesies plante, insekte, visse, see- en 
landbewonende diere onlangs uitgesterf het of aan die uitsterf is, grotendeels 
as gevolg van die menslike droom en ambisie van menslike triomf oor die 
dood. Meer: Verdwyning blyk die lot te wees van eeue-oue kulturele tradisies 
en tale - byvoorbeeld die San-tale tienduisende jare oud in hierdie land; van 
selfs triomfalistiese kulturele epogge, aangebied en aanvaar en ervaar as die 
vervulling van historiese menslike prestasie; van religieuse instellings en hulle 
as ewig gewaande boodskappe, waarin aanvanklike nederige geloof kon 
oorslaan in doktrinêre triomfalisme, en tog alle tekens van verdwyning toon. 


In hierdie verband wil hierdie boek die leser die geleentheid gee om 
eerstehands kennis te maak met die Theravada-boodskap aangaande die 
‘wat’ van universele verskyning en verdwyning, en die ‘hoe’ van sinvol daarmee 
saamleef, soos sentraal gefokus op Boeddhas. Die onderskeie hoofstukke 
is nie van dieselfde omvang nie, maar is ingedeel volgens tematiese 
afsonderlikheid. Hulle handel oor: 


I. ’n Oriënterende inleiding wat die benadering en breër konteks van hierdie 
boek uiteensit. 

ll. Die geboorte, jeug en verligting van 'n vorige Boeddha (VipassD. 

II. 'n Greep uit ’n vorige lewe in die proses van Boeddha-wording van die 
‘huidige’ Boeddha (Siddhattha Gotama). 

IV. Die verligtingervaring van Gotama Boeddha. 


Verband en benadering 


V. Die heengaan van die huidige Boeddha (met uitsluiting van sy vyf-en- 
veertig-jarige werksaamheid en openbare bediening). 

VI. Die verwagte volgende, toekomstige Boeddha (Metteyya) en die 
wêreldeinde. 

VII. In die slothoofstuk word Siddhattha Gotama die Boeddha in 'n breër 
religiehistoriese en mistieke konteks geplaas, met besondere verwysing 
na Jesus van Nasaret, die Christus soos in die kanoniese Nuwe Testament 
geteken, en word die teoretiese vertolkingsraamwerk wat in hoofstuk | 
voorgestel is, voorlopig afgesluit en verder toegelig. 


E 1.2. Religio perennis 


Ter inleiding kan die grondplan van die skerm, tuiste, toevlug van singewing 
wat as werkhipotese hierdie ondersoek lei, geskets word. Die uitgangspunt 
wat die besinning onderlê, is ’n funksionele definisie van religie. Hierdie boek 
is nie geskryf deur ’n formele lid van enige van die groot institusionele religieë 
nie, maar deur ’n simpatieke bestudeerder van meerdere, almal verlengend tot 
verskyning en verdwyning op ’n horison ‘waar’ (nie meer ’n toepaslike 
aanduiding nie) alles, ook alle denke, begin en eindig. Wat my leser hier vind, 
is 'n werkhipotetiese vertolking, bewustelik vertrekkend van Boeddhistiese 
uitgangspunte, en enkele lyne daarvan verder verlengend. Aan die hand van 
en na aanleiding van die vertaalde gedeeltes wat volg, vind twee toetsings 
gelyktydig plaas: ’n Toetsing van my grondplan, model, uitgangspunt, en ’n 
voortgesette toetsing van die Boeddhisme. Dus: twee gelyktydige oor-en- 
weer her-óór-wegings. Nog ’n wesenlike gespreksgenoot is Jesus en die 
Christendom, en meer sydelings word ook ander insette verwerk. Die 
probleemstelling en oplossing word aangebied as ’n quaestio disputanda: ’n 
hipotetiese stellinginname, uitnodiging tot kritiesoeredenerende oorweging 
daarvan, en duidelike maar steeds hersienbare gevolgtrekkings. 


'n Mees basiese uitgangspunt (religie as algemeen menslike verskynsel, 
breed opgeneem) word verleng tot 'n metafisies mistieke, metateisties 
mistieke ontwerp as basis van 'n denkmodel wat skynbaar uiteenlopende, 
botsende religieë (hier word gekonsentreer op Boeddhisme en Christendom) 
en selfs variante van skynbare nie- en antireligie sinvol vertolkend wil 
akkommodeer. Dit wil luister na 'n simfonie van meerdere instrumente, almal 
ingestem op een komposisie; dit wil kennis dra van meerdere karavane, dikwels 
uiteenlopend dwalend, maar uiteindelik in-een-rigting-bestemd en tog nooit 
finaal arriverend; dit wil waardering hê vir talle uiteenlopende vorme van lewe 
in een wyd oop veld. Dit is ook op religieë van toepassing. As jy een goed wil 
ken, leer dan ook minstens een ander een in diepte ken. En leer soveel as 
moontlik van die hele veld ken. Wie net een ken, ken geen, en tog ook: wie een 
ken, ken almal. Pars pro toto; totum pro parte; pars pro parte. Sien die religieë 
saamvlieg soos 'n swerm frette in die wye oop ruimte, almal soortgenote, half 

deur mekaar heen, maar tog saam en nie in mekaar vas nie, as 't ware een 
organisme, elke een vrymoediglik singend soos sy of hy gebek is. 


Hierdie kennismaking wil vier fakkels gelyktydig dra: unieke singulariteit; 
uitdagende pluraliteit; gepostuleerde totaliteit; uiteindelike leegheid. Dit wil 
twee dimensies balanserend gelyktydig eerbiedig: allesomvattende 
integrering, en alles-agterlatende relativering, transendering. So wil dit ’n 
philosophia perennis, religio perennis, dien: Die insig dat alle religieë (dit sluit 
ook alle wysheidslere in), hoe verborge of verwronge ook al, 'n innerlike 
kompas, intuitiewe gerigtheid op, heimwee na dieselfde ware noorde dra. 


N I.3. Definisie van religie 


'n Religie, manifestasie van 'n homoversele verskynsel, word hier gedefinieer 
as 'n betekenissisteem wat: 


e die menslike droom van, en 'n weg na, optimale verligting, (1) kognitief; 
(2) emosioneel; en (3) moreel aandui 

e bewandel deur 'n mens as 'n eenheid van (1) materiële; (2) vitale; 
(3) emosionele; en (4) kognitiewe dimensies 

e in die konteks van die kosmiese werklikheid as geheel, gekonstitueer met 
(1) materiële; (2) vitale; (3) emosionele; en (4) kognitiewe dimensies, 
omring en deurdring met leegte. 


Dit is 'n ideëel-tipiese definisie van religio perennis: 'n Abstrakte model, as ’n 
basis en standaard vir die vergelykende studie van alles wat as ‘religie’ aangebied 
word. Dit dien ook as 'n definisie van ideale religie, religie in die beste sin van die 
woord. Religie is 'n tou, gevleg met bogenoemde drie stringe, waarmee na die 
piek van menslike ervaring gestyg word en vandaar na benede gesak word. 
Religieus-wees is 'n spiraalbeweging: eerstens, 'n beweging na bo, uit die lyding 
en stryd van die gewone lewe op na die staat van kognitiewe, emosionele en 
lewenspraktiese welsyn en geluk; en tweedens, 'n beweging na benede uit die 
staat van verligting, toegerus, terug in die harde lewe in. Die beweging na bo 
behels die progressiewe verstilling, staking, van die drie inmekaar gevlegte 
dimensies: lewenspraktyk, emosionele lewe, en verstandelike denke - in `n 
beweging van allerlei dinge dink en aanvaar na swye en dieper mistieke wete. 
Dan, vertrekkend vanuit daardie diep mistieke wete sak homo religiosus, verlig 
en geinspireer, terug na benede. Dieselfde tou, dieselfde mens, maar verlig. 


Effens meer uitgebrei, optimale verligting behels: 


° Volkome kognitiewe insig, naamlik: 
o diep en suiwer weet (gnosis, met mistiek as spits), dit is uiteindelike 
insig in die geheime van lewe en dood en lyding en geluk 
o gevolglik diep en suiwer stilte, tog ontplooiend as 
o diep en suiwer dink (insluitend geheue, antisipasie, analise, sintese, 
spekulasie). 

e Volkome emosionele suiwering, naamlik: 
o diep en suiwer kalmte 
o diep en suiwer liefde 
o diep en suiwer wil. 
° Volkome praktiese, morele heiliging van 'n mens se eie lewe en die 
skep van geluk rondom, naamlik: 
o diep en suiwer vermoë 
o diep en suiwer daad 
o diep en suiwer uitwerking. 


Drie maal drie: nege, met as tiende die integrale eenheid van die geheel, 
teenwoordig in elke een, soos elke een elke ander een en die som van almal 
bevat. 


As deel van die verstaansraamwerk van hierdie boek, en as verduideliking 
van die definisie van religie, word hier aan die hand gedoen dat bogenoemde 
fundamentele konstitutiewe dimensies op verskillende wyses, in verskillende 
grade, in verskillende konfigurasies en met verskillende aksente voorkom in 
wat in die algemeen as konkrete, empiriese ‘religie’ bestempel kan word. 


Die definisie hou ook verband met die waarheidsvraag, want in hulle 
individuele kwaliteit en samehang bevat bogenoemde sentrale dimensies wat 
as kriteria vir die beoordeling van waarheid en waaragtigheid kan geld. 


E 1.4. Algemene manifestasies van religie 


Die relatiewe onderskeide en aksentverskille moet nie gefikseer word op 
verskillende tipes religie nie. Aan laasgenoemde suggestie het Cannon (1996) se 
sesdelige skema (anders gekonsipieer), uitgewerk in fyn besonderhede, nie 
ontkom nie. Wat nou volg, is 'n breër uitwerking van die definisie van religie hierbo. 


(a) insig, kennis 


Alle religie veronderstel ’n mens-, lewens- en wêreldbeskouing (psigologie, 
ontologie) en opvattings oor hoe sulke kennis bereik kan word (epistemologie). 
Dit kan (enkele voorbeelde) hoë of lae waardering van die natuurlike lewe 
behels; noulettende analitiese en sintetiese aandag aan die werklikheidsproses 
as geheel; dieptemeditasie agter die oppervlaktefenomene; kontak met 
God danksy bonatuurlike openbaring; wetenskap; ’n kombinasie van die 
voorafgaandes. Die definisie hierbo gee prioriteit aan radikale, metarasionele 
mistieke ervaringsinsig, wete. Daarop volg mistieke swye. En dan, duskant die 
grens van swye, terugkerend in die gewone lewe, ontstaan weer ruimte vir 
rasionele analitiese en sintetiese, selfs spekulatiewe, denke. 


(b) geestelike verdieping, ervaring van dieptedimensie 


Religie soek na, bereik (of maak aanspraak op bereiking van) kontak met 
dieper lae van die werklikheid. Dit kan gesoek of bereik word deur, byvoorbeeld 

ritueel, gebed, onttrekking soveel as moontlik van, of juis in groepsekstase; 
meditasie; herhaalde toewyding; die kontemplasie van simbole; die voortbring 
van en inlewing in kuns; kombinasie van genoemdes. Dit kan verdieping in die 
intiemste diepte van jouself wees, of groter integrerende pan-kon-sentrasie 
Calle enkele dinge saam sentrerend’-belewenis). Dit kan aangebied word as 
ervaarde eenheid met God, of met die Al, of ervaring van absolute Leegte. 


(c) gesindheid, emosionele en wilsgerigtheid 


Religie berus op en versterk gevoeligheid jeens, en positiewe emosie en wil, 
soos liefde, gehoorsaamheid, opofferingsbereidheid jeens die bron van alle 
dinge, ander mense naaste, verder en onbekend, ander lewe, selfs die ganse 
aarde en, reg verstaan, ook jouself. 


(d) etiek, praktiese omgang met buitewêreld 


Religie motiveer, inspireer en gee praktiese voorskrifte met betrekking tot 
gedagte, woord, handeling en algemene lewensinrigting om 'n verskil in 
lewenskwaliteit in en om ’n mens self teweeg te bring. 


(e) hoër vermoëns 


Dit behels krag, uitwerking op jouself of ander, of situasies, of die natuur, eie 
krag of deelwees van 'n Hoër Krag. Dit kan aangebied word as wonderwerke, 
die talent van genesing, goeie gebeds- en voorbiddingspraktyke, sjamanistiese 
mag oor jouself, ander of die natuur, of soewereine berusting in en medewerking 
met wat aanvaar word as direkte werking van 'n Hoër Hand. 


In verskillende religieë en by verskillende individue van dieselfde religie 
kom bogenoemde manifestasies relatief verskillend beklemtoond voor. In die 
mate dat hulle nie geintegreerd voorkom nie, of in die geval dat selfs een 
ontbreek, word afgewyk van die ideëltipe ‘religie’ soos hier gebruik. 


Hier wil ek gebruik maak van die onderskeid wat Afrikaans bied met die 
begrippe ‘godsdiens’ en ‘religie’. ‘Godsdiens’ veronderstel uitgesproke ’n 
bonatuurlike God en/of sulke gode in die meervoud. ‘Religie’ is etimologies 
sedert die laat antieke tyd teruggevoer op die Latyn re- (‘weer [‘her-’], dus 
herhalend en intensiverend) en -/igare: ‘bind’. Prakties veronderstel dit inbinding 
in 'n groter, hoër dimensie wat waarskynlik meestal ‘gode’ insluit, maar dit laat 
ook ruimte vir sinvolle integrasie in die groot werklikheidstrukture en -prosesse, 
sonder die noodwendige veronderstelling van ingrypende 'gode' of een God. 
‘Godsdiens’ is ‘religie, maar ‘religie’ is nie noodwendig ‘godsdiens’ nie. 

(f) volheid en leegte 
Volgens die logika van hierdie boek is 'n fundamentele kwessie die verband 
tussen ’n uitgangsklem op 'volheid' of op ‘leegte’. Die eerste sentrale fokus, 


synsdenke, het die twee kante van ‘teenwoordigheid’? en ‘afwesigheid’. 
In hierdie tipe denke kan die ewig substansiële God ’n heilige Teenwoordigheid 

wees met dienoorkomstige ervarings van byvoorbeeld intense geluk en 
daaglikse tekens van ingrype, of dit kan heilige Afwesigheid wees met 
gepaardgaande intense gemis. Dit is 'n welbekende onderskeid in die 
Christelike mistiek, ook onoortreflik aanwysbaar by die doop van Jesus deur 
Johannes die Doper, en by sy ervaring van godverlatenheid aan die kruis. 
Dieselfde Evangelis, Matteus, bewoord albei uiterste momente van 
godsdienservaring, Teenwoordigheid en Afwesigheid: 


Meteens het die hemele vir Hom (Jesus) oopgegaan en Hy het die Gees van 
God soos 'n duif op Hom sien neerdaal. En meteens het 'n stem uit die hemele 
gesê: ‘Dit is my geliefde Seun oor wie Ek My verheug’ (Matt. 3:16) en, ten diepste 
verwant daaraan: ‘My God, my God, waarom het U My verlaat?’ (Matt. 27:46). God 
se oorweldigende syn, hetsy aan- of afwesig, is geensins in die gedrang nie. 


Die tweede sentrale fokus postuleer nie die aanvaarding van “n' (of die”) 
eerste en laaste substansialistiese syn met hierdie en daardie eienskappe as 
bewysbaar of denk- of heilsnoodwendig of ervaarbaar nie. Hierdie tweede 
munt, naamlik die klem op niemassiwiteit, niesubstansialiteit, leegheid, het ook 
twee kante: Die een kant is geheimenisvolle verskyning-verdwyning, opkom uit 
en hang in en wegraak in absoluut niedenkbaarheid en nieervaarbaarheid (maar 
nie uit of in “n' of ‘die’ ‘niets’ nie - dit sou self op substansialisering neerkom). 
Die ander kant van hierdie tweede munt is relatiewe, flitsende, verskynend- 
verdwynende, niesubstansiële minifaktore wat die voorhande ervaarbare, 
denkbare werklikheid opmaak. Van die wêreldreligieë het veral Taoïsme en 
Boeddhisme hierdie tweede weg betree, en dit is die leidende motief wat in 
hierdie studie ondersoek word. Dit is aanwysbaar in die laaste woorde van die 
sterwende Boeddha: ‘Wesenlik verganklik is dinge saamgesteld’. Alle flitsende 
dinge hang interafhanklik met ander flitsende dinge saam, is ‘leeg’ van 
selfsubstansie. Maar ‘leegte’, 'n woord met die neiging tot verdingliking wat met 
taal as sodanig gegee is, is ’n begripsfabrikasie sonder eie syn. 


Ter illustrasie van die tweede fokus: Word stil. Kyk fyn en sien ver oor berge 
en dale tot landskappe ononderskeibaar word van leë lug, met wonderskone 
sonsopkomste en sonsondergange. Verlaat jou huis en begin loop, verby rotse 
en bosse, ander huise en gehuggies en paleise en religieuse kapelle, dag na 
dag, maar die gesigseinder bly vir jou, voetloper, onbereikbaar. Maar intussen 
leer jy die landskap ken en waardeer, te meer danksy die onbereikbare 
boeiende hemelruimte bo en rondom die land met al sy dinge. Besef die land, 
die hele aarde, hang daarin. Sien helder in. Word ligter, verlig, in alle opsigte. 
Maar wees stil, bly stil oor wat jy nie kan sien nie. Moenie 'n soort- of eienaam 
daaraan gee nie, dit nie substansialiseer nie. Selfs in die radikale Madhyamika 
Cn Mahayana-skool, teruggaande op Nagarjuna, tweede tot derde eeu AJ) 
was daar steeds 'n neiging, versoeking, om ‘die abstrakte begrip Sdnyata 
[leegte] te hipostaseer en 'n Absolute daarvan te maak - 'n ewige beginsel 
waaruit alle dinge afkomstig is en waarin alle dinge uiteindelik terugkeer' 
(Nanananda 1976, bl. 92). En, kan bygevoeg word, waardeer jou reisgenote, al 

is hulle afkomstig uit verskillende religieuse huise. Pelgrims met verskillende 
perpektiewe kan mekaar se verrykende en ondersteunende geestelike of ‘edel 
vriende’ [Pali kalyana-mitta] wees (vgl. Perry 1980, bl. 201-212). Dieselfde 
gesigseinder omring ons almal. 


#1.5. Metode 


'n Ontmoeting met ’n verlede bevat 'n sekere paradoks: Een is 'n noodsaaklike, 
gesonde, vrugbare, uitdagende besef van afstand, vreemdheid; die ander is 
die moontlikheid, wenslikheid, van oorbrugging van daardie afstand. Die ‘nou’ 
kan ’n verlenging van ‘dan’ word, ‘dan’ ’n kontinue voorloper van ‘nou’. 


Die hermeneutiese weg wat hieronder gevolg word, kan in ’n eenvoudige 
skema van vier onderskeie maar oorvleuelende, interaktiewe dimensies 
uitgedruk word, saamgevat in die afkorting ‘VVVV’ (vertaal, verklaar, verstaan, 
vertolk). Hierdie perspektiewe word dikwels op die breë veld van 
religiebestudering onderling geisoleer, onder andere in spesialiserende ‘vak’- 
dissiplines. Ek vertrou dat al vier saam hieronder in voldoende mate tot ’n 
samehangende geheel geintegreerd is, en as eenheid die morele kwaliteite 
van werklikheidsgetrouheid, universele welwillendheid, die simpatieke inleef 
in die lief en leed van ander, en saaklikheid integreer. 


Daar is 'n bepaalde volgorde, maar die bedoeling is dat die ondersoek al vier 
gelyktydig aktiveer. Ek bedoel dus nie dat mistieke vertolking die voorafgaande 
drie vervang of kanselleer nie, maar hulle veronderstel en tog verder beweeg. 
Eerstens berus deeglike bestudering van religie op betroubare toegang tot die 
oorspronklike bronne, in watter vorm ook al, byvoorbeeld taal, asook kuns. 
Tweedens staan en val goeie begrip met die verklaar, die bevredigende toegang 
en rekonstruksie van die historiese, sosiale en ander kontekstuele aspekte van die 
tema of probleem van ondersoek. Derdens moet die mense, die subjekte met 
hulle interne ervarings, verwagtings en bedoelings in en agter die kultuurprodukte 
medemenslik, inlewend, verstaan word. En vierdens sou 'n nuwer, ruimer en 
groter ruimteskeppende denkmodel toetsend ontwikkel kon word. Hierdie boek 
wil in opklimmende orde hierdie vier trappe bestyg. Die breë teoretiese veld 
waarop hierdie boek voet vir voet beweeg, is nie deel van 'n gevestigde 
akademiese ‘dissipline’ of van 'n geinsitusionaliseerde religie (of godsdiens) nie, 
maar van wat metamitologiese, metafisiese, metateistiese, metawetenskaplike 
‘mistiek’ genoem kan word (vgl. Kruger 2018). 


(a) vertaal 


Die eerste dimensie behels die beskikbaarstelling van klassieke, kanoniese 
Boeddhistiese literatuur in die akademiese diskoers sowel as breër kultuur, nie 
as kuriositeit nie, maar as religieuse literatuur van die hoogste orde, van groot 
relevansie in 'n tyd van krisis, verval en heroriëntering. Bykomend tot die 
akademiese intensie, wil hierdie boek ook 'n bydrae maak tot die kwaliteit van 
algemeen kulturele, spesifiek religieuse denke en diskussie. 

Die Theravada-kanon [bekend as die tipitaka, letterlik: ‘drie mandjies’] bestaan 
uit vier dele: 


1. die lewenskode vir monnike en nonne [Vinaya Pitaka] 

2. die oorlewering aangaande die lewe en leer van die Boeddha aan monnike, 
nonne en leke [Sutta Pitaka] 

3. die diepteleringe van die Boeddha en hulle uitkringende implikasies, 

4. sistematies georden [Abhidhamma Pitakal. 


Volgens oorlewering is die kanon met die Eerste Konsilie, te Rajagaha, kort na 
die heengaan van die Boeddha, mondeling vasgestel. Die Vinaya en al die 
reëls daaromheen is deur Upali geresiteer, die sutta's deur Ananda, wie die 
beste geheue van die vyfhonderd verteenwoordigers gehad het. 


Daarby kom nog 'n groot aantal en verskeidenheid kommentare en 
subkommentare, asook niegekanoniseerde werke, soos die sistematiserende 
piekwerk van Buddhaghosa (fl. vyfde een AJ), getitel Visuddhimagga 
[suiweringsweg]. Terloops, Buddhaghosa was dus ongeveer 'n tydgenoot van 
Sy Christelike eweknie, Augustinus (354-430 AJ), wat 'n soortgelyke funksie 
vir die ontwikkelende Christendom gelewer het. 


Die teksseleksies wat hier vertaal word, kom almal uit die Sutta Pitaka. 
Al die vertalings is gedoen uit die Pali-tekste, soos uitgegee deur die Pali 
Text Society. Laat my byvoeg dat die tekste in die Pali-kanon oor 'n paar 
eeue mondelings oorgelewer is en dat daar dus interne teksvariante bestaan. 
Die vraag kan ontstaan watter een van meerdere woorde of frases die egte, 
regte een is. In hierdie boek word glad nie op tekskritiek ingegaan nie, en 
word die tekste soos in die betrokke finaliserings van die Buddhist Publication 
Society vasgestel, as basis van die verafrikaansing aanvaar. Ook word nie 
op die proses van kanonvorming en moontlike implikasies daarvan vir 
byvoorbeeld teksvariante en weergawes van die lewe van die Boeddha 
ingegaan nie. 


Die vertaalstrategie wat ek in die vertaling gevolg het, is om 'n optimale 
(toegegee: stellig tydsbepaalde) balans te soek tussen twee ewe belangrike 
vereistes: (i) getrouheid aan die oorspronklike denke, taal en segswyse; en 
(ii) kommunikasie met my huidige leser, vir wie die stof wat hier aangebied 
word, nie noodwendig bekend is nie. Ewewig moes gevind word tussen ’n 
te letterlike, vreemd blywende vertaling uit ’n vreemde taal uit 'n vergange 
tyd uit 'n ander geografiese en kulturele sfeer aan die een kant, en, aan die 
ander kant 'n té los vertaling wat nie die vreemdheid van die teks (wat 
onder andere, paradoksaal, juis weens sy afstand uitdagend relevant is) 
eerbiedig nie. 


Wat om te doen met die groot mate van soms opvallende herhaling in die ou 
teks, nie noodwendig maklik op die oor van die huidige leser nie, is so ’n 
probleem. Hier het ek daarvan uitgegaan dat 'n sutta primêr 'n gememoriseerde, 
meditatiewe teks met ’n rituele funksie is, met iets tydloos asook iets 

tydsbepaald daaraan, 'n genre waarin ritmiese herhaling hardop nie slegs 
intense samehorigheid by so 'n groep skep nie, maar ook intense konsentrasie 
verg en skep, en memorisering veronderstel en inoefen. Die sutta's is nie geskep 
vir terloopse bolangse spoedlees nie. Ek het dus gekies om sover moontlik, 
binne perke, sonder te erge kommunikasiesteurnis met die hedendaagse leser, 
die herhaling met die fassinerende, bykans hipnotiserende effek daarvan te 
behou. Waar die herhalings waarskynlik te steurend sou inwerk, het ek van 
ellipse gebruik gemaak op 'n wyse wat vir die leser duidelik behoort te wees. 


Soms is dele wat periferies tot ons sentrale belangstelling hier is, in die 
vorm van opsommings (ook met versaanduidings) weergegee. Die tipiese 
gebruik van dialoog binne dialoog vergemaklik nie juis die proses van omtaling 
en lees nie (en stel eise aan die voorraad aanhalingstekens). 


'n Uitdaging staan ook voor ’n vertaler in die geval van geykte terme in 
Pali, met 'n sekere gevoelswaarde en begripsinhoud. Neem saddhaê 
[‘vertroue’, ‘oortuiging’, ‘geloof’]: In Pali dra dié woord ’n lading wat pistis 
nie in teologiese Grieks, fides nie in teologiese Latyn, en ‘geloof’ nie in 
religieuse Afrikaans het nie. Die leser, en die Afrikaanse woord, moet 
vertroud raak met die verskillende kontekste waarin die Pali-woord gebruik 
word, en verduidelikende opmerkings is nodig, maar daar moet 'n sekere 
basiese affiniteit tussen die twee woorde bestaan om mee te begin. 
Kompromis is deel van 'n vertaler se verleentheid en geleentheid. Sonder 
goeie, gebalanseerde oortaling uit die oorspronklike taal is geen goeie 
hedendaagse begrip moontlik nie. 


Taamlik dikwels het ek besonder gewigtige, plegstatige uitsprake, alhoewel 
nie in die oorspronklike taal in streng poësievorm nie, tog in reëls verdeel 
gesentreerd aangebied. Soms is daar wel in die Pali-teks gedigte. Ook hulle 
het ek gesentreerd aangebied, na aan die woordkeuse en bedoeling van die 
teks blywend, sonder poëtiese aansprake, maar tog prosa gesteld op 
Afrikaanse klank en ritme - noem dit ‘p(r)oësie’. 


Geslagstaal, gevorm oor millennia van manlike oorheersing ook in religie, 
laat sy spore in Afrikaans. Hoe ontkom ons dit? Die argaiese refleksief ‘sig’ en 
die verleë skuinsverbinding ‘hy/sy’ (of ‘sy/hy’) bring ons nie veel verder nie. 
Intussen gebruik ek ook ‘sy’ en ‘hy’, maar as insluitend bedoel, tensy die 
konteks anders bepaal. En as refleksiewe vorm van ‘God’ word ‘Godself’ 
verkies. 


Begrippe en frases uit ander tale ontleen is almal in Afrikaans vertaal. Alle 
vertalings uit Pali word in kursief aangebied. 


(b) verklaar 


Die tweede dimensie van die hermeneutiese weg is verklaar, waarmee hier 
bedoel word die noodsaaklike taak om voorafgaande en gelyktydig werkende 
faktore wat ’n religieuse gegewe kondisionalisties bepaal het, te verreken. 

Dit sluit in om biologiese, kultuur- en religiehistoriese, en algemene sosiale 
gesitueerdheid van antieke tekste soos die wat hier gelees word, tot sy volle reg 
te laat kom in al die verskillendheid van (miskien ook ooreenkomste met en 
aansluitingspunte by) die huidige kultuursituasie. Vertaal veronderstel reeds 
bevredigende verklaar. Verklaar rekonstrueer eksplisiet die gebeure agter die 
religieuse teks. Dit sal byvoorbeeld die verskynsel dat al vyf-en-twintig Boeddhas 
wie in die hagiografiese Buddhavamsa (red. Jayawickrama 1974) gelys word, 
mans was en geen vroulike Boeddhas in die vooruitsig gestel word nie, verklaar 
met verwysing na die sosiale verhoudinge van die ontstaanstyd van die 
verhalende tekste. In hierdie boek word die biologiese evolusionêre perspektief 
ook veronderstel as uiters belangrik vir goeie verklarende teorievorming oor 
religie, maar dit speel nie in hierdie aanbieding 'n sentrale rol nie. 


Wat die historiese dimensie betref, is die uitdaging dieselfde as wat die 
geval is met byvoorbeeld die geboorte, lewe en sterwe, boodskap en nawerking 
van Jesus. 'n Huidige Afrikaanssprekende wie ’n brug na 'n historiese, sosiale, 
kulturele en religieuse anderkant van tweeduisend jaar gelede en meer in Indië 
wil bou en met vertroue daaroor wil beweeg, moet die breedte en diepte van 
die skeidende sloot en wat weerskante daarvan lê, ken. Deel van ons leesproses 
sal wees dat die ver wêreld agter, en in die Pali-tekste voldoende in verklarende 
aantekeninge so ver as nodig en so betroubaar as moontlik ontsluit sal word. 
Wat was, so noukeurig as wat die historiese wetenskap ons toelaat, die 
werklike prosesse, gebeure, situasies waarna eksplisiet verwys of wat implisiet 
veronderstel word? Wat die twee spesifieke onderskeie stelle historiese 
faktore voor, tydens en kort na die Boeddha en Jesus betref, is ek nie ’n 
Spesialis nie en vertrou ek op gesaghebbende historiese werke. 


(c) verstaan 


Hierdie onderneming wil in 'n derde toets slaag: Die verstaan van (i) die 
emosies, gedagtes, intensies van die karakters in die Pali-teks, soos deur die 
teks aan hulle toegeskryf, (ii) die verstaan van die waarskynlik werklike 
bedoelings van die karakters, afgesien van en miskien anders as die bedoelings 
deur die teks aan hulle toegeskryf; (iii) die verstaan van die bedoelings van die 
teks en die teksskrywers self; asook (iv) die verstaan, simpatiek meelewend, 
inlewend, van die tradisie as sodanig. Wat het die teks, die geheel van tekste 
van tóé dáár en die mense daaragter, bedoel; wat wou dit (hulle) sê, bereik? 


Terselfdertyd veronderstel 'verstaan' 'n homoversele gemeenskaplikheid 
van menswees wat alle historiese afstande oorskry in 'n algemeen menslike 
raamwerk wat begrip moontlik maak. Die 'bedoeling' van 'n daad in woord, 
handeling of kulturele en sosiale instelling kan korttermyn wees, beperk tot ’n 
klein konteks, byvoorbeeld van 'n spreker in 'n spesifieke dialoog, maar kan 
ook slaan op die diepste, omvangrykste intensionele struktuur van ’n boek, ’n 
religie as geheel. Die meeste religieuse hermeneutieke, die van gelowige 
binnestaanders, van watter religie ook al, vind hulle hoogste selfdefinisie, 

bestemming, in hierdie item (iii). Wat het Paulus, of die sinoptiese evangelies, 
of die Nuwe Testament (met inagneming van aksentverskille, hier opgeneem 
as een relatiewe geheel) bedoel; hoe wou, wil, dus moet dit verstaan word? 
Kan dit hoegenaamd? Wat is, reg ‘verstaan’, die boodskap van die Digha 
Nikaya-tekste wat vertaal gaan word? 


In die tekste ontmoet ons nie slegs die doelgerigte, bedoelende mens, die 
Boeddha nie, maar ook die dierbare feilbare Ananda en talle ander mense van 
vlees en bloed, ons medemense goed en minder goed in alle skakerings van 
menslike swakheid en grootheid. En ons ontmoet die sutta-komponeerders, 
en ‘lees’ hulle. Wat ‘wou’ hulle, sou hulle selfweergawes wees? 


Wat die ‘verstaan’ (trouens ook die ‘verklaar’) van ’n antieke teks soos ’n 
vroeg-Boeddhistiese sutta betref, is 'n refleksiewe besef van die wederkerigheid 
van kommunikasie 'n vanselfspekendheid vir 'n kontemporêre hermeneutiek. 
Die leser lees immer antisiperend en antwoordend in'n proses van kommunikasie, 
moet dit besef en in die oopte bring. Om te ‘verstaan’ behels nie net om van 
buite te weet wat die ander bedoel nie, maar ook om jou te kan inleef in hulle 
denke, om jouself in hulle skoene te kan laat staan en 'n pad daarin te laat loop. 
Dit beteken nie om jouself prys te gee nie. Jy kan die skoene ook uittrek. Die 
skoene is nie die voete nie. Leser, aspirant verstaner van die ou Indiese teks, 
verstaan jouself. Begin daarmee, en laat dit al lesend en denkend toeneem. 


(d) vertolk 


Vierdens is daar die taak van vertolk, waarmee ek 'n mistieke leesbenadering 
bedoel (val. In die Christelike konteks Kourie 2019). Benadering (c) hierbo is 
byna vanselfsprekend 'n binnestaander perspektief (waarin 'n simpatieke 
binne-buitestaander begrypend kan leer deel), wat soms so ver kan gaan as 
sydelingse vergelykings, naasmekaarstellings, vergelykings, dalk ontmoeting 
en dialoog, met 'ander' gelowe. Dit kan eindig in vreedsame naasbestaan, 
miskien in 'n vorm van hoflik gedistansieerde religieuse afsonderlikheid. Ook 
'n binnestaander kan bewustelik die volgende stap neem, sy eie tradisie 
‘vertolk’, verder gaan as die waarskynlike intensie van die oorspronklike 
dokumente. Maar wat ek hier bedoel, is 'n opheffing van die staanplek van die 
prinsipiële binnestaander, partisaan, apologeet, polemikus, asook bloot 
inlewende buitestaander wat kan verklaar en verstaan. Verklaar en verstaan lei 
tot die vertolkende ineenvloei van wat met 'n eerste oogopslag as heel 
uiteenlopende paradigmas kan voorkom. 


‘Vertolk’ is tweërlei: (a) 'n Stadium op weg na verklaar en verstaan; en (b) 
'n stadium daarna. Elke verklaar en verstaan is voorlopig. Daarna verskyn ’n al 
ylerwordende, onafgeslote, onafsluitbare stippellyn in die verklaarde, verstane 
teks, kan 'n verdoffende spoor verder tog bemerk word. Vertolking eksploreer 
'n gebied van 'n moontlike, alle instituut- en dogmatransenderende neiging, 
tendens, inherent in alle religie - maar die vasstelbare manifeste intensie- 
oorskrydend in die rigting waar uiteindelik, na my besef, slegs swye pas. Dit is 

die besef van ’n diep, meestal onbewuste heimwee wat religieskeppers 
en -volgelinge nie noodwendig subjektief bedoel het of kon bedoel het nie, 
wat hulle eie bewuste intensies oorskry. Dit ‘ondervra’ elke religieuse geskrif, 
dogma en instituut (vra wat ‘daaronder’ lê), en vind homoversele 
gemeenskaplikheid en kondisionele afhanklikheid rustend in leegte - maar nie 
in ’n substansiële sin nie. Jy kan die hele dag loop, en jou sigeinde wyk net al 
hoe verder, ad infinitum. Beroem jou nie op dogmatiese, afsluitende sekerheid 
nie, en ken dit nie sommer aan enige teks toe nie. 


Laat my dit ‘tendensionele’ vertolking noem, met nadruk op die verskil met 
‘tendensieus’ en die negatiewe byklank van laasgenoemde. Tendensionele 
vertolking in sy hoogste vorm is vir die skrywer hiervan 'n eksperimentele, 
hipotetiese vermoede van 'n uiteindelike horison van absolute stilte, 'n staat 
waar religieuse konflik, inderdaad alle religieuse begrip en taal, uiteindelik tot 
swye kom. Daar is geen deur wat toeklap nie, net onvoorstelbare, aangrypende 
ruimte. Vertolking daarheen kan die vorm van ’n teoretiese ontwerp met ’n 
sterk element van mistiek aanneem. Goeie religie is 'n betroubare baken op 
reis na uiteindelike verstomming en van terugkeer van daardie horison, met 
min maar suiwer woorde (Kruger 2018). 


Geleidelik het ‘mistiek’ vir my ’n ‘dissipline’ van die gees geword wat, afgesien 
van meditasie, ook 'n betekenisvolle intellektuele komponent van lees en 
navorsing ingesluit het. Maar dit het nie saamgeval met en kon nie volledig 
tuisgebring word onder enige bestaande akademiese vakdissipline as sodanig 
nie. Dit is randstandig tot wat grootliks akademiese asook godsdienstig 
institusionele bedrywe geword het, met die byna onvermydelike implikasies van 
finansies, kompetisie, kwantitatiewe prestasiemeting, en mag het dit verlaat - in 
Boeddhistiese taal, 'n ‘huislose’ staat’ betree. Ideaal gesproke soureligiespesifieke 
dissiplines (byvoorbeeld die tradisionele 'vakke' van Christelik teologiese 
kurrikula) aan staatsinstellings ook bedink en beoefen kon word as dissiplines 
op so ’n wye veld onder so 'n wye hemel. Aan die ander kant het spesifiek 
religieuse seminaries van religieuse organisasies die reg en verantwoordelikheid 
om hulle religiespesifieke leerplanne te ontwikkel. 


Wat volg, wil intensioneel ’n integrale vertolking wees, verskille begrypend 
en tolererend transendeer. Dit verwys in die eerste plek na een religie in sigself, 
probeer dit as samehangende, sinvolle totaliteit - dus as intern integraal - 
vertolk, met begrip vir, maar ook bokant skoolse en sektariese verskille. Maar 
dan wil dit ook beweeg in die rigting van insluitende sintese met verwysing na 
meer as een religie, gesien as stukke van een fassinerende, komplekse, 
sinvolle legkaart. Dit veronderstel 'n hoë mate van soortgelykheid. Christelike 
teologie en Christelike ‘spiritualiteit? (soos ook Joodse en Islamitiese en 
ander godsdiensspesifieke 'spiritualiteite”) is dan een manifestasie van die 
oorkoepelende dissipline van metareligieuse, metateistiese, metafisiese 
‘mistiek’. Met ‘spiritualiteit word hier religiespesifieke geestelike ervaring 
bedoel (as sodanig ’n volkome legitieme onderneming), ook met 

onderafdelings. Met ‘mistiek’ word bedoel ’n dimensie van waarderend- 
transenderende radikaliteit wat religie of godsdiens (insluitend die sosiale en 
intellektuele konstrukte en die spiritualiteit daarvan) omvat, saambind maar 
uiteindelik ontledig in krities konstruktiewe relativering en ontabsolutering, 
gesigseinder benaderend. 


Met ‘relativering’ word hier (i) relasieontdekking en (ii) relasieskepping in 
toenemende diepte, breedte en hoogte bedoel. En ‘ontabsolutering’ verwys 
nie na 'n indifferente verlore-raak in ’n chaos van veelheid nie, maar na die 
niefiksasie op iets relatiefs (ook ’n religieuse konstruk soos ’n godsbegrip) 
asof dit ewig is. Dan is daar geen entiteite meer wat kan versmelt nie, geen 
verskuilde teenwoordigheid nie. Maar die eenmalig kleine (byvoorbeeld 
‘hierdie tradisie', of ‘hierdie, my, groep’, of ‘hierdie mens’) bly kosbaar, ten 
spyte van, néé juis in die groter groeiende gehele. Dit is 'n natuurlike proses. 
Die liefde vir juis hierdie katjie kan ontwikkel van sentiment tot insig, 'n besef 
van ander katte, 'n groter katgenus, soogdiere, alle diere, lewe in die breedste 
sin, deurdring en omring deur 'n geheim van onbeskikbare ontoeganklikheid. 
Maar dit neem niks weg van 'n mens se liefde vir hierdie enetjie nie. 


'n Goeie uitvoerende kunstenaar speel nie net wat op die papier staan nie, 
maar vind en vertolk 'n dieper laag daaragter. Die verskil tussen klassiek getroue 
vertolking en jazz-improvisasie geld ook in die bestudering en vertolking van 
religieuse tekste. Die vertolkingsdissipline wat in hierdie aanbod gevolg word, 
is meer klassiek as jazz, maar fundamentalistiese en absolutistiese tradisie- 
en skrifverslawing was nooit deel van die Boeddhistiese religie nie, en is ook 
nie deel van hierdie boek nie. In sy beste vorme (dit is die 'vertolkende' 
gevolgtrekking van hierdie skrywer) was en is vertolking 'n verbinding van 
universele welwillendheid, onvervalsbare intellektuele integriteit en 
vertroudheid met die diepste stiltes van geestelike ervaring. Dit laat ruimte vir 
'n hedendaagse tipe vertolking wat Buddha en dhamma sou integreer in 
'n wêreldbeskouing wat beweeg in 'n denkraam sterk beinvloed deur onder 
andere kwantumfisika en evolusiedenke. Laasgenoemde dimensies word 
weens ruimteredes nie hier uitgelig nie, maar is deel van die vertolkingshorison 
wat hier aanbeveel en bepleit word, wat stellig verdere verwerking verdien. Dit 
verplig nie tot totale opgaan in een of ander denkskool nie (wat ook nie hier 
ten opsigte van Theravada Boeddhisme bepleit word nie). 


Vertolk soos hier bedoel maak geen aanspraak op enige vasstaande 
kenbare en gekende waarheid nie, gee nie voor om dit weer te gee nie, en het 
geen sodanige aspirasie nie. Boeddhisties geinspireer, word dit gelei deur die 
besef dat alle dinge, ook menings héé oud, indrukwekkend en populêr 
suksesvol ook al, konstellasies vlugtige faktore is, hóé solied dit ook al mag 
voorkom; voorlopige, bewegende perpektiewe, wederkerig betrokke in 
onoorsienbare stelle historiese en ander medebepalende faktore. As jy ’n 
grootmens volg, loop in sy spoor - en dan verder in dieselfde rigting, maar in 
'n ander landskap in, om ander rotse, deur ander klowe. Wat in hierdie boek 

verder volg, word gelei deur ’n sin vir rigting, maar weet dat dit persoonlike, 
perspektiwiese toeéienings en konstruksies is van die ontmoetings van tale, 
historiese situasies, heel verskillende persone, voortdurend veranderende 
denk- en institusionele samehange. 


E 1.6. Deel, geheel, horison 


(a) vier uitgangspunte 


Vier uitgangspunte vir die perspektief van hierdie ondersoek is: 


'n Besef van die finale uitrafeling van alle syn en denke op ’n uiteindelike 
omringende, deurdringende, vervagende gesigseinder - 'n besef wat 
verwondering in verstomming, selfs ontsetting voor die groot diepte en 
donkerte kan behels. 


. 'n Besef van die kontingensie, veranderlikheid en kortstondigheid van alle 


dinge wat duskant gesigseinder verskyn en verdwyn. Wat mense betref, 
vind dit uiting in die besef van eenling-eensaamheid. In die taal van Alfred 
North Whitehead CWhitehead 1926, bl. 16): 'Religie is wat die individu met 
sy eie eensaamheid doen, die meditasies van die Boeddha, die eensame 
aan die kruis [...]. Dit is ook ontsettende waarheid, maar nie die hele 
religieuse waarheid nie. Hierdie besef wek ook medelye en medevreugde 
met elke deurlopend sterwende enkelheid wat is, mens en niemens, en 
bemin eerder as beveel. 

'n Besef van die wedersydse interafhanklikheid en veroorsaking van alles in 
groeiende en vervallende kleiner en groter gehele, tot en met 'n groot, 
besielde geheel van alles wat is - 'n besef van 'n kosmiese Gestalt wat 
ontsetting, ontsag, eerbied, dankbaarheid wek. Ek werk op die 
veronderstelling dat 'n kosmologie in die hedendaagse situasie van aardse 
lewe vernietigende menslike hiperverbruik 'n uiters belangrike komponent 
van religie vir mêre is. Vroeë Theravada het nie klem geplaas op 'n besielde 
kosmiese geheel nie. Ek postuleer dat 'n vertolking in sodanige rigting ’n 
geldige aanpassing, verlenging, daarvan is. Ten opsigte van die 
verhouding tussen mens en Kosmos, is die begrip ‘analogie’ in die sin van 
Korrespondensie, grootlikse ooreenstemming, direk toepasbaar. 


. 'n Besef van die worteling van moraliteit in insig in die natuurlike aard 


van alle dinge. Makliker as by die model van bonatuurlik gegewe, tot 
onderdanigheid verpligtende gebooie, vind hierdie ontwerp van ’n 
mistieke tuiste aansluiting by 'n model van 'n universele solidariteit, 
verantwoordelikheid en liefde, wat die hele mensdom, alle lewe, die ganse 
natuur insluit, in natuurreg begrond. 


Bogenoemde oorwegings kan op verskillende maniere en met verskillende 
aksente verwoord word. Op die voorgrond hier is die verband met 
Boeddhisme, maar die kaart wat ons gedagtegang lei, wil die skynbaar 
uiteenlopende spore van verskeie persone wat in dieselfde breë rigting 

beweeg, akkommodeer, afgesien van Siddhattha Gotama (ca. vyfde-vierde 
eeu VAJ), onder andere ook Lao-Tzu (ca. sesde eeu VAJ), Plotinus (ca. 204- 
270 AJ), Giordano Bruno (1548-1600), Jacob Böhme (1575-1624) en Baruch 
Spinoza (1632-1677). 


(b) konstruktiewe, perspektiwiese, feilbare karakter 


Verdieping in veral (a) Boeddhisme en (b) Christendom, (c) die noodsaak om 
natuurwetenskaplike insette soos kwantumfisika en evolusieteorie te betrek, 
sowel as (d) die stu- en trekkrag van radikale (wortelgrawende) mistiek, speel 
hieronder ontsluitende sleutelrolle. Die uitnodiging, noodsaak, om by die 
natuurwetenskap aan te sluit, word ten hoogste op prys gestel, maar ek dink 
ook dat metafisiese, metateistiese mistiek sy eie taak het. Hierdie boek 
ontwikkel nie die tema van aansluiting by die wetenskap enigsins uitvoerig 
nie, en tree ook (anders as, bv. Wentzel van Huyssteen in sy bydrae [1998a, 
bl. 13-49; 2000, bl. 47-50; 2001, bl. 103-1221) bewustelik uit die vakgebied, 
teologie, uit. Die vertolking bly ook bewus van sy eie konstruktiewe, 
perspektiwiese, feilbare karakter duskant die uiterste nieweet, maak geen 
aanspraak op bonatuurlike en dus onweerspreeklike openbaring nie en sien 
dit in geen religie nie. Dit het wel struktuur, maar is nie 'n geloofsbunker met 
uiteindelik ononderhandelbare geloofsmure van beton nie, slegs 'n vervlegting 
van lewende takke wat ontstaan, groei, blom, vrugte dra, verwelk, sterf. 


(c) kosmiese geheel 


Duskant absolute gesigseinder ontstaan, deur 'n denkproses verleng in 
mistieke dieptemeditasie, die ervaring van 'n sakrale kosmiese geheel. Hierdie 
geheel is nie ewig onveranderlik nie, maar 'n immer dinamiese, wordende, 
multifaktoriale, kondisioneel evoluerende 'werk'-likheid, verskynend en 
verdwynend op ’n absolute kim as uiteindelike geheim, wat op geen wyse, 
hetsy ervaringsmatig of spekulatief, oorgesteek of bereik kan word nie. 


Vermoede kosmosgeheel verskyn in hierdie tuisteplan vierdimensioneel as 
kondisioneel geintegreerde, oor en weer bepalende (i) materie, (ii) lewe, 
(ii) emosie en (iv) denke. Om vir 'n oomblik by materie te vertoef, in aansluiting 
by die moderne beklemtoning daarvan: Materie as sodaning bevat wesenlik, in 
nuce, ook lewe, emosie en denke, is die beskermende, uiterlike omhulsel van 
die neut. 


Die Theravada khandha-skema van die samestelling van 'n mens behels die 
vyftal liggaamlikheid [rdpa], sensasie [vedana], persepsie [saffa], wil 
[sankhara] en bewussyn, denke [viAfiana].’n Mens, so word die ou leer vir ons 
doel effens vereenvoudigend geformuleer, is 'n dinamiese eenheid van die 
volgende wederkerig-op-mekaar-inwerkende faktore: materie, lewe, emosie 
en wete. Dit word hier tot die kosmos uitgebrei, rondom buite sowel as diep 
onder. Hierdie vier beginsels is nie aparte substansies nie (dit sou teen die 
grein van Theravada-denke ingaan), maar vier saam verskynende dimensies 
van een (ook niesubstansiële) immer veranderende werklikheidsproses as 

geheel, in grade van aktualisering in Kosmos aanwesig, soos hare buite op en 
brein binne in ’n menseskedel. In onder andere die menslike spesie is dit in 
besonder ontwikkelde mate asook geintegreerd teenwoordig. Kosmos is nie 
'n lewelose brok materie met die kontingente neweprodukte, lewe, emosie en 
denke nie, maar 'n pols van lewe, emosie, intelligensie, is 'n verskynend- 
verdwynende lewende wese, 'n outonome vierdimensionele werklikheidsproses 
(met klem op ‘werk’ as gevolgdraende proses) waarin alles deel, minstens in 
beginsel indien nie in volle verwerkliking nie, op verskillende vlakke in 
verskillende grade. Om dit in te sien, is stellig van kardinale belang in die 
eksistensiële krisis van die huidige mensdom, midde-in 'n steeds verergerende 
ekologiese krisis, gevoed deur 'n materialistiese skiëntistiese ideologie. 


Hierdie model is deels geskoei op die lees van die Boeddhisme wat betref 
die samestelling van 'n mens. Verder vertolkend, verlengend en aansluitend 
by Theravada, word in die model wat hierdie ondersoek lei, gepostuleer dat 
Kosmos 'n lewende, willende, liewende - en onvolmaakte, lydende, 
worstelende - werklikheid is in elke mens en mossie teenwoordig, soos elke 
mens en mossie daarin opgeneem is en dit verteenwoordig. Dit sou 
‘panteisme’ genoem kon word, maar dit hoef ook nie, en daar kan met 
'pankosmisme' volstaan word, met die kwalifikasie dat die 'pan- verwys na 
die geheel van alles wat ‘is’, omring en deurdring deur absolute einder, tot 
diepste ontsag verpligtend. Maar haas onpeilbaar diep, en tog kenbare 
Kosmos, is nie die hele waarheid nie. Dit hét verskyn, en sal verdwyn; 
ontstaan, bestaan, vergaan elke breukdeel van 'n tydsflits as 'n veranderlike 
geheel van kondisionele flitse op die absolute horison. 


Ekstatiese vreugde in die kosmiese geheel, soos van 'n William Wordsworth 
(1770-1850), is verstaanbaar. Maar sulke ekstase voor die skoonheid van 
sonsopkoms en -ondergang en die aanskouing van liefde word vermeng met 
ontsetting voor die wreedheid en lyding in die wêreld. Sien die twee 
Kameelperde wat mekaar met hulle slanke nekke streel, die liefde tussen die 
moederhiëna en haar welpies, maar ook die bang bokkie voor luiperds 
vlugtend oomblikke voor 'n wrede dood, en kulturele, seksuele, gender- en 
rassediskriminasie, en geweld, en babas wat van honger en mishandeling sterf. 
Die kosmos is geen idille nie. In hierdie geheel vol behoefte en ontsetting en 
drang en lyding is die mens enersyds volledig deel van alles, en andersyds ’n 
besonder sentrale pars pro toto met 'n besondere rol en verantwoordelikheid, 
Soos ten goede in verligtes gemanifesteer. 


Terug by ons takskuiling, duskant die horison verskyn onoorsigtelike 
Kondisionele prosesse in uiters komplekse kontekste waarin gehandel moet 
word, in (slegs skynbaar) toevallige fratsgelukke en -ongelukke, in onverwagte 
sosiale en historiese gebeurtes. Die kosmiese proses word nie gesien as bepaal 
deur insidentele ad hoc buitekosmiese, goddelike planne en ingrepe [deus ex 
machina-dade] nie, maar as binnekosmiese, pan-kosmiese kondisionalistiese 
prosesse van oorsaak en gevolg, saai en maai. 

(d) ontologiese en epistemologiese styl 


Wat ontologies in bogenoemde geimpliseer word, is nóg materialisme Cn 
lewensbeskoulike monisme wat aanneem dat materie die fundamentele 
substansie is, met lewe en gees die neweprodukte daarvan), nóg idealisme Cn 
lewensbeskoulike monisme wat aanneem dat gees of bewussyn die 
fundamentele substansie is, met lewe en materie die neweprodukte daarvan). 
Dit veronderstel wel die aanname van 'n ab initio wedersydse interafhanklikheid, 
komplekse samehang en grade van integrasie van materie, lewe en gees in alle 
wesens soos in Kosmos as geheel. 


Wat epistemologies geimpliseer word, is nóg fideisme Cn aanname dat 
geloof in [bonatuurlike] openbaring, onafhanklik van rede en wete, voorrang 
het as toegang, selfs eksklusiewe toegang bied, tot hoë waarheid), nóg 
rasionalisme Cn aanname dat die rede die beste of selfs enigste toegang tot 
hoë waarheid bied), nég skiëntisme Cn aanname dat die wetenskap die beste, 
of selfs enigste toegang tot enige waarheid bied). Dit veronderstel wel die 
aanname van 'n samehang en integrasie van wete en denke (onder andere in 
die wetenskap en metafisiese insig gevind), wat 'n groot mate van vertroue 
wek (onder andere in religie gevind). Wat die laaste waarheid, die waarheid 
van gesigseinder, betref, vind die leser hier 'n variant van die paradoks deur 
Plato aan Sokrates toegeskryf: ‘Ek weet dat ek nie weet nie’. 


(e) geen subtansialiserende, personaliserende of deifiserende korsvorming 


Op’nmense-analoé wyse is die kosmos as geheel mitologiserend aanspreekbaar, 
want nie absoluut transendent is nie. Die siening wat hier as uitgangspunt dien, 
benader 'pan-teisme' of 'kosmo-teisme' (vgl. Assmann 2010, bl. 43), maar wil 
kultuurgebonde denkbeperkinge (insluitend gendertoeskrywing) oorskry, hoe 
waarderend mitologiserende konstruksies ook al deur hierdie leser beluister 
word. En gesigseinder mag nie subtansialiserend, personaliserend of deifiserend 
verhard word nie. Die woorde ‘God’ en ‘teisme’ dra gekondisioneerde assosiasies 
van dominerende massiwiteit, wat vir Kosmos liefs vermybaar is, en al word die 
woorde nie hier geveto nie, word dit ook nie gebruik nie. Begrypende 
transendering is iets heel anders as verwerping. Die mens is deel, uitdrukking 
van die heilige p/eroma [volheid, totaliteit] (om 'n gnostiese begrip te leen). Die 
enkele blaartjie verteenwoordig, bevat, is, die woud. Maar die woud van volheid 
verskyn, verdwyn. Uit wat? In wat? Swyg. Analogieë word noodlottige 
versoekings. 


(f) enkele uitsigte 


Vanuit ons skuiling teen son, wind en weer op ons eietydse kulturele hoogte in die 
groot veld van die religieuse geskiedenis gaan 'n wye toneel voor ons oop, ontvou 
visie. Om daarna te kyk, help om ons eie plek te bepaal voordat ons begin stap: 


(i) Taamlik ver in die verlede staan die berg van die klassieke Stoisisme, 
indrukwekkend en steeds relevant en aangepas vir ons eie tyd, met 

cii) 

volgelinge in die huidige samelewing. In breë hale beskryf (vgl. bv. 
Sellars 2006, bl. 96 e.v.), het hierdie vorm van panteïsme ‘kosmos’, ’n 
sferiese, lewende wese met’n beperkte lewensduur, holon [syns-‘geheel’] 
genoem, bestaande uit materie en siel [pneuma]. Dit word omring en 
deurdring deur ’n buitekosmiese, oneindige leegte. Die kosmos plus 
die omringende, deurdringende leegte is pan [die ‘al’]. Kosmos en 
die leegte is saam panteïsties geakkommodeer, en dit het nie, bo en 
behalwe die sikliese god-kosmos, ook nog ’n hoër, ewig onveranderlike 
God veronderstel nie. Anders as die Boeddhisme het die Stoïsisme tog 
nie heeltemal ontkom aan die substansialisering van die leegte nie. Ons 
werkhipotese wil 'n soortgelyke tekortkoming vermy: Gesigseinder 
is volstrekte kognitiewe einde, en dus ook nie meer 'n ontologiese 
(synskennende, synsdefiniërende, synsbepratende) kategorie rakende 
enigiets (byvoorbeeld ‘’n’ of ‘die’ Leegte) of enig lemand buite die 
synsgeheel nie. Die Stoisisme het ook die kosmos (dit wil sê elke kosmos 
na elke ekpyrosis [uitbranding'] in die nimmereindigende periodieke 
proses van vernietiging en nuutwording) as volmaak beskou, wat hier nie 
die geval is nie. Nog iets, vooruitlopend op wat later in ons ondersoek 
gaan kom: Stoisisme het op sosiaal etiese vlak groot invloed op die 
jong Christendom uitgeoefen, maar nie op kosmologiese vlak nie. Sou 
laasgenoemde denkbaar kon gebeur het, of was die Joodse monoteisme 
te sterk gewortel in Jesus se omgewing? Gestel, 'n geringe verskil in 
kondisionerende omgewingsmag - 'n interessante, selfs belangrike, 
denkeksperiment. 

Nader aan ons rus die reuseberg van die Europees-Christelike Middeleeue. 
Maar wat my oog nou trek, is 'n enkele pragtige eensame boom, daar half 
eenkant. Kennismaking met 'n vergete denker uit die Hoë Middeleeuse, 
Willem van Auxerre (ca. 1140-1231), onlangs deur Beukes (2021) uit 
vergetelheid gehaal, is boeiend. Auxerre se skolastiese Middeleeus- 
Christelike posisie (vir ons huidige doel as ‘tipies’ genoeg van die klassieke 
Middeleeuse denkkatedraal behandel) kan (vol. Beukes 2021) as 
‘sintuigmetaforiek’ bestempel word. Dit kom daarop neer dat die 
Middeleeuer in sy Summa Aurea [goue handboek] homself in 'n 
spanningsveld bevind tussen die erkenning van menslike fisiese 
sintuiglikheid (sig, gehoor, reuk, smaak en tas) aan die een kant, en aan die 
ander kant die handhawing van die God in Christus van die Christelike 
ortodoksie, slegs in geloof kenbaar. Auxerre moet die dialektiek, spanning, 
tussen die twee sfere van enersyds die volkome transendensie van God in 
Christus, en andersyds immanente godservaring handhaaf. Hierdie 
dialektiek is die hart van sy denke. Uit sy byna onherroepelik vergete 
nalatenskap blyk 'n hartstogtelike besef van aardse sintuiglikheid, tegelyk 
gekoppel aan 'n diep toewyding aan die absolute transendensie van God, 
soos in die tradisie van Augustinus (354-430) oorgelewer, albei gekoppel 
aan 'n ewe intense besef van die paradoks, spanning, dialektiek tussen 


(ii) 


(N) 

kontinuiteit en diskontinuiteit, gelyksoortigheid en ongelyksoortigheid, 
verwerkliking van ervaring met God in die aardse lewe - en tog juis nie nou 
nie, maar later, nou slegs voorlopig, metafories in geloof benaderbaar. 
Ek kyk, waardeer die aangrypende patos, besef die afstand. Anders as 
by Auxerre, veronderstel die model wat hier ons tydelike tuiste is, nie 
denkverpligtend ’n tweeverdiepingwerklikheid, een sintuiglik ervaarbaar, 
die ander deur ’n Gans Ander bewoon en geopenbaar, in spanning met 
mekaar nie. Daar is een verbysterende, materiéle, geestelike, radikaal 
verskynende en verdwynende werklikheid. Kykend na einder, verdof, 
verdwyn alle sensasie en persepsie; terugkykend na die onmiddellike 
omgewing word dit vernuwe, tot uiterste subtiliteit verfyn, tot oewerlose 
liefde verdiep. 

Heelwat nader aan ons sien ons die hange van die beginnende moderne 
tyd, en weer lok ’n groot boom die oog. Vroegerig in die moderne tyd het 
'n erg onortodokse denker Jacob Böhme (1575-1624) (homself tot 
ontsteltenis van sy pastoor as lojale Lutheraan aanbiedend) vorendag 
gekom met 'n gewaagde metafisies mistieke sisteem (vol. Kruger 2006). 
In sy panenteistiese spekulasies benader Böhme die Theravada tanha, met 
die groot verskil dat dit in daardie Boeddhisme slegs psigologies op mense 
van toepassing gemaak word, maar dat hy iets dergeliks op die 
wordingsproses van God en ewige natuur van toepassing maak. Volgens 
Böhme het natuurrampe en -lyding hulle oorsprong in 'n ewige ‘Jah und 
Nein' in die innerlike wordingsproses van die werklikheid as geheel, selfs 
van God, worstelend van duisternis nalig. Hierdie Duitse skoenmakerdenker 
se grootse opgestelde teogonie toon 'n wordende god in 'n proses van 
selfgenerasie wat lyding noodwendig insluit: Absolute transendensie sterf 
sodat manifeste god gebore kan word. Sonder lyding kan daar geen groei 
in God of natuur of mens wees nie. Alle dinge bestaan wesensnoodwendig 
in ‘ja’ en ‘nee’. In die uitgangspunt van ons gesprek hier oor die verskyning 
en verdwyning van verligte mense word die individueel psigologiese, 
eksistensiële perspektief van Theravada verwyd tot kosmiese proporsies, 
maar geen aanspraak word gemaak op wete van enige absoluut 
transendente substansie nie. Kosmos is 'n eindige, veranderlike, 
niesubstansiële, kondisionele wese, deurtrek van begeerte, wreedheid en 
lyding naas liefde en skoonheid, hunkerend na heil, waarin verligte mense, 
soos die Boeddha, 'n skeppende rol speel. Die tekste wat tendensioneel 
gelees gaan word, neem ook, selfs veral, die huidige mens in die huidige 
situasie waarin alle aardse sisteme ingrypend geraak word in oënskou 
deur die globaliserende konsumpsie van die mens, wat nou sy oë ambisieus 
verder in die kosmos rig. 

Nog tydens die Eerste Wêreldoorlog. het Rudolf Otto (1869-1937) in ’n 
tyd. wat in Boeddhistiese terminologie stellig as ’n tyd van ontsettende 
dukkha beskryf sou kon word, 'n invloedryke boek geskryf: Das Heilige 
({1917] 2004). In 'n twyfelagtige, selfs foutiewe vertolking van die 

Boeddhisme het hy (Otto [1917] 2014, bl. 35, 51, 54-55) die ‘leegheid’ van 
die Boeddhistiese mistiek voorgestel as ’n ideogram van die ‘gans andere’. 
Sonder die minste huiwering, sluit Otto ({1917] 2004, bl. 6) aan by die 
substansialisering van die ‘gans andere’ wat hy as wesenlik konstitutief in 
alle religie aantref, veral in die Semitiese religieë, bo almal in die 
Christendom. Sy bydrae was dat hy die verskriklikheid van daardie ‘ander’ 
beklemtoon het. Hy (Otto [1917] 2014, bl. 13) noem dit ‘die Heilige’, die 
'numineuse', mysterium tremendum et fascinans [die vreeswekkende 
en fassinerende misterie’], selfs ‘das Ungeheure’ [die kolossale, 
‘monsteragtige’] (bl. 53-55). Otto ([1917] 2014, bl. 2) verwerp direk ’n 
uitgangspunt van hierdie studie, naamlik mistieke ervaring as radikale 
swye. Sy mistiek praat juis graag. Ek neem kennis van Otto se opvatting, 
sien dit as 'n simptoom van lyding, sal dit met die lees toetsend in gedagte 
hou, maar sien dit as sterk afwykend van die rigting van hierdie boek. Die 
Boeddha het nie met ‘iets’ reusagtig en monsteragtig geworstel of dit 
worstelend probeer uitspreek nie, nie voor sy verligting in sy eie 
eksistensiële menslike krisis, nie na sy deurbraak na verligting nie. Juis nie. 


(v) Van meer onlangse Westerse denkers is Karl Jaspers in onseietydsomgewing 

(1883-1969) hier relevant met sy begrip ‘das Umgreifende’ [‘omgrypende’] 
(kyk Jaspers 1947, bl. 47-224, veral 186-189; en 1957, bl. 141-175, 789-804). 
Opsommend verwys dit na 'n dimensie anderkant elke subjek-objek en objek- 
objek verdeling, in objekte manifesterend maar self nie objektiveerbaar nie, 
dus donker, ontoeganklik, onbereikbaar, ‘leeg’. Die 'omgrypende' is wel 
benaderbaar in simbole, maar verabsoluteerde simbole word afgodery, en 
word dus vermy. ’n Voorbehoud kan wees dat sy woordkeuse ‘umgre/fena’, 
etimologies verletterlik, iets dwingends suggereer, gryp, toemaak, begrens. 
Maar 'n horison (gesigseinder) is iets anders as 'n grens: Eersgenoemde 
is oneindig oop, wyk en ontwyk net steeds; laasgenoemde gryp in, trek 
'n streep. Die voorstelling wat hierdie ondersoek lei, werk met die beeld 
van eindelose verdoffing tot onbepaalbare verdwyning as veronderstelling. 
Die groot probleem, versoeking, ook vir die werkhipotese van hierdie 
studie, is die verobjektivering van die horison, waaraan ‘das Umagreifende' 
moeilik ontkom. Volgens Jaspers (1957, bl. 792) is die omgrypende geen 
objek nie, maar ons kan tog ‘indirek’ daaroor dink en spreek. Reeds die 
Boeddhis Nagarjuna (ca. tweede of derde eeu AJ) moes, om die erfenis van 
die Boeddha te beskerm, teen die valstrik van substansialiserend dink en 
praat ‘oor’ leegte gewaarsku het as die heel ergste fout. Die tendensionele 
strekking van die Boeddhistiese boodskap, in ons model opgeneem, sou, 
dink ek, uiteindelik beweeg in die rigting van mistieke swye voor ondenkbare, 
onnoembare geheimenisvolle verdamping. Hierdie ontwerp benader die 
gedagtegang van Karl Jaspers, maar neem ook afskeid daarvan. Sy horison 
sluit ons in, gaan altyd met ons mee as grens van die geheel waar denke 
stuit op onoplosbare antinomië, en tog word transendensie uiteindelik by 
hom gesubstansialiseer, deur simbole verwysbaar. 

(g) tragiek 


Wat menselewens betref, manifesteer die werklikheidsproses merendeels as 
tragiek. Dit beteken hier: Mense moet voel, dink en handel, maar doen dit 
meestal uit gebrekkige kennis van en insig in 'n bepalende, komplekse verlede, 
omringende kondisies, toekomstige implikasies. Die basiese menslike fout is 
nie sondige gebrek aan gehoorsaamheid jeens 'n ewige substansie nie, maar 
kortsigtigheid. Die mens word hier nie bedink as verlore sondaar nie, maar as 
gedisoriënteerde, verdwaalde onwyse, soms selfs heroies-tragiese, wese tot 
verbysterende dieptes van boosheid maar ook tot verbysterende hoogtes van 
insig, adel en liefde in staat. 


Elke mens is 'n mikrokosmos: Kondensaat van kosmiese, oneindige (ek 
bedoel: niefikseerbare) materie, uitdrukking van oneindige lewe, gestalte van 
oneindige liefde, manifestasie van oneindige wysheid - kind van Kosmos, op 
die grens van leegheid. Jy is deel van Kosmos; dit kommunikeer met jou, kom 
liefdevol en met insig in voeling daarmee as medekondisionerende agent in 
die groot proses, positief of negatief. En ten diepste het die mens 'n heimwee 
na die uiteindelike gesigseinder, die begin en einde van alle ervaring en denke, 
die stil verwondering. 


(h) verskyning en verdwyning van hoogstaande mense 


In hierdie ondersoek word die termpare ‘ontstaan’ en ‘vergaan’, en 'verskyn' 
en ‘verdwyn’, dikwels saam gebruik, maar daar is 'n onderskeid tussen die twee. 
Eersgenoemde paar (ontstaan' en ‘vergaan’) dra 'n historiese vrag: 
Alle dinge het, in beginsel indien (nog) nie in werklikheid nie, 'n vasstelbare 
kronologiese begin en 'n einde (miskien selfs meer as een begin en einde), 
ook hierdie kosmos self. Laasgenoemde paar ('verskyn' en ‘verdwyn’) dra 
'n kenteoretiese vrag, menslike begripsvermoë is beperk, verdof, raak weg. 
Dit sluit aansprake op bo- en buitenatuurlike inligting van ‘anderkant’, 
‘buitekant’, in, al sulke aansprake en hulle aangekondigde feite is menslike 
aansprake. Die reisiger na sin is nie in 'n Sahara waar hy ekstrapolerend kan 
proklameer ‘ek weet wat anderkant die horison is’ ‘baie soos duskant’ nie. 


In die kosmiese proses van sirkulerende, kondisionerende oorsaaklikheid 
verskyn daar van tyd tot tyd hoogs merkwaardige, hoogstaande mense (dit is 
al wesens, behalwe ander lewensvorme op die aarde, waaroor ons tans 
empiries sinvol kan praat) wat insig, lewenskwaliteit en invloed betref. Hierdie 
boek - dit is die onderliggende strekking daarvan - wil Siddhattha Gotama die 
Boeddha en Jesus van Nasaret die Christus (en ander) ondersoekend bedink 
as buitengewone menslike persone, oor die lang tydperk van lewensevolusie 
voortgebring deur en terugwerkend op 'n evoluerend-devoluerende, 
verskynend-verdwynende mensheid, en met hulle eie inspanning 'n groot deel 
bydraend tot die proses van hulle verligting. Deel van 'n kosmos evoluerend- 
devoluerend, verskynend-verdwynend op denk- en ervaringseinder, albei 
persone met 'n epog-bepalende invloedsfeer, albei na 'n paar dekades 

gestorwe, maar juis so kosbaar. Ook elke mens is ’n uitkoms, produk, van 
'n lang kosmiese proses, is lewend deel daarvan en sal nadoods 
terugsirkulerend steeds ’n nawerkende rol speel Cn vertolkende aanpassing 
van Theravada-taal met sy postulaat van herhaaldelike, karmabepalende 
hergeborenheid in verlede en toekoms). Maar die heel groot verhewenes is 
die pieke van menswees in die kosmos (wat miskien ook ander lewensvorme 
elders as op aarde kan huisves) - selfs met kosmiese implikasies. Nóg ’n 
proses van individuele selfskeppende hergeboortes (vol. ook die kritiek 
daarop van Batchelor 2016), nóg fisiese maagdelike geboorte danksy 
Goddelike ingryping extra of supra of contra naturam bied bevredigende 
verklarings. En sulkes sterf, keer terug in die groot kosmiese proses, bly daar 
funksioneer, huiwer op en verdwyn op die horison van stilte (in ou Theravada- 
taal gestel, tendensioneel vertolkend, word nie herbore nie). 


Siddhattha sowel as Jesus het tydens hulle lewe en na hulle dood, onder 
andere drie kondisionele prosesse te beurt geval, waarsonder hulle nie die status 
sou bereik het wat hulle tans beklee nie (bygesê, albei tans in verminderende 
mate, in 'n ontelbaar aantelende, globale, alle ander lewe-vernietigende, 
verbruikende mensheid). Sou hulle hul historiese rolle kon voorsien het, sou hulle 
heeltemal daarmee tevrede gewees het? Laat my hierdie vraag vir die oomblik 
onbeantwoord laat, en drie toekomsbevorderende ontwikkelinge aan die hand 
van tydgenote en nakomelinge noem: 


1. oortuigend populariserende, kommunikerende legendarisering, mitologisering 
2. oortuigende teoretiese sistematisering 
3. suksesvolle grootskaalse institusionalisering. 


Al drie faktore, elk in eie reg en al vier saam geintegreerd, is uiters ambivalent, 
deurtrek met tragiek. Politiek en mag is alomteenwoordig. 


(D vier bene 


Die vertolkingskema hierbo opgesom, het breë toepassingsvelde: onder 
andere die verstaan van die verhoudinge in en tussen religieë en van sosiale 
ontwikkelinge in die algemeen. Wat menslike saamleef betref, soek wyse 
denke en dade 'n optimale balans tussen vier oriënteringsbeginsels: 


1. kondisionele veranderlikheid 
2. laaste ontledigende horison 
3. enkel-wees 

4. geheel-wees. 


Elke enkel wese is al kleiner onderverdeelbaar ad infinitum, en al groter 
opneembaar ad infinitum, in 'n lang waardevolle en ontwikkelende geskiedenis, 
maar nimmer finaliseerbaar, en uiteindelik ontledig. 'n Enkel wese is 'n veelvoud, 
en 'n veelvoud kan 'n ontwikkelende eenheid word. Dit het onder andere 
politieke implikasies, byvoorbeeld die kritiese agterlating van elke ideologies 

verabsoluteerde, ongebalanseerde klem op individualisme, op middelgroot 
kollektiewe afsondering, of op totaliteite, en die positiewe soeke na 'n optimale 
positiewe samehang en balans van die regte en verantwoordelikhede van 
individue en groterwordende gehele, oor mensheid as geheel tot by die kosmiese 
totaliteit. Terloops, bemiddelend tussen individu en mensheid as geheel en 
kosmiese totaliteit verdien middelgroot groepe en assosiasies (soos taal- en 
kultuurgemeenskappe) ook groot positiewe waardering, met ’n eie, relatiewe, 
aksent, teëwig teen abstrakte individualisme sowel as alles-nivellerende, alles- 
konsumerende massakultuur. Maar dit moet in die breër verband geplaas word, 
en sal alle vorme van, byvoorbeeld rasbesete isolasie en arrogansie gedrewe 
kultuurimperialisme transendeer, op die viervoudige ritme beweeg. In sy huidige 
tragiese, kritiese situasie het Afrikaans 'n nuwe kans tot skeppende balans. 


Praktiese wysheid loop soos 'n edel olifant - onstuitbaar, swaar van lyf maar 
lig van tred - op vier bene, met ’n komplekse ritmiese afwisselende trap op al 
vier, gelyktydig beurtelings bewegend deur die lug en vastrappend op die 
grond - rustig, vorentoe, gebalanseerd: 


a. links voor 'n wyse besef van historisiteit, onophoudelike kondisionele 
veranderlikheid, verganklikheid van alle dinge 

b. regs voor, van uiteindelike radikale niesubstansialiteit van alle dinge 

c. links agter, van die positiewe betekenis van elke flitsende stollingsmoment 

d. regs agter, van die proses van onophoudelike integrering in kleiner en 
groter gehele. 


Elkeen van die vier is onvervangbaar, ontleen waarde en skoonheid aan elk 
van die ander en die geheel van al vier saam, voeg waarde toe tot elk van die 
ander en die geheel van al vier saam. Saam, ineen, op 'n lewens- en dodevaart 
in 'n groot geheel verskynend en verdwynend op ’n absolute einde, tot swye 
nodigend. 


Ons olifant self is 'n ontstanende, groeiende, volwasse, bejaardwordende, 
sterwende, uniek wonderlike en tog ook tipiese olifant, deel van die groter 
diereryk, 'n samestelling van kleiner organe en miljoene mikro-organismes, 
kortstondig komend uit en terugkerend in die groot poel van die universele 
historiese kosmiese proses en juis so kosbaar mooi. 


Hierdie boek fokus op religieuse dinamiek, soek 'n teoretiserende 
wandelstyl op bogenoemde vier bene. 


E I.7. (Meta)mitologisering 


In die omgang met die ou tekste wat volg, sal ‘mite’, ‘mitologisering’ en 
verwante begrippe ’n betekenisvolle rol speel. ‘Mite’ is afkomstig van die Grieks 
mythos, wat verwys na enige mondelinge mededeling, onder andere toespraak, 
raad, bevel, gesegde, storie. In die huidige diskoers word ‘mite’ veral op 
laasgenoemde [storie] betrek, dan veral met betrekking tot die religieuse 

[heilige, goddelike] dimensie van dinge. Historiese oorsigte oor die geskiedenis 
van mites, psigologiese verklarings van hierdie tipies menslike verskynsel, en 
moderne pogings om tot klaarheid daaroor te kom, word hier as agtergrond 
veronderstel. Bekende benaderinge sluit Carl G. Jung et al. (1964, bl. 19-103), 
Rudolf Bultmann ([1948] 1941), Joseph Campbell (1964), Mircea Eliade (1958; 
1960), Geo Widengren (1969), Paul Ricoeur ([1960] 1971), Raimon Panikkar 
(1979) en meer onlangs, Laurence Coupe (1997), in. 


‘Mite’ beteken in hierdie lees van vroeé Boeddhistiese tekste en die 
verbandlegging met die Ou en Nuwe Testament vol ontroerende mites die 
volgende: 


e verhalende oorlewering 

e gebaseer op analogiese denke (die uiteindelike waarheid word geken as 
ooreenstemmend met goedbekende entiteite, byvoorbeeld ‘soos’ moeder, 
vader, afwisseling van seisoene, dag en nag); sulke konkrete entiteite is 
‘simbole’, en hulle vorm deel van komplekse ‘mites’ 

e mites wel op uit die diep, evoluerende archetipiese lae van die oer- 
kollektiewe gees van mense as natuurkinders 

e ter verklaring van die begin, verloop en einde van belangrike gebeurtenisse 
en strukture, uiteindelik van die werklikheidsproses as geheel 

e gewoonlik met verwysing na bonatuurlike agente (‘gode’) en ingrepe 
C‘wondere’) in die werklikheidsproses 

e met sterk emosionele, wilsmatige en kognitiewe dimensies 

e in 'n sin weliswaar ‘hersenskimme’ in die mees letterlike sin van die woord 
('harsing geproduseerde projeksies van vae gedaantes”), maar ook 
struktuurelemente van die kollektiewe menslike gees 

e homoverseel in voorkoms, van wesenlike betekenis in die menslike omgang 
met die laaste vrae 

e met buitengewone vermoë om betekenis te gee, dus eerbiedwaardig 

e redelik vertolkbaar, tot redelike vertolking uitnodigend en verpligtend, nie 
as aggressief kritiese verwerping nie, maar as werklik ten volle, ten beste 
verstaan van 'n mite. In die bekende uitdrukking van Ricoeur: ‘die simbool 
is stof tot nadenke’ (Ricoeur [1960] 1971, bl. 395 e.v.). In ou-Boeddhistiese 
idiomatiese uitdrukking: In die jhana’s kom alle denke (alle simbole en 
mites) kontinu getransendeerd, tot ’n absolute einde, bly net volkome swye 
voor gesigseinder oor, maar dan mag, moet, vanuit die stilte, met begrip 
weer opnuut, nuut, vernuwend gedink word, sistematies, skeppend, en so 
vertolk, word die mite ‘gered’. 


Die begrip 'mythologoumenon' [verafrikaans as 'mitologoumenon', meervoud 
'mitologoumena'] druk 'n verdere stap in die mitiese proses as die direkte, 
naiewe oorlewering uit. Volgens Panikkar (1979, bl. 101) is mitologoumenon 
die legein van die mite, die interpreterende vertelling, die uitdrukking, daarvan. 
Langs hierdie gedagtelyn verder bewegend word 'n mythos meer as 
'n interessante, boeiende, selfs onthullende vergelyking. Dit word 

'n lewensnoodsaaklike, geproklameerde, grensbepalende, groepdefiniérende, 
sanksionerende visie, paradigma. Assosiasies soos sosiale inisiasie, ritueel, 
opleiding, dissipline, kettery kom na vore. 


Mites en mitologoumena speel ’n konstitutiewe rol in alle godsdienste. 


‘Religie’ en ‘lewens- en/of wéreldbeskouing’ gaan meer ontspanne met mites 
om as ‘godsdiens’, maar kan dit steeds hoog waardeer as diep gesete menslike 
behoeftes en uitinge, soos taal en religie self. 


Mites staan bloot aan ’n aantal vorme van misverstand: 


Die objektivering, verfeiteliking, selfs pseudoverwetenskapliking van mites: 
Dit gebeur byvoorbeeld in ’n Christelike verwysingsraam wanneer mites 
soos die maagdelike geboorte, opstanding uit die dood, hemelvaart van 
Christus, hel en hemel misverstaan en verhard word tot fisiese kwasi- of 
pseudofeite. Die kerklike dogmas het mettertyd toenemend hierdie karakter 
aangeneem. Vandag is pseudoverfeiteliking ’n kenmerk van Christelike (en 
ander vorme van) fundamentalisme. Jung het hierdie fout in sy Antwort auf 
Hiob (Jung [1952] 1965) verduidelik. 

. Die verharding van mites tot sosiaal dwangmatige korsette. 

. Die verwerping van enige waarheidsgehalte in die sin van eksistensiële 
relevansie van mites. Antimitologie is 'n tipiese benadering van die huidige 
skiëntistiese, positivistiese epog. Dit kan ook in programme van aggressiewe 
‘ontmitologisering’ skuil. 

. ldeologisering: Mites word hier verraai deur aan hulle die funksie van 
ondersteuning van groepsbelange toe te ken. Hulle word sinies gereduseer 
tot bevordering van, byvoorbeeld politieke, ekonomiese, sosiale, kulturele, 
etniese en ander belange van 'n groep, hetsy informeel of formeel 
georganiseer. Hierby moet religieuse organisasies ingesluit word. Dan word 
die behoud van ’n bepaalde mite ’n godsdienspolitieke saak, gaan dit nie 
meer oor waarheid kom wat wil nie, maar oor die burokratiese beskerming 
van getalle, mag of finansies. 

. Sekularisering: Mites word behou, maar gestroop van enige spirituele 
betekenis, en gereduseer tot, byvoorbeeld politieke ideologie. Dit kan in 
goeie trou of sinies gebeur. Só is in die Marxisme die mite van 'n komende 
Goue Eeu aan die einde van tyd, deur onskuldiges bewoon, omskep in die 
ideologie van die reddende proletariaat (vol. Eliade 1960, bl. 25 ev). 

. Infantilisering, primitivisering: Mites word hier neerbuigend vertolk as 
die kinderagtige fabrikasies van primitiewe kulture, en ontneem van 
hulle durende relevansie. Net so erg, hulle kan omgekeerd misbruik word 
om mense in 'n onkritiese staat van denke, van bygeloof, onmondig en 
onderdanig, te hou. 


Duidelik onderskei van die ses bogenoemdes, word die model wat hiernaas 
gebruik sal word, aangebied as waarderend berustend op 'n verklarend 
verstanende prosedure (‘waar kom mites vandaan?’), maar terselfdertyd en 

eintlik 'n transenderende 'metamitologiese' vertolking (waarheen is mites op 
weg?’). Die mens word gesien as 'n wese wat wesenlik deelgenoot is van die 
kosmiese proses, hunkerend om sin te maak van gebroke syn, tastend na ’n 
uiteindelike gesigseinder - al word dit nie altyd besef nie. In onderskeid van 
bloot kronologiese ‘post-’ (‘na’) en verwerpende 'ont-' Cn voorvoegsel wat 
verwydering, ontneming, teenstelling uitdruk) bedoel ‘meta-’ 'n posisie “agter, 
‘anderkant’, ‘hoér’, maar steeds kontinu. Dit bedoel nie verwerping nie, maar 
'n voortgesette beweging verder as enige simbole en mites, begrippe en 
woorde en verhale van watter aard en hoe oermenslik en stigtelik ook al, in die 
rigting van radikale swye op 'n absolute begripseinder. Die weg van 
'metamitologisering', hier bewandel, loop van gewaardeerde mitologie oor 
radikale mistiek na filosofiese (en teologiese) metafisika. 


N 1.8. Waarheid, institusionalisering, en 
ervaring 


Die werkswyse van hierdie boek het implikasies vir die wyse waarop sentrale 
vraagstukke van interreligieuse ontmoeting hanteer word. In die huidige 
verband word met veralgemenende sketse van drie sentrale temas (religieuse 
waarheid, religieuse institusionalisering en multireligieuse ‘algemene kennis”) 
volstaan. 


(a) religieuse waarheid 


Die definisie van religie en die algemene manifestasies van religie (kyk [3] en 
[4] hierbo genoem) suggereer ’n kriteriologie van waarheid wat elemente 
van die volgende vier klassieke waarheidsteorieë verbind (vgl. Vroom 1989, 
bl. 40-97, 301-388 vir ’n uiteensetting van Westerse akademiese en filosofiese 
denke in hierdie verband): 


i. die korrespondensieteorie (kennis moet met werklikheid ooreenstem) 

ii. die koherensieteorie (stellings moet sinvol saamhang) 

iii. die intersubjektiwiteitsteorie (stellings moet intersubjektief aanvaarbaar 
wees) 

iv. die pragmatiese teorie (stellings moet ooreenstem met wat goed ‘werk’ in 
'n bepaalde ondersoek, of in die praktiese lewe). 


Jayatilleke (1971, bl. 47) laat inderdaad die Boeddhistiese waarheidsopvatting 
met gemak by bogenoemde skema aansluit. 


Wat in hierdie ondersoek van die Boeddhisme besondere klem ontvang in 
die raamwerk van ons definisie en skema van algemene kenmerke van religie, is: 


i. Dieeksistensiéle, religieus psigologiese norm van veredeleling en verdieping 
van religieuse ervaring, emosionele loutering en lewenskwaliteit. 

ii. Die ontologiese verhouding tussen individuele, veranderlike, verganklike, 
kondisionele en ander dergelike dele, en tussen sulke dele en die 
veranderlike, verganklike, kondisionele geheel (kosmos). 

Die epistemologiese kwaliteit van uitsprake met verwysing na die kontinuum 
van empiriese werklikheid en transendensie, volheid en leegheid. 


Wat die waarheidsvraag in die ontmoetingsveld van religieë betref, kan ook 
die volgende onderskeide gemaak word: 


iV. 


Vi. 


Vil. 


'n Absolutistiese benadering beweer dat absolute religieuse waarheid 
geken kan word (byvoorbeeld deur 'n beroep op openbaring). Vorme van 
fundamentalisme huldig hierdie siening. 

'n Uitsluitende benadering (eksklusivisme) in 'n sterk ideologiese vorm 
beweer dat daar ten opsigte van uiteindelike religieuse vraagstukke een 
en net een ware antwoord kan wees. Dit verwys dan nogal dikwels 
apodikties na 'ons' antwoord. Dit kan ook op 'n sagter wyse (miskien meer 
diplomaties, of apologeties, of ontwykend) gestel word: ‘Vir ons’ is daar 
net een antwoord, een waarheid. Ignoreer die res, miskien met die 
implikasie dat smake verskil. 

'n Sinkretistiese benadering Cinklusivisme) kan ook verskillende vorme 
aanneem. Dit kan imperialisties maar tog ook heel vriendelik liberaal 
aanspraak daarop maak dat 'ons' waarheid die enigste is, en ander word 
dan teen wil en dank daarin geinkorporeer as groter of kleiner ongelukkige 
afwykings. Of dit kan perspektivisties die ander aanwys as skeeftrekkings 
van een en dieselfde siening, of almal as brokkies van dieselfde legkaart. 
'n Element van oppervlakkige geforseerde eenheid is aanwysbaar in wat 
as 'sinkretisme' bekend staan. 

'n Skeptiese benadering kan taamlik versigtig 'n oordeel opskort weens 
onvoldoende beskikbare getuienis, of kan totalitêr beweer dat in religieuse 
sake enige ware, betroubare wete van waarheid onmoontlik is. Dit kan 
ernstige debat en ontdekking van waarheid by die wortel afsny. Dit is nie 
deur die Boeddhisme aangehang nie. 


viii. 'n Dialogies versoenende benadering kan meeste waarheidsformulerings 


X: 


sien as eerlike maar tekortskietende pogings op weg na waarheid, met ’n 
sterk besef van die beperktheid van almal en tog met die ideaal van 
gesamentlike vordering op weg na ’n geheim. 
Op hierdie reis met Theravada en met die Boeddha waarvan hierdie skool 
praat, word benaderings (i)-Civ) van die hand gewys. Met benadering (v) 
word saamgestem, met klem op (a) die nieoutoritêre aanbieding van enige 
opvatting; (b) die toetsbaarheid, falsifiseerbaarheid daarvan aan die norm 
van kritiese beoordeling aan die hand van empiriese ervaring en feite; en (c) 
die toets van logies samehangende integrerende denke. Bogenoemde drie 
sluit die stelling van Wiebe (1981, bl. 228) in dat religieuse waarheid meer is 
as bloot proposisionele waarheid, maar dat dit tog intiem, noodsaaklik, met 
proposionele waarheid saamhang, en dus onderwerp kan en behoort te 
word aan objektiewe diskussie, analise en kritiek. 

Die uiteindelike bestemming van die reis wat hier betree word, anderkant 

(vi), is, vermoed ek, wetende nieweet, niewetende weet, docta ignorantia, 

mistieke swye. 

xi. Dit is wesensbelangrik dat die samehang van waarheid en waaragtigheid 
(vol. items [iii] en [iv]), weet en wees, dink en doen, sé en syn, nie vir ’n 
oomblik misken word nie. 


(b) religieuse institusionalisering 


Wat religieuse institusionalisering betref, is die volgende vir die doel van 
hierdie ondersoek genoegsaam: 


i. Mono-institusionalisme neem aan dat religieuse waarheid in één 
institusionele raamwerk gehuisves ‘moet’ word en dat almal daaraan ‘moet’ 
behoort, byvoorbeeld Boeddhisme óf Christendom. 

ii. Institusionele pluralisme staan positief teenoor 'n gemaklike naas mekaar 

bestaan van 'n verskeidenheid religieë as organisasies, wat selfs ernstige 

verskille van leerstellige oortuiginge, morele kodes en rituele gebruike 
kan verdra, en wat in vriendelike dialoog en samewerking met mekaar 

Kan tree, met erkenning en behoud van die institusionele integriteit van 

elkeen. 

Multi-institusionalisme laat ruimte daarvoor dat 'n mens gelyktydig formeel 

aan meer as een religieuse organisasie behoort, of gradueel minder formeel 

aan byeenkomste, rituele van, byvoorbeeld Boeddhisme en Christendom 
kan meedoen sonder formele affiliasie. Dit gebeur toenemend in die huidige 

globaliserende wêreld (vol. Red. Cornille 2002). 

iv. Meta-institusionele vriendskap wys dwangmatigheid (i) van die hand, 
het groot begrip vir (ii) en (ii), maar relativeer ook lidmaatskap van 
enige sodanige instituut - enige ‘behorendheid’ (‘behoort’) met drie 
dreigende risiko's: (a) opeisende, onderskikkende ‘deel wees’; (b) 
as 't ware onmondige “eiendom wees’; en (c) allerlei ‘moet’ en ‘moenie’ 
verpligtings. In hierdie perspektief is dit in orde om aan geen religieuse 
geinstitusionaliseerdheid te behoort nie. Hierdie reis volg weg Civ). 


(c) multireligieuse kennis en ervaring 


Dikwels in die verlede het mense gelyktydig in die dampkring van meer as 
een religie beweeg, dit as 't ware onbewustelik ingeasem as deel van die 
kulturele milieu (Cornille 2002, passim). Dit was byvoorbeeld in die Christelike 
Middeleeue die geval met Jode, Christene en Moslems. Hulle het groot 
stukke gedeelde tradisie gehad, oorvleuelend maar ook skerp verskillend 
gedink. Christelike teologie het veel aan Joodse en Moslem-geleerdes te 
danke gehad, soos Aquinas sou kon getuig. Dit gebeur ook toenemend 
onwillekeurig in vandag se wêreld. Die simbiose van religieë tot wedersydse 
voordeel van almal verdien aanmoediging, selfs met inagneming van die 
groot uitdagings wat dit stel. Nóg onverwagte konvergensie, nóg dramatiese 
verskille is rede vir ontwyking van hierdie uitnodiging. Selfisolasie in 
grootheidswaan (of weens godsdienspolitieke opportunisme) is nie die weg 
vir 'n nuwe toekoms in nie. Dit is ’n uitnodiging vir teologiese fakulteite en 

ander religieus akademiese instellings. Terug by die spesifieke onderwerp 
van hierdie boek: Christen-teoloé behoort Boeddhisme te ken en te verstaan, 
soos Boeddholoé die Christendom (om nou by daardie twee te bly). 


Hierdie boek gaan uit van die veronderstelling dat minstens kennis en 
begrip van meer as een religie by alle ingeligte lede van ’n demokratiese, 
pluralistiese staat verwag kan word, en aangemoedig behoort te word. Wat 
Suid-Afrika betref, is rondom die eeuwending ’n groot poging aangewend om 
akademies gefundeerde kennis van meerdere religieé in die Suid-Afrikaanse 
konteks in skool-leerplanne in te voer (ek het die voorreg gehad om deel 
daarvan te wees). Na 'n belowende begin het dit in die vroeë lente doodgeryp 
in die koue winde afkomstig van twee ysige pole: polisiërende godsdienstige, 
en a-(anti)teistiese fundamentalisme - teenoorgesteld in denkinhoud, 
ooreenstemmend in onverdraagsame eng denkstyl. 


1.9. Kriteria vir slagende religieë 


Om op die langer duur sosiaal voldoende te slaag, moet 'n religie in ’n 
suksesvolle mate voldoen aan die volgende maatstawwe: 


i. een of meer charismatiese, visionêre, skeppende, inspirerende stigtende 
en/of hervormende figure (‘verlossers’, ‘profete’, ens.) 

ii. 'n doeltreffende organisasie en orde, lojale en goeie organiseerders en 
leiers 

iii. die populariserende vermoë om 'n breë publiek aan te spreek 

iv. emosionele steun en diepliggende eksistensiële heilsrelevansie 

v. 'n draende tradisie 

vi. 'n skat van inspirerende simbole, musiek, visuele en taalkuns 

vii. eksistensieel en esteties oortuigende ritueel 

viii.’ n oortuigende leer, bestaans- en lewensteorie (wat mitologie sou kon 
insluit) 

ix. 'n relevante, uitdagende en tog haalbare etiek 

x. aanpassende, vernuwende hermeneute en denkers. 


Onder 'slaag' word hier nie bedoel populêre sukses, die aantalle miljoene lede 
op 'n treffersparade, toevallig ook sommer mag en rykdom skenkend, dikwels 
bepaal deur die manipulasie van liggelowiges nie. 'n Eensame 'huisverlater' 
soos Spinoza is nie die mindere van menige godsdiensleier of -stigter met ’n 
groot volgelingskap nie. Die boodskap en nalatenskap van selfs die edelste, 
grootste geeste is nie feilloos immuniseerbaar teen arrogansie, magslus en 
Korrupsie van nakomelinge nie. 


Hierdie kondisionerende kragte werk nie altyd saam nie, wat tot spanning 
en botsings aanleiding kan gee. Al tien kom in die gelese gedeeltes aan die 
orde, wat die leesproses besonder onderhoudend en informatief maak. 

E 1.10. Begin en einde en begin 


Wat die Christendom betref, volstaan hierdie boek met ’n vertolking van die 
denkrigting en institusionele inrigting van wat in die Nuwe Testament 
opgeskryf is met kennisname van wat binne vier eeue daarna getriomfeer het 
as die ortodokse hoofstroom deur die staatserkende (die Romeinse Ryk) en 
bevoorregte religie vir eeue daarna (weens ruimte beperk ek my hier tot 
hoofstroom Wes-Europese ortodokse ontwikkelinge). Ons interpretasie hier 
draai om twee historiese fokuspunte: Die ontstaan van die Christendom, en 
die voltooiing en beginnende ontbinding van die hoogtepunt daarvan, naamlik 
die Middeleeuse hoogskolastieke projek. Ek begin met laasgenoemde, met ’n 
vertolking van die geproblematiseerde Westers-Christelike konteks van die 
afgelope eeue. Dit is die agtergrond waarteen die Theravada siening van die 
Boeddha-figuur hier verstaan en aangebied word, asook van die nadenke oor 
die verhouding Boeddhisme-Christendom in'n metafisies mistieke, metateisties 
en mistieke horison. 


Die ondersoek opereer in 'n raamwerk wat selfs skynbaar onoorbrugbare 
verskille begrypend tolererend wil oorskrei. Dit wil saamwerk in die rigting van 
'n geestelike tuiste vir vandag en mêre, in gesprek met veral tradisionele 
Boeddhisme en Christendom, op weg na 'n insluitende sintese van meer as 
hierdie twee religieë. In so ’n program is die figure van die Boeddha en die 
Christus van groot belang. 'n Hermeneutiese aksent wat ’n mens in die studie 
van die Boeddhisme tref, is dat hierdie religie inderdaad baie ver beweeg het 
in die rigting van 'n absolute gesigseinder wat in hierdie studie as uiteindelike 
bestemming geld - verder as meeste, miskien alle, ander religieë. 


(a) traditio semper amplius formanda 


‘Vertolking’ soos hier bedoel, wil verder gaan as immer terugkeer na een of 
meer eerbiedwaardige ou tradisie(s). Dit voel die behoefte van ons tyd aan as 
die denkende, liewende verlenging van die beste in bestaande tradisies. Dit 
het homoversele, aardomspannende relevansie in 'n tyd van ongekende krisis. 
Binne daardie groot verband wil hierdie boek die 'Afrikaanse' taaltak ent op 
die Pali-boom. Sonder om wesenlike verskille te ontken of minimaliseer, gaan 
ek nie uit van 'n wedersydse onversoenbaarheid nie. 


Op hierdie stadium veroorloof ek myself 'n ekskurs oor die ontwikkeling, 
hoogtepunt, krisis en ontbinding van die klassieke Westers-Christelike 
teologiese denke. Daardie skynbare ‘einde’ is ook 'n ‘begin’, vertrekpunt vir die 
soek na raakpunte tussen Christendom en Boeddhisme, of eerder (agter die 
sisteme en institute) tussen die Boeddha en Jesus. In die onlangse verlede is 
die grootsheid en eindigende beperktheid van die klassieke Christelike 
denkprojek onder die aandag gebring deur die indrukwekkende, twee bande 
beslanende werk van Johann Beukes (2020) oor die Middeleeue. Ek sluit hier 
aan by my resensie van hierdie boek, in LitNet 2020-10-02 (Kruger 20200). 

Die Suid-Afrikaanse res publica, die ganse mensheid, verkeer tans in 'n krisis 
van epogale omvang wat nie hier uitgespel hoef te word nie. Die na- 
Middeleeuse, moderne era is aan die disintegreer, met insluiting van die 
tradisionele religieuse erfenis van die Afrikaanse taal- en kultuurgemeenskap, 
naamlik die Protestantse Reformasie. Is 'n nuwe sinryke epog, 'n nuwe 
saambindende visie, sintese (iets heel anders as oppervlakkige sameflansing), 
met respek vir verworwe tradisie en anderkant verbruikgedrewe globalisme, 
duidelik waarneembaar? Nog nie. 


Nooit is enige menslike kultuurprestasie en tradisie finaal voltooid formata 
[gevormd] nie, en altyd is blote restorasiehermeneutiek onvoldoende. Dit 
verkeer altyd êrens tussen begin en einde in 'n proses van verganklikheid. Dus 
ook nooit voltooid re-formata [finaal ‘her-vormd’, 'ge-re-formeerd'], met slegs 
'n verlede herhalende of herstellende of daarna terughunkerende houding 
nodig nie. 'n Wekroep semper reformanda in die verpligtende gerundivumvorm 
[altyd te-re-formeer', 'te-her-vorm'], altyd in 'n imperatiewe proses van 
terugkeer en herstel tot wat in 'n normatiewe verlede tyd begryplik, waardevol 
en goed was (hetsy die Hebreeuse Bybel, Nuwe Testament, Middeleeuse 
skolastisisme of Protestantse Reformasie of ’n sintese of vermenging van 
hulle), is nie die antwoord nie. Hierdie oorweging het twee gerigthede: een op 
'n verlede voor 'n gekose normatiewe moment, en een op die toekoms. 


Wat die verlede betref, diegene vir wie byvoorbeeld die behoud van die 
Hervormde of Gereformeerde godsdiensverlede 'n saak van erns is, moet ook 
die voorverlede daarvan ken en verstaan. Vir sulkes is 'n ernstige kennisname 
van die Middeleeuse verlede baie nodig. Wat die toekoms betref, dit behoort 
myns insiens gebou te word aan die hand van 'n nuwe kernspreuk semper 
amplius formanda [immer meer - (breër, dieper, subtieler) te formeer’]. ‘Meer’ 
wil hier die volgende insluit: meer omvattend in getal normatiewe 
mensheidstradisies wat in berekening gebring word; meer omvattend in 
insluitende, sintetiserende visie; meer ingrypend waarderend krities, 
radikaliserend, verder voerend, transformerend, transenderend; en meer 
toekoms gerig en toekoms skeppend. Juis dan bly 'n studie van die verlede 
wesensbelangrik. Deeglike kennis van die verlede beteken nie om gesig na die 
verlede te leef of toe te laat dat dit ideologiese engte word nie. Die toekomstige, 
nuwe uitdagings sou vandag uitnooi tot ontmoeting en sintese met meer as 
die Middeleeuse Judaisme en Islam, en wel ook met, byvoorbeeld die groot 
geskrewe tradisies van Indiese Boeddhisme en Vedanta en Sjinese Taoisme en 
Confucianisme. 


Die millennium-lange Europees-Christelike Middeleeuse intellektuele - en 
geloofsworsteling om klaarheid te kry, met ’n begin, 'n hoogtepunt en 'n einde, 
waarvan ons vandag nog die vrugte waardeer, was stellig een van die kulturele 
hoogtepunte in die mensheidsgeskiedenis as geheel. Daarsonder kan ook die 
Reformasie nie verstaan word nie en kan 'n toekoms nie geskep word nie. Tog 
het dit skadukante gehad, wat, byvoorbeeld besonder sterk in die ondergeskikte 

posisie van vroue geblyk het (soos trouens ook by Boeddhisme die geval was). 
Dit was nie ’n periferiese etiese kwessie wat maklik reggestel kon word nie, 
maar het tragies, paradoksaal, struktureel saamgehang met die kernleerstuk 
van die klassieke Christendom wat in die Middeleeue in so ’n grootse poging 
tot sintese vorm aangeneem het: die trinitariese dogma van Vader, Seun en 
Heilige Gees. Wie sou gewaag het om as wesenlike, ononderhandelbaar 
verpligtende dogma-uitvloeisel van die groot geheim te praat as die een God 
as Moeder, Dogter en Gees sou waarskynlik by voorbaat staanplek op ’n 
brandstapel kon bespreek het. En indien dit die kernleerstuk sou gewees het, 
Sou die institusionele opset van die kerk miskien heel anders daar uitgesien het 
as wat in die Middeleeue wel die geval was. 


(b) die uitdagende probleem en die uitkoms 


Laat ons 'n tree verder terug neem, breedweg aansluitend by Karl Jaspers 
(Vom Ursprung und Ziel der Geschichte 1955, wat die lig in 1949 gesien het) se 
siening van 'n epogale wending, wat deur hom 'n 'astyd', ‘wendetyd’ 
[Achsenzeit] genoem is, rondom 1000 VAJ draaiend. In die konteks van ons 
belangstelling hier kan aanvaar word dat gelyktydig verlopende ingrypende 
en verwante kulturele verskuiwings plaasgevind het in die Euro-Asiese 
kulturele aaneenlopende makrokontinent van Griekeland, uitbreidend na 
Rome, met insluiting van Noord-Afrika, Indië en omgewing sowel as China en 
omgewing. Vir ons doel kan onstwee epogale stelle veranderinge, gelyklopend, 
veronderstel. Die eerste was die ontwikkeling vanaf, erg oorvereenvoudigend 
gestel, animisme (die toekenning van ‘siel aan alle lewende wesens en 
nielewende voorwerpe) oor verskeie politeismes (die geloof aan talle gode), 
oor henoteisme (die aanvaarding van die bestaan van talle gode, maar die 
“geloof” in een), na monoteisme (een persoonlike opperwese, die heelal 
soewerein regerend). Terloops, die standpunt van Klaus Koch (2007, bl. 320 
ev.) dat monoteisme, veral soos in die Hebreeuse geloof vergestalt, mitiese 
denke (anders as politeisme) oorwin het, word hier van die hand gewys. Op 
soortgelyke maar verskillende wyses het hierdie sofistikasieproses afgespeel 
in (om naby ons tema te bly) nabye-Oosterse Semitiese (Hebreeuse) religie, in 
Griekeland en Rome, en in Indië. Die tweede was die epogmakende ontwikkeling 
van sistematiese teoretiese (‘filosofiese’) denke in albei hierdie kulturele 
blokke, byvoorbeeld Parmenides en Herakleitos, Plato en Aristoteles in 
Griekeland, en veral die Oepanishads en Boeddhisme in Indië. Tog was 
ontwikkelinge in Europa, Noord-Afrika en in Indië hoegenaamd nie identies 
nie. In die Joods-Christelik-Islamitiese konteks het die begripskonstruk van ’n 
bonatuurlike persoon aan wie uitsluitlike geloof en gehoorsaamheid verskuldig 
is, die ononderhandelbare anker van die hele eeue-omspannende 
denkeksperiment gebly. In die Boeddhisme is hierdie anker juis van meet af 
aan gelig op vaart na 'n ander, verder hawe, soos Buddhaghosa byvoorbeeld 
in sy Visuddhimagga (Nanamoli 1979, bl. XVII 282; XVIII 24) aandui: die 
monoteistiese konstruk as fundamentele grondpyler is agtergelaat. 

Die sentrale probleem waarmee die Middeleeuse Christelike denkers geworstel 
het, was om ’n versoening, selfs inhoudelike sintese, van twee fundamenteel 
verskillende uitgangspunte, denkstyle en denkinhoude te probeer bewerkstellig. 
Aan die een kant was daar (a) 'n tradisionele Joodse (wat die Christendom betref, 
in sowel die Ou as Nuwe Testament), antropomorfe, androsentriese, patriargale, 
mitologiese, monoteisties religieuse, geopenbaarde, in onbetwyfelbare dogma 
vasgelegde en institusioneel verpligte denkstyl en denkinhoud. Aan die ander 
kant (b) was daar die voor-Christelik reeds gevestigde, redegebaseerde 
metafisika's van veral Plato en Aristoteles en die denktradisies wat deur albei 
gevestig is. En tussendeur was daar ook nog die komponent van Neoplatonisme, 
op voetspoor van Plotinus (gelyktydig met die Christendom ontwikkelend). 
Om dit alles redelik met die Christelike geloof en dogma te sintetiseer, het 
geblyk 'n ontsaglik uitdagende taak te wees. Voeg die bestanddele van Joodse 
en Islamitiese gelowe daarby, en 'n mens besef die uitdaging wat omvang sowel 
as kompleksiteit betref, en die verbluffende prestasie wat die Christen-denkers 
van die begin af tot die kulminasie daarvan in die dertiende eeu tot stand 
gebring het. Dit was ook die voorverlede van die Reformasie, steeds lank in die 
Reformasie, ook vandag nog, na- en voortwerkend. 


'n Mens kan naas bewonderende begrip vir intellektuele moed en prestasie, 
tot die gevolgtrekking kom dat die denkprojek, kulminerend in die skolastiek, 
uiteindelik, op die keper beskou, tog gestrand het. Die verlenging van formele 
logika na metafisiese ontologie en teologie, en die heen en weer verbindinge 
tussen laasgenoemde twee, was nie noodwendig onweerspreeklik dwingend, 
verpligtend, oortuigend nie. Om die lê van 'n verband met die Boeddhisme 
nou by te haal: Vroeë Boeddhisme, tydgenootlik aan Plato en Aristoteles, het 
ook oor 'n sterk ontwikkelde en sistematies denkende logika beskik, maar het 
'n dergelike ekstrapolasie, met die metafisies teologiese implikasies daarvan, 
van die hand gewys. 


Beukes (2020) bied 'n genuanseerde rekonstruksie van die subtiele 
historiese samehang van teoretiese faktore met ander kondisionele faktore 
wat 'n bydraende rol gespeel het in die uiteindelike disintegrasie van die 
Middeleeuse duisendjarige denkprojek, kulminerend in die hoogskolastiek - 
kragte soos die toenemende skeiding van kerk en staat en gepaardgaande 
sekularisme, en die toenemende skeiding van teologie en filosofie en 
gepaardgaande verselfstandiging van die natuurwetenskappe. Tog bevat die 
Middeleeue ook 'n ander dieper les, mag 'n mens vermoed en hipoteseer ek: Die 
metafisiese aanvaarding van 'n onafwendbare, selfs wesenlike verganklikheid, 
die verskyn en verdwyn van alle dinge, ook die briljantste denkprestasies, op 
'n uiteindelike onoorskreibare, tot verbysterde swye verpligtende gesigseinder. 
Die Middeleeuse denkers self, volgens hulle eie siening onstuitbaar in die 
Spoor van Augustinus op weg van civitas terrena na civitas Dei, sou hulle 
stellig teen so ’n vertolking verset het. Maar het die tyd aangebreek om van 

absolutisme afskeid te neem, en oor te begin? Ons mag, die Boeddhisme 
ernstig opnemend, dit vermoed. 


(c) 'n grootse oomblik? 


'n Boeiende, waarskynlik niebeantwoordbare vraag is: Wat presies het op die 
Kruin van die prins van Christelike skolastici, Aquinas, sy lewe en loopbaan 
gebeur op O6 Desember 1273, drie maande voor sy dood, toe hy 'n besondere 
ervaring (‘openbaring’) gehad het wat hom genoop het om sy Summa 
onvoltooid neer te lê? Dalk was dit nie uitbranding van uitputting nie, ook nie 'n 
nuwe visioen van die hemelse glorie nie (waarom sou dit hom genoop om het 
op te hou skryf ?), maar ’n kwalitatief ander, ontdekkende deurbraak? Hy sou 
volgens oorlewering aan sy metgesel die volgende gesê het van alles wat hy 
geskryf het, 'mihi videtur ut palea'. In Afrikaans sou 'n mens dit wou weergee as: 
‘Dit kom my voor as kaf”. Die vertaling impliseer: Sou Aquinas die woord palea 
juis in die ambivalente sin kon bedoel het wat ‘kaf’ dra? Nie bloot veragtelik sleg 
Consin’, ensovoorts) nie, maar waarderende agterlating? Sonder die aanvanklik 
beskermende omhulsel ‘kaf’, nou afgestroop, sou daar immers nie koring 
gewees het nie? Sou die ervaring, die ‘openbaring’, nog ’n keer bonatuurlik 
ingegewe informasie, bewoording van Bo gewees het, soos in die Ou Testament? 
Sou dit nie dalk ook die radikale agterlating gewees het, nie alleenlik van alle 
skryf nie, maar van alle ‘logies’ dink en/of praat as verpligte basis vir uiteindelike 
insig (bv. in die vorm van bewyse vir die bestaan van God)? Sou die groot gees 
'n domein betree het anderkant die behoefte om uiteindelike waarheid met die 
logika van Aristoteles, hoe indrukwekkend ook al, nie slegs te bemiddel nie, 
maar selfs te fundeer? Sou hy albei komponente van die sintese (en dus ook die 
sintese self) oorweeg en te lig bevind het: Aristoteles se primum movens as 
onbewegende, onbewoë agent van alle beweging en/of verandering en 
antropomorfe teistiese mitologie? Sou hy oorweeg en dalk tot die besef gekom 
het dat die normatiewe ekstrapolasie van logika tot ontologie en teologie ’n 
stap te ver, onnodig, ongeldig, was? Kort gestel: Was die Wes-Europese 
skolastieke projek, die klassieke ‘Christelike projek uitgeput, soos die 
noulettende luisteraar kan agterkom in die wonderskone swanesang van die 
Middeleeuse skolastiek, naamlik Dante se Divina Commedia? 


Tog, het dit juis so sy uiteindelike bestemming, naamlik verstomming, 
bereik? Aquinas was nie maar net fisies of geestelik gedaan, uitgebrand nie, 
sou ek spekulatief vermoed, maar het 'n ander dimensie betree of ten 
minste vermoed: radikale mistiek, die stilte as die wind uitgewoed is. Sou die 
swye, die ophou skryf, die afskeid, in sy volle diepte die uiteindelike saak self, 
die koring, wees, uit die omhulsels van die onvermydelike, selfs noodsaaklike 
‘kaf’ bevry? Dit was dorstyd, tyd om skutblare af te skud. Die mens, ook en juis 
'n diepsinnige een soos Aquinas, sal en moet dink en daaroor praat en skryf. 


1. Gedeeltes van die verwysings na die ‘Middeleeuse filosofie’ is ook gepubliseer in 'n LitNet resensie van die 
twee volumes van Johann Beukes, gepubliseer deur Akademia (Krüger 20200). 

Praat, logika, voor en na stilte is onvermydelik en belangrik, maar dan sou 
dit philosophia theologiaque ancillae silentii word. Wat ’n indrukwekkende 
konstruksie was die normatiewe Christelike teologiese denkprojek, 
kulminerend in die skolastiek nie, maar voorlopig voor gesigseinder van 
absolute stilte. In hierdie rigting gelees, sou figure soos verketterde Eckhart, 
aangeklaagde Ruusbroec en deur vuur verteerde, stilsterwende Porete juis 
so 'n diepste, ongereflekteerde, onbedoelde, selfs onbewuste, nog 
onontwikkelde tendens van die eeue-oorskrydende grootse denkprojek 
verteenwoordig het - sou hulle die ontwikkelende blom en vrug van die 
Middeleeuse groei-proses wees. 


So gesien, sou minstens 'n vermoede van ‘postskolastiek’ by Aquinas self 
aangemeld het, nie tydsgewys nie, maar saakgewys. Dan sou ‘metaskolastiek’ 
'n meer gepaste term wees. Ek bedoel dit nie as 'n historiese stelling wat die 
periodisering van Beukes bevraagteken nie, maar opper dit as 'n moontlikheid, 
stof vir 'n spekulatiewe novelle eerder as vir soliede historiografie. Aquinas 
tree na vore, nee terug, sy lewe afsluitend as swygende, post-, metaskolastiese 
mistikus, ‘agterlatend’, 'transenderend', nie 'n fratservaring nie, maar die 
onontwykbare toekoms (bestemming, beloning) van 'n buitengewoon radikale 
denker, in die konteks van 'n eeue-durende kollektiewe briljante denkeksperiment. 
Indien Aquinas die weg van verstomming tot absolute gesigseinde anderkant 
univokale, ekwivokale en analogiese predikasie gevolg het, sou dit sy statuur nog 
verder verhoog, wil ek suggereer. In elk geval het Ockham en die afloop van die 
skolastiek ook nie hierdie rigting gevolg nie. Met groot respek vir daardie tradisie, 
in postskolastiek is die weg na metakonseptuele, metateistiese mistiek nie 
programmaties betree en enduit gevolg nie, nie in Ruusbroec se dieptemistiek 
met die apologeties kategetiese en dogmatiese motiewe daarin, of in die 
spekulatiewe denke van Nikolaus van Kusa nie. Afgesien van wat Thomas werklik 
ervaar het of sou kon ervaar het, is sodanige mistiek vir hierdie vertolker die 
uitkoms, toekoms, van die Middeleeuse onderneming. 


Laat Boeddhisme in Theravada-gewaad nou tot die gesprek, die drama, 
toetree. Laat ons vertalend, verklarend, verstanend, vertolkend na die Boeddha 
en sy vroeë leerlinge luister. In 'n bewuste sirkelbeweging gaan ek hipoteties, 
toetsend, in hierdie ondersoek reeds uit van 'n toegeëiende, aangepaste, 
'Boeddhistiese' perspektief op die werklikheid as raamwerk. 


Dit behels hoegenaamd nie 'n afskrywing van die Christelike geloof nie, 
maar beweeg in die rigting van ’n hervertolkende herwaardering daarvan. 


E 1.11. Aanvangsportret van Siddhattha Gotama 


In die oorgelewerde Theravada-kanon is daar verskeie weergawes van 
episodes uit die lewe van Siddhattha (in die oorgelewerde geskiedenis die 
eienaam) Gotama (familienaam), die Boeddha, maar geen histories biografiese 
weergawe van sy lewe van begin tot end in die moderne historiese sin van die 

woord nie. Vergelykende teks- en kanonies-kritiese rekonstruksies van wat 
voor of gelyktydig buite die Pali-ontwikkeling en inwerkend daarop kon 
plaasgevind het, vind steeds plaas, maar word hier nie gereflekteer nie. 


Inderdaad het die Boeddha as historiese persoon taamlik gou op die 
agtergrond begin tree in Theravada self, en dit sou nog sterker momentum in 
Mahayana ontwikkel (vol. Woodward 1997). Die transformasie van die 
buitengewone mens Siddhattha Gotama tot 'n argetipiese figuur kan ook 
waargeneem word in die gedeeltes wat ons gaan lees. Die hele Boeddha- 
fenomeen met inbegrip van al die vorige Boeddhas dui in die rigting van ’n 
ontwikkeling verwant aan die mitologisering in die Christendom van Jesus tot 
'n transhistoriese wese. In hierdie studie egter word die menslikheid van 
daardie man as besonder belangrik beskou, nie soseer as uiting van ’n 
'moderne' historiese besef nie en nie uit 'n reaksionêre antimitologise 
resentiment nie, maar juis in die konteks van daardie man se leer. Die konkrete 
verganklike hic et nunc het ewigheidsbetekenis. In die terme van die negende- 
eeuse Hua-Yen denker Fa-Tsang se kosbare beeld van die goue leeu (vgl. 
Verdu 1981, bl. 38), die asemrowende goue leeu in al die volheid daarvan 
beklemtoon die betekenis en veronderstel die inset van ’n individuele haar. 


'n Omvattende geheelverhaal oor sy lewe kom wel voor in die Buddhacarita 
(Handelinge van die Boeddha'], van die hand van die digter Ashvaghosa 
(eerste of tweede eeu AJ). Dit is 'n na-kanoniese anekdotiserende, 
mitologiserende verhaal in ag-en-twintig hoofstukke oor die lewe van die 
Boeddha vanaf sy geboortetotsy dood (vir'n vertaling van verteenwoordigende 
gedeeltes, kyk Conze 1959, bl. 34-68). Soos met die vier Evangelies in die 
Nuwe Testament die geval is, sal daar stellig vir interpreteerders 'n uitnodiging 
lok om die verskillende kanoniese Boeddha-verhale tot een te integreer. Die 
probleem hiermee is dat verskillende vertellings verskillende aksente lê - 
vanuit 'n hoër teoreties religieuse perspektief samehangend, maar nie 
noodwendig tot dieselfde historiese verhaal harmoniseerbaar nie. Die 
geskrewe oorlewering moet dus nie gelees word as historiese weergawe 
volgens huidige akademiese maatstawe nie. Historiese feit, anekdote, legende, 
religieus poëtiese fiksie en mite word vermeng. 


Vir ons huidige doel is dit nie nodig om ons te verdiep in die geskiedenis 
van die geskiedskrywing van die Boeddha nie. Daarvoor kan 'n standaardoorsig, 
soos dié van Vetter (1997, bl. 88 ev.) geraadpleeg word (hy verwys na die werk 
van die historici H. Kern, H. Oldenberg, E. Lamotte, E. Frauwallner, A. Bareau, 
L. Schmithausen en J. Bronkkhorst). 


Nogtans kan die lewe van hierdie merkwaardige mens in breé trekke en 
met ’n onseker mate van moontlikheid in terme van die huidige historiese 
metodologie gerekonstrueer word. ’n Breé konsensus, met inagneming van 
anekdotiese en ander vorme van konstruksie in die oorlewering, dui waarskynlik 
in die rigting hieronder opgesom (vol. Nanamoli 1984; Pye 1979; Seth 1992: 

Thomas 1992; Vetter 1997; Wiltshire 1990). Die terrein van Boeddha-biografie 
is egter steeds lewendig. 


Die Boeddha het miskien geleef van circa 566-486 VAJ (gebaseer op 
die aanname dat hy tweehonderd en agtien jaar voor die troonbestyging 
van keiser Asoka gesterf het). Daar is egter meningsverskil, en een van 
meerdere resente daterings plaas hom, byvoorbeeld circa 400-320 VAJ. 
Eersgenoemde datering sou sy lewensloop dateer as rofweg oorvleuelend 
met dié van die Griekse filosowe Parmenides (gebore ca. 515 VAJ) en 
Herakleitos (ca. 535-475 VAJ), en as rofweg 'n eeu en ’n half voor dié van 
Plato (ca. 428-348 VAJ). Laasgenoemde datering sou hom rofweg ’n 
tydgenoot van Aristoteles (384-322 VAJ) en sy leerling Alexander die 
Grote (356-323 VAJ) maak. Hierdie jong avonturier het Noord-Indie in 326 
VAJ binnegeval, maar oor en weer kennis en handel het reeds daarvoor op 
betekenisvolle skaal plaasgevind. Nietemin sou die invloedryke inval van 
Alexander die vroeë resepsie en vormgewing van die Boeddha se leer 
miskien nader aan die Hellenistiese kultuur van die tyd kon plaas, en 
implikasies kon hê vir hoe die Boeddha se lewe en leer in die wordende 
tradisie gestalte gevind het, met ’n effens Grieks-Boeddhistiese tint. 


Reeds 'n millennium en 'n half voor bogenoemde kontak, reeds vanaf 
ongeveer 2000 VAJ, het 'n vroeër beweging van die Europese Weste na Indië 
plaasgevind, grootskaalse Ariese (‘edeles’-betreffende) migrasies, weens ’n 
ekologiese probleem (droogte), van die grasvlaktes van Oos-Europa oor die 
formidabele, aghonderd kilometer lange Hindoe-Koesj gebergte. Dit het gelei 
tot ’n Indo-Ariese kultuurvorm, met nie slegs taalkundige implikasies nie, maar 
ook geneties, algemeen kultureel, literêr en religieus. 'n Gedeelde kultuur van 
‘Oos’ en ‘Wes’ op merkwaardige skaal het begin. Vir nog ’n rede is dit vir die 
‘Afrikaanse’ kultuur nie sonder relevansie nie. Die kolonialiseringsgolf vanaf die 
sewentiende eeu hier - in vergelyking met die Indiese akkulturasieproses baie 
onlangs (slegs drie en ’n halwe eeu), maar tog ’n voortsetting van die oue - is 
steeds nog aan die plaasvind, en dit kan nog eeue duur (as daar nog eeue 
voorlê) voordat relatiewe harmonie gevind word. Die Indiese proses het 
uiteindelik in die Boeddhisme ’n vorm van aristokratiese demokrasie, adel van 
die gees, gestalte gevind. 


Die gelyktydigheid van die klassieke Griekse verligting rondom hulle 
baanbrekende filosowe en die Indiese verligting rondom, onder andere, die 
Boeddha is nie sonder betekenis nie. Dit was 'n epogale Euro-Asiese wenteltyd, ’n 
tyd van toekomsskeppende kulturele deurbraak. Die vraag of daar betekenisvolle 
beinvloeding kon gewees het, of net gelyksoortige stimulerende omstandighede, 
kan ons verder laat berus. Die titel Buddha [Verligte] dui op die persoonlike 
Konkretisering, in een merkwaardige mens, van 'n breë soeke na insig (verligting) 
onder soekende geeste. In watter mate selfs die betiteling ‘Boeddha’ tydens sy eie 
leeftyd afkomstig was, kan en hoef ons nie hier te besleg nie. Feit bly dat ’n 
historiese rekonstruksie van sy lewe nog lank nie afgehandel is nie. 

Die Indié gedurende die tyd van sy geboorte (op die geproblematiseerde 
veronderstelling dat hy van ca. 566-486 VAJ geleef het) was nie ’n verenigde 
politieke entiteit nie, maar het bestaan uit sestien halfaparte ‘state’, opgeneem 
in ’n proses van verandering, met 'n verskeidenheid klein stamkoninkryke en 
oligargieë. Tog was daar waarskynlik 'n mate van politieke stabiliteit. Die 
Boeddha se lewe en werk het volgens die grootste gemene deler van historiese 
rekonstruksie van sy lewe, grootliks afgespeel in een van hulle, genaamd 
Magadha. Hierdie koninkryk was geleë in die huidige Nepal, in die ooste van 
die Ganges-vallei. Hy is gebore in Lumbini, in Nepal, net noord van die grens 
met Indië, aan die voet van die Himalaya gebergte; het grootgeword in 
Kapilavastu daar naby; het verligting bereik in Uruvela (vandag Buddha Gaya), 
in die suide; het sy publieke bediening begin in Varanasi (Benares); was dikwels 
in Savatthi in die weste (hoofstad van Kosala), ook in Vesalr in die ooste, en in 
Rajagaha (hoofstad van Magadha); en het gesterf in Kusinara. Hierdie ‘stede’ 
(in moderne terme groot dorpe) was verspreid geleë oor 'n merkwaardig 
groot gebied (ongeveer vierhonderd kilometer van oos na wes en dieselfde 
van noord na suid), deur die Boeddha te voet bewandel oor slegte en gevaarlike 
paaie, deur booswigte bedreig. 


Hy is gebore in 'n veranderende samelewing, gelaagd in vier hiërargiese 
kaste: brahmana’s (priesters, intellektuele, beskermers van 'n oorgelewerde 
korpus tekste), khattiya's (krygers, regeerders, bestuurders), vessa's 
(ekonomies produktiewes, ambagslui), en sudda's (bediendes, nie-Ariese 
oorspronklike landsbewoners). Hierdie gelaagdheid was afkomstig van die 
kolonisering van Noord-Indië deur die lighuidige Ariërs (edeles) vanaf 
tweeduisend jaar VAJ wat ’n ouer, inheemse, in eie reg goed ontwikkelde 
beskawing onderdruk het. Die kastestelsel was verder deurkruis met 
onderafdelings, heel buite die onaanraakbares, uitgeworpenes. Die toekomstige 
Boeddha was, volgens die kanon, uit die khattiya's afkomstig. Die vroeë 
Boeddhisme sou, kan histories aangeneem word, die sosiale stratifikasie 
transendeer, nie gewelddadig ‘revolusionér’ en in die rigting van 'n massa- 
egalitarisme nie, maar ‘evolusionêr’ in die rigting van 'n gemeenskap van 
edeles van gees waartoe elke mens toegang sou hê, afgesien van en uitstygend 
bokant die godsdiens-, ras-, mag- en rykdomgebaseerde tradisionele orde. 
Bygesê, religieuse vervolging was nie deel van die destydse Indiese toneel nie. 


Polities was daar, soos gesê, 'n taamlike mate van stabiliteit, maar daar was 
tog steeds ’n proses van verandering in die algemene kultureelreligieuse 
atmosfeer. Vroeë Boeddhisme het gegroei uit 'n breë beweging van samana's, 
asketiese swerwendes, soms kluisenaars, wat buite die gevestigde, normatiewe 
Brahmaanse orde van samelewing en religie getree en die onaantasbare 
religieuse gesag van die Vedas van die hand gewys het. Hierdie heterodokse 
samelewingsverlaters in 'n religieus-tolerante samelewing was waarskynlik 
grotendeels uit ontnugterde khattiya's afkomstig. Die klem het geval op 
eie ervaring as toetssteen, grotendeels gemik op die verwerwing van 

paranormale kragte. ’n Parallelle en deels oorvleuelende groep was die 
paribbajaka's, gesofistikeerde filosofiese denkers swerwend buite 
die dominante denk- en sosiale orde, en deel van 'n besonder ryk geskakeerde 
geestelike, filosofiese en sosiale landskap. 'n Nuwe orde met 'n nuwe soort 
insig (anderkant outoritêre ritueel en voorskrif) en 'n nuwe soort moraliteit 
(buitekant gestratifiseerde sosiale konvensie) het sluimerend begin ontwaak. 
Ons mag ook aanvaar dat hierdie heterodokse praktyke en opinies tot ’n voor- 
Ariese era terugvoerbaar was. 


In hierdie omstandighede is Siddhattha Gotama gebore, en dit is wat hy as 
jong man betree het. Vermeng met die ryk lae van anekdote, legende en mite 
wat mettertyd om sy persoon gegroei het, is die historiese minimumkern 
daarvan miskien, en in 'n onseker mate, versoenbaar met die volgende (daar 
is nie volledige eenstemmigheid oor besonderhede in die tradisie of die 
historiese interpretasie van die tradisie nie, en vir ons doel is dit nie nodig om 
presiese en finale uitsluitsel te probeer vind nie). 


Sy vader (genaamd Suddhodana) was, so lui die kanoniese hagiografiese 
biografie, gemeenskapsleier van 'n stam (die Sakya's) in omringende Magadha, 
geografies en kultureel op die buiterand van die Brahmaanse magsfeer. Pali 
was waarskynlik nie die spreektaal van die Boeddha nie. Hy het hom waarskynlik 
bedien van 'n ouer Middel-Indiese omgangstaal. Sy moeder (genaamd Maya) 
is vermoedelik kort na sy geboorte oorlede. Die seun, buitengewoon intelligent, 
het in gegoede omstandighede groot geword. In sy laat puberteit is hy in die 
huwelik bevestig met 'n niggie (Yasodhara), ook uit die hoë stand. In sy 
twintigerjare het ’n onrus, verbandhoudend met 'n oorweldigende besef van 
universele lyding [dukkha], toenemend sy innerlike lewe begin oorheers, en 
toe sy vrou in sy laat twintigerjare geboorte gee aan 'n seun (Rahula), het hy 
gemeen dat die tyd ryp was om 'n antwoord op die groot bestaanstragiek 
buite die konvensionele grense van die paleis te soek. Hy was volgens 
oorlewering toe nege-en-twintig jaar oud. Volgens Boeddhistiese insig het hy 
met sy huisverlating nie sy vrou en kind in die steek gelaat nie. Inteendeel. Hy 
het die moontlikheid vir albei geskep om die hoogste staat van heil en geluk 
te vind. Rahula sou 'n Arahant word, soos ook sy moeder, Yasodhara. 


Volgens die gekanoniseerde verhale het onderrig in meditasie deur twee 
askete genaamd Alara Kalama en Udaka Ramaputta hom in staat gestel om 
diep vlakke van meditasie te bereik, maar dit het nie die vrug van insig 
gelewer waarna hy gesoek het nie. Vir 'n tydperk van ongeveer ses jaar het 
hy hom in 'n plantasie by Uruvela teruggetrek in lewensbedreigende askese 
en verbete meditasie in die geselskap van vyf ander askete. Hy het tot die 
besef gekom dat hy hom op ’n doodlooppad bevind, 'n matige leefstyl 
aangeneem, en by Bodh Gaya onder 'n vyeboom die ervaring van verligting - 
volle morele loutering en volle kognitiewe ontwaking tot insig - waarna hy 
jare lank gesoek het, gevind, ondervind. Hy was nou Buddha Sakyamuni [die 
Boeddha ‘Sakya-wyse’]. 

Hy het sy insig begin verkondig, mettertyd ’n orde [sangha] gestig, en vir vyf- 
en-veertig jaar na sy ontwaking sy roeping van lering en ordereéling gevolg. 
Op tagtigjarige ouderdom het hy, volgens oorlewering, in ’n klein dorpie 
Kusinara, naby Benares, heengegaan, waarskynlik as gevolg van onopsetlike 
voedselvergiftiging deur 'n onthalende weldoener, deur die Boeddha vrygestel 
van alle blaam en verwyt. 


Rondom 'n kern soos alvorens benader het mettertyd danksy 'n paar 
generasies anonieme monnike (en nonne) drie korpusse mondelinge 
oorlewering geskrewe kanon geword: 


e ’n korpus sangha-reéls en regulasies 

e 'n korpus grootliks verhalende sutta's, nie streng historiese dokumente nie, 
waarin by monde van digters en vertellers die figuur 'Boeddha' 
anekdotiserend en mitologiserend as 'n heilbewerkende tipe persoon 
gekristaliseer het wat gereeld met tussenposes van selfs honderde duisende 
jare na vore tree, na gelang van die wêreldnood 

e 'n korpus sistematiserende traktate, by monde van kommentatore en ander 
vertolkers, oor die leer en dieper leer, dhamma en abhidhamma. 


Namate die roem van hierdie buitengewone persoon gegroei het (voor sowel 
as na die vasstelling van die kanon), het ’n ryk skat vertellings, tot normatiewe 
mondelinge en skriftelike tradisieverdig, gegroei: Van anekdotes aangaande 
indrukwekkende maar steeds menslike prestasies, oor legendes aangaande 
vermoëns wat die grense van gewone menswees ver oorskry het, tot mites 
wat hom in bomenslike, bogoddelike dimensies geplaas het. Laasgenoemde 
het veral gewentel om die benaming ‘Boeddha’. 


E 1.12. Heils- en onheilsmitologie 


Die heilsmitologisering van hierdie grondlegger van 'n unieke religieuse 
patroon is deels uit die bestaande mitologiese konteks van destydse Indië 
gevoed, en het ook skeppend daartoe bygedra. Hieronder word daardie 
konteks opgesom. Weergawes verskil effens, wat vir ons doel nou nie krities is 
nie (vol. o.a. Narada 1988, bl. 436-445). 


Die lewe en leer van die Boeddha, soos oorgelewer, veronderstel 'n komplekse 
stelsel van hemele en helle waardeur tallose vorige hergebore wesens in 'n 
nimmereindigende proses [samsara: letterlik ‘ronddwaling’] bly maal, afhangend 
van hulle eie gewilde, lotsbestemmende dade (kamma: ver-afrikaans as ‘karma’]. 
Die makrostruktuur van die kosmos bestaan uit drie vlakke: die domeine, 
‘wêrelde’, van (i) sintuiglike begeerte, (ii) fyn materiële vorme, en (iii) vormlose 
niematerialiteit. ‘Verder’ (nie geografies bedoel nie) as hierdie drie lê nibbana 
[‘nirwana’: letterlik 'blussing']: nie nihilisties ‘niks’ of substansialisties onpersoonlik 
‘iets’ of personalisties ‘iemand’ nie, maar absolute grenservaring, onbeskryfbaar, 
onhipotiseerbaar, onanalogiseerbaar, ondefinieerbaar, onkonseptualiseerbaar. 

(a) domein van sintuiglike begeerte [kama-loka] 


Dit beslaan elf toestande (plekke sowel as eksistensiéle state), wat in stygende 
orde die volgende insluit: 


Heel onder is ’n groot aantal state van hel [niraya], van heel erg onder na 
minder erg. Hulle is egter nie finaal nie, eerder plekke van loutering. Wanneer 
slegte karma uitgewoed is en na mate vorige goeie karma funksioneer, kan 
wesens hoér herverskyn. Tweede van onder is die diereryk. Derde van onder 
is verskillende soorte peta’s, fisies misvormd, uiters ongelukkige gestorwe 
wesens, waarvan sommige van honger braaksel eet. Dan volg asura-demone. 
Al vier onderstes is state van ellende [duggat/]. 


Vyfde van onder is die mensewéreld [manussa loka], 'n mengsel van geluk 
en ellende. Slegs diere en mense is vir die gewone menslike oog sigbaar. 


Dit word boontoe gevolg deur 'n aantal goddelike plekke en/of state, 
bewoon deur wesens [devê: ‘gode’, onsigbaar vir mense] van groot geluk, 
maar ook onderworpe aan hergeboorte, veroudering en dood, en nie immuun 
teen ellende nie. Van belang in hierdie skema is veral die domein van die 
‘tevrede goddelike wesens’ [tusitê deva]. Die Tusita-hemel is waar bodhisattas 
[toekomstige Boeddhas] tydens hulle laaste leeftyd voordat hulle op aarde 
tussen mense gebore word om tot volle Boeddhas te ontwikkel, wag vir die 
groot deurbraak. 


(b) domein van fyn materiële vorme [riapa-loka] 


Dit beslaan sestien toestande wat verband hou met die state van ekstase, 
bereik in dieptegrade [jhana’s] van meditatiewe verdieping. Slegs wesens (vir 
praktiese doeleindes: mense) wat die jhāna’s bereik het en 'n hoë sedelike 
standaard gehandhaaf het, word hier herbore. Van hulle staan bekend as Maha 
Brahma [groot goddelike wesens]. Op grond van hulle uitsonderlike meriete, 
geniet bewoners van toestande in hierdie domein verdiende buitengewone 
geluk, skoonheid en lang lewens. 


(c) domein van vormlose niematerialiteit [a-rapa-loka] 


Dit beslaan vier toestande, ook verbandhoudend met die bereiking van die 
finale vier diep state van meditasie: oneindige ruimte, oneindige bewussyn, 
niets, en ‘nóg persepsie, nóg nie persepsie”. Dit is ook bestaanswyses, maar 
sonder liggame en materie, slegs as gees. 


Let daarop dat daar geen monoteistiese geloof in of aanvaarding van een 
skeppergod was, soos in die Semitiese religieë die geval was nie. Die siening 
sou wel met voorbehoud as ’n vorm van 'politeisme' omskryf kon word, met ’n 
groot aantal ‘gode’ [deva’s]. Hulle is wel magtig maar nie almagtig of ewig nie 
en geeneen oppermagtig nie, en almal is onderworpe aan die grondwet van 
nieblywendheid, niesubstansie (uit hierdie twee is geen ontkoming moontlik 
nie), rondmaling [samsêra] in lyding, en karmagedrewe hergeboorte (uit 

laasgenoemde twee is ontkoming ook vir hulle wel moontlik). Die gode is 
oorwegend manlik, met enkele vroulike uitsonderings: Pattini, godin van 
vrugbaarheid en gesondheid, op die voorgrond. In die hedendaagse 
wetenskaplike kosmologiese perspektief is daar stellig ruimte vir die 
moontlikheid van allerlei vorme van (nog) onbekende bewuste lewe, hoér en 
beter en magtiger as mense, en van lewenstoestande veel beter (of slegter) as 
die van aardse lewe. Nogtans kan die hele vroeg-Boeddhistiese konstruksie, 
uit ou-Indiese denke afkomstig, nie sinvol anders vertolk word nie as ’n 
komplekse, omvangryke mitologiese ontwerp in diens van die eksistensiéle 
boodskap van Siddhattha Gotama, verligte mens. Die mitologiese verlengings 
van diep state van meditatiewe konsentrasie is ook onmiskenbaar opvallend. 
Die ou-Boeddhistiese eksistensiële boodskap (weliswaar omhul en gedra deur 
'n mitologiese en agterhaalde kosmologie) kan vandag as steeds relevant 
waardeer word, maar versoen met 'n ander kosmologie. 


E 1.13. Skakerings en grade van gevorderdheid 


Deel van die kondisionele verskyningsgeskiedenis van die persoon wat die 
verdere geskiedenis as ‘die Boeddha' sou binnegaan, was die breë beweging 
van Indiese religieuse non-konformististe, wegbewegend van die politeistiese 
offergodsdiens van die Vedisme van destydse Indië, met die priesters daarvan 
afkomstig uit die Brahmaanse kaste en die groot skare gode daarin aanbid. 


Uit 'n Boeddhisties historiese gesigspunt kan die beweging van soekende 
geeste en hoe dit ontwikkel het, voorgestel word as 'n groeiende piramide of 
ook 'n omgekeerde rivierdelta. Gevoed uit 'n breë opvangsgebied, het die 
verskillende strominge soos 'n tregter vernou, met die Boeddha as uiteindelike 
monding wat (Boeddhisties gesien) die beste van dit alles sou konsentreer en 
die toekoms sou laat binnevloei op weg na die oseaan van waarheid. Hy was die 
spits van die piramide, die monding van die delta. Dit was nie die enigste tregter 
nie. Jainisme (stigter Mahavira) was nog ’n tydgenootlike een op die Indiese 
landskap van destyds. Maar hier beperk ons ons tot die Theravada Boeddhisme. 


Die teoretiese model wat hierdie vergelykend integrerende ondersoek 
omlys, wil ruimte skep om meerdere, skynbaar onverwante religieuse 
komplekse op dieselfde groot landskap te lokaliseer. Veral die dominante 
Christendom (Nuwe Testament gebaseerde ortodoksie) kom in hierdie boek 
as tweede, ondergeskikte maar tog uiters belangrike tema ter sprake, reeds 
aangeroer in hierdie inleiding, taamlik gereeld terloops in die leesproses van 
Pali-tekste, meer sistematies in die vertolkende gevolgtrekkings van die laaste 
hoofstuk. In beginsel gaan dit hier om 'n geestelike geografie van religie op 
homoversele skaal. Dit is 'n uitgangspunt, imperatief, vir die religieuse 
verbeelding vandag, met metafisiese, metateistiese mistiek en terug in die 
lewe in as bestemming. 


Terug by Theravada ... 

(a) Pacceka Buddha 


In die Pali-bronne word af en toe (veral in latere geskrifte soos die Jataka’s) 
verwys na 'n merkwaardige kategorie gevorderde persoon, bekend as Pacceka- 
Buddha: ‘privaat’, ‘enkel’, ‘afgetrokke’ ‘alleen’-Boeddha. Dit kan opgeneem word 
as ’n toegeskrewe status, deur Theravada geskep en toegeken aan iemand wat 
die dhamma selfstandig ontdek in ’n tyd wanneer die lering van 'n Boeddha in 
die volle sin van die woord nie bekend is nie. Hulle verskyn volgens die Pāli- 
kanon in tye wanneer die nawerkingsepog van 'n Boeddha uitgeput is en daar 
dus geen Boeddha, hetsy in lewende lywe of in 'n lewende tradisie, as voorbeeld 
en leermeester is nie. Stil teruggetrokke, leer die Pacceka Buddhas ook nie 
ander nie, en word nie volwaardige Boeddhas met ’n volgelingskap nie. 


In die vroeg-Boeddistiese konteks het hierdie toekenning waarskynlik 'n 
nieuitsluitende, ireniese konnotasie gehad, 'n betoning van respek vir 
hoogstaande geestelike pelgrims, deel van die breë beweging van voor- 
Boeddhistiese huisverlatende swerwers waaruit die Boeddha later afkomstig 
was en waaruit die Boeddhistiese beweging mettertyd tot stand gekom het. 
Dit was 'n tyd van intense religieuse gisting met talle hibridiese mengvorme 
en kompeterende skole, soos die S&maffiaphala Sutta [sutta oor die vrug van 
die huislose lewe] (D 2) illustreer. 


'n Redelike interpretasie sou wees dat in Theravada die konstruksie 'Pacceka 
Buddha' 'n kwasihistoriese figuur was, met toegeskrewe status op grond van 
werklike of skynbare analogieë met die leer en persoon van Gotama Boeddha. 
Dit het ’n soortgelyke funksie gehad as die vroeg-Christelike toeskrywing van 
voorspellende, tipologiese status aan Ou-Testamentiese figure en episodes 
soos Abraham se bereidheid om sy seun Isak te offer (Gen. 22) en Jona se drie 
dae en drie nagte in die groot vis (Jona 2; Matt. 12:38 ev.). In albei religieë was 
sulke verbandleggings uitdrukking van ’n instelling wat die voorafgaande nóg 
wou afskryf nóg gelykstel aan die nuwe, maar as voorbereidende fase wou 
eer, en self wins uit sodanige toeskrywing wou maak. Die meerdere, die 
sentrale kultusfiguur, is die meerdere van die mindere, maar danksy die 
relatiewe kontras met die mindere. 


Wiltshire (1990) toon aan hoe veral die drie figure isi, samana en muni in die 
ontwikkeling van die Boeddhistiese klem op die uniekheid van die Boeddha 
metteryd saamgesmelt is tot ’n voorafskaduwende, prefiguratiewe persona: ’n 
Pacceka Buddha. Hoe hoër die kwaliteit van die mindere is en hoe meer die 
mindere met die meerdere ooreenstem met uitsondering van enkele 
ononderhandelbare unieke eienskappe, hoe beter vir die status van die meerdere 
(en sy beweging van volgelinge). Die jsi (geïnspireerde digter, siener uit Vediese 
tye) was in die amptelike Boeddhistiese voorgeskiedenis met besondere 
magiese krag toegerus. Soos hierbo vermeld, was die samana ’n huisverlatende 
swerwer buite die geykte samelewing. Die muni was in 'n algemene sin 'n heilige, 
wyse mens, maar buitestaander, aan geen sekte behorend. 

In Mahayana het die figuur (Sanskrit Pratyeka Buddha) 'n negatiewer status 
aangedui, naamlik 'n werklike maar selfsugtige verligte. Indien Vipassl 
Boeddha (hoofstuk ID en Gotama Boeddha (hoofstuk IV) toegegee het aan 
die versoeking om nie die boodskap van verligting in die publiek uit te dra 
nie as gevolg van die moeite en vermoeienis daaraan verbonde, sou hulle dus 
sulke Pacceka-Buddha's gewees het. 


Die Khaggavisana Sutta [Sutta oor die renosterhoring] in die Sutta Nipata 
(K 5) beskryf in een-en-veertig verse, algemeen aanvaar as behorende tot ’n 
vroeë laag poësie, so ’n Verligte. Enkele voorbeelde (Kruger 1999, bl. 8 ev): 


39(5) Soos 'n ongetemde boshert wat kos soek waar hy wil 
is die held van insig op vrywees gerig - 
wees renosterenkel. 


53(19) Soos die olifantkolos sy rug keer op die trop 
en liggevlek in die woud beweeg waar hy wil - 
wees renosterenkel. 


55(21) Buite die strydperk van opinies vind jy die weg en weet: 
‘In my is wysheid gebore; ek word nie deur ander gelei nie’ - 
wees renosterenkel. 


(b) Arahant 


Lekevolgelinge van die Boeddha, dorps- en huisbewoners wat hulle bes 
gedoen het en sodoende weliswaar 'n beter volgende geboorte kon verseker 
maar nog nie werklik die ander oewer bereik het nie, was 'n belangrike 
Kategorie in die vroeë Boeddhisme. Maar as die net nouer gespan word, blyk 
daar drie groot skakeringe en grade van gevorderdheid te wees. Die eerste is 
'n Arahant, 'n verligte soos in die titel van hierdie boek aangekondig. 


'n Arahant is volgens Theravada-siening 'n monnik, non of leek (vir 
laasgenoemde was dit moeiliker maar wel moontlik) wat verligting (nirwana) 
bereik het. So een het volle innerlike integrasie, diepte van insig en heroiese 
helderheid van lewe verwerklik, pleeg nie meer negatiewe karmiese dade nie, 
het dus nie slegte nawerking nie, word dus nie herbore nie (kan dus ook nie 
een of ander tyd in die toekoms as 'n Boeddha gebore word nie). Dit is iemand 
wat in hierdie lewe 'die reis voltooi het, leedloos volkome vry is, alle bande 
verbreek het en nie deur koors (naamlik begeerte en haat in al hulle variante) 
gekwel word nie’ (Dh. 90). Verlig, wy 'n Arahant die res van sy en/of haar lewe 
daaraan om ander deur woord en voorbeeld tot die diepte van insig, kalmte 
van gees en suiwerheid van lewe te begelei. 


(c) bodhisatta 


Letterlik beteken die Pali-woord bodhi-satta ‘verligting’, -‘wesend’, -bestemd', 
-‘gerig’ (reds. Rhys Davids & Stede 1975, bl. 491). In die Mahayana sin van die 
woord word hierdie begrip (Sanskrit ‘bodhisattva’) oorwegend meer populêr 

gebruik vir elkeen wat selfs eie verligting op die langebaan skuif ten einde alle 
lewe te dien. In Theravada is elke mens weliswaar wesensverwant aan ’n 
Boeddha, maar streng gesproke verwys bodhisatta in beginsel slegs na 
iemand wat werklik bestemd is om in die toekoms hoe ver ook al verwyder 
'n Vol-Verligte, 'n Boeddha, te word. Logies sou ’n Arahant nie sodanige 
voorneme kon uitspreek nie, omdat 'n Arahant per definisie nie weer gebore 
word nie. So 'n voorneme word ook nie voorgehou as 'n hoër ideaal vergeleke 
met Arahantskap nie. 


In die Pali-kanon word die woord vir die voorgeskiedenis, insluitend 
voorgeboortelike lewens, van Siddhattha Gotama Boeddha gebruik. Die 
jataka’s [geboorteverhale] vertel uitgebreid van sulke vorige lewens van 
Siddhattha Gotama in menslike en niemenslike gedaantes. 


(d) Boeddha 


Dit is begryplik dat Theravada in die konteks van die mitologiese kosmologie 
hierbo geskets, die ontwikkelingsgang, die verskyning en lewe en verdwyning 
van die Boeddha, in onvoorstelbare tydsdimensies sou sien afspeel. 


Daar is gedink in terme van nie slegs een Boeddha nie, maar talle ander 
voor en na die Boeddha van die huidige epog, wat verskyn wanneer die 
behoefte van die lydende mensdom dit nodig het. Die lewenslope van al die 
Boeddhas het en sal in 'n groot mate in dieselfde formaat verloop. Dit is deel 
van die mitologiese karakter van 'n Boeddha-biografie. 


'n Boeddha verskyn nie sommer eensklaps toevallig nie, maar ontwikkel in 
'n karmiese proses oor 'n lang tyd, deur talle vorige geboortes, deur eie 
inspanning gedrewe, nie byvoorbeeld deur goddelike verkiesing of 
wondervereniging van god en mens tot god-mens nie. Dus het ook Siddhattha 
Gotama via tallose vorige hergeboortes in ’n voorafgaande reeks 
mensgeboortes (maar ook ander lewensvorme), 'n Boeddha geword. In 
vorige lewens het hy as bodhisatta op hierdie voorneme besluit. So was, 
volgens die Jataka-vertelling, die huidige Boeddha geskakel aan ’n jong 
Brahmaan met die naam Megha (ook Sumedha genoem), 'n bodhisatta wat 
die roeping tot toekomstige Boeddhaskap (hoe ver in die toekoms ook al) 
verneem het tydens 'n ontmoeting met en diep onder die indruk van die 
kwaliteite van die vier-en-twintigste Boeddha (genaamd Dipankara) voor die 
Boeddha van die Pali-kanon (Conze 1959, bl. 20-24). 


In die vroeg-Boeddhistiese denkskema sal mettertyd ook die deurwerking en 
uitwerking van die lewe en leer van Gotama Boeddha Sakyamuni uitgeput wees, 
en dan sal 'n ander, 'n volgende Boeddha, Metteyya, in 'n verre tyd verskyn. 


N 1.14. Seleksies uit die Pali-kanon 


In volgende hoofstukke word nadere aandag gegee aan enkele 
verteenwoordigende seleksies uit die kanon wat bogenoemde weerspieël. 

(a) ’n vorige Boeddha: Vipassi 


Hoofstuk II handel nie oor die geboorte, jeug, verligtingservaring en die 
aanvang van die publieke optrede van die Boeddha Siddhattha Gotama 
nie, maar oor 'n vertelling deur laasgenoemde (so vertel die sutta- 
komponeerder[s]) aangaande die sewende Boeddha voor hom, een-en- 
negentig epogge tevore, met die naam Vipassi. 


Hierdie vertelling kom voor in die Mahapadana Sutta (D 14) (Rhys Davids & 
Estlin Carpenter 1982, bl. 1-54), die eerste sutta van die tweede hoofafdeling 
van die Digha Nikaya. Die Digha Nikaya (versameling van ‘lang’ sutta’s afgekort 
as ‘D’) is die eerste van die vyf groot afdelings van die Sutta Pitaka, en bestaan 
uit vier-en-dertig sutta’s, in drie vaggas [hoofafdelings]. 


Hierdie sutta handel oor die feit van die neerdaling van die laaste sewe 
bodhisattas (die ‘huidige’ Boeddha ingesluit) uit die Tusita hemel en die begin 
van hulle taak in die wêreld. Ook hierdie (waarskynlik laterig gekomponeerde) 
sutta sal deur 'n hedendaagse leser nie in die sin van ’n feitelike weergawe, as 
historiografiese aanbod, gelees word nie. Dit is 'n allegoriese, mitologiese 
skepping wat uitdrukking gee aan sekere kerninsigte van vroeë Theravada 
intuisies. 

Die huidige Boeddha, Siddhattha Gotama, is die spreker wat in hierdie sutta 
'n aantal monnike onderrig. Hy vertel die verhaal van hoe die boddhisatta 
Vipasst 'n Boeddha geword het. Die gebeurtenisse rondom die geboorte van 
daardie voorganger word voorgestel in ooreenstemming met die diepste orde 
van die werklikheid, as wetmatig [dhammata] op al die Boeddhas van 
toepassing, dus ook op die Boeddha van die huidige epog. 


'n Boeiende geskiedsvisie kom na vore: In die laaste, hoogste instansie is 
die groot wendepunte in die geskiedenis nie wêreldlike koninkryke en hulle 
magtige heersers nie, maar Boeddhas, die groot verligte wesens van die 
mensheid. Dit bevat 'n sterk kritiek op die dominante siening van alle tye, 
naamlik dat mag - hetsy militêr, polities of religieus - en genot en aansien 
verskaffende besittings die opperste beslissende faktore in die geskiedenis is. 


Ook van algemeen religieuse belang is die oortuiging dat ware wysheid nie 
sommer skielik ontpop nie, maar 'n lang ontstaan en ontwikkelingsverloop 
het. Die titel van D 14 kan vertaal word as 'groot sutta oor lewensloop’, of 
‘sutta oor die groot lewensloop’ [apadana: lewensverhaal, ‘lewensloop’]. Daar 
is 'n linie van Boeddhas, 'n geskiedenis van wysheid. Dat die historiese Boeddha 
inderdaad hierdie leerrede met hierdie presiese mitologiserende inhoud 
uitgespreek het, is nie noodwendig die geval nie, en in die vertolkingswyse 
wat hier gevolg word, nie van primêre belang nie. Belangrik is ook die ‘les’ dat 
selfs Boeddhas, simbole en modelle van menswees op die mees verhewe vlak, 
die groot bestemming slegs deur eie inspanning bereik, wat worsteling met 
die probleem van menslike lyding en die oorsake daarvan insluit. 

(b) Siddhattha Gotama Boeddha: Vorige lewens 


Hoofstuk III begin met kennisname van die Buddhavamsa [‘linie van Boeddhas’], 
die veertiende afdeling van die Khuddaka Nikaya (red. Jayawickrama 1974). 
Die Khuddaka Nikaya [‘kort’, ‘klein’ versameling] is die vyfde en laaste afdeling 
van die Sutta Pitaka. Die Buddhavamsa is ’n reeks beknopte hagiografiese 
opsommings van die vorige lewens van Gotama Boeddha (red. Jayawickrama 
1974, bl. 97-99) en die vier-en-twintig Boeddhas voor hom, dus ook VipassT 
Boeddha (red. Jayawickrama 1974, bl. 77-79). 


Die hoofstuk volg met grepe uit die Cariyapitaka [mandjie van gedragswyse] 
(red. Jayawickrama 1974), die vyftiende (laaste) afdeling van die Khuddaka 
Nikaya. Dit bevat vyf-en-dertig jataka’s [‘geboorteverhale’, vorige lewens, van die 
Boeddha], en oorvleuel dus met die bundel getiteld Jataka, 'n versameling van 
vyfhonderd sewe-en-veertig vertellinge oor vorige lewens van Gotama Buddha, 
ook in die Khuddaka Nikaya (as tiende afdeling daarvan). Hierdie verhale is 
stigtelike sedelesse op 'n populêre vlak waarin die Boeddha in vorige lewens 
dikwels as 'n deugsame olifant, of god, of koning tot die redding van mense of 
ander wesens kom, altyd met 'n gelukkige einde. Die Cariyëpitaka is 'n afsonderlike 
bundel, stellig eweneens 'n laat, na-Asoka, toevoeging tot die kanon. Dit bestaan 
uit vyf-en-dertig kort hagiografiese vertellings in versvorm, waarin die tien 
deugde gelys as die Tien Volmaakthede [Casa param], merkers op die weg van 
bodhisatta's na Boeddhaskap, eksplisiet of implisiet aangeprys word. Die teks 
wat hier geraadpleeg word, is saam met die Buddhavamsa deur Jayawickrama 
(red. 1974) uitgegee (vol. ook Chandavimala 2003). 


Dan volg 'n vertaling van grepe uit sutta 19 van die Digha Nikaya [D 19, 
Mahê-Govinda sutta: 'sutta oor die groot bestuurder] (Rhys Davids & Estlin 
Carpenter 1982, bl. 220-252). Hierdie sutta borduur 'n mitologiese tafereel op 
die vroeg-Boeddhistiese stramien van nieblywendheid, niesubstansialiteit, al- 
kondisionaliteit en tallose hergeboortes, opwaarts of afwaarts, in die beste 
geval kulminerend in die verskyning van 'n Boeddha. 


'n Sentrale dimensie hier is die veronderstelling en vriendelike maar 
terselfdertyd onverbiddelike inkorporering, relativering en transendering van 
'n heersende politeistiese mitologie (ons kan selfs sê ‘teo’logie: 'gods'leer) van 
dietyd.Die sutta gee besondere insae in die argumentasie-enkommunikasiestyl 
van die Boeddha. Hy verwerp niks aggressief minagtend Cn variant van haat) 
nie, maar toon in liefde, 'n hoër uitweg aan, in die rigting van ware insig. In die 
taal van die metodologie hierbo (b) geskets, vertolk hy tendensioneel ten 
beste. Die vermenigvuldiging van geantropomorfiseerde gode het ’n ironiese 
bedoeling en effek: waardevermindering weens ooraanbod. Die gode in 
die hemel (hulle bestaan word nie verwerp nie) onderskryf (so word in 
mitologiese taal met ontmitologiserende strekking verhaal) heelhartig 
Boeddhistiese standpunte (vol. Red. Rhys Davids 1977, bl. 253 ev; Walshe 
1995, bl. 581 ev). Hulle is in hul noppies oor die vermeerdering van hulle eie 

getalle danksy die goeie invloed op mense van die boodskap van die huidige 
Boeddha, en prys hom. 'n Boeddha staan hoër as ’n god, is die strekking. 


Die sutta begin met 'n verblyf van die Boeddha in Rajagaha (dieselfde plek 
waar hy aan die begin van die Maha-Parinibbana sutta was). Diep in die nag 
word hy genader deur Paficasikha, een van die gandhabba's [halfgode van 
‘lae rang, in die besonder geassosieer met musiek]. Nogtans is ook hulle 
omring deur 'n glansende uitstraling, maar dit word alles deur die sutta- 
outeur(s) in diens gestel van die meerdere glorie van die Boeddha, sy leer en 
sy sangha. So verskyn Paficasikha dan stralend aan die Boeddha en bied aan 
om verslag te doen oor wat hy reeds geruime tyd tevore by die 'Drie-en- 
Dertig’ [Tavatimsa] waargeneem het. Laasgenoemde was 'n kategorie verhewe 
gode, maar nog steeds bewegend in die domein van sintuiglike begeerte. 
Hulle is uit die algemene Vediese kultuur oorgeneem en Boeddhisties 
aangepas, dus met goeie Boeddhistiese akkreditasie en Boeddhisme dienend, 
met Sakka as hulle koning. Godskoning Sakka, so rapporteer Paficasikha, het 
agt groot deugde van die Boeddha (19.5-19.28) gelys. 


Dan (19.29-19.60) volg'n verhaal oor'nuitstaande Govinda [‘administreerder’, 
‘skatmeester’, ‘bestuurder’] van lank, lank gelede, uit die Brahmaanse kaste 
afkomstig, wat die sewe konings se sake skitterend bestuur het, maar wat 
uiteindelik die huislose staat betree het, tot ongekende seën van tallose 
mense. Bygesê, daar was in die tyd geen Boeddha nie (1913-1914). 


Die hoogtepunt van die sutta kom (19.61-19.62) wanneer die Boeddha, 
Siddhattha Gotama, verklaar dat hy inderdaad in 'n vorige lewe daardie 
Govinda was - hergeboortelik op weg na Boeddhaskap. 


(c) vol-verligting van Siddhattha Gotama 


Om 'n vergelykende aksent te plaas op die verligtingsdeurbraak in VipassT en 
in Gotama, en om uit die mond van Gotama Boeddha meer te verneem oor sy 
eie verligting, word die lees van D 14 in hoofstuk II, in hoofstuk IV aangevul 
met ’n vergelykende kennisname van twee sutta's uit die Majjhima Nikaya. Die 
Majjhima Nikaya [versameling van 'middel-lengte' sutta's (afgekort as ‘M’)] is 
die tweede van die vyf groot afdelings van die Sutta Pitaka, en bestaan uit 
honderdtwee-en-vyftig sutta’s van middel lengte, in vyftien vaggas [hoofstukke]. 


Eerstens word kennis geneem van die Ariyapariyesana Sutta (M 26) Gin die 
Pali-teks uitgegee deur red. Trenckner 1979, bl. 160-175): 'sutta oor die edel 
soektog’, uitlopend op die verlig-wording van Siddhattha Gotama, Boeddha, 
en word grepe uit hierdie sutta vertaal. Die Boeddha vertel van sy edel soektog 
en krisis; leerlingskappe en ontnugtering daarmee, verligtingsbelewing en 
worsteling oor wat hom nou te doene staan, sy besluit om sy insig te verkondig 
en die aanvanklike skeptiese ontvangs daarvan, nogal deur mense naaste aan 
hom, en dan die positiewe ontvangs van sy lering. 

Tweedens lees ons die Vimamsaka sutta (M 47) [‘sutta oor oorweging’]. Dit 
argumenteer dat die verligting van die Boeddha nie ligtelik as waar opgeneem 
moet word nie, maar getoets moet word, onderworpe wees aan intelligente, 
redelike gedagtewisseling van die hoogste orde. Vir hierdie doel word 
vyf maatstawe aangelê, en word besluit dat Gotama inderdaad ’n Vol-Verligte, 
Deurlugtige Boeddha is, volgelingskap verdienend. 


(d) heengaan van die Boeddha Siddhattha Gotama 


Die Boeddha van die huidige epog se geboorte en toetrede tot die openbare 
lewe het soortgelyk aan die lewe van Vipasst verloop: dit is 'n waarheidswet. 
Hoofstuk V handel oor die heengaan van Gotama Boeddha, die Boeddha van 
die huidige epog. Na 'n halfeeu se harde werk bevind hy hom op tagtig-jarige 
leeftyd self in die situasie van 'n ou man, 'n siek man, en 'n sterwende, spoedig, 
'n dooie man. Hoe het die onafwendbare eindproses by hom verloop, en hoe 
het hy dit hanteer? En presies wat het in sy sterwe gebeur. Hoe verskil dit van 
die sterwe van gewone mense? 


Vir die laaste dae en sterwe van die Boeddha, naas die nirwana-ervaring die 
grootste moment in die kollektiewe bestaan van die sangha, lees ons D 16, die 
Maha-Parinibbana-Sutta [die groot sutta aangaande die volledige nirwana’], 
die langste van die vier-en-dertig diskoerse in die Sutta Pitaka. Die Pali-teks wat 
vertaal word, is soos geredigeer deur Rhys Davids en Estlin Carpenter (1982, bl. 
72-168). Die spilpunt waarom die hele vertelling wentel, is die heengaan van die 
Boeddha. Dit kom egter eers diep in die tweede hoofstuk van die sutta voor 
(die geheel bestaan uit ses hoofstukke). Die vertellings in hierdie sutta rondom 
sy dood gaan waarskynlik, met 'n hoë graad van stelligheid, in hulle kern op 
historiese gebeure terug, maar bevat ook sonder twyfel anekdotiese, 
legendariese en mitologiese byvoegings en filosofiese sistematiserings uit ’n 
later tyd. Ingevleg in die verhaal van sy naderende lewenseinde, bevat die sutta 
ook talle leringe van die Boeddha. Hulle bied niks werklik nuuts nie, maar bied 
'n oorsig van kernleerstukke uit die Boeddha se voorraad. Die Boeddha wil ten 
slotte seker maak dat sy luisterende (die diskoerse was 'n paar eeue lank slegs 
mondeling oorgelewer) en lesende leerlinge (van die opskrifstelling van die 
kanon tot vandag toe) die groot landkaart van heil begryp, en toegewyd is aan 
die uitvoering an die leer. Die struktuur van die sutta bevestig nie net dat hy tot 
op sy oomblik van sterwe, sy roeping aktief bly beoefen het nie, maar wil ook 
demonsteer hoedat die persoon se lewe en sy leer, die Buddha en die dhamma, 
mekaar impliseer en weerspieël. 


In hierdie aangrypende voorbeeld van heilige literatuur leer die leser ’n 
heroiese mens ken, wat tot op die einde toe sy taak as reisende dosent, leraar 
en opvoeder volvoer. Sy laaste fisiese reis en sy lewens- en sterwensreis vloei 
ineen. Ek het dit beklemtoon deur die klem in onderopskrifte te plaas op die 
verskillende plekke waar hy optree. 

Die leser sal deurgaans bewus word van die ontroerend intense en intieme 
menslike dimensie van die vertelling, waarin sy naaste dissipel Ananda, absoluut 
lojaal en met ’n onoortreflike geheue en diep en tog feilbare insig in die dhamma, 
sentraal staan. Dit is een van die mees onvergeetlike temas in die sterwensverhaal. 
In die breër verband van Ananda se karakter en lewe as geheel (vol. Nyanaponika 
& Hecker 2003, bl. 137-182), het sy simpatieke karakter na vore gekom in onder 
andere sy aandeel in die stigting van die nonne-orde. 


Die vertelling, ontroerend op 'n persoonlike vlak, word gedra deur ’n 
grootse metafisies mistieke boodskap. Die Boeddha se heengaan, meer as net 
nog 'n sterfgeval hoe betreurenswaardig ook al, word aangebied as gevul met 
uiterste betekenis. Dit was die seël op sy roeping, vyf-en-veertig jaar tevore 
met sy verligwording aanvaar. Hy sterf nie selfbejammerend of pateties 
hulpeloos nie, maar heroies triomfantelik. Sy dood is daad: nie onvermydelike 
lot nie, maar vervulde karmiese bestemming. 


(e) die volgende Boeddha: Metteyya 


Hoofstuk VI behandel twee sake van belang in die Boeddhistiese eskatologie 
in kort bestek. Ons beperk ons aandag tot die Pali-kanon, met verbygaan van 
nakanoniese kommentare en ontwikkelinge. 


Eerstens word kennis geneem van die Cakkavatti-Sihanêda Sutta [‘sutta 
oor die leeu se brul met die draai van die wiel] (D 26) (Carpenter 2001, 
bl. 58-79), wat die koms van die volgende Boeddha, Metteyya, voorspel. Dit is 
die eerste vermelding van Metteyya in die Pali-literatuur. Die assosiasie van 
Metteyya met ’n toekomstige triomf blyk uit die formulering “leeu se brul, wat 
inderdaad die oorwinningvierende ondertoon van die sutta-literatuur as 
geheel is. Origens speel die figuur van Metteyya, met tipies messiaanse trekke, 
'n ondergeskikte rol in die ontwikkelde Theravada leerkompleks (Thomas 
2002, bl. 168). In die Visuddhimagga van Buddhaghosa byvoorbeeld word 
slegs tweekeer na Metteyya verwys (1.135, XIII.127), en dan nie in ’n leerstellig 
konstitutiewe sin nie. 


Vervolgens kom die verganklikheid, eindigheid van alles aan die orde, nie 
net van Gotama Boeddha en Metteyya Boeddha nie, maar van die kosmos, die 
wêreldgeheel, as sodanig. Daarna word uiters seldsaam in die kanon verwys, 
maar ons behoort tog kennis daarvan te neem. Dit word gedoen aan die hand 
van die Sattasdriya sutta [sutta oor sewe sonne’]. Die Anguttara Nikaya 
(afgekort as ‘A’), waarin hierdie sutta as item 66 in die groot afdeling oor die 
getal ‘sewe’ voorkom, is die vierde groot afdeling van die Sutta Pitaka. Dit 
bestaan uit etlike duisende (die presiese aantal wissel van een interpreteerder- 
teller tot die ander) sutta’s, in elf afdelings georden, volgens getalle, 
byvoorbeeld die afdelings van ‘twee’s’ (soos die twee ouers wat elke mens 
het), ‘drie’s’ (soos drie soorte deug), ensovoorts. Die sutta waaraan ons hier 
gaan aandag gee, behoort tot die afdeling ‘sewe’s’. 

Hoofstuk tt] 
Vipasst: ’n Vorige Boeddha 


HIlA. Wetmatigheid by Boeddha-geboortes 


Maha-apadana sutta, D14 


By Sāvatthi het monnike pas hulle daaglikse maal laatoggend genuttig. 
’n Aantal van hulle begin in die algemeen oor die verskynsel van vorige lewens 
gesels. Die Boeddha Siddhattha Gotama hoor dit, gaan na hulle toe en doen 
navraag oor hulle gesprek. Hulle lig hom in en hy begin die monnike onderrig 
(1.4 e.v.) aangaande die werklikheid van vorige lewens, spesifiek van vorige 
Boeddhas. Hy lig hulle in aangaande ses Boeddhas voor hom, beginnend met 
Boeddha Vipassī, met homself as sewende, en lig 'n aantal ooreenkomste en 
verskille tussen al sewe uit. Hulle was byvoorbeeld almal uit hoë kaste afkomstig 
(drie Brahmane en vier khattiya's), het almal buite dorpe met hulle verpligte 
konvensies, in die vrye natuur onder bome, verligting ervaar, maar almal onder 
verskillende soorte bome en het almal besonder lojale persoonlike assistente 
gehad. Al hierdie inligting word in groot besonderhede meegedeel. En, mag 
ons byvoeg, volgens die kanoniese vertelling veronderstel die Boeddha dat 
almal mans was. 


How to cite: Krüger, JS 2022, 'Vipasst: 'n Vorige Boeddha’, in Verskyning en verdwyning van 'n verligte mens: 
'n Boeddha in Theravada perspektief, mistiek vertolk, HTS Religion & Society Series, vol. 13, AOSIS Books, 
AOSIS, pp. 53-87. https://doi.org/10.4102/aosis.2022.BK321.02 

Na die beéindiging van die gesprek onttrek die Boeddha hom vir sy gewone 
vroegmiddag rus of meditasie, maar die monnike gaan voort om met mekaar te 
gesels (113). Hulle dink nie aan rus nie, maar spreek onder mekaar hulle verbystering 
uit oor die Boeddha se kennis en insig in die lewens van vorige Boeddhas, en 
wonder of hy dit self weet en of gode dit aan hom geopenbaar het. 


Kort daarna keer die Boeddha terug (1.14) en gaan voort met die gesprek. 
Hy deel die monnike mee dat hy self die beginsels van die dhamma ontdek 
het, en dat gode dit ook aan hom gekommunikeer het. Hy gaan voort om 
die lewensverhaal van die Boeddha Vipasst, wat ‘een-en-negentig tye’ 
[kappe (enkelvoud, kappa): mitologiese, onbepaalbaar lang en verre 
wêreldsiklusse] tevore gelede geleef het, in besonderhede te vertel 
(116 e.v). Soos by alle Boeddhas die geval is, was ook Vipasst se geboorte 
omring deur sestien wonderbaarlike kosmiese gebeures wat altyd plaasvind 
met die geboortes van alle Boeddhas. So het - om enkele voorbeelde te 
noem - ook hierdie bodhisatta uit die Tusita-hemel in sy moeder (koningin 
Bandhumati) se baarmoeder neergedaal, het sy moeder tydens haar 
swangerskap die gebruik van die vyf sintuie waardeer, maar sonder sensuele 
genot, was sy moreel volledig deugsaam en fisies volkome gesond, kon sy 
die ongebore bodhisatta in al sy volmaakte skoonheid in haarself sien, het 
sy in 'n staande posisie geboorte gegee, het sy sewe dae na sy geboorte 
gesterf en is sy in die Tusita-hemel herbore. Soos in al sulke 
wéreldveranderende Boeddha-geboortes is sulke dinge ‘die reël 
[dhammata: in ooreenstemming met, uitdrukking van, die ewige ‘waarheid’, 
‘wet’], en het hulle groot simboliese betekenis, soos dit uit die kommentariéle 
tradisie blyk. Die verhaal van die geboorte, jeug, Boeddha-wording en 
beginnende bediening van Vipassī verloop ook merkwaardig parallel met 
die van Siddhattha Gotama (Duncan 2015, bl. 132-135). 


E IIB. Geboorte en jeug 
11.B.1. Belofte (1.31) 


Soos dit die reél was, het sy vader (koning Bandhuma) die Brahmaanse 
geleerdes en toekomsvoorspellers, geskoold in sulke dinge, versoek om die 
seun te ondersoek. Hulle het soos volg gerapporteer: 


(1.31) “... Majesteit, dit is vir u 'n aanwins, 'n groot geskenk, dat so 'n seun in 
u familie gebore is. Hierdie Deurlugtige prins is toegerus met die twee 
en dertig kentekens van 'n groot man. Vir 'n groot man, daarmee 
toegerus, bestaan daar slegs twee weë. As so een in die huislike staat 
bly word hy 'n koning, 'n wieldraaiende regverdige vors volgens die 
waarheidswet, oorwinnaar van die vier windrigtings, vestiger van 
veiligheid in 'n ryk, en toegerus met sewe skatte: die wielskat, die 

olifantskat, die perdskat, die juweelskat, die vroueskat, die huisbestuurde 
skat en, as sewende, die minister-skat. Hy het meer as 'n duisend seuns: 
helde, kragtig van gestalte oorwinnaars van die vyandsmag. Hy 
bewoon hierdie oseaan omringde aarde wat hy sonder stok of swaard, 
maar met die waarheidsreg oorwin het. Maar as so een die huislike 
staat vir huisloosheid verlaat word hy 'n Arahant, 'n Volmaak Vol- 
Verligte, wat die sluier van die wêreld sal lig.” 


Die Brahmaanse geleerdes ondersoek die seun en vind die vier-en-dertig 
kentekens van 'n groot man [Mahê-purisa] aan hom. Hierdie tekens word in 
D 14, 132 gelys en in D 30 [Lakkhana Sutta] in besonderhede bespreek. Die 
feit dat die klem in die Theravada-kanon so sterk op die manlikheid van so ’n 
buitengewone mens geplaas word, kan en moet uit die historiese konteks van 
die Indië van destyds verklaar word. Mitologie reflekteer sosiale werklikheid, 
soos ook in die Hebreeuse en Christelike denke die geval was. Vir so 'n man lê 
daar slegs twee moontlikhede oop: 


1. 


Die eerste moontlikheid is dat hy in die publieke, spesifiek staatkundige, 
sfeer 'n buitengewone rol speel. Hy bly wesenlik in die huislike staat 
(agaram), maar op 'n epogwentelende skaal: Hy word ’n 'wieldraaier' 
[cakka-vattin], 'n vors wie se wiele draai, wie se wa sonder teenkanting of 
obstruksie oral beweeg, wat as alle teenstand oorwinnende vors op die 
wêreldtoneel die wiel van geregtigheid laat draai, 'n ryk van regverdigheid 
en vrede vestig. Die merkwaardige is egter dat hierdie mag nie op geweld 
berus nie, maar op ‘waarheidsreg’ [dhammena]. Die woord dhamma bevat 
die betekenisse van (a) die diepste bestand van dinge; (b) kognitiewe 
waarheid; (c) morele reg; en (d) publieke wet. Hierdie persoon versoen en 
beliggaam al vier. Sy meer as duisend heldeseuns sal in diens hiervan staan, 
hierdie waardes vergestalt. Ook in ander opsigte is die ideale heerser, 
Boeddhisties gespoke, nie 'n arm huislose nie. Sy besit van sewe kosbare 
‘skatte’ [ratanan/] (die wiel, olifante, perde, juwele, vroue, bestuurders, 
ministers) is bewys van sy glorie. Tog staan dit alles in diens van die 
beskerming en bevordering van die dhamma en die sangha. 


Die sewe skatte het stellig simboliese betekenis (vol. Duncan 2015, bl. 190- 
191): 


wielskat: die dhamma 

olifantskat: krag, grasie, adel 

perdskat: oorskryding van die bloot aardse dinge 

juweelskat: alles insluitende en weerkaatsende waarheid, eerlikheid, 
waaragtigheid, integriteit 

vrouskat: skoonheid, vreugde 

bestuurderskat: welvaart 

ministerskat: die oorwinning oor vyande en vyandskap. 

2. Die tweede moontlikheid vir 'n groot man in die oortreffende trap is om 
'n Boeddha te word. ‘Boeddha’ [Buddha] is nie 'n eienaam nie, maar die 
betiteling van ’n werklik opgeklaarde mens. Dit kom van 'n werkwoord 
bujjhati: ontwaak, wakker wees, weet, verstaan. Die verlede deelwoord 
buddho word as tegniese term gebruik vir iemand wat werklik verstaan, 'n 
ten-volle-verligte, by alle ander soorte wesens (selfs gode) verby gevorderd 
in insig en morele kwaliteit. 


Die geboorte van 'n Boeddha en wat daar rondom plaasvind, word in hierdie 
sutta beskryf as 'n manifestasie van die universele wet van ontstaan en vergaan, 
die onverbreekbare proses van verskyn en verdwyn (in die terminologie van 
die titel van hierdie boek). Dit word in hierdie mite ingebed in die raamwerk 
van talle hergeboortes en die kom en gaan van talle tydvakke. Daar is dus talle 
Boeddhas, elk met ’n lang voorgeskiedenis van hergeboortes. Elke Boeddha 
ondergaan ’n laaste geboorte en verbreek in sy eie eksistensie die eindelose 
sirkelgang van lydingsvolle geboorte en sterwe finaal. 


'n Boeddha is nie goddelik nie, en is die uitkoms van 'n lang, kondisionerende 
proses van faktore. Hy is ook nie 'n plaasvervangende verlosse, wie oortredinge 
vergewe nie, maar leermeester en voorbeeld van 'n bestemming wat ten 
diepste in elke mens sluimer. Hy rol die sluier van onkunde aangaande die 
ware wese van die werklikheid, naamlik niepermanensie, niesubstansie en al- 
kondisionaliteit, en die lyding wat uit daardie onkunde spruit, weg. 


Volgens die Theravada is daar talle Boeddhas wat na mekaar verskyn om 
die heilsvlam aan te steek in tye van duisternis Gin die Mahayana bestaan daar 
selfs ook talle gelyktydig). Die voorreg en taak van sulke sammdê-sambuddhas 
[‘Volmaak Vol-Verligtes'] is om die boodskap aan alle wesens bekend te maak 
en voor te leef en sodoende die menslike sluier van onkunde wat die ware 
wese van die werklikheid bedek, weg te skuif. 


'n Voorwaarde vir Boeddha-wording is om die huislike staat wat selfs die 
status van magtige koning behels, te verlaat en die staat van 'huisloosheid' 
[anagariya] te betree. 


ILB.2. Ekskurs: Kosmiese en universeel historiese 
kontekstualiteit 


In hierdie geboortemite is die voorgrondstema die ambivalensie van 
epogmakende wêreldlike en geestelike figure; dit wil sê, groot vorste en 
Boeddhas. Dit is ingesluit in 'n dramatiese, dinamiese mities-ingekleurde 
wêreldbeeld met verreikende implikasies: 


a. In die agtergrond van die geboorteverhaal staan nie die geopenbaarde 
denkbeeld van 'n eenmalige wêreldskepping in die afsienbare 
verlede deur 'n skeppergod nie, maar glim 'n intuisie van enorme 

kosmiese tydsiklusse. In die teruggeprojekteerde mitologiese verlede 
was 'n menselewe tagtigduisend jaar. Sulke tydsiklusse vertoon die 
basiese kenmerke van niesubstansie, niepermanensie en die grondwet 
van die kondisionele (multi-kousale) interafhanklikheid van alle dinge. 
Die Boeddhisme het 'n wye verskeidenheid aksente op hierdie stramien 
geborduur. Dit open ook 'n venster na 'n ontmoeting met hedendaagse 
kosmologiese denkbeelde. 


Die konteks van die geboorteverhaal is ook grootskaalse epogge [kappa: 'n 
afgebakende tydvak] van onvoorstelbare tydsdimensies in die kollektiewe 
menslike bestaan. Die verskyning en verdwyning van Boeddhas vind as 'n 
geleidelike, ontwikkelende reeksskakeling van opeenvolgende geboortes 
in daardie onvoorstelbaar groot epogale kondisionele ruimtelike en 
tydskonteks plaas. Wat in 'n groot regeerder of heilsleraar verskyn, kan net 
nie toevallig in 'n enkele leeftyd ontpop nie, is aangevoel. 


Die mensegeskiedenis (met kosmiese implikasies) wentel telkens om twee 
epogale, wieldraaiende figure, naamlik wêreldvorste en volkome verligte 
mense (Boeddhas), wat albei van tyd tot tyd deur die lang proses hulle 
opwagting maak, na mate tye van verval, duisternis en boosheid hulle koms 
noodsaaklik maak. In die gekanoniseerde Theravada begrip van dinge was 
Asoka in die betreklik onlangse verlede die historiese model van die eerste 
rol, Siddhattha Gotama van die tweede. 


. Die twee state (wêreldvors en verligte leermeester) suggereer die 
dinamiese verband tussen die sosiaal politieke en religieus mistieke 
sfere. Albei is nodig, word gesuggereer. Elke samelewing het behoefte 
aan uiterlike vrede en orde aan die een kant, en radikale diepteinsig 
aan die ander kant. Die twee sfere val nie saam nie en moet duidelik 
onderskei word, en tog behoort hulle, Boeddhisties gesproke, nie vyandig 
of verbandloos teenoor of langs mekaar te bestaan nie. Wat teorie 
sowel as praktyk betref, het die Boeddhisme altyd 'n subtiele ewewig 
van wedersyds aanvullende en interafhanklike samewerking van die 
twee sfere nagestreef. Die óf-óf van die ‘slegs twee weë’ [dve gatiyo ... 
anafifië] van keiser en verligte in die teks hierbo is ten diepste gerig op 
harmoniese ‘én-én’. Op die implikasies vir 'n moontlike hedendaagse 
Boeddhisties geinformeerde benadering tot die sosiale lewe, ekonomie, 
politiek, ensovoorts, sal ons later terugkom. 


Die onlosmaaklike interafhanklikheid speel ook in die lewe van die 
individuele soeker na waarheid 'n groot rol. In haar of sy eie klein bestaan is 
die gewone mens, doenig in die dorpslewe, as 't ware 'n besige klein Asoka, 
verantwoordelik vir die bestuur van 'n klein rykie met al die uitdagings 
en frustrasies wat dit meebring, en tog in beginsel en in ware wese en 
bestemming, 'n Boeddha. Hoe is 'n wedersydse bevorderende balans 
tussen die twee in ’n individuele lekelewe moontlik? 

f. Die dialektiek speel ook ’n rol in die struktuur van die Agtvoudige Pad 


self, 


wat later aan die orde sal kom. Eintlik is daar ’n drietal, naamlik diep 


meditasie, diep insig en hoogstaande praktiese moraliteit. Die drietal kan 
ook soos volg gesien word: ’n Goeie lewenspraktyk soos dit in ’n Asoka- 
bestaan eksemplaries vergestalt, is veronderstelling sowel as gevolg van 
die onttrekking en afsondering van meditasie-en-insig, soos in 'n Boeddha 
eksemplaries vergestalt. 


ILB.3. 'n Beskermde lewe (14.1.34-14.1.38) 


(a) omring deur liefde en weelde 


Die Boeddha gaan voort om die monnike in te lig: 


14.1.34 


“Toe het koning Bandhumā versorgsters vir die seun, Vipassī, 
aangestel. Party het hom gevoed, party het hom gebad, party het 
hom rondgedra, party het hom op die skoot vertroetel. Vanaf sy 
geboorte is ’n wit parasol dag en nag oor hom gehou, (want die 
opdrag was): ‘Koue of hitte of strooi of stof of dou mag hom nie pla 
nie’. Vanaf sy geboorte was prins Vipassi grootliks geliefd en dierbaar 
vir die mense. Monnike, so geliefd en dierbaar as 'n blou, rooi of wit 
lotus by mense is, so geliefd en dierbaar was prins Vipassi van een 
skoot na die ander vertroetel.” 


(b) ’n mooi, talentvolle kind 


141.35 


141.36 


14.1.57 


“En vanaf sy geboorte het prins VipassT 'n aangename, pragtige, lieflike 
soet stem gehad; so aangenaam, pragtig, lieflik soet soos die stem van 
die karavīka-koekoek in die Himālaya-gebergte.” 


“Monnike, as gevolg van vorige kamma kon die goddelike oog, 
waarmee hy 'n dag- en nagskof ver kon sien, by prins VipassT 
waargeneem word.” 


“Sedert sy geboorte was prins Vipassi oplettend sonder om ’n ooglid te 
verroer, soos die Drie-en-Dertig gode. Omdat die oplettendheid van 
die prins bekend geword het, het die naam ‘Vipassl ontstaan. Wanneer 
koning Bandhumā gesit het om ’n saak te besleg, het hy prins VipassT 
op sy skoot laat sit en hom aangaande die saak onderrig.” 


(c) 'n bedorwe jong man 


14.1.38 

“Toe het koning Bandhumā drie paleise vir prins Vipassi laat bou: Een 
vir die reënseisoen, een vir die koue seisoen en een vir die warm seisoen, 
en hulle toegerus met die genotstoue van die vyf sintuie. So het prins 
Vipassi dan die vier maande van die reënseisoen in die reënpaleis 
deurgebring sonder manlike bediendes, maar omring deur vroulike 
musikante. Hy het nooit uit die paleis ondertoe gekom nie.” 

Prins Vipassī het dus ’n beskermde kinderlewe geniet, omring deur liefde en 
weelde, met die verwagting dat hy sou ontwikkel tot ’n gelukkige, suksesvolle 
mens en ’n groot, regverdige monarg. Daarbenewens was die pasgeborene 
danksy vorige kamma geseénd met uitnemende fisiese eienskappe van stem 
en sig. Vanweë sy vermoë om ver te kon sien, is die naam 'VipassT 
[‘Skerpsiende’] spontaan deur die volk aan hom toegeken. Die suggestiewe 
en belofteryke assosiasie met die mistieke, meditatiewe begrip vipassana 
[‘insig’] lê net onder die oppervlak. Hy het ook die voorreg van 'n goeie 
opvoeding en voorbereiding vir die lewe geniet. Koning Bandhuma, tipies 
ouer, soek in aansluiting by gewone menslike ideaal van geluk, net die beste 
vir sy belowende kind. Hy was ook in alle opsigte 'n bedorwe jong man wat 
nooit van die paleis op die boonste terras na die gewone kwartiere onder 
afgekom het nie. Die moontlikheid om iets anders as 'n suksesvolle monarg 
te word, moes teen alle koste gebolwerk word - met insluiting van, 
miskien selfs hoofsaaklik en met klem, spesifiek die moontlikheid van ’n 
Boeddha word. 


Word hierdie beskrywing ironies, vernietigend ontmaskerend, selfs sinies 
bedoel, sou wat hierbo geteken word, volledig minderwaardig wees in 
vergelyking met wat uiteindelik van die seun sou word, naamlik 'n Boeddha? Mis 
die teks miskien die punt dat die Boeddha uiteindelik in sy sangha alle weelde 
sou uitskakel, of koester dit steeds 'n heimlike verheerlikende bewondering vir 
weelde? Of is dit retories bedoel om leke, ‘dorpsbewoners’ wat nog nie van 
beter weet nie, te beindruk en te beinvloed om 'Boeddhiste' te word? 


Nie uitsluitlik een van die drie nie, vertolk ons. Boeddhaskap, en 
gevorderde geestelike ontwikkeling by ander, is kontinu met die gewone 
lewe, maar verteenwoordig tog ’n kwalitatiewe reusestap vooruit. 
Transendering behels radikale relativering, maar is tog iets anders as 
dualistiese verwerping of 'n skaars merkbare gradeverskil. Hoe dit praktiese 
gestalte kan vind, is nie noodwendig maklik nie. Die moontlikheid van 
gebrek aan insig, begeerte en haat sluimer oral, in paleise sowel as 
pondokke en niks minder nie in kloosters. Nie rykdom of armoede of sosiale 
onttrekking as sodanig waarborg geestelike kwaliteit nie. Die roeping wat 
die pasgeborene selfs as monarg sou inslaan, sou wel soberheid en matigheid 
by die rykes asook die oorwinning oor armoede by die armes van die ryk 
impliseer. 'n Sosiaal kritiese implikasie, veral in 14.1.38, lê net onder die 
oppervlak van die vertelling van die Boeddha. 


E li.C. Krisis en onttrekking 
ILC.1. Vier lewensveranderende ervarings 


14.21-214 As 'n jong man, gewoond aan luukshede, het bodhisatta, prins 
Vipasst, diep onder die indruk van onafwendbare ouderdom, siekte en dood 

gekom en ’n ernstige eksistensiéle krisis beleef. Dit het begin toe hy sy 
koetsier op ’n dag opdrag gegee het om hom uit die beskermde paleislewe 
na ’n koninklike park daarbuite te neem om meer van die alledaagse lewe te 
kan waarneem. Die verhaal dra die primére Boeddhistiese insig dat begeerte 
en genot vir enige denkende mens op die langer duur ten diepste 
onbevredigend is. Die prins voel aan dat daar iets meer moet wees as 
waaraan hy in die paleis gewoond geraak het. Hoe lyk die werklike, ware 
lewe? Die Boeddha gaan voort: 


(a) ontmoeting met 'n ou man 
14.21 “Monnike, na afloop van baie honderde en duisende jare het prins 
Vipassi vir sy koetsier gesê: 
‘Goeie koetsier, span die pragtige pronkkoetse in. Laat ons die park 
gaan deurkyk.” 


‘Goed, u edele,” het die koetsier ingestem, die pragtige pronkkoetse 
ingespan en aangekondig: 

'U edele, die pragtige pronkkoetse is ingespan, dit is nou die tyd 
vir wat u beplan.” 


Toe het prins Vipassi 'n pragtige pronkkoets bestyg en in 'n konvooi na 
die park uitgegaan.” 


14.2.2 “Terwyl prins Vipassi na die park geneem is, het hy 'n ou man sien loop, 
krom soos 'n dakbalk, op 'n kierie gestut, bewend en sieklik, sy jeug 
vergaan. Toe hy dit sien, het hy die koetsier gevra: 


‘Koetsier, wat het hierdie man dan oorgekom? Sy hare en sy liggaam 
is dan nie soos dié van ander mense nie?’ 


‘U edele, hy word ou man genoem.” 

‘Koetsier waarom word hy ou man genoem?’ 

'U edele, hy word ou man genoem omdat hy nie meer lank sal leef 
nie.” 

‘Koetsier is ook ek ouderdomsgedoemd; van oud word nie 
vrygestel nie?’ 

'U edele, u sowel as ek, ons almal, is ouderdomsgedoemd, van oud 
word nie vrygestel nie.” 

‘Koetsier genoeg van die park vandag! Draai terstond om, terug na 
die koninklike kwartiere!” 

Ja, u edele’, het die koetsier prins Vipassi gehoorsaam en na 
die koninklike kwartiere teruggekeer. Daar aangekom, monnike, 
is prins Vipassi deur leed en verslaenheid oorweldig en het hy 

uitgeroep: ‘Verwenste geboorte want in ’n geborene verskyn 
ouderdom!” 


(b) reaksie van 'n bekommerde vader 
14.2.3 “Toe het koning Bandhuma die koetsier ontbied en navraag gedoen: 
‘Koetsier, het die prins in die park plesier gehad? Was hy gelukkig?’ 


'U majesteit, die prins het nie in die park plesier gehad nie. Hy was nie 
gelukkig nie.” 


‘Koetsier, wat het hy dan onderweg gesien?” 


Die koetsier vertel presies wat gebeur het: 


14.2.4 “Toe het die volgende by koning Bandhuma opgekom: 


‘Prins Vipassi mag nie die koningskap laat vaar en die huislike staat 
vir die huislose staat verlaat nie! Die woorde van die Brahmaanse 
geleerde voorspellers mag nie waar word nie!’ 


Toe het koning Bandhuma prins Vipassi nog meer van die vyf bande 
van sintuiglike genot voorsien sodat hy die koningskap sou beoefen en 
nie die huislike bestaan vir die huislose staat sou verlaat nie, en sodat 
die woorde van Brahmaanse geleerde voorspellers nie bewaarheid 
sou word nie. So is prins Vipassi met die vyf bande van sintuiglike 
genot toegegooi, toegedraai en toegeknoop.” 


(c) ontmoeting met ’n siek man 
Nou word in 2.5 woordeliks herhaal wat in 21 verhaal is: 


2.5 “Terwyl prins Vipassi na die park geneem is, het hy 'n siek man gesien, 
deurtrek van lyding, tot die dood toe krank, neergesak en /éend in sy 
eie urine en uitwerpsel, deur ander opgetel en in die bed gesit. Toe hy 
dit sien, het hy die koetsier gevra: 


‘Koetsier, wat het hierdie man dan oorgekom? Sy oë en sy gesig is 
dan nie soos dié van ander mense nie?' 

‘U edele, hy word siek man genoem.” 

‘Koetsier waarom word hy siek man genoem?’ 


'U edele, hy word siek man genoem omdat hy ternouernood van 
siekte kan herstel.” 


‘Koetsier, is ook ek siektegedoemd; van siek word nie vrygestel 
nie?’ 

‘U edele, u sowel as ek, ons almal, is siektegedoemd, van siek word 
nie vrygestel nie.’ 

‘Koetsier genoeg van die park vandag! Draai terstond om, terug na 
die koninklike kwartiere!” 

Ja, u edele,” het die koetsier prins Vipassi gehoorsaam en na 
die koninklike kwartiere teruggekeer. Daar aangekom, monnike, 
is prins Vipassi deur leed en verslaenheid oorweldig en het hy 
uitgeroep: 

‘Verwenste geboorte, want in 'n geborene verskyn ouderdom en 
siekte!” 


2.6-2.8 Die navraag en reaksie van die koning is dieselfde as in 2.3-2.4. 


(d) ontmoeting met ’n dooie man 


2.9 


2.10 


Soos in 2.1 vertrek prins en koetsier na afloop van baie honderde en 
duisende jare weer na die pretpark: 


“Terwyl prins Vipassi na die park geneem is, het hy 'n vergaderde 
menigte gesien, veelkleurig geklee, besig om droë hout op te stapel. 
Toe hy dit sien, het hy die koetsier gevra: 


‘Koetsier waarom stapel daardie vergaderde menigte, veelkleurig 
geklee, droë hout op?’ 


'U edele, die man daar word dooie man genoem.” 
‘Koetsier, stuur die koets na waar die dooie man is.” 


Ja, u edele,” het die koetsier geantwoord en die koets bestuur na 
waar die dooie man was. 


Prins Vipassi het na die lyk van die dooie man gekyk. Toe het hy gevra: 

‘Koetsier waarom word hy dooie man genoem?’ 


'U edele, hy word dooie man genoem omdat sy moeder en vader 
en ander bloedverwante hom nie weer sal sien nie, en hy nie sy 
moeder en vader en ander bloedverwante nie.” 


‘Koetsier is ook ek doodsgedoemd; van doodgaan nie vrygestel 
nie? Sal nie die vors en vorstin en my ander bloedverwante my weer 
sien nie, en ek nie die vors en vorstin en my ander bloedverwante 
nie?’ 

‘U edele, u sowel as ek, ons almal, is doodsgedoemd;, van doodgaan 
nie vrygestel nie. Nie die vors of vorstin of ander bloedverwante sal 
u weer sien nie, en u nie die vors of vorstin of ander bloedverwante 
nie.” 

‘Koetsier genoeg van die park vandag! Draai terstond om, terug na 
die koninklike kwartiere!” 

Ja, u edele,” het die koetsier aan prins Vipassi gehoor gegee en 
na die koninklike kwartiere teruggekeer. Daar aangekom, monnike, 
is prins Vipassi deur leed en verslaenheid oorweldig en het hy 
uitgeroep: 

‘Verwenste geboorte, want in 'n geborene verskyn ouderdom en 
siekte en dood!” 


2.11-2.12 is weer dieselfde as 2.3-2.4. 


(e) ontmoeting met ’n huisverlater 


213 


214 


Na nog honderde duisende jare (soos in 2.1) vertrek die prins weer op 
'n uitstappie na die pretpark. 


“Terwyl prins Vipassi na die park geneem is, het hy 'n man met kaal 
geskeerde kop gesien, een wat die huislike lewe verlaat en 'n geel kleed 
aangehad het. 


Toe hy dit sien, het hy die koetsier gevra: 


‘Koetsier, wat het hierdie man dan oorgekom? Sy kop en klere is 
dan nie soos die van ander mense nie?' 


‘U edele, hy word huisverlater genoem.” 
‘Koetsier, waarom word hy huisverlater genoem?’ 


‘Edele, huisverlater word genoem een wat waarlik werklikheid leef, 
waarlik kalm leef. waarlik heilsame dade doen, waarlik waardevolle 
dade doen, waarlik geweldloos is, waarlik deernis met lewende 
wesens het.” 


“Goeie koetsier uitnemend is ’n huisverlater, een wat waarlik 
werklikheid leef. waarlik kalm leef waarlik heilsame dade doen, 
waarlik waardevolle dade doen, waarlik geweldloos is, waarlik 
deernis met lewende wesens het. Koetsier stuur die koets na waar 
die huisverlater /s.’ 


Ja, u edele,” het die koetsier geantwoord en die koets gestuur na 
waar die huisverlater was. 


“Toe het prins Vipassi die huisverlater aangespreek: 


‘Vriend, wat het jou dan oorgekom? Jou kop en klere is dan nie 
soos dié van ander mense nie?' 


'U edele, ek word huisverlater genoem.” 
‘Vriend, waarom word jy huisverlater genoem?’ 


‘U edele, ek word huisverlater genoem omdat ek waarlik werklikheid 
leef waarlik kalm leef waarlik heilsame dade doen, waarlik 

waardevolle dade doen, waarlik geweldloos is, waarlik deernis met 
lewende wesens het.” 


‘Uitnemend is jy, o, huisverlater, jy wat waarlik werklikheid leef 
waarlik kalm leef, waarlik heilsame dade doen, waarlik waardevolle 
dade doen, waarlik geweldloos is, waarlik deernis met lewende 
wesens het.” 


Opvallend is die eenvoud van hierdie klein verhaal oor 'n verkennende 
ekspedisie. Die leser word nie vertel hoe oud die prins is nie. Waarskynlik in sy 
laat-twintigerjare, maar so onvoorbereid is hy op wat hy gaan sien dat sy 
reaksies nie wesenlik verskil van dié van 'n tiener of selfs van 'n kleuter wat vir 
die eerste keer met ouderdom, siekte en dood gekonfronteer word nie. Die 
naiewe prins, tot dusver kunsmatig beskerm teen die werklikhede van die 
lewe, besluit om die koninklike park [uyyëna-bhimim] - vir'n jong en onskuldige 
of enige onnadenkende mens, metafoor vir die pretpark wat die lewe hopelik, 
ideaal gesproke, is of behoort te wees - te gaan bekyk (2.1). 


Hy is verbysterd deur wat hy onderweg daarheen teëkom: Die kumulatiewe 
ervaring van ouderdom, siekte en dood, die toenemende en onstuitbare verlies 
aan vermoë - fisies, mentaal en sosiaal. Die ergste wat die jong prins voor oë 
sweef, is die verlies van sy intieme familie. Telkens moet hy sy koetsier vra om 
wat hy voor hom sien, te verduidelik. Dit was nie die bedoeling dat hy sulke 
Onaangenaamhede moet aanskou nie; waarskynlik was slegs mooi mense in 
die park aanwesig. Maar, soos dikwels in die lewe gebeur vind die 
betekenisvolste lewenservarings onderweg plaas, tussen die beskermende 
koninklike paleis en geidealiseerde koninklike pretpark. 


Die eerste gesig wat die prins vanuit die koets raaksien, is die krom figuur 
van 'n ou man. Dan 'n siek man met versonke oë en vervalle gesig. Dan ’n 
dooie man op pad om op 'n stapel droë hout tot as verbrand te word. 
Gedienstige koetsier en edel prins - ja, alle wesens - blyk deelgenote aan 
dieselfde lot as ou man, siek man en dooie man te wees. Ouderdom, siekte en 
dood is die groot gelykmakers van mense, ongeag stand en rykdom. Selfs ’n 
prins is ouderdomsbestemd Uar&-dhammo], van oud word nie vrygestel nie 
Liaram anatito], tot siekte bestem [vyadhi-dhammo], van siek word nie 
vrygestel nie [vyëdhim anatito]; doodsbestemd [marana-dhammo], van 
doodgaan nie vrygestel nie [maranam anatitol. Inderdaad, die 
Onaangenaamhede word nie net van buite af bekyk nie. Onderweg na die lewe 
as gewaande koninklike pretplek word naiewe onkundiges, hoe veilig ook al in 
'n weelderige paleis en koets weggesluit, self oud en siek en sterwend. 


Deurgaans val die sagte, simpatieke hantering van die jong man deur sy 
koetsier op. Die jong man word nie in die harde werklikhede van die lewe 
gegooi nie. Sulke ervaringe kom metteryd wel vanself en soms (soos hier) as 
gevolg van hulle eie impulsiewe lewensdrif. Dan is diepe insig in die werklikheid 

en die menslike natuur, ’n simpatieke oor, ’n sagte begeleidende hand en ’n 
rustige tong nodig, wat tog nie die werklikheid probeer wegpraat of verdoesel 
nie. Opvallend is ook die stilistiese aanbod van die sutta: Ernstig, maar nie 
morbied nie, met ’n subtiele ligtheid, selfs humor, die jong man, arme (maar 
nie arm nie) prins, moet nog volwasse word, sal nog leer. Wees simpatiek, 
luisteraar en leser. 


Die skok van die besef van die onafwendbaarheid van ouderdom, siekte en 
dood as universele gelykmaker dring tot die jong man deur, maar die werklike 
diepte van die probleem word nog nie gepeil nie. 'n Oplossing is nog nie in sig 
nie. Die prins se afgryse om dood te gaan en sy verwensing om gebore te 
word is nie die diepste insig nie, miskien die begin van 'n reis daarheen. 


Na elkeen van die eerste drie uitstappies doen die vader, koning 
Bandhuma, noukeurig by die koetsier navraag oor hoe die avontuurtjie 
afgeloop het. Die koetsier herhaal woordeliks hoe die uitstappies na die 
wêreld daarbuite verloop het en hoe die prins onderweg onbepland en 
onverwags sekere ervaringe gehad het. Die koning is diep geskok. Sy seun 
kan dalk 'n verkeerde lewensriging inslaan. Dit het implikasies vir die jong 
man se toekomstige sukses en welvaart as koning en vir sy lewensgeluk. 
Bowendien sal so 'n stap nie net die familie ontwrig en gesinsbande 
verskeur nie, maar ook die voortsetting van die koninklike opvolgingslyn 
ernstig ontwrig. Hy stel telkens alles in werking om die prins te weerhou 
van die tweede moontlikheid wat deur die Brahmaanse geleerdes voorsien 
is, en draai hom in nog meer watte en weelde en wellus toe. 


Die algemeen menslike verhaal van plesier- en genotsafhanklikheid en die 
drang om jou kind beskermd en versekerd van 'n goeie toekoms groot te 
maak, sal by geen leser verbygaan nie. Veral ook nie by die waarnemer van en 
deelnemer aan die hedendaagse hedonistiese globale kultuur waarin die 
laaste sinvraag verdring word deur 'n nimmersat uitlewing of minstens 
begeerte na sinstreling, deur die media vir finansiële redes gehiperstimuleer 
nie. 


Op sy vierde uitstappie sien die prins 'n man met ’n kaal geskeerde kop en 
met 'n geel kleed aan, swerwend huis- en haardloos buite die dorp. Die prins 
is nou gewoond daaraan om onderweg telkens deur 'n erger graad van lyding 
gekonfronteer te word. Vandaar sy vraag wat hierdie man dan 'oorgekom' het. 
Hy verwag die ergste. 


Vipassi tree in gesprek met die huisverlater en kom in die verloop van die 
gesprek al dieper onder die indruk van die kwaliteite van so 'n mens en die 
waarde van so 'n bestaanswyse. 


Ses kwaliteite word genoem: 


1. Die eerste is dat so 'n mens die werklikheid [dhamma] waarlik [goed, 
deeglik: sadhu] leef [cariya]. Die verlater leef nie primêr die lering van ’n 

spesifieke religie of die woorde van ’n leermeester nie, maar die waarheid, 
ja die ware werklikheid, onderliggend aan en teenwoordig in die lering. 
Dit het te doen met die eerste sy van ’n edel bestaan waarvolgens die 
Agtvoudige Pad sistematies sou ontwikkel, naamlik insig [vipassana] in die 
niepermanensie en niesubstansialiteit van alle dinge. Ouderdom, siekte en 
dood is deel van die werklikheid - besef dit, aanvaar dit. 'n Ware huisverlater 
het buite die menslik opgemaakte skerms teen hierdie oerwaarheid van 
die werklikheid getree - al sulke paleise, tuistes, wegkruipplekke, verlaat. 
Die huisverlater tree buite blote konvensie. Hy en/of sy ken nie net hierdie 
werklike waarheid van buite nie, resiteer en preek dit nie, maar lééf dit, 
verteenwoordig dit, identifiseer daarmee, is dit. 

2. Die tweede is dat so 'n mens waarlik kalm [onverstoorbaar gelykmatig, 
gebalanseerd, harmonies: sama] leef. Dit het te doen met die tweede sy 
van 'n edel bestaan volgens die Agtvoudige Pad, naamlik kalmte komend 
uit meditatiewe konsentrasie [samādhi]. So 'n mens word nie meer 
emosioneel ontstel deur ouderdom, siekte en dood nie. 

3. Die derde tot sesde aspekte het betrekking op die derde sy van 'n edel 
bestaan, naamlik regte moraliteit [s//a].’n Vroeë woord wat in die weergawe 
van die Agtvoudige Pad na ‘regte insig? gebruik word, is nekkhama 
[‘verlating’, ‘afskeid neem’ in gedagte, woord, handeling en lewenswysel. 
Dit het egter ’n positiewe uitwerking. Die derde van die ses aspekte behels 
dat so 'n mens waarlik heilsame [kusa/a-] dade doen [-kiriya]. Kusala verwys 
nie bloot na formele ooreenstemming met gebooie of reëls nie. Dit beteken 
‘voordelig’, ‘waardevol’, nie in 'n opportunistiese, materiële of andersins 
selfsugtige sin nie, maar in die sin van situatief optimaal geskik, kondisioneel 
gepas, op langer termyn en omvattend heilsbrengend vir almal daardeur 
geraak. Kiriya kom van die werkwoord karoti [doen], met ‘karma’ 
[wilskragtige gevolgdraende daad] geimpliseer. So 'n mens se lewe is alom 
heilbrengend. 

4. Die vierde is dat die dade van so'n mens ook vir homself heilsaam, voordelig, 
verdienstelik [oufifa] is, in sy eie beste belang, goed verstaan. 

5. Die vyfde is dat so 'n mens geweldloos [avihimsa] is. 

6. Die sesde is dat so 'n mens waarlik met alle lewende wesens [bAdta-] 
deernis het [-anukampal. 


Volg die uitnemende kwaliteit van so 'n mens op die fisiese verlating van die 
huis- en dorpslewe as noodsaaklike voorwaarde, of is dit moontlik om ’n 
verlater te wees al onttrek 'n mens jou nie noodwendig geheel en al van die 
gewone sosiale bestaan nie? Kan sulke kwaliteite ook fisies in huis en dorp 
ontwikkel en tot verwerkliking kom? Die bedoeling van die passasie is 
waarskynlik nie 'n absolute dualisme van twee bestaanswyses nie, maar ’n 
relatiewe onderskeid. Groter fisiese afgeskeidenheid maak dit waarskynlik 
makliker, maar waarborg dit ook nie noodwendig nie. Innerlike afgeskeidenheid 
en wat daarmee saamhang, is ook bereikbaar midde-in ‘huis’ en 'dorp'. Dit sal 

sekere aanpassings in lewenstyl impliseer, maar wat dit sou behels, sal afhang 
van so ’n mens se insig in sy en/of haar totale situasie. Uiterlike 
lewensomstandighede en die ses kwaliteite sal mekaar oor en weer as ‘oorsaak’ 
en 'gevolg' bepaal. 


Wat die leser hierbo vind, is nie 'n meganiese herhaling van woorde en 
paragrawe nie. Elke keer is daar 'n subtiele nuanseverskil. Aanvanklik uiter 
die koetsier en prins albei die frase oor hom in die derde persoon. Dan spreek 
die prins hom direk in die tweede persoon met 'n vraag aan in die ruimte van 
'n direkte intermenslike ontmoeting. Dan volg die frase vir die derde keer, nou 
in die eerste persoon: die huisverlater praat oor homself (‘ek’). Vervolgens 
word die frase vir die vierde keer geuiter, nou weer in die tweede persoon 
deur die prins, met 'n suggestie van 'n beginnende eksistensiële begrip van so 
'n bestaan. 'n Deurbraak is gemaak. 


Die eintlike held in die verhaal tot dusver is die koetsier. Hy is 'n nederige 
amptenaar, maar ook wyse lewensgids. Hy vra nie uit nie, sê nie voor nie, 
moraliseer nie. Hy is onopvallend, sê die minimum, maar wat hy sê, is waar. 
Sou hy die koets dalk só bestuur het dat die jong prins onderweg in die lewe 
juis 'n ou man, siek man, dooie man en gelukkige huisverlater teëgekom het? 


ILC.2. Ekskurs: Sosiale en ekologiese etiek 


a. Dit val op dat nie melding gemaak word van 'n arm man wat die prins, 
onderweg turend uit sy koets, waarskynlik ook sou gesien het nie. Hoe kan 
ons dit verstaan? Het hy dit dalk glad nie raakgesien nie, dalk anderpad 
gekyk? Kyk die storie en die verteller daarvan, die Boeddha, dit dalk mis? 
Die drie perspektiewe hieronder word as moontlikhede aangebied: 


1. Die verhaal is nog nie Boeddha-leer nie, maar vertel slegs onderhoudend 
die storie van 'n bedorwe jong man heel aan die begin van ’n reis na 
insig. Dan beklemtoon dit die bedorwenheid van die prins. Armoede is 
gewoon nie deel van sy wêreld nie. Dit maak vir hom nie saak nie, hy sien 
dit nie raak nie, so min as die diere daarbuite. Dit kom nie by hom op dat 
ook dit dalk sy lot kan wees nie. Hierdie is stellig 'n geldige perspektief 
op die teks, maar moet in die breër verband van die derde punt 
hieronder opgeneem word. 

2. Onthul dit dalk 'n blinde kol in die ou, Boeddhisme self, 'n miskyk en 
onbegrip van armoede in die samelewing van die tyd? Moet dit dus 
histories verklaar en verstaan word, as deel van die algemene kulturele 
bril van destyds? As nog nie deel van 'n ontwikkelende besef van die 
manifestasies en oorsake van ongelykheid en onderdrukking nie? Kon 
'n verband tussen vroeg verouderd en armoede, siekte en armoede, 
vroeg sterf en armoede destyds al gelê word? Sou dit 'n swak punt in 
ou Theravada wees? Die Boeddha en sy volgelinge was immers 

onttrekkers aan die samelewing eerder as hervormende deelnemers 
daaraan? Sou die geskiedenis van Indié en ander lande dalk anders 
verloop het as die Boeddha en sy volgelinge ander aksente gelé het? 
Hier gaan ook die moontlikheid oop vir ’n verkenning van die raak- en 
verskilounte tussen die vroeé Boeddhisme en die vroeé Christendom; 
die lewe en boodskap van die Boeddha en die lewe en boodskap van 
die Christus. 

Al is dit die verhaal van ’n naiewe jongeling, demonstreer dit nogtans 
sekere prioriteite van die ou Boeddhisme, inderdaad van die Boeddha 
self. Daarvolgens sou armoede vir die Boeddha erg wees en sou dit 
wesenlik vir sy volgelinge wees om daadwerklik 'n verskil te maak. Sy 
monnike moes mekaar immers in ouderdom en siekte liefdevol verpleeg, 
en met sy eie laaste siekte en dood in sy ouderdom is die Boeddha self 
so versorg. Tog was armoede en die meegaande verskynsels nie 'n 
eksistensieel funderende kategorie nie, maar 'n sekondêre probleem. 
Verval en beëindiging is die onwegwensbare werklikheid dat alle mense, 
alle lewe, ja alles wat is, dhammatê [onvermydelik, te verwagte, kosmies 
wetmatig, normaal] aan hulle einde kom. Dieselfde geld vir die lewe van 
'n prins wat in rykdom leef en 'n hoë sosiale status het; dit is kortstondig, 
onwesenlik, die uitkoms van allerlei oorsaaklike faktore, geen bewys van 
bonatuurlike guns, geen waarborg vir geluk nie. Anders as in ideëel 
tipiese Christendom, het verval en dood nie eers met ’n sondeval in die 
wêreld gekom nie en word dood nie deur vergifnis uitgeskakel en tot 'n 
ewige lewe omgeskakel nie. Boeddhisties gesproke, is armoede 'n 
sekondére probleem. Sosiale geregtigheid volg op regte insig as insig 
tot niepermanensie, en wel as regte denke, regte spreke, regte handeling 
en regte lewenswyse. Die Boeddhistiese visie vir 'n regverdige sosiale 
bestel loop ook nie langs die weg van revolusie met die onvermydelike 
gedagte-, woord-, handelings- en institusionele aktiewe en reaktiewe 
geweld en die onvermydelike gevolge daarvan in ’n bose kringloop nie. 
Dit volg die weg van geleidelike, organiese, geweldlose veredeling, wat 
begin by die edel enkeling en die gemeenskap van toegewydes, en 
vandaar na die breër wêreld uitstraal. Ek is van mening dat hierdie die 
beste, intensioneel mees getroue, mees belowende vertolking van die 
verhaal is. 


b. Die antroposentriese aksent val op. Dood het tog immers universele, 
kosmiese toepassing? Sou ons nie ’n breër ekologiese visie kon verwag nie? 
Perspektiewe vergelykbaar met die drie hierbo sou in ag geneem kon word: 

1. 


2. 
Si 


Dit illustreer maar net die gewone selfbeheptheid van die menslike 
spesie soos in hierdie individu verteenwoordig. 

Die leer van die Boeddha skiet hier te kort. 

Die Boeddhistiese visie, ook die vroeé Theravada van die Pali-kanon, het 
wesenlike kosmologiese implikasies, al val die primére aksent van vertrek 
van die Boeddhisme op die eksistensiéle problematiek van menslike 

edelleef en edelsterf. Ook hier aanvaar ek die derde perspektief as die 
meeste in ooreenstemming met die intensie en tendensie van die ou 
Boeddhisme. Ons kom later hierop terug. 


11.C.3. Voorlopige afskeid (2.15-16) 


2.15 “Toe, monnike, het prins VipassT die koetsier opdrag gegee: 


‘Koetsier, neem die koets en bestuur dit terug na die paleiskamers. 
Maar ek sal hier my hare en baard afskeer. geel klede aantrek en die 
huislike staat vir huisloosheid verlaat.” 


Ja, u edele,’ het die koetsier geantwoord en die koets na die paleiskamers 
geneem. En prins Vipassi het net daar sy hare en baard afgeskeer, geel 
klede aangetrek en die huislike staat vir huisloosheid verlaat.” 


2.16 “In die koninklike setel, Bandhumati, het 'n groot skare van vier-en- 
tagtig duisend mense gehoor dat prins Vipassi sy hare en baard 
afgeskeer, geel klede aangetrek en die huislike staat vir huisloosheid 
verlaat het, en die volgende het by hulle opgekom: 


‘Dit is tog nie 'n geringe lering en voorskrif, nie 'n geringe huisverlating 
dat prins Vipassi sy hare en baard afgeskeer, geel klede aangetrek 
en die huislike staat vir huisloosheid verlaat het nie? As prins VipassT 
dit gedoen het, waarom sou ons dan nie ook nie?’ 


Toe, monnike, het die groot skare van vier-en-tagtig duisend mense 
hare en baard afgeskeer, geel klede aangetrek en agter die Bodhisatta 
Vipassi aan die huislike staat vir huisloosheid verlaat. Monnike, omring 
deur hierdie menigte het Bodhisatta Vipassl op sy bedelreis deur 
gehuggies, dorpe en stede gegaan.” 


Prins Vipassī neem 'n onomkeerbare stap met uiters verreikende gevolge. Nou 
word hy vir die eerste keer Bodhi-satta [‘verligtings-wese’: Boeddha in 
wording] genoem. Dit was inderdaad van die begin af sy bestemming. Hy is 
egter nog nie Buddha nie. Hy is immers nog lank nie verlig nie. Inderdaad is die 
afskeid wat hy so pas van die paleislewe geneem het, slegs ’n eerste afskeid. 


Sy afskeid is oënskynlik 'n triomf. Nie minder nie as vier-en-tagtig duisend 
mense volg hom onmiddellik. Hierdie is nie ’n presiese aanduiding van die aantal 
mense nie, maar 'n standaarduitdrukking vir'n reuse-aantal. Daar is die voormalige 
prins dus nou, met al die uiterlike merktekens van ’n konvensionele kluisenaar 
van die dag, en op die koop toe groot sosiale sukses ook. 


Alles is egter nie pluis nie. Die herhaling van die frase wat die nuwe voorkoms 
en die uitrusting van die Boeddha beskryf, het 'n ironiese strekking. Hoe 
wonderlik dat hy, jong en ryk en aantreklike glanspersoonlikheid, ikoon, idool, 
legende, VIP, kultusfiguur, omring [parivuto] word deur 'n menigte 

nuutbekeerdes wat hom volg in sy nuwe voorkoms en op sy bedelreis. Wat ’n 
suksesverhaal, in huidige verbruikerskultuur, ’n ‘dream come true’. En tog ... 
vind ons hier 'n element van sosiale kritiek, nie gerig teen die gewone wêreldlike 
bestaan nie, maar teen religie as mode, verteenwoordig deur die vier-en- 
tagtig duisend, waarvan sommige stellig net meelopers was, maar ander 
stellig ernstige, selfs desperate, kultusafhanklike soekers na lig. 


ILC.4. Finale afskeid en verdieping in krisis 
(2.17-18[a]) 


14.217 “Terwyl die Bodhisatta Vipassi mediterend in afsondering was, het die 
volgende oorweging in sy gees opgekom: 


‘Dit is nie vir my geskik om deur 'n menigte omring te leef nie. Laat 
my alleen leef, weg van die menigte.” 


Kort daarna het hy weg van die menigte af alleen gaan leef. Die 
vier-en-tagtig duisend swerwers het een rigting ingeslaan, Bodhisatta 
Vipassi 'n ander rigting.” 


14.2.18(a) “Toe die Bodhisatta Vipassi na sy eie plek gegaan en mediterend in 
afsondering was, het die volgende oorweging in sy gees opgekom: 


‘Waarlik, die wêreld verkeer in ellende. Daar is geboorte en verval 
en sterf en wegstort en weer opkom en niemand weet hoe om 
hierdie lyding, oud word-en-sterf te ontkom nie. Wanneer sal 
bevryding uit hierdie lyding, oud word-en-sterf gevind word?' 


Toe, monnike, het die bodhisattha Vipassi nagedink: 
'Met wat aanwesig is daar oud word-en-sterf? 
Deur wat gekondisioneer is oud word-en-sterf?’” 


Dit word nie gesê waarom dit nie vir Vipasst ‘geskik [patiripam]was om deur 
SO 'n vererende, emulerende menigte omring te wees nie. Die waarskynlike 
rede is dat hy aanvoel dat hy nie is wat hy volgens sy innerlike bestemming 
kan en moet wees nie. Miskien voel hy ’n element van ongereedheid, miskien 
selfs van oneerlikheid in sosiale populariteit aan. Hy wil nie nommer een in ’n 
populistiese treffersparade wees nie. 


Hier is nie sprake van 'n roepende, goddelike, opdraggewende uitverkiesing 
van buite nie. Die trompetblomboom waaronder prins Vipassl tot insig sou 
Kom, moet nie vereenselwig word met die brandende doringbos waaruit 'n 
stem na Moses geroep het nie. Hy het ook nie 'n mentor of leraar nie. 
Die gelukkige swerwer wat hy so pas ontmoet het, het hom diep beindruk en 
geinspireer om met niks minder as die volle waarheid en geluk tevrede te 
wees nie, maar hom nie touwys gemaak hoe om daar te kom nie. Ons teks 
beklemtoon die aangewesenheid van die soekende jongman op homself. Dit 
gaan hier om die volwassewording van ’n innerlike aanleg, 'n innerlike roeping. 

Hy is nog bodhisatta, verreweg nog nie Buddha nie. Hy besef nie eens sy 
status van bodhisatta nie, maar is net gevul met ’n onrus, soos die van elke 
mens wat nadink oor sy of haar eie innerlike bestemming in’n groot, komplekse, 
ontstellende werklikheid. 


Om 'gebore te word, te verval en te sterf” is die weergawe van die 
klankryke, ritmiese Pali /ayati ca jiyati ca miyati wat hierdie drie verskynsels 
in hulle eindelose malende herhaling suggereer. ‘Wegstort’ [cavat/] en 
‘weer opkom’ [uppajjat/] slaan op die oorgaan van een lewenstaat na ’n 
ander, miskien laer een, en dan weer miskien ’n hoér geboorte in die 
eindelose proses van hergeboorte. Soos in die Midde-Oosters-geinspireerde 
denke staan ook hier die fisiese belewenis van eindigheid en die morele en 
eksistensiële ervarings van menslike verkeerdheid sentraal. 'n Verskil is dat 
in die ou Indiese opvatting geboorte 'n ewe skrikwekkende vooruitsig as 
dood was. Die bodhisatta word nou gekonfronteer met die angswekkende 
prose van nimmereindigende hergeboorte. Is daar dan geen 
ontsnappingsmoontlikheid nie? Die massa mense gedurig om hom is ’n 
belemmering. Dit is 'n rede om weg te kom. 


Hedendaagse mense wie se beeld van die werklikheid deur die besef van 
lewensevolusie en devolusie (evolusie in trurat, dekadensie) gekleur word, sou 
ook kon dink aan die sinloosheid van die nimmereindigende lewenstryd, van 
een generasie na die ander wat gebore word en doodgaan, met generasies en 
Spesies wat soms vooruitgaan en soms agteruitgaan - waarvandaan?; 
waarheen?; waarom?; waartoe? Ook die neerdrukkende konflik-belaaide 
menslike geskiedenis van tye en ryke en denkbeelde en godsdienste wat 
opkom en verval en weer herleef in ’n eindelose, sinnelose proses kan mense 
in ’n staat van uitsigloosheid stort. Ook die denkbeeld van ontstanende en 
verganende kosmiese tydperke. Dinge kom en gaan, verskyn en verval en 
verdwyn en herverskyn sonder doel of plan. 


Die wanhoopsvraag na sin en bevryding dompel Vipasst in 'n diep krisis. Op 
hierdie stadium dring die waarheid nog nie ten volle tot hom deur nie, ook nie 
dat dit hy is wat bestem is om die antwoord self te ontdek en aan die mensdom 
te verkondig nie. Tog gee sy wanhoopsvraag blyke daarvan dat sy denke in ’n 
sekere rigting beweeg. Hy vra nie net na die ‘wat’ van lyding, oud word en 
sterf” nie, maar na die ‘saamwees met wat’ van oud word en sterf; meer nog, 
na die ‘waarom’, die ‘as gevolg van wat’, die ‘gekondisioneer [paccaya] 
waardeur’, van oud word en sterf. 


E li.D. Arahant en Boeddha 
ILD.1. Deurbraak 


Vervolgens vertel die Boeddha, volgens die sutta, hoedat die bodhisatta 
deurdring tot die waarheid van kondisionaliteit, in die konteks van 

niepermanensie en niesubstansie van alle dinge, soos dit manifesteer in die 
proses van geboorte, dood en hergeboorte. Maar eers (218[b] word, in ’n 
merkwaardige kort, kragtige formulering, byna terloops, verwys na Vipassi se 
eie, selfverworwe deurbraak na volle verligting. Hy het nie 'n ervaring van 
openbaring deur 'n bo-wêreldse godheid nie: 


(2.18[b]) “Toe, monnike, as gevolg van deurdringing tot die diepste 
oorsprong [yoniso-manasikara], het volle begrip [abhisamayo] 
by die bodhisatta Vipassi opgekom: ...” 


Yoni beteken letterlik '(moeder-)skoot', dan ‘oorsprong’; yoniso-manasikara 
wil sé: ‘Die deeglike vestiging van die gees op oorsprong’ (reds. Rhys Davids & 
Stede 1975, bl. 559-560). Daar is graad- en kwantitatiewe verskille, wat 
oorslaan in aard- en kwalitatiewe verskille, tussen (a) sien deur ʼn bril (eksterne 
aangeleerdheid); (b) self kyk en selfs taamlik goed, maar steeds bysiende, 
bolangs leer sien met eie oë; en (c) ver en diep insien tot op die bodem, die 
oer-oorsprong van dinge. 


11.D.2. Insig in afhanklike medetotstandkoming 
[paticca-samuppada] 


Wat Vipasst nou met volle begrip besef, is die klassieke ketting bestaande uit 
twaalf skakels van paticca-samuppada [afhanklike medetotstandkoming], die 
besef dat menslike voorgeboortelike verlede, hede en nadoodse toekoms 
ingeskakel is in kettingreaksies van oorsaaklikheid. Hierdie kernmodel word in 
die geskrifte aangebied as diagnose en genesing ineen; insig en geluk is 
verbonde, soos onkunde en lyding. Dit is die sentrale boodskap, hier hoor en 
voel die leser die hartklop van die sutta, van Siddhattha Gotama, die Boeddha, 
se ontdekking en ganse leer, die verklaring van die verskyning en verdwyning 
van mense in die proses van hergeboorte. Veral in hierdie sutta hou dit egter 
ook verband met die verskyning van Boeddhas wanneer die tyd daarvoor ryp 
is, asook hulle verdwyning op die absolute horison van niebestaan. Die 
boodskap van paticca-samuppada behels 'n manifestasie van die veld gedek 
deur die sleutelbegrippe ‘oorsaak’ [hetu] en ‘kondisie? [paccaya], met 
fundamentele antropologiese, soteriologiese en kosmologiese implikasies. 
Alles wat is, is veroorsaak, en veroorsaak, 'n diep, breë, alomvattende en 
-insluitende, wederkerige vlegwerk, 'n bindende koppeling, ketting [nidana], 
van oorsaaklikheid. Dit is die opperbeginsel, diepste waarheid, grondwet van 
alles wat is, ook van gode. Die sutta moet intensioneel verstaan word as 
verwysend na die proses van ontstaan, bestaan en vergaan van 'n mens en 
ander lewende wesens, onderworpe aan hergeboorte. Dit is nie ’n 
verklaringsformule vir die evolusie en devolusie van alle dinge nie. Ek wil dit 
egter ook tendensioneel vertolk as vrugbaar verbandhoudend met al die 
werklikheidsprosesse in die kosmos as geheel, self opgeneem as 'n wese 
bestaande uit wisselwerkende materie, lewe, emosie en denke, ontstanend en 

verganend op absolute gesigseinder, worstelend na suiwerheid. Ekstrapolerend 
is ook enkeling en elke ander enkeling en geheel, die lot van die individuele 
mens en die lot van die alomvattende kosmos, interafhanklik, wedersyds 
kondisionerend. 


Die volledige twaalftal lui soos volg: 


oud word en sterf [/ara-marana] 
geboorte [/at/] 

. wording [bhava] 

. gehegtheid [upadana] 
begeerte [tanha] 

. gevoel (sensasie) [vedanda] 
bewussynskontak [phassa] 

. die ses sintuiglike basisse [ayatana] 
. gees en liggaam [nama-rupa] 
10. bewussyn [viffiana] 

11. karma-formasies [sankhāra] 

12. onkunde [avijjā]. 


In hierdie sutta word net (1) tot (10) genoem. In 2.18 en 2.19 gaan dit oor 
ontstaan, in 2.20 en 2.21 oor vergaan. 
Vipassi besef: 
2.18(c) “.. geboorte kondisioneer oud word en sterf 
.. wording kondisioneer geboorte 
.. gehegtheid kondisioneer wording 
.. begeerte kondisioneer gehegtheid 
.. gevoel kondisioneer begeerte 
.. bewussynskontak kondisioneer gevoel 
. die ses sintuiglike basisse kondisioneer bewussynskontak 
. gees en liggaam kondisioneer die ses sintuiglike basisse 
.. bewussyn kondisioneer gees en liggaam.” 


“Toe het die bodhisatta Vipassi gedink: 


'Met wat aanwesig is daar bewussyn? Wat kondisioneer 
bewussyn?' 


“Toe, monnike, as gevolg van deurdringing tot die diepste oorsprong 
het volle begrip by die bodhisatta Vipassi opgekom: 


‘Gees en liggaam kondisioneer bewussyn.” 


In die volgende paragraaf word die wederkerigheid van gees en liggaam 
[nama-rupa] en bewussyn [viifiëna], soos sopas genoem, ook beklemtoon. 

Maar dan word dieselfde lys van tien uitgespel as bewegend in die 
teenoorgestelde rigting soos sopas hierbo beskryf: 


2.19 “Toe het die bodhisatta Vipassi gedink: 


“.. Gees en liggaam kondisioneer bewussyn, en bewussyn kondisioneer 
gees en liggaam 
. gees en liggaam kondisioneer die ses sintuiglike basisse 
.. die ses sintuiglike basisse kondisioneer bewussynskontak 
.. bewussynskontak kondisioneer gevoel 
.. gevoel kondisioneer begeerte 
.. begeerte kondisioneer gehegtheid 
. gehegtheid kondisioneer wording 
.. wording kondisioneer geboorte 
. geboorte kondisioneer oud word en sterf, droefheid, klagte, pyn, 
oe en smart. So ontstaan die ganse maling van lyding.” 
“Monnike, met die gedagte: 
‘Ontstaan, ontstaan,’ 
het in die bodhisattha Vipassi lig deurgebreek: 
insig, wete, wysheid, kennis 
in werklikhede tevore ongehoord.” 


Wat in hierdie sutta meegedeel word, is self 'n illustrasie van die wetmatigheid 
vandie wederkerige oorsaaklikheid, wedersyds veronderstellende kondisionaliteit, 
van alle dinge: Boeddha Vipasst is die antisiperende voorloper van Boeddha 
Gotama, en Boeddha Gotama die volgende bekendsteller, interpreteerder, van 
vorige Boeddha Vipassi. Dieselfde verhouding geld tussen huidige Boeddha 
Gotama en volgende Boeddha Metteyya. Verder, dhamma en Buddha veronderstel 
en impliseer mekaar interafhanklik: laasgenoemde illustreer en konkretiseer 
eersgenoemde, eersgenoemde verduidelik en verklaar laasgenoemde: 


2.20 “Toe, monnike, het die bodhisattha Vipassi nagedink: 
'Met wat afwesig is daar nie oud word en sterf? 
Deur wat gekondisioneer vergaan oud word en sterf?” 


“Toe, monnike, as gevolg van deurdringing tot die diepste oorsprong 
het volle begrip by die bodhisatta Vipassi opgekom: 

'.. met vergaan van geboorte vergaan oud word en sterf 

.. met vergaan van wording vergaan geboorte 

.. met vergaan van gehegtheid vergaan wording 

.. met vergaan van begeerte vergaan gehegtheid 

.. met vergaan van gevoel vergaan begeerte 

. met vergaan van bewussynskontak vergaan gevoel 


.. met vergaan van die ses sintuiglike basisse vergaan bewussynskontak 


. met vergaan van gees en liggaam vergaan die ses sintuiglike basisse; 
. met vergaan van bewussyn vergaan gees en liggaam 
. met vergaan van gees en liggaam vergaan bewussyn.” 


“Toe het die bodhisatta Vipassi gedink: 


'Die weg van insig het ek gevind, naamlik: 

. met vergaan van gees en liggaam vergaan bewussyn, en 

. met vergaan van bewussyn vergaan liggaam en gees 

.. met vergaan van liggaam-en-gees vergaan die ses sintuiglike basisse; 
.. met vergaan van die ses sintuiglike basisse vergaan bewussynskontak 
. met vergaan van bewussynskontak vergaan gevoel; 

.. met vergaan van gevoel vergaan begeerte; 

. met vergaan van begeerte vergaan wording; 

. met vergaan van wording vergaan geboorte; 

. met vergaan van geboorte vergaan oud word en sterf, droefheid, 


idagte pyn, leed en smart. So vergaan die ganse maling van lyding.” 


“Monnike, met die gedagte: 


‘Vergaan, vergaan,” 


het in die bodhisattha Vipassi lig deurgebreek: 
insig, wete, wysheid, kennis 


in werklikhede tevore ongehoord.” 


11.0.3. Ekstatiese ervaringsinsig 


2.22 


“Monnike, by 'n volgende geleentheid was die bodhisatta Vipassi besig 
om die verskyn en verdwyn van die vyf aggregate van verknogtheid te 
kontempleer: 


'So liggaam, die kom van liggaam, die gaan van liggaam; 
so sensasie, die kom van sensasie, die gaan van sensasie; 
so persepsie, die kom van persepsie, die gaan van persepsie; 


so emosionele en wilsfaktore, die kom van emosionele en 
wilsfaktore, die gaan van emosionele en wilsfaktore; 


so bewussyn, die kom van bewussyn, die gaan van bewussyn.” 


“Terwyl hy so besig was om die verskyn en verdwyn van die vyf 
aggregate van verknogtheid te kontempleer is sy gees gou bevry, 
sonder oorblyfsel van besoedeling.” 

Die afdeling oor die volkome Arahant- en Boeddha-wording van 
Vipassi word met weinig woorde, merkwaardig onderbeklemtoond 
maar juis so besonder indrukwekkend, verhaal. My vertaling van vihêsi 
[was besig] is 'n benadering van ‘was tuis’. Diep aandags-, konsentrasie- 
en insigsmeditasie was sy gewoonte, lewenswyse, ware tuiste. By geleentheid 
het hy die vyf ‘aggregate van verknogtheid’? [upadana-k-khandha], die 
basiese ‘boublokke’ van die menslike bestaan (laat my vertolkend 
ekstrapoleer: van alle syn, soos later gemotiveer sal word), peinsend beskou 
in hulle verskyning en hulle verdwyning, hulle kom en gaan in liggaam en 
gees: 


a. die liggaamsgroep [rupa-k-khandha] 

b. die sensasie- en/of gevoelsgroep [vedana-] 

c. die persepsiegroep [saffa-] 

d. die emosionele- en wilsfaktoregroep [sankhêra-] 
e. die bewussynsgroep [viAfiana-khandha]. 


Die faktore het nie slegs miskien lank of kort gelede in die verlede gekom en 
sal nie miskien kort of miskien tot ver in die toekoms gaan nie. Die ‘kom’ en die 
‘gaan’ val saam, as die ‘is’ van elke flits van bestaan, as ‘kom - gaan’, vir seker 
kort in die verlede en naby in die toekoms. 


Die oorvleueling met die tien faktore van afhanklike medetotstandkoming 
is duidelik. 


Upadana verwys nie net na emosionele begeerte nie, maar ook en veral na ’n 
besef van geworteldheid in die bestaansproses. Die radikale niepermanensie 
[aniccata], niesubstansie Lanatta] en kondisionele vervlegtheid [paccayata] 
van alle dinge in al die radikaliteit daarvan breek finaal tot hom deur. Wat 
opgemaak en voorgestel word as individuele bestaan, selfs met 
ewigheidsdimensies, word in diepteverkenning herken en onthul as in ware 
werklikheid, maar net deel van 'n malingsproses van faktoriale binding, 
ontbinding, eenders - anderse herbinding. Die faktore is nie werklik 
‘boublokke’ (soos hierbo vir aanvanklike duidelikheidsredes weergegee nie), 
maar konstituerende kwantumflitse, opkomend uit 'n groot, stil diepte onder 
al die dinge wat ‘is’, onder gewaande ‘kort’ of ‘lang’ of ‘permanente’ ‘is’ as 
sodanig. 


Elke sweem van swerende ‘besoedeling’ [asava] verdwyn nou finaal. Hy is 
volkome bevry, vry sonder enige sweem, oorblyfsel, van: 


. Sintuiglike begeerte [kama] 

. begeerte na ewigheidsbestaan [bhava] op watter bestaansvlak ook al 
. valse sieninge [ditthi] (spekulasies) 

. onkunde Lavjjë] (waandenkbeelde, illusies). 


O OO 

Hy is moreel, emosioneel en kognitief volkome gelouter, in staat, gereed, 
toegerus as leraar van die mensdom. 


N IE. Begin van openbare lering 


Wat nou nog uitstaande is om sy Boeddhaskap te finaliseer en af te rond, is ’n 
lewe toegewy aan epog wentelende publieke lering en gemeenskapstigting, 
van uitwerking en nawerking. 


ILE-1. Beslissingsmoment: Lering van die waarheid 
of nie? 
31 “Monnike, by Vipassi, die Deurlugtige Arahant, Vol-Verligte Boeddha, 

het die gedagte opgekom: 
‘Sal ek die waarheid meedeel?” 

“Toe het die volgende by Vipassi, die Deurlugtige Arahant, Vol-Verligte 

Boeddha, opgekom: 
‘Ek verstaan die waarheid: diep, moeilik om in te sien, moeilik om 
te begryp, kalm, verhewe, bo logiese denke, subtiel, vir wyses 
kenbaar. Maar die mensdom vind plesier in iets om aan vas te 
hou, is verknog aan iets om aan vas te hou, is behep met iets 
om aan vas te hou. Vir 'n mensdom wat plesier vind in iets om 
aan vas te hou, verknog is aan iets om aan vas te hou, behep 
is met iets om aan vas te hou, is dit moeilik om die werklikheid 
van kondisionele afhanklikheid, afhanklike medetotstandkoming, 
in te sien. Ook die volgende sou vir hulle moeilik wees om in 
te sien: Die kalmering van alle emosie en wil; die prysgee van 
al die grondslae; die beëindiging van begeerte; die afwesigheid 
van drif, uitdowing, nibbana. As ek die waarheid aan ander sou 
verkondig en hulle my nie verstaan nie, sou dit my vermoeid en 
moedeloos laat.” 


3.2 “Toe, monnike, het die volgende vers, nooit tevore gehoor nie, spontaan 
by Vipassi, verhewene, Arahant, Volkome Vol-Verligte, opgekom: 
'Moeisaam het ek dit verwerf maar waarom sou ek dit meedeel: 
waarheid vir lus- en haatbesetenes onbegryplik? 
Deur hartstog oorval en in duisternis gehul 
kan hulle waarheid nie verstaan nie: 


waarheid stroomop, onpeilbaar diep, sproeireënfyn, moeilik in te sien.” 

“Terwyl Vipassi, Deurlugtige, Arahant, Volkome Vol-Verligte, so 
nagedink het, was sy gees huiwerig om die waarheid mee te deel. 
Toe het die volgende opgekom by 'n Groot Brahma, bewus van die 
gedagtegang van Vipassi, Deurlugtige, Arahant, Volkome Vol-Verligte: 


'Waarlik, die wêreld gaan tot niet, die wêreld gaan heeltemal 
tot niet omdat die gees van Vipassi, die Deurlugtige, Arahant, 
Volkome Vol-Verligte, neig tot huiwering om die waarheid mee 
te deel.” 


Die eens bedorwe prins is nou 'n Boeddha, ’n Vol-Verligte. In terme van die 
Agtvoudige Pad het hy volmaakte regte insig (samma-ditthi) volkome bereik. 
Dit is ‘bo logiese denke’ [a-takka-avacaro]: letterlik ‘nie’-‘logika’ en/of 
‘sofistiese redenering’ en/of ‘haarklowery’ -‘tuiste’ en/of ‘sfeer’ en/of ‘aktiwiteit’. 
Dit is die verhewe sfeer van meditatiewe diepteinsig, anderkant formeel 
logiese, spekulatiewe opmakery. 


Nou ontvou die volgende stappe op die Agtvoudige Pad voor hom: Wat en 
hoe moet hy nou dink oor mense en situasies [regte denke, samma-sankappa]? 
Wat en hoe moet hy nou kommunikeer [regte spreke, samma-vaca], indien 
hoegenaamd? Wat en hoe moet hy nou doen [regte handeling, samma- 
kammantal? Watter lewenswyse moet hy nou kies [regte lewenswyse, samma- 
ajiva]? Inderdaad alles bepalende vrae. 


Sy hele Boeddhaskap is in die gedrang. Om hom te onttrek in sy eie 
geluksaligheid in sou die maklikste en miskien selfs mees voor-die-hand- 
liggende keuse wees, maar sou dit die beste wees, die hoogste uitdrukking 
van die optrede van 'n Boeddha? Subtiel teken die teks wat in die gedagtes 
van hierdie, van elke Vol-Verligte afspeel. Hy moet nou ’n weg vind wat die 
onbetwisbare waarheid wat hy so pas ontdek het, niekompromitterend 
kombineer met helpende liefde. 


Bevind hy hom in ’n innerlike stryd? Dit is te sterk, te dramaties gestel. Al 
sewe faktore van verligting [bojjhanga] wat lei tot verligting en manifestasies 
van verligting is, is immers in hom gevestig: 


. sterk energie [viriya] 
. noulettende aandagtigheid [sati] 
. stil konsentrasie [samādhi] 
. onverstoorbare kalmte [passaddhi] 
. intense vreugde [piti] 
rustige gelykmatigheid [upekkhā] 
. kompromislose ondersoeking van die waarheid [dhammaz-vicaya]. 


O DO OOO9Y 


Hy is nou volkome mens, maar steeds mens. Sy gevoelige gees is nie 
geneutraliseer nie, maar meer subliem fyngevoelig, oorwegend, gebalanseerd 
werksaam, ook in ’n kritieke situasie soos hierdie waar die heil van die wêreld, 
ja alles, op die spel is. 

Die diepste waarheid word deur hom met agt kwalifikasies beskryf (3.1). 
Vier daarvan is sonder meer positief, die waarheid van die werklikheid 
[dhamma] is: 


a. diep [gambhiro] 

b. hoog, verhewe [panito] 
c. kalm [santo] 

d. subtiel [nipuno]. 


Dit is egter nie simplisties maklik nie; inteendeel, dit is: 


a. moeilik om in te sien [du-d-daso] 

b. moeilik om te begryp [dur-anubodho], omdat dit 

c. buite en bo die gewone sfeer van induktiewe en deduktiewe logiese denke 
[a-takka-avacaro], om van rasionalisme en sofisme nie te praat nie, opereer. 
Tog is dit 

d. kenbaar [-vedaniyo], en sulke mense is dan werklik wys [oandita-]. 


Om ware insig en wysheid te vind, is nie maklik en goedkoop nie, en lei die 
soeker na dieper dieptes en hoër hoogtes van weet as alledaagse en bloot 
rasionele denke. Op daardie vlak van diepte en verhewenheid blyk die insig vir 
die ontdekker daarvan wonderlik subtiel en kalm te wees. 


Hierdie wete word sterk onderskei van wat in die denke van die deursnee 
mensdom [pa/a] afspeel. Die wesenskenmerk van gewone denke is dat dit 
gedryf word deur (in opklimmende orde) om plesier te vind [-rama], 
verknog [-rata] en behep te wees [-sammudita]. Hierdie drie instellings 
berus op die veronderstelling dat daar ‘iets is om aan vas te hou’ [vertaling 
van alaya-]. Hierdie woord het twee onderskeie en tog ook merkwaardig 
samehangende betekenisse wat in hierdie verband uitnemend sin maak: 
(a) blyplek, woning, (b) begeerte, gehegtheid, lus. Huis, woning, is immers 
waar mense se skatte in meer as een opsig is, fisies, emosioneel, materiëel, 
hulle hele lewensbelegging, toevlug, waarvan hulle aanneem dat dit veilig 
en blywend is. Hierdie huislike beeld staan vir uitgesproke of onuitgesproke 
metafisika, naamlik dat daar naby of ten minste ver iets in sigself substansieel 
[atta] en blywend [nicca] is. Waar jou veronderstelde blywende skat is of 
hopelik sal wees, daar sal jou begerende hart wees. Dit is waarom die beeld 
van 'n huisverlater so 'n kragtige simbool is van ’n hele metafisies-mistieke 
keuse in die ou Boeddhisme. 


Juis hierdie gedagte van vastigheid waaraan 'n mens jou emosioneel en 
wilsmatig vasbind, word in die ware wete oorskry. Die woorde idapaccayata 
en paticcasamuppada vat die Boeddhistiese alternatief tot die massamensdom 
se gedagtegang en emosionele instelling saam. Eersgenoemde woord bestaan 
uit jida- [hier, hierin], -paccaya- [rustend, gebaseer, of voorwaarde], en -tā 
(wat dit 'n abstrakte selfstandige naamwoord maak), dus letterlik, (die feit 
van) 'hierin gebaseerdheid’, 'hiervan afhanklikheid'. Laasgenoemde woord is 

opgemaak uit paticca- [begrond in] en -samuppada [saam-ontstaan]; dus 
‘ontstaan op grond van’, of ‘afhanklike medetotstandkoming’. ‘Kondisionaliteit’ 
is 'n bruikbare Afrikaanse woord vir die komplekse gedagtegang. 


Volgend op die basiese denkfout, naamlik die aanname van permanente 
vastighede van een of ander aard, word nou ’n sestal verdere probleme en die 
oorkoming daarvan vasgestel. Al ses het die volgende twee aspekte: 
ervaringsmatige uitlewing, asook begripsmatige insig. In die gedagtegang 
van die Boeddha staan die tweede voorop. Die mense sou hom nie verstaan 
[ajaneyyum] nie - laat staan nog die insig beleef en uitleef. In die Boeddhisme 
Kom insig eerste. Voordat die bestaanskwaliteit kan verbeter, moet die 
verstaanskwaliteit in oënskou geneem word. 


Die sestal is die volgende (3.1): 


e Die kalmering van ‘emosie en wil [samtkhaêra]. Hierdie woord het verskeie 
betekenisse, maar slaan hier op die vierde van die vyf aggregate [khandha’s] 
waaruit 'n mens saamgestel is, naamlik emosionele- en wilsfaktore. 

e Die ‘prysgee’ [patinissaggo] van die ‘grondslae’ [upadhi]. Hierdie woord 
bedoel alle bestaansfaktore (materieel, liggaamlik, emosioneel, kognitief) 
in soverre hulle die basis van begeerte - en dus van hergeboorte (die 
onophoudelike voortsleur van lyding) - is. 

e Die 'beëindiging' [verval, verlies] [-khayo] van begeerte [tanha-]. 

e Die afwesigheid van drif [vi-rago]: Reiniging ten opsigte van, vryheid van, 
onverskilligheid jeens begeerte sowel as afsku. 

e Uitdowing [nirodho]. Dit slaan op 'n staat van tydelike volkome uitblussing 
van gevoel, emosie, persepsie. 

e Nibbana. 


Die Boeddha (nie Gotama nie maar Vipassi- maar die boodskap van die twee 
val presies saam, volgens Gotama) vermoed mense sal gewoon nie weet 
waarvan hy praat nie. Hulle het hoegenaamd nie 'n raamwerk waarbinne sulke 
Kategorieë inpas nie, en hulle sal nie verstaan waarom sulke state nodig en 
hoe dit moontlik is nie. Is menswees soos hier gesuggereer, hoegenaamd 
moontlik?, sal hulle ongelowig vra. Word van hulle 'n credo guia absurdum 
verlang? 


Dan volg 'n besonder subtiele onthullende sin. Die Boeddha is nie ’n 
onpersoonlike deugoutomaat nie, maar 'n uiters gevoelige mens. Hy ervaar 
in homself 'n huiwering by die verwagting van die moontlikheid, nee 
waarskynlikheid, van misverstand deur die mense en gevolglike 
vermoeidheid [kilamatho] en moedeloosheid [vihesa] aan sy kant. Boeddha 
Vipasst registreer wat in homself opkom neutraal, maar reageer nóg met 
verwerpende afsku, nég verwelkomende begeerte daarop. Hy het nog nie 
besluit wat die weg van verantwoordelike liefde sou wees nie, en skep ʼn 
aandagtige ruimte, afstand, tussen die impuls wat onwillekeurig by hom 
opkom en sy uiteindelike besluit. 

Ek lees hierdie teks as ook heenwysend na die diepste bestemming van 
elke mens op soek na sin. Op die agtvoudige spiraalweg om die berg van 
suiwering, bevind mense hulle op verskillende vlakke. Selfs 'n mens op ’n nog 
beskeie vlak van vordering word deur hierdie teks aangespreek. As ek, gewone 
mens, die werklikheidswaarheid tot 'n mate wel verstaan, hoe sou, behoort dit, 
vormte vind? Hoe sou ek dink oor situasies en mense? Hoe sou ek kommunikeer 
oor dinge, oor en met mense? Hoe sou ek handel in situasies en met mense, 
op maniere wat hulle direk maar ook indirek raak? Watter verskil sou dit maak 
aan my lewenswyse dag na dag? 


In 3.2 word die besonder fyn tekening van wat in die innerlike van 
die Boeddha - Vol-Verligte mens, maar ja, mens - afspeel, voortgesit. Vir die 
gedagtegang van die Boeddha word nie teruggeval op bonatuurlike, goddelike 
openbaring nie, ook word dit nie aan duiwelse ingewing gewyt nie. Sy 
huiwering om die waarheid met die mensheid te deel, kom net spontaan 
[anacchariya] vanuit sy eie innerlike by hom op. Ons ‘huiwering’ Gin plaas van 
krasser vertalings vir apossukkataé soos 'onverskilligheid', ‘onwilligheid’ of 
‘teésin’) probeer die subtiliteit van die innerlike bewegings in die gees van ’n 
Boeddha benader. 


Hy verstaan ten volle die problematiek van die onverligte mensdom. My 
vertaling veronderstel dat die vers 'n toespeling is op die waarheid as 'n sterk 
rivier wat die mensdom aan die duskant skei van die oorkant van verligtheid. 
Vipassi het die stroom van waarheid deurwaad, is nou ’n Arahant, selfs 
Boeddha. Juis nou besef hy watter ontsaglike, haas onoorbrugbare afstand 
daar is tussen die lewensuitkyk en denke van die meerderheid mense en die 
waarheid, deur weinig geken. Die waarheid loop dwars stroomop teen menslike 
neigings, is onpeilbaar diep en spat in aller subtielste, sproeifyn druppels op. 
Die mensdom duskant is lus- en haatbesete, deur hartstog soos struikgewas 
verstrik en in dik duisternis gehul. Hulle sal mos nie kan verstaan nie. Waarom 
hulle dan die sterk waarheidstroom laat binnegaan? 


Hierdie episode speel op ’n allersubliemste vlak van kommunikasie af. Die 
Boeddha weet, verstaan, presies wat in die binneste van deursnee mense 
afspeel. Die Groot Brahma hoef nie vertel te word wat in die intiemste 
gedagtes van die Boeddha afspeel nie, maar weet dit direk, intuitief. Dit gaan 
nie hier oor 'n enkele individuele god, laat staan 'n en/of die ewige of 
almagtige oppergod nie, maar oor 'n verteenwoordiger van 'n klas hoë gode, 
maar (in Boeddhistiese weergawe) natuurlik ook verganklik. In ander 
weergawes van die taakbetreding van 'n Boeddha word die Groot Brahma 
geidentifiseer as Sahampati, oppergod (maar nie in 'n monoteistiese of 
henoteistiese sin nie): 


14.3.3 “Toe, so vinnig soos 'n sterk man sy gebuigde arm sou uitskiet en 
terugtrek, het die Groot Brahma uit die Brahmaê-wêreld verdwyn en 
voor Vipassi, Deurlugtige, Arahant, Vol-Verligte, verskyn. Hy het sy 

bokleed oor een skouer gedrapeer, op sy regterknie gekniel, sy hande 
met palms en vingers teen mekaar gedruk na Vipassi gelig en gesé: 


‘Heer, mag die Deurlugtige die waarheid onderrig, 

mag die gelukkige die waarheid onderrig! 

Daar is wesens met weinig stof in die oë 

wat verlore gaan omdat hulle die waarheid nie hoor nie. 


m 


Hulle sal waarheidskenners word. 


Die Brahma gaan tot handeling oor, so sterk en vinnig soos ’n sterk man ’n hou 
kan slaan of salueer. Hy verlaat die Brahmā-domein en verskyn voor die 
Boeddha, betoon eer aan hom en pleit by hom om die waarheid aan die 
mensdom mee te deel. Die mensdom gaan dwalend verlore. 


Die Theravāda-aksent verskil hier aansienlik van, byvoorbeeld die 
tradisionele hoofstroom Christelike aksent; ’n god, selfs hoogste oppergod, 
kniel eerbiedig voor ’n Vol-Verligte mens; die mensdom is nie reddeloos 
boos en sleg nie; die grondliggende probleem met die mensheid is nie 
ongehoorsaamheid nie, maar gebrek aan insig; hierdie gebrek is te wyte aan 
'n geringe mate van stof in die oë, en aan gebrek aan geleentheid om die 
waarheid te verneem. Soos uit vers 3.6 sal blyk, teken Brahmā die situasie 
van die mensdom hier in ’n taamlike ligte tint. By wyse van vergelyking met 
die Christendom: Wat in die ou-Boeddhistiese verwysingsraam nodig is, is nie 'n 
lydende god-mens-verlosser wat die straf van ’n toornige God plaasvervangend 
op hom neem nie, maar 'n voorbeeldige, verligte, onderrigtende mens. 


Die benaming sugato [weergegee as 'gelukkige'] plaas twee aksente: 
Vipasst het self ten volle [‘wel-’: su-] gekom by die goeie, by volle verligting, 
en sy 'koms' [gato] in die wêreld van die lydende mensdom is goed, hy is wel 
gekome, welkom. Wie hom hoor, sal immers self 'waarheidskenners' 
[dhammassa affiëtaro] word. 


Die Boeddha volstaan met sy standpunt soos in verse 3.1-2 uiteengesit. Die 
Brahma berus egter nie in die antwoord van die Boeddha nie. Hy pleit ’n 
tweede maal (vs. 3.5), en ontvang dieselfde antwoord. Dan 'n derde maal 
(3.6) - en dan laat die Boeddha hom oortuig: 


3.6 “.. Toe, monnike, het Vipassi, Deurlugtige, Arahant, Vol-Verligte, van 
die Brahma se pleidooi bewus en deur medelye vir wesens beweeg, die 
wêreld met sy Boeddha-oog betrag. 

Terwyl hy die wêreld so betrag, 

het hy wesens gesien 

met weinig stof in hul oë en wesens met veel stof, 
wesens skerp en dof van geesvermoëns, 

goed en swak van inbors, 

beleerbaar en onbeleerbaar, 

en sommige wat angsbevange leef 

met 'n besef van die ander wêreld en van boosheid.” 


“Soos in 'n dam met blou, rooi of wit lotusse, sommige van daardie 
lotusse in die water ontkiem, in die water groei en gedy deur 
water omring; ander in die water ontkiem, in die water groei en die 
oppervlak van die water bereik, en nog ander in die water ontkiem 
en in die water groei, die oppervlak van die water bereik, bo die 
water uitstyg en nie daardeur besoedel word nie - so, monnike, het 
Vipassi, Deurlugtige, Arahant, Vol-Verligte, deur medelye beweeg ...” 
[Soos vroeër in die vers] 


Die Boeddha gee gehoor aan Brahma, en betrag ook self, deur medelye 
[karuffhata] beweeg, met sy Boeddha-oog [buddha-cakkhu] die mensewéreld. 


Die uitdrukking 'Boeddha-oog' figureer in ’n reeks begrippe rondom ‘oog’ 
(vol. Nyanatiloka 1980, bl. 45; reds. Rhys Davids & Stede 1975, bl. 259 ev): 


a. Eerstens is daar die liggaamlike kykorgaan [vleeslike 00g’: mamsa-cakkhul. 
Vervolgens is daar vyf dimensies van bo-sintuiglike persepsie, aan sig 
gekoppel. 

b. ‘Goddelike oog’ [dibba-cakkhu] is die oog van 'n buitengewoon ontwikkelde 
persoon, een met buitengewone insig in die kondisionele prosesse wat 
stelle faktore aan mekaar koppel, wat situasies, vir meeste ander verborge, 
kan ‘lees’. Dit is een van ses ‘hoër vermoëns’ [abhiññā]. Die woord 
‘heldersiendheid’ pas hier. Hierdie oog kan sien presies hoe kondisionaliteit 
(insluitend karma) die lotgevalle van wesens bepaal. 

c. 'Waarheidsoog' [dhamma-cakkhu] is die oopgaan van die oë vir die 
waarheid en wet van niepermanensie en niesubstansie, gebruik van iemand 
wat 'n sekere deurbraak gemaak het, die stroom onherroeplik binnegegaan 
het (reds. Rhys Davids & Stede 1975, bl. 338). 

d. 'Wysheidsoog' [paffia-cakkhu] is diepe insig in en verstaan van werklikheid 
en waarheid. Dit is die wysheid van 'n Arahant. 

e. 'Boeddha-oog' [buddha-cakkhu] is volkome insig van 'n Boeddha-mens in 
die harte van ander, hulle innerlike toestand, en hoe hulle op die heilsweg 
gehelp kan word. 

f. 'Alomvattende oog’ [samanta-cakkhu] word ook dikwels as titel van die 
Boeddha gebruik, as uitdrukking van volmaakte wysheid. Hierdie 
‘alwetendheid’ dui nie op feitelike detail kennis van wat in elke ster aangaan 
of van elke sprinkaan op watter blaar waar ook al nie, maar op radikale en 
totale heilskennis, insig in die situasie van die mensheid as geheel, en van 
'n individuele mens. 

Vers 3.6 bied ’n beskrywing van die Boeddha se inkyk met sy Boeddha-oog 
(Le] hierbo) en sy insig in die kwaliteit en grade van menslike begrip van die 
wese van dinge, hulle geestesvermoéns en karakter, hulle ontvanklikheid vir 
die waarheid, hulle eksistensiële gesteldheid, veral hulle angs vir die hiernamaals 
en hulle wroeging oor hulle boosheid. 


Die Boeddha se insig in die menslike kondisie is nou, na die intree van die 
Groot Brahma, meer gebalanseerd as tevore, ook meer realisties as die 
Brahma se eie optimistiese perspektief. Die Boeddha aanvaar nou dat daar 
mense is met weinig stof én mense met veel stof in die oë. Ons vind hier ’n 
merkwaardige beskrywing van die Boeddha se beskouing van die 
deursneemens van alle tye. Dit is nóg ooroptimisme, nóg 'n alverdoemende 
oordeel oor die mensdom. 


Opmerklik is die subtiele waardering van die natuur en die natuurskoon in 
die vergelyking met lotusplante. Ook die milde toon wat die mensdom betref, 
al gaan dit oor 'n buitengewoon belangrike, ja, lewensbelangrike saak met 
groot verskille in lewenskwaliteit, val op. Die leser kom weereens onder die 
indruk van die positiewe kontinuiteits- en transenderingsdenke van die 
Boeddhisme. Drie grade van groei word onderskei, met die derde 
ondubbelsinnig die kulminasie van die natuurlike drang van alle lotusplante, al 
word dit nie altyd verwesenlik nie. Die aansluiting by die stadia van geestelike 
ontwikkeling, gekoppel aan die betreding en deurwading van die 
waarheidstroom is duidelik: 


Sif “Toe, monnike, het die Groot Brahma, bewus van die gedagtegang van 
Vipassi, die Deurlugtige Arahant, die Volkome Vol-Verligte, hom in vers 
aangespreek: 


‘Soos een wat van 'n ruwe bergpiek af die mensdom as geheel oorskou - 
doen u ook so, alwyse, alsiende, bestyger van die hoë waarheid. 
Leedlose, sien die mensdom in leed versink, 
deur gebore word en oud word oorweldig. 


Staan op, held, oorwinnaar in stryd, leier van pelgrims, van 
skuldlas vry! 


Deurlugtige, deurkruis die wêreld, onderrig die waarheid - 
hulle sal verstaan.” 
“Toe het Vipassi die Deurlugtige Arahant, Volkome Vol-Verligte, die 
Groot Brahma in vers geantwoord: 
‘O, Brahma, 
oop is vir hulle die deure na doodloosheid. 
Laat hulle hoor en vertrou. 

Wreedheid vermoedend 
wou ek wete verswyg: 
waarheid uitnemend vir mensekinders.” 
“Toe, monnike, het die Groot Brahma in die besef: 
'Ek het daarin geslaag dat 
Vipassi, Deurlugtige Arahant, Vol-Verligte Boeddha, 
die waarheid onderrig’ 


die Deurlugtige eerbiedig gegroet en met die Deurlugtige aan sy 
regterkant terstond vandaar verdwyn.” 


Van die kant van die Groot Brahma kom daar 'n aangrypende appèl aan die 
Boeddha Vipassi om die waarheid te onderrig, gebaseer op 'n optimistiese 
siening van die mens: ‘Hulle sal verstaan’. Onder die menslike leed lê 
menslike selfsug en haat, daaronder gebrek aan verstaan van die onderliggende 
waarheid van alle bestaan, naamlik ontstaan en vergaan, ‘gebore word en oud 
word’ [jati-jara-abhibhdtam]. Die oerprobleem van die mensdom is nie 
ongehoorsaamheid nie, maar onkunde en verkeerde siening. 


Die Boeddha het volledig insig verkry, is ‘alwys’ [sumeda], ‘alsiende’ 
[samantacakkhu), ‘bestyger van die hoë waarheid’ [dhammamayam pasadam 
aruyha] - en is dus ‘leedloos’ [apetasoko], ‘held’ [vira], 'oorwinnaar in stryd' 
[vijita-samgama], nie oor ander nie, maar oor homself; ‘leier van pelgrims’ 
[sattha-vaha] op hulle bestemmingsreis deur die wêreld; ‘vry van die skuldlas’ 
[anana], die ophopende las van sleg uitgeoefende verantwoordelikheid 
(karma) en die gevolglike nimmereindigende proses van gebore en oud word. 
So 'n weergalose mens moet by wyse van spreke nie op die waarheidspiek bly 
sit en neersien op die mensdom daaronder nie, maar ‘opstaan’ [uttheh/], na 
die mense toe afdaal, ‘die wêreld deurkruis’ [vicara loke] en ‘onderrig’ [desetu]. 


Die Boeddha antwoord in ’n vers om die gewig van hierdie oomblik te 
beklemtoon. Sy lering sou nie berus op dwingende persoonlike of 
institusionele mag, op die slim manipulasie van mense, of op retoriese of 
poëtiese vermoë nie, maar wel op universele liefde en medelye, en 
intellektuele en morele gesag. Van nou af is die uitnemende waarheid vir alle 
mensekinders kenbaar en is die deure na doodloosheid [amata] oop. 
'Doodloosheid' verwys na die bereiking van die einde van die proses van oor 
en oor hergebore te word en weer oud te word en weer dood te gaan. Dit is 
die bereiking van nibbêna in hierdie lewe en van pari-nibbana [die finale 
beëindiging van die hele fisies mentale proses] met die heengaan van so ’n 
mens. ‘Doodloosheid’ is iets heel anders as ‘ewige onsterflikheid'. Nou kan 
mense wat hierdie insig verneem, met volle ‘vertroue’ [saddha] lewe, en dit 
kan duidelik uit hulle lewe blyk. Wat hier verwag word, is nie ‘geloof’ in die 

sin van kognitiewe onderwerping nie, maar ervaringsmatige toetsing van die 
lering in’n mens se eie lewe, met as gevolg vertroue in die waarheid daarvan, 
en ’n lewe vol vertroue, anderkant doods- en lewensangs en alle lyding. 


Die rede waarom die Verligte die insig in die waarheid nie vroeër bekend 
gemaak het nie, was sy vermoede dat dit konflik en geweld [vihimsa] in 
gedagte, woord en daad sou ontketen. Daarmee sou die Verligte nie bedoel 
dat hy deur lafhartige vrees weerhou is nie, maar dat die sosiale interaksie met 
onkundiges tog ’n bron van vermoeienis (kyk 3.1) en teleurstelling vir hom sou 
wees. Die meedeel van die waarheid sou ook sosiale konflik en gepaardgaande 
geweld kon veroorsaak. Hierdie boodskap impliseer immers die radikale 
ondermyning van alle gewaande ewig vaste, vashoubare entiteite, individueel 
sowel as kollektief, dit ruk die wortel van alle individuele en sosiale gewaande 
sekerhede, emosioneel, kognitief en institusioneel, uit - met voorspelbare 
hewige reaksies en implikasies. ’n Huisverlater is immers ook ‘waarlik 
geweldloos’ [sadhu avihimsê - vol. 2.14]. 


Om die konflik gelaaide arena van skarrelende, sekuriteitsoekende 
huisbewoners met innerlike vrede te betree en in begrypende, wyse, lerende 
woord en in voorbeeldige daad 'n alternatief effektief daar te stel, is 
hoegenaamd nie vanselfsprekend nie. Dit is verstaanbaar dat 'n baie gevoelige 
en intelligente persoon soos hy ‘wreedheid vermoedend' [vihimsa-safifin kan 
wees, dan die staat van sosiale afsondering sou verkies. Tog los dit nie die 
probleem heeltemal op nie. Om selfs as huislose lerend op te tree, impliseer 
steeds om met niebegrypende mense te doen te hê, met konflik as moontlike, 
selfs waarskynlike, gevolg. 


Hierdie ambivalensie, hierdie verantwoordelike keuse tussen onttrekking 
en swye aan die een kant en deelname en kommunikasie aan die ander kant, 
sou ook oor al die eeue onontwykbaar bly bestaan by individuele leke sowel 
as sosiaal geinstitusionaliseerde volgelinge [die sangha] van die Boeddha van 
die huidige epog. Blindelingse impulsiwiteit na óf uitbly óf instorm is een ding, 
oorwoë, liefdevolle betrokkenheid is 'n ander ding. 


Die groot vraag, vir die halfverligte nie minder nie as vir die Vol-Verligte, is: 
Waarom en wanneer en hoe sê 'n mens wat vir wie? ’n Integrale vertolking van 
klassieke Boeddhisme in die huidige kulturele, ekonomiese, politieke en 
religieuse situasie sou inderdaad in beginsel hoogs krities van die huidige 
bestel wees, en dus ten minste gedagte- en woordgeweld as gevolg kon hê. Is 
niekommunikatiewe uittree uit die samelewing in die innerlike private ruimte 
in, ook vir leke, huis- en dorpsbewoners, die weg om te gaan? Wat deur die 
gemoed van Vipassi, selfs as Verligte, gegaan het, is begryplik. Tog sak die 
skaal by hom aan die kant van liefdevolle mededeelsaamheid. 


Na die woorde van die Boeddha oor 'waarheid uitnemend vir mensekinders’ 
betuig die Groot Brahma eerbied aan hom en verdwyn, plig gedaan. 

Die Boeddha van die huidige epog, Siddhattha Gotama, gaan dan in die res 
van die sutta (3.8-3.33) voort om te vertel van Vipasst se eerste lering en 
volgelingskap, en sluit af met ’n verklaring aangaande sy eie Boeddhaskap en 
sy kennis van vorige Boeddhas. Hy onthou nie slegs sy eie vorige geboortes 
nie, maar ook dié van vorige Boeddhas. 

Blll.A. Die tien volmaakthede [param/] 
Buddhavamsa, K 14 


Die Buddhavamsa [Boeddha-linie] word algemeen aanvaar as 'n laat 
toevoeging (eerste of tweede eeu VAJ) tot die Pali-kanon. Dit was stellig 
bedoel as 'n finale afronding, 'n opsomming, van die geskiedenis van 
Boeddhas, en is leerstellig gebou om die laat-kanoniese stel van Tien 
Volmaakthede [pêrami]. Voldoening aan die vereistes van hierdie stel is 
voorgehou as noodsaaklike mylpaal om 'n Arahant en Boeddha te word. Die 
tiental is: 


e vrygewigheid [dana] 

e moraliteit [sila] 

* ontsegging [nekkhamma] 

e wysheid [panna] 

* energie [viriya] 

e geduld [khanti] 

e waaragtigheid [sacca] 

e vasberadenheid [adhitthāna] 
e welwillendheid [mettā] 

e gelykmatigheid [upekkhā]. 


How to cite: Krüger, JS 2022, ‘Gotama Boeddha: Vorige lewens’, in Verskyning en verdwyning van ’n verligte 
mens: 'n Boeddha in Theravada perspektief mistiek vertolk, HTS Religion & Society Series, vol. 13, AOSIS 
Books, AOSIS, pp. 89-112. https://doi.org/10.4102/aosis.2022.BK321.03 

Die Boeddha Gotama verhaal dat hy in 'n ander lewe lank tevore as ’n leek 
(genaamd Sumedha) deur die vyf-en-twintigste Boeddha voor homself 
[Dipankara Buddha] 'n voorspelling ontvang het dat hy bestem is om die 
Boeddha Gotama te word, en daaraan herinner dat hy die Tien Volmaakthede 
moes volbring. Gotama Boeddha gaan dan voort om die biografieë van die 
vier-en-twintig Boeddhas tussen homself en Dipankara bekend te maak, en 
om die verdienstelike dade, uitinge van die Tien Volmaakthede, wat hy in 
vorige lewens betoon het, te vermeld. Dit is dus 'n kombinasie, 
kondisionele vervlegting, van vorige Boeddhas en vorige lewens van die 
huidige Boeddha. Teen die einde voorspel hy ook die volgende Boeddha, 
Metteyya. 


Hoofstuk XX vertel in kort bestek van Vipassī Buddha (red. Jayawickrama 
1974, bl. 77 ev). Gotama blyk inderdaad (so onthou en onthul hyself in hierdie 
teks) in 'n vorige lewe juis toe te geleef en juis daar te gewees het: 


XX.10 “Destyds was ek 'n naga-koning met die naam Atula, sterk van gees 
en skitterend deugsaam.” 


In vroeë Hindoeïsme, Boeddhisme en Jaïnisme was naga’s 'n mitologiese 
spesie, besonder sterk en aantreklik, derdegod-derdemens-derdekobra, met 
die moontlikheid om na willekeur die voorkoms van ’n mens of slang aan te 
neem, en om tot die voordeel of die nadeel van mense op te tree. VipassT het 
Atula geken, as bodhisatta herken en vir hom twee-en-negentig epogge in die 
toekoms in Boeddhaskap voorspel (XX.13), selfs met die voorkennis dat 
Ananda sy assistent sou wees. Die voorspelling was 'n verdere aansporing vir 
die toekomstige Gotama Boeddha: 


XX.22 “By die aanhoor van sy woorde het ek my gees des te meer geneig 
en my ferm voorgeneem om die vervolmaking van die Tien 
Volmaakthede te beoefen.” 


Teen die einde van die bespreking van sy eie Boeddhaskap (hoofstuk XXVD 
kom Gotama Boeddha tot die onvermydelike gevolgtrekking dat wat vir sy 
voorganger-Boeddhas gegeld het, ook vir hom geld (red. Jayawickrama 1974, 
bl. 78): 


XXVI.23 “Nie lank van nou af nie sal ek in die geselskap van die orde van 
leerlinge volledig ophou bestaan soos vuur sonder brandstof.” 


So vat hierdie kort geskrif dan die lewe van 'n Boeddha, paradigma van 
subliemste menswees - watter een ook al, Vipassī in 'n verre verlede sowel as 
Gotama in die hede sowel as enige toekomstige een - saam as drie momente 
wat mekaar wedersyds impliseer: 


a. kondisionele verskyning 
b. helder en verganklike kort-vonkende heilige vuur 
c. niesubstansiële verdwyning. 

Die geskrif is 'n opstapeling van opgemaakte mites, met ’n onontwykbare 
metafisies mistieke, metateistiese, metamitologiese boodskap. Uit die 
perspektief van die denkraam wat hierdie studie onderlé en dus met die 
voorreg en verantwoordelikheid om sin te bedink met volle inagneming van 
die huidige wetenskaplike kosmologie en biologie, sou dit aanvaarbaar wees 
om te postuleer dat groot geeste van tyd tot tyd in die mensheidsgeskiedenis 
verskyn. Soos alle dinge, is hulle die produkte van ’n lang evolusionére, 
kondisionerende proses, verskynend op en lewend omvou en deurdring deur 
'n absolute einde van sig en insig, en sterwend verdwyn hulle tog nawerkend 
in die geheel kosmiese proses op die absolute grens. Hulle weet dit, probeer 
dit nie ontwyk nie, maar beleef dit, leef dit uit met die volle wete, moreel 
suiwer, alle waan, haat en drif geblus. 


Dit maak ’n verstanende, relativerende, transenderend ontmitologiserende, 
en tog ook juis so eerbiedigende, tendensionele vertolking van die ou 
Boeddhistiese boodskap nodig en moontlik. Die tydsdimensies van vroeé 
Boeddhisme hou nie rekening met die moderne wetenskaplik ontdekte 
geskiedenis van evolusionére menswording nie, en kon nie daarvan geweet 
het nie (so min as die mitologiese skeppingsverhaal van Genesis daarvan kon 
geweet het). Wanneer sou die proses van menslike verantwoordelikheid, met 
al die implikasies wat daaraan gekoppel word (hemele en helle, Boeddhas en 
sanghas, ens.) begin het? Wetenskaplik en Boeddhisties onaanvaarbaar is die 
denkbeeld van dieselfde mens wat oor al daardie onvoorstelbare tydperke 
herhaaldelik hergebore is. Die formulering van strofe XX.10 hierbo [‘destyd's 
was ek ...: aham tena samayena ..'] beweeg skynbaar heel naby aan ’n 
veronderstelling van reinkarnasie van dieselfde mens (meer korrek: ‘wese’ - 
die proses oorskry spesiegrense) telkemale. Uit die perspektief wat in 
hoofstuk | (s. 1.6.h.) gestel is, kan dit geen feitelike status hê nie. In 'n raamwerk 
van en vir vandag vertolk: Die lang kondisionele werklikheids- en lewensproses 
stoot van tyd tot tyd pieke van menswees (manlik sowel as vroulik, voeg ek 
met kritiese klem by) op in die groot kosmiese geheelproses (met die 
moontlikheid van ander lewe iewers elders in die kosmos bygedink). 


'n Naasmekaarstelling van die verhale in die Pali-kanon lewer ongetwyfeld 
boeiende materiaal vir die bestudering van die prosesse van mondelinge 
oorlewering, die vaslegging daarvan in geskrewe vorm, tekskritiek en 
kanongeskiedenis. Ons kan egter aanneem dat aldie verhale in'n oorweldigende 
mate 'n saak van groot, lewensbeskoulike gewig wou benadruk: Die verskyning 
en verdwyning van 'n Boeddha is deel van 'n groot, onoorsienbaar langdurige 
proses van ontwikkeling, mens na mens, Boeddha na Boeddha, almal deel van 
dieselfde siklus, almal uitdrukkings van die grondwet van alle dinge as 
veranderlik en kondisioneel veroorsaak, alles duskant, op weg na en van, 'n 
absolute horison. Die wet van die verskyning en verdwyning van alle dinge 
word met tussenposes deur die heel grootstes, Verligtes, ontdek, voorgeleef, 
aan 'n lydende mensdom onthul. 

E Il.B. Beoefening van die tien volmaakthede 
in vorige lewens 


Cariyapitaka, K 15 


Die bodhisatta-skap van Gotama Boeddha het volgens Theravada-leer oor 
duisende hergeboortes verloop, en nie net in die vorm van mense nie. 
Vervolgens neem ons kennis van vorige lewens van ’n wordende Boeddha 
volgens die Cariyëpitaka. 


Die vyf-en-dertig stories word in drie afdelings georden: 


i. tien stories oor vrygewigheid, offerbereidheid 
ii. tien stories oor deugsaamheid 
iii. vyftien stories verdeel oor die volgende vyf params 


e vyf oor ontsegging 

* een oor vasberadenheid 
e ses oor waarheid 

e twee oor welwillendheid 
e een oor gelykmatigheid. 


Die drie oorblywendes (wysheid, energie en geduld) word nie elk apart 
behandel nie, maar is wel indirek in die versameling as geheel aanwesig. 
Hieronder volg nou ’n vertaling van 'n aantal grepe uit die Cariyapitaka. Vir 
inleidende opmerkings, kyk by hoofstuk | (s. 1.14.b.). 


111.B.1. ‘Gedragswyse van 'n wyse haas’ 
[sasa-pandita-cariyam] 


Die eerste van die Tien Volmaakthede wat literêr, opvoedkundig in fabelvorm 
geillustreer word, is vrygewigheid [dana-paramita] (red. Jayawickrama 1974, 
bl. 1-13). Die tiende gedig, die fabel van 'n haas (1.10), lui: 


1. Eens het ek as haas deur die woud gedwaal, geleef van gras, blare, bossies 
en vrugte, en my van leed aandoen weerhou. 

2. 'n Aap, Jakkals, jong otter en ek het dieselfde streek bewoon en is Soggens 
en saans gesien. 

3. Ek het hulle van goed- en kwaaddoen geleer: 
“Vermy kwaaddoen, hou goeddoen vol.” 

4. Met die sien van die volmaan het ek daarop gewys en gesé: “Vandag is 
weeklikse vasdag.” 

5. “Berei gawes voor vir wie gawes waardig is, gee 'n gawe aan wie 'n gawe 
waardig is en neem die vasdag in ag.” 

6. Met 'goed' aan my gesê het hulle gawes volgens vermoë en middele 
voorberei en gesoek na wie gawes waardig is. 

7. Ek het self gesit en nadink oor 'n waardige gawe: 
“As ek iemand sou vind wat gawes waardig is, wat sou my gawe wees?” 

8. “Sesam, erte, bone, rys en helder botter het ek nie. Ek leef van gras, en gras 
kan ek nie gee nie.” 

9. “As iemand gawes waardig by my kom vir kos sal ek myself gee. Hy sal nie 
onversadig weggaan nie.” 

10.Van my voorneme bewus het Sakka as Brahmaan vermom my woongat 
genader om my gee te toets. 

11. Toe ek hom sien het ek opgetoë gesê: 
“Dit is goed dat u vir kos na my toe kom.” 

12. “Vandag gee ek u 'n gawe nog nooit gegee nie. U word voorsien van deug, 
u is nie meer in staat om ander leed aan te doen nie.” 

13. “Kom, maak stokke bymekaar en steek 'n vuur aan. Ek gaan myself braai en 
u gaan my gebraai eet.” 

14. “Nou goed,” het hy ingenome gesê, 'n klomp stokke bymekaar gemaak en 
'n groot vuur op 'n hoop kole gemaak. 

15. Hy het 'n vuur gemaak wat vinnig hoog gebrand het. Ek het die stof van my 
afgeskud en eenkant gaan sit. 

16. Toe die groot hoop hout bulderend brand het ek opgespring en binne-in 
die vuurvlamme neergestort. 

17. Soos by 'n mens wat koel water binnegaan en so sy vrees en koors laat wyk 
en vrede en vreugde vind, 

18. so het met my binnegaan die brandende vuur soos koel water al my vrees 
laat wyk. 

19. Ek het aan die Brahmaan my hele lyf gegee, vel, vleis, senings, gebeente en 
spiere van die hart. 


Hierdie fabel (storie met 'n opvoedkundige doel en 'n dier as hoofkarakter) 
het meer as een moontlike bedoelde les sowel as halwe en onbedoelde 
implikasies. Dit kan stekies in die rigting van die godewêreld [Sakka] en die 
sosiaal hoogste klas [Brahmane] bevat, nogal vraatsig en as vanselfsprekend 
geregtig op ontvangs van geskenke. Wie sou egter dan die stekies toedien, 
die hasie, die Boeddha in wie se mond die verhaaltjie gelê word, of die opmaker 
en verteller daarvan? Die fabel veronderstel en verplig ook tot 'n reeds stewige 
gevestigde stelsel van 'heilige' dae [uposatha: letterlik 'vasdag'], volmaan, 
nuwemaan en die twee kwartiere tussenin, waarop die voorgeskrewe 
monnikskode aan die verenigde sangha voorgelees is en talle leke 'n kode van 
agt reëls gevolg het. Die eintlike tertium comparationis is stellig die vrywillige 
gee, selfs van eie lewe, waar behoefte dit regverdig. Die haas, word ons in die 
titel gesuggereer, is egter nie naief nie, maar intelligent, wys, vaardig [oandita]. 
Waarom sou die god as 'n mens vermom dan nie plante kon geëet het nie? 
Heel breed opgeneem, kan die buitengewoon gepopulariseerde verhaaltjie 
miskien verleng word met 'n serieuser ekologiese implikasie, die solidariteit 

van alle lewe, gode, mense, diere en plante almal delend in een lewensisteem? 
Die direkte boodskap van die fabel is dat die gee van eie lewe ’n waardige 
uiting van mededeelsaamheid, en dus van bodhisatta-skap is, gevolgdraend 
en lewensoorlewend, aanloop tot Boeddhaskap. Dit open 'n aansluiting by die 
Christelike verhaal van die kruisdood van Jesus. 


I1I1.B.2. ‘Gedragswyse van Sankhapala’ 
[Sankhapala-cariyam] 


Die tweede van die Tien Volmaakthede is deugsaamheid [si/a-paramita] (red. 
Jayawickrama 1974, bl. 14-23]. Die mitologiserende fabel agter die tiende 
gedig in hierdie groep (s. 11.10) is in kort bestek. 


In die Indiese religieuse verbeelding van die tyd, oor religiegrense heen, was 
naga’s halfgoddelike fabelwesens van die onderwêreld, met Nagaraja (eintlik 
die ampstitel) as hulle koning. Hulle figureer betekenisvol in die algemeen 
Indiese mitologiese konteks van die tyd. Soos in die visuele kuns afgebeeld, kan 
hulle verskeie vorme aanneem, soms meer slang, soms meer mens, soms 
tussenin. Hierdie magtige halfmens, halfslang mitiese wesens is ambivalent, 
SOOS mense, soms aantreklik mensvriendelik en soms gevaarlik mensvyandig. 


Prins Duyyodhana, uit die koningshuis van die koninkryk van Rajagaha, 
ontmoet die naga-koning. Gefassineer deur die skoonheid en krag van die 
Nagaraja, word die bodhisatta-prins in die naga-domein hergebore en word 
selfs hulle koning, genaamd Sankhapala, die volgende stap in die bodhisatta- 
linie. Hy lê die amp later neer en gaan leef alleen in die veld op ’n miershoop. 
'n Bende jong mans dwalend deur die woud sien die misterieuse dier-mens- 
god daar lê en sleep hom weg aan toue en stokke in sy liggaam ingeforseer. 
Die gedig beskryf Sankhapala se gedragswyse onder daardie omstandighede: 


1. Toe ek Sankhapala was, was ek magtig van gees, bewapen met sterk tande, 
giftig, met gesplete tong, heerser oor slange. 

2. Gedagtig aan die vier faktore het ek my woning gemaak by 'n kruising op 'n 
groot pad vol mense. 

3. Wie behoefte had aan my vel, vleis, senings en gebeente, kon dit as gegewe 
neem. 

4. Harde, wrede, genadelose jong jagters met stokke in hul hande het na my 
toe gekom, 

5. my neusgate, stert en rug deurboor, my aan 'n drastok laat hang en 
weggedra. 

6. As ek wou, sou ek met my asem die aarde met sy woude en berge omring 
deur die see, aan die brand kon steek, 

7. maar met stokke deurboor en met dolke stukkend gekap was daar in my 
jeens die jong jagters geen woede nie. 


Dit was my volmaakte deug. 

Die ‘vier faktore’ waaroor die magtige bodhisatta aandagtig gemediteer het, 
was liggaam, gevoel, gees en gees-objekte. 


111.B.3. ‘Gedragswyse van Sama met die goue huid’ 
[suvanna-Sama-cariyam] 


Die negende pêramita is welwillendheid [metta]. Die eerste voorbeeld van die 
beoefening van hierdie hoogste staat in die Cariyapitaka (daar is slegs twee 
voorbeelde, kyk red. Jayawickrama 1974, bl. 34-35 vir albei) is 'n kort 
samevatting van die lewenswyse van Sama. Gotama Boeddha was hierdie 
mitologiese figuur, in 'n vorige lewe, lank tevore. 


As agtergrond: Die ouers van Sama was Dukulaka en Parika, albei van 
goddelike afkoms, wat as askete in 'n aardse woud geleef het. As askete 
Sou hulle geen kind kon hê nie. Wetende wat vir hulle voorlê, het die god 
Sakka hulle oorgehaal om tog wel 'n kind te hê (aanvanklik wou hulle nie). 
Dit was toe Sama. Vanweë sy mooi voorkoms het hy die bynaam [Suvanna: 
'hy met die goudkleurige huid'] ontvang. Toe hy 'n volwasse jong man was, 
is Sakka se vooruitsig bewaarheid, albei Sama se ouers het, weens gif wat 
'n slang oor hulle gespu het, blind geword. Sama het hulle gesoek, gevind 
en van toe af versorg. By geleentheid het Sama by die rivier water gaan 
skep, en is hy met 'n pyl gewond deur die koning van Benares wat op ’n 
jagekspedisie was en hom vanweë sy rustige verhouding met herte by die 
rivier vir 'n bonatuurlike wese aangesien het. 'n Hoë god tree in, en genees 
Sy ouers se blindheid en Sama se wond, herstel sy lewe wonderwerkend, 
gee hom nuwe aansyn. In die verse wat volg, word die volmaaktheid van 
welwillendheid van diegene wat hulle ouers versorg, veronderstel, maar die 
gedig self (111.13) roem sy liefdevolle verhouding met die wilde diere in die 
woud. 


Die ideaal om universeel welwillend teenoor alle lewe, die ganse kosmiese 
werklikheid, te lewe as intensie van die Boeddhisme, kan nie misgekyk word nie: 


1. /n 'n woud het ek, Sama, deur Sakka aansyn gegee, in 'n bergkloof leeus en 
tiers tot welwillendheid beweeg. 

2. In die woud was ek tuis, omring deur leeus en tiers en luiperds en bere en 
buffels en gespikkelde herte en wilde varke. 

3. Deur die krag van welwillendheid gedra was ek in die woud gelukkig, 
niemand het my gevrees en ek was deur niemand beangs nie. 


Langs hierdie weg ontwikkel Buddhas, via bodhisattas, leer klassieke 
Theravada. Sulke menslike en dierlike eksistensie is wesenlik konstituerend 
onmisbaar, kondisionerende, verganklike, karmatiese skakels in die wording 
van 'n Boeddha - van die hele proses ontstanend, bestanend en verganend op 
'n absolute, niesubstansialiseerbare gesigs- en synseinder. 

BIlIl.C. Agt lofprysings jeens Gotama Boeddha 
[Maha-Govinda sutta, D 19] 


Die Boeddha aanvaar die aanbod van die glansende halfgod Paficasikha om 
te vertel wat hy waargeneem het in ’n byeenkoms van die Drie-en-Dertig 
gode. Die gode, vertel die sutta by monde van Paficasikha met ’n dosis 
ironiese humor in hierdie ontmitologiserende mitologisering, het geblyk 
verheug te wees omdat hulle eie getalle danksy hulle navolging van die 
Boeddha goed gegroei het tot nadeel van die jammerende neergestorte 
asura-demone. Die koning van die Drie-en-Dertig, Sakka, het inderdaad 
sentrale deugde van die Boeddha uitgelig (19.4-12). In die verlede kon en in 
die hede kan, volgens Sakka (so vertel Paficasikha, volgens die Boeddha) 
geen ander, geen gelyke van die Deurlugtige wat die volgende agt eienskappe 
betref, gevind word nie: 


111.C.1. Daadkragtige medelye met die wêreld (19.5) 


“.. die bemoontliking van die welsyn van die mensemenigte, die 
geluk van die mensemenigte, die welsyn en geluk en heil van gode 
en mense - uit medelye met die wêreld ... ons vind geen ander 
onderwyser ...” 


IILC.2. Kwaliteit van die heilsleer (19.6) 


ce 


. die leer goed onderrig, tydig aktueel, tydloos relevant, 
empiries toetsbaar, doeltreffend, individueel persoonlik kenbaar 
deur wyses ... ons vind geen ander instrukteur, leraar ...” 


IILC.3. Kwaliteit van etiese onderrig (19.7) 
“.. die bekendmaking wat reg en verkeerd is, goed en sleg, goed 


te keur en af te keur, waardevol en waardeloos, verhewe en laag, 
.. ons vind geen ander ontdekker, leraar ...” 


II.C.4. Aanwysing van die weg na nirwana (19.8) 
“.. die aanwysing van die weg na nirwana, die weg en nirwana 


ontmoet, soos die waters van die Ganges- en Yamu-riviere 
ontmoet en verenig... ons vind geen ander gids, leraar ...” 

111.C.5. Versameling van ’n gemeenskap (19.9) 


“.. die byeenbring van 'n gemeenskap, leerlinge nog op weg en 
wegvoltooiers van besoedelinge skoon, wat hy nie wegstuur nie, 
maar saam met wie hy eendragtig vreugde vind... ons vind geen 
ander leraar ...” 


IILC.6. Beroemd sonder trots (19.10) 


“.. die ontvangs van roem, geskenke aan die Deurlugtige is wel 
bestee, sy roem gevestig, sy aanhang onder die edeles verseker, 
maar hy ontvang gawes gelouter van trots... ons vind geen ander 
leraar ...” 


II.C.Z. Ooreenstemming van woorde en dade (19.11) 


“.. die ooreenstemming van woorde en dade, in die groot en 
klein van die leer ... ons vind geen ander leraar ...” 


111.C.8. By twyfel verby (19.12) 


‘.. die agterlaat van twyfel die Deurlugtige het anderkant 
huiwerpraat uitbeweeg, die doel van die hoë lewe bereik ... ons 
vind geen ander leraar ...” 


“Toe Sakka, koning van die gode, hierdie agt lofprysings jeens 
die Deurlugtige teenoor die Drie-en-Dertig gode uitgespreek 
het, was hulle nog blyer en gelukkiger, ten volle tevrede en vol 
vreugde oor wat hulle verneem het.” 


19.5 Siddhattha Gotama, die Boeddha, die Deurlugtige, gemotiveer deur 
universele ‘medelye’ [anukampaka] met ‘die wêreld’ [/oka], het die ‘welsyn’ 
[hita], ‘geluk’ [sukha], ‘heil [attha] van die menigte mense en gode nie finaal 
voltooi in 'n vorm wat net in geloof aanvaar hoef te word nie, maar dit 
voorbeeldig en didakties wys as onderwyser [satthar] effektief 'moontlik 
gemaak’ [weergawe van patipanno]. Uiteindelik hang heil af van die karmiese 
[‘daad’-‘werklike’, dus 'gevolgdraende'] inset, inspanning, van mense self. 
19.6 Die oorspronklike Pali-frase het die status van 'n lofprysende mantra 
verwerf: 


Svakkhêto [goed onderrig] Bhagavato [van die Deurlugtige] dhammo [leer] 
sanditthiko [‘tydig’, ‘waarneembaar aktueel’ in hierdie lewe, ‘direk kenbaar’] 
akaliko [‘tydloos relevant’, nie onderworpe aan tydsgebonde modes] 
ehipassiko [‘kom-kyk-lik’, ‘empiries toetsbaar’], opanayiko [bestemming 

bereikend’, ‘doeltreffend’, 'nirwana bewerkend’] paccattam [‘individueel 
persoonlik’, 'enkel intiem'] veditabbo [‘intellektueel’ - ‘eksistensieel’ 
‘kenbaar’ - ‘realiseerbaar’] viññuhi [deur wyses]. In woord en daad is 
die Deurlugtige ’n voorbeeldige, feillose instrukteur [desetar] en leraar 
[satthar]. 


19.8 ‘Die weg’ [patipada] is die Agtvoudige Pad [atthangika-magga] 
(vgl. D 16.3.50, D 16.5.27). Nirwana en die weg het elk ’n unieke dinamiek, en 
die Deurlugtige maak bekend hoe hulle ontmoet. 


E II.D. Een Boeddha op ’n keer 


In die voortgesette gesprek van die gode het die vraag ontstaan of daar meer 
as een Boeddha gelyktydig kan bestaan. Paficasikha rapporteer verder: 


19.13 “Toe het party gode uitgeroep: 


Ag, as daar maar vier Vol-Verligtes in die wêreld sou verskyn 
en die waarheid sou onderrig soos die Deurlugtige. Dit sou 
tot die welsyn van die mensemenigte, die geluk van die 
mensemenigte, die welsyn en geluk en heil van gode en mense 
wees.” 


Ander gode het uitgeroep: *.. drie Vol-Verligtes ...’ 


Nog ander gode het uitgeroep: <.. twee Vol-Verligtes ... Dit sou tot die 
welsyn van die mensemenigte, die geluk van die mensemenigte, die 
welsyn en geluk en heil van gode en mense wees.” 


19.14 “Sakka het die Drie-en-Dertig geantwoord: 


‘Dit is onmoontlik dat twee Arahant Vol-Verligtes gelyktydig 
in een en dieselfde epog verskyn. Dit kan nie gebeur nie. Mag 
die Deurlugtige vele jare lank vry van siekte en lyding leef. Dit 
sou tot die welsyn van die mensemenigte, die geluk van die 
mensemenigte, die welsyn en geluk en heil van gode en mense 
wees.’ 


Die Drie-en-Dertig gode het saam beraadslaag en die saak waaroor 
hulle in die Saal van Goeie Waarheid vergader het, oorweeg, en die vier 
groot konings het onbeweeglik by hul sitplekke staande die les ontvang. 
Onderrig, het die konings kalm en rustig langs hul sitolekke staande die 
gesproke woorde geregistreer.” 


19.13-19.14 Die Drie-en-Dertig gode en die Vier Groot Konings (die vier gode in 
beheer van die vier windrigtings) het eerbiedig kennis van hierdie waarheidsles 
geneem. 

BIIN.E. Jotipala word Maha-Govinda 


Die gedeelte 19.15-19.28, wat sentreer om die verskyning van Brahma 
Sanankumara, word nie vertaal nie. Ons hervat (19.28) met hierdie god se eie 
retoriese vraag: 


19.28 “Vir hoe lank, eerwaarde Drie-en-Dertig, het die Deurlugtige oor groot 
wysheid beskik?” 


19.29 Sanankumara gaan dan voort om sy vraag self te beantwoord deur die 
verhaal van Jotipala, die groot govinda (hier vertaal as ‘bestuurder’) te vertel 
(19.29-19.60). Die leser vind hier dus 'n verhaal deur ’n god (Sanankumara) 
binne-in die verhaal van 'n ander god (Paficasikha). Om by te dra tot die 
ongetwyfeld bedoelde komiese, lig spottende siening van die inflasionêre 
effek wat die ooraanbod van 'n absurde oorvloed gode in 'n verwarde en 
verwarrende veelgodedom betref, die tweede god is in werklikheid die eerste 
god in vermomming: 


19.29 “Eens was daar 'n koning genaamd Disampati. Sy uitvoerende 
amptenaar was 'n Brahmaan bekend as ‘Bestuurder’ (Govinda). Koning 
Disampati se seun was Renu genoem, en Govinda se seun was Jotipala. 
Prins Renu en Jotipala en ses ander jong khattiya's was 'n vriendekring 
van agt. Met verloop van tyd het Govinda gesterf. Koning Disampati 
het oor hom gerou en gesê: 


Helaas! Net toe ons al ons verpligtinge aan die Brahmaan 
Govinda toevertrou het en ons oorgegee het aan die genot van 
die vyf sintuie, het Govinda gesterf.” 

Met die aanhoor hiervan het prins Renu aan die koning gesê: 


‘Vader, rou nie te veel oor Govinda nie. Sy seun Jotipêla is 
intelligenter as wat sy pa was, kan beter as sy pa sien, wat 
voordelig is. Laat Jotipala al die sake wat aan sy pa toevertrou 
was, bestuur.” 


Regtig, my seun?’ 
Ja vader.” 


19.30 “Toe het koning Disampati 'n man nader geroep en opdrag gegee: 
‘Kom vriend, gaan na die jongman Jotipala en sê vir hom: 


‘Mag dit goed gaan met die heer, Jotipala! Koning Disampati ontbied 
hom, wil hom graag sien.’ 


‘Goed so, majesteit,” het die man geantwoord, na Jotipala gegaan 
en die boodskap afgelewer. 

19.31 


By die aanhoor van die boodskap het Jotipala gesê: 
“Goed, meneer’ en vertrek op sy sending na die koning. In die 
teenwoordigheid van die koning het hy hoflik gegroet en eenkant gaan 
sit. 
Die koning het gesê: 
‘Ons wil dat die heer Jotipêla in ons diens tree. Laat hom dit nie 


van die hand wys nie. Ek sal hom in sy vader se plek as bestuurder 
bevestig. 


‘Laat dit so wees, u majesteit” het Jotipala ingestem.” 


So het koning Disampati Jotipala dan as bestuurder in die plek van sy 
vader bevestig. Aldus aangestel, het Jotipala die take wat sy vader 
uitgevoer het, uitgevoer, en wat sy vader nie uitgevoer het nie, ook nie 
uitgevoer nie. Presies die verpligtinge van sy vader en geen ander nie 
het hy nagekom. 


Mense het gepraat: Hierdie Brahmaan is werklik 'n bestuurder, werklik 
'n groot bestuurder! 


So het die jong Brahmaan Jotipala dan bekendheid verwerf as Mahaê- 
Govinda (“groot bestuurder”]”. 


Koning Disampati het losbandig begin raak. Juis toe hy hom begin oorgee het 
aan die genot van die vyf sintuie het sy bestuurder tot die koning se groot 
spyt gesterf. Wat nou gemaak? Hy val in by sy seun se voorstel vir ’n 
plaasvervanger. 


BIII.F. Uitbreiding van verantwoordelikhede 


19.32 

Op ’n dag het die Groot Bestuurder die vriendekring van ses Brahmane 
genader met die woorde: 


‘Koning Disampati is bejaard, afgetakel, afgeleef Wie weet hoe lank 
hy nog gaan leef? Wanneer koning Disampati sterf. sal die koninklike 
besluitnemers stellig prins Renu as koning aanwys. Menere, gaan na 
prins Renu en sé aan hom: 
‘Ons is geliefde, dierbare voorkeur vriende van die edel Renu. 
Ons deel in sy vreugde en leed. Disampati, ons edel koning, 
is bejaard, afgetakel, afgeleef. Wie weet hoe lank hy nog 
gaan leef? Wanneer koning Disampati sterf, sal die koninklike 
besluitnemers stellig die heer Renu as koning aanwys. As 
die heer Renu die koningskap verkry, laat hom dit onder ons 
verdeel.” 


19.33 


Hoofstuk III 


“Dit is goed so,’ het die ses edeles geantwoord, na prins Renu 
gegaan en die voorstel van die Groot Bestuurder aan hom voorgelê. 


‘Menere, wie nog buiten myself behalwe julle behoort 
voorspoedig te wees? As ek die koningskap verkry sal ek dit 
onder ons verdeel.” 


19.34 Na verloop van tyd het koning Disampati gesterf en het die koninklike 


19.35 


besluitnemers prins Renu in sy plek as koning bevestig. As koning het 
hy homself oorgegee aan die vyf sintuiglike genietinge. Die Groot 
Bestuurder het die ses edeles opgesoek en meegedeel: 


‘Here, koning Disampati is dood en koning Renu het homself aan 
die vyf sintuiglike genietinge oorgegee. Wat nou? Sintuiglike 
genietinge is verslawend. Soek hom op en sê vir hom: ‘Koning 
Disampati is dood en ons heer Renu is as koning bevestig. Heer, 
onthou u u onderneming?’ 


Hulle het so gemaak, en koning Renu het gesê: 


‘Here, ek onthou my onderneming. Nou wie van julle is in staat 
om hierdie groot stuk aarde; wyd in die noorde, maar in die suide 
smal spits, in sewe gelyke dele te verdeel?’ 


‘Inderdaad, heer, wie behalwe die Brahmaan, Groot Bestuurder?” 


“Toe het koning Renu 'n man na die Groot Bestuurder afgevaardig met 
die boodskap: 


‘My heer, die koning ontbied u.’ 


So gemaak, het die Groot Bestuurder na die koning gegaan, hoflik gegroet 
en eenkant gaan sit, en die koning het gesê: 


19.36 


‘My heer, Groot Bestuurder, verdeel hierdie groot stuk aarde, wyd 
in die noorde maar in die suide smal spits, in sewe gelyke dele. 


‘Dit is goed so, heer” het die Groot Bestuurder geantwoord, en so 
gemaak, met koning Renu se gebied in die middel ...’” 


“Die ses edelmanne was tevrede, elk met sy eie aanwins en die 
geslaagdheid van die plan, en het gesê: 


‘Ons het gekry wat ons wou hê, wat ons verlang en gewens en 
begeer het.” 


En die sewe Bharat konings was: Sattabhu Brahmadatta, 
Vesabbhu, Bharata, Renu en twee Dhatarattha’s.” 


Ons neem kennis van 'n demokratiese bestel in 'n aanvangstadium. Renu word 
danksy Jahampati 'n konstitusionele monarg. Hy verdeel sy magsfeer in sewe 
dele met homself in die sentrum van Indië (dit word indirek gesuggereer deur 

die driehoekige, spitsende vorm van die land) en die betiteling van die sewe 
konings as ‘die sewe Bharat konings’ (Bharata was die oorspronklike benaming 
vir Indië). Die werkwoord samvibhajati [samvibhajeta in 19.33-35] beteken, in 
toenemende orde van morele waarde: uiterlik 'verdeel', gemeenskaplik ‘deel’, 
dan eksistensieel ‘kommunikeer’ (RD 657). Geleidelik het die bedrywighede 
van die Groot Bestuurder ook ’n sterker religieuse dimensie begin bykry. Daar 
vind 'n betekenisvolle ontwikkeling in hom plaas. 


E Ill.G. Toenemende politieke verpligtinge en 
religieuse verdieping 


19.37 “Toe het die ses edelmanne na die Groot Bestuurder gegaan en aan 
hom gesê: 
'Edel Groot Bestuurder, soos u geliefde, dierbare voorkeurvriend 
van die edel Renu was, was u ook ons geliefde, dierbare 
voorkeurvriend. Ons versoek dat u ook ons sake bestuur. Wys dit 
asseblief nie van die hand nie.’ 


‘Dit is goed so,’ het die Groot Bestuurder geantwoord, en die 
sake van die sewe aangewese konings bestuur. Hy het ook die 
mantras aan sewe vooraanstaande welvarende Brahmane en aan 
sewehonderd gevorderde studente geleer.” 


19.38 “Mettertyd het uitstekende verslae oor die Groot Bestuurder versprei: 


‘Die Groot Bestuurder kan Brahmé van aangesig tot aangesig 
aanskou, met hom praat, hom raadpleeg!” 


En hy het gedink: 


Die verslae is nie waar nie. Maar ek het van bejaarde 
eerbiedwaardige Brahmane, leraars en leerlinge gehoor dat 
iemand, wie hom die vier maande van die reënseisoen in 
versinking in medelye verdiep, inderdaad in staat is om Brahma 
te aanskou, met hom te kommunikeer, te praat, hom te raadpleeg. 
Laat my dit doen.” 


19.39 “Die Groot Bestuurder het na koning Renu gegaan en hom ingelig oor 
die verslae en van sy wens om hom vir vier maande in afsondering in 
versinking in medelye te verdiep ... 


'En niemand behalwe iemand wat kos vir my bring, moet naby 
my kom nie.” 


Eerwaarde Bestuurder, doen wat u goeddunk.” 
19.40 “Die Groot Bestuurder het na die ses edelmanne gegaan en hulle ingelig... 


m 


‘Eerwaarde Bestuurder, doen wat u goeddunk. 


102 


Hoofstuk III 


19.41 “Die Groot Bestuurder het ook na die sewe vooraanstaande welvarende 
Brahmane en die sewehonderd gevorderde studente gegaan en hulle 
ingelig ... 


1» 


‘Eerwaarde Bestuurder, doen wat u goeddunk. 


19.42 “Die Groot Bestuurder het ook na sy veertig vroue, almal van gelyke 
status, gegaan en hulle ingelig ... 


gy 


‘Eerwaarde Bestuurder, doen wat u goeddunk. 


Jotipala kry ’n onverdiende reputasie dat hy direk as persoon tot persoon 
met oppergod Brahma kommunikeer. Dit moedig hom egter aan om hom 
inderdaad tydens die reénseisoen in afsondering te onttrek ten einde hom 
vier maande lank aan meditasie van liefde in die vorm van medelye [karuna] 
te wy. Die Pali-woord hier as ‘afsondering’ vertaal [patisallêna; werkwoord 
patisalliyati], verwys spesifiek na onttrekking, afsondering, privaatheid, 
alleenheid, met die oog op meditasie, geestelike ontwikkeling (vol. RD 401). 
In klassieke Theravada-meditasie is karuné een van veertig temas van 
konsentrasie [samadhi], spesifiek een van die vier sublieme tuistes 
[brahma-vihêra)] (vol. Buddhaghosa in Nanamoli [1979], bl. 112 ev). In 
hierdie passasie van die sutta word die woord 'brahma' letterlik bedoel as 
die eienaam van God, dus in ’n voor-Boeddhistiese sin. Dit is nog ’n 
voorbeeld van die tendensionele transendering wat in die hermeneutiek 
van die sutta na vore kom. 


Neem kennis van die betekenis en doeltreffendheid van mantras ook in die 
Boeddhisme, naas wysheid. Mantras het nie ’n magiese funksie nie, maar wel 
'n psigologiese funksie. 


E IlI.H. Gesprek met Brahma Sanankumara 


19.43 “Daarop het die Groot Bestuurder oos van die stad 'n nuwe blyplek 
opgerig en hom daar gedurende die vier maande van die reënseisoen 
in versinking in medelye verdiep. Niemand behalwe iemand wat kos vir 
hom geneem het, het naby hom gekom nie. Maar na afloop van die vier 
maande is hy oorval deur teleurstelling en uitputting met die besef: 

‘Ek het van bejaarde eerbiedwaardige Brahmane, leraars en 
leerlinge gehoor dat iemand wat hom die vier maande van die 
reënseisoen in versinking in medelye verdiep, inderdaad in staat 
is om Brahma te aanskou, met hom te kommunikeer, te praat, 
hom te raadpleeg. Maar ek aanskou Brahma nie, kommunikeer, 
praat nie met hom nie, raadpleeg hom nie.” 


19.44 “Brahma Sanankumara het die gedagtes van die Groot Bestuurder 
geken en so vinnig soos 'n sterk man sy gebuigde arm sou uitskiet 
en terugtrek, uit die Brahmaê-wêreld verdwyn en voor die Groot 

19.45 

Bestuurder verskyn. Die Groot Bestuurder is oorval deur vrees en 
bewing en sy hare het gerys by die aanskouing van wat nog nooit 
tevore aanskou is nie. Oorval deur vrees en bewing en met rysende 
hare het hy Brahma Sanankumara in die volgende vers aangespreek: 
“O, visioen groots en goddelik, wie is u heer? 
Niewetend vra ons wat moet weet.” 


“In die hoogste hemel is ek alombekend 


as ‘Brahma Sanankumara’. 
Ken my so, Bestuurder. 


“Sitolek, water vir die voete en koek 
pas by 'n Brahma. Kies, heer, wat u wil.” 


“Ons ontvang wat u bied. 
Nou wat wil u van ons 
vir hierdie lewe of die een hierna? 
Vra, Bestuurder, wat u wil.” 


Die volgende het by die Groot Bestuurder opgekom: 


“Brahma Sanankumara bied my 'n keuse. Wat sal ek kies: Wat goed is 
vir hierdie lewe, of vir die een hierna?” 


En hy het gedink: 
“Ek weet presies wat goed is vir hierdie lewe. Ander raadpleeg my 
daaroor. Sê nou ek vra Brahma Sanankumara wat goed is vir die een 
hierna?” 
En hy het Brahma Sanankumara in die volgende vers aangespreek: 
“Twyfelend en ook namens ander 
vra ek Brahma Sanankumara wat geen twyfel ken nie: 
deur wat te doen 
kan sterflinge die doodlose Brahmaê-wêreld bereik?” 


“Brahmaan, 
sterflinge wat gevestig en geoefen, 
van besitlikheid gestroop 
en alleen, gerig, gevul met medelye 
die stank tussen mense verwerp en lus verlaat 
kan die doodlose Brahma-wêreld bereik.” 


19.46 

“Heer, ek verstaan ‘van besitlikheid gestroop’. Dit beteken om besittings 
klein of groot en familie min of veel te verlaat, hare en baard af te skeer 
en met ’n geel kleed beklee die huislike lewe te verlaat en die huislose 


I 


staat te betree. So verstaan ek ‘van besitlikheid gestroop’. 


“Heer, ek verstaan ‘alleen, gerig’. Dit beteken om enkel alleen 'n 
eensame blyplek te kies in 'n woud of onder 'n boom, in ’n bergkloof, 
in 'n rotsspelonk, op 'n dodegrond, op 'n hoop gras in die oop veld. So 


133 


verstaan ek ‘alleen, gerig”. 


“Heer ek verstaan ‘gevul met medelye’. Dit beteken om een kwart van 
die uitspansel te vul met 'n gees gevul met medelye, dan 'n tweede, dan 
'n derde, dan 'n vierde. So gaan mens voort om die hele wêreld na bo, na 
onder, rondom oral te vul met ’n gees gevul met medelye: uitstrekkend, 


3 


onmeetlik, vry van haat en booswil. So verstaan ek ‘gevul met medelye”. 
“Heer, maar ‘die stank tussen mense’ verstaan ek nie. 


Heer, wat bedoel u 
‘stank tussen mense’? 
Ek verstaan dit nie, verduidelik tog, Alwyse. 
Waarmee besmet ly mens nadoods in die Brahma-domein?” 


“Woede, leuen, bedrog en verraad, 
selfsug, trots en afguns, 
begeerte, twyfel en geweld teen ander, 
wellus, haat, bedwelming en verwarring: 
daarmee besmet is mens ‘stank’, 
ly mens nadoods in die Brahma-domein.’ 
As ek die woord van die heer reg verstaan, 
is “stank” moeilik vermydelik in die huislike bestaan. 
Laat my die huislike bestaan vir die huislose staat verlaat. 


gs 


“Eerwaarde Bestuurder, doen wat u goeddunk.” 


19.43-19.46 Tot sy intense teleurstelling lewer die Groot Bestuurder se onttrekking 
en meditasie nie die gewenste resultaat op nie. Sanankumara verskyn voor hom 
in al sy goddelike glorie, en onthul die weg van radikale sosiale onttrekking, 
gepaardgaande met kompromislose liefdevolle morele suiwerheid. 


Die Pali vir wat hier (19.45) as ‘hierdie lewe’ vertaal word, is dittha- 
dhammikam, altyd gekontrasteer met ’n toekomstige staat [samparayika] 
(vgl. RD:320). Die woord hier as ‘doodloosheid’ vertaal’ [amata] (vgl. RD:73) 


105 


Gotama Boeddha: Vorige lewens 


het ’n dubbel betekenis. Aan die een kant suggereer en veronderstel dit ’n 
vorm van ewige, onsterflike lewe in die Brahmaanse (en, mutatis mutandis, 
Christelike) sin van die woord. Miskien is dit wat Maha-Govinda hier ‘bedoel’. 
Aan die ander kant suggereer en veronderstel die woord hier reeds indirek die 
Boeddhistiese 'vertolking' van die woord, naamlik 'niedood' in die sin van 
ophou bestaan as mens, ontkom aan die proses van hergeboorte, as 
bestemming van die Arahant. Die Boeddha het radikaal, finaal, ‘gesterf’, en so 
amata bereik. 


Bill.l. Afskeid 


19.47 “Die Groot Bestuurder het na koning Renu gegaan en gesê: 


‘Heer, wys asseblief nou 'n ander priester-premier aan om u sake 
te behartig. 


Ek wil die huislike bestaan vir die huislose staat verlaat. 
Ek betree die huislose staat op grond van die woorde van Brahma 
oor stank in die huislike bestaan moeilik vermydelik. 
Koning Renu, landsregeerder, ek versoek: Regeer! 
Priester-premier wil ek nie meer wees nie.’ 

‘Wat u kortkom, sal ek voorsien. 

Wat u skaad, sal ek met vorstelike mag weerhou. 

U is my vader, ek u seun. 

Verlaat ons nie, Bestuurder! 

'Ek kom niks kort en niks skaad my nie. 

'n Niemenslike stem het ek gehoor, 
en tuis kan ek nie bly nie.’ 

‘Hoe en wat is die 'niemenslike' 
en wat het hy gesê 
dat u ons en u tuiste wil verlaat?’ 

‘Voor my onttrekking was my sorg 
die altaar, aansteek van die heilige vuur, strooi van kusa-gras. 
Maar toe verskyn Brahma uit die Brahma-domein. 

Ek het gevra, hy geantwoord, ek geluister 
met geen behae in tuiste.” 

‘Eerwaarde Bestuurder, ek glo wat u sé. 
Die aanhoor van sulke woorde laat u geen keuse nie. 
Ons sal u volg - Bestuurder, wees ons meester. 
Soos suiwer edelsteen, skoon, helder vlekloos 
sal ons wandel in u spoor, Bestuurder. 
As die eerbiedwaardige Bestuurder 
die huislike bestaan vir die huislose staat verlaat, 
verlaat ook ek die huislike bestaan vir die huislose staat. 
Waar u gaan sal ek gaan.” 
19.48 “Die Groot Bestuurder, Brahmaan, het na die ses edelmanne gegaan en 
gesê: 
Here, wys asseblief nou 'n ander priester-premier aan om u sake 
te behartig. 
Ek wil die huislike bestaan vir die huislose staat verlaat. 
Ek betree die huislose staat op grond van die woorde van Brahma 
oor stank in die huislike bestaan moeilik vermydelik.” 
Die ses edelmanne het eenkant vergader en saam oorweeg: 
Hierdie Brahmane is gulsig na geld. Kom ons haal die Groot Bestuurder 
Brahmaan, oor met geld.” 
Hulle het na die Groot Bestuurder teruggegaan en gesê: 
‘Heer, daar is baie geld in hierdie sewe koninkryke beskikbaar. Neem wat 
u will’ 
‘Genoeg, here! Ek het geld in oorvloed danksy u edeles. Ek gee dit 
prys, want: 
Ek wil die huislike bestaan vir die huislose staat verlaat. 
Ek betree die huislose staat op grond van die woorde van Brahma 
oor stank in die huislike bestaan moeilik vermydelik.’” 


19.49 “Die ses edelmanne het eenkant vergader en saam oorweeg: 
Hierdie Brahmane is gulsig na vroue. Kom ons haal die Groot Bestuurder, 
Brahmaan, oor met vroue.” 


Hulle het na die Groot Bestuurder teruggegaan en gesê: 
‘Heer, daar is baie vroue in hierdie sewe koninkryke beskikbaar. Kies 
wat u will’ 

19.50 


19.51 


19.52 


19.53 


19.54 


19.55 

‘Genoeg, here! Ek het veertig vroue, almal van gelyke status. Ek gee 
hulle prys, want: 


Ek wil die huislike bestaan vir die huislose staat verlaat. 
Ek betree die huislose staat op grond van die woorde van Brahma 


3» 


oor stank in die huislike bestaan moeilik vermydelik. 
“As die eerbiedwaardige Bestuurder 


die huislike bestaan vir die huislose staat verlaat, 
verlaat ook ons die huislike bestaan vir die huislose staat. 
Waar u gaan sal ons gaan.’ 


“s 


Ontknoop dan die luste wat gewone wêreldlinge bind 
en span u in, wees sterk, geduldig gevestig 
op die pad, reguit pad, bestemmingspad, 
waarheidspad deur deugsames bewaak, 
pad na geboorte in Brahma se domein.” 


“Heer Bestuurder wag net sewe jaar dan sal ons ook die huislike 
bestaan vir die huislose staat verlaat. Waar u gaan sal ons gaan.” 


‘Here, te lank is sewe jaar. Sewe jaar lank kan ek nie wag nie. Wie weet 
hoe lank mens nog gaan leef? Laat ons onderweg na 'n toekomstige lewe 
deur wysheid leer doen wat reg is, heilig leef, want alles wat ontstaan, 
vergaan. Ek betree nou die huislose staat op grond van die woorde van 
Brahma oor stank in die huislike bestaan moeilik vermydelik.” 


“Heer Bestuurder, wag net ses jaar, ... vyf jaar ..., vier jaar .., drie jaar ..., 
twee jaar ..., een jaar; dan sal ons ook die huislike bestaan vir die huislose 
staat verlaat. Waar u gaan sal ons gaan.” 


“'Here, te lank is een jaar. Een jaar lank kan ek nie wag nie. Wie weet hoe 
lank mens nog gaan leef? Laat ons onderweg na ’n toekomstige lewe 
deur wysheid leer doen wat reg is, heilig leef, want alles wat ontstaan, 
vergaan. Ek betree nou die huislose staat op grond van die woorde van 
Brahma oor stank in die huislike bestaan moeilik vermydelik.’” 


“'Heer Bestuurder, wag net sewe maande... ses maande ..., vyf maande 
.., Vier maande... drie maande, twee maande ..., een maand ..., 'n halwe 
maand ..., 


.. sewe dae. Na sewe dae sal ons ons ryke oorgee aan ons seuns en 
broers. Na sewe dae sal ons ook die huislike bestaan vir die huislose 
staat verlaat. Waar u gaan sal ons gaan.” 


‘Here, sewe dae is nie lank nie. Ek sal sewe dae wag.” 


19.56 


19.57 


Hoofstuk III 


“Die Groot Bestuurder, Brahmaan, het na die sewe vooraanstaande 
welvarende Brahmane en sewehonderd gevorderde studente gegaan 
en gesé: 
‘Here, wys asseblief ’n ander leraar aan om u die mantras te /eer. 

Ek wil die huislike bestaan vir die huislose staat verlaat. 
Ek betree die huislose staat op grond van die woorde van Brahma 


oor stank in die huislike bestaan moeilik vermydelik.” 


'Mag die eerwaarde Bestuurder nie die huislike bestaan vir die huislose 
staat verlaat nie! Die huislose staat bied weinig mag en weinig wins. 
Om Brahmaan te wees, bied groot mag en groot wins.” 


‘Here, praat nie so nie. Wie het groter mag en groter wins as ek? Tot 
nou was ek soos 'n koning vir konings, soos Brahma vir Brahmane, soos 
god vir huisbewoners. Ek gee dit alles prys, betree die huislose staat 
op grond van die woorde van Brahma oor stank in die huislike bestaan 
moeilik vermydelik.’ 


As die eerwaarde Bestuurder die huislike bestaan vir die huislose staat 
verlaat, sal ook ons die huislike bestaan vir die huislose staat verlaat. 
Waar u gaan sal ons gaan.” 


“Die Groot Bestuurder, Brahmaan, het ook na sy veertig vroue, almal 
van gelyke status, gegaan en gesê: 


‘Vroue, laat wie van u ook al wil teruggaan na haar familie en 'n ander 
eggenoot vind. Ek wil die huislike bestaan vir die huislose staat verlaat. 
Ek betree die huislose staat op grond van die woorde van Brahma oor 
stank in die huislike bestaan moeilik vermydelik.’ 


‘U alleen is die familieman, eggenoot, na ons hart. As die eerwaarde 
Bestuurder die huislike bestaan vir die huislose staat verlaat, sal ook 
ons die huislike bestaan vir die huislose staat verlaat. Waar u gaan sal 
ons gaan.” 


‘Priester-premier’ (19.47) is die weergawe van purohita (RD:470): kombinasie 
van die funkies van hoofpriester en hoof politieke minister. “Toekomstige lewe’: 
weergawe van samparaya (RD:691): die pre-Arahant ideaal van voortgesette 
lewe na die dood, hoe dan ook, speel nog deur. 


E Il.J. Betreding van die huislose staat 


19.58 Na sewe dae het die Groot Bestuurder Brahmaan, hare en baard 


afgeskeer, met 'n geel kleed beklee die huislike lewe verlaat en die 
huislose staat betree. En saam met hom het die sewe aangewese 
khatthiya-konings, die sewe vooraanstaande welvarende Brahmane en 
die sewehonderd gevorderde studente, die veertig vroue almal van 

gelyke status, etlike duisende khatthiyas, etlike duisende Brahmane, 
etlike duisende huisbewoners asook verskeie haremvroue hul hare 
afgeskeer en met 'n geel kleed beklee die huislike lewe verlaat en die 
huislose staat betree. 


Met hierdie geselskap het die Groot Bestuurder, Brahmaan, deur 
gehugte, dorpe en koninklike stede gereis. Waar hy ook al gekom het, 
was hy soos 'n koning vir konings, Brahma vir Brahmane en 'n god 
vir huisbewoners. As enigiemand destyds genies of gegly het, is gesê: 
'Prys die Groot Bestuurder, Brahmaan! Prys die priester-premier van 
sewe!” 


19.59 Die Groot Bestuurder, Brahmaan, het voortgegaan om een kwart 
van die uitspansel te vul met 'n gees gevul met welwillendheid, toe 
'n tweede, toe 'n derde, toe 'n vierde. Hy het voortgegaan om die 
hele wêreld na bo, na onder, rondom oral te vul met 'n gees gevul 
met welwilendheid: uitstrekkend, onmeetlik vry van haat en 
booswil. 


.. medelye ... 
.. Medevreugee ... 
.. gelykmatigheid: uitstrekkend, onmeetlik, vry van haat en booswil. 


En hy het sy dissipels die weg na eenheid met die Brahma-domein 
geleer. 


19.60 Al die dissipels van die Groot Bestuurder wat sy leer volledig verstaan 
het, is na hul heengaan en die ontbinding van die liggaam hergebore in 
die salige Brahma-domein. Wie sy leer nie volledig verstaan het nie, is 
hergebore in die geselskap van die Parinimmita-Vasavatti gode, die 
Nimmanarati gode, die Tusita gode, die Yama gode, die Drie-en-Dertig 
gode, die Vier Konings. Wie sy leer die minste verstaan het, het die 
domein van die gandhabbas bereik. Dus was die huisloosheid van 
daardie gemeenskapsmense nie tevergeefs of vrugteloos nie, maar het 
dit voordeel en vrug voortgebring. 


Hierdie passasie vertoon 'n eienskap wat die sutta-literatuur as geheel kenmerk 
as primêr mondelinge oorlewering, selfs nadat dit op skrif gestel is, bedoel vir 
intens konsentrerende memorisering en rituele voordrag, die sterk elemente 
van herhaling, wat getalle en name, veral hoogwaardigheidstitels en 
aanspreekformules, insluit. Die openingsfrase van die sutta's [evam me sutam: 
‘aldus het ek gehoor'] beklemtoon dit. 


‘Geel klede' verwys nie na indrukwekkende helderkleurige, modieuse 
uniforms nie, maar na vaalgelerige behangsels, simbole van minimalistiese, 
onpretensieuse eenvoud van lewe. Jotipala en sy volgelinge se handelinge van 
skeer en bekleding met geel klede beteken nie inlywing in een of ander 

geinstitusionaliseerde religieuse orde nie. Dit was deel van ’n algemene 
sosiale gebruik van die tyd, ’n suiwer individuele besluit om die gevestigde 
van dorp- en huisbestaan te verlaat, al het die uitbeweeg uit alles, soos hier, 
in informele groepe plaasgevind. Dit was ook die optrede van sowel VipassT 
as Siddhattha Gotama in hulle onderskeie betredings van die huislose staat. 
Daar was geen sangha om by aan te sluit nie. Ons neem kennis van die 
inmekaarsak van 'n ou religieuse, sosiale, politieke orde en die tasting na ’n 
radikaal nuwe sosiale bedeling wat hier ingelui word. Die spesiale vermelding 
van 'haremvroue' Litthêgërehi itthikayo] is betekenisvol. Soos met die 
loodsing van 'n nuwe, insluitende, delende (‘demokratiese’) regeringsvorm, 
vind ons ook hier die problematisering, transendering, van ou vorme van 
sosiale diskriminasie, hier, van vroue. Die parallel met die bediening van 
Jesus waarin vroue 'n groot positiewe rol speel, is opvallend. 


E Ill.K. Die groot onthulling 
19.61 “Onthou u dit Deurlugtige?” 


“Ek onthou, Paficasikha. Destyds was ek die Groot Bestuurder, die 
Brahmaan. Ek het die dissipels die weg na eenheid met die Brahma- 
domein geleer. 


“Maar, Paficasikha, daardie heilige lewe het nie na ontnugtering, 
wellusloosheid, onthouding, vrede, dieper wysheid, verligting, nirwana 
gelei nie - slegs tot hergebooorte in die Brahmaê-domein. My heilige 
lewe egter lei volledig tot ontnugtering, wellusloosheid, onthouding, 
vrede, dieper wysheid, verligting, nirwana. Dit is die Agtvoudige Paa, 
naamlik Regte Insig, Regte Denke, Regte Spreke, Regte Handeling, 
Regte Lewensinrigting, Regte Inspanning, Regte Aandag, Regte 
Konsentrasie.” 


19.62 “Daardie dissipels van my, Paficasikha, wat my leer volledig verstaan 
het, het deur hul eie dieper wysheid in juis hierdie lewe reiniging van 
smet, vryheid van hart en denke verwerklik. Van diegene wat my leer 
nie volledig verstaan het nie, het sommige die vyf bindinge wat aan die 
duskant bind, ontbind en is spontaan herbore, het volledige nirwana 
bereik en het nie na hierdie wêreld teruggekeer nie. Sommige het deur 
die ontbinding van nog drie bindinge en die vermindering van begeerte, 
weersin en waan eenmaal terugkeerders geword wat nog eenmaal na 
hierdie wêreld teruggekeer en 'n einde aan lyding gemaak het. Sommige 
het deur die ontbinding van nog drie bindinge stroombetreders geword 
wat nie weer in state van lyding herbore is nie maar versekerd was om 
verligting te bereik. Dus was die huisloosheid van daardie gemeenskap 
mense nie tevergeefs of vrugteloos nie, maar het dit voordeel en vrug 
voortgebring. 

Dit het die Deurlugtige gesé, en Paficasikha van die gandhabbas, 
opgetoé en gelukkig oor die woorde van die Deurlugtige, het hom 
gegroet, en met die Deurlugtige aan sy regterkant vandaar verdwyn.” 


Die fundamentele transendering van die Brahmaanse posisie verdien aandag. 
Voortgaande ‘ewige’ lewe, soos ook in die ontwikkelende Semitiese 
monoteisme die geval was, word agtergelaat. Die verskil tussen 'n ewig 
voortgesette individuele hiernamaalse lewe, byvoorbeeld die Christelike 
standpunt, en 'n ewige lewe van gelukkige nimmereindigende, herhaalde 
hergeboorte in 'n hemel tussen gode is geringer as die verskil tussen beide 
en die Boeddhistiese vooruitsig vir 'n Arahant, naamlik beëindiging van die 
individuele bestaansproses as sodanig. Hergeboorte is wel deur die Boeddha 
aanvaar en geleer, maar vertolkbaar (hipotetiseer ek) as 'n aanpassende 
oorname uit die algemene Indiese kultuur, en 'n krukkonstruk ter aanmoediging 
van die geestelik en moreel luies, baie soos die Christelike afskrikmiddel, 
naamlik die hel. 

Gotama Boeddha: 
Verligting 


'n Boeddha word nie 'n Boeddha gebore nie, maar as nog steeds ’n bodhisatta 
[Boeddha in wording]. Hy word ook nie 'n Boeddha die dag wanneer hy finaal 
sterf nie. Sy Boeddhaskap word nie gekonstitueer met sy verskyning of sy 
verdwyning as 'n mens nie, maar tussen die twee, met sy verligting. Boeddha, 
Vol-Verligte, Gans-Gebluste, Ontwaakte word hy in die nag van sy deurbraak 
na volle kognitiewe insig en volle morele en psigologiese loutering. 


Tussen die verskyning en verdwyning van 'n Boeddha vind die beslissende 
moment van verligting plaas: Volkome insig in geboorte sowel as heengaan, 
en volkome bevryding van begeerte en weersin. Dit het groot relevansie vir 
nie-Boeddhas, waarop later gefokus sal word. 


Op die besonderhede van ooreenkomste en verskille tussen die verhale oor 
Vipass1 Boeddha (hoofstuk ID en Gotama Boeddha en ander Boeddhas hoef 
ons nie in te gaan nie. Hoofsaak - dit is die intensie van die onderskeie 
vertellings in die kanon - is dat daar voldoende verskille is om te voorkom dat 
die verskillende Boeddhas met mekaar geidentifiseer of verwar word, of dat 
die een Boeddha net as die kopiëring van die ander aangesien word, en 
voldoende wesenlike ooreenkomste om te verseker dat die soortgelyke, 
wetmatige [dhammata] patroon van al die Boeddha-lewens duidelik word, en 
by albei herken en erken word. Die name van die twee vaders verskil, maar 
albei was van hoë stand. Ook die name van die twee moeders, en van die 

113 


Gotama Boeddha: Verligting 


naaste assistente. Sowel Vipasst as Gotama het by geboorte die 32 tekens van 
'n groot man vertoon. Ensovoorts. Wat die soeke na verligting betref is daar 
eweneens wesenlike ooreenkomste en individuele variasies. 


E IV.A. Ervaring van Vol-Verligting 
Ariyapariyesana Sutta, M 26 


In die Ariyapariyesana Sutta [sutta oor die edel soektog] lig Gotama Boeddha 
self sy monnike in oor sy eie soeke en deurbraak na verligting. Uiters gedronge 
word sy eie eksistensiële besef van oud word, siek word, sterf, lyding en 
besoedeling en sy aanbrekende besef van sy behoefte aan nirwana vertel, 
sonder die besonderhede van die Vipassi-verhaal. Hy noem slegs sy 
huisverlating sonder verwysing na voorafgaande reise na die pretpark van die 
lewe, of na 'n groot getal volgelinge soos die geval met Vipassi was. Aan die 
ander kant vertel hy hier in tegniese besonderhede oor sy twee leerlingskappe, 
eers by Alara Kalama en toe by Uddaka Ramaputta, wat albei op uiteindelike 
teleurstelling uitgeloop het. Hulle twee self het gevorder tot hoë, die hoogste 
vlakke van konsentrasie-meditasie, maar hy het sonder hulp die deurbraak 
gemaak na die diepste insig in die werklikheid van alles. 'n Parallel ontbreek in 
die Mahaé-apadana sutta. 


Albei pas Vol-Verligtes, Boeddhas, onttrek hulleself in volstrekte 
eensaamheid in die natuur. Albei verhale vind hulle klimaks in die twee soekers 
se wesensgelyke deurbraak na nirwana, maar oor Vipassi word meer uitgebrei 
aangaande die presiese insig waartoe hy gekom het. In die huidige Gotama- 
verhaal word korter volstaan met die feite om self onderworpe te gewees het 
aan geboorte, oud word, siek word, sterf, lyding en besoedeling - en die 
bereiking van nirwana: 


Nanafi-ca pana me dassanam udapadi: 
Akuppa me vimutti, ayam-antima jāti, 
na-tthi dani punabhavo ti. 


(red. Trenckner 1979, bl. 167). Vertaal: 


Wete en visie het in my ontluik: 
‘Onwrikbaar is my vryheid: dit was die laaste geboorte, 
geen hergeboorte meer.’ 


Dan volg 'n vertelling deur die Boeddha van sy eie huiwering om die dhamma 
te verkondig en 'n goddelike verskyning wat hom oorhaal om dit wel te doen 
(red. Trenckner 1997, bl. 167-169), grotendeels woordeliks identies met die 
verhaal van Vipasst (14.3.1-14.3.3, 14.3.7). Van albei, nou Vol-Verligtes, word 
uitgebreid en verbatim identies vertel dat hulle aanvanklik onwillig was om 
lering te bied aan ’n mensdom vasgevang in begeerte, en in albei gevalle 
oortuig 'n gedagtelesende Groot Brahma hulle om dit wel te doen, met 

gelykluidende simpatiewekkende verwysings na wesens met stof in die oë, 
sommige met min en sommige met veel. 


Albei Boeddhas gee op soortgelyke wyse gehoor aan die goddelike 
pleidooie, maar die eerste ontvangers van hulle boodskap verskil. Dit is egter 
dieselfde boodskap, tot in fyn besonderhede. In die geval van VipasstBoeddha 
lank, lank gelede was dit twee onkundige maar leergierige jongelinge (Khanda 
en Vipassi se halfbroer Tissa) wat direk by hom aansluit (14.3.8). In die geval 
van Gotama, ses Boeddhas later, wou hy dit vir sy twee leermeesters, Alara 
Kalama en Uddaka Ramaputta leer, maar ontdek dat albei pas gesterf het, 
eersgenoemde 'n week tevore, laasgenoemde die vorige nag. Die hoofstuk 
oor sy leerlingskap is finaal afgesluit. Gotama Boeddha besluit dus om sy 
ontdekking mee te deel aan sy vyf kamerade tydens sy aanvanklike worsteling 
om verligting. Van hulle het hy vroeër afskeid geneem toe hy ontdek het dat 
die ekstreme asketiese leefstyl wat hy saam met hulle gevolg het, nie die 
verlangde resultaat opgelewer het nie. Met sy ‘goddelike oog’ sien hy dat hulle 
hul bevind in die Hertepark by Benares. 


Op pad daarheen kom hy ’n Ajmvika genaamd Upaka teë. Die Ajivika’s was 
ook swerwers met 'n ekstreem asketiese leefstyl, maar daarbenewens ook 
met ’n geartikuleerde filosofie; dus tydgenote van en kompeterend met die 
Boeddhisme. Beindruk met die Boeddha se glansende voorkoms, vra Upaka 
hom wie sy leermeester was. Die Boeddha se antwoord in die vorm van ’n 
triomfgedig lui soos volg (red. Trenckner 1997, bl. 171): 


“Ek oorwin alles en weet alles, 
bly tussen alles suiwer en verlaat alles, 
is bevry deur beëindiging van begeerte. 
Ek het dit self ontdek: 
na wie anders sal ek verwys? 
Ek het geen leraar 
en 'n ander soos ek is daar nie - 
sonder gelyke in 'n wêreld vol gode. 
Ek is die verdienstelikste in die wêreld: 
onderwyser onoortreflik, die een Vol-Verligte, 
gestil, geblus. 
Ek gaan na die stad van Kasi om die waarheidswiel te draai, 
in 'n verblinde wêreld die trom van doodloosheid te slaan.” 
“Vriend, jy maak aanspraak daarop om oorwinnaar sonder end te wees!” 


“Soos ek is hulle wat die smette uitgewis het, oorwinnaars. 


Ek het alle boosheid oorwin, is dus, Upaka, 
Oorwinnaar.” 


Met die woorde ‘mag dit so wees’ groet Upaka welwillend maar skepties en 
kies sy eie koers. Die vroeë Boeddhisme het kompetisie gehad, nie slegs in die 
vorm van die gevestigde Vedisme nie, maar ook van ander afwykende, 

niekonformerende, heterodokse bewegings, soos Jains en Ajivika’s. Vervolgens, 
vertel die Boeddha, dat hy aangekom het by Benares, by die Hertepark in 
Isipatana, en die vyf bhikkhu’s, sy voormalige kamerade, genader. Die ontvangs 


was aanvanklik hier ook skepties, maar die Boeddha oortuig hulle (red. 
Trenckner 1997, bl. 171-173): 


“Die groep van vyf monnike het my van ver af sien aankom en 
ooreengekom: 


“Vriende, hier kom die kluisenaar Gotama. Hy leef luuks, het sy taak 
versaak, in luuksheid teruggesak. Laat ons hom nie groet nie, nie vir hom 
opstaan nie, nie sy bak en kleed neem nie. Maar laat hom sit as hy wil.’ 


“Tog, toe ek nader kom, kon die vyf nie hou by hul ooreenkoms nie. Een 
het my bak en kleed geneem, een 'n sitplek gereed gemaak, en een water 
gebring om my voete in te was. En hulle het my op my naam en as vriend” 

aangespreek.” 


“Ek het die groep van vyf vermaan: 


‘Monnike, spreek 'n Tathagata nie aan op sy naam en as vriend” nie. 

'n Tathagata is volledig verdienstelik, ten volle verlig. Luister monnike: 
doodloosheid is bereik, ek sal julle onderrig, julle die waarheid leer. As julle 
toepas wat julle onderrig word, sal julle binnekort hier deur jul eie direkte 
insig die verhewe doel waarvoor gegoede jong mans die huislike staat vir 
huisloosheid verlaat, verwerklik en daarin bly.” 


“Daarop het die groep van vyf monnike geantwoord: 


Jy, vriend Gotama, het nie deur die gedrag, optrede en beoefening 
van gestrengheid wat jy eens onderneem het, die edel staat van kennis 
en insig bereik nie. Jy leef nou luuks, het jou taak versaak, in luuksheid 
teruggesak.Hoe gaan jy nou die edel staat van kennis en insig bereik?” 


“My antwoord was: 


‘Die Tathagata leef nie luuks nie, het nie sy taak versaak, in luuksheid 
teruggesak nie. Die Tathagata is volledig verdienstelik, ten volle verlig. 
Luister monnike: doodloosheid is bereik, ek sal julle onderrig, julle die 

waarheid leer. As julle toepas wat julle onderrig word, sal julle binnekort 
hier deur jul eie direkte insig die verhewe doel waarvoor gegoede jong 
mans die huislike staat vir huisloosheid verlaat, verwerklik en daarin bly.” 


“Vir 'n tweede keer... Jy, vriend Gotama ...’ My antwoord <.. daarin bly.” 
“Vir 'n derde keer... Uy, vriend Gotama...’ My antwoord <.. daarin bly.” 
“Ná hierdie woorde het ek die groep van vyf gevra: 

‘Monnike, het julle my ooit tevore so hoor praat?’ 

‘Nee, heer’ 

‘Die Tathagata is volledig verdienstelik, ten volle verlig. Luister monnike: 
doodloosheid is bereik, ek sal julle onderrig, julle die waarheid leer. As julle 
toepas wat julle onderrig word, sal julle binnekort hier en nou deur jul eie 
direkte insig die verhewe doel waarvoor gegoede jong mans die huislike 
staat vir huisloosheid verlaat, verwerklik en daarin bly.” 


“Monnike, ek het die groep van vyf oortuig.” 


“Toe het ek soms twee monnike onderrig en het drie op bedelrondtes 
gegaan, en het ons ses geleef van wat die drie gebring het. Soms het ek 
drie monnike onderrig en het twee op bedelrondtes gegaan, en het ons 

ses geleef van wat die twee gebring het.” 


“Toe het die groep van vyf, deur my aangemoedig en ingelig en nog 
onderworpe aan geboorte maar met 'n besef van die gevaar van 
daardie onderworpenheid, soekend na niegeboorte, die veiligste 

versekering daarteen bereik: nibbana. Onderworpe aan veroudering, 
siekte, dood, leed en besoedeling het hulle met 'n besef van die 

gevaar van daardie onderworpenheid, soekend na nieveroudering, 
niesiekte, niedood, nieleed en niebesoedeling, die veiligste versekering 
daarteen bereik: nibbana.” 


“Wete en visie het in hulle ontluik: 
‘Onwrikbaar is ons vryheid: dit was die laaste geboorte, 
geen hergeboorte meer.” 


Die res van M 26 bestaan uit standaard onderrig van die Boeddha oor die 
gevare van sintuiglike afhanklikheid, en jh&na-medlitasie. Vervolgens word 
gekyk na M 47 [Vimamsaka sutta]. 


E IV.B. Bewys en waarmerking van 
Vol-Verligtingskap: Boeddhaskap 


Vimamsaka sutta, M 47 


Die Pali-titel van hierdie sutta kan vertaal word as ‘sutta oor oorweging; 
laasgenoemde naamwoord verbandhoudend met die werkwoord vimamsati: 
om te oorweeg, ondersoek, toets, beproef, bedink, vas te stel, uit te vind 
(vol. reds. Rhys Davids & Stede 1975, bl. 644). Die byvoeglike naamwoord 
vimamsaka beteken ‘oorwegend’. Die ‘oorwegendes’ [vimamsaka] was nie blote 
skeptiese verwerpers van alle lere nie, maar oopdenkende, intelligente, 
onpartydige, objektief oorwegende denkers wat sieninge onbevange bestudeer 
en op redelike gronde beoordeel het. Dit was inderdaad die mense wat die 
Boeddha in die eerste plek beskou het as teikengroep vir sy onderrig. Hy beroep 

hom dan ook dikwels op hulle as eerlike denkers (Jayatilleke 1963, bl. 229-230). 
Nooit het hy sy leer aangebied as verpligte geloof ten spyte van, miskien selfs 
op grond van, feitelike onwerklikhede en logiese absurditeite nie, maar 
deurgaans as betroubaar berustend op ervaring toeganklik vir almal en as 
voldoenend aan maatstawe van die rede. Sy verligtingservaring en die diepte 
en kwaliteit daarvan het hy nie afgekondig as esoteriese, ontoetsbare openbaring 
nie, maar as toeganklik vir en toetsbaar deur eerlike, bekwame kritici. 


Sy vyf vorige mede-askete en vroegste volgelinge was sulkes, nie by- of 
liggelowig nie, maar oop vir feite en rede. Upaka was klaarblyklik nog nie so 
ver gevorder nie, maar hy is nie verdoem nie, net laat begaan. 


Die sutta lui soos volg (red. Trenckner 1979, bl. 317-320): 


1. Aldus het ek gehoor. By geleentheid het die Deurlugtige oorgebly in 
Savatthi, in Jeta se plantasie in Anathapindika se park. Daar het hy die 
monnike soos volg aangespreek: “Monnike.” “Heer,” het hulle 
geantwoord. Die Deurlugtige het gesê: 


2. “Monnike, 'n oorwegende monnik wat die gehalte van 'n ander se gees 
wil peil, behoort die Tathagata te ondersoek om vas te stel of hy ten volle 
verlig is of nie.” 


3. “Heer, vir ons is die ware leringe in die heer gewortel, deur die heer gelei, 
met die heer as beskermer. Dit sal goed wees as die heer die betekenis van 
hierdie woorde verduidelik. As die monnike dit van die heer verneem, sal 
hulle dit onthou.” 


“Monnike, luister dan noukeurig na wat ek sê.” 
“Ja, heer,” het die monnike geantwoord, en hy het gesê: 


4. “Monnike, 'n oorwegende monnik wat die gehalte van 'n ander se gees wil 
peil moet die Tathagata ondersoek met betrekking tot twee soorte state, 
naamlik state kenbaar deur die oog en deur die oor: Is daar in die Tathagata 
onsuiwer state kenbaar deur die oog en deur die oor?' Ondersoekend ontdek 
hy: ‘In die Tathagata is daar geen onsuiwer state kenbaar deur die oog en 
deur die oor nie.” 


5. “As hy dit vasgestel het, ondersoek hy hom verder: Is daar in die 
Tathagata halfsuiwer state kenbaar deur die oog en die oor?’ Ondersoekend 
ontdek hy: ‘In die Tathagata is daar geen halfsuiwer state deur die oog en 
deur die oor kenbaar nie.” 


6. “As hy dit vasgestel het, ondersoek hy hom verder: Is daar in die 
Tathagata suiwer state kenbaar deur die oog en die oor?’ Ondersoekend 
ontdek hy: ‘In die Tathagata is daar suiwer state deur die oog en deur 
die oor kenbaar.” 

7. “As hy dit vasgeste/ het, ondersoek hy hom verder: ‘Het die Tathagata 
hierdie suiwer staat geruime tyd gelede al of onlangs eers verwerf?’ 
Ondersoekend ontdek hy: ‘Die Tathagata het hierdie suiwer staat 
geruime tyd gelede al verwerf, nie onlangs eers nie.” 


8. “As hy dit vasgestel het, ondersoek hy hom verder: ‘Bestaan daar 
gevare vir die eerbiedwaardige wat bekendheid smaak en roem verwerf 
het? Monnike, daar is gevare wat nie bestaan vir 'n monnik wat nie 
bekendheid smaak en roem verwerf nie, maar nadat 'n monnik bekendheid 
gesmaak en roem verwerf het, ontstaan daar sekere gevare vir hom. 
Ondersoekend ontdek 'n oorwegende monnik: ‘Die Tathagata het 
bekendheid gesmaak en roem verwerf, maar die gevare bestaan nie vir 
hom nie.” 


9. “Verder ondersoekend peil hy: ‘Word hierdie eerbiedwaardige weerhou 
deur vreesloosheid, nie deur vrees nie, maar vermy hy sintuiglike genot 
omdat hy lusloos is, lus geblus?’ Verder ondersoekend ontdek 'n 
oorwegende monnik dan: Hierdie eerbiedwaardige word weerhou deur 
vreesloosheid, nie deur vrees nie, maar vermy sintuiglike genot omdat hy 
lusloos is, lus geblus.” 


10. “Gestel iemand sou daardie monnik vra: 'Wat, monnik, is die redes en 
bewyse vir die vasstelling dat daardie eerbiedwaardige deur vreesloosheid, 
nie deur vrees nie, weerhou word, dat hy sintuiglike genot vermy omdat hy 

lusloos is, lus geblus?’ Daardie oorwegende monnik sou reg hé as hy sou 

antwoord: ‘Of daardie eerbiedwaardige in 'n sangha woon of alleen, of 
diegene naby hom hulself goed gedra of nie en tog lering bied, of sommige 
ingesuig is in materiële dinge en sommige vry is daarvan - hy minag niemand 
daarom nie. En ek het die Deurlugtige van aangesig tot aangesig self hoor sê: 
“Ek word deur vreesloosheid, nie deur vrees nie, weerhou, en vermy 
sintuiglike genot omdat ek lusloos is, lus geblus.” 


11. “Monnike, die Tathagata moet soos volg verder ondersoek word: 


‘ls daar in die Tathagata onsuiwer state kenbaar deur die oog en deur die 
oor?’ DieTathagata sal antwoord: ‘In die Tathagata is daar geen onsuiwer 
state kenbaar deur die oog en deur die oor nie.” 


12. “As hy gevra word: ‘Is daar in die Tathagata halfsuiwer state kenbaar deur 
die oog en die oor?’, sal die Tathagata antwoord: ‘In die Tathagata is daar 
geen gemengde state deur die oog en deur die oor kenbaar nie.” 


13. “As hy gevra word: ‘Is daar in die Tathagata suiwer state kenbaar deur die 

oog en die oor?’, sal die Tathagata antwoord: ‘In die Tathagata is daar suiwer 

state deur die oog en deur die oor kenbaar. Dit is my pad en my tuiste, maar 
ek bly vry daarop.” 

14. “Monnike, 'n leerling moet so ’n leraar nader om die dhamma te verneem. 
Die leraar onderrig hom in die dhamma, verder en verder, dieper en dieper in 
die donkerte en die helderheid daarvan in. Namate hy 'n monnik so onderrig, 
bereik die monnik een dimensie nd die ander dieptekennis in die dhamma. 
Hy het volle vertroue in die leraar, in die besef dat hy ten volle verlig is, dat 
die dhamma goed onderrig word, dat die sangha goed op weg is.” 


15. “Monnike, as ander daardie monnik sou vra: 'Wat is die feite en bewyse vir 
u stelling dat die Deurlugtige ten volle verlig is, dat die dhamma goed 
onderrig word, dat die sangha goed op weg is?’, dan sou hy reg hê as hy sou 
antwoord: ‘Ek het die Deurlugtige genader om die dhamma te verneem. Die 
Deurlugtige het my onderrig in die dhamma, verder en verder, dieper en 
dieper in die donkerte en die helderheid daarvan in. Namate hy my so 
onderrig het, het ek een dimensie na die ander diepte-kennis in die dhamma 
bereik. Daarom het ek volle vertroue in die leraar, in die besef dat hy ten volle 
verlig is, dat die dhamma goed onderrig word, dat die sangha goed 
op weg is.” 


16. “Monnike, as iemand se vertroue in die Tathagata geplant, gewortel en 
ondersteun word deur hierdie feite, stellings en motiverings, is daardie 
vertroue gestempel as redelik, insig-geworteld, sterk, onverwoesbaar deur 
kluisenaar of Brahmaan of god of Mara of Bahma of enige wese 
in die wêreld.” 


“So, monnike, vind waarheidsgetroue ondersoek van die Tathagata plaas, 
word die Tathagata deeglik volgens ooreenstemming met die waarheid 
getoets.” 


Dit was die woorde van die Deurlugtige. Die monnike was ingenome en het 
hul verheug in wat die Deurlugtige gesê het. 


Tathagata (letterlik: ‘hy wat aldus gekom en/of gegaan het”) word altyd deur 
die Boeddha in die derde persoon ten opsigte van homself gebruik. Dit is die 
bereiker, die Volmaakte, Vol-Verligte. Ek behou in die vertaling die 
oorspronklike woord. Tog volstaan die Boeddha nie met afkondiging van die 
heilsgebeure wat in hom plaasgevind het as voldonge, onbetwyfelbare, 
ontoetsbare feite wat net gesluk moet word nie. Dit sou inderdaad religieuse 
positivisme wees. Hy stel sy verligting voor as toetsbaar. Sodoende werp hy 
ook lig op die interne dinamiek van die grondliggende ‘toevlug’, in die historiese 
ontwikkeling van die vroeë Boeddhisme vasgelê as toegangsformule en 
-onderneming, die 'drievoudige toevlug' [ti-sarana], naamlik toevlug in die 
Boeddha, die dhamma, en die sangha (in daardie volgorde). In die vesting van 
toevlug, so blyk weer in die verse hierbo, het die drie in die drie-eenheid 
verskillende funksies: Die Boeddha is aanloop en inloop, die dhamma, sentrum, 
die sangha, afloop en uitloop die wêreld in. Die Boeddhistiese lewensuitkyk is 

nie gesentreer in sy persoon nie, maar in die dhamma. Ook die Boeddha is 
onderworpe aan die dhamma. 


Die woord dhamma behels twee hoofnuanses: (a) Die leer van die Boeddha 
en, onderliggend aan (a) en dit funderend en omvattend, (b) die ‘draer’ van 
alle dinge. ‘Dhamma’ is nou verwant aan die werkwoord dhareti, ‘dra’, 
‘ondersteun’. Dhamma as boodskap, goeie tyding, evangelie, is sekondêr. 
Primêr is dhamma as ware werklikheid, wet, konstitusie, 'draer' van die 
werklikheid as geheel. Dit is nie goddelike openbaring nie, maar geheel en al 
natuurreg - dus toetssteen vir alles wat mense sê en doen. Die gode is ook 
daaraan onderworpe. Die verskyning en verdwyning van alle Boeddhas is 
dhammatê: wetmatig, uitdrukking van die diepste orde van die werklikheid. 


Die Boeddha maak hierbo seker dat die monnike nie (a) en (b) verwar of 
vereenselwig nie, maar goed besef dat ook sy persoon en sy leer die toets van 
diepte-dhamma moet slaag. Elke hoorder van die dhamma as sy leer, is 
pligsgebonde om dit aan die dhamma as natuurreg te toets. Dit geld natuurlik 
van elke uitspraak, stelling, opinie van wie ook al, met watter aansprake ook al 
gemaak. 


Die boom van ware verligting is toetsbaar aan die kwaliteit van die vrugte 
daarvan, soos dit deur die oog en die oor van die aanskouer waargeneem kan 
woord. Met die oog word handelinge en optrede waargeneem, deur die oor, 
woorde en spreke. Die toeskouer, toehoorder, moet oordeel oor die kwaliteit 
van die cetopariyaya [‘staat’, ‘toestand’, ‘disposisie’] wat empiries waargeneem 
word. Die volgende vyf kriteria word aangelê: 


e Is dit onsuiwer (vs. 4), halfsuiwer (wisselend in kwaliteit, skipperend in 
rigting) (vs. 5), of heeltemal suiwer (vs. 6)? 

e Vlam dit net kortliks vir 'n oomblik op, of is dit standhoudend, blywend 
(vs. 7)? 

e Is daar enige ydelheid, arrogansie, begeerte teenwoordig in die geval van 
bekendheid en roem (vs. 8)? 

e Vermy hy oorgee aan begeerte omdat hy bang is vir konvensie of om 
uitgevang te word, of omdat hy waarlik daarvan bevry is (vs. 9)? 

e Is hy afhanklik van hoe goed of sleg die mense om hom is (vs. 10)? 


Die Deurlugtige slaag in al hierdie toetse, en weet dit (vs. 11-13), maar hy swig 
nie voor die noodlottige versoeking om ydel, begerend, ‘selfsugtig, trots te 
wees daarop nie (vs. 13). Dit sou inderdaad verraad wees. Daar is 'n dun koord 
oor 'n afgrond tussen eerlikheid en ydelheid. 


Die goeie monnik, lid van die sangha, volg die Boeddha in die waaragtige 
uitlewing van die dhamma. Laasgenoemde woord behels tweeérlei: die ‘leer’, 
wat ooreenstem, saamval met die ‘waarheid’, maar 'n kritiese onderskeid bly 
behoue. Ook hier is daar 'n smal lyn tussen samehang en verwarring, met 

lewensingrypende implikasies (vs. 14). So word die integriteit van die driehoek 
Boeddha-dhamma-sangha, elke een en al drie saam ineen, beskerm (vs. 15). 
Dit is 'n oortuigende, getoetse en toetsdeurstanende feit. Die strekking van 
die sutta is: Die monnik kan in vertroue [saddha] daarvan oortuig wees dat die 
volverligting van Gotama, die oorgang van bodhisatta na Boeddha, nie 'n hol 
aanspraak is nie, maar waarheidsbegrond is. 

Gotama Boeddha: 
Lewenseinde 


N V.A. Bejaard, reisend, werkend 
Mahaparinibbana sutta, D 16 


Ons vertaling begin by die eerste aanmaning van die naderende einde van 
Siddhattha Gotama, die Boeddha: hy word siek (D 16.2.21 ev.). Wat by ’n jong 
VipassT en jong Siddhattha Gotama net vroeë aanmanings en vreesaanjaende 
voorspooksels was, het nou werklikheid geword: ouderdom en siekte is besig 
om dood te word - en dan? 


Maar vir eers, voor die finale episode, so begin hierdie sutta, is die 
Boeddha weliswaar bejaard maar sterk en gesond, ver te voet reisend en 
voluit aan die werk met lering en inrigting van die orde (16.1.1-2.20). Wat in 
die sutta voorafgaan in die sterfverhaal, is dus nie maar bloot latere 
byvoegings en vullers nie, maar 'n integrale deel van die verhaal. 
Die boodskap is: Die Boeddha leef en werk energiek tot op sy einde, is aan 
die gang soos altyd, maar dit is sy laaste reis, en sy ganse lewenswyse en 
lewenswerk word vir oulaas tiperend saamgevat. As aanloop tot die verhaal 
van sy lewenseinde vind die hoorder en/of leser 'n kortbegrip van sy leer, sy 
verhouding met sy monnike en die algemene publiek, en die funksionering 
van die orde. 


How to cite: Krüger, JS 2022, ‘Gotama Boeddha: Lewenseinde’, in Verskyning en verdwyning van 'n verligte 
mens: 'n Boeddha in Theravada perspektief mistiek vertolk, HTS Religion & Society Series, vol. 13, AOSIS 
Books, AOSIS, Cape Town, pp. 123-211. https://doi.org/10.4102/aosis.2022.BK321.05 

V.A.1. Rajagaha: Boodskap aangaande 
die inrigting van staat en sangha, en die 
lewensstyl van monnike (1.1-1.12) 


Die sutta begin met die teenwoordigheid van die Boeddha in Rajagaha en die 
onderrig wat hy daar gee (1.1-1.12). 


Hy voer die volgende twee gesprekke kort op mekaar: eers met Vassakara, 
die gesant van koning Ajatesu Vedehiputta van Magadha (en met Ananda 
oudergewoonte byderhand) (1.1-1.5). Hy gee advies met toekomsskeppende, 
vandag steeds geldende politieke relevansie: Hy hou 'n ideaal van stamstaatlike, 
gemeenskap geëriënteerde demokrasie voor: 


(a) Ajatesu Vedehiputta wil die naburige stamstaat, republiekie van die 
Vajjiane aanval en soek deur sy gesant, Vassakara, die hooggewaardeerde 
raad van die 80-jarige grysaard (want ‘Thatagata’s lieg nooit” [1.2]). 
Indirek raai die Boeddha hom deur sy gesant af, en prys die stamstaatlike, 
demokratiese regeringstyl van die klein stamstaat hoog aan op grond 
van sewe politieke eienskappe, wat hulle voortbestaan verseker. Ajatesu 
Vedehiputta se vernietigingsplan gaan nie werk nie. Inderdaad, sê die 
Boeddha, het hy self die Vajjiane hierdie staatkundige beginsels geleer. 
Die indrukwekkende beginsels is: 


e hou gereeld en dikwels saam vergaderings 

e vergader, kom tot besluite en voer besluite eenparig uit 

e leef in ooreenstemming met antieke tradisies 

e eerbiedig en luister na senior figure 

e respekteer ander se eggenotes en dogters 

e respekteer en ondersteun tradisionele heiligdomme 

e sien om na en maak voorsiening vir die veiligheid van Arahante. 


Deur sy gesant ingelig van die boodskap van die Boeddha, sien Ajatesu 
Vedehiputta af van sy voorneme. Geweldenaar soek geweldlose op vir 
raad, kry dit, en gee gehoor. Dit is betekenisvol dat die sutta begin deur 
die Boeddha in 'n breë politieke konteks te plaas. Die sutta sal eindig 
(6.24-6.28) deur ook die gestorwe Boeddha in daardie konteks te plaas. Sy 
lewe en leer funksioneer konsentries: Dit sentreer in individuele heil, 
daarrondom die gemeenskap, vriendekring, sangha van volgelinge, 
daarrondom die breë samelewing en die politiek daarvan. Die behoefte 
aan heil begin by die enkeling, vasgevang in die publieke dorps- 
en koninkrykslewe met die konflik daaraan verbonde, en die verwerwing 
van heil loop, bykomend tot individuele heil, uit op 'n goeie dorps- en 
koninkrykslewe met samewerking. 


(b) Vervolgens, direk daarna en steeds in Rajagaha (1.6) word by 
'n spesiale vergadering met die monnike 'n parallelle lys van sewe 

beginsels vir die sinvolle, veilige voortbestaan van die sangha oorgedra. 
Die monnike sal: 


e gereeld en dikwels gemeenskaps- en demokratiese vergaderings hou 
e vergader, vergaderings sluit en besluite eenstemmig uitvoer 

e leef in ooreenstemming met vasgestelde ordereëlings 

e eerbied betoon aan ouer figure, vaders en leiers van die orde 

e nie in begeertes verval nie 

e toegewyd bly aan woudtuistes 

e immer aandagtig ondersteunend beskikbaar wees vir medemonnike. 


Vergeleke met die vroeë Christendom was die vroeë Boeddhisme gelukkig. 
Deur historiese veroorsakende faktore het dit nie in 'n bykans almagtige 
keiserryk soos die van Rome ontstaan nie, maar midde-in 'n los konglomeraat 
van klein stamstate. Dit was ook nie in die versoeking, of selfs half verplig, om 
kompeterend met die almagtige staat sigself op te stel as kontramag, selfs as 
nader aan absolute mag, naamlik goddelike mag nie. Die sosiale, kulturele en 
religieuse landskap was nie oorheers deur 'n bergmassief met twee 
hemelwaarts reikende, neerkykende pieke nie. Daar was geen noodsaak vir 'n 
denkskema van twee ryke met twee aardse maghebbers, pous en keiser, 
bestem tot 'n onoplosbare saam-en-téén, waar dialektiek maklik kon oorgaan 
in 'n magstryd, en 'n veronderstelde goddelik ingestelde liefdesverhouding 
maklik kon versuur nie. 


(c) Dan, volgend op die twee makrostrukture van staat en religie, gaan die 
Boeddha voort (1.7-110) om vier sewetalle heilsame dade tot welsyn 
van individuele monnike aan te beveel. Dit begin met 'n sewetal van 
vermydende optredes, gaan dan oor tot drie reekse positiewe beoefeninge, 
in klimmende orde van belangrikheid: 


e wegbly van allerlei gedoe, geklets, geslaap, gekuier, slegte begeertes, 
slegte vriendskappe, voortydige tevredenheid met min vordering 

e beoefening van vertroue, matigheid, gevoelige gewete, kennis, energie, 
aandagtigheid en wysheid 

e beoefening van die verligtingsfaktore aandagtigheid, ondersoeking 
van verskynsels, energie, vreugde, kalmte, konsentrasie en 
gelykmatigheid 

e beoefening van insig in niepermanensie, niesubstansie, onsuiwerheid, 
gevaar, oorwinning, onbewoënheid en staking. 


(d) Dan (1.11) som die Boeddha ses beginsels vir die kommunale samesyn en 
voorspoedige welsyn van die orde op. Hulle sentreer in die betoning van 
welwillende liefde [metta] aan mekaar, die deling van wat elkeen ook al 
mag ontvang (insluitend die inhoud van hulle kosbakkies), en om 
konsekwent te hou by die gedragsreëls en die ware leer. 

(e) Die sessies in Rajagaha word afgesluit met ’n beklemtoning van die drietal 
moraliteit (deug) [sila], konsentrasie (meditasie) [samādhi], en insig 
(wysheid) [pafAfa] (112). Hierdie basistrits keer dwarsdeur die sutta as 
refrein terug. 


V.A.2. Ambalatthika: Lesing oor moraliteit, 
konsentrasie en insig (113-114) 


Die Boeddha, vergesel deur 'n groot geselskap monnike, stap na Ambalatthika, 
waar hy 'n lesing oor die fundamentele drietal moraliteit, konsentrasie en insig 
lewer. 


V.A.3. Nalanda: Gesprek met Sariputta oor 
verligting (1.15-1.18) 


(a) By Nalanda, die derde bestemming op hierdie laaste reis, bestemmingsreis, 
vind ’n gesprek plaas met Sariputta (116-117), een van die Boeddha 
se leidende dissipels, inderdaad sy hoogs bekwame hoofdissipel 
(vol. Nyanaponika & Hecker 2003, bl. 1-66). Hoe weet Sariputta (vra die 
Boeddha sy dissipel) dat hy (die Boeddha) die mees verligte van almal 
in verlede, hede en toekoms was, is en sal wees, soos Sariputta beweer? 
Die dissipel antwoord: Omdat die hoogste verligting by die meester 
deurgebreek het deur die aflê van die vyf verhinderinge, die ontwikkeling 
van die vier grondslae van aandagtigheid en die verwerkliking van die 
sewe faktore van verligting. Dit is die waarheidsweg. Om uit die Christelike 
religieuse tradisie aan te haal: 'n Boom word aan sy vrugte geken. Die 
Boeddha swyg, Sariputta het die toets geslaag: Die bron van sekerheid is 
nie blinde geloof nie, maar vertroue rustend op onderskeidende, ingeligte 
denke, ervaring en insig. 

(b) Steeds in Nalanda, herhaal die Boeddha die motief van moraliteit, 
Konsentrasie en insig (118). 


V.A.4. Pataligama: Lesing aan lekevolgelinge, 
aanwesigheid van gode, en 'n smaaklike ete 
(1.19-1.32) 


(a) die moraliteit van leke en die gevolge daarvan (1.19-1.25) 


Hier rig die lekevolgelinge ’n versoek tot die Boeddha om hulle te onderrig. Hy 
stem stilswyend in. Hulle berei die lokaal voor, en almal gaan sit: Die Boeddha 
met sy rug teen ’n pilaar (simbool van die boom van verligting), oos kykend; 
die monnike agter die Boeddha teen die westemuur, ook oos kykend; die leke 
teen die oostemuur, wes kykend. 

Die Boeddha onderrig die leke in die wet van karma in die verband van ’n 
tipiese lekebestaan in ’n dorp. 'n Wandaad loop ver, is die verbindende draad. 
Slegte moraal het vyf slegte hiernoumaalse en hiernamaalse sleepsels: 


e weens nalatigheid, is daar eiendomsverlies 
e weens onsedelikheid, 'n slegte reputasie 

e skaamte en skuheid in die publiek 

e verwarde sterwe 

e hergeboorte in ’n staat van ellende, ’n hel. 


Omgekeerd is daar vyf goeie hiernoumaalse en hiernamaalse gevolge aan 
goeie moraal gekoppel: 


e weens ywerige sorg, is daar rykdom 

e weens goeie sedelikheid, 'n goeie reputasie 
e vertroue en vrymoedigheid in die publiek 

e onverwarde sterwe 

e hergeboorte in ’n staat van heil, 'n hemel. 


Dit blyk dat die Boeddha geen beswaar het teen private eiendom en rykdom 
nie. Die gesprek duur tot diep in die nag, en die Boeddha oornag daar. 


(b) heldersiendheid: gode tussen mense en die toekoms van Pataliputta 
(1.26-1.28) 


Die Boeddha lig Ananda in dat hy duisende deva’s (bomenslike, ‘goddelike’ 
wesens] waarneem wat verblyf neem in Pataliputta. Sulke wesens vertoef 
tussen mense, en is ook soos mense ontvangers van die Boeddha-leer. Sy 
heldersiendheid blyk verder as hy voorspel dat Pataliputta deur drie gevare 
bedreig word: water, vuur en gebrek aan saamhorigheid. 


(c) ʼn smaaklike ete (1.29-1.32) 


Sunida en Vassakara nooi die Boeddha en sy monnike uit vir 'n maaltyd 
die volgende dag. Die Boeddha neem die uitnodiging stilswyend aan. 
Die volgende dag geniet hulle 'n versadigende maal van harde en sagte 
geregte. Die Boeddha het nie 'n ekstreem streng asketiese lewenswyse van sy 
volgelinge verlang nie, en geen voorbeeld daarin gestel nie. Dit het hy as 
vrugteloos, nadelig agtergelaat voor sy verligtingservaring onder die bodhi- 
boom. Daarna het hy 'n lewensstyl gevolg wat as gebalanseerd, optimaal 
minimalisties, bestempel kan word. 


V.A.5. Die Ganges-rivier: 'n Wonderwerk (1.33-1.34) 


Die Verligte en sy gevolg kom by die vol Ganges-rivier. Om die rivier oor te 
steek, soek sommige mense daar 'n boot, sommige ’n vlot, en sommige slaan 
'n rietvlot aanmekaar. Die Boeddha en sy monnike verdwyn egter blitssnel van 

die duskant en verskyn aan die oorkant. Self het die Boeddha wonderwerke as 
vertonings, truuks en promosietegnieke van die hand gewys, maar dit het die 
toename in populére legendes, anekdotes, fabels en mites tot bonatuurlike 
dimensies nie gestuit nie. 


V.A.6. Kotigama: Beklemtoning van twee kardinale 
dhamma-leerstellings (2.1-2.4) 


(a) die vier edel waarhede (2.2-2.3) 


In Kotigama beklemtoon die Boeddha (stellig nie vir die eerste maal nie) by 
die monnike dat voortmaling in die sirkelgang van geboorte en dood by 
hulle sowel as by homself die gevolg was van nieverstaan van, nieindring in 
die Vier Edel Waarhede, en dat deur die verstaan van, die indring in die Vier 
Edel Waarhede die smagting na voortbestaan as die ‘basis’ [nett/] van 
voortmalende voortbestaan, vernietig is. Die Vier Edel Waarhede is: lyding 
[dukkha], die oorsprong [samudaya] van lyding, die beëindiging [nirodha] 
van lyding, en die weg [patipada] na die beëindiging van lyding. Dan (2.4) 
volg weereens ’n uitvoerige uiteensetting van die refrein van die drietal 
ineengekakelde hoofmomente van die heilsweg: moraliteit, meditasie 
en insig. 


V.A.7. Nadika: Die dhamma-spieël (2.5-2.20) 
(a) die Boeddha se kennis van die nadoodse lot van mense (2.5-2.7) 


By Nadika aangekom, maak die Boeddha op navraag van Ananda sy kennis 
van die nadoodse lot (hergeboortes) van ’n groot aantal mense, insluitend 
monnike, nonne en manlike en vroulike leke, bekend, asook die stand van hulle 
geestelike lewe, dus die redes waarom hulle daardie spesifieke hergeboortes 
sal ondergaan. 


(b) die dhamma-spieël (2.8-2.9) 


Dit is egter nie nodig dat Ananda hom hieroor lastig val nie en dit is ’n 
vermoeienis, sê die Boeddha. Elkeen kan sy eie vordering op die waarheidsweg 
en dus sy eie nadoodse lot bepaal aan die hand van die dhamma-spieël 
[dhamma-dadasa]. Hierdie is 'n treffende beeld vir die werking van karma: Soos 
'n spieël werklikheid weerkaats, weerspieël nadoodse lot voordoodse dade in 
wil, gedagte, woord en handeling. Die werklikheid van onskokbare vertroue in 
die Boeddha, die dhamma en die sangha, en smettelose moraliteit, word presies 
weerkaats in stroombetrederskap [sotapanna]. So 'n mens het die stroom 
betree, is vir seker op weg na nibbana, met meestens nog sewe geboortes voor. 
Ons kan hier ook sien hoe die verskillende mikrosisteme in die leergeheel by 
mekaar aansluit. Vertroue omvat die tweetal 'Boeddha' en 'dhamma, wat 

saamval met die sewe faktore van verligting (energie, aandagtigheid, 
konsentrasie, kalmte, vreugde, gelykmatigheid en ondersoeking van die 
waarheid): 


a. Steeds in Nadika, herhaal die Boeddha in omvattende onderrig die refrein 
van moraliteit, konsentrasie en insig (2.10). 

b. Vesalr: Aandagtigheid, en Ambapali (2.12-2.20). 

c. 'n lesing oor aandagtigheid (212-213). 


Vesall, een van die eerste republikeinse state, was 'n besonder 
betekenisvolle stad in die Boeddha se bediening. Dit was immers waar 
vroue vir die eerste keer as ordelede [bhikkhuni’s] ingelyf is (Singh 2003, 
bl. 221-233). 


In Vesāī beklemtoon die Boeddha in ’n lesing aan die monnike die 
belangrikheid van aandagtigheid [sati] en noulettendheid [sampajafifial 
onder alle omstandighede. Nou volg 'n opsomming van wat uitvoerig in 
D 22 [Mahê-Satipatthêana Sutta (groot sutta oor die tot stand bring van 
aandag)] behandel word. Miskien word hierdie lesing onder andere ook bedoel 
as aanloop tot die ontmoeting met die indrukwekkende hofdame Ambapalt 
wat nou gaan plaasvind. Wees immer aandagtig, noulettend, waaksaam, word 
die monnike gemaan. Dit slaan twee kante toe, wees onverstoorbaar waaksaam 
om nie in begeerte te verval nie en wees onverstoorbaar waaksaam om nie 
teen iemand te diskrimineer omdat hy of sy nie in geykte sosiale hokke pas 
nie. Die Boeddha het bewustelik die hiërargiese sosiale stratifikasiestelsel van 
die tyd deurbreek. 


(b) Ambapali (2.14-2.19) 


'n Ryk, gekultiveerde, sosiaal prominente hofdame in Vesall, Ambapall, 
eienares van die mangopark waar die Boeddha en sy gevolg oorbly en ook 
bekend vir haar skoonheid, ontvang by die meester onderrig in die dhamma. 
In die Therigātā (252-270) sou sy (eerder, die onbekende digter van die gedig) 
die aftakelingsproses van haar veroudering beskryf. In die Boeddhistiese 
oorlewering het sy uiteindelik ’n Arahant geword (vgl. Blackstone 1998, bl. 79 
ev; Nyanaponika & Hecker 2003, bl. 300-303). 


By hierdie geleentheid nooi sy, diep beïndruk, die Boeddha en sy orde uit 
vir ete die volgende dag. Die uitnodiging word aanvaar. Na ’n ernstige 
meningsverskil tussen haar en ’n groep wêreldwyse jong mans wat ook die 
Boeddha wil nooi, en ook tot hulle stigting en vreugde deur die Boeddha 
onderrig word, vind die fynproewersmaal van harde en sagte geregte dan by 
haar aan huis plaas. Uit erkentlikheid skenk sy die park aan die Boeddha en sy 
orde van monnike. Hy onderrig, inspireer en verheug haar met dhamma- 
onderrig, en vertrek. 

Die Boeddha geniet nie net ’n goeie maal nie, maar gaan by dieselfde 
geleentheid ook rustig lerend om met 'n vrou wat volgens die religieuse opinie 
van twyfelagtige karakter kon wees. 


(c) steeds in Vesaêlr, herhaal die meester die sentrale boodskap 


Steeds in Vesalr, herhaal die meester die sentrale boodskap waaromheen al 
die ander temas en skemas van onderrig wentel en wat die heilsweg is waarin 
volle vertroue gevestig kan en behoort te wees: die Drie-Eenheid van moraliteit, 
meditasie en ontwikkeling van insig (2.20). 


E VB. Siekte 


V.B.1. Beluva: Die Boeddha word ernstig siek 
(2.21-2.23) 


2.21 Toe die Deurlugtige in die park van Ambapali oorgebly het solank hy 
wou, het hy aan die eerbiedwaardige Ananda gesê: 


Ananda, laat ons na die die dorpie Beluva gaan.’ 


Ja, heer,’ het die eerbiedwaardige Ananda die Deurlugtige instemmend 
geantwoord.” 


“Toe het die Deurlugtige met 'n groot groep monnike na die dorpie 
Beluva gegaan, en daar het hy oorgebly.” 


2.22 “Daar het die Deurlugtige die monnike aangespreek: 

‘Monnike, gaan na enige plek in Vesêl waar julle vriende, kennisse 
of ondersteuners het, en bring die reënseisoen daar deur. Ek sal die 
reënseisoen hier in die dorpie Beluva deurbring.” 

Ja, heer,” het die monnike geantwoord en die reënseisoen deurgebring 
in Vesali, waar hulle vriende, kennisse of ondersteuners gehad het. 
En die Deurlugtige sou die reënseisoen daar in die dorpie Beluva 
deurbring.” 


2.23 Tydens die reënseisoen het 'n ernstige siekte die Deurlugtige oorval en 
het skerp pyne hom tot die dood toe geteister. Die Deurlugtige het dit 
aandagtig met 'n helder besef sonder kla verdra. 

“Toe het die volgende by die Deurlugtige opgekom: 

‘Dit sou nie vir my gepas wees om volledige uitblussing te bereik sonder 
dat ek met my volgelinge gepraat en van die orde van monnike afskeid 
geneem het nie. Laat my hierdie siekte met wilsinspanning terugbuig 
en voortleef, op lewenskrag gerig.” 

“Toe het die Deurlugtige die siekte met wilsinspanning teruggebuig en, 
op lewenskrag gerig, bly leef. En die siekte het verslap.” 

Die eerste aanmanings van die Boeddha se naderende einde meld etlike 
maande voor sy heengaan aan. Miskien die eerste subtiele aanduiding dat iets 
aan die gebeur kon wees, was dat hy tekens van afsondering getoon het 
(2.22), maar miskien het hy net vir geestelike redes behoefte aan alleenheid 
gehad. Nou stuur die Boeddha sy dissipels as 't ware weg, terug na Vesali 
waar hulle vriende, kennisse of ondersteuners het, om die reënseisoen daar 
deur te bring. Hy Cek, met klem op hierdie voornaamwoord) sou egter die 
reënonttrekking deurbring in Beluva, 'n klein gehuggie net buite die suidelike 
poort van Vesali. 


'n Dodelike, pynlike siekte, nie nader gespesifiseer nie, oorval hom. Hy 
verdra dit aandagtig [sato], met 'n helder besef [sampajano], sonder kla 
[a-vihafifia-mano]. In die groep van sewe verligtingsfaktore [bojjhanga] 
word 'aandag' [sati] gewoonlik eerste gelys. Die Vol-Verligte bewys dit, 
selfs onder die uiterste omstandighede. Die ander ses eienskappe 
van verligting sou vanselfsprekend ook ten volle teenwoordig en aktief 
gewees het. 


Effens anders as die jong Boeddha, Vipass!, met sy aanvanklike versugting 
om alleen te leef, weg van die menigte (vgl. 14.2.17), word die bejaarde, gerypte 
Boeddha Siddhattha Gotama gedra deur 'n sterk besef van gepastheid 
(patirdpam), van dekorum en plig, teenoor die mense vir wie hy verantwoordelik 
is en wat teenoor hom verantwoordelik voel en is. Ouderdom en siekte is geen 
beletsel of verskoning nie - hy wil en sal sy plig doen en sy taak volbring tot 
die laaste toe. 


Hier is nie sprake van 'n magtelose uitgelewerdheid aan die dood nie. 
Die Deurlugtige sal self besluit om heen te gaan. Dit behels hier nie die 
implikasie van 'n moontlike selfdoding soos in die Stoisisme die geval was 
nie. Die binnegaan van voltooide uitblussing is ook nie 'n patetiese antiklimaks 
nie, maar die triomfantelike hoogtepunt van 'n groot lewe. Dit behels nie 
'n element van woede teenoor agtelosigheid en bose bedoeling, onbedoelde 
foute en gevolglike tragiek nie, maar is die rustige, ruimhartige afsluiting van 
'n goeie, heroiëse lewe met net goeie gevolge. 


Die vertaling 'volledige' (of ‘voltooide’) uitblussing’ [vir pari-nibbana] wil 
onderskei word van (‘volle’) 'uitblussing' [nibbênal. Die Boeddha was 
inderdaad na sy ervaring onder die bodhi-boom tydens sy hele lewe ten volle, 
volkome, in alle opsigte ‘verlig, in 'n staat van 'uitblussing. Maar met sy 
heengaan het die vyf konstituerende faktore [khandha’s] van sy menswees 
ontbind en is leef- en doodloosheid bereik. Met pari-nibbana (vs. 2.23) word 
laasgenoemde bedoel. 


Nou word 'n tweede faktor van verligting deur die Boeddha geaktiveer: 
Energie, wilsinspanning [viriya], die positiewe gerigtheid op ‘lewenskrag’ 
Ljivita-samkharam] - nie om selfsugtige redes of uit vrees vir die dood nie, 

maar uit die kragtige, vasberade wil tot liefdevolle roepings- en 
pligsvolbringing. Natuurlik slaag hy, grootse mens wat hy is, daarin. Hy sal 
leef, gewoon voortgaan met sy lesingtoer. Hier vind ons ’n aansluiting by 
die begrip iddhi, geestelike krag met, onder andere, ’n implikasie van 
verreikende mag oor materie en liggaam. Die hele konteks dui egter aan 
dat die dood onafwendbaar aan die kom is en uitgestel maar nie afgestel 
kan word nie. 


V.B.2. Eerste gesprek met Ananda (2.24-2.26) 


Die Boeddha herstel tot so ’n mate dat hy, steeds in die gehuggie Beluva, 
buite kan gaan sit. Vervolgens nader sy getroue persoonlike assistent, Ananda 
(wat die hele tyd by hom gebly het), hom, groet eerbiedig, gaan sit eenkant 
en raak die moontlikheid van ’n naderende einde van die Verligte aan: 


2.24 “Heer, ek het die Deurlugtige in 'n staat van gemak gesien en ek het die 
Deurlugtige in 'n staat van geduldige ongemak gesien, en my liggaam 
het so swak soos die van 'n beskonke mens rondgestrompel. As gevolg 
van die siekte van die Deurlugtige het ek alle rigting verloor en was 
dinge vir my duister. Al wat my in 'n mate getroos het, was die gedagte 
dat die Deurlugtig nie in finale nibbana sou heengaan alvorens hy nie 
'n reëling aangaande die monnike-orde uitgespreek het nie.” 


Ananda is 'n merkwaardige persoon, met 'n verbysterende geheue maar nie die 
meeste insig nie. Hy is deur die tradisie behandel met 'n mengsel van deernis en 
'n mate van ongeduld, en is nogal kwalik geneem vir sommige dinge. Nou 
verkeer hy in ’n staat van uiterste skok oor die siekte van die Boeddha en sy 
waarskynlik naderende einde. Hy is egter nie net ontsteld oor sy persoonlike 
verlies en dié van die ander volgelinge as gevolg van die onafwendbare dood 
van die Boeddha nie, maar ook bekommerd oor die toekoms van die sangha. 
Gaan dit ook nou tot ’n einde kom? Dit is ’n kritieke moment in die geskiedenis 
van die sangha en die Boeddhisme as sodanig, en hy voel dit intuitief aan. Gaan 
daar 'n oorgang wees van die charismatise leierskap van die Boeddha na 'n 
nuwe institusionele bedeling, en indien wel, hoe gaan dit verloop? Wie sou die 
leier wees? Wat sou sy beleidsrigting wees? Wat is die Verligte se siening van 
sake? Is hy van plan om so 'n oorgang te fasiliteer? 


Dit is 'n probleem waarvoor alle nuwe religieuse bewegings met die afsterwe 
van die baanbrekende leier te staan kom. Ook die vroeë Christendom het met 
hierdie vraagstuk te kampe gehad, en dit het 'n spoor dwarsdeur die 
geskiedenis van die Christendom gelaat. 


Die probleem van die organisering, institusionalisering, sosiale uitdrukking 
van die Boeddhisme self sou op verskillende wyses beantwoord word 
in byvoorbeeld die Theravada, Zen en Tibetaanse tradisies. Nou staan ons 
in die legende aangaande die Boeddha aan die heel begin van die 

moontlikheid van ’n opvolging van ’n persoonsgeoriénteerde beweging deur 
'n instellingsgeoriënteerde organisasie. Wat gaan, moet, nou gebeur? Hoe 
sien die Boeddha dit? Geen wonder Ananda strompel koersloos in die duister 
rond nie. Soos die leser sou verwag, stel Ananda die probleem van wat na die 
heengaan van die Boeddha sou of moes gebeur, uiters taktvol aan die orde. 


Die Boeddha antwoord: 


2.25 (a) “Wat, Ananda, verlang die monnike-orde nou van my? Ek het die 
waarheid onderrig sonder om ’n onderskeid te maak tussen ‘binne 
en buite.’ Wat die waarhede betref het die Tathagata nie ’n leraarsvuis 
nie. Indien die gedagte by iemand sou opkom ‘ek sal die monnike 
orde lei’ of ‘die monnike-orde is van my afhanklik’; laat hom dan, 
Ananda, ’n reéling aangaande die monnike-orde uitspreek. Die 
Tathagata dink nie ‘ek sal die monnike orde lei’ of ‘die monnike-orde 
is van my afhanklik’ nie. Waarom sou die Tathagata dan ’n reéling 
aangaande die monnike-orde uitspreek?” 


In sy reaksie op die versoek van Ananda wys die Boeddha swaar 
institusionalisering van sy volgelinge na sy heengaan van die hand. 'n Onderskeid 
tussen ’n eksoteriese leer vir die massas bedoel en 'n esoteriese geheime leer 
op 'n ingewyde binnegroep gerig, het hy tydens sy eie werksaamheid nooit 
gemaak nie. ’n ‘Leraarsvuis’ [&cariya-mutthi], wat sekere insigte of leringe styf 
in sy geslote hand vir sommiges toehou, het hy nooit getoon nie. Wat hy te sê 
gehad het, het hy oop en bloot, en tog met 'n fyn aanvoeling vir die wisselende 
behoeftes van mense in konkrete situasies, uitgespreek. Dus het hy ook nie die 
monnike-orde bedink of behandel as ’n instelling apart van en verhewe bokant 
die gewone mense nie. Wat homself betref, was hy baanbreker, voorbeeld en 
begaafde leraar, vriend onder vriende, primus inter pares, maar om 'n outoritêre 
‘leier’ in ’n formeel hiërargiese, gereglementeerde organisasie te wees, het hy 
nooit vir homself opgeéis nie. Ook gee hy geen voorskrifte oor wat na sy 
heengaan moet gebeur nie. 'n Opvolger, verteenwoordiger of plaasvervanger 
vir homself in, hetsy persoonlike of amptelike hoedanigheid, word nie aangewys 
nie. Ons verneem selfs 'n distansiëring ten opsigte van enige moontlike 
selfaangestelde kandidaat vir so 'n posisie. 


Durf ons in sy woorde soos hier aan hom toegeskryf, ook 'n implisiete kritiek 
uit 'n later tyd op die hiërargisering en formalisering van die sangha hoor, op 
die sterk onderskeid, selfs skeiding, tussen monnike en dorpsbewoners, selfs 
op aspekte van die reeks konsilies wat kort (drie maande) na die heengaan 
van die Boeddha al begin het en later op erge verdelings, agtien skole, 
uitgeloop het? Inderdaad, die versplintering van die sangha wat ongeveer ’n 
eeu na die dood van die Boeddha met die Tweede Konsilie te Vesall sterk 
vorm aangeneem het, was in 'n groot mate te wyte aan meningsverskille oor 
die organisasie van die sangha en die posisie van monnike, spesifiek Arahante. 
Aan die ander kant, was 'n proses van formalisering heeltemal vermybaar, 

gegewe die breedheid en kompleksiteit van die volgelingskap van die Boeddha 
op daardie stadium? Waarskynlik nie. Ons staan hier voor die waarskynlik 
onvermydelike dilemma, paradoks, van die sosiale vormgewing van 
alle religieuse bewegings. Die leerstuk van die Boeddha oor multikousale 
kondisionaliteit [oaccayata], toegepas op daardie sosiale situasie (in die 
sangha self, en wat betref die verhouding sangha-samelewing), moet in ag 
geneem word. In elk geval word die sangha hier gerelativeer. 


Die Boeddha beklemtoon ook sy eie verganklikheid, sterflikheid. Hy gaan 
voort om die afgetakelde staat van sy liggaam en die onafwendbare afloop 
van sy lewe te beskryf: 


2.25 (b) “Nou, Ananda, is ek afgeleef, gedaan, oud, die lewensreis afgelê, 'n 
hoë ouderdom bereik: 'n som van tagtig jaar Waarlik, Ananda, soos 'n 
vervalle ou wa met toue aan die gang gehou word, so word die 
liggaam van die Tathagata met verbande aan die gang gehou. Ananda, 
slegs wanneer die Tathagata sy aandag aan alle sintuiglike ervaring 
onttrek het en, elke sensasie opgeskort, objeklose konsentrasie van 
gees bereik het, slegs dan is sy liggaam gemaklik.” 


Die wa mag oud en vervalle wees, maar die vrag bly nuut en kosbaar, en die 
sterwende drywer in volle beheer. 


Buitengewone perspektiewe op die beheer van en oorwinning oor siekte 
en pyn word aan die orde gestel. Drie dimensies in die Boeddha se hantering 
van sy pynlike siekte kom na vore: 


a. sy verligting, die samespel van die sewe faktore daarin (energie, 
aandagtigheid, konsentrasie, kalmte, vreugde, gelykmatigheid, 
ondersoeking van die waarheid) 

b. sy beheer van lewenskrag [/ivita-samkharam (vs. 2.23)] 

c. sy betreding van die dieperwordende vlakke van konsentrasie 
[die jhana’s] stel hom in staat om die ongemak en pyn tydelik maar 
volledig te trandendeer. 


Tog word die werklikheid van sy finale heengaan nie vir 'n oomblik ontken of 
verdring nie. Wat nou van sy volgelinge, spesifiek die sangha? Die Boeddha 
keer nou terug na Ananda se besorgdheid en indirekte pleidooi in vers 2.24, 
en voorsien die volgende perspektief op die ‘toevlug’ [saranë] van sy 
volgelinge: 


226 “Daarom, Ananda, leef as eilande vir julself as toevlug vir julself. met 
niemand anders as toevlug nie met die dhamma as eiland, die 
dhamma as toevlug, met geen ander toevlug nie. En hoe leef 'n 
monnik as toevlug vir homself met niemand anders as toevlug nie, 
met die dhamma as eiland, die dhamma as toevlug, met geen ander 
toevlug nie?” 

“Wat dit betref. Ananda, bly 'n monnik, in die geval van die liggaam, 
die liggaam betrag, ywerig, noulettend, aandagtig, ontslae van 
begeerlikheid en ongelukkigheid in die wêreld - so ook in die geval van 
sensasies ..., gees ... en geesverskynsels .... 


“So leef 'n monnik as toevlug vir homself, met niemand anders as toevlug 
nie, met die dhamma as eiland, die dhamma as toevlug, met geen ander 
toevlug nie. 


“Die monnike wat tydens my leeftyd of hierna as toevlug vir hulself 
leef ..., sal die hoogste bereik - hulle wat begerig is om te leer.” 


Die woord as 'eilande' vertaal [dips], kan ook as ‘lampe’ weergegee word, 
die strekking sou dieselfde wees. Maar 'eilande' sluit tog beter aan by die 
naamwoord wat volg, naamlik 'toevlug(te) [sarana]: In die stroom van 
kennismatige onsekerheid en selfs bestaansverganklikheid is daar tog eilande 
waar toevlug geneem kan word, al bied dit nie wat die monnike miskien hier 
selfs nou nog verwag nie, naamlik onsterflikheid en ewigheid. 


Daardie eilande, toevlugsoorde, is die monnike self. Hulle word hier 
aangespreek as 'n meervoud van enkelinge, nie as 'n homogene kollektiwiteit 
nie. Daar is dus nie ’n ‘vaste [B]urg’ daarbuite nie, nóg die Boeddha nóg ’n 
opperwese of enige ander wese. Die Boeddha is nie 'n bonatuurlike verlosser 
nie, maar natuurlik onstane leermeester, vriend, voorbeeld. 


Die monnikedom as kollektiwiteit, instituut, is ook nie so ’n toevlugseiland 
nie, en soek ook nie as kollektiwiteit êrens (hetsy Boeddha of enige ander 
buite-[l]nstansie of [P]ersoon) so 'n toevlug nie. Elke monnik is individueel - 
en tog in 'n gemeenskap van vrye edel vriende, reisgenote, en immerlerend 
van die Boeddha - op homself, haarself, as eiland en toevlug aangewese. 


Twee van die elemente van die ‘drievoudige toevlug, naamlik die Boeddha 
en die sangha, word ook hier gerelativeer (hetsy by voorbaat deur die Boeddha 
self, of deur een of meer latere skrywers of redaktore wat hier aan die woord is). 
Die Boeddhistiese tekste is immers nie goddelik geinspireerd nie, maar menslike 
dokumente op die meeste aangebied as herinneringe van wat die Boeddha sou 
gesê het. Wat in ons teks hier oorbly, is die middelste term: die dhamma. 


Wat sou so 'n monnik doen, een wat op homself aangewys is? Nou volg 
daar ’n kort maar betekenisvolle opsomming van sat/-L[aandag-]meditasie. Die 
monnik keer vir sy heil deurlopend lewenslank in homself en die prosesse wat 
in homself afspeel, in, en beoefen hierdie selfondersoek ook dikwels en gereeld 
as deel van sy lewens- en dagprogram. Van voetsool tot skedeldak tas hy sy 
eie wese ‘ywerig’ [atap/], ‘noulettend’ [sampa/ano], ‘aandagtig’ [satima], 
ontslae van ‘begeerlikheid en ongelukkigheid’ [abhijjhê-domanassam] ‘in die 
wêreld’ [/oke] af. Die frase “ontslae van begeerlikheid en ongelukkigheid’ slaan 
op twee aspekte: eerstens, die beoefening van sosiale afsondering van tyd tot 
tyd ten einde sinvol te mediteer; en tweedens, 'heil as groot uitkoms: alle 

begeerte en leed word uiteindelik finaal afgelé. Dit is waar die Boeddha 
homself bevind. 


Waarna let hy op? Vier onderskeie maar samehangende velde word hier 
met presies dieselfde woorde (in ons vertaling met ellipsis aangedui om die 
herhalings te versag) onderskei: wat betrekking het op ‘liggaam’ [kaye], 
‘sensasies’ [vedandasu], ‘gees’ [citte] en ‘geesverskynsels’ [dhammesu]. Wat 
dit presies behels, hoef nie hier in besonderhede uiteengesit te word nie. Hier 
gaan dit om die algemene strekking, in die konteks van hierdie gesprek tussen 
die Boeddha en Ananda. 


Elke monnik (en non, wil en moet ons vanuit en in ons hedendaagse konteks 
byvoeg) moet, kan, in hom- of haarself, daar en nêrens elders nie, heil - die 
dhamma, die waarheid - vind. Sulke monnike sal, op voorwaarde dat hulle 
‘leer-’ [sikkha-] ‘gierig’ [-kama] is, ‘die hoogste bereik; anderkant hergeboorte 
in donker sfere [tama-t-agge]. So 'n peroon is nie 'n gelowige of ’n boek- en 
tradisiegeleerde nie, maar 'n lewenslange student van die prosesse van 
verganklikheid wat in homself afspeel. 


Laasgenoemde frase [tama-t-agge] het tot heelwat spekulasie aanleiding 
gegee. Die mees basiese betekenis is miskien 'anderkant die gebied van 
duisternis’ (d.w.s. anderkant hergeboorte in die sfeer van duisternis). In die 
konteks van die gesprek tussen leraar en leerling hier is dit inderdaad waarop 
die hoogste heil neerkom: die ketting van eindelose hergeboorte word oorwin. 
Nie net is die Boeddha nou daar nie, maar die leerling kan dit ook bereik. 
Miskien mag ons hier ook 'n indirekte koppeling van twee woorde wat feitlik 
identies klink, optel, sikhê [wat nie in die teks voorkom nie, maar inderdaad 
‘hoogste’ beteken] en sikkhê [leer 'studie, 'dissipline'] wat wel in die teks 
voorkom. Die hoogste is bereikbaar, deur intense, aandagtige bestudering van 
jouself, gelei deur die lering van die Boeddha en in die gemeenskap van edel 
vriende. Jyself is die eiland waar toevlug gevind word, al is dit waarskynlik nie 
wat die monnik, of die hedendaagse leser, sou verwag nie. 


V.B.3. Capala heiligdom: Tweede gesprek met 
Ananda (3.1-3.6) 


In Vesall doen die Boeddha vroegoggend sy bedelrondte en nuttig sy ete. Dan 
maak hy sy wens om die middagrus in die Capala heiligdom deur te bring aan 
Ananda bekend, en sy lojale, diensvaardige hulp voer die opdrag uit (3.1). Daar 
gaan die Boeddha op sy sitplek sit, met Ananda eerbiedig langs hom. Die 
Boeddha begin met enkele opmerkings oor die aantreklikheid van allerlei 
voor-Boeddhistiese heiligdomme (3.2-3.3). Dit is nie triviaal nie, maar ’n 
aanknopingspunt vir 'n gewigtige saak. Indirek roer die Boeddha die 
moontlikheid van 'n nuwe epog aan, 'n epog gekoppel aan sy eie lewe en 
sterwe. Dan raak die Boeddha weer die tema van sy naderende einde aan: 

3.3 “Ananda, iemand wat die vier weë na krag tot stand bring, deurlopend 
beoefen, tot voertuig maak, tot grondslag maak, vestig, ontwikkel en 
prakties uitleef, sou ongetwyfeld ’n eeu of wat oorbly tot 'n eeu, kon 
leef. Die Tathagata het die vier weë na krag tot stand gebring, 
deurlopend beoefen, tot voertuig gemaak, tot grondslag gemaak, 
gevestig, ontwikkel en prakties uitgeleef. Die Tathagata sou ongetwyfeld 
'n eeu of wat oorbly tot 'n eeu kon leef.” 


In die Boeddhistiese lewensbeskouing is ses ‘hoër vermoëns’ [abbhiAfa] 
onderskei, waarvan wonderbaarlike krag [iddhi] oor fisiese prosesse, een 
vorm was. Dit het byvoorbeeld die krag behels om deur mure en berge te 
beweeg, op water te loop, deur die lug te sweef, aan die maan en die son te 
raak, en - in die huidige konteks besonder relevant - volkome beheer oor ’n 
mens se liggaam en fisiese prosesse uit te oefen. Die ander vyf het die 
vermoëns tot buitengewone waarneming, byvoorbeeld van klank, asook die 
telepatiese wete van die bewussynsinhoude van ander, ingesluit. 


Daar is ‘vier weë na krag’ [iddhi-pada] onderskei, naamlik (a) wil [chanda]; (b) 
inspanning [viriya]; (c) gedagte [citta]; en (d) toepassende, toetsende doen 
[vimamsa]. Hierdie geestelike kwaliteite was die basis en voertuig wat die 
beoefenaar daarvan in staat stel tot wonderbaarlike kragte. Sulke kragte was 
egter as radikaal ondergeskik aan die ware heil beskou, en dit was verbode vir 
monnike om dit spoggerig ten toon te stel. Om valslik daarop aanspraak te maak, 
was as 'n ernstige misdryf beskou en dissiplinêr hanteer (ontslag uit die sangha). 


Hierdie vier weë, maak die Boeddha volgens die sutta-oorlewering hier aan 
Ananda bekend, kan toenemend, in klimmende grade, ontwikkel word. 'n Mens 
wat hierdie weë tot stand gebring het, sê die tagtigjarige Boeddha, kan 
ongetwyfeld ’n eeu lank leef. In sy eie geval sou hy sy lewe met nog twintig 
jaar kon verleng. 


Die woord kappa verwys na 'n lang periode. Dit kan (1) 'n onvoorstelbaar 
lang kosmiese aeon, wêreldperiode, wees; asook (2) 'n lang individuele lewe. 
In die tyd is 'n eeu beskou as standaardverwysing na so 'n menslike lewe. In die 
konteks van hierdie intieme gesprek met Ananda, sy dood so naby, volg ek 
opsie (2) (vgl. Walshe 1995, bl. 246, 569-570). Die vertaling ‘eeu’ bring die leer 
van niepermanensie minder in die gedrang as ‘aeon.’ Die Boeddha sê dus dat 
hy oor die geestelike krag beskik om sy lewe, as hy wil, tot ’n eeu te verleng. 


Sonder om geweld aan die teks te doen, sou die moderne tegnologie met 
al die toepassingsmoontlikhede daarvan tot op sekere hoogte as ekwivalent 
van sulke iddhi’s beskou kan word. Dink byvoorbeeld aan ruimtereise, asook 
die dramatiese moontlikhede van die mediese tegnologie om lewensverlenging 
te verseker. 'n Leeftyd van 'n eeu is vandag nie besonder merkwaardig nie, 
danksy mediese ingryping en manipulering van fisiese prosesse. 'n Belangrike 
dimensie is egter dat die vroeë Boeddhisme dit radikaal ondergeskik aan die 

ware geestelike heil gestel het. Daarmee hang saam dat die ‘kragte’ van 
destyds deur en deur ’n geestelike basis gehad het en nie slegs die toepassing 
van die wette van fisika en chemie was nie. Dit werp ook ’n kritiese lig op die 
huidige menslike obsessie met die tegnologiese beheersing van die natuur, en 
op die lewensvernietigende implikasies daarvan. 


Die kern van die gesprek wat hier plaasvind, is dat die Boeddha bekend 
maak dat hy oor die geestelike kwaliteite en die weé beskik om sy lewe dramaties 
te verleng. Omdat hy dit kan, beteken egter nie dat hy dit dus wil of moet nie. 
Hy hoef nie sy magiese krag te demonstreer nie. Sy besluit sal in 'n breë konteks, 
met inagneming van talle faktore - onder andere die gevoelens en belange van 
sy naaste mense en die breër mensdom, en die uiteindelike, groot heilsdimensie 
- geneem word. Dit is die rede vir hierdie persoonlike gesprek met sy vertroueling. 
Die Boeddha is mens, en heg hoë waarde aan die begrip, selfs raad, van Ananda, 
nou hier verteenwoordigend van die orde, inderdaad van die mensdom. Moet, 
sal hy sy lewe verleng? Hoe gaan Ananda reageer, wat adviseer?: 


3.4 Maar weens die besetting van sy gees deur Mara, was die 
eerbiedwaardige Ananda nie in staat om 'n teken so helder. 'n wenk so 
duidelik van die Deurlugtige te verstaan nie, en het hy versuim om by 
die Deurlugtige te pleit: 


“Heer, mag die Deurlugtige vir 'n eeu bly lewe, 
mag die gelukkige vir 'n eeu bly lewe 
tot die voordeel van die mensdom, 
die geluk van die mensdom, 
uit medelye met die wêreld 
tot die welsyn, voordeel en geluk van gode en mense.” 


5.6 Drie maal versuim Ananda om die groot versoek te rig. 


Hy verstaan nie die epogale belang van hierdie oomblik nie. Merkwaardig 
word dit toegeskryf aan die besetting [pariyutittha-] van sy gees deur die 
vermitologiseerde Bose [Mara]. Die getroue versorger van die Boeddha word 
hier deur die sutta-skepper(s) erg kwalik geneem: sy versuim om hierdie 
versoek te rig, verseker die spoedige dood van die Boeddha. Ananda se 
versuim sou egter nie gespruit het uit onverskilligheid of boosheid nie. Hy was 
nie die eweknie van Judas nie. Wel kan ons aflei dat hy die weg na verligting 
nog nie ten volle afgelé het nie. Die Verligte is nie verraai of verloén nie, maar 
hy en die saak waarom dit hier gaan, naamlik die verbreiding van die boodskap, 
is wel in die steek gelaat, bedoel die oorlewering. 


Jesus sterf in ’n veel wreder konteks van omringende politieke mag en selfs 
intieme dissipelkring (Judas, Petrus) as Siddhattha. Die verskil het neerslag 
gevind in die toon en strekking van die twee stelle eerstegenerasie literére 
‘evangelies’ (goeie tydings’), en die vermitologiseerde, gesistematiseerde 
verlengings in al die eeue wat sou volg. ’n Skildery van ’n wreed sterwende 

Jesus deur Matthias Grunewald en 'n beeld van ’n sereen sittende Siddhattha 
onthul ’n verskil in kollektief onderbewuste gevoel. 


Die Boeddha se menslike blootgesteldheid aan, vrywillige ingesteldheid op, 
liefdevolle aangewesenheid op ander mense in die finale grenssituasie waarin 
hy hom bevind, val op. Hy herhaal sy suggestie, uitnodiging, ’n tweede maal 
(3.5), maar nog steeds rep Ananda geen woord en gee geen blyk van begrip 
nie; dan ’n derde maal, en steeds dieselfde versuim, deur die sutta-oorlewering 
toegeskryf aan die mag van die mitologiese bose mag, Mara, oor die getroue 
dienaar. Ananda slaag nie hierdie toets van noulettende aandagtigheid nie, en 
die tradisie het hom vir hierdie flater van insig kwalik geneem. 

Dan sluit die Verligte die gesprek af: 


3.6 Toe het die Deurlugtige die eerbiedwaardige Ananda soos volg 
aangespreek: 
“Gaan, Ananda, en doen wat nou vir jou geleë lyk.” 


“Ja heer” het Ananda ingestem, van sy sitolek opgestaan, die 
Deurlugtige eerbiedig gegroet en met sy regterkant na die Deurlugtige 
gedraai onder 'n boom 'n entjie daarvandaan gaan sit. 


Die Boeddha gee geen blyke van irritasie, geen negatiewe emosie nie. So iets sou 
ook nie van hom as Vol-Verligte verwag word nie. Hy neem slegs hoflik, liefdevol, 
tydelik effens afstand van Ananda in 'n persoonlike, intieme situasie. Wat deur sy 
getroue lyfbediende se gedagtes sou gegaan het, weet ons nie. Hy staan op, 
groet eerbiedig, beweeg respekvol (sy regterkant deurentyd na die Boeddha 
gedraai) weg, en gaan sit 'n entjie weg onder ’n boom. Sit hy dalk en dink, onseker? 


V.B.4. Gesprek met Mara, die Bose Een (3.7-3.9) 


3.7 Kort nd die vertrek van die eerbiedwaardige Ananda het bose Māra die 
Deurlugtige genader, langs hom kom staan en gesê: 


“Heer, laat die Deurlugtige nou finale nibbana bereik. Laat die gelukkige 
finale nibbana bereik. Dit is nou tyd vir die Deurlugtige om finale 
nibbana te bereik. Hy het immers gesê: 


'Bose Een, 
ek sal finale nibbana nie binnegaan 
alvorens 
die monnikvolgelinge 
toegeruste, opgeleide, bekwame, deeglik onderrigte 
waarheidsdraers, 


kenners van die volle waarheid en die implikasies daarvan, 

kenners van die ware lewenspraktyk 
en bewandelaars daarvan is nie; 


alvorens 


hulle self die kuns van onderriggee geleer het 
en die waarheid bekend sal maak, onderrig, verduidelik, vestig, 
ontsluit, in besonderhede ontleed, verklaar nie; 


alvorens 


hulle 'n opkomende dwalende lering met die dhamma sal weerlê 
en die wonderlik werkende dhamma 
sal onderrig nie.” 


Nou neem Mara sy kans waar. Boosheid werk hier nie grof intimiderend nie, 
maar vriendelik vleiend, na aan die lig. Onwaarheid skuil na aan die waarheid, 
en formele waarheid dien 'n leuen. 


Boosheid word hier as 'n afsonderlik bestaande mitologiese persoon [‘Mara’] 
voorgestel. Dit het ook in, onder andere, die Hebreeuse en Christelike gelowe 
plaasgevind. Die geskiedenis het ook 'n benadering opgelewer waarvolgens 
boosheid spekulatief voorgestel word as 'n metafisiese substansie, dualisties 
ewig teenoor die Goeie. Dit was, byvoorbeeld die geval in vorme van Gnostiek, 
in die Manicheisme. Hoe sou 'n huidige leser, vir wie die mitologie nie meer ’n 
vanselfspekende denkwyse is nie, hierdie gesprek kon verstaan? Dit sou verstaan 
Kon word as eksistensiële twyfel wat spontaan in die gemoed van die verligte 
verskyn. Selfs in sy Vol-Verligte staat is hy mens, kom alternatiewe uit ’n donker 
ondergrond by hom op, en gee hy ernstige aandag daaraan. 


Wat vas staan, is dat hy nie passief hulpeloos selfbehep sy heengaan sal 
ondergaan nie, maar dit ‘ek-staties’ (‘buite’-[sigself]-‘staande’), triomfantelik, 
sal betree, maar nie alvorens sy lewenstaak voltooi is nie. Dit behels vier 
voorwaardes. 


Die eerste drie, in hierdie vers genoem, is: 


a. Die monnikvolgelinge van die Boeddha moet self goed geleer wees. 
Dit omvat twee dimensies, naamlik (i) kennis van die leer, die teorie; en 
cii) kennis van die lewenspraktyk, en meer nog, die uitlewing daarvan. 

b. Hulle moet oor die vermoë beskik om andere te leer. 

c. Hulle moet oor die vermoë beskik om valse leer te weerlê. 


Opvallend is die sterk klem op die kognitiewe dimensie van die heilsweg. 
Geloof (veral as dit enige sweem van sacrificium intellectus sou bevat), het nie 
alleen geen rol gespeel nie, maar sou van die hand gewys word, het geen plek 
in die Boeddhisme nie. Dit gaan wesenlik oor die verwerwing van eie insig in 

die waarheid. Die verbintenis aan die persoon van die Boeddha was ook 
gelykwaardig met die verbintenis aan die dhamma, die waarheid. Vergelyk die 
eerste gesprek met Ananda hierbo (2.26). 


Tog moet ook die dhamma nie mitologies en intellektualisties normatief 
dwingend word nie. Ingebou in die denke is relativering, vernietsing van alle 
mitologiese en intellektuele konstrukte op absolute gesigseinder. 


Hierdie deel van die gesprek van Boeddha en die Bose word vier keer 
in besonderhede herhaal, naamlik met verwysing na manlike monnikvolgelinge 
(hierbo vertaal), dan nonnevolgelinge, dan manlike leke, en ten slotte 
vroulike leke (vv. 3.7-3.8). Ons kan hierin 'n relativering deur die Boeddha sien 
van die destyds heersende verhoudinge tussen mans en vroue, asook van ’n 
dreigende eksklusiwisme van die kant van monnike teenoor leke. 


3.8 Aansluitend by die vorige drie vereistes, vervolg Mara, het die Boeddha 
ook 'n vierde voorwaarde gestel voordat hy sal heengaan: 


d. sy leer moet goed gevestig en wyd verbreid wees: 


3.8 “Die Deurlugtige het immers gesé: 
‘Bose Een, 


ek sal finale nibbana nie binnegaan 
alvorens 


hierdie edel lewensstaat 
sterk, gedyend en uitgebreid posgevat het nie - 
wyd en syd verspreid onder mense goed bekend gemaak. 


1» 


Die Bose Een stel nou dat ook aan hierdie vierde voorwaarde soos aan die 
ander drie voldoen is en herhaal ten slotte die frase waarmee hy die gesprek 
in 3.7 ingelei het: 


“Heer, laat die Deurlugtige nou finale nibbāna bereik. Laat die gelukkige 
finale nibbāna bereik. Dit is nou tyd vir die Deurlugtige om finale 
nibbāna te bereik.” 


Dit is Māra se laaste woorde. Hoe gouer die Boeddha van die toneel verdwyn, 
hoe beter. 


Uit die vierde voorwaarde van die Boeddha kan ons aflei dat hierdie sutta, 
in elk geval in die vorm waarin dit voor ons lê, waarskynlik uit ’n stadium van 
reeds gevestigde institusionalisering afkomstig is. Die leser word hier ook 
gekonfronteer met ’n waarskynlik onoplosbare dilemma van religieuse 
vormgewing, om te institusionaliseer of nie, en indien wel, in watter mate 
en hoe. 


Kriterium (d) hieroo veronderstel geslaagde verkondiging. Veronderstel 
laasgenoemde op sy beurt onvermydelik 'n mate van kompromis met wat in 

die breér samelewing geldingskrag het? Die kategorie pacceka-Boeddha 
word hier sydelings relevant. Dit was Boeddhas wat nie by ander en nie aan 
ander geleer het nie. Hulle sou dus nie die vier oorwegings wat deur die 
Boeddha van ons verhaal se gedagtes gegaan het (vgl. 3.7 en 3.8), gedeel het 
nie. Hulle het nie in sosiale impak of invloed belang gestel nie. Hulle het geen 
naam of instelling nagelaat nie. Ons weet gewoon nie wie hulle was nie. Maak 
dit hulle onbelangrik? Nee. Hulle, die groot stilles, was ook toekomsskeppende 
groeibotsels aan die boom van die kosmos. 


Het die Boeddha deur die weg van publieke onderrig en die leiding van 
volgelinge in te slaan soos hierbo geteken, hom bewustelik en bedoeld tog 
begeef op ’n terrein wat onvermydelik 'n element van tragiek (ongewilde, 
onbedoelde, foutgaan) behels? Stellig, vergelyk hoofstuk 1(6)(g)-Cch): 


3.9 “Na hierdie woorde het die Deurlugtige aan Mara gesê: 


‘Bose Een, bedaar. 


Die finale nibbana van die Tathagata sal binnekort plaasvind. 
Oor drie maande sal die Tathagata finale nibbana binnegaan.” 


Daar is nie meer omdraai nie. 


V.B.5. Die Deurlugtige lê die lewensbeginsel 
neer (3.10) 


310 Aldus het die Deurlugtige by die heiligdom van Capala aandagtig en 
noulettend die lewensbeginsel neergelê. Toe die Deurlugtige die 
lewensbeginsel neerlê was daar 'n groot aardbewing, verbysterend 
skrikaanjaend gevolg deur 'n ontsettende donderslag. By die aanskouing 
hiervan het die Deurlugtige die volgende vreugdesvers geuiter: 


“Lewe kort of lank en lewensbeginsel 
het die wyse neergelê 

innerlik gelukkig en kalm vreesloos 
die lewensdop gebreek.” 


Die Boeddha spreek die finale woord, en neem volle beheer van sy lewe en 
heengaan. Hy het sy dissipels in die persoon van Ananda in sy besluit geken, 
en die reaksie van Ananda het sy keuse wel beinvloed, soos ons later sal 
verneem. Die Bose Een speel geen rol in sy besluit nie, en word deur die 
Boeddha summier uitgeskakel, en tog ingelig van sy besluit. Selfs teenoor 
die Bose Een reageer die Boeddha nie in woede, vervloekend of strawwend 
nie, maar kognitief ontmaskerend, emosioneel neutraal, volkome gelykmatig. 
Afgesien van gelykmatigheid, kom ook die ander ses van die sewe faktore van 
Verligting [bojjhanga], naamlik aandagtigheid, ondersoeking van die waarheid, 

energie, vreugde, kalmte en konsentrasie, oorvloedig in die sterwensverhaal 
van die Vol-Verligte aan die lig. 


‘Lewensbeginsel’ is 'n vertaling van ayu- [lewe] en -samkhara. 
Laasgenoemde het 'n verskeidenheid betekenisse, met ‘vorming, ‘formasie, 
faktor,” 'krag, ‘oorsaak, ‘konstituent,’ ‘komponent, ‘beginsel die naaste 
ekwivalente, afhangende van die verband. Hier word laasgenoemde verkies. 
Die Boeddha het sy siekte onlangs teruggebuig, en hy besluit nou om die lewe 
oor drie maande finaal te beëindig. Hy gee kennis dat hy dit nou reeds in 
beginsel neerlê. Wat die moontlikheid van 'n voortwerking van die 
lewensbeginsel in 'n volgende geboorte betref, dit het die Boeddha reeds met 
sy bereiking van nibb&na onder die bodhi-boom beëindig. Nou sal die werking 
van die lewensbeginsel wat hierdie huidige lewe van hom betref, spoedig 
geheel en al met sy bereiking van pari-nibbana beëindig word. Die tydstip van 
hierdie u/timus finis sal nie van omstandighede buite sy beheer afhanklik wees 
nie, maar sal soewerein deur homself bepaal word, daarvan word nou al kennis 
gegee. Hierdie Latynse term met sy dubbele betekenis (‘hoogste’ en/of ‘finale’ 
‘einde’ en/of ‘doel’) vat inderdaad goed saam waarom dit hier gaan: om die 
laaste, finale lewenseinde te bereik, is die hoogste doel. Geen nadoodse 
verheerliking word in die vooruitsig gestel nie, die einde, naamlik om waarlik 
groots verlig te sterf, is die finale, hoogste doel. 


Afgesien van die Boeddha, lewer die klassieke Boeddhisme getuienis van 
verbysterende beheersing van hulle liggame deur gevorderde persone. 
Van Arahante word byvoorbeeld beweer dat hulle in 'n gevorderde stadium van 
meditasie (na die bereiking van die hoër jhêna's) in staat was om vir sewe dae 
lank alle bewussynsaktiwiteite uit te skakel, terwyl hulle tog in 'n lewende staat 
bly [nirodha-samapatti, ook safifid-vedayita-nirodha genoem]. Hier, in die 
geval van die Boeddha, gaan dit egter om nog meer, naamlik die vermoë om 
die moment van sy eie sterwe te bepaal en deur te voer. 


Tragiek soos hierbo by verse 3.7 en 3.8 verstaan, moet onderskei word van 
Boeddhistiese ‘karma’: persoonlike ‘lot’ as direkte, onontwykbare gevolg van 
persoonlike ‘daad. Wat die Deurlugtige in die vreugdesvers [udanam: letterlik 
uitaseming, uiting van intense emosie, hetsy van droefheid of vreugde] 
uitroep, innerlik gelukkig [ajjhattarato] en kalm [samdahito] oorwinnend en 
vreesloos [abhida], is die uitkoms van sy persoonlike eksistensie. Hy het alles 
wat moontlik is so goed as wat hoegenaamd menslik moontlik is, gedoen. 
Taak volkome volbring. 


As vertaling van tulam atulam [letterlik waarskynlik iets soos 'meetbaar en 
onmeetbaar'] in die vreugdesvers hierbo word 'kort of lank' gekies. Dit maak 
nie veel saak of die Boeddha 80- of 100-jaar of nog ouer word nie. Hy kan in 
elk geval as hy wil. In die metafisies mistieke perspektief van die ou Boeddhisme 
waarin aniccatê [radikale vervlietendheid] sentraal staan, is daar ook nie ’n 
wesenlike verskil tussen ‘kort’ en ‘lank’ nie. Uit voldoende diepte en voldoende 

omvang gesien, is selfs die langste lewe ’n onwesenlike [anatta], momentane 
breukflitsie uit die diep agtergrond van 'n absolute niet (let wel, nie 
substansialiserende ‘niks’ of trivialiserende ‘niks’) nie. Ook in die bestaan van 
'n verligte mens, kom by nader toesien so een se ‘verskyning’ en ‘verdwyning’ 
al nader aan mekaar, sodat die twee (die kleine en die grote) saamval, die een 
in die ander begrepe, verskyning ‘is’ verdwyning. 


Wat sou die volle draagwydte van die aflegging, neerlegging van die 
‘lewensbeginsel, die breek van die ‘lewensdop’ [kavacam iv’ atta-sambhavan] 
wees? Terloops, kavacam sou ook as ‘(krygs)harnas’ weergegee kon word, die 
Verligte hou nou op veg. In die eerste plek sou die neerlé van die harnas deur ’n 
oorwinnaar, die breek van die lewensdop, kon beteken dat die Deurlugtige in 
beginsel afstand doen van die aardse biologiese lewe en bloot besluit dat hyself 
op ’n tydstip deur homself bepaal, sal ophou asemhaal. 'n Meer spekulatiewe, 
tendensionele vertolking wat die moderne wetenskaplike evolusionêre konteks 
met die klassieke ou Boeddhisme wil versoen, sal egter tot die gevolgtrekking 
kon kom (soos hier) dat alle lewe (hetsy van 'n mens of insek of amoeba, hetsy 
in die enkelvoud of in kollektiewe verband) per definisie gedryf word deur die 
sug na selfmaksimalisering. In evolusionêre taal, lewe gaan oor die oorlewing 
van die sterkste en is dus 'n magstryd. In ou Boeddhistiese taal word lewe 
nie noodwendig bewustelik gemotiveer nie, maar onbewustelik gedryf, eerstens 
deur onkunde (onbewustheid van eie motivering, gebrek aan insig in die 
lewensproses), dan deur die tweelingbegeerte (smagting na mag, ens, gedrewe 
deur eiebelang, soms huigelend gemaskeer, soms nie) en verwerpende haat 
jeens alles wat dit frustreer. Alle lewe is ten koste van ander lewe. 


Om die lewensbeginsel af te lê, die lewensdop te breek, kan dan tweërlei 
beteken: eerstens, 'n blote vertrek uit die empiriese lewe soos dit nou 
ongelukkig maar eenmaal is met geen ander moontlikheid hier of hierna nie. 
Tweedens, absolute uittree uit die lewe, as sodanig inherent, wesenlik 
problematies - dus die binnegaan van ’n absolute transendente sfeer, die 
benadering van 'n absolute horison, nielewe, translewe, anderkant begeerte 
en haat en onkunde, dus nibbê&na. Hierdie vlak is waarom dit hier gaan. 


Wat die Vol-Verligte Deurlugtige nou doen, is om die harde dop wat alle 
lewe omsluit, te breek, die krygsharnas [kavacam] waarin alle lewe vegtend 
beweeg, neer te lê, die oorlog van almal teen almal te oorwin. Hy is immers die 
‘wyse’ [muni]. Hy het die groot oorwinning bereik [is ‘magtig, ‘vreesloos, 
abhida], maar dit is nie 'n oorwinning oor ander as deel van die onkunde- 
begeerte-haat sindroom nie. Dit is die oorwinning oor homself, die menslike 
natuur, lewe as sodanig, soos dit is. Die Boeddha het reeds in 'n hoë staat van 
latente, potensiële, dopbrekende oorwinning die lewe betree. Met sy 
verligtingservaring is daardie potensiaal gerealiseer, en met sy heengaan 
finaal voltooi. 

V.B.6. Onderrig aan Ananda: Boeddha- 
betrokkenheid by vier agttalle buite normale 
gebeurtenisse (3.11-3.33) 


Na die neerlé van die lewensbeginsel in die teenwoordigheid van Ananda (3.10) 
gaan die Boeddha voort om sy naaste dissipel te onderrig. Die Boeddha se 
deurbraak word begelei deur ’n groot aardbewing en ontsettende donderslag. 
Uit'n hedendaagse perspektief sou dit aangeteken kon word as 'n mitologiserende 
konstruksie deur die outeur(s) van die sutta om gewig by te voeg by 'n 
buitengewone geestelike gebeure. Uit 'n heel ander wêreldbeeld as ons huidige, 
stel Ananda, kind van 'n ander tyd, en die aanvanklike hoorders van die boodskap 
besonder belang in sulke buitengewone gebeurtes. Die Boeddha lys vier agttalle 
bo-normale manifestasies, stygend van die fisiese natuur, oor menslike saamleef, 
tot geestelike dieptes. Elk van die vier groepe styg ook intern in betekenis, met 
die Boeddha bekronend op die kruin van elkeen van die vier stelsels (3.11-3.33): 


(a) agt aardbewings (3.11-3.20) 


Groot aardbewings vind plaas: 


e as gewone natuurlike gebeurtenisse 

e as manifestasies van die geesteskrag van askete, Brahmane en gode 

e wanneer ’n Bodhisatta uit die Tusita-hemel in die skoot van sy moeder 
neerdaal 

e wanneer 'n Bodhisatta gebore word 

e wanneer 'n Jathagata verligting ervaar 

e wanneer 'n Jathagata die wiel van die dhamma in beweging bring 

e wanneer 'n Jathagata die lewensbeginsel aflê 

e wanneer 'n Jathagata finale nibb&na binnegaan. 


Die eerste is gewoon 'n natuurlike, fisies gekondisioneerde gebeurtenis. Die 
tweede is uitinge van die iddhis, psigiese kragte, van mense en gode. Die 
geitemiseerde kolpunte (3)-(8) lê 'n besondere verband tussen natuurgebeure 
en geestesgebeure. Albei het kosmiese sowel as geestelike relevansie. Ook vanuit 
'n hedendaagse metafisies mistieke perspektief, deur die Boeddhisme beinvloed, 
hoef dit nie as baar bygeloof verwerp te word nie, maar kan dit tendensioneel 
verstaan word as heenwysend na die kosmos as materiële, geestelike organisme. 
Daar is 'n dringende behoefte om opnuut die geestelike dimensie werkend in die 
natuur te verreken (vol. Kruger 2018). Die ou Boeddhistiese siening open die 
moontlikheid om 'n werklik verligte mens, 'n Boeddha, te sien as botsel aan die 
kosmiese boom, en as die kosmos beinvloedend. 


(b) agt vergaderings (3.21-3.23) 


Die Boeddha lys agt soorte vergaderings, stygend in belangrikheid, in talle 
honderde, waarby hy self betrokke was. Vergaderings van: 

e khattiya’s 

e Brahmane 

e huisbewoners 

e askete 

e die Vier Groot Konings 

e die Drie-en-Dertig gode 

* māras (demoniese beliggaminge van bestaan, dood, slegte emosies, 
sintuiglikheid) 

e Brahma's Cn oppergod, hemelse koning, maar nie skepper nie). 


By al hierdie vergaderings het die verligte die dhamma geleer en toe verdwyn. 
Almal het gewonder of die spreker god of mens is, maar het nie tot klaarheid 
daaroor gekom nie. 


(c) agt stadiums van meesterskap (3.24-3.32) 


Vervolgens lê die sutta die agt stadiums van bemeestering van meditatiewe 
Konsentrasie op kasina's [abhibhi-&yatana] in die mond van die Boeddha. 'n 
Kasina is 'n meditasietema, waarvan daar agt fisiese voorwerpe is: aarde, 
water, vuur, wind, blou, geel, rooi en wit. Daaris ook twee niefisiese voorwerpe, 
naamlik ruimte en bewussyn (vol. Nyanatiloka 1980, bl. 1-2, 96), maar 
laasgenoemde twee figureer nie in die lys hier nie. Die bemeestering van 
hierdie voorwerpe vir konsentrasie lei tot die vlakke van verdieping van 
meditasie Ghana’s) ([d] hieronder), en in daardie sin hou dit intiem verband 
met die grootheid van die Boeddha, hy het dit volkome bemeester. 


(d) agt bevrydings (3.33) 


Vervolgens lys die sutta by monde van die Boeddha nog ’n standaardlys wat 
meermale in die tekste voorkom: die 'agt oorskrydings' (letterlik: 'bevrydings' 
[attha vimokkha]). Ook hierdie lys word ingevleg in die intieme gesprek met 
sy leerling in die onmiddellike verband van die dood van die meester. Dit wil 
die belangrikheid van intensiewe, gevorderde konsentrasiemeditasie 
beklemtoon, dit onvergeetbaar onder die aandag van Ananda en volgende 
geslagte bring. Hulle is: 


e die waarneming van vorm [rdpa] (aan 'n mens self) 

e die waarneming van vorm buite 'n mens self 

e die sensasie van suiwerheid, skoonheid [subham] 

e die volkome oorskryding van materie, die bereiking van die dimensie van 
oneindige ruimte [akas-anafic-ayatana] 

e die bereiking van die dimensie van oneindige bewussyn [viññān-ānañc- 
ayatana] 

e die bereiking van die dimensie van niets [akiAcafhnayatana] 

e die bereiking van die dimensie van 'nég-persepsie-nég-nie-persepsie' 
[neva-safiha-n-asannha-ayatana] 

e die bereiking van die dimensie van ‘beëindiging’ [nirodha] van bewussyn. 

Die funksie van bogenoemde uiteensetting is om die betekenisvolheid, 
grootheid, van die Boeddha se persoon en werk te beklemtoon. Dit is egter 
die inleiding, agtergrond, van wat Ananda eintlik nou moet verstaan: die 
kosbaarheid en verganklike tydelikheid (albei-ineen) van die Boeddha se lewe. 


V.B.7. Onderrig aan Ananda: Konfrontasies met 
Mara (3.34-3.37) 


Die Boeddha gaan voort deur aan Ananda twee vorige konfrontasies met 
Mara te verhaal: 


(a) ná nibbana 
Die eerste vertel van 'n besoek net nadat die Boeddha Volkome Verligting 
ervaar het (3.34-3.35): 


3.34 “Ananda, by geleentheid, pas nadat ek verligting bereik het, het ek 
oorgebly by Uruvela, op die wal van die Nerafjara rivier, onder die 
bokwagter se vyeboom. Toe, Ananda, het Mara, die Bose Een, my 
genader, langs my kom staan en gesê: 


‘Heer, laat die Deurlugtige nou finale nibbana bereik. Laat 
die gelukkige finale nibbana bereik. Dit is nou tyd vir die 
Deurlugtige om finale nibbana te bereik.” 


3.35 “Ek het Mara, die Bose Een, geantwoord: 
‘Bose Een, 


ek sal finale nibbana nie binnegaan 


alvorens 


die monnikvolgelinge en nonne, 
manlike en vroulike lekevolgelinge, 
toegeruste, opgeleide, bekwame, deeglik onderrigte 


waarheidsdraers, 


kenners van die volle waarheid en die implikasies daarvan, 
kenners van die ware lewenspraktyk 
en bewandelaars daarvan is nie; 
alvorens 
hulle self die kuns van onderrig gee geleer het 
en die waarheid bekend sal maak, onderrig, verduidelik, vestig, 
ontsluit, in besonderhede ontleed, verklaar nie; 


alvorens 

hulle 'n opkomende dwalende lering met die dhamma 
die wonderlik werkende dhamma sal weerle 


alvorens 


hierdie edel lewensstaat 


sterk, gedyend en uitgebreid posgevat het nie - 


1» 


wyd en syd verspreid onder mense goed bekend gemaak. 


(b) vóór pari-nibbāna 


Dan (3.36-3.37) herhaal die Boeddha vir die inligting en lering van 
Ananda die gesprek met Māra wat so pas (3.7-3.9) plaasgevind het, en 
sluit af: 


3.37 “Aldus, Ananda, het die Deurlugtige vandag by die heiligdom van 
Cāpāãla aandagtig en noulettend die lewensbeginsel afgelê.” 


V.B.8. Onderrig aan Ananda: Die onherroepelike 
flater van Ananda (3.38-3.48) 


Nou besef Ananda wat op die spel is en pleit drie maal (3.38 ev.) dat die Verligte 
sy lewe verleng, maar nou is dit te laat, die ernstige flater van voorheen, naamlik 
om nie toe drie maal te pleit nie; die vroeëre nalatige versuim van aandagtigheid, 
kan nie meer ongedaan gemaak word nie. Waarskynlik kan die hand van ’n 
latere generasie vroeë Boeddhiste, 'n latere redakteur, hier opgemerk word. 
Latere Theravada sou Ananda skuldig hou vir die te vroeë afsterwe van die 
Boeddha. In die sutta blyk die erns van die flater baie duidelik: By monde 
van die Boeddha self word aangetoon dat Ananda ruim geleentheid gehad het 
(vol. 3.2-3.3). Hoe anders kon dinge nie uitgewerk het nie: Indien hy driemaal by 
die Boeddha gepleit het, sou die Boeddha by die derde aandrang ingestem het 
(3.47). Maar nou word die besluit tot spoedige heengaan finaal verseël: 


3.48 “Ananda, ek het immers van die begin af geleer dat alles wat kosbaar en 
dierbaar is wesenlik veranderlik is, dat daarvan geskei, afskeid geneem 
sal moet word. Hoe kan mens verwag dat wat tot stand gekom het, 
saamgestel en veranderlik is, nie sal ontbind nie? Van al daardie dinge 
het die Tathagata afstand gedoen, dit verlaat, prysgegee, laat gaan. Die 
lewensbeginsel is neergelê. Die Tathagata het onherroepelik finaal gesê: 


‘Die finale nibbana 
van die Tathagata sal binnekort plaasvind. 


Oor drie maande sal die Tathagata finale nibbana binnegaan.” 

Dat die Tathagata hierdie woorde sal terugtrek 
ter wille van bly voortleef 
sal nie plaasvind nie. 
“Ananda, laat ons na die Kutagara-saal in die Groot Woud gaan.” 
“Ja, heer,” het die eerbiedwaardige Ananda die Deurlugtige geantwoord. 


Die Boeddha maak van een ding baie seker: Die moontlikheid van langer leef 
kompromitteer nie sy insig in die radikale verganklikheid [aniccata] van alle 
saamgestelde dinge (dus van alle dinge), selfs nie (juis nie) van 'n Boeddha 
nie. Hy veronderstel nie (laat staan nog begeer) enige vorm van ewigheid nie. 
Waarom dit hier gaan, is nie ewigheid van lewe nie (inteendeel), maar optimale, 
per definisie tydelike, verganende, eindigende diensbaarheid. Eendag sal ’n 
volgende Boeddha moet oorneem. 


V.B.9. Maha-vanam: Mandaat aan die monnike 
(3.49-3.50) 


Op versoek van die Boeddha versamel Ananda al die monnike in die Kutagara- 
saal in die ‘Groot Woud’ [Maha-vanam] (3.49). Die Deurlugtige neem plaas 
(3.50) en begin die monnike onderrig: 


3.50 “Daarom, monnike, moet julle 
die waarhede wat ek ontdek en onderrig het 
grondig bestudeer, uitleef. ontwikkel en toepas 
sodat hierdie edel lewe vir 'n lang tyd mag voortduur 
tot voordeel van die mensdom, geluk van die mensdom, 
uit medelye met die wêreld 
tot die welsyn, voordeel en geluk van gode en mense.” 


Die spoedige heengaan van die Deurlugtige is verseël. Die vraag is: Wat nou, 
wat volg uit daardie voldonge feit? Antwoord: Aan die monnike word die 
toekoms van die dhamma nou toevertrou. 


Let op die opbou van hierdie grootse laaste opdrag. 


Eers word dit gefundeer. Die Boeddha het die 'waarhede' [dhamma] self 
ervaar, ‘ontdek’ [abhiññāya]. Sy boodskap, naamlik die sentrale dhamma en 
die geledinge daarvan, is nie deur goddelike openbaring ontvang nie, en was 
ook nie 'n sekondêre repetering en resitering van so 'n openbaring nie. Dit 
was sy eerstehandse oerervaring. Dit is wat deur hom ‘onderrig’ [desitê] is. 
Ook bied hy nie sy leer of sy persoon aan as openbaring, dalk finale 


openbaring, van goddelike aard nie. Hy is mens, volledig mens en niks anders 

nie, juis mens op sy subliemste piek van menswees en van kosmiese geheel, 
oop vir almal. 


Dan volg die inhoud van sy opdrag, in vier punte, en in klimmende orde. Die 
waarhede moet: 


e ‘deeglik’ [sadhukam] ‘bestudeer’ word [uggahetva], intellektueel geken 
word (die Boeddhisme het altyd sterk klem op insig geplaas) 

e ‘uitgeleef’ word [asevitabba], moet prakties, moreel, eksistensieel uiting 
vind 

e ‘ontwikkel’ word [bhavetabba] in ’n individueel persoonlike en sosiale 
groeiproses intellektueel en andersinds uitbrei, toeneem 

e ‘toegepas’ word [katabba], praktiese gestalte vind, individueel, sosiaal en, 
ja, laat ons byvoeg, polities en staatkundig 

e dan volg die hoop, die toekomsvisie, die doel: 

e die voortduur van die 'edel lewe’ [brahmacariyam] vir 'n lang tyd 

e die voordeel [hitaya] en geluk [sukhaya] van die mensdom 

e medelye met die wêreld 

e die welsyn [atthaya], voordeel en geluk nie net van mense nie, maar ook 
van gode. 


V.B.1O. Onderrig aan die monnike: Kortbegrip van 
die leer (3.50) 


Die Boeddha vervolg deur in 'n kortbegrip van sy leer 'n sewetal verskillende 
'waarhede, eintlik 'waarheidsgroepe' net te noem, sonder verduideliking. 
Saam vorm die 37 afsonderlike items in die sewe groepe die ‘vereistes vir 
verligting’ [Bodhipakkhiya-dhammal], die skering en inslag van die hele pakket 
van die Boeddha-lering: 


3.50 En watter waarhede is dit? Hulle is: 


e die vier aandagtighede 

e die vier regte inspannings 

e die vier weë na krag 

e die vyf vermoëns 

- die vyf kragte 

e die sewe verligtingsfaktore 

- die edel agtvoudige pad. 

In meer besonderhede genoem, behels elk: 


Die vier aandagtighede [cattaro satipatthana] 


Aandagtige meditasie oor: 


- liggaam [kaya] 

e sensasies [vedana] 
e gees (bewussynstate soos emosies, wil) [citta] 
e geesobjekte (geesinhoude) [dhamma]. 


Die vier regte inspannings [cattêro samma-p-padhana]: 


e die inspanning om slegte geestesstate te ‘vermy’ [samvara] 

e die inspanning om slegte geestesstate te ‘oorkom’ [pahana] 

e die inspanning om goeie geestesstate te ‘ontwikkel’ [bhavana] 

e die inspanning om goeie geestesstate te ‘behou’ [anurakkhana]. 


Die vier weë na krag [cattêro iddhipada): 


e voorneme [chanda] 

e inspanning [viriya] 

e gedagte [citta] 

e ondersoek [vimamsal. 


Die vyf vermoëns [pafic’ indriyāni ]: 


e vertroue [saddha] 

e energie [viriya] 

e aandagtigheid [sati] 

e konsentrasie [samādhi] 


e wysheid [paffa]. 
Die vyf geesteskragte [pañca balāni]: 


e vertroue [saddhā] 

e energie [viriya] 

e aandagtigheid [sati] 

e konsentrasie [samādhi] 


e wysheid [paffa]. 
Die sewe verligtingsfaktore [satta bojjhańñgā]: 


* aandagtigheid [sati] 

* ondersoeking van verskynsels [dhamma-vicaya] 
e energie [viriya] 

e vreugde [pit/] 

e kalmte [passaddh/] 

e konsentrasie [samādhi] 

e gelykmatigheid [upekkhā]. 


Die edel agtvoudige pad [ariyo atthangiko maggo]: 


e regte siening [samma ditthi] 
e denke [sankappa] 

e spreke [vaca] 

e handeling [kammanta] 

e lewenswyse [&/iva] 

- inspanning [vayama] 
e aandagtigheid [sati] 
e konsentrasie [samādhi]. 


Bogenoemde mag lyk na taamlike herhaling. Tog is dit nie die geval nie. In 
verskillende groepe dra gelykluidende woorde ’n ander skakering, wat mekaar 
komplementeer. Die verskil tussen die vyf skynbaar identiese woorde en 
begrippe van die vyf ‘vermoëns’ en die vyf ‘geesteskragte’ is dat eersgenoemde 
betrekking het op kapasiteite as sodanig; laasgenoemde, op 'n gevorderde 
staat van fermheid waar hulle nie meer deur hulle teenoorgesteldes ontwortel 
kan word nie (Nyanatiloka 1980, bl. 35). Saam vorm al sewe en dertig die 
korpus ‘dimensies van verligting’ [bodhi-pakkhiya] (vgl. Buddhaghosa 1979, 
bl. XXIIL.33 ev; Gethin 1992; Nyanatiloka 1980, bl. 41). 


Vir lesers uit ’n Christelike agtergrond kan bogenoemde lys van sewe 
afdelings vergelyk word met die hoofde van ’n ‘kortbegrip’ van die Christelike 
leer (bv. 'n lys soos die volgende sewetal: die twee nature, die drie persone, die 
drie teologiese deugde, die vier evangelies, die sewe doodsondes, die tien 
gebooie, en die twaalf geloofsartikels). Die belang van hierdie ‘Boeddhistiese 
kortbegrip’ so teen die einde van die openbare optrede en lewe van die Boeddha 
kan moeilik oorskat word. Dit gee ’n bondige opsomming van die kernitems 
waarop die leer van die Boeddha, volgens klassieke Theravāda-insig, neerkom. 


Let daarop dat die hoorder en/of leser hier slegs van hoofde, opskrifte, 
voorsien word, nie van gedetailleerde inhoud nie. Tog kan ’n wesenlike verskil 
tussen Boeddhisme en Christendom reeds opgemerk word: In ’n vergelykbare 
kernopsomming van die Christelike leer sal die element van gehoorsame geloof 
in Christus as Goddelike bemiddelaar sentraal staan. Die Boeddhistiese lys lê ’n 
ander hoofaksent, naamlik op die selfverantwoordelike geestesontwikkeling 
van die volgeling van die Boeddha as voorbeeld van verligting. Die Boeddhistiese 
lys belig die pad na verligting en die inhoud en ervaring van verligting. 


V.B.11. Onderrig aan die monnike: Sentrale waarheid 
en sentrale taak (3.51) 


3.51 Toe het die Deurlugtige gesê: 
“Nou, monnike, bevestig ek aan julle: 
‘Wesenlik vervallend is saamgestelde dinge - 
verwerf met ywer jul heil.” 
Nie lank van nou af nie 
sal die volle verligting van die Tathagata plaasvind. 
Drie maande van nou af 


1» 


sal die Tathāgata volle verligting bereik. 

Dit het die Deurlugtige, die gelukkige, die leraar, gesé. En toe: 
“Ryp is my jare en kort my leeftyd. 

Ek verlaat julle, gaan heen, neem toevlug in myself. 
Monnike, wees noulettend, aandagtig en deugsaam. 
Konsentreer jul voorneme en beskerm jul gedagtes. 

Wie onvermoeibaar volgens hierdie waarheid en dissipline leef 

sal die kringloop van geboorte verlaat 
lyding beëindig.” 


Die Boeddha vat die wese van sy leer saam: Die mees fundamentele ontologiese 
feit, mees fundamentele soteriologiese uitgangspunt, mees fundamentele 
etiese imperatief. Die res van sy boodskap werk hierdie sentrale temas uit en 
verduidelik dit. 


V.B.12. Afskeid van Vesalr (4.1) 


Die volgende oggend het die Deurlugtige vroeg opgestaan, aangetrek, sy 
kleed en kosbak geneem en Vesalf op 'n bedelrondte besoek. Na sy terugkeer 
uit Vesall en ete: 


41 .. het hy met 'n olifantblik na Vesêl teruggekyk en aan die 
eerbiedwaardige Ananda gesê: 


“Ananda, dit was die laaste keer dat die Tathagata Vesālī sal sien. Nou 
sal ons na Bhandagama gaan.” 


“Ja heer.” het die eerbiedwaardige Ananda die Deurlugtige instemmend 
geantwoord, en die Deurlugtige het met 'n groot geselskap monnike 
na Bhandagama gegaan en daar oorgebly. 


Die proses van afskeid duur voort. Die Deurlugtige se fisieke ruimte word 
kleiner, sy plekke minder, maar sy geestelike ruimte groter. 


Die ‘olifantblik’ [néga-apalokitam] behels dat die Boeddha soos ’n olifant 
nie net sy kop nie, maar sy hele liggaam draai in die rigting waarheen hy kyk 
(reds. Rhys Davids & Stede 1975, bl. 349). Dit het geen anatomiese nie, maar 
wel 'n geestelike dimensie. In die vroeë Boeddhisme het die olifant 'n besondere 
simboliese betekenis van krag, geduld, getrouheid en wysheid gehad. Dit het 
veral op die Boeddha betrekking gehad. Hierdie eienskappe blyk ook in die 
wyse waarop hy van hierdie stad afskeid neem. Hy doen niks vlugtig, angstig 
of haastig nie. Nog 'n besondere eienskap van ’n olifant, kan ons bydink, is die 
fisiese teenwoordigheid van hierdie groot dier. Dit geld ook van die Boeddha 
in hierdie moment. Ook dat 'n olifant oor 'n buitengewone geheue beskik. 
Watter rykdom aan assosiasies sou nie op hierdie oomblik van terugkyk, 

terugdink, deur die gedagtes van die Boeddha geflits het nie. 'n Waarderend 
relativerende sin vir plek is 'n wesenlike deel van 'n mens se kortstondige 
oriëntering in die wêreld, ook van 'n Boeddha. 'n Olifant is inderdaad ’n 
indrukwekkende simbool, teenwoordig op die Afrikaanse veld soos ook op die 
Indiese veld. Dit is nie bewapen met verorberende, skrikinboesemende slag- 
en skeurtande soos die leeu, simbool van wêreldlike, politieke mag nie maar, 
toegerus met groot fynhorende ore en ’n fynruikende, onderskeidende, tog 
ook as dit moet kragtig handelende slurp, is die olifant simbool van geestelike 
gesag. Uiteindelik wyk koning leeu voor groter, sterker olifant. 


Die Boeddha verpersoonlik in hoogste mate die faktore van verligting. 
Hy is noulettend aandagtig bewus van wat hier afspeel. Wat hy doen, doen 
hy met intense konsentrasie, totaal, liggaam en gees. Hy draai sy hele 
liggaam, kyk met sy totale wese, onthou volkome, neem heeltemal afskeid. 
Met volkome kalmte en intense vreugde, energiek en gelykmatig, het hy 
volkome insig in die situasie. Dit is voltooi. Dan beweeg hy verder, sonder 
verwyt of spyt, verraad of vrees. Hy is volkome rustig en in beheer van 
homself en die situasie. Daar is geen drama nie, wel 'n diep besef van die 
verganklikheid van dinge. Een of ander tyd gebeur alles 'vir die laaste keer' 
[pacchimakam]. 


V.B.13. Bhandagama: Drie waarhede en as vierde 
hulle ware uitkoms (4.2-4.6) 
Op die onverstoorbare en tog ontroerende afskeid van Vesall volg nou, terug in 
Bhandagama, 'n verduideliking van hoe die proses van tallose herhaalde afskeid, 
van hergeboorte weer en weer, lewe na lewe, tot 'n einde gebring word: 
4.2 Toe het die Deurlugtige die monnike toegespreek: 
“Monnike, vanweë niekennis, niebegrip van vier waarhede 


was daar vir my sowel as julle langdurige herhaaldelike hergeboorte, 
deurkruising van een lewe na die ander. Watter vier? 


.. edel moraliteit, edel konsentrasie, edel wysheid en edel bevryding ... 
Maar vanweë kennis en begrip 
van edel moraliteit, edel konsentrasie, edel wysheid en edel bevryding 
is bestaansbegeerte afgesny, die bestaansbasis vernietig, 
sal daar geen hergeboorte meer wees nie.” 


4.3 Dit het die Deurlugtige, gelukkige, leraar, gesé en vervolg: 
“Moraliteit, konsentrasie, wysheid en hoogste bevryding: 
hierdie subliemste waarhede het Gotama helder ontdek 

en het die helder Verligte lydensbeëindiger 
die monnike geleer.” 

4.4 Tydens sy verblyf in Bhandagama het die Deurlugtige die monnike 
indringend geleer: 


“Dit is moraliteit; dit is konsentrasie; dit is wysheid. 
Konsentrasie, deurdring van moraliteit, is vrugbaar en voordelig; 
wysheid, deurdring van konsentrasie, is vrugbaar en voordelig. 

'n Gees deurdring van wysheid word volkome vry van die besoedelinge 
sintuigsbegeerte, bestaansbegeerte, valse sienings, onkunde.” 


Hierdie les, in Bhandagama gegee, het die Boeddha verder reisend ook in 
Hatthigama, Ambagama en Jambugama herhaal, en toe sy voorneme teenoor 
Ananada uitgespreek om na Bhoganagara te gaan. Dit gebeur. Hy gaan voort 
met sy lesingtoer. 


Naby sy eie volkome agterlaat van die proses van hergeboorte, inderdaad 
van die lewensproses as sodanig, verduidelik die Verligte wat die oorsaak is 
van daardie proses, so vervul met onkunde, begeerte (bestaansbegeerte) en 
weersin (vrees). Hy dui ook aan hoe dit oorwin word. Hergeboorte 
[sandhavitam, punabbhavo], herhaaldelike deurloping van een lewe na die 
ander [samsaritam], is 'n gevangenskap waarin die Boeddha self ook 
langdurig opgesluit was. 


Die basiese oorsaak van hergeboorte, word gesê, is niekennis [an- 
anubodha] en niebegrip [a-pativedha]. Wysheid (kennis en begrip), bedoeld 
in moraliteit en meditasie, is ook die basis van bevryding. 


Die viertal bestaan uit die drie groot afdelings van die Agtvoudige Pad, 
naamlik moraliteit [sila], meditasie [konsentrasie: samādhi] en wysheid 
[oaññā], wat uitloop op die vierde, naamlik die resultaat: bevryding [vimutt/] 
van die hele proses. So verloop die weg na beëindiging van hergeboorte. 
Impliseer dit, durf ons tendensioneel vertolk, noodwendig onontwykbaar 
negatiewe lewensverwerping? Nee. Dit roep op tot 'n hoë lewenskwaliteit van 
optimale minimalisme, tot voordeel van mensself, die hele aarde en die 
mensewêreld daarop, met volle aanvaarding van jou niepermanensie: nie as 
bose lot nie, maar inteendeel as waarde-toevoegende bestemming, toekoms, 
keuse, manifestasie van triomfantelike vryheid. 


V.B.14. Bhoganaraga: Beveiliging van 
nalatenskap (4.7-4.11) 


(a) absolute maatstaf 
4.7 In Bhoganagara het die Deurlugtige by die Ananda heiligdom vertoef 
en aan die monnike gesé: 

4.8 


4.9 


4.10 


4.11 

“Monnike, aangaande vier maatstawe sal ek julle onderrig. Luister goed 
en gee aandag, en ek sal praat.” 


“Ja heer,” het die monnike die Deurlugtige geantwoord, en hy het gesê: 


Monnike, gestel 'n monnik sou sê: 


“Vriende, dit het ek van aangesig tot aangesig by die Deurlugtige 
gehoor en van hom ontvang. Dit is die waarheid, die dissipline, die leer 
van die leraar.” 


“Monnike, dan moet julle wat daardie monnik gesê het, nóg aanvaar nóg 
verwerp. Sonder aanvaarding of verwerping moet julle noukeurig van sy 
woorde en die strekking daarvan kennis neem en dit langs die suttas plaas 
en met die dissipline vergelyk. As hulle nie met die suttas en dissipline 
ooreenstem nie, moet tot die gevolgtrekking gekom word: ‘Dit is beslis nie 
die woord van die Boeddha nie, is deur hierdie monnik verkeerd verstaan,” 
en julle moet dit van die hand wys. Maar as hulle met die suttas en dissipline 
ooreenstem, moet tot die gevolgtrekking gekom word: ‘Dit is beslis die 
woord van die Boeddha, is deur hierdie monnik reg verstaan.” 


“Dit, monnike, moet julle in gedagte hou as die eerste maatstaf.” 


Monnike, gestel 'n monnik sou sê: 


“In 'n sekere plek woon daar 'n gemeenskap ouderlinge en 
vooraanstaande leraars. Dit het ek by daardie gemeenskap gehoor en 
ontvang. Dit is die waarheid, die dissipline, die leer van die leermeester.” 


“Monnike, dan moet julle wat daardie monnik gesê het, nóg aanvaar 
nog verwerp. (wat nou volg, is dieselfde as 4.8)” 


“Dit, monnike, moet julle in gedagte hou as die tweede maatstaf” 


Monnike, gestel 'n monnik sou sê: 


“In 'n sekere plek woon daar talle ouderlinge, hoogs geleerd, handhawers 
van die tradisie, kenners uit hoof en hart van die leer, die dissipline en die 
opsommings vir leer en lewe. Dit het ek by daardie ouderlinge gehoor en 
ontvang. Dit is die waarheid, die dissipline, die leer van die leermeester.” 


“Monnike, dan moet julle wat daardie monnik gesê het, nóg aanvaar 
nog verwerp. (wat nou volg, is dieselfde as 4.8)” 


“Dit, monnike, moet julle in gedagte hou as die derde maatstaf” 


Monnike, gestel 'n monnik sou sê: 


“In 'n sekere plek woon daar een ouderling, hoogs geleerd, handhawer 
van die tradisie kenner uit hoof en hart van die leer, die dissipline 
en die opsommings vir leer en lewe. Dit het ek by daardie ouderling 

gehoor en ontvang. Dit is die waarheid, die dissipline, die leer van die 
leermeester.” 


“Monnike, dan moet julle wat daardie monnik gesê het, nóg aanvaar 
nog verwerp ... (wat nou volg, is dieselfde as 4.8)” 


“Dit monnike, moet julle in gedagte hou as die vierde maatstaf” 


Die episode wat hier verhaal word, is waarskynlik uit 'n later periode afkomstig, 
toe die charismatiese leierskap van die Boeddha na sy heengaan reeds ’n 
geruime tyd al oorgegaan het in die institusionele leierskap van die sangha, en 
toe daar reeds 'n vaste Theravada-kanon gevestig was. Die vraag is: Aan 
watter maatstaf kan, moet, waarheidsaansprake aangaande die Boeddha, die 
leer, die monnikedissipline uiteindelik, finaal, geverifieer word? Die antwoord 
is: slegs die kanon. Alhoewel dit moontlik is dat hier na die kanon in ’n nog 
mondelinge formaat verwys word, word 'n geskrewe teks hier waarskynlik 
veronderstel. Die kanon, wat oor 'n aantal eeue mondeling oorgelewer is en in 
hierdie proses stellig ontwikkel het en aangepas is, is in die eerste eeu VAJ in 
Sri Lanka op palmblare neergeskryf. 


Die Theravada-kanon [Tipitaka, letterlik: ‘drie mandjies] wat in hierdie 
gedeelte veronderstel word, bestaan uit drie dele: die lewenskode vir monnike 
en nonne [Vinaya Pitaka]; die leringe van die Boeddha aan monnike, nonne en 
leke [Sutta Pitaka]; en die diepteleringe van die Boeddha, sistematies georden 
[Abhidhamma Pitaka]. 


Die Boeddha is hier besig om sy nalatenskap te verseker deur sekere 
maatstawe namens sy monnike te toets met die oog op die getroue, ware 
oorlewering van sy leer; inderdaad van sy werklik gesproke woorde. Ons het 
hier waarskynlik ’n anakronistiese element, 'n historiese terugprojektering 
vanuit 'n latere situasie toe daar al 'n meningsverskil kon gewees het 
aangaande sy presiese woorde. Die verhaal van hierdie episode dateer dus 
uit 'n later tyd. 


Hier word vier hipotetiese monnike aan die woord gestel, elk met 'n ander 
gesaghebbende bron van inligting oor wat die presiese woorde van die 
Boeddha was, en wat dus by implikasie met groot stelligheid die waarheid 
[Dhamma], die dissipline [Vinaya] en die leer [sSasanam] van die leermeester is: 


e Die eerste monnik verklaar dat hy dit van aangesig tot aangesig uit die 
mond van die Boeddha self gehoor en van hom ontvang het. 

e Die tweede monnik verklaar dat hy dit by 'n gemeenskap ouderlinge 
[samgho satthero] gehoor en van hulle ontvang het. 

e Die derde monnik verklaar dat hy dit gehoor en ontvang het van talle 
ouderlinge, hoogsgeleerd [bahusutta], handhawers van die tradisie 
[agatagama], kenners uit hoof en hart [dhara; letterlik ‘draers’] van die leer 
[dhamma-], die dissipline [vinaya-] en die opsommings vir leer en lewe 
[matika-]. Sulke indrukwekkende figure is intiem vertroud met die bronne 

en oorlewering aangaande die leer en die lewenskode, en die opsommings 
van die filosofiese dele van die Abhidhamma [matikê genoem, bestaande 
uit kompakte lyste met komplekse kategorieé en subkategorieé]. Ons 
vertaling wil deurgee dat hulle dit nie slegs gememoriseer het nie Cn 
indrukwekkende prestasie), maar ook met die hart geken het (dit as 
geestelike dissipline verinnerlik het). Geleerder, indrukwekkender, 
betroubaarder, gesaghebbender as hierdie figure is daar nie. 

e Die vierde monnik verklaar dat hy dit gehoor en ontvang het van een 
ouderling, hoogsgeleerd, handhawer van die tradisie, kenner uit hoof en 
hart van die leer, die dissipline en die opsommings vir leer en lewe. Hier is 
‘die woord van die Deurlugtige' [Bhagavato vacanam], so is verseker, van 
een so ’n figuur ontvang. 


Hoe moet die monnike reageer op hierdie vier aansprake - elk in eie reg haas 
onweerspreeklik, onweerstaanbaar - op wat die onderrig van die Boeddha 
behels? In klassieke Protestantse taal, die Theravada kanon is norma normans 
[‘normerende norm'], alle ander gesagsinstansies, hoe indrukwekkend ook al, 
is norma normata [afgeleide, 'genormeerde norme’]: 


e Wat aangebied word, moet nie sommer summier impulsief aanvaar of 
verwerp word nie. 

e Wat aangebied word, moet noukeurig met die sutta's en die dissipline 
vergelyk word. Wat daarvan afwyk, is vals, wat daarmee ooreenstem, is 
waar. 

e Indien die aanbieding van 'n monnik afwyk van die kanon, moet die 
onwaarheid daarvan ondubbelsinnig aangedui word; indien dit met die 
Kanon ooreenstem, moet die waarheid daarvan duidelik uitgespreek word. 

e Indien die monnik se aanspraak vals is, moet tot die gevolgtrekking 
gekom word dat hy ‘verkeerd verstaan’ het [du-g-gahitam], indien sy 
aanspraak waar is, het hy ‘reg verstaan’ [su-g-gahitam]. Opvallend is die 
milde oordeel oor hom as persoon. Inderdaad 'n geval van suaviter in 
modo, fortiter in re: morele welwillendheid en wellewendheid, verbind 
met intellektuele onkreukbaarheid. So ’n foutief denkende monnik word 
nie vervloek, tot die dood veroordeel, lewend as ketter verbrand of tot 
die hel verdoem nie. 

e Opvallend is ook dat die woord van die Boeddha hier die finale sluitsteen 
is. Die vraag na die waarheid van die Boeddha-woord self word nie aan die 
orde gestel nie. Die teks vra nie ‘Wat is waar nie?, maar ‘Wat het die 
Boeddha gesé?’ Ons moet egter nie te veel hierin lees nie. In die kanon kom 
dit duidelik aan die lig dat die Boeddha vryelik en vriendelik aan oop 
gesprekke deelgeneem het en nie as outoritêre figuur opgetree het nie, 
laat staan nog as onweerspreekbare profeet van 'n bonatuurlike openbaring. 


Om die reikwydte van die vroeg-Boeddhistiese hantering van die 
waarheidsvraag enigsins toereikend te dek, sou ons ruimte ver te buite gaan. 
Daarvoor sou 'n standaardwerk soos Jayatilekke (1963) geraadpleeg kon word. 

Dus word hier met slegs twee verwysings volstaan om ’n breér konteks te 
suggereer. 


In die Brahmajala Sutta (D 1) word die vraag geopper hoe 'n mens op weg 
na verligting behoort te reageer op persoonlik neerhalende kritiek of lofprysing, 
of sulke uitinge uitgespreek ten opsigte van 'n groep waarmee so 'n mens 
identifiseer. In soverre sulke persoonlike elemente gewoonlik sterk openlik of 
sluipend teenwoordig is in sogenaamd objektiewe gesprekke, sluit dit wel aan 
by die kwessie wat in die teks hierbo behandel word. D 1.5 en D 1.6 is duidelik: 


e Monnike aan die ontvangskant van negatiewe, afbrekende kritiek of 
ophemelende lofprysing moet nie emosioneel betrokke raak deur wrewel, 
ensovoorts, in die eerste geval en opgetoënheid in die tweede geval nie. Dit 
Sou 'n vertroebelende effek hê op die moontlikheid om nugter by die waarheid 
uit te kom, en sou inderdaad ’n struikelblok wees op die lewensweg van die 
monnik. Die monnike word gewys op die weg van feitelike korrektheid en 
redelike diskussie, gesentreer in selfloosheid. Dit is hoe die Boeddha en die 
vroeë beweging hulleself opgestel het in die arena van intense meningsverskille, 
groepsvorming en religieuse institusionalisering van destyds. 


In die Majjhima Nikaya 38 [Maha-tanha-sankhaya-sutta (Groot Sutta oor die 
vernietiging van begeerte)] (red. Trenckner 1979, bl. 256-271) vind ons ’n 
verdere aksent. Daar gaan dit tot op ’n sekere hoogte oor dieselfde saak as die 
verse van die Boeddha se huidige vermaning: moenie onkrities inval by wat 
enige leermeester mag sê nie. Majjhima Nikaya 47 [Vimamsaka sutta] 
beklemtoon dit eweneens (kyk hoofstuk IV.B). Die kanon word nie geisoleerd 
as finale maatstaf voorgelê nie: 


e Die oorlewering word gekorreleer met die individuele, geïnformeerde, 
opgevoede ervaring van die denkende monnik self. Die waarheid is 
immers ervaringsmatig verifieerbaar [ehipassika: letterlik ‘kom-kyk-lik’]. 
Dit is egter nie uit die lug gegryp of subjektiewe willekeur nie, maar berus 
op die lering van die Boeddha, op sy beurt toetsbaar aan die waarheid, 
en in die oorlewering bewaar. Getrouheid aan Buddha, dhamma en 
sangha-tradisie moet nie gereduseer word tot 'n fundamentalistiese 
skripturalisme nie. Sowel die vermanings in tekste soos die Majjhima 
Nikaya 38 en 47 as die vermaning in ons huidige verse kom neer op ’n 
sirkel (wat nie noodwendig 'n bose sirkel is nie), die kringloop, 
wisselwerking tussen die oorspronklike leer van die Boeddha en die 
denkende toeëiening daarvan deur die volgeling, miskien in 'n veel later 
situasie as die een waarin die Boeddha geleer het. Nou gaan dit nie slegs 
oor die vraag na waarheid in die sin of dit ooreenstem met die woord van 
die Boeddha of nie, maar oor eksistensieel verifieerbare waarheid. ’n 
Venster gaan oop na die waarheidsvraag as sodanig, met die verdere 
implikasie dat die Boeddha verstaan en waardeer kan word deur 'n galery 
van groot metafisies mistieke geeste, oop na ’n gesigseinder van stilte. 

Daar is ’n ruimte groter as die geykte tradisie van enige religie en as 
enige subjektiewe opvatting en formulering, hoe subtiel ook al. Dit is in 
ons tyd van intense religieuse ontmoeting van groot belang, waarby 
hierdie toeëiening van die ou leer aansluit. 


Dit is opmerklik dat verse 4.7-4 11 uitsluitlik melding maak van 'n enkele monnik 
wat valslik denkend en sprekend of waar denkend en sprekend is. Die 
brandende vraagstuk van verskillende kollektiewe opinies word nie geopper 
nie, miskien slegs heel indirek gesuggereer. Die Boeddhisme was van die begin 
af met uiteenlopende kollektiewe opvattings gekonfronteer: daar was 
ongeveer 18 verskillende Hinayana-skole en ook nog die groterwordende 
onderskeid tussen Theravada en Mahayana. Ons kan aanneem dat dieselfde 
hermeneutiese etos as wat ten opsigte van 'n enkele monnik voorgeskryf 
word, ook ten opsigte van groepe monnike sal geld. 


(b) Die Deurlugtige sluit sy besoek aan Bhoganagara onverstoorbaar doelgerig 
af met ’n standaardlesing oor moraliteit, konsentrasie en wysheid. 


V.B.15. Pava: Laaste maaltyd, tweede siekteepisode 
(4.13-4.20) 


Vervolgens vertrek die Deurlugtige met 'n groot gevolg van monnike na Pava, 
waar hy verblyf inrig in die mangoplantasie van 'n smid, genaamd Cunda 
(4.13). Toe Cunda van sy teenwoordigheid hoor, het hy na die Boeddha gegaan, 
hom eerbiedig gegroet en eenkant gaan sit, en die Boeddha het hom 
aangaande die heilsweg geleer. Wat die inhoud en strekking van die Boeddha 
se les was, word nie aangedui nie, maar dit sou stellig ’n uiteensetting van die 
basiese temas van sy leer gewees het: 


4.14 Cunda die smid het gehoor dat die Deurlugtige na Pava gekom en verblyf 
ingerig het in sy mangoplantasie. Hy het na die Deurlugtige gegaan, hom 
eerbiedig gegroet en eenkant gaan sit, en die Deurlugtige het hom met 
lering oor die dhamma onderrig, geinspireer, aangemoedig en verbly. 


4.15 Toe, onderrig, geinspireer, aangemoedig en verbly deur die lering oor 
die dhamma het Cunda die smid die Deurlugtige aangespreek: 
“Mag die Deurlugtige instem tot 'n maaltyd saam met die orde van 
monnike môre by my.” 
Die Deurlugtige het stilswyend ingestem. 


4.16 Toe Cunda die instemming van die Deurlugtige sien, het hy van sy 
sitplek opgestaan, die Deurlugtige eerbiedig gegroet en vertrek, met 
die Deurlugtige aan sy regterkant. 


417 Aan die einde van die nag het Cunda die smid in sy woning harde en 
sagte voedsel en 'n groot maat truffels voorberei, en aan die Deurlugtige 
bekend gemaak: 

“Heer, dit is nou tyd. Die maaltyd is gereed.” 

Die beskrywing van die onderrigstyl van die Boeddha (4.14) is nie verbasend 
nie. Dit is in die eerste plek, soos die hoorder sou verwag, sterk kognitief, die 
eerste element daarvan is intellektuele inhoud, 'onderrig. Dan volg twee 
elemente op die wil van die hoorder gerig: ‘inspirasie’ (motivering om die weg 
in te slaan), en 'aanmoediging' (om beslis en volhardend voort te gaan), en die 
emosionele ervaring van ‘blydskap. In hierdie konteks van grootsheid van 
denke en ervaring speel 'n element van sosiale vermaak, wyd populêre 
massakommunikasie, geen rol nie. 


Cunda, deur die les van die Boeddha oortuig, nooi die Meester en sy 
gevolg uit vir 'n maaltyd by hom aan huis die volgende dag. Soos sy 
gewoonte was, neem die Boeddha die uitnodiging stilswyend aan. Uit die 
konteks kan ons aflei dat Cunda, 'n opgeleide vakman van die tyd, welaf 
was. Hy het huis toe gegaan en die nag voedsel voorberei of, meer 
waarskynlik, laat voorberei. 


Afgesien van 'n vriendskapsmaal is dit ook 'n bestemmingsmaal, 
vergelykbaar met die laaste maal van Jesus saam met sy dissipels in Jerusalem. 
Die plegtige aankondiging van Cula - ‘Heer, dit is nou tyd [ka/o bhante]. Die 
maaltyd is gereed [nitthitambhattam] - bevestig dit, al het hy dit nie self besef 
nie. Sy woorde is meer as 'n tydsaankondiging en 'n stelling oor die gereedheid 
van die kos. Nou, met hierdie maal, gaan iets van groot betekenis gebeur nie 
slegs vir die Boeddha persoonlik en sy gevolg nie, maar vir die mensheid as 
geheel, selfs met kosmiese relevansie, word as't ware onbewustelik geprofeteer. 
Dit is 'n nag en dag van bestemming, vergelykbaar met die nag en dag waarin 
Jesus verraai en gekruisig is. Hier is egter geen negatiewe sentimente aanwesig 
nie. Die toneel is nie 'n situasie van verraad en haat nie, maar van goedbedoelde 
gasvryheid. 


Daar was van oudsher nie eenstemmigheid oor wat aan die Boeddha 
voorgesit is nie. Rys en koek, word algemeen aanvaar, was deel van die ete, 
soos gebruiklik in die tyd. Groter meningsverskil omring die volgende gereg, 
sikara-maddavam (vol. Duncan 2015, bl. 180; Walshe 1995, bl. 571-572). Twee 
opvattinge word gewoonlik gehuldig: varkvleis of truffels. Dikwels word ’n 
keuse tussen hierdie twee moontlikhede nie op historiese gronde gemaak nie, 
maar op 'n veronderstelling aangaande die dieet van die Boeddha en sy 
sangha, spesifiek die vraag of hulle vegetaries was. Hier word volstaan met die 
vertaling ‘truffels? Vegetarisme was in Indiese Boeddhisme nie noodwendig 
vir almal verpligtend in die geval nie, en in die landelike Indiese samelewing 
van destyds sou ’n uitsluitlik vegetariese dieet problematies gewees het. Die 
Boeddha het in elk geval geen bindende reël in hierdie verband neergelê nie, 
behalwe dat die monnike nie die vleis van enige dier wat spesiaal vir 
hulle geslag was, sou eet nie. Hulle was ook nie verplig om alles wat in hulle 
kosbakke geplaas is, te eet nie. Natuurlik sou hulle ook nie self enige lewende 
wese doodmaak om te eet nie. So 'n spesifieke, toegespitse verbod sou ’n 

impetus in die rigting van ’n algemene afwending om vleis te eet hê. ‘Vleis’ as 
abstraksie, losgemaak van ‘hierdie dier’ of ‘hierdie lewende wese, bang om 
doodgemaak te word, word by dieper medelydende nadenke as ’t ware hier 
voor die eter, met die eter as medepligtige, keelaf gesny, tjankend protesterend 
en sidderend bang. 


Daar is stellig ook breër sosiale, kulturele, natuur- en landbou-dimensies 
aan die eet van vleis verbonde. Dieet hang af van die beskikbare voedsel in ’n 
omgewing. In die droé binneland van Suid-Afrika, byvoorbeeld, sou die San 
nie kon oorleef het sonder vleis nie. Bygesê, hulle het die onvermydelike 
doodmaak van 'n dier soos 'n eland omring met eerbiedige en dankbare 
religieuse ritueel. Dieselfde geld vir die voedsel van setlaars in die droë 
binneland van die sewentiende eeu af, en van 'n streek soos Tibet. Aan 
die ander kant, moenie vergeet word dat diere in die Westerse tradisie dikwels 
vanselfsprekend en met groot minagting beskou is as kos, sonder enige 
nadenke oor hulle as sensitiewe lewende wesens met 'n groot mate van begrip 
en emosie. Om 'n kras voorbeeld te noem: Descartes het hulle as masjiene 
beskou op wie viviseksie toegepas kan word. 


Feuerbach het 'n slim formule gemunt: 'Die mens is wat hy eet 
[der Mensch ist was er isst]: Daarmee het hy altans tot op 'n sekere hoogte 
bedoel dat 'n mens tot materie gereduseer kan word. Sy aforisme sou ook 
opgeneem kan word as verwysend na die onomstootlike feit dat 'n mens se 
liggaamlike en ook geestelike gesondheid grootliks bepaal word deur wat 
jy eet. Daardie opvatting sou Boeddhisties gesproke, geen probleem wees 
nie. In ons huidige konteks sou die ‘is’ en die ‘eet’ met groot stelligheid ook 
omgeruil kan word. In wat en hoe jy eet, druk jy jou totale instelling as 
mens uit: ‘eet’ uiter ‘is.’ Wys my wat jy eet en ek sal jou sé wie jy is. Drink 
en eet, byvoorbeeld van vleis (eerder: 'n doodgemaakte lewende, individuele 
dier) het uitkringende sielkundige, etiese, sosiale, ekonomiese en politieke 
veronderstellings en implikasies. Met inagneming van 'n skaal van 
begripsvermoë en emosies in 'n lewensryk wat evolusionêr ontwikkel het 
en gerangskik is, geintegreer met 'n Boeddhisties geinspireerde etos, sou 
onderskeide tussen die eet van, byvoorbeeld, vis en soogdiere waarskynlik 
tog wel getref kon word. 


Uiteindelik, in 'n Boeddhistiese dampkring, sal die vraag na vleis eet al dan 
nie neerkom op die persoonlike oordeel van die individu met verwysing na 
‘regte handeling’ [samma-kammanta] en ‘regte lewenswyse’ [samma-afiva]. 
Tradisioneel sluit die eerste alle doodmaak in, en die tweede skade aan ander 
lewende wesens, met inbegrip van doodmaak. 


Vooruitlopend op 4.20, kan die moontlikheid geopper word dat die dood 
van die Boeddha medies gesproke nie direk gekoppel hoef te word aan die 
bepaalde gereg nie, maar aan ouderdom te wyte was (Duncan 2015, bl. 180), 
spesifiek inflammasie van die ingewande weens onvoldoende bloedtoevoer, 

met noodlottige gevolge vir ’n bejaarde. Van so iets sou die vroeé Boeddhiste 
nie bewus kon gewees het nie, en van die begin af is die gereg, wat dit ook al 
was, as oorsaak van die dood van die Boeddha beskou: 


4.18 Vroeg die môre het die Deurlugtige aangetrek, sy bedelbak en bokleed 
geneem en saam met die geselskap monnike na die woning van Cunda 
gegaan, op die aangewese plek gaan sit en gesê: 

“Cunda, bedien my met die voorbereide gereg, en die geselskap 
monnike met die ander harde en sagte voedsel.” 

“a, heer,” het Cunda ingestem, die Deurlugtige met die voorbereide 
gereg bedien, en die geselskap monnike met die ander harde en sagte 
voedsel. 


4.19 Toe het die Deurlugtige Cunda, die smid, aangespreek met die woorde: 

“Cunda, begrawe wat van die gereg oorgebly het, in 'n gat. Ek sien 
niemand in die wêrelde van gode of bose geeste of onder die lewende 
wesens van askete en Brahmane, gode en mense wat, as hulle dit sou 
eet, dit sou kon verteer nie, behalwe die Tathagata.” 
“Ja, heer,” het Cunda ingestem, en wat van die gereg oorgebly het, in 
'n gat begrawe. Toe het hy na die Deurlugtige gegaan, hom eerbiedig 
gegroet en eenkant gaan sit. Die Deurlugtige het hom met lering oor 
die dhamma onderrig, geinspireer, bemoedig en verbly, en toe van sy 
sitplek opgestaan en vertrek. 


In hierdie wending in die verhaal, so word dit hier verstaan, is die moeilike 
gereg simbool van die unieke lewensbestemming van die Boeddha, nou naby 
sy einde. Verse 4.18 en 4.19 word hier nie bloot letterlik opgeneem nie. Selfs vir 
gode en ander geeste, afgesien nog van askete en Brahmane, sou sy lewe, lot 
en bestemming onhanteerbaar veeleisend, onverteerbaar wees. Dit gaan hier 
nie oor bloot sy fisiese spysvertering nie, maar veral oor sy geestelike kapasiteit. 
Tog is hy en verrig hy (nie plaasvervangend nie, maar voorbeeldig) waarvoor 
elke ander mens in sy en haar diepste wese bestem is, om verligting te bereik 
en, moreel volkome suiwer en in denke tot volkome insig ontwikkel, vreesloos 
heen te gaan, anderkant die hoop en verwagting van 'n hiernamaalse lewe, 
hetsy ewig in 'n hemel met gode of ’n hel met bose geeste, of ’n eindelose 
herhaling op aarde tussen mense. 


Opvallend is die parallel van die laaste maaltyd van die Boeddha met die 
laaste maaltyd van Jesus saam met sy dissipels (vol. Luk. 22:1-23). Die fisiese 
verband tussen kos en lewe is simbolies en voor die hand liggend. Anders as 
die Christus in die Christelike tradisie, ondergaan die Boeddha in hierdie 
vroeg-Boeddhistiese vertelling egter geen toorn of haat nie. 


Hierdie twee verse handel oor afskeid, die Boeddha s'n, ander verligte 
mense s'n, elke wordende verligte s'n. Op elke mens wag vroeër of later afskeid 
van jeug, gesondheid en lewe self. Daar is die afskeid van emigrasie, egskeiding, 

van werk of woning, die afsterwe van ’n ouer, kind of lewensmaat, van 
vriendskappe, menslike assosiasies en dekades omspannende kulturele 
verbande, van kerk en godsdiens. Wie in die voetspoor van die Boeddha sou 
volg en insig in en aanvaarding van die waarhede van niepermanensie, 
niesubstansie en kondisionaliteit het, sal besef dat afskeid deel van die 
lewensubstansie self is. 


Let op hoe subtiel die tema van afskeid in die vertelling hanteer word. Hoe 
minimalisties en tog sterk suggereer selfs die frasetjie ‘saam met die geselskap 
monnike' (4.18) nie die spanning van sosiale saamwees en afskeid nie. En juis 
sy versoek dat Cunda die gereg nie aan die monnike voorsit nie is ’n uiting van 
sy liefde en sorg vir die monnike. Hy ken hulle en hul vermoëns, en wil hulle 
spaar. Hoe lig en onsentimenteel, kalm en ferm, gewoon en juis, so buitengewoon 
hanteer die Boeddha die situasie. Na die ete skenk hy aan Cunda lering wat 
hom onderrig, inspireer, bemoedig en verbly. Die sutta-vertelling oor hierdie 
maaltyd het dieselfde strekking: dit wil die hoorder en/of leser inlig, inspireer 
en bemoedig om hierdie weg te verstaan en na te volg, en blydskap te bring 
aan die hoorder en/of leser. 


Daarmee is ook hierdie besoek beëindig en is dit tyd vir afskeid. Sonder 
drama of omhaal van woorde staan die Boeddha op en vertrek: 


420 Nadat die Deurlugtige die maal van Cunda die metaalwerker geëet het, 
het 'n ernstige siekte, bloeiende diarree, hom oorval en het uitermate 
skerp pyne hom tot die dood toe geteister. Die Deurlugtige het dit 
aandagtig met 'n helder besef sonder kla verdra. 


Toe het die Deurlugtige aan die eerbiedwaardige Ananda gesê: 
“Ananda, laat ons Kusinêrê toe gaan.” 


“Ja, heer,” het die eerbiedwaardige Ananda die Deurlugtige instemmend 
geantwoord. 


Die eerste (2.23) en tweede aanmeldings van siekte (4.20) verloop grootliks 
dieselfde, met twee betekenisvolle verskille. Eerstens word die spesifieke 
simptoom genoem, naamlik bloeiende diarree [/ohita-pakkhandika]. Tweedens 
word die pyne erger: reeds ‘skerp’ [ba/ha] word nou geintensiveer tot 
‘uitermate skerp’ [pa-ba/ha]. Dit versterk die interpretasie moontlikheid dat 
die oorsaak van sy dood nie noodwending voedselvergiftiging (van watter 
plant of dier ook al afkomstig) was nie, maar dat die Deurlugtige Verligte 
besig is om heen te gaan weens 'n erger wordende oumenskwaal (ek neem 
hierdie formulering doelbewus uit volksmond). Sy volgelinge kon dit nie 
geweet het nie, en sal Cunda verwyt. Die Deurlugtige weet beter, en sal Cunda 
van enige blaam kwytskeld (4.42-4.43). Sy sterwe is nie insidenteel, weens 
een of ander vreemde oorsaak soos gif of menslike nalatigheid of 
kwaadwilligheid nie, maar uiting van die normale skering en inslag van lewe 
self. Geen drama nie, maar ontvouing van die menslike bestaan. 

Die Boeddha en die ou teks veronderstel ook geen bonatuurlike besluit of 
aandeel van ’n hoër hand van 'n persoonlike allerhoogste nie. Ook geen blote 
toevalligheid nie. Dit is die lewe. Dit is 'n gebeure ingebed in 'n sameloop van 
omstandighede in die groot kondisionele proses van die werklikheid, 
wat onafwendbaar die karakter van aniccata-anatta dra. Wat ook al die 
spesifieke oorsaak of oorsake was, die onderliggende oorsaak was ouderdom, 
nog dieper, die aard en verloop van die werklikheid as sodanig. 


Wat sy hantering betref: hy het dit aandagtig met ’n helder besef sonder 
kla verdra. Hy besef duidelik wat aan die gebeur is en word nie ontsteld nie. 
Die uniekheid, die buitengewone krag van die Boeddha, is dat hy dit volkome 
besef en, sonder begeerte of weersin in enige sin, aanvaar. 


Dit werp lig op hoe die Verligte en sy verligwordende volgelinge hulle eie 
uiterste situasie en die talle groter en kleiner lastige situasies van die alledaagse 
lewe sou hanteer. Hulle sal sulke situasies aandagtig, konsentrerend ‘lees’ en 
verstaan, die tekstuur herkoms en toekoms van steeds komplekser en 
groterwordende situasies en die implikasies van dade daarin peil, situasie 
gepas dink, praat, handel, uiteindelik reageer (nee, eerder verantwoordelik 
respondeer), in die besef van paccayata, aniccatë, anattê. Dan aanvaarding, 
vrede. Daar is perke aan wat enige mens, ook 'n Boeddha, kan doen, 
onveranderlike ewigheid bereik of belowe kan en wil hy nie, juis nie. 


Vers 4.20 eindig met ’n kort samevattende gediggie, waarskynlik deur 
die monnike by die Konsilie, kort na die oorlye van die Boeddha (Walshe 
1995, bl. 573). 


V.B.16. Op weg na Kusinara: Troebel water word 
helder (4.21-4.25) 


4.21 Onderweg het die Deurlugtige na die voet van 'n boom afgedraai en 
die eerbiedwaardige Ananda daar aangespreek: 
“Kom, Ananda, vou vir my 'n kleed in vier en sprei dit uit. Ek is moeg, 
Ananda, en wil sit.” 


“Ja, heer,” het die eerbiedwaardige Ananda, die Deurlugtige instemmend 
geantwoord en die kleed gevou en uitgesprei. 


4.22 Die Deurlugtige het op die voorbereide plek gaan sit en gesê: 
“Ananda, bring my water. Ek is dors en wil drink.” 


By die aanhoor hiervan het Ananda geantwoord: 

“Heer, vyfhonderd waens het nou net hier oorgesteek. Die water maal, 
vuil, opgekarring deur hul wiele. Heer, die Kakuttha-rivier hier naby het 
skoon, koel, lekker, helder water tussen pragtige walle - heerlik. Daar 
kan die Deurlugtige water drink en sy ledemate afkoel.” 

4.23 ’n Tweede maal het die Deurlugtige gesê: 
“Ananda, bring my water. Ek is dors en wil drink.” 


'n Tweede maal het Ananda geantwoord: 
“Heer, vyf honderd waens het nou net hier oorgesteek. Die water 
maal, vuil, opgekarring deur hul wiele. Heer, die Kakuttha-rivier hier 
naby het skoon, koel, lekker, helder water tussen pragtige walle - 
heerlik. Daar kan die Deurlugtige water drink en sy ledemate afkoel.” 


4.24 'n Derde maal het die Deurlugtige gesê: 
“Ananda, bring my water. Ek is dors en wil drink.” 


“Ja, heer” het die eerbiedwaardige Ananda' die Deurlugtige 
geantwoord, die bak geneem en rivier toe gegaan. En toe Ananda die 
rivier nader, het die malende water, vuil deur wiele opgekarring, helder 
en suiwer en skoon gevloei. 


4.25 En die gedagte het by die eerbiedwaardige Ananda opgekom: 


“Wonderlik inderdaad, verbysterend inderdaad is die wonderwerkende 
mag van die Deurlugtige. Toe ek die rivier nader, het die malende water, 
vuil deur wiele opgekarring, helder en suiwer en skoon gevloei!” 


Hy het water in die bak geskep, dit na die Deurlugtige geneem en aan 
die Deurlugtige gesê: 


“Wonderlik inderdaad, verbysterend inderdaad is die wonderwerkende 
mag van die Deurlugtige. Toe ek die rivier nader, het die malende water, 
vuil deur wiele opgekarring, helder en suiwer en skoon gevloei! Laat die 
Deurlugtige drink, laat die gelukkige drink.” 


En die Deurlugtige het die water gedrink. 


Die Deurlugtige is oud, siek en moeg, maar kan darem op die kleed gaan sit en 
hoef nie te gaan lê soos spoedig (4.39) die geval sal wees nie. Hy beskik oor 
bo-normale kragte [iddhi], en hierdie is 'n manifestasie daarvan. In die konteks 
van die narratief is dit in elk geval nie ’n indrukmakery, 'n skouspel nie (hy het 
hom deurgaans van sulke spektakels gedistansieer), en is dit stellig ook nie uit 
blote fisiese oorwegings (gou sy dors les) gedoen nie. Dit is 'n gelykenis, ’n 
sinnebeeldige handeling, eerder ’n vertelling van so-iets, met ’n lerende funksie. 
Verstaanbaar in die konteks van destydse Indië, kan dit vandag vertolk word 
as 'n hiperboliese ‘mirakel’-‘legende’: dit ‘rek’ maar ‘deurbreek’ nog nie die 
natuurlike orde soos destyds verstaan nie. Dit veronderstel stellig, maar 
opereer self op 'n laer vlak as die ‘mitologiese’; met ander woorde, dit het nie 
'n ‘bonatuurlike’ strekking wat gode uit 'n radikaal ander bestaansdimensie 
heilsnoodwendig laat handel nie. Troebel water word wonderbaarlik stil en 
skoon, ten aanskoue van 'n groter en dieper waarheid: troebel gees kan 


166 


Hoofstuk V 


stil word. Dit het primér betrekking op hierdie sterwende self: Sy gees is helder 
en suiwer en skoon, al karring die lewenswiele, en dit kan, behoort en sal ook 
met sy volgelinge gebeur, selfs in die aangesig van die dood. ’n Mirakellegende 
kan analogiese, groot simboliese en opvoedkundige betekenis hé, maar hoef 
nie (sterker: behoort nie) mitologies, filosofies, dogmaties, dwingend as feit 
verhard te word nie. Die sutta-vertelling doen dit nie. 


V.B.17. Op weg na Kusinara: Kalmte, versonkenheid 
(4.26-4.34) 


4.26 Juis toe was Pukkusa van Malla, 'n leerling van Alara Kalama, op reis 
van Kusinara na Pava. Hy het die Deurlugtige onder die boom sien sit, 
nader gegaan, gegroet, eenkant gaan sit en gesé: 

“Heer, wonderlik inderdaad, verbysterend inderdaad is die kalmte 
waarin huisverlaters verkeer.” 


4.27 “Op 'n keer, heer, was Alara Kalama op reis en het hy afgedraai, onder 
'n boom gaan sit en ingesluimer. Vyfhonderd waens het digby Alara 
Kalama verby gerammel. 'n Man wat agter hulle geloop het, het na 
Alara Kalama gegaan waar hy gesit het en gevra: 

‘Heer, het u die vyfhonderd waens sien verby rammel?' 
‘Nee, vriend, ek het nie gesien nie.’ 

‘Heer, het u die geluid gehoor?’ 

'Nee, vriend, ek het nie gehoor nie.” 

‘Heer, het u vas geslaap?' 

'Nee, vriend, ek het nie vas geslaap nie.” 

‘Heer, was u bewus?’ 

Ja, vriend.” 


‘Heer, het u, bewus en wakker, nie die vyfhonderd waens gesien 
of gehoor verby rammel nie, so naby dat u buitekleed stofbedek 
was?” 


“En heer, die volgende het by daardie man opgekom: 


‘Wonderlik, verbysterend! In kalmte so diep verkeer huisverlaters 
dat hierdie persoon, selfs in 'n staat van bewus en wakker wees, 
nie vyfhonderd waens digby gesien of gehoor verby rammel het 
nie!’ 


“En daardie man het vertrek en die grootheid van Alara Kalama geprys.” 


4.28 “Wat dink jy, Pukkusa? Wat is moeiliker om te doen of te bereik: Om 
bewus en wakker nie vyfhonderd waens digby te sien en hoor verby 

4.29 


4.30 


4.31 


4.32 


4.33 

rammel nie, of om bewus en wakker niks te sien en hoor nie selfs 
wanneer swaar reën stort en klots en weerlig flits en donder dreun?” 


“Heer, om bewus en wakker niks te sien en hoor nie as so 'n storm woed 
is moeiliker om te doen of bereik as om bewus en wakker vyfhonderd 
waens digby verby rammelend nie te sien en hoor nie - of selfs ses- of 
sewe- of agt- of negehonderd of 'n duisend of honderde duisende 
waens.” 


“Op 'n keer, Pukkusa, toe ek by Atuma in 'n skuur vertoef het, het swaar 
reën gestort en geklots en weerlig geflits en donder gedreun en het 
twee boere, broers, en vier osse hul lewens verloor. En 'n skare mense 
het uit Atumê gestroom na waar die twee broers en die vier osse hul 
lewens verloor het.” 


“Pukkusa, ek was toe buite die skuur heen en weer aan die wandel, en 
'n man het na my toe gekom, gegroet en eenkant gaan staan, en ek het 
hom gevra: 


“Vriend, waarom het die groot skare mense hier vergader?’ 


Heer, daar was 'n groot storm en twee boere, broers, en vier osse 
het hul lewens verloor. Maar waar was u?’ 


“Vriend, ek was hier.” 

‘Heer, wat het u gesien?’ 
‘Vriend, ek het niks gesien nie.” 
Heer, wat het u gehoor?' 
“Vriend, ek het niks gehoor nie.’ 
‘Heer, het u geslaap?' 

‘Vriend, ek het nie geslaap nie.’ 
‘Heer, was u bewus?’ 

Ja, vriend.” 


‘Heer, bewus en wakker het u die swaar reën en vloed en donder en 
weerlig nie gesien of gehoor nie?’ 


333 


Ja, vriend. 


Pukkusa, die gedagte het by daardie man opgekom: 
‘Wonderlik, verbysterend. In kalmte so diep verkeer huisverlaters 
dat hulle niks sien of hoor nie, selfs nie wanneer swaar reën stort 
en klots en weerlig flits en donder dreun nie.’ 


“En hy het my gegroet, regs verby beweeg en vertrek, en my grootheid 
geprys.” 


Hoofstuk V 


4.34 Daarop het Pukkusa van Malla gesê: 
“Heer, ek laat die grootheid van Alara Kalama vaar, 
weggewaai deur 'n sterk wind, weggesleur deur 'n vinnige vloed.” 
“Wonderlik, heer! Wonderlik, heer! 
Soos iemand 
iets wat onderstebo gegooi is, regop laat staan 
wat bedek is onthul 
'n verdwaalde die weg wys 
'n olielamp in duisternis indra 
sodat mense met sig gestaltes kan sien, 
so het die Deurlugtige 
op verskeie maniere 
die waarheid bekend gemaak. 
Heer, ek neem toevlug 
in die Deurlugtige, die waarheid en die orde. 
Mag die Deurlugtige my as lekedissipel aanvaar 


van vandag af tot my lewenseinde.” 


V.B.18. Op weg na Kusinara: ’n Glansende huid en die 
aankondiging van heengaan (4.35-4.38) 


(a) glansende huid (4.35-4.36) 
4.35 Toe het Pukkusa van Malla 'n man beveel: 


“Gaan haal vir my twee stelle skoon, vergulde klede, gereed vir 
omhang.” 


“Ja, heer,” het die man geantwoord en dit gedoen. 


Pukkusa het die twee stelle skoon, vergulde klede aan die Deurlugtige 
gebied met die woorde: 


“Heer, hiermee twee stelle skoon, vergulde klede. Mag die Deurlugtige 
dit goedgunstiglik aanneem.” 


“Pukkusa, beklee my met een en Ananda met die ander.” 


“Ja, heer,” het Pukkusa geantwoord en dit gedoen. 

4.36 Toe het die Deurlugtige Pukkusa met lering oor die dhamma onderrig, 
geinspireer, bemoedig en verbly en Pukkusa het van sy sitplek 
opgestaan, die Deurlugtige gegroet, regs verby beweeg en vertrek. 


4.37 Kort na die vertrek van Pukkusa die Mallaan het die eerbiedwaardige 
Ananda opgemerk dat die stel skoon, vergulde klede, om die liggaam 
van die Deurlugtige gedrapeer teen die liggaam van die Deurlugtige 
glansloos lyk. 


Toe sé die eerbiedwaardige Ananda aan die Deurlugtige: 


“Heer, dit is wonderlik, merkwaardig, hoe helder glansend die huid van 
die Tathagata is! Heer, die stel skoon, vergulde klede, om die liggaam 
van die Deurlugtige gedrapeer, lyk teen die liggaam van die Deurlugtige 
glansloos.” 


“Inderdaad Ananda. Daar is twee geleenthede wanneer die huid van 
'n Tathagata buitengewoon helder glansend is. Watter twee? Dit is die 
nag waarin 'n Tathagata die hoogste, volmaakte insig bereik, en die 
nag waarin hy die sfeer van volle, reslose uitblussing bereik. Met hierdie 
twee geleenthede is die huid van 'n Tathagata buitengewoon helder 
glansend.” 


Pukkusa, 'n welvarende belangrike man, skenk aan die Boeddha twee kosbare 
vergulde stelle klede, een vir homself en een vir Ananda. Ananda maak ’n 
merkwaardige ontdekking, treffend in die vers beskryf: 'n fisiese verskynsel 
met 'n diep geestelike dimensie. Die fisieke skoonheid van die Boeddha se 
natuurlike goudkleurige huid, nou in 'n oortreffende graad, word beklemtoon. 
Hier word natuurlike skoonheid wel deur 'n hoër geestelike dimensie 
getransendeer. Daar is geen rasbeheptheid met velkleur nie, en geen 
hiërargiese tweedeling van 'n natuurlike orde en daarbo 'n beherende 
bonatuurlike, goddelike orde word veronderstel nie. Die hele situasie speel af 
in die dimensie van die volkome loutering, verheldering, selfs verheerliking, 
van die natuurlike, menslike orde op die mees gevorderde stadium daarvan. 
Dit maak konkreet wat die Dhammapada (vs. 387) in die volgende beelde na 
vore bring: 


Bedags skyn die son en snags glim die maan 
bewapen blink die kryger en mediterend gloei die edel mens 
maar immer dag en nag skitter die Verligte. 


Wat die woorde van die Deurlugtige aan die einde van 4:37 betref: Pali laat 
ruimte dat met enige een van die twee lidwoorde, naamlik die bepaalde 
lidwoord ‘die’ en die onbepaalde lidwoord ''n, vertaal word. Daar is nie net 
een Boeddha nie. Met die geskiedenis van 'n ander Boeddha (VipassD) nog 
vars in ons geheue, word hier met ‘’n’ vertaal, al het Ananda stellig na die 
Boeddha hier voor hom verwys. 

Immer skitter 'n Verligte, maar ons verneem dat daar twee situasies is wanneer 
dit in buitengewone mate die geval is: eerstens, die bereiking van ‘uitblussing’ 
[nibbana] van begeerte, haat en onkunde; en tweedens, die bereiking van 
‘volle uitblussing’ [pari-nibbana] met sy heengaan, wanneer die fisies mentale 
bestaansproses volkome ontbind. Hier gaan dit om die tweede. Sy heengaan 
is nie 'n patetiese antiklimaks nie, maar 'n glansende hoogtepunt, die finale 
waarmaak van die grondwaarhede aniccatêë [niepermanensie] en anatta 
[niesubstansie]. Sy sterwe is nie 'n ontvlugting uit die lewe nie, maar die 
bekroning, vervolmaking, van sy lewe. Sy sterwende huid is helder glansend, 
druk die hart van die Boeddhisme uit. 


Van belang is die begrip en vertaling van die woord dhatu, hier as ‘sfeer’ 
weergegee. Gewoonlik kan dit verwys na die vier fisiese elemente (aarde, water, 
vuur en wind), of die stel fisiese en mentale sintuie en hulle objekte, of die drie 
bestaansfere (die sintuiglike sfeer, die fyn materiële sfeer, en die niemateriële 
sfeer). Hier word stellig die niemateriële sfeer [aripa-dhatu] bedoel. Dit is 
belangrik dat dit nie as 'n dimensie van nadoodse voortbestaan verstaan word 
nie, maar eerder as verdwyning op die uiteindelike leë gesigseinder, waar alle 
menslike kognitiewe kapasiteit en dus ook alle voorstellings, tot 'n einde kom. 
Boeddhisties gesproke, is dit die hoogste, glansendste waarheid, die hoogste 
bestemming van 'n mens. 


(b) aankondiging van heengaan (4.38) 


4.38 “Vannag, Ananda, in die laaste nagwaak, tussen die twee sêl-bome in 
die Upavattana sêl-woud van die Mallane by Kusindara, sal die volledige 
verligting van die Tathagata plaasvind. Kom Ananda, laat ons na die 
rivier Kakuttha toe gaan.” 


“Ja, heer,” het die eerbiedwaardige Ananda die Deurlugtige instemmend 
geantwoord. 


Met vergulde gewade deur Pukkusa geskenk, is die Meester behang 
maar soos suiwer goud self het die huid van die Meester geglans. 


Die Boeddha kondig aan presies wanneer en waar sy finale fisiese heengaan 
met die diep geestelike assosiasie sal plaasvind. Dit is nie net ’n voorspelling 
nie, maar ’n vasstelling: hy weet nie net nie, maar wil. 


Dit sal in die laaste nagwaak gebeur. Dit is nog nie histories uitgemaak 
presies hoe lank die drie nagwake in ou Indië was, hoe dit bereken was en of 
daar seisoenale verskille was nie. Tog kan met redelike sekerheid aangeneem 
word dat die eerste waarskynlik van 18:00 tot 22:00 geduur het, die tweede 
(gewoonlik ‘middelste’ genoem) van 22:00 tot 02:00 en die derde (gewoonlik 
‘laaste’ genoem) van 02:00 tot 06:00. 


Die dorp is Kusinara. Die gebeurtenis sal tussen twee sêl-bome geskied. 
Hierdie boomsoort wat 'n hoogte van 35 meter en 'n stamdeursnee van bykans 

drie meter kan bereik, kom algemeen in die Indiese subkontinent voor en is 
dikwels oorheersend in die woude waar dit voorkom. Aangesien sy heengaan 
op die grond in ’n woud vol sê/-bome sal plaasvind, kan ons vermoed dat die 
verwysing nie na enige twee in die bondel is nie, maar na’n spesifieke tweetal, 
miskien met besonder opvallende eienskappe en dat die Verligte tussen 
daardie twee bekendes sal sterf. Die kwalifikasie yamaka wat hier gebruik 
word, beteken inderdaad iets soos ‘dubbel.’ 


Die Verligte bly emosioneel volkome onverstoorbaar met volle insig in die 
situasie. Wat gaan plaasvind, is inderdaad die bekroning van sy ganse lewe, 
van sy ganse vorige lewensproses met al die vorige geboortes en sterftes. 
Vandaar die besondere fisiese skoonheid en uitstraling van sy liggaam, soos 
die kort gediggie saamvat. Volledige, voltooide nirwana [uitblussing] en finale 
dood is intiem gekoppel, is twee kante van een en dieselfde gebeure. Dieselfde 
woord [pari-nibbana] word vir die fisiese heengaan en die geestelike heil 
gebruik. In die ineen van die twee word stilte, leegte, ekstaties betree. 


'n Verdere dimensie is dat sy eie inherente grootheid verreweg 
indrukwekkender en glansryker is as menslike sosiale toekenning en materiële 
behanging. 


V.B.19. Die Kakuttha-rivier: 'n Moeë Boeddha rus 
(4.39-4.41) 


4.39 Toe het die Deurlugtige met 'n groot geselskap monnike na die rivier 
Kakuttha gegaan. Daar gekom het hy die rivier binnegegaan, gebad en 
gedrink en die rivier verlaat, en na die mangoplantasie vertrek. Daar 
het hy 'n eerbiedwaardige monnik, Cundaka, aangespreek: 


“Kom, Cundaka, vou vir my 'n kleed in vier en sprei dit uit. Ek is moeg, 
Cundaka, en wil lê.” 


“Ja, heer,” het die eerbiedwaardige Cundaka die Deurlugtige 
instemmend geantwoord en die kleed gevou en uitgesprei. 


4.40 En die Deurlugtige het in die leeuhouding op sy regtersy gaan lê, een 
voet op die ander. aandagtig en noulettend, bedag op die opstaantyd, 
en die eerbiedwaardige Cundaka het voor die Deurlugtige gaan sit. 


4.41 In die skoon, koel, helder water van Kakutthê-rivier het hy 'n vermoeide 
lyf gedompel. Boeddha, sonder gelyke deurlugtig. Gebaai en dors 
geles het die leraar deur monnike omring na die mangoplantasie 
gegaan en aan monnik Cundaka gesê: 


“Op 'n kleed in vier gevou wil ek lê,” 


en gou is dit gedoen, kon die leraar moeg gaan lê met Cundaka voor 
hom wakend. 

Vereenselwig of verwar (soos soms in die geskiedenis gebeur het) nie 
die monnik Cundaka wat die Boeddha hier help onderweg na Kusinara 
met Cunda die metaalwerker aan wie se huis die Boeddha siek geword het nie. 


V.B.20. Op weg na Kusinara: Die kamma van Cunda 
(4.42-4.43) 


4.42 


4.43 


Toe het die Deurlugtige aan die eerbiedwaardige Ananda gesé: 


“Ananda, iemand sou Cunda, die metaalwerker, tot skuldwroeging kon 
beweeg deur te sé: 


‘Vriend Cunda, dit is sleg vir jou, tot jou nadeel, dat die 
Deurlugtige totaal uitgeblus is nadat sy laaste maal deur jou 
voorsien is.” 


“Maar, Ananda, enige skuldwroeging in Cunda, die metaalwerker, moet 
soos volg verdryf word: 


‘Vriend Cunda, dit is goed vir jou, tot jou voordeel, dat die 
Deurlugtige totaal uitgeblus is nadat sy laaste maal deur jou 
voorsien is. Cunda, ek het persoonlik by die Deurlugtige die 
volgende gehoor en ontvang: 


‘Die volgende twee ete-aanbiedinge lewer veel vrug op, is 
grootliks voordelig, en is veel vrugbaarder en lofwaardiger as 
ander. Watter twee?’ 


‘Die eerste is die ete wat ’n Tathagata nuttig en daarna die 
hoogste verligting bereik.” 


‘Die tweede is die ete wat 'n Tathagata nuttig en daarna die 
nirwana-dimensie volkome binnegaan, met volkome uitblus van 
bestaan.” 


Hierdie twee ete-aanbiedinge lewer veel vrug op, is grootliks 
voordelig, en is veel vrugbaarder en lofwaardiger as ander. 
Cunda, die eerbiedwaardige metaalwerker, het die voordelige 
karma van 'n lang lewe, indrukwekkende voorkoms, gemak, 
roem, hemel en mag verwerf 


“So, Ananda, moet enige skuldwroeging in Cunda, die 
metaalwerker, verdryf word.” 


Die Deurlugtige met volle insig het by daardie geleentheid die 
volgende vreugdesvers geuiter: 


“In 'n gewer groei verdienste groot, 


in 'n beheerste hoop geen woede op, 

wie wysheid het is van boosheid leeg, 
ontslae van lus en haat en dwaasheid 
word mens 'n gebluste.” 


In vers 4.42 word twee sentrale sake in die vroeg-Boeddhistiese 
lewensbeskouing genoem, sonder om hulle te ontwikkel: 


a. eerstens, die verhouding tussen 'ontwaking' (‘verligting’) [bodh/], 
‘blussing’ (nirwana, [nibbaéna]), en 'uitblussing' [pari-nibbana] 
b. tweedens, karma [kamma]. 


(a) ontwaking en/of verligting, blussing en uitblussing 


Wat die eerste betref, suggereer die teks dat daar 'n sekere volgorde tussen 
ontwaking en/of verligting en uitblussing [pari-nibb&na] bestaan. 


‘Ontwaking’ sowel as 'verligting' is aanvaarbare weergawes van bodhi. 
'n Moontlike misverstand met laasgenoemde sou kon wees dat aangeneem 
word dat die verligting van buite geskied. Met ‘ontwaking’ is dit nie moontlik 
nie; dit kom per definisie van binne uit. Dit geld ook vir ‘verligting. 


'n Ewe subtiele maar belangrike onderskeid geld tussen 'blussing' [nibbana] 
en ‘uitblussing’ [pari-nibb&na]. Laasgenoemde vind plaas met sterwe op die 
hoogste vlak van geestelike ontwikkeling. 


Dikwels word ontwaking en/of verligting en blussing vir alle praktiese 
doeleindes in hedendaagse kommunikasie as sinonieme gebruik. Strenger 
opgeneem, is verligting (ontwaking) en blussing twee intiem verwante, 
oorvleuelende en tog subtiel onderskeie begrippe. In die begrippe 'ontwaking' 
en 'verligting' word die dimensie 'insig' voorop gestel, maar dit impliseer en 
gaan wesenlik gepaard met emosionele en wilselemente, die volkome insig in 
aniccata, byvoorbeeld, impliseer die oorwinning oor begeerte. In ‘blussing’ is 
die blus van emosionele, wils- en morele vure (verknogtheid en verwerping) op 
die voorgrond, maar daarmee gepaard gaan die geimpliseerde blus van die 
vuur van verblinde en verblindende waan. Die twee kom wesenlik op dieselfde 
neer, en tog kan blussing - uitblussing - gesien word as voortsetting en finale 
vervulling van ontwaking en/of verligting. Dit is soos die onderskeid tussen om 
in die oggend te ontwaak en om die res van die dag in die daglig te lewe. Na sy 
volle, finale ontwaking onder die bodhi-boom het die Ontwaakte/Verligte nog 
dekades lank geleef en uitdruking aan sy ontwaking en/of verligting gegee. Hy 
het onder andere sistematiese en didaktiese vorm aan sy basiese insig gegee, 
en patrone van menslike saamleef in die nuwe lig ontwikkel. Dit is dus goed om 
die onderskeid in eenheid tussen die twee begrippe te handhaaf. 


Verligting word gewoonlik in vier stadia onderskei, beginnend met diegene 
wat die stroom van insig nuut betree, en kulminerend in diegene wat die 
oorkantste oewer, naamlik volkome insig, bereik het [Arahante]. 

Twee aspekte word aan nirwana in die spesifieke sin van die woord onderskei, 
die volkome blus van die verterende vure van wil hê, weersin en waan, wat 
plaasvind met die finale uitblus van die fisies mentale bestaansproses as 
sodanig [pari-nibbana], wat plaasvind met die heengaan van 'n Arahant. 


(b) kamma 


Wat kamma (Afrikaans: karma”) betref, let die leser op dat die vyftal dimensies 
van goeie karma wat in 4.43 gelys word, saamhang met, waarskynlik afkomstig 
is uit, 'n standaardlys van tien aspekte van positiewe karma. 


Die aansluiting by algemeen Indiese kulturele opvattinge van die 
begrip kamma en die toepassing daarvan op Cunda, moet 
geregistreer word. 'n Lang lewe, aantreklike voorkoms, gemak, roem, 
hemel en mag as belonings vir 'n goeie lewe met die kwaliteite van 
vrygewigheid [dana], moraliteit ([sila] en geestelike ontwikkeling 
[bhavana] - 'n lewe 'ontslae van lus en haat en dwaasheid’ [raga-dosa- 
moha-kkhaya, (vol. 4.43)] - word nie minagtend deur die Boeddha verwerp 
as minderwaardig of waardeloos nie. 


Die Boeddha was nie 'n verwerper nie, maar 'n wyse integreerder en 
transendeerder. Die hermeneutiek van die inpassing van sy radikale boodskap 
by die heersende toestande van sy tyd hou ook ’n les in vir die toeëiening van 
sy boodskap by die kulturele omstandighede van vandag. Sy aansluiting by 
die denke van die tyd behoort nie fundamentalisties verhard te word nie. 
Nietemin moet ons besef dat die leer van karma skering en inslag van die leer 
van die Boeddha vorm. Sy lewensbeskouing en etiek het nie gedraai om sonde 
en straf en vergifnis nie, maar om menslike verantwoordelikheid en die 
natuurlike gevolge van dade en groeiende insig en toenemende blussing 
[nibbana]. Ingebou daarin is dat ‘dogma’ as gesaghebbende leerformulering 
nie ‘dogma’ as magafwingbare dwangbuis sal word nie. 


Let op die rol van intensie in karma in die Boeddhisme. Cunda het geen 
kwaad bedoel nie, slegs goed. Bloot op gevolg beoordeel, sou 'n huidige mens 
waarskynlik tog dink dat Cunda op sy minste aan nalatigheid skuldig is. Sy ete 
het immers die dood van 'n mens tot gevolg gehad. In hierdie teks en in die 
konteks van die vroeë Boeddhisme was dit egter nie die geval nie. Nie slegs 
was Cunda se bedoeling goed nie, maar ook die uitkoms van sy daad - die 
Boeddha sou as gevolg daarvan pari-nibbêna bereik. Boeddhisties gesproke 
sou die opsetlike doding van 'n mens ten einde die pari-nibbana van so ’n 
mens mee te bring, egter uitgeslote wees. 


Ons let daarop dat Cunda deur sy daad nie die hoogste heil verwerf het nie, 
maar die bereiking van 'n gelukkige konvensionele lewe, deur meeste mense 
in daardie tyd (en vandag!) as hoogste verwagting gekoester. Die Boeddha, 
by monde van die oorleweraars van sy leer, gun hom dit. 


175 


Gotama Boeddha: Lewenseinde 


V.B.21. Kusinara, in die sa/-plantasie: Kosmiese 
hulde (5.1-5.3) 


5.1 Toe het die Deurlugtige die eerbiedwaardige Ananda soos volg 
aangespreek: 


“Ananda, laat ons die Hiraffiavati-rivier oorsteek en na die sêl-plantasie 
van die Mallane by Kusinara gaan.” 


“Ja heer.” het die eerbiedwaardige Ananda die Deurlugtige instemmend 
geantwoord. 


Toe het die Deurlugtige met 'n groot geselskap monnike die Hirafifiavati- 
rivier oorgesteek en na die sêl-bos van die Mallane by Kusinara gegaan. 
Daar gekom het hy die eerbiedwaardige Ananda aangespreek: 


“Kom, Ananda, sprei vir my tussen die twee s&l-bome ’n bed uit met die 
koppenent noord. Ek is moeg, Ananda, en wil lê.” 


“Ja, heer,” het die eerbiedwaardige Ananda die Deurlugtige instemmend 
geantwoord en tussen die twee sêl-bome 'n bed uitgesprei met die 
koppenent noord. En die Deurlugtige het in die leeuhouding op sy 
regtersy gaan lê, een voet op die ander, aandagtig en noulettend. 


5.2 Op daardie tydstip het die twee sa/-bome buite seisoen in volle blom 
gebot en die blomme het op die liggaam van die Deurlugtige 
neergedaal en dit uit eerbetoon omhul en volkome bedek. Goddelike 
koraalblomme het uit die hemel op die liggaam van die Deurlugtige 
neergedaal en dit uit eerbetoon omhul en volkome bedek, en 
goddelike sandelboompoeier het uit die hemel op die liggaam van die 
Deurlugtige neergedaal en dit uit eerbetoon omhul en volkome bedek. 
Goddelike musiek het uit die hemel weerklink uit eerbetoon vir die 
Deurlugtige, en goddelike sang het uit die hemel neergesweef uit 
eerbetoon vir die Deurlugtige. 


Die Boeddha en sy gevolg kom uiteindelik aan by Kusinara, in die sa/-plantasie. 
In die aangrypende verhaal van die heengaan van die Boeddha gaan lê die 
vermoeide, ten volle Verligte ou man op 'n bed deur Ananda voorberei, met die 
Koppenent, en dus ook die hoof van die Deurlugtige, na die noorde. Die woord 
vir ‘noord’ [uttara] beteken ook ‘opwaarts, ‘verhewe, 'onvergelyklik; superieur. 
Hierdie rigtingaanduiding bevat dus ook 'n simboliese heenwysing na die 
onoortreflike, grootse kwaliteit van die uitgeputte bejaarde, wat moet, wil, rus. 


Dan gaan lê hy, maar sak nie pateties, hulpeloos inmekaar nie. Fisies gaan 
lê hy in die leeuhouding, nie sonder die suggestie van onoorwinlikheid en krag 
nie, maar ook, soos al sy bewegings en houdings, tekenend van rustigheid en 
grasie. Hy sal ook in daardie houding sterf. Mentaal is hy helder wakker en by 
Sy positiewe: “aandagtig en noulettend’ [sato sampajano]. 


176 


Hoofstuk V 


Die Deurlugtige het nog nie heengegaan nie, en reeds ontvang hy die 
eerbetoon wat hy verdien, beginnend met kosmiese hulde. Let in 
hierdie verband op die raakpunt en verskil by, byvoorbeeld Matteus 3:17, 
betreffende Jesus. In die geval van die Boeddha is daar - nadruklik, kan ons 
vermoed - geen stem van God uit die hemel nie. 


Die twee bome waaronder hy nou lê, bot buite seisoen terstond en is in 
volle blom. Die natuur gaan ten volle oop, soos die herhaling van sinsnedes dit 
beklemtoon. Die beste wat die natuur, die kosmos, te bied het, bedek hom, die 
inderdaad goddelike [dibbê&ni] visuele skoonheid van kleurryke blomme, 
die geur en skoonheid van sandelboompoeier (parfuum is daarvan gemaak), 
die klank van musiek en lied. 


Ons vind hier bewustelik gebruikte, volkstegemoetkomende, mitologiese taal 
wat 'n diep mistieke dimensie bedoel, die grootse betekenis van die Boeddha. 
‘Bewustelik, want in 'n Boeddhistiese konteks lê metamitologisering implisiet net 
onder die oppervlak. Dit was van die begin af in die Boeddhisme ingebed, gegewe 
die metafisiese en kenteoretiese uitgangspunte van die Boeddhisme: 


5.3 Toe het die Deurlugtige die eerbiedwaardige Ananda soos volg 
aangespreek: 


“Die twee sêl-bome bot buite seisoen in volle blom ... en goddelike 
sang sweef uit die hemel neer uit eerbetoon vir die Deurlugtige. En 
tog, Ananda, word die Deurlugtige nie só in die hoogste mate geëer, 
gehuldig, geprys, geroem en geloof nie.” 


“Maar, Ananda, 'n monnik of non, manlike of vroulike lekevolgeling wat 
die waarheid in al sy volheid deurlopend op gepaste wyse uitleef, só 
een eer, huldig, prys, roem en loof die Deurlugtige in die hoogste mate. 
Dus, Ananda, laat jul lewenskode wees: 


“Ons sal die waarheid in al sy volheid 


s33 


deurlopend op gepaste wyse leef. 


Hierdie vers begin met ’n herhaling van 5.2 deur die Boeddha self. Hy erken en 
aanvaar die kosmiese hulde wat aan hom gebring word. Hy kwalifiseer egter 
dan daardie hulde. Hy wys dit nie van die hand nie, maar stel ’n hoër vlak, ’n 
transendering in kontinuiteit, aan die orde - die hulde wat deur geestelik 
ontwikkelde mense aan hom gebring word. Al is die natuur ook hoe 
wonderbaarlik, heerlik en die hulde wat dit aan die Deurlugtige bring, hoe 
groots, die hoogste is dit nie. Deel daarvan en tog hoër reikend is die menslike 
lewensvorm. Die verbluffende hulde wat edel mense bring, word aangedui 
met ’n opeenstapeling van nie minder nie as vyf werkwoorde. 


Die ooreenkomste met die ontologie wat in die Dhammapada vers 387 (kyk 
by 4.37) na vore kom, is duidelik. Die heerlikheid, die skoonheid van die 
natuurorde word erken. Dit sê veel oor die vroeë Boeddhisme. Weereens is 

hier geen skerp breuke nie, maar 'n kontinue voortgang wat nogtans belangrike 
kwalitatiewe veranderinge insluit. Die natuur word nie verag of verwerp nie, 
maar organies, onderskikkend saamgevoeg met die menseorde. 


Wat sulke huldebringende mense betref, val twee besonder betekenisvolle 
niediskriminerende gelykskakelings op: eerstens, dié tussen mense wat ingeskakel 
is by die orde as instituut (monnike en nonne) en gewone mense (lekevolgelinge); 
en tweedens, dié tussen mans en vroue, monnike en nonne, manlike en vroulike 
lekevolgelinge. Laat ons deeglik van hierdie twee momente kennis neem. 


Sulke mense volg 'n sekere ‘lewenskode.’ Dit is my vertaling van die Pāli- 
woord sikkhitabba, wat ook weergegee sou kon word as ‘(lewens)program,’ 
‘dissipline, '-beoefening, '-opleiding.” Die uitlewing daarvan huldig die 
Boeddha op die hoogste wyse moontlik. 


Van so ’n lewenskode word vier kenmerke genoem: 


a. Ditis gerig op die ‘waarheid’ [dhamma] inal die volheid en geledinge daarvan 
[dhamma-anu-dhamma], die dhamma in al sy dele, die hele dhamma in 
sy volheid as omvattende en insluitende ontologiese, epistemologiese, 
estetiese, psigologies eksistensiële, morele kwaliteit - inderdaad die 
sentrale kategorie van die vroeë Boeddhisme as sodanig. 

b. Die waarheid word ‘uitgeleef [patipanna, en cêrino], 'ervaar, ‘toegepas, 
“gepraktiseer.” Dit is nie ’n bloot teoretiese saak nie, maar prakties. 

c. Dit word nie af en toe, episodies gedoen nie, maar dag en nag, 'deurlopend' 
(my benadering van viharissama: ‘woon, ‘bly,’ ‘vertoef, ‘is’). 

d. Dit geskied 'op regte (gepaste) wyse' [samici-]. Ons kan hier 'n besondere 
kwaliteit van die Boeddhistiese lewenswyse en etiek opmerk, veral deur die 
woord kusala [gepas] uitgedruk. Dit is nie 'n blinde gehoorsaamheidsetiek 
kom wat wil nie, maar ’n situasie-etiek, wat moontlike, waarskynlike en 
besliste gevolge en implikasies in wye en steeds wyer kringende kontekste 
van samehangende faktore verreken. So word die Deurlugtige gehuldig. 


V.B.22. Goddelike hulde (5.4-5.6) 


5.4 Op daardie tydstip het die eerbiedwaardige Upavana voor die 
Deurlugtige gestaan en hom koel gewaai, maar die Deurlugtige het 
hom versoek: 


“Staan opsy, monnik, nie voor my nie.” 
Toe het die volgende by Ananda opgekom: 


“Lank het die eerbiedwaardige Upavana die Deurlugtige as persoonlike 
assistent bygestaan, altyd byderhand. Maar nou, op sy laaste, versoek 
die Deurlugtige Upavana met die woorde: 


'Staan opsy monnik, nie voor my nie.” 
Wat sou die oorsaak, die rede hiervoor wees?” 

Die aandag verskuif nou van die hulde wat die natuur bring, na die goddelike 
sfeer. 


Upavana, ’n vooraanstaande, hoogs ontwikkelde monnik en persoonlike 
assistent van die Boeddha voordat Ananda daardie funksie oorgeneem het, 
staan voor die sterwende Boeddha en waai hom koel. Dan gee die Deurlugtige 
die onverwagse opdrag dat hy opsy moet staan. Verbysterd doen Ananda 
navraag oor die skynbaar neerhalende opdrag aan sy senior kollega. Die 
verteller en/of skrywer konfronteer die hoorder en/of leser dramaties met ’n 
verbysterende gebeurde. Soos ons sou verwag, skryf Ananda die woorde van 
die Boeddha nie toe aan een of ander neerhalende motief nie, maar weet 
intuitief dat daar ’n belangrike ‘oorsaak’ [hetu] of ‘rede’ [paccayo] voor sal 
wees. Die Boeddha sou nooit kleinlik of persoonlik beledigend dink, praat of 
handel nie. Wat sit egter agter die wegstuur van Upavana? Dan kom dit aan 
die lig dat die opdrag nie persoonlik teen Upavana gemik is nie, maar ’n 
besonder belangrike agtergrond het. 


5 J 


n Grondpyler van die Boeddhisme is ’n hoogs ontwikkelde 
kousaliteitsopvatting. Die ganse werklikheid is in kondisionele netwerke 
opgeneem, voortbrengend sowel as onderganend. Die laaste woorde van 
die Boeddha sal dit trouens binnekort uitspreek. Hetu en paccaya kan as 
virtuele sinonieme beskou word. In die konteks van hierdie vers kan ons 
miskien, maar sonder om dit te forseer, 'n onderskeid in die mond van Ananda 
lê in die sin dat hetu slaan op ’n objektiewe, uiterlike aanleiding, en paccaya op 
'n subjektiewe, persoonlike, innerlike motivering: 


5.5 Die Deurlugtige het eerbiedwaardige Ananda geantwoord: 


“Ananda, van oral uit al tien heelalsfere het goddelike wesens hier 
versamel om die Deurlugtige te aanskou. Rondom die Upavattana sal- 
woud van die Mallane by Kusinara is daar vir twaalf dagreise ver geen 
plek selfs so klein as die prikpunt van 'n haarpunt wat nie vol magtige 
goddelike wesens is nie.” 


Die sterwende Boeddha ontvang nog hoër hulde as wat die natuur kan bied, 
goddelike hulde. 


Hierdie vertelling, op die veronderstelling van ‘tien heelalsfere' [dasasu 
loka-dhatusu] sluit aan by die algemeen Indiese kosmologie van die tyd. 
Volgens daardie mitologiese wêreldbeeld was daar ‘tien’ [dasa] 
makro‘kosmiese’ [/oka] ‘rigtings’ of ‘sfere’ [dhatu]. Op 'n eerste vlak is dit tien 
(windrigtings, oos, suid, wes, noord, dan noord-oos, suid-oos, suid-wes, 
noord-wes, dan bo en onder. Dit het egter ook 'n meer tegniese betekenis 
gekry: kosmiese sfere, state, dimensies (Kloetzli [1983] 2007, bl. 99 ev), dus 
by implikasie ook die herkomste of tuistes van bomenslike, goddelike wesens. 


Die volheid van die ruimte hier voor en om die Boeddha word beklemtoon met 
'n beeld wat herinner aan die beroemde (berugte) en in elk geval waarskynlik 

apokriewe vraag aan Christelike skolastiese kringe toegedig: Hoeveel engele 
kan op die punt van ’n naald wees? Die oud-Boeddhistiese beeld, nogal in 
die mond van die Boeddha self geplaas, stel dit dat in 'n uitgebreide geografiese 
omtrek [yojanani (jukke), as twaalf ‘dagreise’ per ossewa vertaal] elke beskikbare 
miniprikpunt van die punt van 'n haar [va/a-Chaar)-agga- (punt)-koti-Cpunt, 
uiteinde)] tans vol treurende, huldebrengende goddelike wesens [devata] is. 
Wat ons hier vind, is ’n tegemoetkoming aan die populér mitologiese 
volksteologie van die tyd, nie die Boeddhistiese dhamma op sy diepsinnigste 
nie. Anekdotiese mirakels rondom die geboorte en dood van groot figure kom 
oral algemeen voor, en verplig die hoorder en/of leser nie tot letterlike verstaan 
daarvan nie. In hierdie Boeddhistiese verhaal is daar nie aanduidings dat dit 
halfspottend aangebied word nie, maar tog is daar in die hiperbool ’nironiserende 
tendens onderskeibaar, ook in die tog wel vreemderige, ontipiese styl van die 
opdrag van die Boeddha aan Upavana: ‘Staan opsy monnik, nie voor my nie’: 


5.5 (VV) “Ananda, daardie goddelike wesens protesteer: 


‘Van ver het ons gekom om die Tathagata te sien. Tathagatas, Arahant 
Vol-Verligtes, verskyn selde in die wéreld. Vandag, gedurende die laaste 
nagwaak, Sal finale nibbana vir die Tathagata aanbreek, maar nou staan 
hierdie vooraanstaande monnik verbergend voor die Deurlugtige en 
kan ons hom, op sy laaste, nie sien nie.’ 


“So protesteer die goddelike wesens.” 


Goddelike wesens is magtig, maar sekere monnike is nog magtiger (die 
magtige monnik’ [mahesakkho bhikkhu)). Dit is nie 'n ironiese opmerking deur 
daardie wesens nie, maar 'n kwalik bedekte werklike gegriefdheid van die 
goddelike wesens jeens monnike, veral verligtes. Dit is ’n populariserende, 
mitologiserende vertelling en lê na aan die tipe denke wat in die tyd onder 
Boeddhiste gangbaar was. In Dhammapada (387) waarna hierbo verwys is, 
word vier opklimmende synsvlakke van heerlikheid onderskei: die natuur; die 
gewone menslike samelewing met sy tipiese magstrukture; die hoër edel 
mens, Arahant; en die Verligte. Hier in D 16.5.5 word die plek van gode 
aangedui, stellig hoër as gewone mense, maar beslis laer as edel mense. Op 'n 
dieper vlak is dit 'n uitdrukking van 'n radikale metamitologisering van ’n 
godewêreld vanuit 'n Boeddhistiese perspektief: 


5.6 “Heer, van watter soorte wesens is die Deurlugtige bewus?” 


“Ananda, daar is goddelike lugwesens met aardsgebonde bewussyn 
wat weeklagend met deurmekaar gekrapte hare en arms in die 
lug gegooi op die grond neerslaan en onophoudelik rondrollend 
uitroep: 


‘Te gou sal die Deurlugtige volle nibbana bereik, te gou sal 
die gelukkige volle nibbana bereik, te gou sal die oog van die 
wêreld verdwyn.” 

“Ananda, daar is goddelike aardwesens met aardsgebonde bewussyn 
wat weeklagend met deurmekaar gekrapte hare en arms in die lug 
gegooi op die grond neerslaan en onophoudelik rondrollend roep: 


‘Te gou sal die Deurlugtige volle nibbana bereik, te gou sal die gelukkige 
volle nibbana bereik, te gou sal die oog van die wêreld verdwyn.” 


“Maar goddelike wesens wat van begeerte vry is, aanvaar dit en besef 
aandagtig en noulettend: 


‘Verganklik is saamgestelde dinge - verset is onbegrip.” 


Die verteller en/of skrywer stel drie sake: Eerstens, in die algemeen besef al 
die goddelike wesens die betekenis van die Verligte (en as die gode dit besef, 
moet dit waar wees en moet mense dit ook besef). Tweedens, die meeste 
goddelike wesens snap nie die volle betekenis van sy finale nibbana nie. 
Derdens, die meeste goddelike wesens tree nie juis waardig op nie; eintlik 
word hulle almal hoflik maar ferm op hulle plek gesit. 


Vir die uitdrukking 'oog van die wêreld’ [cakkhu loke] vergelyk die 
aantekening by D 14.3.6. 


Die stelling ‘verganklik is saamgestelde dinge’ [anicca samkhdara] uit die 
mond van sekere mediterende goddelike wesens wat aandagtig en noulettend’ 
[sata sampajana] insig verwerf het, onderskryf die uitgangspunt en diepste 
wete van die oog van die wêreld. 


Wie daardie insig verwerf het, hetsy mens of god, begeer niks meer nie 
(is ‘van begeerte vry’ [vita-raga]), verwerp niks meer protesterend nie, wroeg 
nie meer rondrollend verward, onseker en onkundig oor enigiets nie, selfs nie 
oor die heengaan en finale verdwyning van die Boeddha nie. So 'n wese aanvaar 
selfs so 'n skynbare ramp kalm, in die volle wete van die wese van dinge. Die 
lewe van 'n Boeddha is nie die uitsondering op die reël van alle bestaan nie, 
maar die hoogste kulminasie daarvan. Protes teen sy finale verdwyning is nie 
bloot futiel nie, maar mis die punt geheel en al. Ons vertaling 'verset is onbegrip' 
wil 'n vrye en tog getroue weergawe wees van die idiomatiese uitdrukking tam 
kut’ ettha labbha wat min of meer beteken: ‘wat is verbasend daaraan? 


V.B.23. Ontroerende pelgrimsbestemmings (5.7-5.8) 


5:7 “Heer, in die verlede het monnike die reënseisoen op verskillende 
plekke deurgebring. Daarna het hulle daarvandaan gekom om die 
Tathāgatha te sien en ons het hulle ontvang, sodat hulle as hoogs 
ontwikkelde monnike eerbied jeens hom kon betoon. Maar met die 
Deurlugtige heengegaan sal ons dit nie meer kan doen nie.” 


5.8 “Ananda, daar is vier plekke wat in ’n getroue geesgenoot ontroering 
sal wek. Watter vier?” 


“Die eerste is waar hy besef: ‘Hier is die Tathāgatha gebore.” 

“Die tweede is waar hy besef: ‘Hier het die Tathagatha volmaakte 
verligting volledig bereik.” 


“Die derde is waar hy besef: ‘Hier het die Tathagatha die waarheidswiel 
in beweging gebring.” 


“Die vierde is waar hy besef. ‘Hier het die Tathagatha die dimensie 
van volkome nirwana resloos bereik.” 


“En, Ananda, getroue monnike en nonne, manlike en vroulike 
lekevolgelinge wat as pelgrims onderweg daarheen sterf, sal ná die 
ontbind van hul liggame hergebore word in hemelse sfere.” 


Die vier universeel lotsbepalende plekke, binnekort pelgrimsbestemmings vir 
getroue volgelinge, is agtereenvolgens: Lumbini [geboorte]; Uruvela [tans 
Buddha Gaya, verligting]; die park by Isipatana, digby Varanasi [Benares] 
[openbare diens begin]; en Kusinara [tans Kushinagar, heengaan]. 


Die sutta begin, by monde van Ananda, ’n toekoms sonder die liggaamlike 
teenwoordigheid van die Boeddha antisipeer. Sy volgelinge sal nie meer voor 
hom kan vergader, sal hom nie meer kan sien nie, sal nie meer eer aan hom kan 
betoon nie. Wat dan? Antwoord: Hulle sal nog fisies kan kom op die plekke 
waar hy was, sal daar die ontroering van die heilsgebeure wat in hom 
plaasgevind het, kan ervaar. Dit was altyd die funksie van pelgrimsplekke, 
pelgrimsreise, in alle religieé, is deel van religio perennis. Die intieme samehang 
van plek en besondere gebeurtenisse wat daar plaasgevind het, is 'n gegewe 
in alle religieë. Maar wat in sulke plekke afgespeel het, is nie net, was nie maar 
net heilsgebeure in die groot figuur, daar om onthou te word nie, maar is ook 
bestemde, verwagte, toekomsgebeure in die pelgrimsdissipel self. Indien dit 
nog nie finaal ten volle kan deurbreek nie, het dit in elk geval voordelige 
uitwerking: wie op 'n pelgrimstog na die heilige plekke van die Verligte se lewe 
voor die bereiking van nirwana sterf, word verseker van 'n voordelige 
hergeboorte in 'n hemelse bestaanswyse. 


In ’n nog breër sin manifesteer die ou Boeddhistiese gegewe ook die 
intieme samehang van heil en natuur, plek. Rivier speel byvoorbeeld die rol 
van ’n sleutelsimbool vir menslike heil. Sulke plekke, veral pelgrimsplekke, is 
nie net herinneringsplekke nie, maar ook bestemmingsplekke. Geboorte, 
verligting, diens en finale heengaan is nie net groot beslissingsmomente in die 
verlede van die Boeddha nie, maar ook groot beslissingsmomente in die 
toekoms (toe-koms, bestemming) van die getroue volgeling. 


Pali se tegniese term (in hierdie twee verse gebruik) vir die uitwerking van 
die vier heilsplekke is samvega [hier as ‘ontroering’ weergegee]. Hulle wek 
vrees en ekstase; kortom, intense religieuse emosie (reds. Rhys Davids & Stede 
[1921-1925] 1975, bl. 658). In die taal van Rudolf Otto in sy Das Heilige: Die 
‘heilige’ (ook heilige plek) is tremendum et fascinans, tegelyk vreesinboesemend 

en fassinerend aanloklik. Wie op ’n pelgrimstog gaan, moet ’n situasie (‘plek’) 
verlaat om ’n bestemming te kan bereik. Geen wonder nie dat (Nyanatiloka 
1980, bl. 198) dieselfde term gebruik word vir agt eksistensiéle toestande: 
geboorte, oud word, siek word, sterf, lyding in laer bestaanswyse, ellende uit 
'n vorige geboorte afkomstig, 'n ellendige nadoodse toekoms, huidige 
bestaansonsekerheid. Kortliks, waar kom ek vandaan, en waar gaan ek heen? 
Die vier 'plekke' van die Boeddha sal dien as inspirasie, selfs al is hy nie meer 
fisies daar vir sy leerlinge nie. 


In die indeling van die sutta volgens plek in hierdie vertolking word die 
samehang, die wedersydse implikasie, van fisiese reis en bestemmingsreis 
(in hierdie geval van die Deurlugtige self) beklemtoon. Dit geld ook vir sy 
getroue volgelinge. Op 'n pelgrimsreis word fisieke reis 'n eksistensiële reis. 
Besoek aan 'n heilige plek word ’n oorgangsrite. Die plekke van heilsdeurbraak 
sal simbole van sy leer, persoon, voorbeeld, wees, nie net herinneringe nie, 
maar teenwoordig stellinge. 


Hier is die proses van religieuse institusionalisering met die versekering van 
nadoodse beloning vir rituele handelinge duidelik in volle swang. 


V.B.24. Optrede jeens vroue (5.9) 


5.9 “Heer, hoe moet ons optree jeens vroue?” 
“Sien nie, Ananda.” 
“Maar as ons hulle sien, Deurlugtige, hoe moet ons dan optree?” 
“Praat nie, Ananda.” 
“Maar as hulle met ons praat, heer, hoe moet ons dan optree? 
“Aandagtig bly Ananda.” 


Hierdie kort vers staan vreemd verleë, onvanpas, tussen twee gedeeltes wat 
handel oor wat dringend nou aandag verdien met die oorlye van die Boeddha, 
pelgrimsoorde tot in die verre toekoms (5.7-5.8) en die hantering van die 
liggaam van die Boeddha direk na sy heengaan (5.10-5.12). Die waarskynlikheid 
dat 5.9 later deur ’n redaktorshand hier ingevoeg is, is oorweldigend groot. 
Miskien was die aanleiding gewoon die woord 'sien, die sien en niesien van 
vroue kom hier direk na die sien en niesien van die oorlede Boeddha. 


Die vers druk ook ’n groot verleentheid van die monniksbestaan en manlike 
bestaan in die algemeen soos in die vroeë Theravada ervaar, uit. Eintlik moet 
vroue nie gesien of gehoor word nie, maar as interaksie onvermydelik is, dan 
met die grootste omsigtige versigtigheid. Meer, die niesien van (en 
niekommunikeer met) vroue is dan ook 'n variant van die skandalige millennia 
omspannnende neersien op vroue in byna alle postjagter versamelaar- 
samelewings (ja, ook in groot kolle Theravada-kultuur). 

Die mees positiewe vertolking van die vers is om aansluiting te vind by die woord 
‘aandag’ [sati] daarin, dan beklemtoon as deel van die Agtvoudige Pad. Dan het 
dit nie slegs op vroue betrekking nie, maar op alles wat oor ’n mens se pad kom, 
of jy monnik of non of manlike of vroulike reisiger na heil is. Dan volg aandagtige 
versigtigheid op die regte voorneme om reg teenoor vroue (geensins anders as 
in alle ander situasies nie) op te tree, en word dit onvervreembaar gevolg deur 
kalm konsentrasie waarin geslagtelikheid in al die vorme daarvan, soos alle dinge 
uiteindelik op ’n absolute gesigseinder verdwyn; aansluitend by die insig in die 
nieblywendheid en niesubstansialiteit van alle dinge, ook geslagtelikheid; 
onontwykbaar uitlopend op regte liefdevolle denke, spreke, handeling en 
institusionalisering. 'Regte aandag’ bied dan 'n uitweg uit seksbeheptheid in 
enige vorm, hetsy ekstreme askese wat vroue verwerp, hetsy seksbehepte 
libertinisme van die huidige samelewing. Die ware monnikebestaan en die ware 
‘dorpsbestaan’ verskil dan nie wesenlik van mekaar nie; albei is gerig op optimale 
minimalisme. 


Inderdaad het die Boeddha self 'n voorbeeld gestel (16.2.14- 16.2.19) deur in 
Vesall 'n smaaklike ete by die hofdame Ambapal te geniet, 'n uitvoerige 
gesprek met haar te voer en haar as volgeling aan te neem - dit alles 
vanselfsprekend met intense aandag in die raam van die agtpad dissipline. 


V.B.25. Wat moet gebeur met die stoflike oorskot 
van die Boeddha? (5.10-5.12) 


Volgend op 5.7-5.8 gaan Ananda voort om uit die oogpunt van die sangha die 
situasie na die lewende Boeddha te probeer besef en bemeester: 


5.10 “Heer, wat moet ons doen met die oorskot van die Tathagata?” 


“Ananda, bemoei julle nie met eerbetoon aan die oorskot van die 
Tathagata nie. Strewe na jul hoogste goed, bly daarby, wees ywerig 
en vasberade in diens daarvan. Daar is wyse edelliede, Brahmane, 
huisbewoners aan die Tathagata toegewyd, hulle sal eer betoon aan 
die oorskot van die Tathagata.” 


Die Deurlugtige antwoord dat die monnike moet bly by hulle primére taak: die 
bereiking van die hoogste goed, die finale doel, naamlik Arahantskap. Laat 
ander, ook wys en toegewyd maar (nog) nie op die hoogste goed gefokus nie, 
hulle bemoei met sekondére take soos die gepaste eerbetoon aan die 
liggaamlike oorblyfsel van die Verligte. Wat binnekort leweloos daar tussen 
die twee sal-bome (vol. 4.38) gaan bly lê, is volstrek bysaak. Hemelwaarts 
gaan dit in elk geval nie, raak rustig daarvan ontslae. 


511 ‘Maar wat sou dit behels?, bly die lojale persoonlike assistent vra. Doen 
daarmee soos met die oorskot van ’n groot, epogskeppende, 'wieldraaiende vors’ 
[raja cakkavattr], is die antwoord: Draai dit talle male deeglik in verskillende klede 

toe, week dit in’n houergevul met olie, en veras dit op'n grootskaalse geparfumeerde 
lykstapel. Bou ’n stupa [Pali: thūpa: 'n ophoping van grond of ’n monumentkoepel 
oor die as van 'n heilige] by 'n kruispad van publieke verkeer. Daar sal 
mense blomkranse, parfuum of veelkleurige voorwerpe kan plaas, en voordeel 
en vreugde vind. 


5.12 Volgens die sutta gaan die Boeddha dan voort om vier persone te 
noem wat ’n stupa waardig is: 


e ’n Vol-Verligte Tathagata (Boeddha) 

e 'n pacceka-Buddha (eenling-Boeddha, vol. hoofstuk I[13][a]) 
e 'n gevorderde Savaka Cn Arahant-hoorder, dissipel) 

e 'n groot vors. 


Wie by die stupas van sulke figure eer betoon en voordeel en vreugde vind, sal 
self ook na hulle eie heengaan hergebore word in hemelse sfere. Soos in 5.8 
blyk die proses van religieuse institusionalisering, insluitend nadoodse heil as 
beloning vir publieke rituele handelinge as demonstrasies van geloof, duidelik. 


V.B.26. Ananda word ingelig, vermaan, geprys en 
bemoedig (5.13-5.14) 


5.13 Toe het die eerbiedwaardige Ananda die verblyfhut binnegegaan, teen 
die kosyn leunend tot stilstand gekom en wenend gesé: 


“Ek is nog net ’n leerling en moet nog veel doen, en die Meester wat 
my so goed begryp, gaan van my af heen.” 


Die Deurlugtige het die monnike aangespreek: 
“Monnike, waar is Ananda?” 
En hulle het geantwoord: 


“Die eerbiedwaardige Ananda het die hut binnegegaan, teen die kosyn 
leunend tot stilstand gekom en wenend gesé: 


Ag, ek is nog net ’n leerling en moet nog veel doen, en die Meester wat 
my so goed begryp, gaan van my af heen.’” 


Toe het die Deurlugtige aan ’n monnik gesé: 
“Gaan nou, monnik, en sé in my naam aan Ananda: 
‘Vriend Ananda, die Meester ontbied jou.” 


‘Ua, heer,” het die monnik die Deurlugtige instemmend geantwoord, na 
Ananda gegaan en aan hom gesé: 


“Vriend Ananda, die Meester ontbied jou.” 


“Ja, vriend,” het die eerbiedwaardige Ananda die monnik geantwoord, 
gegaan na waar die Meester was, hom eerbiedig gegroet en eenkant 
gaan sit. 

5.14 En die Deurlugtige het aan die eerbiedwaardige Ananda, eenkant 
sittend, gesé: 


“Genoeg, Ananda, moenie ween en treur nie. Ananda, het ek nie al 
geruime tyd bekend gemaak dat selfs ook alle kosbare en geliefde 
dinge veranderlik verganklik en verliesbaar is nie? Hoe is dit dan 
moontlik, Ananda, dat aangesien alles wat gebore word, wat ontstaan 
en saamgestel word, wesenlik ook ontbind - hoe kan daar dan iets wees 
wat nie tot niet gaan nie? Lank, Ananda, was jy in die teenwoordigheid 
van die Deurlugtige - liefdevol, met welwillende, gelukskenkende, 
enkelgerigte, nimmereindigende handelingdade, praatdade en 
dinkdade. Jy het veel verdienste vergader, Ananda. Span jou in, en gou 
sal jy ontgif wees.” 


5.14 Die belofte het volgens oorlewering inderdaad gou waar geword: teen 
dagbreek op die openingsdag van die Eerste Konsilie (volgens die normatiewe 
tradisie kort na die dood van die Boeddha, by Rajagaha, digby Uruvela waar 
hy verligting bereik het), het sy getroue assistent self ook ’n Arahant geword. 
Indien dit nie gebeur het nie, sou hy die enigste van die vyfhonderd 
afgevaardigdes gewees het wat nie 'n Arahant was nie. By die Konsilie is die 
nederige getroue assistent egter gekritiseer omdat hy iets gedoen en iets 
nagelaat het: Hy het die Boeddha oortuig om vroue tot die orde toe te laat en 
hy het nagelaat om by die Boeddha uit te klaar watter ordereëls 
ononderhandelbaar is en watter minder belangrik is (kyk 16.6.3). 


V.B.27. Die Deurlugtige loof Ananda (5-15-5.16) 


5.15 Toe het die Deurlugtige aan die monnike gesê: 


Monnike, almal wat in die lang verlede Arahant Vol-Verligtes was, het 
hoogstaande assistente gehad soos Ananda vir my was, en almal wat 
in die verre toekoms Arahant Vol-Verligtes sal wees, sal hoogstaande 
assistente hê soos Ananda vir my was. 


Ananda is wys. Hy weet wanneer dit die regte tyd is vir monnike om 
die Deurlugtige te kom besoek, ook vir nonne, manlike lekevolgelinge, 
vroulike lekevolgelinge, konings, koninklike hoofministers, leraars van 
ander skole en volgelinge van sulke leraars. 


5.16 Monnike, Ananda beskik oor 'n merkwaardige, wonderlike viersydige 
vermoë. Watter vier? 
“As 'n geselskap monnike Ananda kom besoek, is hulle ingenome om 
hom te sien, en as Ananda die waarheid meedeel is hulle ingenome om 
hom aan te hoor, maar as hy swyg is hulle ongelukkig - dit geld ook 
geselskappe nonne, manlike lekevolgelinge en vroulike lekevolgelinge. 


Oor so 'n merkwaardige, wonderlike viersydige vermoë beskik 'n 
wieldraaiende vors. As 'n geselskap Kshatriyas hom kom besoek, is 

hulle ingenome om hom te sien, en as hy praat, is hulle ingenome om 
hom aan te hoor, maar as hy swyg is hulle ongelukkig - dit geld ook 
geselskappe Brahmane, familiehoofde en askete. 


Oor hierdie merkwaardige, wonderlike viersydige vermoë beskik 
Ananda.” 


Die groot vermoë van Ananda is sy sosiale vaardigheid. Hy is by uitstek 
diplomaat, nie slegs in sy verhouding tot die Meester nie, maar ook in die wyse 
waarop hy met die volgelinge omgaan. In sy lewe en werk vind hierdie vermoë 
vier toepassings. Die letterlike formulering in 5.16 (vier vermoëns”) suggereer 
'n sterk onderskeid van belangegroepe:monnike, nonne, manlike lekevolgelinge 
en vroulike lekevolgelinge. Elkeen van die vier het eie, unieke behoeftes en 
belange. 


So bekwaam is Ananda dat hy selfs op gelyke vlak met 'n epogmakende 
politieke figuur geplaas word. Hoër lof sou nie moontlik wees nie. Die sutta 
suggereer ook ’n stadium in die groei van die Boeddhisme dat die sangha 
reeds as ekwivalent van die politieke koninkryk beskou is: sangha en staat, 
Ananda en belangrike vors, onderskeie gelykes. 


V.B.28. Grootheid en verganklikheid van mites 
sowel as van politieke entiteite (5.17-5.18) 


5.17 Ná hierdie woorde het die eerbiedwaardie Ananda gesê: 


“Heer, laat die Deurlugtige nie finaal heengaan in hierdie gehuggie van 
lat-en-klei huisies eenkant in die veld verlate tussen die takke nie. Daar is, 
heer, ander stede, groot vestingstede soos Campa, Rajagaha, Savatthi, 
Saketa, Kosambi, Baranasi. Laat die Deurlugtige daar heengaan - daar 
is immers talle welvarende Khattiyas, Brahmane en huiseienaars aan die 
Tathagata toegewy wat laaste eer gepas aan die Tathagata sal betoon.” 


Nee, Ananda, noem dit nie 'n gehuggie van lat-en-klei huisies eenkant 
in die veld tussen die takke verlate nie. 


5.18 Lank gelede, Ananda, was daar 'n koning met die naam Mahasudassana, 
'n wieldraaiende vors, 'n opregte man, regverdige heerser, oorwinnaar 
tot by die vier eindes van die aarde, beskermer van landsveiligheid, in 
besit van die sewe koninklike skatte. Hierdie einste Kusinara, toe 
Kusavati genoem, was die ryksetel van Mahêsudassana. Oos na wes 
was dit twaalf dagreise lank en noord na suid sewe dagreise breed. 


Ananda, die ryksetel Kusêvati was magtig en ryk, getalryk en dig bevolk 
met mense en goed voorsien met voedsel, net soos die goddelike stad 
Alakamandé magtig en ryk is, getalryk en dig bevolk met yakkhas en 
met ’n oorvloed voedsel. 

“Dag en nag, Ananda, was die ryksetel Kusavati nie sonder tien klanke 
nie: die klanke van olifante, perde, koetse, kete/tromme, tamboeryne, 
luite, sang, simbale, ghongs en as tiende die roep ‘eet, drink, geniet” 


Verse 517-518 sluit aan by die tema van die sosiale bekwaamheid en status 
van Ananda; inderdaad van die politieke belang van die sangha (515-516). Die 
vraag kom by Ananda op: Nou waarom sterf die Boeddha dan in 'n nikswerd 
dorpie soos Kusinara in die middel van nêrens? Die antwoord wat die sutta in 
die mond van die Boeddha lê, sny soos 'n mes met twee skerp kante. Dit 
versoen twee skynbaar botsende oorwegings. 


Enersyds sluit dit aan by die klem op die hoë sosiale en politieke profiel van 
die Boeddha en sy nuwe beweging. Weet, sê die Deurlugtige, dat Kusinara [toe 
onder die naam 'KusavatT] ook eens 'n groot en roemryke stad was, toegerus 
met die sewe skatte (die wielskat, die olifantskat, die perdskat, die juweelskat, 
die vroueskat, die huisbestuurderskat en die ministerskat [vgl. D 14.1.31]). Dit 
was inderdaad op die vlak van Alakamanda. In Theravada mitologie was 
Alakamanda ’n welvarende, skone stad van die gode in ’n veraf goddelike sfeer, 
geregeer deur die god van rydom en oorvloed, Kuvera. Om die mitologiese 
kwaliteit van hierdie goddelike stad te beklemtoon, word genoem dat dit dig 
bevolk was met yakkha’s: natuurgeeste op die vlak van feé en kabouters, 
geassosieer met vrugbaarheid en skatte, maar ook 'n sekere wispelturigheid. In 
'n mitologiese raamwerk is Kusinara dus 'n plek uiters geskik vir die heengaan 
van die Boeddha. Tog is die waarskynlikheid besonder groot dat die heengaan 
van die Boeddha in 'n afgeleë dorpie Cn historiese feit wat die latere hagiografise 
kanoniese legende as verleentheid ervaar het), in die sutta opgesier word: die 
dorpie word voorgestel as inderdaad vol betekenis in 'n groot verlede. 


Andersyds laat die sutta, die Boeddha, die kans nie verbygaan om die mees 
fundamentele waarheid van waarhede te beklemtoon nie: alles, selfs die 
magtigste stad, koninkryk, is verganklik. Dit is die dieper, diepste, uiteindelike 
waarheid op gesigseinder. Begeer en verag sosiale en politieke mag nie: in 
sigself is dit om 't ewe, maar dit kan die groot saak dien. 


Let op die subtiele hermeneutiek wat die sutta indrukwekkend ten toon stel. 
Dit (en die Boeddha) 'glo' nie in die mitologie as onbetwyfelbare geopenbaarde 
waarheid nie, maar dit word rustig in 'n tweetrap hermeneutiek getolereer, nie 
veragtend verwerp nie. As gewone dorpsbewoners feëverhale en mites glo, is dit 
aanvaarbaar, kan selfs nuttig wees - in 'n raam immer onderworpe aan die 
beginsels van regte insig, regte denke en regte spreke van die Agtvoudige Pad. 
Naby sy einde gee die Boeddha hier 'n aanskouingsles in 'n opvoedkunde wat 
regte insig, regte denke en regte spreke optimaal verbind: diepte-insig, ja, 
inderdaad bokant, vry van bygelowige fantasieë op dieselfde vlak bewegend as 
stories oor stoute kabouters vir kinders. Denke vry van begeerte, vry van weersin 
en vry van wreedheid jeens almal, en spreke vry van leuen, vry van kwaadpraat, 
vry van woordgeweld, vry van bolangse geklets. Voeg by: Regte lewensinrigting, 

wat sosiale institusionalisering insluit, dit gaan hier om die uiters moeilike taak om 
die waarheidsboodskap te artikuleer, die bekendmaking daarvan te organiseer - 
in uiters veranderlike en problematiese omstandighede. Wat hier staan, is nie ’n 
resep vir flatervrye religie nie, maar ’n situasiebepaalde soepel voorbeeld. 


V.B.29. Afskeid van die Mallane in 
Kusinara (5.19-5.22) 


5.19 


5.20 


5.2] 


5.22 


“Ananda, gaan na Kusinêrê, en as jy daar is, maak dan aan die Mallane 
van Kusinara bekend: 


‘Vannag, Vasetthas, in die laaste nagwaak, sal die Volle Verligting 
van die Tathagata plaasvind. Nader hom, Vasetthas, nader hom! 
Moenie julself later verwyt met die woorde: ‘Die volle nibbana 
van die Tathagata het in ons dorpsgebied plaasgevind en ons 
het nie die geleentheid gehad om hom op sy laaste te sien nie.” 


“Ja, heer” het die eerbiedwaardige Ananda ingestem, sy kleed 
omgehang, sy bak geneem en deur 'n metgesel vergesel Kusinara 
binnegegaan. 


Juis toe was die Mallane van Kusinara in hul vergadersaal met iets 
besig. Die eerbiedwaardige Ananda het na die vergadersaal gegaan en 
aan hulle bekend gemaak: 

“Vannag, Vasetthas, in die laaste nagwaak, sal die Volle Verligting van 
die Tathagata plaasvind. Nader hom, Vasetthas, nader hom! Moenie 
julself later verwyt met die woorde: ‘Die volle nibbana van die Tathagata 
het in ons dorpsgebied plaasgevind en ons het nie die geleentheid 
gehad om hom op sy laaste te sien nie.” 


By die aanhoor van die eerbiedwaardige Ananda se woorde was die 
Mallane met hul seuns, skoondogters en eggenotes terneergedruk en 
bedroef, hul harte met pyn oorstelp, en sommige het weeklagend met 
deurmekaar gekrapte hare en arms in die lug gegooi op die grond 
neergeslaan en onophoudelik rondrollend uitgeroep: 


“Te gou sal die Deurlugtige volle nibbana bereik, te gou die gelukkige 
volle nibbana bereik, te gou die oog van die wêreld verdwyn.” 


Toe het die Mallane met hul seuns skoondogters en eggenotes, 
terneergedruk en bedroef, hul harte met pyn oorstelp, na die Upavattana 
sal-woud van die Mallane gegaan, waar die eerbiedwaardige Ananda was. 


Toe het die volgende by die eerbiedwaardige Ananda opgekom: 
“Indien ek die Mallane van Kusinara een vir een eerbied aan die 
Deurlugtige laat betoon, sal dit lig word voordat al die Mallane die 
Deurlugtige vereer het. Laat my die Mallane beurtelings, familie na 
familie, staande eer laat betoon en voorstel: 

“Heer, Mallaan so en so met sy kinders, vroue, huishouding en vriende 
betoon aan die voete van die Deurlugtige hulde aan hom.” 


Toe het die eerbiedwaardige Ananda die Mallane van Kusinara 
beurtelings, familie na familie, staande eer laat betoon en voorstel: 


‘Heer, Mallaan so en so met sy kinders, vroue, huishouding en vriende 
betoon aan die voete van die Deurlugtige hulde aan hom.” 


Op hierdie wyse het die eerbiedwaardige Ananda die Mallane van 
Kusinêrê in die eerste nagwaak eerbied laat betoon aan die Deurlugtige. 


V.B.30. Swerwer Subhadda word Arahant (5.23-5.30) 


5:23 


5.24 

Op daardie tydstip het 'n swerwer met die naam Subhadda in Kusinara 
oorgebly. Hy het verneem: 


Vannag, in die laaste nagwaak, sal die Volle-Verligting van die kluisenaar 
Gotama plaasvind. 


Toe het die volgende by hom opgekom: 
Ek het swerwers, bejaard en eerbiedwaardig, leraars van leraars, hoor sê: 
Soms en selde verskyn in die wêreld Tathagata’s, Arahante Vol-Verlig.” 


“Vannag, in die laaste nagwaak, sal die Volle Verligting van die kluisenaar 
Gotama plaasvind. Nou het onsekerheid in my gemoed ontstaan, maar 
ek het vertroue dat die kluisenaar Gotama in staat is om my waarheid 
te leer wat die onsekerheid in my gemoed sal verdryf.” 


Toe het die swerwer Subhadda na die Upavattana sêl-bos van die 
Mallane gegaan waar die eerbiedwaardige Ananda was, en daar gekom 
het hy aan die eerbiedwaardige Ananda gesê: 

“Ek het swerwers, bejaard en eerbiedwaardig, leraars van leraars, hoor sé: 


‘Soms en selde verskyn in die wéreld Tathagata’s, Arahante Vol-verlig.’ 


“Vannag, in die laaste nagwaak, sal die Volle Verligting van die kluisenaar 
Gotama plaasvind. Nou het onsekerheid in my gemoed ontstaan, 
maar ek het vertroue dat die kluisenaar Gotama in staat is om my die 
waarheid te leer wat die onsekerheid in my gemoed sal verdryf.” 


“Mag ook ek, vriend Ananda, die geleentheid kry om die kluisenaar 
Gotama te sien?” 


Ná hierdie woorde het die eerbiedwaardige Ananda die swerwer 
Subhadda geantwoord: 


“Genoeg, vriend Subhadda, moenie die Tathagata steur nie. Die 
Deurlugtige is moeg.” 


5.25 


5.26 


5.27 


Hoofstuk V 


'n Tweede maal... 'n Derde maal het die swerwer Subhadda aan die 


eerbiedwaardige Ananda gesê: “Ek het swerwers ... hoor sê: ‘...’... die 
eerbiedwaardige Ananda het die swerwer Subhadda geantwoord: 


“Genoeg, vriend Subhadda, moenie die Tathagata steur nie. Die 
Deurlugtige is moeg.” 


Die Deurlugtige het die gesprek tussen die eerbiedwaardige Ananda 
en die swerwer Subhadda aangehoor en aan die eerbiedwaardige 
Ananda gesé: 


“Genoeg, Ananda. Verhinder Subhadda nie. Laat hom toe om die Tathagata 
te sien. Wat Subhadda my ook al vra, sal hy vra uit verlange na insig, nie 
om te pla nie. Wat ek sal antwoord as ek gevra word, sal hy gou verstaan.” 


Toe het die eerbiedwaardige Ananda aan die swerwer Subhadda gesé: 
“Gaan in, vriend Subhadda, die Deurlugtige gee jou verlof.” 


Toe het die swerwer Subhadda na die Deurlugtige gegaan, hom 
vriendelik gegroet, hoflik woorde gewissel, eenkant gaan sit en hom 
aangespreek: 


“Vriend Gotama, askete en Brahmane, hoofde van ordes met groot 
aanhange, leraars van menigtes, bekende en beroemde stigters van skole, 
persone deur massas as heilig beskou - mense soos PUrana Kassapa, 
Makkhali Gosala, Ajita Kesakambali, Pakhuda Kaccayana, Sanjaya Belatthi- 
putta en Niganttha Natha-putta - het hulle almal, soos hulle self verklaar. 
volle heilsinsig, of geeneen nie, of sommige wel en sommige nie?” 


“Genoeg Subhadda. Laat staan die kwessie of hulle almal, soos hulle 
self verklaar, volle heilsinsig het, of geeneen nie, of sommige wel en 
sommige nie. Die waarheid, Subhadda, sal ek aan jou onderrig. Luister 
fyn, skenk goed aandag, en ek sal praat.” 


“Ja, heer,” het die swerwer Subhadda die Deurlugtige geantwoord, en 
die Deurlugtige het gesê: 


“Subhadda, waar die Edel Agtvoudige Pad in enige leer en dissipline 

nie gevind word nie word geen swerwer gevind van die eerste, tweede, 
derde of vierde graad nie. Waar die Edel Agtvoudige Pad in enige leer en 
dissipline wel gevind word, word swerwers gevind van die eerste, tweede, 
derde en vierde graad. In hierdie leer en dissipline word die Edel Agtvoudige 
Pad gevind en swerwers van die eerste, tweede, derde en vierde graad. 
Sonder Arahante bly die opinies van ander. Maar in hierdie leer en orde sal 
monnike die hoogste lewe leef en die wêreld sal Arahante nie ontbeer nie. 


Een minder as dertig jaar jonk 


het ek goedsoekend woning verlaat 

5.28 


5.29 


5.30 

en een meer as vyftig jaar lank 
huisloos geswerf 
in die ruimte van die wysheidswet 
waarbuite daar geen swerwer is 
van die eerste, tweede, derde of vierde graad nie. 
Maar in hierdie leer en orde 
sal monnike die hoogste lewe leef 
en die wêreld sal Arahante nie ontbeer nie.” 
Ná hierdie woorde het Subhadda, die swerwer, die Deurlugtige soos 
volg aangespreek: 


“Wonderlik, heer! Wonderlik, heer! Soos iemand wat onderstebo gegooi 
is regop laat staan, wat bedek is onthul, 'n verdwaalde die weg wys, 'n 
olielamp in duisternis indra sodat mense met sig gestaltes kan sien, so 
het die Deurlugtige op verskeie maniere die waarheid bekend gemaak. 


‘Heer, ek neem toevlug 
in die Deurlugtige, die waarheid en die orde. 
Mag ek toelating en ordening as monnik ontvang 
in die teenwoordigheid van die Deurlugtige.”” 


“Subhadda, iemand wat tevore volgeling in 'n ander skool was en dan 
toelating en ordening in hierdie leer en dissipline soek, bly op proef vir 
vier maande. Aan die einde van vier maande laat die monnike, reeds 
gevestig van gees, hom toe en orden hom in die status van monnik. 
Maar ek erken 'n onderskeid van persone.” 

“Heer, as diegene wat tevore volgelinge in ander skole was en dan 
toelating en ordening in hierdie leer en dissipline soek, op proef bly 
vir vier maande, aan die einde waarvan die monnike, reeds gevestig 
van gees, hulle toelaat en orden in die status van monnik, sal ek 
vier jaar lank op proef bly en aan die einde van vier jaar kan die 
monnike, reeds gevestig van gees, my toelaat en orden in die status 
van monnik.” 


Toe het die Deurlugtige aan die eerbiedwaardige Ananda gesê: 
“Ananda, laat Subhadda terstond toe.” 
“Ja heer.” het Ananda die Deurlugtige geantwoord. 


En Subhadda, die swerwer, het aan eerbiedwaardige Ananda gesê: 


“Gelukkig is julle, vriend Ananda, voorspoedig is julle wat in die 
teenwoordigheid van die Meester in sy volgelingskap bevestig is.” 

Swerwer Subhadda het in die teenwoordigheid van die Deurlugtige 
toelating en ordening ontvang. En van onmiddellik na sy ordening het 
eerbiedwaardige Subhadda enkel afgesonder, standvastig, ywerig 
en vasberade geleef. Gou het hy die hoogste goed waarvoor seuns 
uit eerbare families hul huis totaal verlaat en huisloos swerf, naamlik 
die onoortreflike uitkoms van 'n heilige lewe, in hierdie lewe bereik en 
daarin gebly - self deurgedring tot die dieper wete: 


‘Geboorte is beëindig 
edel lewe voltooi 
plig gedoen - 
niks bly hier meer oor nie.” 


So het eerbiedwaardige Subhadda ook een van die Arahante geword. Hy 
was die laaste dissipel persoonlik deur die Deurlugtige bevestig. 


Hierdie episode vertel van die laaste persoon deur die Boeddha self tot 
dissipelskap beweeg: Die swerwer Subhadda, een van talle in die tyd afkomstig 
uit die samelewingsgroep waartoe die Boeddha self ook in sy jeug, tot sy 
nege-en-twintigste jaar, behoort het, die skare van sosiale nonkonformiste, 
asketies buite die gevestigde orde bewegend enkel of in klein groepies, slegs 
op hulle innerlike heil gerig. Hier word geen amptelike inwydings- of 
ordeningseremonie vermeld nie; dit weerspieël die tyd toe die orde nog jonk 
was, na aan die charismatiese bestuurstyl van die stigter. 


5.27 ‘[...] swerwers van die eerste, tweede, derde en vierde graad' slaan op 
die vier stadia van vordering op die Agtvoudige Weg na Arahantskap, nie 
slegs wat hulle geestelike vordering betref nie, maar ook hulle nadoodse lot: 


1. die stroombetreder [sotapatt/], wat nie weer op 'n vlak van bestaan laer as 
die menslike hergebore sal word nie 

2. die eenmaalomdraaier [sakadagamin], wat nog net eenmaal as mens op 
aarde hergebore sal word 

3. die nie-meer-omdraaier [anagamin], wat nie weer as mens op aarde 
hergebore sal word nie, maar nibbana en Arahantskap in een van die 
spesiale hemele vir anagami’s sal bereik en daar sy bestaanseinde sal vind 

4. die Arahant, wat die staat van volmaakte verligting en heiligheid op aarde 
bereik het en nooit weer hergebore sal word nie. 


Heil word nie gekoppel aan geloof in die persoon van die Boeddha nie, maar 
aan die volg van die Agtvoudige Pad. Die Boeddha is nie die grond vir die 
Agtvoudige Pad nie, maar uitdrukking en leraar daarvan. Dit is oop vir almal, 
maar word op subliemste wyse deur hom geleer en voorgeleef. 

V.B.31. Laaste reélings (6.1-6.6) 
(a) onderrig en orde word meester (6.1) 
6.1 Die Deurlugtige het die eerbiedwaardige Ananda aangespreek: 


“Ananda, die gedagte sou by julle kon opkom: ‘Verby is die onderrig 
van die meester; ons het geen leraar meer nie!’ Maar so, Ananda, moet 
julle dit nie sien nie. Die onderrig en die orde wat ek aan julle geleer en 
uitgelé het, salna my heengaan jul meester wees.” 


Die Boeddha wys geen opvolger of plaasvervanger aan nie. Voortaan sal die 
oorgelewerde leer en die orde (laasgenoemde in twee hoedanighede: as 
geordende sosiale gemeenskap met besluitnemingsbevoegdheid; en as 
beskermer en interpreteerder van die leer) die lerende rol van ‘meester’ oorneem. 


(b) vriendelike rangorde (6.2) 


6.2 “Ananda, tans is dit gebruiklik dat monnike mekaar as ‘vriend’ aanspreek, 
maar na my heengaan moet dit nie meer die geval wees nie. Laat 'n 
meer senior monnik dan 'n meer junior monnik op sy eienaam of 
familienaam of as ‘vriend’ aanspreek, en 'n meer junior monnik 'n meer 
senior monnik as ‘heer’ of 'eerwaarde.”” 


Volgend op 6.1 wat die orde betref: Die sterwende Deurlugtige stel nie 'n streng, 
outoritêre bevelshiérargie in nie, maar ’n vriendskapsmodel met nogtans ’n 
duidelike onderskeid tussen ‘senior’ en ‘junior, begrond op die volgorde van 
toelating. Hy stel nie rangorde formele ampte in nie, maar verhoudinge, 
uitgedruk in aanspreekvorme. Die Pali-woorde vir die voorgestelde Afrikaanse 
aanspreekterme is: avuso [vriend]; bhante [heer] (let wel: dit is slegs ’n 
aanspreekvorm [vokatiefvorm] - daar word nie na ’n monnik verwys, oor een 
gepraat, as bhante nie, ook nie ons huidige tyd nie); ayasma [eerwaarde' of 
‘eerbiedwaardige] (die term waarin die sutta-outeur[s] na Ananda verwys). 


(c) belangriker en minder belangrike reëls (6.3) 


6.3 “Ananda, indien die orde wil mag dit na my heengaan die mindere 
voorskrifte afskaf.” 


Dit is by die Eerste Konsilie onder die voorsitterskap van Maha-Kassapa 
oorweeg, maar die sangha kon nie tot ’n besluit kom oor watter voorskrifte 
‘mindere’ [khudda] is nie, omdat Ananda nagelaat het om die Boeddha daarna 
uit te vra. Dit is hom erg kwalik geneem. Die vergadering het toe op die 
konserwatiewe houding besluit: al die reëls is behou. In die daaropvolgende 
geskiedenis het egter inderdaad verskeie stelle monastiese kodes ontwikkel. 
Die woord hiervoor is vinaya: eerstens gedragsreëls, etiek, in 'n breë sin, dan 
vernou tot spesifiek 'n monastiese kode (reds. Rhys Davids & Stede [1921- 
1925] 1975, bl. 623). Dit wil voorkom (val. Duncan 2015, bl. 184 ev.) dat tydens 
die Boeddha se leeftyd reëls hoofsaaklik as antwoord op spesifieke probleme 

ontwikkel het. Slaafse konsekwentheid was nie die onverbiddelike norm nie. 
Mettertyd is dit vasgelé in die patimokkha [dissiplinére kode], wat elke maand 
op volmaan- en nuwemaandae en die twee maankwartiere tussenin in die 
vergadering van geordendes geresiteer word. In Theravada is daar 227 reéls 
vir geordende monnike, waarvan vier (seksuele verkeer, diefstal, doodmaak 
van 'n mens en valse aansprake op buitengewone psigiese kragte) met ontslag 
uit die orde strafbaar is. Brandstapels, doodstraf op enige manier, as straf vir 
afwykende denke (kettery) was nooit deel van die Boeddhistiese dissipline 
nie. Vir geordende nonne het 311 reëls ontwikkel. 


(d) tug: die geval van Channa (6.4) 


6.4 “Ananda, na my heengaan moet die monnik Channa die hoogste boete 
opgelê word.” 


“Wat, heer, is die hoogste boete?” 


“Ananda, laat die monnik Channa sê wat hy wil, maar laat die monnike 
nie met hom praat, hom berispe, hom vermaan nie.” 


Waaraan Channa presies skuldig was, word nie uitgeklaar nie. In elk geval het 
die behandeling wat hy ontvang het, hom volgens oorlewering tot inkeer 
gebring en het hy nibbana bereik. 


(e) afskeid in volle vertroue in al die monnike (6.5-6.6) 
6.5 Toe het die Deurlugtige die monnike aangespreek met die woorde: 


“Daar sou by 'n monnik twyfel of onsekerheid aangaande die Boeddha, 
die dhamma, die sangha, die weg of die praktyk kon bestaan. Vra, 
monnike. Moenie julself later verwyt met die gedagte: 'Die Meester was 
van aangesig tot aangesig voor ons, en ons het hom van aangesig tot 
aangesig nie gevra nie.” 


By die aanhoor hiervan het die monnike geswyg. 


'n Tweede en 'n derde maal het die Deurlugtige die monnike aangespreek 
met die woorde: 


“Daar sou by 'n monnik twyfel of onsekerheid aangaande die Boeddha, 
die dhamma, die sangha, die weg of die praktyk kon bestaan. Vra, 
monnike. Moenie julself later verwyt met die gedagte: 'Die Meester was 
van aangesig tot aangesig voor ons, en ons het hom van aangesig tot 
aangesig nie gevra nie.” 


Tweemaal, driemaal het die monnike geswyg. 
Toe het die Deurlugtige die monnike aangespreek met die woorde: 


“Monnike, moontlik vra julle nie uit eerbied vir die Meester. Laat vriend 
dit dan met vriend deel.” 


By die aanhoor hiervan het die monnike geswyg. 

6.6 Toe het die eerbiedwaardige Ananda aan die Deurlugtige gesé: 


“Merkwaardig, heer, wonderlik, heer! Ek sien helder dat daar in hierdie 
vergadering by geen monnik twyfel of onsekerheid aangaande die 
Boeddha, die dhamma, die sangha, die weg of die praktyk bestaan nie.” 


“Ananda, jy praat uit vertroue. Maar die Deurlugtige weet dat daar in 
hierdie vergadering by geen monnik twyfel of onsekerheid aangaande 
die Boeddha, die dhamma, die sangha, die weg of die praktyk 
bestaan nie. Ananda, die geringste van hierdie vyfhonderd monnike 
is 'n stroombetreder, sal 'n staat van lyding nie weer smaak nie, is 
verligtingsbestemd.” 


Volgens Ananda self sien hy helder, is hy ‘heldersiende’ [pasanno]. Die Boeddha 
weet egter dat sy lojale hulp ‘uit vertroue’ [pasada] praat, maar by hom, die 
Boeddha, is daar helder feitelike ‘wete’ [ñana], op 'n dieper vlak, van presies wat 
die stand van denke van sy orde is. Volgens oorlewering was 'die geringste' 
[pacchima; geografies staan hierdie woord ook vir 'wes'] monnik waarna hier 
verwys word, Ananda self. Daar is geen verraaier of verloënaar nie. 


V.B.32. Laaste woorde van die 7athagata (6.7) 
6.7 “Toe het die Deurlugtige die monnike aangespreek: 
'nou, monnike, bevestig ek aan julle: 


Wesenlik verganklik is dinge saamgesteld - 

verwerf met ywer jul heil. 
Dit was die Tathāgata se laaste woorde. 


Kyk 3.51. Die kernsin in Pāli lui: Vaya-dhammā samkhārā, appamādena 
sampādetha [vaya (verval, ontbinding); dhamma (wesenlik); samkhārā 
(saamgestelde dinge); appamāda (ywer, noulettendheid); sampdadeti (verwerf, 
verkry)]. 


Hierdie sin was kronologies die laaste woorde van die Boeddha, maar ook 
saaklik. Dit vat die slotsom en kern van die Boeddhisme saam: Die mees 
grondliggende ontologiese feit, en die mees fundamentele eksistensiële 
gevolgtrekking wat daaruit volg. Die strekking is nie dat net sommige dinge, 
naamlik die saamgestelde dinge, tot ontbinding gedoem is maar dat daar 
gelukkig ook ander dinge (sommige substansiële wesens) is wat hiervan 
vrygestel is of kan word nie, maar dat alle dinge sonder uitsondering aan 
hierdie wet onderworpe is, alle dinge ‘wesenlik’ ‘saamgesteld’ en dus verganklik 
is. Daar is geen uitsondering nie. 


In sy kommentaar skryf Buddhaghosa dat die sterwende Boeddha sy ganse 
lering van 45 jaar ter afsluiting saamgevat het in die enkele woord appamāda 

[‘ywer, ‘noulettendheid’] (An 2003, bI.183), 'n sinoniem vir sati [aandag(tigheid)]. 
Vir 'n leerrede deur die Boeddha oor hierdie mees kenmerkende, mees sentrale 
soteriologiese begrip van die Boeddhisme, is 'n diepte kennismaking met die 
Maha-Satipatthana [Groot Sutta oor die tot stand bring van aandag] (D 22) 
nodig (vir 'n Afrikaanse vertaling, kyk Kruger 1988). 


N V.C. Sterwe 
V.C 1. Die Tathagata bereik en verlaat die toestande 
van versinking, en bereik volle nibbana (6.8-6.9) 
6.8 Toe het die Deurlugtige: 
(D Die eerste versinking bereik. 
(2) Die eerste versinking verlatend die tweede versinking bereik. 
(3) Die tweede versinking verlatend die derde versinking bereik. 
(4) Die derde versinking verlatend die vierde versinking bereik. 


(5) Die vierde versinking verlatend die sfeer van oneindige ruimte 
bereik. 


(6) Die sfeer van oneindige ruimte verlatend die sfeer van 
oneindige bewussyn bereik. 


(Z) Die sfeer van oneindige bewussyn verlatend die sfeer van 
nietsheid bereik. 


(8) Die sfeer van nietsheid verlatend die sfeer van nóg persepsie, 
nóg niepersepsie bereik. 


(9) Die sfeer van nóg persepsie, nóg niepersepsie verlatend die 
beëindiging van persepsie en sensasie bereik. 


Toe het die eerbiedwaardige Ananda aan die eerbiedwaardige 
Anuruddha gesê: 


“Heer Anuruddha, die Deurlugtige het volle nibbāna bereik.” 


“Nee, vriend Ānanda; die Deurlugtige het nie volle nibbāna bereik 
nie. Hy het die beëindiging van persepsie en sensasie bereik.” 


6.9 Toe het die Deurlugtige: 


(D Die sfeer van die beëindiging van persepsie en sensasie verlatend 
die sfeer van nóg persepsie, nóg niepersepsie bereik. 


(2) Die sfeer van nóg persepsie, nóg niepersepsie verlatend die 
sfeer van nietsheid bereik. 

(3) Die sfeer van nietsheid verlatend die sfeer van oneindige 
bewussyn bereik. 


(4) Die sfeer van oneindige bewussyn verlatend die sfeer van 
oneindige ruimte bereik. 


(5) Die sfeer van oneindige ruimte verlatend die vierde versinking 
bereik. 


(6) Die vierde versinking verlatend die derde versinking bereik. 
(Z) Die derde versinking verlatend die tweede versinking bereik. 
(8) Die tweede versinking verlatend die eerste versinking bereik. 
(9) Die eerste versinking verlatend die tweede versinking bereik. 
(10) Die tweede versinking verlatend die derde versinking bereik. 
(11) Die derde versinking verlatend die vierde versinking bereik. 


(12) Die vierde versinking verlatend het die Deurlugtige onmiddellik 
volle nibbāna bereik. 


Die biologiese sterwe van die Deurlugtige (die ontkoppeling van die vyf faktore: 
[i] materie; [ii] sensasie; [iii] persepie; [iv] emosionele en wilsfaktore; en [v] 
bewussyn wat hom as individuele mens Siddhattha Gotama gestempel het), was 
terselfdertyd ook die geestelike triomf van sy bereiking van die volmaakte staat 
van pari-nibbāna [volle nibbāna’] as Arahant en Buddha. Albei-ineen (biologiese 
sterwe en finale, hoogste geestelike kulminasie) vind plaas terwyl hy in toestande 
van ekstase in diep konsentrasiemeditasie versonke is.’n Meer sublieme wyse van 
sterf is, Boeddhisties gesproke, nie denkbaar nie. Biologiese sterwe val hier saam 
met die bereiking van (epistemologies) die hoogste insig, ook (ontologies) die 
uiteindelike gesigseinder van die volkome transendering van materie, lewe en 
bewussyn soos in individuele menslike gestalte en kosmiese werklikheid 
gemanifesteer. Die finale horison waarop alles (die individuele mens, die 
evoluerende mensheid, die kosmos self, vertolk ek tendensioneel) verskyn en 
alles verdwyn, word bereik. Dit is die kulminasie van Theravāda ars moriendi. 


Die Pali-woord vir die ‘ekstatiese’ (van Grieks ek-stasis [‘buite sigself staan’]) 
toestande wat hierbo as ‘versinkings’ weergegee is, is /hana (van die werkwoord 
jhāyati [mediteer, ‘kontempleer’]). Die woord behels egter heelwat meer as 
‘meditasie’ in 'n algemene sin. Dit verwys spesifiek na diep konsentrasiemeditasie 
in ’n volgorde van toestande, soos in 6.8 en 6.9 hierbo gevind. ’n Gedetailleerde 
uiteensetting van wat elk behels, sou die grense van hierdie boek oorskry. Vir 
sulke uiteensettings, kyk onder andere Buddhaghosa (in Ñanamoli 1979, bl. 142 
ev., 354 ev.; Nyanatiloka 1980, bl. 83-85; reds. Rhys Davids & Stede 1975, bl. 286). 


Die Pāli-terminologie vir die ekstatiese toestande is: 


1. pathama-j-jhana: ‘eerste versinking, sonder begeerte, haat, luiheid, rusteloosheid, 
twyfel, met analitiese en sintetiese denke, vreugde, geluk en kalmte 

. Autiya-j-jhana: ‘tweede versinking, met vreugde, geluk en kalmte 
. tatiya-j-jhana: ‘derde versinking,’ met geluk en kalmte 


. catuttha-j-jhana: ‘vierde versinking, met gelykmatigheid en kalmte 


an A ON N 


. akasa- [‘ruimte’] - &nafica- [oneindig']- ayatanam [‘sfeer, ‘dimensie’], 
‘ruimte-oneindigheid-sfeer,’ ‘sfeer van oneindige ruimte’ 


6. viññāna - [‘bewussyn’] - anafica- [‘oneindig’]- dyatanam['sfeer, ‘dimensie’], 
'bewussyn-oneindigheid-sfeer, ‘sfeer van oneindige bewussyn’ 


7. akificafifia - ['nietsheid'] - ayatanam [sfeer ‘dimensie’]: ‘nietsheidsfeer,’ 
“sfeer van nietsheid’ 


8. neva(=na eva)-[‘nog’]-safha- [persepsie] - n- (nog)-asafifië [‘niepersepsie’]- 
ayatanam: ‘sfeer van nóg persepsie, nóg niepersepsie’ 


9. vedayita- [‘gevoel,’ ‘sensasie’]-nirodha [beëindiging]. 


Die Deurlugtige beweeg op van (1) tot (9), dan terug af van (9) to (1), dan 
weer op van (1) tot (4), en blaas dan die laaste asem uit in oneindige ruimte 
(5) in. 


'n Begryplike vraag sou wees: Hoe weet die outeurs van die sutta wat in die 
allerintiemste innerlikste van 'n Boeddha in sy sterwensmoment afspeel? Die 
mees waarskynlike verklaring is dat minstens een van die waarnemers van sy 
sterwe 'n geestelik hoogs ontwikkelde mens sou gewees het, self intiem met 
die jhana’s vertroud, en met telepatiese vermoëns [abhifina] toegerus, en sou 
aangevoel, geweet het wat hier aan die gebeur was. So 'n persoon was Ananda 
nie; die Arahant Anuruddha [die toegewyde’] (Nyanaponika & Hecker 2003, 
bl. 183-210) wel. Hy was een van die klein kring naaste dissipels van die 
Boeddha, ook sy neef aan vaderskant, en getrou teenwoordig by die sterwe 
van die Deurlugtige. 


E V.D. Hulde 
V.D.1. Reaksies op die heengaan van die Tathāgata 


(6.10) Gepaardgaande met die finale heengaan van die Deurlugtige 
was daar ’n groot aardskok verskriklik angsaanjaend 
en het donderslae uit die hemel ontplof. 
En gepaardgaande met die finale heengaan van die Deurlugtige 
het Brahmā Sahampati hierdie vers geuiter: 
“Alle wesens in die wêreld 


se saamgestelde gestaltes ontbind 

soos ook die Meester sonder gelyke in die wéreld 
- die Deurlugtige, kragtige, Volmaak-Verligte - 
finaal heengegaan het.” 

En gepaardgaande met die finale heengaan van die Deurlugtige 
het Sakka, heerser van die gode, hierdie vers geuiter: 
“Verganklik is dinge saamgesteld, 
ontstaan-vergaan hul wese, 
gebore gaan hul heen - 
en vergaan is geluk.” 

En gepaardgaande met die finale heengaan van die Deurlugtige 
het die eerbiedwaardige Anuruddha hierdie vers geuiter: 
“Asem verstild, 
gees onwrikbaar vasstaande 
van begeerte bevry en vrede bereikend, 
sensasie oorwinnend, 
die vuur geblus, 
het die wyse sy tyd voltooi.” 

En gepaardgaande met die finale heengaan van die Deurlugtige 
het die eerbiedwaardige Ananda hierdie vers geuiter: 
“Skrikwekkend angsaanjaend 
toe die Vol-Verligte toegerus met elke edel deug 
finaal gegaan het.” 

Met die finale heengaan van die Deurlugtige 
het sommige nog nie hartstoglose monnike 
weeklagend met deurmekaar gekrapte hare en arms in die lug gegooi 
op die grond neergeslaan en onophoudelik rondrollend geroep: 
“Te gou het die Deurlugtige volle nibbana bereik, 

te gou het die Salige volle nibbana bereik, 
te gou het die oog van die wêreld verdwyn.” 
Maar monnike van hartstog vry 
het aandagtig noulettend ingestem: 


“Verganklik is saamgestelde dinge - verset is onbegrip.” 

Direk na die volle nirwana van die Deurlugtige bring ’n hiérargie instansies 
hulde aan hom: 


a. 


Die kosmos, met aardbewing en donderslae. Neem hier kennis van die 
merkwaardige parallelle met die natuurgebeure (duisternis) rondom die 
dood van Jesus (Mark. 15:33; Matt. 23:44-45). 


. Die gode: Eerstens by monde van die Indiese oppergod, Brahma, wat nie 


slegs eerbied betoon aan die persoon van die Boeddha nie, maar ook die 
Boeddhistiese leer beaam, tweedens by monde van Sakka, hoogste god 
in die hoogste hemel op die kruin van Berg Meru, met ’n meesterlike 
samevatting van die dhamma. Die sutta-vertelling verwerp nie die ou 
mitologies teologiese gode nie, maar inkorporeer hulle tolerant 
transenderend in die Boeddhistiese metafisiese mistiek van verganklikheid 
en niesubstansialiteit. 


. Hoogwaardigheidsbekleërs in die sangha, in die persone van die Arahant 


Anuruddha en nog strewende, struikelende Ananda. 


. Gewone monnike wat tot in hulle diepte geskok is deur die gebeure, vertolk 


as voortydig, asook geestelik gevorderde monnike, wat die kern van wat 
hier gebeur, verstanend saamvat. 


N V.E. Reëlings 


V.E.1. Anuruddha neem vertroostende leiding (6.11) 


6.11 Toe het die eerbiedwaardige Anuruddha die monnike toegespreek: 


“Genoeg vriende, moenie ween en treur nie. Vriende, het die Deurlugtige 
nie geruime tyd bekend gemaak dat selfs ook alle kosbare en geliefde 
dinge veranderlik, afskeidelik en verganklik is nie? Alles wat gebore 
word, ontstaan en saamgestel word, ontbind - hoe kan daar iets 
wees wat nie tot niet gaan nie? Maar, vriende, selfs goddelike wesens 
protesteer.” 


“Eerbiedwaardige Anuruddha, van watter soorte goddelike wesens is 
u bewus?” 


“Vriend Ananda, daar is goddelike lugwesens met aardsgebonde 
bewussyn wat weeklagend met deurmekaar gekrapte hare en arms in die 
lug gegooi op die grond neerslaan en onophoudelik rondrollend roep: 


‘Te gou het die Deurlugtige volle nibbana berelk, 
te gou het die gelukkige volle nibbana bereik, 
te gou het die oog van die wêreld verdwyn.” 


“Vriend Ananda, daar is goddelike aardwesens met aardsgebonde 
bewussyn wat weeklagend met deurmekaar gekrapte hare en arms in 
die lug gegooi op die grond neerslaan en onophoudelik rondrollend 
roep: 

‘Te gou het die Deurlugtige volle nibbana bereik, 
te gou het die gelukkige volle nibbana bereik, 
te gou het die oog van die wêreld verdwyn.” 


“Maar goddelike wesens van hartstog vry aanvaar dit en stem aandagtig 
en noulettend in: ‘Verganklik is saamgestelde dinge - verset is onbegrip.” 


Die ondenkbare het gebeur: die Boeddha is dood. Wat nou? Twyfel en 
onsekerheid heers aan alle kante. Die moeisame proses van 'na-Boeddha'- 
institusionalisering het aangebreek, soos ook die geval was met ’n 'na-Jesus' 
bedeling vir die vroeë gemeente. 


Anuruddha neem leiding. Toegerus met abhififië [bonormale vermoëns] 
neem hy die verskeidenheid goddelike wesens waar, maar meer, met die insig 
van 'n Arahant herinner hy die monnike aan die grondwet van universele 
verganklikheid. Selfs op die gode is dit van toepassing. Sommige gode 
(aardsgebonde) besef en aanvaar dit nie, maar sommige wel. Ook gode kan 
en moet gered word op dieselfde wyse as mense. 'n Boeddha staan hoër as 
gode. Die tolerant transenderende uitspraak van die Deurlugtige aangaande 
populêre mitologies teologiese denkbeelde kort tevore (5.6) was nou ook, in 
hierdie uur van krisis, by die leierskorps aanwesig. 


V.E.2. Teenstrydige planne van Mallane en 
gode (6.12-6.15) 


612 Die eerbiedwaardige Anuruddha en die eerbiedwaardige Ananda het 
die res van die nag in gesprek oor die dhamma deurgebring. En die 
eerbiedwaardige Anuruddha het aan die eerbiedwaardige Ananda gesê: 


“Gaan, vriend Ananda, na Kusinara en as jy daar gekom het, maak dan 
aan die Mallane van Kusinara bekend: 


‘Vasetthane, die Deurlugtige het heengegaan. Dit is tyd om na 
goeddunke te handel.” 


“Ja, heer,” het die eerbiedwaardige Ananda ingestem, vroegoggend sy 
kleed omgehang, sy bak geneem en, vergesel deur 'n tweede monnik, 
Kusinara binnegegaan. 


Juis toe was die Mallane van Kusinara in hul vergadersaal met iets 
besig. Die eerbiedwaardige Ananda het na die vergadersaal gegaan en 
aan hulle bekend gemaak: 


“Vasetthane, die Deurlugtige het heengegaan. Dit is tyd om na 
goeddunke te handel.” 


By die aanhoor van die eerbiedwaardige Ananda se woorde was die 
Mallane met hul seuns, skoondogters en eggenotes terneergedruk, 

6.14 

bedroef, hul harte van pyn oorstelp, en sommige het weeklagend met 
deurmekaar gekrapte hare en arms in die lug gegooi op die grond 
neergeslaan en onophoudelik rondrollend geroep: 


“Te gou het die Deurlugtige volle nibbana bereik, te gou het die 
gelukkige volle nibbana bereik, te gou het die oog van die wêreld 
verdwyn.” 


Die Mallane van Kusinara het hul knegte ontbied en beveel: 


3 


“Versamel nou parfuum en blomkranse en al die musikante in Kusinārā.’ 


Toe het die Mallane van Kusinārā met parfuum en blomkranse en al 
die musikante en 500 stelle klere na die Upavattana sāl-woud van 
die Mallane gegaan waar die liggaam van die Deurlugtige was. Daar 
het hulle die dag deurgebring deur in dans, lied en musiek en met 
blomkranse en parfuum en met die voorbereiding van skerms van 
klede gemaak en tente respek, eerbewys, hoogagting en adorasie aan 
die liggaam van die Deurlugtige te betoon. 


Die volgende het by die Mallane van Kusinārā opgekom: 


“Vandag is nie geskik om die liggaam van die Deurlugtige te veras nie. 
Ons sal dit môre doen.” 


En hulle het ook ’n tweede, derde, vierde, vyfde en sesde dag 
deurgebring deur in dans, lied en musiek en met blomkranse en 
parfuum en met die voorbereiding van skerms van klede gemaak 
en tente, respek, eerbewys, hoogagting en adorasie aan die liggaam 
van die Deurlugtige te betoon. 


Op die sewende dag het die volgende by die Mallane van Kusinara 
opgekom: 


“Nou dat ons aan die liggaam van die Deurlugtige met dans, lied en 
musiek en met blomkranse en parfuum respek, eerbewys, hoogagting 
en adorasie betoon het, laat ons sy liggaam in ’n suidelike rigting buite 
die stad uitdra en suid buite die stad veras.” 


Toe het agt hoofmanne van die Mallane hul hoofde gewas en hul met 
nuwe klede beklee met die voorneme: “Laat ons die liggaam van die 
Deurlugtige optel,” maar hulle was nie in staat om dit te doen nie. 


Die Mallane van Kusinārā het die eerbiedwaardige Anuruddha gevra: 
“Heer, weens watter oorsaak, watter kondisie, is agt hoofmanne van die 
Mallane wat hul hoofde gewas en hul met nuwe klede beklee het met 
die voorneme om die liggaam van die Deurlugtige op te tel, nie in staat 
om dit te doen nie?” 


“Vasetthane, julle het een voorneme, die gode ’n ander.” 

6.15 “En wat is die voorneme van die gode?” 
“Vasetthane, julle voorneme is: 


‘Nou dat ons aan die liggaam van die Deurlugtige met dans, lied en 
musiek en met blomkranse en parfuum respek, eerbewys, hoogagting 
en adorasie betoon het, laat ons sy liggaam in ’n suidelike rigting buite 
die stad uitdra en suid buite die stad veras.” 


“Maar die voorneme van die gode is: 


‘Nou dat ons aan die liggaam van die Deurlugtige met goddelike 
dans, lied en musiek en met blomkranse en parfuum respek, 
eerbewys, hoogagting en adorasie betoon het, laat ons sy liggaam 
na die noorde van die stad uitdra, inbring deur die noordelike poort 
en deur die sentrum van die stad dra, dan na buite deur die oostelike 
poort na die Mallane se heiligdom Makutha-Bandhana, en sy liggaam 
daar veras.” 


ss 


“Heer, laat dit geskied in ooreensteming met die voorneme van die gode. 


Die deurnagtelike dhamma-gesprek van Anuruddha en Ananda het stellig 
gesentreer in die regte verstaan van die kondisies, komplikasies en 
implikasies van wat pas gebeur het, en watter denke en emosie, spreke en 
algemene kommunikasie en optrede verantwoordelik en gepas daaruit sou 
voortvloei. Deel van die optrede is dat die burgerlike samelewing betrek 
word by die verrigtinge rondom die oorlye van die Boeddha. Die onderskeid 
tussen gode en mense, wat selfs (soos hier) tot meningsverskil kan lei, kom 
aan die lig. Dit word egter oorbrug in die gemeenskaplike, selfs identiese 
heilsbehoefte en heilsweg vir albei: die weg van die dhamma van die 
Buddha, in sy sangha verwesenlik. Harmonie van die burgerlike en religieuse 
sfere word in die vooruitsig gestel. Dit behels gee en neem. Hier gee die 
menslike burgers van Malla toe aan die goddelike wens om die Boeddha te 
vereer, eintlik strydig met die Mallane se eie opvatting, waarskynlik dat die 
dra van ’n lyk deur die stad onwenslik is, miskien om bygelowige redes. 
Hier is dit egter 'n heel ander situasie: die heilskenkende dra van die liggaam 
van die Boeddha. 


In hierdie verband word die Mallane aangespreek met hulle gotta-benaming, 
'Vasetthane.” ’n Gotta is 'n afstammingslyn (in hierdie geval 'n trotse een) 
teruggaande op 'n gemeenskaplike belangrike voorvader (in hierdie geval die 
wyse man, Vasettha). Die hoogste in die menselewe word geaktiveer, in diens 
gestel van die verassing van die Boeddha. Sosiale adel is dienstig aan die 
hoogste adel, adel van die gees. Dit pas in die konteks van die ideaal van 
harmonie van sfere. Dit blyk ook uit die verband wat gelé word tussen die 
verassingsrituele verskuldig aan ’n belangrike vors en die regte prosedure by 
die verassing van ’n Boeddha. 

V.E.3. Beoogde harmonie van burgerlike en 
religieuse sfere: Verassing en oprigting van ’n 
stupa (6.16-6.18) 


6.16 


6.17 


6.18 


Toe is selfs die afvalgate en rommelhope van Kusinara kniehoog met 
hemelse koraalblomme bedek. En die gode en die Mallane van Kusinara 
het met goddelike en menslike dans, lied en musiek en met blomkranse 
en parfuum, respek, eerbewys, hoogagting en adorasie aan die liggaam 
van die Deurlugtige betoon, sy liggaam na die noorde van die stad 
uitgedra, ingebring deur die noordelike poort en deur die sentrum van 
die stad gedra, toe na buite deur die oostelike poort na die Mallane se 
heiligdom Makuta-Bandhana, en sy liggaam daar neergelê. 


Die Mallane van Kusinaraé het die eerbiedwaardige Ananda gevra: 
“Heer, wat sal ons doen met die liggaam van die Deurlugtige?” 


“Vasetthane, doen met die liggaam van die Deurlugtige soos mense 
doen met die liggaam van ’n wieldraaiende vors.” 


“Heer, wat doen mense met die liggaam van 'n wieldraaiende vors?” 


“Vasetthane, hulle draai die liggaam van 'n wieldraaiende vors toe in 
'n skoon kleed, dan in uitgekamde katoen, 500 keer in albei. Dan lê 
hulle die liggaam neer onder 'n yster oliehouer, op 'n tweede yster 
oliehouer. Dan bou hulle 'n brandstapel met alle soorte parfuum en 
veras die liggaam. Dan rig hulle by 'n kruispad ’n stupa op ter ere van 
die wieldraaiende vors. Dit, Vasetthane, is hoe hulle handel met die 
liggaam van 'n wieldraaiende vors.” 


“Vasetthane, hulle moet doen met die liggaam van die Tathagata soos 
hulle doen met die liggaam van ’n wieldraaiende vors. Hulle moet by die 
kruispad 'n stupa oprig ter ere van die Tathagata. Wie daar blomkranse 
of parfuum of kleursel plaas of hulde bring of kalm van gemoed word, 
sal lank voordeel en geluk smaak.” 


Toe het die Mallane van Kusinara hul knegte beveel. “Kom nou, maak 
die uitgekamde katoen van die Mallane bymekaar.” Daarop het die 
Mallane die liggaam van die Deurlugtige in 'n skoon kleed toegedraai, 
toe in uitgekamde katoen, 500 keer in albei. Toe lê hulle die liggaam 
neer op 'n yster oliehouer, onder 'n tweede yster oliehouer. Vervolgens 
het hulle 'n brandstapel met alle soorte parfuum gebou en die liggaam 
van die Deurlugtige daarop neergelê. 


Natuur, gode, sekulêre samelewing op sy edelste vlak en die sangha (by 
monde van Ananda) vier saam die lewe van die Boeddha en beplan saam sy 
verassing. Sy liggaam word soos beplan op die brandstapel neergelê, maar 
die vuur nog nie aangesteek nie. 

'n Stupa by ’n besige punt van menseverkeer, ’n kruispad, word in die vooruitsig 
gestel; soos vir 'n wêreldlike epogale vors, so vir die Boeddha. In voor- 
Boeddhistiese Indië was 'n stupa 'n grondhoop oor 'n dooie liggaam. In 
Boeddhisme sou dit ontwikkel tot argitektonies indrukwekkende koepelvormige 
monumente wat, volgens volgelinge, relieke van die Boeddha soos liggaamlike 
oorblyfsels, kledingstukke en gebruiksvoorwerpe kon bevat. Tot vandag toe 
Speel hierdie strukture 'n sentrale rol in Boeddhistiese ritueel en kuns as 
teenwoordig stellende simbole van die lewe en leer van die Boeddha, en as 
pelgrimsbestemmings. 'n Voorbeeld is die Tempel van die Heilige Tand (Sri 
Dalada Maligawa) in Kandy, Sri Lanka, wat van 'n baie vroeë tyd af as vesting van 
hierdie liggaamlike oorblyfsel van die Boeddha ’n groot simbool van die 
Boeddhistiese religie asook 'n nasionaal religieuse skat met groot politieke 
implikasies was. 


V.E.4. Toetrede van Maha-Kassapa (6.19-6.20) 


6.19 Op daardie stadium was die eerbiedwaardige Maha-Kassapa van Pava 
na Kusinara onderweg in die geselskap van ’n groot groep van 500 
monnike. Die eerbiedwaardige Maha-Kassapa het die pad verlaat en 
onder 'n boom gaan sit. 


Juis toe was 'n Ajivika, wat 'n koraalblom in Kusinêrê opgetel het, na 
Pava onderweg. Die eerbiedwaardige Maha-Kassapa het hom van ver 
af sien aankom en hom gevra: 


“Vriend, ken jy ons Meester?” 


“Vriend, inderdaad ken ek hom. Vandag 'n week gelede het die 
kluisenaar Gotama heengegaan. Daar het ek die koraalblom opgetel.” 


Toe het nog nie hartstoglose monnike weeklagend met deurmekaar 
gekrapte hare, arms in die lug gegooi op die grond neergeslaan en 
onophoudelik rondrollend geroep: 


“Te gou het die Deurlugtige volle nibbana bereik, 
te gou het die Gelukkige volle nibbana bereik, 
te gou het die oog van die wêreld verdwyn.” 
Maar monnike van hartstog vry 
het aandagtig noulettend ingestem: 
“Verganklik is alle saamgestelde dinge - verset is onbegrip.” 


6.20 Te midde van die groep het ene Subhadda gesit wat hom in sy 
ouderdom op die heilige weg van afsondering begeef het. Hy het aan 
die monnike gesê: 


“Genoeg vriende. Hou op ween en weeklaag. Vroeër geteister met 
voorskrifte van ‘doen dit, doen dat nie,’ is ons nou ontslae van die groot 
askeet, kan ons nou doen en laat soos ons wil.” 

Maar die eerbiedwaardige Maha-Kassapa het gesê: 


“Genoeg vriende. Hou op ween en weeklaag. Het die Deurlugtige 
nie immers van die begin af geleer dat alles wat kosbaar en dierbaar 
is wesenlik veranderlik is, dat daarvan geskei, afskeid geneem sal 
moet word nie? Hoe kan mens verwag dat wat tot stand gekom het, 
saamgestel en veranderlik is, nie sal ontbind nie?” 


Maha-Kassapa [‘Kassapa die Grote'] (Nyanaponika & Hecker 2003, bl. 107-136), in 
die Brahmaanse kaste gebore, was volgens oorlewering van kleinsaf buitengewoon 
gevoelig en intelligent, geneig tot afsondering en besonder in religieuse sake 
geinteresseerd. Na ’n soektog na lig het hy onder invloed van die Boeddha se 
lering tot die orde toegetree en spoedig verligting bereik. Na die heengaan van 
die Boeddha het hierdie groot stille spontaan na vore getree as die naaste aan 'n 
menslike opvolgerleier vir die Deurlugtige. In die episode waarna 6.19 verwys, was 
Maha-Kassapa ten tye van die heengaan van die Boeddha in die noordelike streek 
besig om die dhamma te onderrig. Hy het met ontvangs van die nuus onmiddellik 
na Kusinara vertrek en sewe dae na die oorlye daar aangekom. Hy het, onverwags 
vanweë sy teruggetrokke optrede, maar nie verbasend nie vanweë sy hoë status 
en aansien, die leiding van die orde geneem en voorgesit by die Eerste Konsilie. 
Uiteindelik het hy op ouderdom van 120 jaar gesterf. 


Op weg terug na Kusinara ontmoet hy 'n Ajivika met ’n koraalblom wat hy in 
Kusinara opgetel het (val. 6.16). Ook nieleerlinge, selfs aanhangers van 
kompeterende denkwyses (wil die teks beklemtoon), was diep onder die indruk 
van wat ’n week tevore gebeur het: Hierdie man het die Deurlugtige ‘geken’ 
Lianam/]. Die teenwoordiges in Maha-Kassapa se geselskap reageer op twee 
maniere: Sommige met vlakkerige onbegrypende ongelukkigheid, en sommige 
met dieper begrypende waardering indien nie aanvaarding nie, soos nou. 


6.20 Daar bestaan 'n mate van onsekerheid of hierdie Subhadda dieselfde 
man is as die Boeddha se laaste bekeerling (5.23-5.30). Om 'n hoogtepunt in 
die sutta egter so met 'n laagtepunt te verbind, sou eersgenoemde van 
betekenis beroof, en sou sielkundig sowel as in die konteks van die 
Boeddhistiese heilskema sowel as uit 'n narratiewe oogpunt uiters problematies 
en onwaarskynlik wees. 


E V.F. Verassing, oorskot, stupas 


V.F.1. Verassing (6.21-6.23) 


6.21 Op daardie tydstip het vier Mallaanse hoofmanne hul hoofde gewas, 
skoon klere aangetrek met die voorneme: 


“Ons sal die brandstapel van die Deurlugtige aan die brand steek,” 


maar hulle kon nie daarin slaag nie. 

6.22 


6.23 

Toe vra hulle die eerbiedwaardige Anurudha: 
“Wat sou die oorsaak, die rede hiervoor wees?” 
En hy antwoord: 

“Vasetthane, die gode het 'n ander voorneme.” 
“En wat is die voorneme van die gode?” 


“Vasetthane, die voorneme van die gode is: ‘Die eerbiedwaardige 
Mahê-Kassapa is van Pāvā na Kusinara onderweg in die geselskap 
van 'n groot groep van 500 monnike. Die brandstapel van die 
Deurlugtige sal nie ontvlam alvorens die eerbiedwaardige Maha 
Kassapa met sy hoof aan die voete van die Deurlugtige eerbied 
betoon het nie.” 


“Heer, laat dit geskied in ooreensteming met die voorneme van die gode.” 


Die eerbiedwaardige Maha Kassapa het na die Mallane se heiligdom 
Makutha-Bandhana by Kusinêrêé gegaan, na waar die brandstapel 
van die Deurlugtige was. Daar gekom het hy sy kleed oor een skouer 
gedrapeer, hande saamgevoeg driemaal eerbiedig regs om die 
brandstapel beweeg, die voete van die Deurlugtige ontbloot en met 
sy hoof aan die voete van die Deurlugtige eerbied betoon. En die 
500 monnike het hul klede oor een skouer gedrapeer, 
hande saamgevoeg driemaal eerbiedig regs om die brandstapel 
beweeg, en met hul hoofde aan die voete van die Deurlugtige 
eerbied betoon. 


En toe die eerbetoon van die eerbiedwaardige Maha Kassapa en die 
500 monnike voltooi was het die brandstapel van die Deurlugtige 
spontaan ontvlam. 


Met die verbranding van die liggaam van die Deurlugtige het geen roet 
of as van die boonste en onderste lae van die vel, geen vlees, senings 
en gewrigsvog oorgebly nie - net been. Soos van verbrande botter en 
olie geen roet of as oorbly nie, so was dit met die liggaam van die 
Deurlugtige. Net been het oorgebly. En van die 500 stelle klede was 
sowel onderlaag as bolaag weggebrand. 


Toe die liggaam van die Deurlugtige uitgebrand was, het stortvloede 
water uit die hemel en die sêl-bome, asook die Mallane van Kusinara 
met geparfumeerde water die brandende stapel geblus. En die 
Mallane het 'n traliewerk van spiese en 'n beskerming van boë om 
die gebeente van die Deurlugtige opgerig en dit sewe dae lank met 
dans en lied en musiek, met blomkranse en parfuum vereer, gehuldig, 
geloof en geroem. 

V.F.2. Oorskot en stupas: Van meeding na saamwerk 
(6.24-6.27) 


6.24 


6.25 


Ajatasattu Vedehiputta, koning van Magadha, het gehoor dat die 
Deurlugtige by Kusinêra heengegaan het, en die volgende boodskap 
aan die Mallane van Kusinara gestuur: “Die Deurlugtige was 'n khattiya 
en ekis ook. Ek verdien dit om 'n deel van die oorskot van die Deurlugtige 
te ontvang. Ek sal 'n groot stupa daaroor oprig.” 


Die Licchavi's van Vesêli het dit ook gehoor en die volgende boodskap 
gestuur: “Die Deurlugtige was 'n khattiya en ons is ook...” Die Sakyas 
van Kapilavatthu het dit ook gehoor en die volgende boodskap 
gestuur: “Die Deurlugtige was die trots van ons stam. Ons verdien ...” 
Die Bulaya’s van Allakappa ... “’n khattiya en ons is ook”... die Koliya's 
van Ramagama “.. ons Ook...” 


Die Brahmaan van Vethadipa .... “.. en ek is 'n Brahmaan... ek verdien...” 
Die Mallane van Pava... “Die Deurlugtige was 'n khattiya en ons is ook...” 


By die aanhoor hiervan het die Mallane van Kusinara die skare soos 
volg toegespreek: “Die Deurlugtige het in ons dorpsgebied volle 
nirwana bereik. Ons sal nie afstand doen van enige deel van die oorskot 
van die Deurlugtige nie.” 


By die aanhoor hiervan het Dona, die Brahmaan, die skare soos volg 
toegespreek: 


“Luister, here, na my voorstel: 
Geduld was ons Boeddha se leer. 
Daar mag nie stryd losbars 
oor die oorskot van die oppermens nie. 
Laat ons in vrede en liefde verenig 
alles in agt verdeel 
en stupas in elke windstreek bou 
sodat die mensdom mag sien en vertrou.” 


“Goed, Brahmaan, verdeel dan die oorskot van die Deurlugtige 
regverdig in agt.” 


“Goed, here,” was die antwoord van Dona die Brahmaan. Hy het die 
oorskot van die Deurlugtige regverdig in agt verdeel en die vergadering 
versoek: 


“Gee my, here, die houer, en ek sal 'n groot stupa daaroor oprig.” 


Hulle het so gedoen. 

6.26 Die Moriya's van Pipphalavana het verneem van die heengaan van die 
Deurlugtige en die volgende boodskap gestuur: 


“Die Deurlugtige was 'n khattiya en ons is ook. Ons verdien dit om ’n 
deel van die oorskot van die Deurlugtige te ontvang. Ons sal 'n groot 
stupa daaroor oprig.” 


By aanhoor van die antwoord, “Daar is geen deel van die oorskot van 
die Deurlugtige meer oor nie - dit is alles verdeel, en net die kole bly 
oor,” het hulle die kole geneem. 


6.27 Toe het Ajatasattu Vedehiputta, koning van Magadha, in Rajagaha 'n 
groot stupa oor die oorskot van die Deurlugtige opgerig... die Licchavl's 
van Vesêli... die Sakyas van Kapilavatthu ... die Bulaya’s van Allakappa 
.. die Koliya’s van Ramagama .. die Brahmaan van Vethadipa ... die 
Mallane van Pava ... die Mallane van Kusinara ... die Brahmaan Dona oor 
die kruik ..., die Moriya’s van Pipphalavana .... 


Dus: agt stupas vir die oorskot, een vir die houer, een vir die kole. So het 
dit in die ou dae gebeur. 


Die sutta het begin (1.1-1.5) met Ajatasattu Vedehiputta, koning van Magadha, 
en sy plan om ’n naburige stamstaat aan te val. Dit eindig met dieselfde 
Ajatasattu Vedehiputta, koning van Magadha, met nog ’n plan, aanvanklik 
stellig ook deur eie ambisie gemotiveer, om die oorskot van die Boeddha met 
'n stupa te vereer. Verskeie publieke figure beland op die rand van ’n ernstige 
twis, waarin aansprake gegrond op kasteverbande met die gestorwene, die 
woorde ‘ons’ en ‘ek,’ en die statusbetitelings ‘khattiya’ en 'Brahmaan' 'n groot 
rol speel. Nou (6.27) werk Ajatasattu Vedehiputta egter saam as lid deel van 
'n vredespan, verenig om die oorskot van die Deurlugtige regverdig en 
regmatig te vereer. Die Buddha, die dhamma en die sangha het diep en breë 
sosiale en politieke relevansie. Dit is die onuitgesproke maar sterk 
gesuggereerde implikasie van die begin en einde van die sutta. Die groot klem 
val egter steeds op die heilsbetekenis van die Boeddha. 


'n Brandstapel wat, op besluit van gode, nie aangesteek kan word nie, maar 
later vanself begin brand, geen reste roet en as nie, maar net skoongebrande 
bene, hemelse wolke en aardse bome en mense wat saam die vuur blus. Dit is 
weer 'n mirakellegende met mitologiese botone, opgeneem in 'n omvattender 
verband van mitologierelativering en -transendering. Die wese wat in die 
sentrum van dit alles staan, word op allerlei wyses 'vereer, gehuldig, geloof en 
geroem' (6.23) - maar word nie, juis nie, aanbid nie, omdat hy nie, juis nie, 
oppergod of enigste god of deel van 'n godeskare of halfgoddelik is nie, maar 
mens; nie, juis nie, ewig nie, maar verganklik en niesubstansieel. Die doel van 
die stupas en die eerbetoon is nie blinde geloof nie, maar insig en vertroue 

(sodat die mensdom mag sien en vertrou’ [6.25]) - en dit met beklemtoning 
van metateisties mistieke insig in die grondwaarhede van die verganklikheid 
en niesubstansialiteit van alle dinge op absolute gesigseinder. ’n Latere 
byvoeging (6.28, nie hier vertaal nie) is ’n heenwysing na latere ontwikkelinge 
in die kanon. 

Metteyya: Die volgende 
Boeddha, en die 
wéreldeinde 


Gotama Boeddha het nie ’n opvolger-Boeddha aangewys nie. Dit sou teen die 
grein van die natuurorde ingaan, nie dhammata wees nie. Die 
verantwoordelikheid vir die bewaring en bevordering van die leer sou rus op 
die skouers van die sangha, met hoogstaande Arahant as leidende binnekring 
en ywerige leke daaromheen as wentelende, volgende buitekring. Hy sou ook 
nie, met klem juis nie, weer terugkom nie. Gegewe die tydelikheid van alle 
dinge, sou egter verwag kon word dat sy invloed vroeër of later sou taan en in 
vergetelheid versink. Dan sou 'n volgende, 'n ander Boeddha, in 'n nog verre 
tyd verskyn om die grondwaarhede van die werklikheid te herontdek en 
opnuut te verkondig. Die identiteit van die bodhisatta-reeks, tans in die Tusita- 
hemel, wat in die volgende Boeddha sal blom, is ook nie bekend nie. 


Die naam van daardie Boeddha, so lui die normatiewe oorlewering van 
vroeë Theravada-dae tot vandag toe, is Metteyya, afgelei van die twee 
nouverwante woorde en begrippe mettā [universele, alle biologiese genera 
oorskrydende ‘welwillendheid’, ‘liefde’] en mitta [vriend]; mittatê [vriendskap]. 
Die tweetal liefde en vriendskap ondersteun en verklaar mekaar. 


Gotama Boeddha voorspel kortliks volgens die Cakkavatti-Sihanada Sutta 
[sutta oor leeu se brul met die draai van die wiel] (D 26.25) dat Metteyya op 
dieselfde wyse as hyself, Gotama Boeddha, sal optree, met dieselfde uitwerking. 

Metteyya: Die volgende Boeddha, en die wéreldeinde 


Die laat geskrif Buddhavamsa laat Gotama Boeddha in ’n kort oorsig oor 
verskillende Boeddhas besonder kortliks sé: ‘Tans is ek die Vol-Verligte, en 
Metteyya sal dit wees’ (XXVII19). 


N VI.A. Metteyya 
Cakkavatti-Sthanada Sutta, D 26 


Op ’n keer, aan die begin van die sutta, het die Boeddha in Matula, in die 
landstreek Magadha, oorgebly en sy monnike vermaan om toevlug te neem in 
hulleself en die dhamma as eilande, en om getrou te hou by die praktyk van 
aandagsmeditasie (26.1). 


Dit vervolg met ’n vertelling van historiese wel en weé, verval en herstel in 
die verlede (26.2-18) en die toekoms (26.19-26). 


Die sutta sluit af met ’n hernude vermaning aan die monnike om toevlug te 
neem in hulleself en die dhamma en om getrou te mediteer, en die goeie 
vrugte daarvan te pluk. 


Te midde van die vertellings oor die verlede en toekoms van die mensheid 
(die Indiese samelewing van destyds reflekterend en tog gedra deur 'n diep, 
simboliekgevulde visie van die menslike geskiedenis) kom dan ’n voorspelling 
aangaande die volgende Boeddha, Metteyya (D 26.25). Dit blyk dat ver in die 
toekoms die uitleef van die dhamma tot 'n einde sal kom en dat die mensheid 
in ’n selfvernietigende toestand van onsedelikheid in alle opsigte sal verval. 
Dan kom wyse mense egter tot inkeer, en Metteyya sal tydens die bewind van 
'n groot, wieldraaiende vors, genaamd Sankha (D 26.24), in 'n tydperk van ’n 
opwaartse kurwe van menslike welsyn, verskyn. In daardie komende Goue Eeu 
sal mense lank en gesond lewe te midde van groot welvaart. 'n Staande formule 
herhalend (vgl. bv. D 14.1.31), word van Sankha voorspel dat hy ’n wieldraaiende 
regverdige vors volgens die waarheidswet sal wees, oorwinnaar van die vier 
windrigtings, vestiger van veiligheid in 'n ryk. Hy sal met die sewe skatte 
toegerus wees: Die wielskat, die olifantskat, die perdskat, die juweelskat, die 
vrouskat, die huisbestuurderskat en, as sewende, die ministerskat (vol. by 
D 141.30. Hy sal meer as 'n duisend seuns hê: helde, kragtig van gestalte, 
oorwinnaars van die vyandsmag. Hy sal hierdie aarde wat deur die oseaan 
omring word, wat hy sonder stok of swaard maar met die waarheidsreg sal 
oorwin, bewoon. Hy sal egter self ook onder die inspirende invloed van Metteyya 
al sy skatte aan die armes uitdeel, en die huislose staat betree (D 26.26): 


26.25 “Monnike, wanneer die lewensduur van mense tagtig duisend jaar sal 
wees, sal 'n Deurlugtige, 'n Vol-Verligte Arahant met die naam Metteyya, 
in die wêreld verskyn: toegerus met goeie lewe en insig, gelukkige, 
kenner van wêrelde, onoortreflike leidsman vir mense wat getem moet 
word, leraar van gode en mense, Vol-Verligte Deurlugtige - soos ek 
nou. Hy sal hierdie wêreld met sy gode en Mêra's en Brahma’s, en 

hierdie generasie met sy monnike en Brahmane, prinse en onderdane, 
met diepteinsig ken en onderrig - soos ek nou. Hy sal die dhamma, 
mooi in die begin en mooi in die middel en mooi in die einde in gees en 
letter onderrig en die volmaakte en suiwer heilige lewe verkondig - 
soos ek nou. Hy sal vergesel wees deur 'n gemeenskap monnike van 
talle duisende - soos ek nou deur 'n gemeenskap monnike van talle 
honderde. 

26.26 “Monnike, koning Sankha sal die paleis, eens gebou deur koning Mahaê- 
Panada weer oprig en bewoon, maar dan prysgee en weggee aan 
swerwers, Brahmane, bedelaars, sukkelaars, armes. Hy sal in die 
teenwoordigheid van die Deurlugtige, Vol-Verligte Arahant Metteyya, 
sy hare en baard afskeer, geel klede aantrek en die huislike staat vir 
huisloosheid verlaat. Hy sal enkel, afgesonder, ywerig en vasberade 
leef en gou, in hierdie lewe, deur sy eie direkte insig die verhewe doel 
waarvoor gegoede jong mans die huislike staat vir huisloosheid verlaat, 
verwerklik en daarin bly.” 


In die voorspelde, verwagte Goue Eeu sal 'n aardse koning in die 
teenwoordigheid van die Boeddha al sy eie aardse skatte weggee tot voordeel 
van die armes, self verligting bereik. Dit is simbolies van die utopie van ’n 
samelewing, deurdring met universele liefde, gelei deur diepte-insig in die 
waarheid van die werklikheid. 


E VIB. Einde van alles 


Sattasiariya sutta, A 7.66 


Die teoretiese raamwerk waarin hierdie ondersoek gedoen is (kyk hoofstuk D, 
postuleer dat 'n Boeddha-figuur se 'geboorte' en 'dood' in laaste instansie 
gesien kan, moet, word as 'verskyning' en ‘verdwyning’, want deel en 
manifestasie van 'n groter proses, naamlik die verskyning en verdwyning van 
die Geheel, Kosmos, op absolute gesigseinder, horison, geheim, leegte is. Om 
van 'n en/of die ‘lets’ of ‘lemand’, ‘verder’ of anderkant te praat asof ’n mens 
dit kan ‘bedink’, ‘aanvoel’, 'ontmoet', is nie-refereerbaar, betekenisloos. Ook 
Tillich se begrip ‘Grond’ is substansialiserend; selfs Jacob Böhme se ‘Ongrond’. 
Die Pali-begrippe suffata [leegheid] en anatta [niesubstansialiteit] verwys na 
een van die drie grondpylers van die heilige drie-eenheid, sentrum van die 
Boeddhistise denke. Die ander twee is aniccatêa ([niepermanensie, 
nieblywendheid] en paccayata [kondisionaliteit]. Hulle behels dat alle dinge 
duskant die gesigseinder, dus alles wat ‘is’, in intense, komplekse vlegwerke 
van veroorsaking en wisselwerking opgeneem is wat lyding behels - en tot ’n 
einde kom. 'n Boeddha, het ons in ons leesproses vasgestel, is afkomstig uit ’n 
maling van kondisionaliteit, karmiese daad-lot-werking, waarvan ‘hergeboorte’ 
in die Boeddhisme die digste formulering is. Namy mening is hierdie denkbeeld 
'n kulureel bepaalde poging tot benadering, nie 'n onaantasbare dogma nie. 

'n Boeddha word gebore en kom tot ’n einde in volle bewussyn van die 
gesigseinder waarop al die dinge, insluitende mense, geheimenisvol verskyn 
en verdwyn. Boeddhas begin hulle verligtingsreis as strewende swerwers, 
voleindig dit as Vol-Verligte sterwers, einder benaderend maar nie oorskrydend, 
en dit beseffend. 


Wat van die kosmiese geheel? Het die vroeë Boeddhisme ’n eskatologie 
ontwikkel? Inderdaad. Dit is nie 'n eskatologie waarin die Boeddha tot in 
ewigheid oppermagtig oor die geheel regeer nie. Binne die horison van die 
gesigseinder sterf die Boeddha bewustelik, wetend, enjuissodoodsoorwinnend, 
met ’n groot positiewe uitwerking en nawerking. Jammerte is irrelevant. So, en 
met sy diep besef van die horison van leé niesubstansie, sterf, ‘verdwyn’ hy 
vreugdevol. Een of ander tyd sal hierdie huidige wêreld ook tot ’n einde kom, 
en verdwyn. 


Ter afsluiting volg nou 'n kennismaking met die Sattasiriya sutta [sutta ‘oor 
die sewe sonne’] (A 7.66) (vol. Hare 1978, bl. 64-69), waarin Gotama Boeddha 
juis dit ter sprake bring. In hierdie sutta word die Boeddha ’n onheilspellende 
toekomsapokalips in die mond gelê, in genre nie onverwant aan die visioene 
van Johannes in die Bybelboek Openbaring nie. In A 7.66 is die einde van 
alle aardse lewe die gevolg van katastrofiese klimaatsverandering. Die 
oorkoepelende tema van stadia van toenemende uitdroging van die aarde 
word sensories voorgestel as sewe sonne in die lugruim bo die aarde, elke een 
meer verwoesting-skeppend as die vorige een. 


Onder die eerste son sal daar vir vele honderde, duisende, honderde 
duisende jare geen reën val nie, en sal alle plante verdroog en sterf. So 
niepermanent, niestabiel, niebetroubaar is alle kondisionele dinge - genoeg 
rede om ontnugter, onverknog, vry van alle kondisionaliteit te word. Hierdie 
beklemtoning van die verganklikheid van alle dinge, selfs die skynbaar absoluut 
stabiele, word by elkeen van die sewe stadia herhaal. 


Onder die tweede son sal alle strome en poele opdroog, verdwyn. So 
niepermanent ... 


Onder die derde son sal die magtige Ganges en ander groot riviere opdroog. 
So niepermanent ... 


Onder die vierde son sal die groot mere verdamp. So niepermanent ... 
Onder die vyfde son sal die oseane opdroog. So niepermanent ... 


Onder die sesde son sal die aarde bak soos ’n pot in die vuur van ’n 
pottebakker, en sal die berge wolke rook opstuur. So niepermanent ... 


Onder die sewende son sal die aarde een vlammehel sonder enige roet of as 
word. So niepermanent, niestabiel, niebetroubaar is alle kondisionele dinge - 
genoeg rede om ontnugter, onverknog, vry van alle kondisionaliteit te word. 

Die intensie van die sutta is nie wetenskaplik in die moderne sin van die woord 
nie, maar soteriologies in mitologiese gestalte. Tog: sou dit inderdaad ’n 
waarwordende voorspelling wees? Dit is 'n toepassing van die skema van 
samvega-vatthu [‘gronde’, ‘redes’ vir religieuse ‘ontsetting’, ‘angs’ (RD 658, 
598-599)]. In die klassieke skema van Buddhaghosa (Vis IV.63) is daar agt 
Sulke toestande: geboorte, ouderdom, siekte, dood; lyding in laer vorme van 
voortbestaan; die ellende van die verlede in die siklus van hergeboorte; die 
ellende van die toekoms in die siklus van hergeboorte; die ellende van die hede 
in die soeke na kos. Dit is almal vorme van hel (Vis XIII.92). Wat in hierdie sutta 
so dramaties beskryf word, is hoe niepermanent, niestabiel, niebetroubaar alle 
dinge is, nie slegs die individuele menslike lewetjie nie, maar alles, selfs Aarde 
en Kosmos. Die sutta is 'n wekroep om ‘ontnugter’, ‘onverknog’, ‘vry’ van die 
hele angswekkende kondisionele proses te word. Alles sal verbrand en tot niet 
gaan, maar daar is oorwinning: slegs deur insig en emosionele suiwering van 
verligting, nirwana. Die sutta leer nie die einde van hierdie een kosmiese proses 
nie, suggereer eerder 'n kosmiese oor en oor tot ’n einde kom en ontstaan. 


Die verhaal loop ten einde met die lot van Sunetta. Lank gelede, vertel die 
Boeddha, was daar 'n meester, genaamd Sunetta, self sonder lus, en met ’n 
volgelingskap van talle honderde. Sy volgelinge is almal op verskillende vlakke 
positief herbore, selfs in die hoogste hemelse goddelike wêrelde. Sunetta het 
egter nog hoër geneig. Hy het toe sewe jaar lank liefde [metta] intensief in 
meditasie en praktyk beoefen, as gevolg waarvan hy vir sewe epogge nie na 
hierdie aarde teruggekeer het nie, maar in hemelse toestande in 
ooreenstemming met kosmiese siklusse van ontstaan en vergaan, uitbreiding 
en inkrimping, herbore is. Ook elders in die sutta-literatuur, byvoorbeeld die 
Bhayabherava Sutta (M 4) [sutta oor vrees en verskrikking] (red. Trenckner 
1979, bl. 16-24), is daar melding gemaak van talle epogge van integrasie en 
disintegrasie. Wat Sunetta betref, hy is selfs as die oppergod self, Groot 
Brahma, en Sakka [Indra] gebore. 


Tog was hy, hoe lank lewend ook al, inderdaad ‘goddelik’ lewend, nog nie 
vry van (her-)geboorte, ouderdom, dood en gejammer en die hele proses van 
lyding nie. Die rede? Daar was vier dinge wat hy nog nie deurgrond het nie: 
edel moraliteit, edel konsentrasie, edel insig en edel bevryding. Slegs deur die 
totale geheel word ’n mens ’n parinibbuto [ten volle gebluste]: word die tou, 
wat ’n mens aan konstante hergeboorte heg, bevry. Ten slotte maak die 
Boeddha die voleinding van hierdie proses op homself van toepassing. Hy het 
dit voorgelewe, tot en met sy finale sterwe. 


Hergeboorte na hergeboorte, mitologies hoe blink ook al gepoets, is nie 
die hoogste waartoe ’n mens in staat is nie, word geleer. Om in alle opsigte, 
in gesindheid [metta], maar daarby ook lewenswandel, mistiek en denke, 
die uiterste grens van menslike eksistensiële suiwerheid te bereik, is die 
hoogste. Liefde is ook nie alles nie; daar is ook insig en daadkrag. 


217 


Metteyya: Die volgende Boeddha, en die wéreldeinde 


Bestaan (lewe, dink, voel) behels per definisie stryd en konflik, uiterlik sowel 
as innerlik. Wie die uiterste, die uiteinde, van menslike suiwerheid bereik 
het, het per definisie die uiteinde van bestaan (lewe, dink, voel) bereik, keer 
nie net terug in die maling van bestaan nie, maar verstil volkome, sterf in 
onuitspreeklike, onoortreflike geluk. Die Boeddha het, so vertolk ek 
tendensioneel, einder bereik, ontologies en epistemologies. Hy verstaan 
bestaan: Die verskyning en verdwyning van alle dinge in hulle stoeiende 
worsteling van leef, dink, voel, hoe subtiel en elementér ook al, van mense, 
maar ook van leeus en lammers, voéls en plante, ja elektriese wolkstorms 
en aardbewings (soos ook deur Jacob Böhme benader). Die Boeddha het 
die persoonlik eksistensiële dimensie verleng na kosmiese bestaan en 
vergaan, verskyn en verdwyn, en omgekeerd die kosmiese dimensie gebruik 
as illustrasie om die eksistensieel persoonlike dimensie behoorlik tuis te 
bring. Dit is die uiteindelike konteks waarin ’n Vol-Verligte mens bewustelik 
en gelukkig leef - ten volle gefokus, in volle wete, in volle liefde, deernis, 
medeblyheid en uiteindelik, volle onverstoorbaarheid - en sterf. 


Daarmee het ons aan die einde gekom van die kennismaking met 
geselekteerde verteenwoordigende dele uit die Pali-kanon. In die volgende, 
die slothoofstuk, word ’n voorlopig afsluitende vertolking gebied, waarin ’n 
vergelyking met die historiese hoofstroom Christendom vanaf die Nuwe- 
Testamentiese begin via die Middeleeuse kulminasie tot vandag se krisis, 
aandag sal ontvang. Die problematiek wat in hoofstuk I(10) na vore gekom 
het, naamlik die radikale historisiteit van die klassieke ortodokse Christelike 
projek, in die dertiende eeu ’n krisis bereikend, word weer aan die orde gestel. 
Dit gebeur as voortsetting, kontrole, van die grondplan in hoofstuk (6) geskets. 

Voorlopig-afsluitende 
oorwegings 


E VII.A. Dimensies 
VII.A.1. Unieke enkelinge, soortgenote 


In hoofstuk I is die uitgangspunte wat hierdie ondersoek sou lei, kortliks 

uiteengesit. Om te slaag, is voorgestel, moet ’n religie aan die volgende tien 

maatstawe voldoen: 
(i) charismatiese, visionêre, skeppende, inspirerende stigtende en/of hervormende 
figure (‘verlossers’, ‘profete’, ens); Cii) doeltreffende organisasie en orde, lojale en 
goeie organiseerders en leiers; (iii) die populariserende vermoë om ’n breë publiek 
aan te spreek; (iv) emosionele steun en eksistensiële heilsrelevansie; (v) 'n draende 
tradisie; (vi) inspirerende simbole, argitektuur, musiek, visuele en taalkuns; (vii) 
eksistensieel en esteties oortuigende ritueel; (viii) 'n oortuigende leer, bestaans- en 
lewensteorie; (ix) 'n relevante, uitdagende en tog haalbare etiek; (x) aanpassende, 
vernuwende hermeneute en denkers. 


Dit is nou tyd vir gevolgtrekkinge. In wat volg, kom bogenoemde kriteria weer 
ter sprake. Die beweging van die begin na die einde van hierdie boek was nie 
'n geslote, selfherhalende kringloop nie, maar ’n oop, uitkringende spiraal van 
toetsing. Vermoede het vertroue verwerf, maar verdere toetsende toepassing 
is vanpas. 


How to cite: Krüger, JS 2022, ‘Voorlopig-afsluitende oorwegings’, in Verskyning en verdwyning van 'n verligte 
mens: 'n Boeddha in Theravada perspektief mistiek vertolk, HTS Religion & Society Series, vol. 13, AOSIS 
Books, AOSIS, Cape Town, pp. 219-292. https://doi.org/10.4102/aosis.2022.BK321.07 

Die terrein wat nou gedek word, kan met behulp van die sterrekunde 
geillustreer word. ’n Besondere persoon soos die Boeddha is soos ’n ster: ’n 
kosmies gebore, oorspronklik stralende, lig- en lewegewende, rigtingbepalende 
son. 'n Boeddha-volgende persoon (of ’n kollektief vir sulke persone [sangha]) 
is soos 'n planeet (miskien 'n meervoud planete) wat om die son wentel: 
sekondêr maar in eie reg fassinerend, miskien selfs lewedraend, indrukwekkend. 
Om 'n planeet kan ’n kleiner maan of mane wentel, van tersiëre belang in die 
sonstelsel, maar steeds sonlig weerkaatsend, meer of minder vol, dalk soms 
selfs met ’n halo'tjie omkring. Dan is daar nog 'n groot aantal, miljoene, 
asteroiede en ander voorwerpe groter en kleiner, almal individueel of in groepe 
wat om die planeet om die son wentel, met swaartekrag daar gehou. So is 
daar die Boeddha, sentrale Vol-Verligte; en sy verskeidenheid groot 
Boeddhistiese groepe, sommige omring deur een of meer sektes, en dan die 
miljarde los individuele brokkies wat ook in die swaartekragveld van die son 
beweeg. In hoofstuk VII word die aandag gevestig op die uniekheid van die 
Boeddha-son, met kennisname van hierdie sonnestelsel as geheel. 


Daar is meer sulke sonne, religiestigters: Moses, Jesus, Mohammed, 
Confucius, Lao-Tzu en ander. Hulle is almal vergelykbaar met die Boeddha. 
In hoofstuk VII word vir vergelykingsdoeleindes gefokus op die son, Jesus 
Christus, en die sosiale stelsel oor eeue om hom wentelend. 


Dan word in hierdie hoofstuk 'n volgende stap geneem: Daar word gekyk 
na die verhouding van hierdie twee sterre. Sou die analogie van Pollux en 
Kastor, van 'n skynbaar onafskeidelike tweeling in die noordelike naghemel, 
van toepassing wees? Is Siddhattha en Jesus saam 'n werklike sterrestelsel, 
konstitutief samehangend? Of sou so ’n assosiasie van Gotama Boeddha en 
Jesus Christus 'n optiese illusie wees, perspektiwiese voorkoms sonder 
struktuur, soos die geval met Pollux en Kastor die geval is? Is die twee (en dalk 
ander?) ’n feit-gebaseerde sterrestelsel, of bloot ’n mooi, selfs onvergeetlike, 
maar toevallige en impressionistiese sterrebeeld, soos die Suiderkruis in die 
Suidelike naghemel? Of dalk tog, in'n nog groter verband gesien, samehangend? 
Hoofstuk VII konsentreer op die unieke individualiteit van hierdie twee 
sterrestelsels, maar tas ook na 'n groter verband. 


Hierdie twee figure is groots indrukwekkend, maar voor alles individuele, 
histories-krities bestudeerbare, verklaarbare individuele mense. Vir hierdie 
waarnemer kom dit voor dat die historiese mens, Siddhattha Gotama (afgesien 
van die titel ‘die Boeddha’), en die mens, Jesus (afgesien van die titel ‘die 
Christus”), in twee historiese soortgelyke prosesse van mondelinge, tekstuele, 
kanoniese, kommentariérende enteoreties denkende Cfilosofiese', teologiese” 
tradisies oor dekades, selfs eeue, gevorm is tot die argetipiese figure wat hulle 
vir hul volgelinge (individue, groepe, selfs ganse kulture oor millennia) geword 
het. Die uiteinde was twee beelde as produkte van die algemeen menslike 
behoefte aan voorbeeldige menswees en (dikwels, selfs meestal) aan 
bomenslike bystand tot die bereiking van goedheid en geluk in 'n wêreld van 

lyding en boosheid. So ’n mens, hierdie twee mense, verkry buitengewone, 
bo-individuele, soms selfs bonatuurlike betekenis. ’n Stermens word `n 
oermenslike simbool, 'n argetipe, miskien draer van 'n bonatuurlike, bomenslike 
boodskap, miskien ’n godsmanifestasie. Menslik verstaanbaar - maar is dit 
blote illusie, of in een of ander sin (watter sin?) ‘waar’? Hoe verskyn so 'n 
siening uit die menslike bewussyn? En wat word daarvan? 


In hierdie hoofstuk verwyd die aandag dan na die groot kosmiese geheel, 
neem treë in die rigting van die gesigseinder waarop Kosmos self en sterre, 
fisies en volverlig menslik, verskyn en verdwyn. 


Nader aan die Afrika-veld: Sien die enkele kremetart daar staan in al die 
indrukwekkende glorie daarvan, met die reusekroon en groot skadu. En kyk, ’n 
ent daarvandaan staan nog so 'n grote. Is dit ook 'n kremetart, albei behorend 
tot dieselfde spesie boom? Hoe is hulle familie? Bekyk en bewonder elke een 
in eie reg en unieke individualiteit. Verwar hulle nie en identifiseer hulle nie, 
maar sien ook die ooreenkomste en verskille tussen die twee groot enkelmense. 
Kyk bietjie rond na elke een van die twee en albei saam (al staan hulle ook 
kilometers uitmekaar uit) in hulle eie en hulle gedeelde omgewing. Let op na 
die water of nie, na die kleiner bome en aalwyne en vetplante in die buurt en 
hoe alles hier saamhang. Dink met dank aan die reisbeskrywings en waarderings 
van ander waarnemers. Kyk verder, en op, in die ruimte van die leë bloute in. 


Ons sal in hierdie hoofstuk aandag gee aan die twee individuele figure, 
maar ook boontoe tuur saam met die ‘sieners’, ‘gelowiges’, wat sulke 
uitsonderlike figure bewonder, vereer, selfs aanbid. Dan, uiteindelik, sal ons 
aandag skenk aan die diep ruimte en wat op daardie einde in die menslike 
denke kan afspeel. 


Eers beweeg ons egter plat op die grond, kyk rondom dwars, stel belang in 
werklike mense, hierdie Indiër en hierdie Hebreër. Hulle konkrete, historiese 
mensheid, juis in die verganklikheid daarvan, mag nie weggewerk of geignoreer 
word nie. Wat Jesus betref, verskil die aksent wat hier gelê word van die 
teologiese program van, byvoorbeeld Richard Rohr (2019) vandag, wat 
daartoe neig om die belang van die historiese Jesus te onderbeklemtoon. 
Vooruitlopend, wil dit voorkom of 'n presiese historiese rekonstruksie van 
hierdie twee religiegrondlêers tot op groot hoogte blote moontlikheid, met 
grepe van waarskynlikheid maar weinig sekerheid is. Wat wel met sekerheid 
en groot waardering vermeld kan word, is onlangse en huidige pogings tot 
historiese vasstelling van feite, wat in albei gevalle steeds in volle swang is. Ek 
is nie 'n navorsende ‘spesialis’ in hierdie historiese velde nie, en volstaan as 
‘algemenis’ met vergelykende samevattings van wat op hierdie stadium as 
akademies bevestigde kernfeite voorkom, kennisname van ’n paar gevalle van 
nadenke oor hulle mensheid, en sekere gevolgtrekkings. Die hoofstuk bied nie 
detailanalises van historiese beinvloedingslyne nie - die klem val op 
die ondersoek van strukturele raakpunte, ooreenkomste, verskille en sinoptiese 
toekomsmoontlikhede. 

Die weg wat in hierdie boek betree word, is nie die weg van oorvereenvoudigende 
sintese nie. Daardie weg kan byvoorbeeld die vorm aanneem dat die 
Christendom en Boeddhisme as geinstitusionaliseerde denksisteme tog maar 
“dieselfde leer', naamlik liefde, het. Waar, en tog nie die hele waarheid nie. 
Byvoorbeeld, Jesus leer: Jy moet jou naaste liefhê soos jouself” (Matt. 22:39). 
Jesus bedoel stellig dat 'n mens van fiksasie op jouself sal wegkom, maar sou 
dit in die uitwerking, die toepassing, van die gebod kon gebeur dat jy die 
verwysingspunt bly en dat dit verstaan kan word as: ‘... soos jy jouself moet 
liefhê? Die Boeddhisme leer in algemener terme verplasing in die 
behoeftestruktuur van die ander, sonder selfverwysing. Ons moet egter nie te 
veel hierin lees nie, en ek kom weer hierop terug (J [3][a] en J [3][i]). Die 
Christendom en Boeddhisme het inderdaad veel in gemeen, onder andere die 
klem op liefde. Dit bly egter belangrik om subtiele verskille en onderskeide nie 
uit die oog te verloor nie. 


'n Tweede weg wat vermy word, is die weg van totale verskil, wat op sy 
slegste die vorm van intolerante vyandskap kan aanneem, en op sy beste die 
vorm van tolerante religieuse apartheid. 


'n Derde, hoër weg is tendensionele, integrale vertolking. Ek wil die 
‘tendensionele’ en 'integrale' vermoede uitspreek dat Jesus, ten diepste 
gesien, ook vertolk kan word as in wese en bestemming, 'n verligte. So 
gesien, het hy deur innerlike stryd en worsteling en te midde van sosiale 
verwerping sy ‘self’ finaal afgesterf en in vrede die diepste ontledigende 
stilte op die uiterste horison van dinge (‘my Vader, in u hande gee ek my 
gees ’ [op voetspoor van Luk. 23:46 vertolk) bereik. Die mitologoumena 
van sy opstanding en hemelvaart word simbole van sy verligting en 
voltooide blussing. Laat my beken dat ek vermoed dat hoe vroeër (ouer) 
'n teks met versamelings van Jesus-woorde is, hoe nader is dit aan die 
boodskap van die Boeddha: omgekeerd, hoe meer die persoon en woorde 
van Jesus verteologiseer en in die Grieks-Romeinse filosofiese en 
politieke strukture opgeneem geraak het, hoe verder is dit van die boodskap 
van die Boeddha (vgl. Borg [1997] 2002). Albei word egter opgeneem in 
'n groter verband. 


Nou word eers enkele metodologiese, hermeneutiese norme, voortspruitend 
uit 'n Boeddhistiese perspektief as werkshipotese genoteer. 


VILA.2. Aandag aan werklikheid 
(a) satipatthana 


Die metodiese uitgangspunt van die vergelykings in hierdie hoofstuk is 
Theravada-denke. Ek begin met sat/-meditasie [satipatthêna]: Die noulettende 
aandag van die mediteerder, afgetrokke van alle aandag afleidende stimulasie, 
aan haar en/of sy eie, persoonlike prosesse van liggaam, sensasie (gevoel), 

emosie en denke. Dit word hier in twee opsigte verbreed en verleng. Eerstens 
word die vier menslike bestaansdimensies volgens die Boeddhisme toegepas 
op die kosmos as geheel: Kosmos word gesien, benader, as 'n materiële, 
lewende, voelende, wetende wese. Tweedens vertolk dit die wetenskappe van 
materie (soos fisika en chemie), lewe (biologie), emosionele bestaan van 
enkelinge en groepe (sielkunde, sosiologie, geskiedenis, ens.), as verlengings, 
toepassings van sati-meditasie, indien nie altyd in uitvoering nie, dan tog wel 
in beginsel. 


Die klem val dan, in 'wetenskaplike' navorsing, insluitend geskiedskrywing, 
op noulettende aandag aan alle werklikheidsprosesse in hulle ware werklikheid. 
Sulke wetenskappe is momente op weg na waarheid en goedheid, eerder: kan 
dit wees. Dit beteken ook dat, soos alle mense, selfs (nee: veral) epogbepalende 
sonmense soos historiese Gotama en historiese Jesus, nie te gou 
vermitologiseer moet word nie (of glad nie), maar juis in hulle volle konkrete 
menslikheid, subjekte van intense empiries wetenskaplike navorsing, aandag 
te beurt behoort te val. 


(b) aniccata 


'n Tweede werktuig uit die gereedskapkis van klassieke Theravada, in samehang 
met die eerste, is die sentrale begrip aniccata [niepermanensie]. Dit is een van 
die fundamentele ontologiese eienskappe van die werklikheid, die een waaruit 
ander, anattata [nieself, niesubstansialiteit] en dukkha [lyding], afgelei is. 
Niepermanensie is op saamgestelde gestaltes van enige aard en grootte van 
toepassing. Die ganse werklikheid word onthul as ’n nimmerfikseerde ligspel 
van vlugtige energieflitse (vol. Nyanaponika [1949] 1998, bl. 37 ev). ‘Is’ is nie 
'n ewige bestand nie, maar konstellasies flitsende, korrelasionele 
mikromomente, elk en almal saam met ’n begin en 'n einde. Op die meeste is 
daar kontinuiteit, maar van kort momente, en nie tot ewigheid verlengbaar 
nie. Dit sluit mense, ook kremetartmense, in. 


Ek soek - sover dit moontlik sou kon wees - kennismaking met Siddhattha 
Gotama en Jesus as twee unieke, sterflike, voorbeeldig sterwende mense van 
vlees en bloed, agter en voor die voorstellings en interpretasies van hulle in 
konsep en institusie, beelde van klip, kleur en klank, sonder om vas te kyk teen 
hulle titels en dekorasies. Laasgenoemde sal ook later ons waarderende oog 
trek, maar hulle word nie verewig nie. 


(c) paccayata 


Hierdie woord (vertaalbaar as ‘kondisionaliteit’) dui op die komplekse terrein 
van multi- en wedersydse oorsaaklike verhoudinge, wesenskonstitutief vir 
die verklaring en verstaan van alle dinge. Dit is die sentrale tema van die 
Patthana, die laaste boek van die Abhidhamma-mandjie. Ek vind dit ’n 
besonder nuttige instrument uit die Boeddhistiese gereedskapskis vir die 

begrip van sosiale en religieuse dinamiek (vgl. Kruger 2003; 2020a, bl. 81-99). 
Vir ons doel hier kom dit neer op die kondisionele ontstaan, bestaan, 
nawerking van ’n sonmens soos Gotama en Jesus, en die verhouding tussen 
die twee. Byvoorbeeld: Watter rol het sosiale konteks en stand, wyer politieke 
bestand, een of meer bestaande religieuse tradisies, ouers, ander leraars, 
volgelinge, in die ontwikkeling van so 'n mens gespeel? Hoe het so 'n mens 
op faktore soos bogenoemde veroorsakend ingespeel - byvoorbeeld die 
sosiale hiërargieë van hulle situasies, of die diskriminasie teen vroue? In 
samewerking met (a) hierbo, speel historiese, sielkundige en ander 
oorwegings in die daarstelling van ’n betroubare biografie van so 'n mens ’n 
groot rol. Die wetenskaplike daarstelling van die lewens, werke en 
nalatenskappe van sulke mense verdien sulke aandag. Om hierop te fokus, is 
'n groot prestasie van die moderne Weste. 


(d) fynbesnaarde welgesindheid 


Fundamenteel in die bestudering van persone soos die twee wat hier aan die 
orde kom, is welgesindheid [metta], liefde - nie aanbiddende liefde vir 
bonatuurlike wesens nie, maar medemenslikheid, menslike naasteliefde. 
Inderdaad is deel van die grootheid van sulke mense hulle menslike solidariteit 
met die nood en hunkering van alle mense. Sulkes het as mense vir mense 
deur diep waters gegaan. Betoon simpatie, waardering. Ag hulle hoog. Laat 
sulke liefde kondisioneel wederkerig wees. Hulle verdien wederliefde, bespeel 
op 'n viool, reg gestem, met vier snare: Welgesindheid [metta], ontroerde 
medelye [karuna] met hulle in hulle stryd, medevreugde [mudita] in hulle 
baanbrekende oorwinnings, en die bassnaar van kalm waarderende 
gelykmatigheid [upekkha] van gees. 


Die meditatiewe, mistieke insig dat die uniek eenmalige, kondisioneel 
ontstanende en verganende gebeure, die hier en nou, van die geskiedenis, 
juis in die kortstondigheid en verganklikheid daarvan, kosbaar is, en dat 
aandag daaraan ’n fundamentele voorreg en verpligting is, is belangrik. 
Liefdevolle maar kompromisloos saaklike aandag aan die persone en 
situasies, soos hulle werklik was en is, ontstaan en vergaan het, is nodig. 
Werklike geskiedenis is onvervangbaar. Dit geld in besondere mate ook vir 
Siddhatta Gotama en Jesus as historiese persone, volledig ingebed in 
historiese omstandighede. 


In 'n afgeleide maar ook betekenisvolle sin: Nie slegs bogenoemde 
religiestigters nie, maar ook alle sekondêre verskynsels soos religieë, kulture 
en tale ensovoorts, in al hulle pogende maar nie altyd slagende, kortstondig 
flitsende hic et nunc karakter met die tragiese momente daarin, is geregtig op 
liefdevolle, waarderende aandag. Dit sluit ook die waarskynlike onmiddellike 
historiese konteks van die waarskynlike leser van hierdie boek in: Afrikaanse 
Kultuur, Christelike geloof. 

(e) tragiek 


Die begrip ‘tragiek’ bied ’n vrugbare perspektief op die menslike dinamiek, 
ook die religiegeskiedenis. ‘Tragiek’ word hier opgeneem as ’n alternatief tot 
die leer van ongehoorsaamheid, skuld en straf, berou en boete, en genadige 
vergifnis. ‘Tragiek’, wil ek dit verstaan, beteken dat mense uit gebrek aan 
insig Ga, dikwels ook morele tekortkominge en bose bedoelings, maar nie 
altyd nie) besluite neem en keuses maak met onvoorsiene negatiewe 
implikasies wat later eers aan die lig kom. ‘Tragies’ kan ook ’n groot element 
van ‘traag-ies’ bevat: onwil, onvermoé om implikasies betyds te lees. Die 
Boeddhistiese model soos ons dit in die gelese gedeeltes vind, sluit ook 
meer in, naamlik dat wat normaalweg as negatiewe gevolge gesien sou 
word, in 'n hoër perspektief en groter konteks bekyk, in ’n positiewe rigting 
vertolk en gekanaliseer kan word. Ek soek aansluiting daarby. Die uitdaging 
voor elke geslag in 'n tyd van epogale krisis, soos tans, is om solidêr-krities- 
transenderend vorentoe te beweeg in die rigting van 'n laaste, stil 
verwondering. 


Die dood van die Boeddha, samevallend met sy finale, volle uitblussing, 
was so 'n geval. Met liefdevolle insig in die lotswanger situasie van moontlike 
vergiftiging, is daar geen sprake van bitterheid nie. Die sentrale kategorie in 
Boeddhistiese morele oordele is nie formele reéltoepassing nie, maar 
situasiegepastheid. ‘Goed’ is kusala, is wyse karmiese gepastheid. In elk geval 
sou ’n verdieping van verklarende, verstanende, vertolkende insig wys in die 
rigting van minder oordeel, miskien voor die laaste gesigseinder glad nie 
oordeel nie, alle woede en wraak geblus. 


VII.A.3. Tipologie van religieuse belewing 


In vorige hoofstukke het die Agtvoudige Pad verskeie kere terloops ter sprake 
gekom. Hier wil ek argumentshalwe daardie klassieke skema aanwend as 
metodologiese uitgangspunt vir ’n tipologie van religieuse belewing van ’n 
sekere graad. Die woord wat die diepste graad ten beste saamvat, is ‘mistiek’. 


Dit gaan hier nie om uiterlike religieuse konformisme nie, maar om bewuste, 
eg deurleefde, eksistensiële betrokkenheid. Die verkyker word hier nog nie 
gerig op Siddhattha Gotama Boeddha en Jesus Christus as unieke epogale, 
religie stigtende kenteringsfigure nie, maar as diep belewende, mistiek 
religieuse mense, soortgelyk aan alle ander mense wat ernstig leef. 


Die kombinering en aksentuering van die drie aspekte hieronder is telkens 
uniek, eie aan elke sodanige mens. As ideaal kan gestel word 'n wedersydse 
inbegrepenheid van al drie in mekaar, 'n ewewigtige kombinering van al drie 
in ’n voortgaande wielbeweging deur die lewe. Dit kan ook as 'n spiraal van 
groei in 'n individuele menslike lewe voorgestel word. 

(a) ervaring 


Hier gaan dit om die emosioneel kognitiewe ervaring van intense persoonlike 
innerlike betrokkenheid by wat ervaar word as laaste geheim van alles. Tipiese 
uitinge hiervan is (i) meditasie en (ii) gebed. Hulle word hier nie aangebied as 
sinonieme nie, maar as betekenisvol onderskeie: 'gebed' is tipies gerig op 'n 
Ander Persoon; 'meditasie' nie noodwendig nie, kan gerig wees op die Al of 
die Self, of Leegte. As hierdie aspek 'n sekere diepte bereik, word dit ‘mistiek’, 
'gevoelsmistiek'. Sowel Siddhattha as Jesus was sulke mense. 


(b) insig 


Dit het betrekking op kennis, wysheid of 'n ander nuanse van wete, en dit kan 
op meer as een wyse gestalte vind, veral as ontvangs van (i) openbaring in die 
enkel- of meervoud, of as (ii) selfverworwe deurbraak na dieper dimensies van 
Kennis. Jesus, soos oorgelewer, het tot tipe (i) behoort. As ‘mistiek’ kan tipe 
(i) ‘insigsmistiek’ of ‘metafisiese mistiek” genoem word. Groot 
verteenwoordigers van hierdie tipe oor 'n tydperk van meer as 2000 jaar sluit 
onder talle ander in: in die sesde eeu VAJ, Pythagoras, Herakleitos en 
Parmenides; in die vyfde eeu VAJ, Plato en Siddhattha Gotama; in die derde 
eeu AJ Plotinus; in die vyfde eeu AJ Proklus; en Vedanta-denkers oor eeue. 


(c) lewenskwaliteit 


Hier gaan dit om moraliteit, die konkrete vergestalting van (a) en (b), en op sy 
beurt voorwaarde en basis van (a) en (b). Ook hier kan twee manifestasies 
onderskei word, naamlik (i) persoonlike uitlewing, en (ii) profetiese 
samelewingskritiek 'en/of -leiding. Noem dit 'handelingsmistiek. 
Indrukwekkende voorbeelde is Siddhattha, Mencius (vierde-derde eeu VAJ), 
Jesus, en Franciscus van Assisi. 


VILA.4. Profiel van ’n tipiese religiestigter 


In aansluiting by die kriteria van wat in hoofstuk I(9) genoem is, word hier 
kennis geneem en gebruik gemaak van die profiel van ’n tipiese religiestigter 
van H.L. Beck (1997, bl. 262-269), hier opsommend skematies en effens 
aangepas weergegee: 


(a) algemene konteks 


'n Religiestigter tree tipies op in: 


e ’n kultureel pluriforme samelewing, waarin verskillende bevolkingsgroepe 
langs mekaar of vermengd leef 

e met gevolglik 'n mate van akkulturasie 

e selfs onderdrukking of oorlog 

dit lei tot ’n krisissituasie 
miskien 'n oorgangsituasie 
miskien selfs ’n kultuurveranderende totale kenteringstyd. 


(b) religieuse konteks 


In sulke krisissituasies en die gepaardgaande gevoelens van angs ensovoort, 
kan: 


chiliasme (van die Grieks ‘chilio’ [‘duisend’]), ontstaan, kortom: Verwagtings 
van die naby einde van die wêreld, plus die geloof dat ’n totale verlossing, 
deur bonatuurlike magte tot stand gebring, op aarde naby is 

die samelewing is voorts gekenmerk deur religieuse pluralisme 

wat kan lei tot eksklusivisme 

of sinkretisme 

religiestigters het gewoonlik voorlopers. 


(c) biografie 


In die groter konteks van (a) en (b): 


kan tipiese religiestigters uit heel verskillende sosiale milieu's kom 

is gewoonlik nie suksesvol gesosialiseer of opgelei in tradisionele 
kennisgeleerdheid nie 

ontvang 'n religieuse roeping van een of ander aard 

in 'n tyd van persoonlike identiteitskrisis 

gevolg deur 'n tydperk van onttrekking en geestelike vertwyfeling 

die tipiese religiestigter trek rond 

en verrig wondere. 


(d) insig en boodskap 


Met die ervaring van roeping ontvang die tipiese stigter: 


'n onfeilbare insig in absolute waarheid 

en uitverkorenheid 

deur gewoonlik 'n bomenslike, selfs goddelike mag 

die suksesvolle stigter is charismaties, kan ander van bogenoemde oortuig 
die stigter moet die lyding van die tyd kan verklaar 
toekomsmoontlikhede toon 

'n etiek bied 

menslike solidariteit beklemtoon en bevorder 

'n nuwe sinkretisme ontwikkel 

die geskiedenis van die mensheid nuut interpreteer 
met chiliasme waarskynlike deel daarvan 

en sigself suksesvol aanbied as die finale boodskapper. 

(e) mistieke en profetiese tipe 


e die mistieke tipe is wysheidsleraar, toon primêr die weg na insig en verligting 
e die profetiese tipe proklameer ’n goddelike opdrag, word gekenmerk deur 
skerp maatskappykritiek, met dikwels 'n nuwe godsdiens as gevolg. 


Dit kom my voor dat Beck se onderskeiding van twee tipes religiestigters, 
naamlik mistici en profete (Beck 1997, bl. 268), in die lig van die voorafgaande 
hersien kan word. As verdere verduideliking kan bygevoeg word dat 
nie alle groot mistici die persoonlike drang of omringende propaganderende 
leerlinge het om as religiestigters die geskiedenis in te gaan nie. Die Grieke 
(rofweg tydgenootlik aan die Boeddha) Pythagoras (ca. 570-495 VAJ), 
Parmenides (gebore ca. 515 VAJ) en Plotinus (205-270 AJ) kan as voorbeelde 
van grensgevalle dien. Ook is die onderskeid tussen ’n ‘religie’ (of 'godsdiens' 
- laasgenoemde, met 'n duidelik geimpliseerde verwysing na ‘God’ of ‘gode’, 
wat nie in ‘religie’? die geval is nie) en ’n metafisies mistieke ‘denkskool’ 
(byvoorbeeld van Plato [ca. 428-348 VAJ], ook rofweg 'n tydgenoot van die 
Boeddha) nie 'n duidelike streep nie. 


E VII.B. Terreinskets 


Weens die huidige nog steeds beperkte stand van bewese historiese 
werklikheid en die kompleksiteite van die situasies wat hier ondersoek word, 
fokus hierdie boek op die opvallendste ooreenstemmende en verskillende 
faktore wat die twee persone Siddhattha Gotama en Jesus betref. Ek begin 
deur eers die terrein in die breedste omtrekke te omlyn, byvoegend tot wat 
vroeër vermeld is (bv. hoofstuk I[11] en elders). 


VII.B.1. Siddhattha Gotama ... 


Gepaard met sy ondersoek na die name van die Boeddha, kom Attwood 
(2013) tot die gevolgtrekking dat die ‘biografiese’ Pāli-tekste gekonstrueerde 
eerder as feiteweergewende geskiedenis is. Hy opper die vraag of die werklike 
identiteit van die Boeddha in ’n Boeddhistiese konteks hoegenaamd belangrik 
is, en kom tot die slotsom dat ook in huidige variante van Boeddhisme die 
belang van die historisiteit van die Boeddha toenemend as minder belangrik 
geag word. 


Hier moet twee sake van mekaar onderskei word: (a) die vraag of daar 
hoegenaamd so’n persoon bestaan het of nie, en (b) die vraag na die betekenis, 
die waarde, van so 'n persoon (hetsy feit of fiksie). Dit is moontlik dat fyn fiksie 
inspirerend kan wees en meer positiewe werklikheidskrag as flou feite kan hê, 
maar 'n programmatiese wegverklaring van indrukwekkende feit tot 
fiksie sonder genoegsame bewys, kan negatief werk. In Fa-tsang (sewende- 
agste eeu AJ, derde patriarg van Hua-yen) se fiksie oor die goue leeu voor die 

paleispoort is elke individuele haartjie van die leeu wesenlik delend in ‘goud’ 
(leegheid); dus nie waardeloos nie, inteendeel kosbaar. Dit sluit nie uit dat 
sekere hare relatief, in terme van die leeukonstellasie, meer betekenisvol as 
ander kan wees nie. Uiteindelike tydloosheid, leegheid, ken betekenis toe aan 
flitsende hier-nou konkreetheid. Kosbaar is die mens bekend as Siddhattha 
Gotama. Indien noulettende aandag, in die vorm van huidige geskiedskrywing, 
egter sou onthul dat hy nie werklik was nie, sou dit die feit van die belangrikheid 
van sodanige fiksie nie ontkrag nie. Dit sou egter hoogs verbasend wees indien 
die totstandkoming van Boeddhisme geen verband met so 'n werklike, 
buitengewone mens gehad het nie. 


Die vroeë Theravadins self het stellig nie met 'n moderne historiese 
perspektief na hierdie figuur gekyk nie, en dit sou anakronisties wees om dit 
van hulle te verwag. Ek meen egter dat basiese Theravada uitgangspunte 
soos in A(1) en A(2) hierbo vertolk, Boeddhistiese docetisme van die hand sou 
wys. ‘Docetisme’ was 'n vroeg-Christelike sektariese afwyking wat nie net die 
liggaamlikheid nie, maar die menslikheid van Jesus as sodanig gediskwalifiseer 
het as niewerklik, as blote skyn, illusie, fantoom. Ook in Theravada - dit is die 
tendens van hierdie boek - sou 'n geringskatting van die konkrete mens 
‘Siddhattha Gotama’ (as dit sy name was) teen ’n basiese tendens van 
Boeddhistiese denke indruis. Positief welwillende aandag aan so ’n mens, juis 
in sy verganklikheid, juis as ’n kort kontinuiteit van flitse, ingebed in komplekse 
faktore van kondisionaliteit - egter as 'n kosbare moment, wel uiteindelik 
eindigend op 'n onbetreebare horison - sou die aangewese vertolkingsroete 
wees. Die klem op die positiwiteit van die paradoks, naamlik die kosbaarheid 
van ’n singuliere hic et nunc moment, juis in die niesubstansialiteit daarvan, 
mag nie verlore gaan nie. 


Tog wil dit voorkom of die konkrete historisiteit van hierdie individuele 
persoon inderdaad in die kanon gerelativeer word. Dit blyk uit die konstruksie 
van talle Boeddhas en talle vorige hergeboortes van 'hierdie' Boeddha, asook 
ook die beklemtoning van die aard van verligting as die ervaring van 
niesubstansiële leegheid [anatta, suññatā]. Individuele persoon sou hy wel bly, 
maar ’n ideëel tipiese konstruk in die sin van Max Weber (1864-1920) het meer 
prominensie verkry: Daar was talle Boeddhas, almal ooreenstemmend met 
dieselfde patroon. Die gevolg was egter ook 'n sekere stereotipiese herhaling 
van byna dieselfde oor en oor en oor. 


VII.B.2. ... En Jesus 


Ten einde meer reliéf te gee aan die persoon Siddhattha Gotama word hy in 
hierdie hoofstuk naas die persoon Jesus in ’n groter historiese komposisie 
geplaas, maar nie een van die twee figure of die groter verband word in fyn 
besonderhede gebeitel nie. Hier word onder andere gevra: Is hulle dieselfde 
tipe persoon? Is daar oorvleueling tussen die Boeddha se Indiese konteks en 

Jesus se Mediterreens-Joodse konteks? Is hulle en hul boodskappe deel van ’n 
groter konteks, nie slegs histories nie, maar metafisies? Ek soek breé samehang, 
sien die twee persone en hulle nalatenskappe nie as parallelle lyne wat nooit 
ontmoet nie, maar as afkomstig uit dieselfde oergrot van die homoversele 
menslike gees, en mekaar weer daar ontmoetend, in die groter ruimte, met die 
dieper eggo, van die algehele kosmos, verskynend en verdwynend op ’n 
onbereikbare ongrond. Dit kom later ter sprake. Eers kyk ek verwonderd van 
die skildery van een menslike gesig en figuur na ’n skildery van ’n ander en 
terug, beurtelings oog in oog, en sien familietrekke. 


Die volgende besprekings in hierdie hoofstuk word vergelykend ingeklee. 
Die klem val op die historisiteit van hierdie twee figure, met akkommodering 
van die anekdotisering, legendarisering en mitologisering wat hulle te beurt 
geval het. 'n Waardering van die twee figure se ‘leer’ kom ook aan die orde. 
Die hier volgende bespreking sluit aan by die maatstawe vir slagende religieë 
(hoofstuk I[9]), die tipologie van religieuse belewing (hoofstuk VIILAIL3] en 
die profilering van ’n tipiese religiestigter (hoofstuk VII A [4]), met klem op 
hierdie twee historiese figure as charismatiese, visionêre, skeppende, 
inspirerende grondleggers van iets nuuts. Sulkes kraai nie koning nie. 
Die boodskappe aan hulle toegeskryf, behoort egter krities geweeg, oorweeg, 
te word. 'Krities' bedoel hier nie bevooroordeelde suspisieus foutsoekende 
afwending vanuit denk- of geloofsbunkers nie, maar Kritik in die sin van ruim, 
onbevooroordeelde, aanmoedigende, funderende en tog transenderende 
mededenke. 


Die vervolg van hierdie hoofstuk word gebaseer op 'n moontlik wordende 
sensus communis van huidige historiese navorsing. Die gerigtheid daarvan is 
verbandlegging tussen hierdie twee mense, uiteindelik verbandlegging tussen 
die twee sisteme wat aan hulle gekoppel word. Wat die lewe van Siddhattha 
Gotama betref, word grootliks volstaan met wat in die vertaalde gedeeltes 
gevind word. Wat die historiese Jesus betref, sluit ek veral aan by A.G. van 
Aarde se onlangse gesaghebbende werke oor Jesus ([2001], en 2020a, 2020b 
[volumes | en ID. 


Ooreenkomste tussen die Boeddha en Jesus moet nie te gou as ontlening 
en beinvloeding gekonstrueer word nie. Post hoc ergo propter hoc aannames 
kan foutief wees; ooreenkoms beteken ook nie noodwendig identiteit nie. 
Die raakpunte tussen Jesus en die Boeddhisme word hier op ander gronde 
benader: Algemene historiese, gemeenskaplike sosiale en kulturele 
agtergronds- en omstandigheidsfaktore, veral verbandhoudend met Alexander 
die Grote se verowering van Noord-Indië vanaf 326 VAJ, en teoreties, ’n 
universalistiese neiging wat betref die dieper aard van menswees en die 
mistieke reis. 


Gegewe die waarskynlikheid van eeue-oue kontak, veral handelskontak oor 
land sowel as see, tussen Indië en die Mediterreense omgewing, met die 

supermoondheid Rome as sentrum en ’n verreikende periferie insluitend 
Judea en Galilea, moet die moontlikheid van wedersydse beinvloedende 
deursypeling tussen die twee kulture dus nie by voorbaat summier verwerp 
word nie. Asoka (regeer 272-236 BCE), Boeddhistiese keiser van Indië, was 
goed op hoogte van die Grieke, en het trouens self sendelinge uitgestuur, ook 
wes. Die kommunikasie sou stellig nie eenrigting gewees het nie. Eintlik 
verbasend dateer die eerste openlike Christelike verwysing na Boeddhisme 
uit ongeveer 202 AJ: Clemens van Alexandrië verwys na ene 'Boutta' (sonder 
twyfel die Boeddha), deur die Indiërs op grond van sy buitengewone heiligheid 
as god vereer. Clemens vermeld dit in sy Stomateis Boek 1 (Ferguson 1991; 
Scott 1985), in ’n hoofstuk (XV) met die strekking dat Griekse filosofie 
grotendeels van barbare (o.a. Indiërs) afkomstig is. Die fassinerende tema van 
die kennisname en miskien verskyning van Boeddhisme in die Europees- 
Mediterreense gebied met miskien selfs die moontlikheid van institusionele 
Boeddhistiese teenwoordigheid ten tye van Jesus in die Mediterreense 
omgewing, val egter buite die bestek van hierdie ondersoek. Laat 
die moontlikheid van beinvloeding en ontlening tussen die Boeddha- en 
Christus-tradisies, miskien wedersyds, voorlopig ’n oop vraag bly. 


In watter mate die twee stelle goeie boodskappe inhoudelik 'dieselfde' of 
‘versoenbare’ goeie nuus sou kon gehad het, is ʼn terrein waar fyn getrap moet 
word. Die verbasende ooreenkomste in gesegdes en uitsprake wat Borg 
((1997] 2002) bied, is 'n uitnodiging tot navorsing en besinning. Ontlening van 
Jesus by die Boeddha (hoe dan ook verklaar)? 'n Ouer gemeenskaplike 
herkoms? Sou dit uit 'n diepte psigologiese perspektief verstaanbaar wees? 
Of sou dit dalk wel bolangs 'dieselfde' wees maar in 'n dieper dimensie 
grootliks verskillende visies uitdruk? 


Wat verder in hierdie hoofstuk geskryf word, bied min aan as ‘feit’, maar 
druk wel ’n fassinasie met die verhouding van hierdie twee figure, hulle 
verskynings en verdwynings, uit. Ek lees albei stelle religieuse tradisies as 
(in 'n bedoelde woordspeling) twee ‘sinoptiese’ C‘saam-sienende’, ‘saam 
gesiende’) ‘eu-angelions’ [‘goeie boodskappe] - maar albei heenwysend na 'n 
gesigseinder, met verskillende oë, verskillende sienafstande. 


N VII.C. Tradisie-, teks-, kanon-, 
dogma-, kunswording 


Die rede waarom hierdie afdeling vroegerig in die hoofstuk verskyn, is die insig 
dat wat die hedendaagse leser ter oorweging het, glad nie daardie twee 
historiese mense se eie geskrifte, met insluiting van outobiografiese 
selfweergawes, is nie. Wat ons in die hand het, is verhale oor hulle, 
interpreterende beelde van hulle: Boeddha soos deur die tradisie geskep en 
op konsilievlak amptelik gesertifiseer; Jesus soos deur die tradisie geskep en 

op konsilievlak amptelik gesertifiseer, albei stelle teruggaande op ’n historiese 
kern, maar origens in ’n groot mate ook religieuse skepping. Wat die Nuwe 
Testament betref, gaan ek dus nie uit van die voorskrif van die Nederlandse 
Geloofsbelydenis (artikel III) dat, ‘God ... sy knegte, die profete en die apostels 
beveel (het) om sy geopenbaarde Woord op skrif te stel, en dit self met sy 
vinger ... geskrywe het’, nie. 


Die relevante beslissing, selfs keuse as u wil, is nie soseer tussen hierdie 
twee mense as historiese figure nie, maar tussen die gedagtestelsels, deur 
twee menslike tradisies gekonstrueer, wat hulle omring en interpreteer. Hierdie 
hoofstuk beweeg versigtig vorentoe, geskoei in twee skoene: aan een voet 
die Boeddhistiese Boeddha-tradisie soos in die sutta's op skrif gestel, aan die 
ander voet die Christelike Jesus-tradisie soos in die Nuwe Testament op skrif 
gestel. Maar op 'n gevorderde stadium van die mistieke reis, die heilige grond 
van verligword betredend, trek die pelgrim albei skoene uit, beweeg kaalvoet 
verder, in die donker grot van absolute stilte in, anderkant alle sensasie, emosie 
en kognisie, anderkant hierdie twee persone, in direkte kontak met die diepste 
en laaste ervaringsmoontlikheid. 


Klein beginnende maar mettertyd groeiende korpusse vertellings oor die 
woorde en dade van hierdie twee figure, en bewonderende beoordelings en 
bevorderings daarvan, sou tydens hulle leeftye ontstaan het. Die eindes van 
hulle lewens sou nie die eindes van hulle voortleef in herinnering en invloed 
beteken het nie. Inteendeel, soos oor eeue bewys. 


Gedetailleerde rekonstruksies van die ontstane en geskiedenisse van (i) 
informele legendes, (ii) formele mondelinge oorlewerings (in die geval van die 
Boeddhisme oor eeue gememoriseer), (iii) die ontstaan en ontwikkeling van 
geskrewe tekste, (iv) die ontwikkeling van kanons, (V) die fiksering van 
betekenis in 'dogma' (breed bedoel) en (vi) religieuse kuns van Boeddhisme 
(en, vergelykend, Christendom) val buite die bestek van hierdie studie. Genoeg 
om te meld dat in sowel Boeddhisme as Christendom dit gekompliseerde 
apologetiese en polemiese prosesse na buite en gemeenskapstigtende 
prosesse na binne was. In albei gevalle was hierdie vyftal onderskeie aspekte 
nie kronologies op mekaar volgende stadia nie, maar het gedeeltelik gelyktydig 
en oorvleuelend verloop. 'n Eenvoudige terugval op kanoniese gegewens as 
histories korrek, sou in albei gevalle misleidend wees. Kanoniese weergawes 
van wat die twee meesters sou gesê het, is nie noodwendig hulle verba 
ipsissima nie, is in 'n groot mate die produkte van bewonderende, 
propaganderende, geloofdienende, polemiserende anekdotisering, 
legendarisering en mitologisering en ja, ook sistematiserende nadenke. 
Hoeveel nugter feit en hoeveel vroom fiksie was, is nie bo alle twyfel vasstelbaar 
nie. Die rol van onvermydelike aksentverskille en ingrypende denkverskille 
tussen verskillende korpusse oorlewering in elk van die twee strome, waar 
eerbiedwaardige ka’non die funksie van denkkanon’, grofgeskut om opponente 

buite en binne uit te skakel, kon gehad het, moet ook in ag geneem word. Ook 
die religiegeskiedenis is in 'n groot mate die verhaal van veg en wen of verloor. 


VII.C.1. Die Boeddha-tradisie 


In die geval van die Boeddha (vir ’n algemene oorsig, kyk Snelling 1991, bl. 75 
ev.) is 'n korpus vertellinge, steeds groeiend, tydens sy lewe en na sy dood 
mondeling oorgelewer, en het vorm gevind as komplekse, mettertyd hoogs 
indrukwekkende uiteenlopende genres (lesings, gedigte, ordereélings, ens.). 
Die waarskynlikheid van voortgesette innovasies en nuutskeppings, deurgaans 
en van die begin af in die mondelinge kultuur, was groot. Die proses van 
tradisieskepping en - vaslegging en - voortbouing het onverpoosd voortgegaan 
in kommentare en subkommentare en ander literére skeppings, en in 
indrukwekkende kuns (die bestudering van laasgenoemde is 
'n spesialisasierigting in eie reg). Oor die prosesse wat hier afgespeel het 
gedurende die eerste paar eeue is, vergeleke met die ooreenstemmende 
prosesse in die vroeë Jesus-beweging, weinig bekend. Die stand van histories 
kritiese rekonstruksie van die tradisieontwikkelinge is in die Boeddhisme- 
navorsing nie so gedetailleerd uitgebreid as in die vroeg-Christelike navorsing 
nie. Tog, kortliks opgesom: 


Die tydens die leeftyd van die Boeddha (ons aanvaar nou dat hy van Ca. 
566-486 VAJ geleef het) beginnende mondelinge oorlewering is ongeveer 
vier eeue lank na sy dood op daardie wyse voortgesit. Die Theravada 
oorlewering is in die eerste eeu VAJ vir die eerste keer in Pali op skrif gestel, 
waarskynlik in Sri Lanka. Die informele proses van oorlewering het egter stellig 
steeds voortgegaan. 


Na die dood van die Boeddha het die oorlewering spoedig uitgewaaier in 
uiteenlopende rigtings wat skole met verskillende en soms botsende aksente 
geword het. Oor die volgende paar eeue is vier konsilies belê om eenheid te 
probeer verseker, maar nie geheel en al suksesvol nie: 


e Eerste Konsilie, Rajagaha (ca. 483 VAJ). 

e Waarskynlik 'n taamlik informele kleinerige byeenkoms van intieme dissipels 
kort na die dood van die Boeddha, later fiktief voorgestel as 'n groots 
opgesette Konsilie. By hierdie geleentheid, ’n konsensus- en 
solidariteitsversekerende byeenkoms, is geen besluite oor die inhoud en 
omvang van die kanoniese oorlewering geneem nie. 

e Tweede Konsilie, Vesall (ongeveer 'n eeu na die parinibbana van die 
Boeddha). 

e Sterk meningsverskille tree hier na vore, in so ’n mate dat die begin van die 
eerste groot skisma in die Boeddhisme gewoonlik hier gevind word. Die 
meningsverskille het veral gedraai om die vraagstukke van 'n strenger teenoor 
'n losser lewensdissipline, van monnikebestaan teenoor lekebestaan, van 'n 

lewensdissipline geskei van of betrokke in die gewone lewe. Die twee partye 
was die meer liberale Mahasamghika’s (aanhangers van ‘die Groot Sangha’) en 
die meer konserwatiewe Sthavira’s, wat later die Theravadins (volgelinge van 
die ‘ou siening’) sou word. Die ontstaan van die Mahayana (eerste eeu VAJ) 
word op eersgenoemde teruggevoer. Die tekste wat in hierdie studie vertaal 
is, is Theravada. 

e ‘Tweede’ Tweede Konsilie, Pataliputta (ongeveer 50 jaar na die vorige) 
(Prebish 1975, bl. 25). 

e Nou het die eerste groot skeuring in die Boeddhisme finaal plaasgevind as 
direkte voortsetting van die konflik by die vorige geleentheid, en primêr 
ontketen deur meningsverskil oor monastiese dissipline. Hierna sou elk van 
die twee hoofgroepe verder verdeel, totdat daar uiteindelik agtien skole 
(die gewone syfer, met insluiting van Theravada) was. 

e Derde Konsilie, Pataliputta (ongeveer 250 VAJ). 


Dit was die sewentiende jaar van die bewind van Asoka, en die sangha het 
deur sterk afwykende opvattinge bedreig gevoel. Die Boeddhistiese 
gemeenskap het in ernstige gevaar verkeer. Asoka het self persoonlik ingetree 
vir die suiwerheid van die sangha, en die ketters is uit die hoofstad, ook 
hoofsetel van die orde, verban. 


Binne die eerste drie eeue van die Boeddhisme het dit dus in ongeveer 
twintig skole verdeel. Op hierdie geskiedenis hoef ons nie verder in 
besonderhede in te gaan nie. Vir ons huidige doel is dit belangrik dat die 
Theravada daarna steeds gestadig ontwikkel het tot die sintese wat in die 
getalryke kommentare en die monumentale Visuddhimagga van Buddhagosa 
(vyfde eeu AJ) sy indrukwekkendste gestalte gevind het. Hierdie massiewe 
sistematiese werk is metteryd opsommend bruikbaar gemaak vir gewone 
mense, byvoorbeeld in die Abhidhammattha Sangaha, tussen die agtste en 
twaalfde eeue geskryf deur die monnik Anuruddha in Sri Lanka. 


Regdeur die tradisie in al die vorme daarvan, die ganse historiese denkweg 
van Theravada Boeddhisme, was die onbetwyfelde uitgangspunt en grondslag 
die oorspronklike filosofie van die Boeddha, stellig een van die grootste 
filosofiese denkers, mistieke leraars, etici en organiseerders (al vier in een) 
wat die mensdom opgelewer het. Hoe uiteenlopend dit ook al later 
geinterpreteer is, was hierdie oorsprong en die Boeddha se sistematies 
samehangende basiese denkkoërdinate nooit ontken nie. 


VII.C.2. Die Jesus-tradisie 


'n Voltooide lewenswerk soos in die geval van die Boeddha was Jesus nie 
beskore nie. Hy het te jonk gesterf. Op die leeftyd (middeldertigs) dat die 
Boeddha met sy vyf-en-veertig jaar lange taak begin het, was Jesus al dood. 
Een gevolg daarvan was dat Jesus se lot - sy beeld, sy ontwikkeling, sy 
boodskap, sy nalatenskap - oorweldigend in die hande van ander was. 

Soos in die Boeddhisme ook die geval was, het 'n tydperk van mondeling 
oorgelewerde verhale die skriftelike vasleggings voorafgegaan. In die geval 
van Jesus was dit egter veel korter, nie ongeveer vier eeue nie, maar ongeveer 
vier dekades. Soos ook in die geval van Siddhattha, laat die vroeë bronne die 
skryf van 'n histories gebaseerde biografie in die hedendaagse sin van die 
woord nie werklik toe nie. Ook Christelik-teologies gesproke, is daar ’n 
probleem. Die postulaat dat die Nuwe Testament as een uniforme Woord van 
God bonatuurlik en direk verbatim deur God ingegee is, is onvolhoubaar. 
Interne spanninge en oneffenhede, selfs weersprekinge, bly 'n vermaning tot 
'n besef van menslike historisiteit, dus tragiese feilbaarheid. Daar is ook die 
bestaan van merkwaardige buite-Bybelse tydgenootlike geskrifte oor Jesus, 
met heel ander aksente as wat in die kanonies geworde Nuwe Testament 
gevind word, waarvan hier sydelings kennis geneem word. Sulke getuienisse 
is ’n uitnodiging tot nuwe besinning. Die Jesus-oorwegings wat hier volg, is 
egter gebaseer op die konstruksies van die Nuwe Testament, grondslag van 
die histories dominante ‘Christendom’. 


Wat die historisiteit van Jesus betref, is buite-Christelike literêre verwysings 
soos die van die tydgenootlike Romeins-Joodse historikus Flavius Josephus 
(ca. 37-100) en die Romeinse politikus en historikus Publius Tacitus (ca. 56-120) 
(albei dus 'n generasie of twee na Jesus) belangrik bevestigend, maar nie een 
van die twee se vlugtige verwysings werp lig op sy lewe en leer nie. Terloops, 
SOOS by Siddhattha, is daar ook in die geval van Jesus steeds stemme wat sy 
historisiteit van die hand wys. Selfs indien sy werklike bestaan aanvaar word, 
is daar egter geen konsensus aangaande die besonderhede van sy lewe nie. 
Die enigste twee feite wat waarskynlik oral vasstaan, is sy doop deur Johannes 
die Doper en sy kruisiging op bevel van die Romeinse goewerneur Pontius 
Pilatus. 


'n Histories kritiese rekonstruksie van die uiters komplekse omstandighede 
voor en tydens die ontstaan van die Evangelies, trouens die Nuwe Testament 
as geheel (kyk die analises van Van Aarde 2020a, o.a. 1:4 e.v., 157 ev.), bring 
aan die lig dat daar in die vroeë Jesus-beweging hoofsaaklik drie aksente, drie 
mondelingse tradisiestrome, was: 


a. 'n Gnostiese interpretasie wat Jesus geteken het as wysheidsleraar wat die 
verborge maar inherente goddelike aard van elke mens onthul het. Fisiese 
maagdelike geboorte en opstanding en hemelvaart speel hier geen rol nie. 

b. ’n Joods-Christelike groep (bekend as ‘Ebioniete’; ‘die armes”, met Jakobus 
die broer van Jesus as leier. In die breedste trekke: Hulle het gekonsentreer 
op die Israelitiese afkoms van Jesus, met Josef en Maria as sy biologiese 
Ouers. Hulle het dus die opvattinge van 'n maagdelike geboorte en die 
godheid van Jesus van die hand gewys. Hy was wel regverdig en deur God as 
profeet aangewys wat die koninkryk van God aangekondig het, maar mens. Ook 
Jesus sou homself as niks anders of meer as 'n Joodse man beleef het nie. 

Vir hierdie groep volgelinge, voor sowel as na die dood van Jesus, was 
Jerusalem en die tempel daarin van sentrale belang. hulle leefstyl het 
armoede en 'n vegetariese dieët, asook ’n verwerping van diereoffers behels. 
Hierdie groepering het na die ontwikkelinge, wat gekulmineer het in die 
vernietiging van die Tempel in Jerusalem in die eerste eeu AJ, toenemend 
versprei en feitlik van die toneel verdwyn (tog het daar tot in ons eie tyd 
reste daarvan oorleef). Daar was dus vroeë Christene wat juis as Jesus- 
volgelinge die Joodse monoteisme sterk bly aanhang het en enige 
toeskrywing van Godheid aan Jesus in beginsel verwerp het. Vir ’n 
geheelbeeld van die vroeë Christendom, en die ontmoeting Boeddhisme- 
Christendom, is dit nie sonder betekenis nie. 

'n 'Nuwe Testamentiese Christendom', wat uiteindelik uitgeloop het op die 
triomferende ortodokse Christendom. In hierdie tradisie het die kruis en 
opstanding van Jesus sentraal gestaan. 


Nóg Jesus nóg sy dissipelkring het enige skriftelike dokumente nagelaat. Die 
proses van skrifwording, in sowel as buite die Nuwe Testament, het in vier 
kronologiese tydsgleuwe plaasgevind (Van Aarde 2020b, bl. 137 ev): 


a. 30-60 AJ: Uit hierdie tydsgleuf dateer die vier briewe ongetwyfeld 
aanvaar as van die hand van Paulus (1 Tess; Gal; 1 Kor; Rom.). Hierdie 
briewe van Paulus, die vroegste geskrewe element in die Nuwe Testament, 
bied teologie, en veronderstel 'n sekere vertroudheid met die Christelike 
oorlewering, maar bevat self nie biografiese materiaal nie. Hy het Jesus 
trouens glad nie persoonlik geken of ontmoet nie. Uit dieselfde tydvak 
afkomstig is ook sommige Jesus-uitsprake in die wysheidsgeskrif 
Evangelie van Thomas (in 1945 by Nag Hammadi in Bo-Egipte ontdek). 
Ook word algemeen gepostuleer dat ’n moontlike geskrewe maar 
mettertyd verdwene dokument (genaamd ‘Q’: vir ‘Quelle’ [Duits: 'bron']) 
met gesegdes van Jesus, in hierdie tydsgleuf in omloop was en die 
vroegste mondelinge oorlewering aangaande Jesus bevat het. Dit sou die 
bron wees van materiaal gemeenskaplik aan die Evangelies van Matteus 
en Lukas (nie van Markus nie) en oorvleuel met die Evangelie van Thomas 
(vgl. Muller 2021 vir 'n vertaling en toeganklik maak van hierdie 
merkwaardige teks in Afrikaans). 

b. 60-80 AJ: Hierdie twee dekades sluit die volgende in: die evangelie van die 
Egiptenare, die Geheime Evangelie van Markus, die Evangelie van Markus, 
nog 'n laag van die Evangelie van Thomas, asook die brief aan die 
Kolossense. 

c. 80-120 AJ: Hieruit dateer onder andere: die Evangelie van Matteus; die 
Evangelie van Lukas; Handelinge; die Openbaring van Johannes; 1 Klemens; 
die Brief van Barnabas; dele van Didache; die Herder van Hermas; die Brief 
van Jakobus; die Evangelie van Johannes (dit is nie bekend watter ouer 
bronne die skrywer van hierdie evangelie gebruik het nie); 1 Petrus; 
1 Johannes. 

d. 120-150 AJ: In hierdie laat gleuf het onder andere die volgende, uiteindelik 
ook gekanoniseerde geskrifte, die lig gesien: 1 Timoteus; 2 Timoteus; 2 
Petrus; 2 Klemens; die Evangelie van die Ebioniete; dele van die Didache; 
en die Evangelie van Petrus. 


In ’n eeue-durende stryd het wat beslag gekry het as die ‘Nuwe Testament’ as 
oorwinnaar uit die stryd getree, soos onder andere blyk uit die lot van die 
Evangelie van Thomas. Dit is waarskynlik onder sand begrawe toe dit eintlik 
(op bevel van die biskop van Alexandrié) in die afloop van die triomferende 
Konsilie van Nicaea (325 AJ) as ketters vernietig moes gewees het. 


Soos met Siddhattha het die vroeé Christelike mondelinge en skriftelike 
oorlewering die bedoeling gehad om religieuse sentimente, oortuigings en 
optrede wat daaruit volg, soos deur 'n sekere groep volgelinge verstaan, te 
bevorder. Jesus, soos Siddhattha, is gesien deur die oë, betuig deur die monde 
en beskryf op die materiale tot beskikking van die skrywers (palmblare in die 
geval van Boeddhisme en papirus in die geval van die Christelike geloof) met 
die uitsluitlike doel om die grondlegger en sy saak te dien. 


Soos in die Boeddhisme die geval was, is die meer verhalende uitdrukkings 
van die leer ook in die vroeë Christendom algaande begelei en aangevul 
met 'n meer ‘sistematiese’ genre oorlewering (maar in die Christendom van 
die begin af in geskrewe vorm). Op besonderhede hoef ons nie in te gaan 
nie. Genoeg om net te verwys na teoloë soos Tertullianus van Karthago 
(160-240 AJ), Origines van Alexandrië (184-253 AJ) en Augustinus van 
Hippo (354-430 AJ), verder ontwikkelend in die Middeleeue tot by die 
piekfiguur van Thomas van Aquino (1225-1274). Gepaardgaande met 
teologiese denke het ook soos in die Boeddhisme mettertyd vergaderings 
(sinodes, konsilies) plaasgevind om die suiwerheid van leer te beskerm, 
byvoorbeeld die Konsilie van Nicaea (325 AJ), oor die godheid van Jesus, 
en die Konsilie van Chalcedon (451 AJ) oor die twee nature van Jesus 
Christus. 


VILC.3. Raakpunte, ooreenkomste, verskille 


a. Hoe harmoniseerbaar is elk van die twee stelle geskrifte intern? Dat daar 
intern in elk van die twee tradisies oneffenhede en spanninge was en is, 
kan nie ontken word nie. Geforseerde eenheid is kennelik nie in een van 
die twee tradisies die aangewese weg om op te gaan nie. In albei 
ontwikkelende religieë was daar betreklik gou ernstige aksentverskille 
tussen verskillende denkskole wat hulle op die onderskeie twee meesters 
beroep het, selfs ernstige stryd, met wenners en verloorders. Behalwe wat 
die lang geskiedenis as normatiewe tradisies seëvierend oorleef het, was 
daar in albei ook skole wat ondergegaan het, waarvan sommige vandag 
herontdek word as myne van inligting. 

b. ’n Probleem wat eers in die moderne tyd na vore begin tree het, is die 
moontlike betrekking op mekaar, van onversoenbaar tot goed versoenbaar, 
van die twee afsonderlike stelle vroeé oorlewering. Hoe ooreenstemmend 
of verskillend is die persone Siddhattha en Jesus, hulle boodskappe, hulle 
nawerkings? Sulke verbandondersoekende navorsing is vandag van groot 
belang. Hieronder word temas van belang aan die orde gestel. Vergelykende 
intra-, inter- en transdissiplinére teksstudie (insluitend, o.a, die vroeë 
Boeddhistiese en Christelike tekste in die breé) is op die agenda van 
akademiese dissiplines soos verantwoordelike, ruimdenkende filosofie, 
godsdienswetenskap en teologie - trouens, daarbuite, van alle ernstige 
navorsing en nadenke in 'n mensdom-omsluitende horison. 

c. Nie te vergeet nie (maar buite die terrein van hierdie boek) is die bestudering 
van die groot erfenis van toewydinguitdrukkende en toewydingskeppende, 
Boeddhistiese en Christelike skilder-, beeld- , bou-, klank- en woordkuns, 
SOOS ook in ritueel uitgedruk. Wat die Boeddhisme betref (vol. Trainor 
1997), hoef maar net gedink te word aan die uitgebreide ritueel in Sri Lanka 
waar leke blomme aan die Boeddha offer, nie in aanbidding nie, maar in 
verering vir 'n bewustelik sterwende en juis so onsterflike voorbeeld van 
ware menswees. 'n Blom: niks mooier, niks vergankliker, juis so skone 
simbool van 'n skone lewe en leer. Wat die Christendom betref (vir die 
verhouding mistiek-kuns, kyk De Villiers 2016) is die evangelie volgens 
Dante se Commedia, Da Vinci se Laaste Avondmaal en Bach se Johannes 
Passie onvergeetlik ontroerend vir wie daarmee kennis gemaak het. 


E VII.D. Kulturele-, sosiale-, politieke-, 
religieuse agtergronde 


Vervolgens, met inagneming van die hermeneutiese beginsel van 
paccayata (kyk hoofstuk VII [A][2][c]), neem ons kennis van moontlike 
parallelle, ooreenkomste en raakpunte in die breër historiese, 
kondisionalistiese agtergronde van Siddhattha en Jesus se onderskeie 
lewens en boodskappe. Wat was begunstigende en belemmerende 
kondisionerende omstandigheidsfaktore? 


VILD.1. Die Indiese konteks 


In die geval van die Boeddha was daar, soos reeds aangeraak (hoofstuk I[11]), 
die konflikgelaaide ontmoeting en spanningsvolle ineenvloeiing van twee 
beskawingsriviere: 


a. 'n Ou inheemse, hoogs ontwikkelde beskawing uit die Brons Tydperk, 
bekend as die Indus Vallei-beskawing (ook as die Harappa-beskawing) 
(vol. Basham 1967, bl. 10 ev.), florerend in die derde millennium VAJ (2000 
jaar voor die Boeddha). Hierdie beskawing was agraries, met aansienlike 

groot dorpe, en ’n hoogstaande literére en artistieke kultuur, op dieselfde 
vlak as die ou tydgenootlike Egiptiese en Babiloniese eweknieë. 
Argeologiese vondse toon dat in religieuse opsig meditasie 'n groot rol 
gespeel het, beoefen deur streng asketiese skamel gekledenes. Beelde van 
klaarblyklik mediterende sittende figure is gevind. Hierdie kultuur was 
waarskynlik 'n opvatting van hergeboorte oor talle lewens, bepaal deur 
menslike optrede (dus met ’n sterk etiese element), toegedaan. 

b. Die Ariese binnevloei in Indië tussen ongeveer 1800 en 1500 VAJ uit die 
noord-weste. Hierdie nuwe aankomelinge was pastoraal, nomadies en 
krygslustig, en die ou inheemse beskawing het meegegee. Die nuwe 
dominante religie was gebaseer op die geloof in die geopenbaarde 
geskrifte, die Vedas. Meegaande daarmee, was daar sistematies 
geartikuleerde opvattinge van 'n pantheon van gode, verpersoonlikings 
van natuurkragte. Hierdie opvattinge was gedra deur 'n magtige priesterklas 
en 'n kultus van diereofferhandes met, as nadoodse beloning, voortbestaan 
in 'n hemel. 


Geleidelik het hierdie twee kulture, met insluiting van die religieë, op mekaar 
begin inwerk. Ten tye van die Boeddha en die steeds ontwikkelende tradisie 
oor eeue na sy heengaan was daar ’n proses van integrasie, soos die lees van 
die sutta's hierbo onthul. Ekonomies (uitgedruk in handel en verstedeliking) 
en polities (uitgedruk in territoriale state) was 'n nuwe orde stadig aan die 
ontstaan. Met brahmana’s, khattiya's, vessa's en sudda's en heel buite die 
onaanraakbare uitgeworpenes, was dit egter steeds 'n erg hiërargiese bedeling. 


Siddhattha as historiese persoon en sy optrede en leer was deels gevolg en 
deels oorsaak van 'n komplekse sosiale en religieuse kondisionalistiese proses. 
Die proses van amalgamasie is in die eeue na Siddhattha voortgesit. Ons kan 
selfs die voorstelling van Boeddhas voor Gotama Boeddha vertolk as ’n 
mitologiese konstruksie om historiese kontinuiteit met verskille oor lang tye 
uit te druk: As 't ware ‘herverskynings’ (baie ruim opgeneem) van kulture en 
religieë, soos van Verligtes, soos van elke mens. Nie totale vernietiging of 
blote herhaling of voortsetting nie, maar tog wel kontinuiteit. 


VII.D.2. Die Joods-Mediterreense konteks 


Rondomdie Aramees-sprekende historiese persoon, Jesus, het 'n vergelykbare 
dinamiek afgespeel. Wie hy was, werklik histories was, moet deur die historiese 
wetenskap uitgeklaar word met kritiese inagneming van die kanoniese en 
nakanoniese tradisie, en met die deeglike besef dat hy gou 'n theo/ogoumenon 
[teologiese konstruk: ‘die Christus’, ‘Seun van God’, ‘God’] geword het in ’n 
proses ewe uniek as die een wat in Indië rondom Siddhattha afgespeel het. In 
daardie proses was Jesus ook oorsaak sowel as gevolg. Histories gesproke, 
soos blyk uit die Nuwe-Tesamentiese rekonstruksies van die historiese Jesus, 
is daar verskeie historiese Jesus-beelde (vol. Van Eck 2016). 


239 


Voorlopig-afsluitende oorwegings 


In aansluiting by wat pas oor die Indiese dinamiek gesé is, kan die geskiedenis 
rondom Jesus ook gesien word as die konflikterende, geleidelik vermengende 
ontmoeting van twee magtige riviere. In sy geval: 


a. Die ou inheemse, in eie reg hoogs ontwikkelde monoteistiese 
Joodse beskawing in die land Israel, self komend na, die vrug van, 
voorafgaande animisme (die vergoddeliking van natuurkragte), politeisme 
(die aanvaarding van ’n pantheon van bo-aardse gode) en henoteisme (die 
aanvaarding van die bestaan van meerdere gode, maar die uitsluitlike diens 
van een). Die Hebreeuse Bybel is die getuie van hierdie ontwikkeling. Jesus 
sou (die waarskynlikste siening) homself vernuwend met die klassieke 
Joodse kultuur vereenselwig. 

b. Die Grieks-Romeinse kultuur, op sy beurt histories kontinu met die Ariese 
tradisie wat tot in Indië oorgespoel het, gekombineer met die magtige 
Romeinse politieke imperium wat op sy toppunt die ganse Europa, Noord- 
Afrikaen Wes-Asië beheer het. Ook Israel wasteësinnig daaraan onderworpe 
en het altyd ’n onverteerbare pit daarin gebly. In 70 AJ het die Romeinse 
Ryk Jerusalem verwoes en die Tweede Tempel daarin vernietig. Omstreeks 
30 AJ is Jesus daar deur die Romeine gekruisig - tragies, nie teen die wil 
nie, maar met die instemming en aanmoediging van die Joodse religieuse 
magsblok van die tyd. 


In die geval van Jesus (vir besonderhede, kyk Van Aarde, o.a. 2020a, bl. 300 
ev., 341 ev., 345 ev; 2020b, bl. 5 ev, 67 ev, 198 ev.) was daar die grootskaalse 
uiteenlopende groeperinge van Romeine en Jode en grade van kollaborateurs 
en opponente tussenin; in die kleiner Joodse gemeenskap, Fariseërs en 
Sadduseërs en die Esseense sekte; in die nog intiemer Jesus-beweging, 
Gnostici en Ebioniete en ander. Moontlike verbande tussen die Esseners en 
Boeddhisme en tussen Jesus en die Esseners is reeds in die negentiende eeu 
deur Arthur Lillie (1831-1911 - Britse soldaat, wat in Indië 'n Boeddhis geword 
het) vermoed. Die hele komplekse situasie is oorheers deur intense spanning 
tussen keiserlike maghebbers en Joodse tempelleiers. Die Nuwe Testament 
weerspieël verskeie insette om Jesus in hierdie plurale, hewig konflikterende 
situasie te plaas en sy relevansie in daardie situasie te proklameer en 
verduidelik. 


VILD.3. Raakpunte, ooreenkomste, verskille 


Vandag beleef ons 'n ontmoeting, ineenvloeiing, van religieuse, kulturele en 
politieke riviere soos nooit tevore in die geskiedenis nie. Nie slegs Indiese 
Ooste en Europese Weste is daarby betrokke nie, maar, vir die eerste keer in 
die geskiedenis, die ganse aardbevolking, alle sosiale en kulturele en 
religieuse kontinente, gelyktydig. Op hierdie veld van kondisionalistiese 
kragte is 'n verbandlegging tussen die twee mense, albei self belangrike 
historiese faktore, Siddhattha en Jesus, in die afgelope tweeduisend jaar of 

wat, insiggewend. Hulle was albei kinders van hulle verlede en van hulle eie 
tyd. Hulle was albei ook medeskeppers van hulle eie tyd en die toekoms. In 
'n kort perspektief gesien, was hulle albei taamlik lank gelede, maar in die 
lang perspektief, in die groot verband van die menslike verlede vanaf 'n paar 
miljoen jaar gelede, was hulle albei besonder onlangs. In kleiner seksionele 
verbande en die beperkende perspektiewe van belangegroepe is hulle 
religieuse konkurrente, maar in die groter verband van ’n alle 
lewensbedreigende tegnokratiese menslike kultuur is hulle, vertolk ek, 
ligtende voorlopers op dieselfde weg. 


E VII.E. Geboorte en jeug 
VILE 1. Prins in Lumbini 


Siddhatta Gotama is, volgens die meerderheidsopvatting, waarskynlik 
ongeveer vyf eeue voor Jesus gebore. Wat in vorige hoofstukke gelees is, 
berus waarskynlik in 'n betekenisvolle mate op werklike biografiese gebeure. 
Ons kan met 'n groot mate van waarskynlikheid aanvaar dat hy gebore is in 
Lumbini (in huidige Nepal) uit ’n aristokratiese familie; 'n sorgvrye jeug geniet 
het; goed getrou het; sy jong gesin verlaat het om sy ware self te vind en ’n 
aantal jare as insig-soekende swerwer deurgebring het (in die voor-Ariese 
religieuse tradisie); en as betreklik jong man 'n radikale deurbraak gemaak het 
tot 'n oorspronklik skeppende insig, meditatiewe praktyk, en inspirerende 
etiek. Hierdie verligtingservaring onder die bodhi-boom, met dramatiese 
verskille tussen vóór en na, was die keerpunt van sy lewe. Hy was nou ‘die 
Boeddha’. Die tekste hierbo gelees handel oor die jeug van Boeddha Vipassi, 
maar dit geld in die Boeddhisme as ook van toepassing op die Boeddha 
Siddhattha Gotama. 


VILE.2. Timmerman in Nasaret 


Jesus is waarskynlik circa 4 VAJ gebore in die dorpie Nasaret (tans in die 
noorde van huidige Israel, hoofsaaklik deur Moslems bewoon) in Galilea. 
Ek sluit aan by Van Aarde (o.a. 2020a, bl. 10 e.v., 132 e.v., 159-167; 2020b, 
bl. 159) se perspektief op Jesus as waarskynlik 'n ‘vaderlose’ timmerman, 
as sleutel tot sy lewe en werk. In presies watter sin hy ‘vaderloos’ was, is 
nog nie finaal uitgeklaar nie (vol. Van Aarde 2020a, bl. 100 ev). Hy was 
een van, het hom vereenselwig met, alle sosiaal veragtes en uitgestotenes - 
onder andere kinders sonder 'n vaderfiguur - wat nie deel van die aanvaarde, 
normatiewe sosiale, huislike, vader-gesentreerde Israelitiese bestel was 
nie. Jesus se lewe sou draai om die tot stand kom van 'n nuwe ‘fiktiewe’ 
familie, die familie van God, die Vader. Hy sou die hiërargiese 
veronderstellings van sy samelewing radikaal omkeer. Dit was die geheim 
van sy lewe en boodskap. 

Die Evangelie van Lukas (Luk. 2:41-52) vertel dat Jesus op twaalfjarige 
ouderdom tydens die paasfees in Jerusalem drie dae in die tempel agtergebly 
endie geleerdes met sy vrae, antwoorde en insig verbyster het. Sy verduideliking 
aan sy ouers was dat hy in die dinge van 'my Vader' moes wees (Luk. 2:49). 
Die Nuwe Testament verskaf egter geen inligting oor die ongeveer 18 jaar 
vanaf hierdie gebeurtenis in sy puberteit tot sy betreding van die publieke 
lewe nie. 'n Gedagtegang dat hy in Indië was of kon gewees het, wat die 
afgelope eeu en 'n half van tyd tot tyd in veral esoteriese kringe aan die hand 
gedoen is, word oorwegend deur historiese navorsing as sonder 
waarheidsgehalte verbygegaan, of van die hand gewys. Hy was dan waarskynlik 
gewoon as timmerman saam met Josef in Galilea werksaam. Is daar enige 
moontlikheid dat hy elders kon gewees het, indien dan nie in Indië nie? Dalk 
op een of ander wyse, direk of indirek, onder Boeddhistiese invloed kon gekom 
het? Daar bestaan geen bewys nie (vg. egter die perspektiewe geopper deur 
Clasquin-Johnson [2009] en Hanson [2005] in hierdie verband). Tog bly die 
merkwaardige hiatus in die Nuwe Testament aangaande byna 20 jaar in Jesus 
se jeug boeiend: Sou hy érens, op een of ander wyse, ’n geestelike dissipline 
kon ondergaan het? 


VILE.3. Raakpunte, ooreenkomste, verskille 


a. 'n Uitgangspunt van die verbandlegging tussen hierdie twee mense in 
hierdie ontmoeting met albei is hulle gemeenskaplike deel wees van die 
menslike spesie, insluitend die wyse waarop hulle in die wêreld gekom het. 
In die groter, gedeeltelik en tog verbasend veel gedeelde algemene 
Kulturele konteks van Siddhattha en Jesus was die mitologiese konstruk 
‘maagdelike geboorte’ op een of ander wyse, met aardse vroue as moeders 
maar bomenslike kragte (gode) op een of ander wyse as verwekkers of in 
aansyn roepers 'n bekende tema, selfs toegeskryf aan politieke figure 
(in Mediterreense Europa, byvoorbeeld keiser Augustus). Ook wonderwerke 
en toekomsvoorspellings deur sieners en profete, soos in die vroom 
kanoniese geboorteverhale van Siddhattha sowel as Jesus opgeteken, was 
deel van 'n standaard mitologiserende pakket. 'n Vergelyking van 
besonderhede van sulke elemente is nie nou belangrik nie. Ek aanvaar dat 
in werklikheid albei figure op die gewone natuurlike menslike manier in die 
wêreld gekom het. Of dit toevallig met verbasende natuurgebeure gepaard 
Sou gegaan het, is nie heilshistories relevant nie. 

'n Naasmekaarstelling van Siddhattha en Jesus as ten volle mense, ook 
wat biologiese herkoms betref, en as uitinge van die aardse, kosmiese 
lewensproses sonder ‘bonatuurlike wonderwerkende ingrepe, doen 
volgens die skrywer van hierdie boek geensins afbreuk aan hulle betekenis 
nie. Inteendeel, dit verhoog hulle relevansie. Sulke mense is (om 'n vroeë 
Boeddhisties term effens buite verband te leen) dhammata: 
lewensverskynings in en in ooreenstemming met die diepste kosmiese 

orde, wesens- en lotsverbonde met alle vorme van lewe. Sulkes mag beter 
wees as die res van die mensdom, maar op die veronderstelling dat hulle 
mense is, soos almal, juis so. 

Vertolk hulle mirakuleuse geboortes in die twee oorleweringe dus nie as 
‘feit’ nie, maar as verklaarbare, verstaanbare mitologiese konstruksies, op ’n 
breë front vaardig, minstens in ’n oorvleuelende kultuurkontinent wat in tyd 
eeue en in plek geografies ver uitmekaar geleë gebiede oorspan het. Uit 
die oogpunt van hierdie ondersoek word voorgestel dat die malende, 
evoluerende, kondisionalisties werkende, voelende, willende, denkende 
kosmos, heilige geheel (vgl. hoofstuk I[6]), van tyd tot tyd sulke besondere 
mense voortbring. 

b. 'n Tweede raakpunt, selfs ooreenkoms, is dat albei figure op die fisiese 
kruin van menslike lewe, in hulle laat twintigerjare, erg vervreem van hulle 
onmiddellike familie- en breër sosiale verband was. Albei was randstandig, 
Vipasst aan die bopunt van die leer met alles wat 'n mens sou kon begeer, 
en Jesus aan die onderpunt sonder die een ding wat menslike sekuriteit 
en geluk op aarde verseker, naamlik, volgens die Joodse konvensie van 
die tyd, 'n vader. Vipassi het mag gehad met die vooruitsig van nog meer, 
staatkundig, sosiaal, ekonomies, maar doen vry daarvan afskeid om die 
waarheid te vind. Jesus was sosiaal na aan magteloos, maar het die 
innerlike krag en gesag gevind, gehad, om vry te kom van sy situasie. 
Albei het bokant die kontingensies van hulle omstandighede uitgestyg. 
Op die geestelike reis tel sosiale, politieke, ekonomiese mag niks. Tog 
vind die noukeurige leser in die twee evangelies 'n subtiele klem 
onderskeid: In die Boeddha-oorlewering bly ‘adel’, getransformeer tot ’n 
geestelike kwaliteit, die ideaal, oop vir almal, selfs die armste, voorbeeldig 
in die Boeddha vergestalt. In die Jesus-oorlewering is geborgenheid in 
familieverband onder 'n liefdevolle vaderhand die ideaal, voorbeeldig in 
Jesus voor sy Vader vergestalt, nodig vir selfs die magtigstes in aardse 
terme. 


N VII.F. Lewenswending, lewenswerk, 
lewenseinde 


VILF.1. Mistieke denker en onderwyser 


a. Die groot wending indielewe van Siddhattha Gotama, sy verligtingservaring, 
Boeddha-wording, het twee dig vervlegte dimensies gehad. Enersyds was 
dit 'n meditatief mistieke deurdring tot die uiterste bereikbare grens van 
menswees, tot absolute stilte van gees, anderkant emosie en kognisie, 
soos sy sistematisering van die jhāna’s aantoon (vol. hoofstuk V[C][1]). 
Andersyds was dit metafisies mistieke wete van die diepste orde van dinge. 
Einde van alle sig en volkome insig, laasgenoemde tastend vorm 
vindend net duskant volkome swye op die weg terug in die lewe in, was 

ragfyn onderskei. Hierdie deurbraak, goue muntstuk, het 'n epistemologiese 
kant: Uiteindelike nieweet; nie ‘nog-nie-weet’, maar ‘kan-nie-weet’, die 
‘weet’ van die verste, ylste, onkenbare horison. Dit het ook ’n ontologiese 
kant: Die waarheid, ver onder alledaagse tydsbelewing, van flitsende 
niepermanensie van dinge [anicca], so flitsend dat daar, uiteindelik, geen 
vaste dinge, substansies oorbly nie [anatta]. Hierdie ontdekking, insig, is 
die poort na geluk. Wie hierdie insig ontbeer, dus in waan, verblinding, 
dwaling [moha, avijja] voortploeter, se lewe is lyding [dukkha], slingerend 
tussen begeerte [tanha] en afsku [dosa]. 

Vipassana [intensiverende voorvoegsel vi- en stam - pass: ‘sien’; dan ‘weet’; 
‘vind’] is die Pali-woord vir hierdie subtiele kompleks. ‘Insig’ is nóg blote 
intellektuele begrip, nóg aanvaardende geloof in bonatuurlike openbaring. Dit 
is die uitkoms van diep delwende waarneming van ’n mens se eie liggaamlike 
en geestelike prosesse en van die kosmiese werklikheid as geheel. Niemand 
kan dit namens jou doen nie. Dit het ook die vorm aangeneem van 'n sistematies 
samehangende (maar nie selfverabsoluterende, laat staan as geopenbaarde 
aangebode) denksisteem. 

b. As jong prins, het Siddhattha hom as 't ware in geestelike gevangenskap 
bevind, 'n voël in 'n goue kou, maar deels as gevolg van kondisionele 
omgewingsfaktore en sy eie ingebore vermoë het hy dit verlaat, bokant 
sy omstandighede uitgestyg, en in eie reg 'n sistematiese denker, 
metafisiese mistikus, van formaat geword (‘die grootste man’ wat Indië 
opgelewer het, gevolg deur Shankara [ca. 700-750 AJ] (Dasgupta 1963, 
bl. 64) meer as ’n duisend jaar later). Die filosofie van die Boeddha het ’n 
diepsinnige epistemologie, ontologie, teologie en etiek ingesluit. Dit is 
moontlik dat hy in sy gegoede omstandighede as jongeling blootgestel 
was aan die Vedanta-denke, wat in sy tyd reeds ’n sterk denktradisie was, 
maar waaroor steeds weinig bekend is wat betref die periode voor die 
vyfde eeu VAJ. Dit kan wel aanvaar word dat die Boeddha kon beskik het 
oor 'n diepgaande kennis van Vedanta-spekulasie oor die kosmos en die 
menslike eksistensie daarin, oor die uiteindelike werklikheid, Brahman 
genoem. Hy was ontvangende en skenkende kind van sy tyd, erfgenaam, 
deelnemer en bydraer tot 'n ryk voorafgaande en gelyktydige Indiese 
filosofiese tradisie. 

Wat die aangrensende Griekse en Sjinese kulture betref, kan 'n mate van 
ooreenkoms tussen die denke van die Boeddha en dié van Herakleitos 
(ca. 535-475 VAJ) en Lao-Tzu (ca. sesde eeu VAJ) aangetoon word, maar 
ontlening moet nie noodwendig veronderstel word nie. Herakleitos het die 
beelde van vuur en water aangewend om die voortdurende veranderlikheid, 
niesubstansialiteit, van alle dinge te illustreer. Daaraan was 'n melankoliese 
lewensuitkyk gekoppel, wat nie by die Boeddha die geval was nie. Ewe 
boeiend is Lao-Tzu se beeld van die sentrale leë as, wat die voorwaarde vir 
die draaiende wiel op die harde pad van die lewe is. Die nabyheid aan die 
Boeddha se filosofie is duidelik. 

c. Die Vol-Verligte moes ongetwyfeld ’n buitengewoon charismatiese 
persoon gewees het (vgl. Xing 2014-2015), in staat om beinvloedend 
met almal, van vorste tot uitgeworpenes, om te gaan, en met die 
populariserende vermoë om 'n breë middelpubliek aan te spreek. Hy het 
geen persoonskultus bevorder nie, op geen goddelike status aanspraak 
gemaak nie, en met vertroue, verdraagsaamheid en humor as rondreisende 
leraar tot op tagtigjare leeftyd met liefdevolle, ligte gravitas in woord, 
daad en voorbeeld sy leer geleef, 'n effektiewe meditatiewe praktyk geleer 
en geleef en ’n leer met diep eksistensiële heilsrelevansie verkondig. Dat 
hy oor buitengewone telepatiese en ander vermoëns beskik het, kan ons 
aanvaar, maar bonatuurlike wonderwerke kan toegeskryf word aan 
anekdotiese, legendariese, mitologiese verheffing. 

d. Die Boeddha het nie net informeel 'n invloed uitgeoefen op 'n breë snit van 
die bevolking nie, maar het ook as leier en konsolideerder van ’n religieuse 
organisasie (die sangha), 'n gedissiplineerde orde van lojale volgelinge, 
uitgemunt. Dit kon hy vermag danksy 'n aantal dekades van intense, 
volgehoue werk wat hom gegun is. Die formele sangha het aanvanklik as 't 
ware spontaan tot stand gekom, nie as 'n formele gebeurtenis nie. ’n 
Handvol bekwame en goed opgeleide dissipels, met insluiting van die 
leiersfiguur Sariputta, die naaste dissipel Ananda, ook Mahamoggalana, 
Mahakassapa, Anuruddha en Mahakaccana was die kerngroep (val. 
Nyanaponika & Hecker 2003). 

Sy groeiende organisasie het gewentel om 'n lewensdissipline vir 
monnike [vinaya], gereelde byeenkomste vir meditasie en onderrig, en 
spesiale reëlings vir die jaarlikse reëntyd. Hy het nie net sorg gedra vir die 
interne orde van die sangha nie, maar ook vir die afgetrokke maar tog 
voorbeeldige, lerende teenwoordigheid daarvan in die breër samelewing, 
in 'n wedersyds ondersteunende saambestaan daarmee. Teregwysings van 
tyd tot tyd aan lede van sy volgelingkorps skemer deur in die sutta's, maar 
daar is geen historiese rede om tydens die leeftyd van hierdie man skeurings 
en afstigtings te vermoed nie. Daar was ook geen rugdraaiers en verraaiers 
onder sy kerngroep nie. 

'n Belangrike innovering van sy kant was die stigting van 'n nonne-orde 
met aanmoediging deur Ananda en weliswaar nie heeltemal sonder slag of 
stoot van die kant van ander seniors nie, en die voortgesette diskriminasie 
teen vroue slaan dekades en langer later nog deur in die onthullinge van 
nonne [bhikkhuni] in die Therigaths [liedere van senior nonne], bestaande 
uit 73 gedigte. 

e. Siddhattha is as bejaarde, rondom 8O-jaar-oud, rustig dood, waarskynlik as 
gevolg van onopsetlike voedselvergiftiging, omring deur volgelinge en 
welwillende vriende. Deeglike, vredevolle afskeidneem is hom en sy 
volgelinge gegun. Die institusionalisering en roetinisering van sy orde het 
begin (vol. Clasquin-Johnson 2013). 

VII.F.2. Die wysheid van God 


a. Die groot wending in die lewe van Jesus (gebore ca. vier VAJ) (val. Van 
Aarde, o.a. 2020a, bl. 10 ev.) het plaasgevind met sy doop deur Johannes 
die Doper. Dit was die ekwivalent van die verligtingservaring van die 
Boeddha. Johannes se prediking het waarskynlik vier dimensies behels 
(vol.Strijdom2004):Kritiekopdiebreësosiopolitiekeen Joodsgodsdienstige 
status quo; Goddelike ingryping deur 'n menslike bemiddelaar; die intensiteit 
van Gods ingryping, gepaardgaande met die niegewelddadige optrede van 
sy volgelinge; en klem op 'n suiwer, regverdige leefstyl. Hy het met sy lewe 
vir sy boodskap geboet, maar tog ook 'n sterk invloed op alle lae van die 
Joodse bevolking uitgeoefen, ook op Jesus. Jesus se doop was ’n inisiasie 
in die denke van die Doper, dus ’n uitstyg bo die bedenklikhede van die 
sterk diskriminerende Joodse samelewing, en dus ook volle bevryding uit 
sy eie gestigmatiseerdheid. Na sy doop is hy met die Heilige Gees vervul 
(Luk. 3:21-3:22), het hy homself vir veertig dae in die woestyn teruggetrek, 
is hy daar deur die duiwel versoek, maar het hy hom verbind tot volkome 
diens aan God (4:1-4:13). Van stres en aanvegting volkome gereinig, het hy 
die kring van Dopervolgelinge verlaat en sy eie dissipelkring opgebou. 

b. In sy publieke optrede, die uitvoering van sy lewenstaak, was Jesus ’n 
radikale revolusionêre leraar, uitreikend na alle randlewendes, soos kinders 
om watter rede ook al sonder 'n vader, en ongehude vroue. Hy het geleer 
dat toegang tot die ‘familie’ van God vir almal oop is, dat geen bemiddeling 
daarvoor nodig is nie, maar wel geregtigheid en onvoorwaardelike liefde, 
en dat dit aan almal verskuldig is. Dit het breë aanklank gevind. Per slot van 
rekening was (om een voorbeeld van die grootskaalse sosiale ontreddering 
uit te lig) meer as vyf-en-veertig persent van die inwoners van die Romeinse 
Ryk slawe (Van Aarde 2020b, bl. 275). 

Jesus het sy leer nie aangebied in ’n filosofiese konteks, verstaan as 
sistematies samehangende denkgeheel nie, maar in die vorm van verhale, 
onvergeetlike analogiese 'gelykenisse' (vgl. Van Eck 2016 vir die 
kompleksiteit van hierdie stories as ’n genre verkondiging). Die verhouding 
tussen tradisionele Joodse geloof en Griekse denke oor eeue is 'n 
komplekse saak, waarop ons nie hier hoef in te gaan nie. Ons volstaan met 
die vroegste Joods-Christelike situasie. In 1 Korintiërs 1:18-31 (afkomstig uit 
die vroegste Christelike laag van Christelike geskrifte) stel Paulus Jesus 
voor as 'die wysheid [sophia] van God' en stel dit sterk teenoor die 'wysheid 
van die Grieke'. Slaan dit op gewone wêreldse wysheid wat toevallig ook by 
die Grieke voorgekom het, of pertinent op ‘filosofie’ as sistematies kritiese 
denke, sterk met die Grieke geassosieer en inderdaad heel bekend in die 
Mediterreense Hellenisme, waarvan die vroeë Christendom deel was? 
Waarskynlik laasgenoemde. Jesus het volgens die kanoniese oorlewering 
ook nie deelgeneem aan filosofiese diskussie nie. Moet dit toegeskryf word 
aan sy omstandighede, wat hom nie in die geleentheid kon gestel het om 

dit te bestudeer nie? Sou die afwending van akademies teoretiese filosofiese 
denke by hom ’n beginselsaak gewees het? Miskien 'n mate van albei. 

Om hierdie opmerklikheid in 'n breër konteks te plaas, kan kennis 
geneem word van die Jood Philo van Alexandrië (ca. 20 VAJ-ca. 50 AJ), 
dus ’n presiese tydgenoot van Jesus, en lewend in dieselfde wéreldstreek, 
dieselfde algemene kultuurmilieu. Interessant, maar vir ons huidige doel 
nie wesenlik belangrik nie, is dat Philo geen kennis van Jesus toon nie. 
Bewustelik sterk Joods (hy het die tempel in Jerusalem minstens eenkeer 
besoek), het Philo ook beskik oor 'n deeglike kennis van die Romeins- 
Hellenistiese kultuur van die dag, en van die Griekse filosofie (vol. Lévy 
2018). In selektiewe aansluiting by daardie filosofie, en ter ondersteuning 
van die Joodse geloof, het hy die bestaan van God bevestig, maar in 'n 
panenteistiese rigting geneig. God, absoluut transendent en gestroop van 
alle kwaliteite, bestaan buite tyd en ruimte, maar sluit die kosmos in. Met 
volle inagneming van die algemene raakpunte en ooreenkomste tussen 
die denke van Philo en die Nuwe-Testamentiese geskrifte (veral die 
Evangelie van Johannes, kyk De Villiers 2014, bl. 1-8), kan die onderrig van 
Jesus self, sy eie vooropgestelde eie inset, nie verstaan word as 
doelbewuste poging tot integrasie van Israelitiese geloof en Griekse 
denke nie, en 'n panenteistiese tendens kom nie by hom of die Nuwe- 
Testamentiese skrywers voor nie. 

In die sosiale konteks waarin Jesus geleef het, het populêre Stoisisme 
sterk gefunksioneer op algemene volksvlak, as doeltreffende teëwig teen 
die ongemaklike kombinasie van teenstrydige Romeins-keiserlike en Joods- 
godsdienstige magte, laasgenoemde in die tempel in Jerusalem gesentreer. 
Die stigter van die Stoisisme, Zeno van Kition, op Cyprus (ca. 336-264 
VAJ), was miskien van Semitiese afkoms, maar dit sou as sodanig van 
geen betekenis gewees het in die milieu waarin Jesus opgetree het nie. Na 
die veroweringstogte van Zeno se tydgenoot Alexander die Grote was die 
wêreld (ten tye van Jesus Romeins geword) skielik groter en was stadstate 
met hulle polis-politiek nie meer die belangrikste politieke eenhede nie. 
Tradisionele waardes soos sosiale eer en status het nie meer so veel getel 
nie, en die aandag is verskuif na die innerlike vrede van 'n mens in ’n 
geestelike familie, 'n eiesoortige koninkryk. In Jesus se tyd was dit ook in 
Judea en Galilea die geval. Na Jesus sou die Stoisyn Epiktetos (ca. 50-135 
VAJ), 'n generasie later as Jesus self, tog 'n merkwaardige indirekte invloed 
hê op die boodskap van Jesus, soos deur die skrywers van vroeg-Christelike 
literatuur aan Jesus toegeskryf. Daar is geen historiese gronde om te 
vermoed dat Jesus self die Stoisynse filosofie tegnies filosofies bestudeer 
of aangehang het nie, maar die algemene Palestynse kultuur was grootliks 
gedrenk in die Hellenistiese, veral Stoisynse, denkwyse (Thorsteinsson 
2018, bl. 1 ev). Volgens Thorsteinsson (2018) het die sinoptiese evangeliste 
Jesus grootliks as Stoisynsdenkend voorgestel, veral in sy etiese denk- en 
gedragswyse. 

C. 


In Jesus se beweging was hy ’n Messiasfiguur, wysheidsleraar, 
wonderwerkende geneser, profeet, lewende liefde. Die kern van sy leer 
was die radikaal insluitende, totaal niediskriminerende koninkryk van God, 
nie as ’n toekomstige apokaliptiese gebeurtenis nie, maar as teenwoordig 
in hierdie lewe. Sy leer het teen die grein van albei die magtige botsende 
ideologieë van sy tyd en omgewing (die Romeinse Ryksideologie sowel 
as die ideologie van die Joodse leierskapshiërargie, gesetel in die tempel 
in Jerusalem) ingegaan. Hy het vyandskap van Fariseërs sowel as 
Sadduseërs ondervind. Hy is ook beskou as ’n bedreiging vir Herodes 
Antipas, Romeinse koning van Galilea. Hy was deur magtige, gevaarlike, 
uiteenlopende godsdienstige en politieke vyande omring. 


. Daar kan vermoed word dat daar spoedig 'n uiteengaan van weë plaasgevind 


het tussen volgelinge wat meer tradisioneel Joods in hulle denke gebly het, 
en gelowiges wat meer in die Hellenistiese kultuur en denke tuis gevoel en 
Jesus algaande meer in Grieks filosofiese kategorieë bedink het, met 
minstens ’n sluimerende neiging om Joodse monoteïsme en Platonies- 
Aristoteliese metafisiese denke te integreer. Dit is in hoofstuk | (10) aan die 
orde gestel. Uiteindelik het die Helleniserende Christendom oorheersend 
geword, en het die Joods-Christelike denkskool byna geheel en al verdwyn. 

Tydens sy leeftyd was Jesus omring deur ’n getal intieme dissipels, met 
Simon Petrus as leiersfiguur, Johannes as naaste dissipel, en ander soos 
Jakobus, Andreas, Thomas, en Filippus. Jesus was, anders as die Boeddha, 
nie die stigter van enige vorm van institusionele Christendom, kerk, nie. 
Hierdie sosiale entiteit is na sy dood opgerig op die verkondiging [kerygma] 
aangaande Jesus (vol. Van Aarde 2020b, bl. 137 ev.). 


. Dood: Na 'n uitval in die tempel is Jesus op aanmoediging van Joodse 


godsdiensleiers deur die Romeinse goewerneur Pontius Pilatus tot die 
dood deur kruisiging veroordeel (ca. 30 AJ), en begrawe, maar nie in ’n 
bekende familiegraf nie. In die aanloop tot sy dood het verraad en verloëning 
in sy binnekring voorgekom. Sy laaste woorde volgens die verskillende 
Evangelieweergawes was uiteenlopend. Volgens Matteus (27:46) en Markus 
(15:34) was dit 'n wanhoopskreet van Godverlatenheid: 'My God, my God, 
waarom het u my verlaat? Volgens Lukas (Luk. 23:46) was dit 'n samevatting 
van die geheim van sy persoonlike lewe en die geheim van sy troostende 
boodskap: 'Vader, in u hande gee ek my gees oor. 


VILF.3. Raakpunte, ooreenkomste, verskille 


. Die Boeddha sowel as Jesus Christus was religieuse genieë, maar daar was 


opvallende verskille tussen hulle onderskeie lewenswendings, lewenswerke 
en lewenseindes. In kort: Die Boeddha was 'n oorspronklike sistematiserende 
denker oor ontologie en epistemologie, maar direk verbandhoudend met 
en in die konteks van meditatiewe verligting. Jesus was in die eerste plek 
geneser van krankes van gees, en dus ook van liggaam, in 'n siek samelewing, 

in die konteks van ’n almal insluitende liefdevolle familie met ’n liefdevolle 
Vader (vol. Van Aarde 2020b, bl. 230 ev.). 

. Die strekking van die Nuwe Testamentiese verhale is dat Jesus Christus die 
Seun van die Almagtige God is, en dat hy uit die dood opgestaan het. Nie 
een van hierdie twee grondveronderstellings speel enige rol in die 
Boeddhistiese verhaal nie. Geen ewige, Almagtige God word veronderstel 
nie, en die Boeddha oorwin die dood op ’n heel ander manier. Die strekking 
van die heengaan van die Boeddha is opgaan in die sfeer van alle konkrete 
bestaan, transenderende ruimte en leegte, op ’n onoorsteekbare 
gesigseinder van stilte. Dit is die mees fundamentele verskil tussen vroeë 
Boeddhisme en Christendom. In die boek wat hier voorgelê word, word 
Siddhattha sowel as Jesus vertolk as mense: Juis mense, met buitengewone 
intellektuele, psigiese en morele hoedanighede, maar kulminasiehoogtepunte 
in die ontwikkeling van die mensheid. 

. Albei persone was groot leermeesters: Vaardig in debatvoering met 
opponente; simpatiek inlewend in die lewensleed en twyfel van enkelinge, 
boeiende aansprekers van groot getalle mense, skeppers van onvergeetlike 
beeldende vergelykings, vertellers van lewenstransformerende gelykenisse. 
Ruimte laat nie toe om hier in besonderhede in te gaan nie. 

. In die bediening van die Boeddha is die doen van wonderwerke [iddhi] 
weliswaar voorgehou as een van die ses bonatuurlike vermoëns [abhinna), 
maar as die mins belangrike. Hierdie kragte was wel erken as die uitkoms 
van intense konsentrasie en geestesontwikkeling. Af en toe het die 
Boeddha volgens oorlewering daarvan gebruik gemaak as illustratiewe 
hulpmiddel in sy onderrig, maar nie as grondslag vir die krag en gesag van 
sy boodskap nie, en as aandagtrekkende truuks deur sy volgelinge is dit 
streng van die hand gewys. In die bediening van Jesus het wonderwerke 
'n sentrale plek ingeneem (vol. Matt. 11:2-5), en in tradisionele hoofstroom 
Christendom is dit beskou as bewys van sy goddelike oorsprong, nodig vir 
geloof. 

. Die verwagte reaksie op die twee stelle appélle was betekenisvol verskillend. 
In die vroeë Christendom is geloof verwag, vereis (Van Aarde 2020a, 
bl. 48 ev., 56-59, 260 ev; 2020b, bl. 64, bl. 178-186). In die Boeddhisme is 
vertroue verwag, begrond in die hoorder se noodsaaklik eie kritiese, nugter 
toetsing van wat aangebied word as waarheid. Die twee toonaarde van 
inhoud, aanbieding en resepsie, soos oorgelewer en opgeskryf, is verskillend. 
In die Boeddhisme is dit die waarheid van die boodskap wat red; in die 
Christendom, die persoon Jesus die Christus. 

Die sendingopdrag van Jesus aan sy dissipels voor sy hemelvaart (Matt. 
28:16-20) is ekwivalent aan wat byvoorbeeld in die Mahaépadana Sutta 
(D 14.3.22 e.v.) gebeur: Die Boeddha Vipassī gee 'n mandaat aan sy dissipels 
om die wêreld in te gaan en die dhamma te onderrig. Dit is 'n merkwaardige 
ooreenkoms met wat Jesus beoog. Albei opdragte word gedra deur liefde 
vir die ganse mensdom. Die verskille, een lig en een ernstig, tussen die twee 

opdragte moet egter nie uit die oog verloor word nie. Die Boeddha stuur sy 
dissipels doelbewus uit op verskillende paaie met die oog op die bereiking 
van die massas oral. Volgens Matteus se interpretasie van Jesus het hy 
aanvanklik sy twaalftal uitgestuur na Israeliete, nie heidene en Samaritane 
nie (Matt. 10:5-6), maar later ‘na al die nasies’ (Matt. 28:19). Nog ’n verskil, 
hoogs betekenisvol: Volgens Jesus (volgens Matteus) was hy, die gewer 
van die sendingopdrag, beklee met alle mag in hemel en op aarde, met ’n 
ewigheidsaanspraak, selfs goddelike aanspraak - so het die klassieke 
ortodoksie vertolk en geglo. Volgens die sutta-skrywer maak die 
heengaande Boeddha geen sulke aansprake nie. Mag sy boodskap, 
artikuleer hy, 'vir 'n lang tyd' geld, maar een of ander tyd, lui die wet van 
dinge, sal ook dit beslis tot 'n einde kom. Dit is trouens die raamwerk van 
hierdie boek wat hiermee aan die leser voorgelê word: Boeddhas verskyn 
en verdwyn. 

g. Die verskille in die verhale oor hulle sterwes is dramaties: Die een sterf 
rustig in volle beheer op hoë ouderdom, en hy sterf finaal, die ander sterf 
jonk, in die fleur van sy lewe, omring en deurdring van smart, maar hy staan 
op en leef en regeer, volgens dogma-geworde ortodoksie, tot in ewigheid. 


N VII.G. Godsvraag 
VII.G.1. Leegte, swye 


In die terme van hoofstuk |.7. was die Boeddha 'n metafisiese denker en 
metamitologiseerder in 'n radikale sin van die woord. Hy het die historiese 
karakter van godsmites en hulle individueel- en sosiaal psigiese funksie in sy 
samelewing verstaan, nie minagtend verwerp nie, maar tolererend 
getransendeer. 


Die Boeddha se leer was wat strekking betref nie teisties nie. 'n Kwalifikasie 
van die vroeë leer as 'metateisties' eerder as 'ateisties' (vir laasgenoemde, 
kyk Dharmasiri 1974) laat meer reg geskied aan die onderskeid (eerder as 
absolute teenstrydigheid) tussen die Boeddha se leer en die heersende 
opvatting van sy tyd. Die Boeddha het beweeg in die ruimte van ’n 
naturalistiese wêreldbeskouing, gesentreer in die begrippe van niesubstansie, 
niepermanensie en aloorsaaklikheid, verdwynend in onverwoordbare, 
ondenkbare ‘leegte’ - wat laasgenoemde betref, met inagneming van die 
risiko dat ‘leegte’ self gesubstansialiseer sou kon word, wat 'n ernstige fout 
sou wees. Nie net fisiese objekte nie, maar ook alle bewussynsobjekte, 
bewussyn self, is ‘leeg’ [sufifia; suffata: ‘leegte’] van enige permanensie, 
enige 'self'substansialiteit. Die voet van die skoonste reënboog, kan ons sê, 
word nie bereik nie, want die reënboog is vlugtig, veranderlik en niepermanent, 
onwerklik, gevolg van kondisionele faktore. Dit word egter as verruklike lig 
deur gelukkiges van ver af gesien. ‘Verligting’ is sig van daardie lig, is ook 
innerlike verligting. Dit volg op die ontlediging van die gees van die vier 

asava’s [besoedelinge]: sensualiteitgebondenheid, bestaansgevangenskap, 
spekulasie, en onkunde (kyk hoofstuk II, by D 14.2.22). 


Op die veronderstelling dat tyd en ruimte die fundamentele koërdinate 
is van menslike bestaan, van alle syn, kan sy meditasiesisteem verstaan 
word as gerig op die radikalisering van die alledaagse belewing van tyd en 
ruimte, sover as moontlik op weg na 'n einder van enige menslike ervaring. 
Meditasie het nie slegs emosionele kalmerende relevansie nie, maar 
fundamentele epitemologiese, ook ontologiese relevansie. Die jhana's is 
nie slegs epistemologiese dinkdimensies nie, maar ontologiese 
werklikheidservarings. 


Aandagmeditasie [sati] bly by wat gebeur presies wanneer dit gebeur, 
progressief verfynend tot by 'n ontdekking van mikro-momente van 
tydsflitse, benede alle menslike, gewoon toeganklike sintuiglike ervaring en 
die illusie van blywende entiteite. Konsentrasiemeditasie [samādhi] is 
ontledigende verdieping in 'n al ruimer wordende veryling van ruimte tot 
by 'n ontdekking van ‘niebewussyn’, ‘nie-iets’. Alles, ook godsdenkbeelde, 
selfs gode (gestel hulle sou bestaan) disintegreer en verdwyn uiteindelik in 
die diepste dieptes van tydruimtelikheid, deur 'n diepmediterende mens 
ervaarbaar. 


Wat opgemaak en voorgestel word as individuele bestaan, selfs met 
ewigheidsdimensies, word in diepteverkenning onthul as in ware werklikheid 
net deel van 'n malingsproses van binding, ontbinding, eenders-anderse 
herbinding van faktoreDie. faktore is nie klein maar substantiewe boublokke 
nie, maar kwantumflitse, opkomend uit 'n groot, stil diepte onder al die dinge 
wat ‘is’, onder gewaande ‘kort’ of ‘lang’ of ‘permanent’-gewaande ‘is’ as 
sodanig (vol. Nyanaponika [1949] 1998). Hiervolgens verskil ‘ek slaan my oë 
op na die berge’ en die geprojekteerde analoog ‘ek slaan my oë op na ’n 
god(-begrip)’ nie wesenlik van ‘ek slaan my oë op na wolke’ nie. 


VII.G.2. Ewige God 


Jesus was nie primér ’n teoreties denkende filosoof oor God nie en het geen 
doktrine oor God ontwikkel nie (Van Eck 2016, bl. 34). Daardie ontwikkeling 
was (om aan te sluit by die metodologiese rigting van hierdie boek) self ’n 
vertolkende konstruksie deur die ontwikkelende kerk, weliswaar nie in die 
rigting van gesigseinder nie, maar in die rigting van personaliserende 
substansialisering. Die godsbegrip van Jesus, soos in die Nuwe Testament 
oorgelewer, was gesentreer in die begrip ‘Vader’ (Van Aarde 2020a, bl. 10 e.v., & 
passim), in direkte aansluiting by die Ou Testament, eksistensieel nuut vertolk 
met die oog op die verstotenes in enige opsig. 


Vir hom was God ’n lewende, liewende, ewig- en alomteenwoordige Vader, 
aan wie hy homself ten volle toevertrou het, oor wie hy mense onderrig het, 

wie hy op aarde verteenwoordig het as vaderfiguur vir almal in nood, in wie se 
hande hy in sy sterwensoomblik sy gees oorgegee het (Luk. 23:46). 


Dat Jesus God-met-ons, God-en-mens, Godmens is, het die kern van die 
klassieke ortodokse Christendom geword. Maar anders as wat gedurende 
die eerste paar eeue in die ontwikkelende toonaangewende ortodoksie met 
die ‘tweenature’dogma die geval sou word, word Jesus in die Nuwe Testament 
oorwegend nie direk as ‘goddelik’ voorgestel nie, ook nie deur Paulus nie (Van 
Aarde 2020a, bl. 44 ev, 243 ev) (alhoewel dit in die Evangelie van Johannes 
die geval was). In die Nuwe Testament was ‘vrees’ jeens God, met ’n sterk 
Christologiese aksent, nie bloot angs vir straf nie, maar wesenlik verbind met 
ontsag, gehoorsaamheid en liefde jeens die lewende God in die ontwikkelende 
Christelike spiritualiteit (De Villiers 2019, bl. 21-53). En in die laterige boek 
Openbaring word in aansluiting met 'n gevestigde genre spirituele ervaring 
van verborge wete die volle Goddelike heerlikheid van Christus in 'n visioen 
sintuiglik ervaar (De Villiers 2009, bl. 17-39). Veertien eeue later het Dante die 
heilige vereniging van God en mens in Christus in sy Purgatorio (XX|X.106 ev.) 
verduidelik met die beeld van ’n griffioen: 'n Wese met die kop en vlerke van 
'n arend en die res van die liggaam dié van ’n leeu. Die verdere ontwikkelinge 
laat in die Nuwe Testament en nog later was 'n aansluiting by die Griekse 
mitologie en die keiserkultus van die Romeinse sosiale orde (Van Aarde 2020b, 
bl. 5 ev; 20 ev; 62 ev; 263 ev; 270 ev). God, die Hebreeuse God van Israel, 
word vroeg-Christelik veronderstel as persoonlike wese, vertolk as liefde, 
geopenbaar in die lewe en sterwe van Jesus. Die boodskap van Jesus, soos in 
die sinoptiese evangelies voorgestel, sluit aan by die sosiale kritiek van die 
populêre Stoisisme van die tyd, maar wat ‘God’ betref, beweeg hy hoegenaamd 
nie in die rigting van Stoisynse panteisme nie. 


VILG.3. Raakpunte, ooreenkomste, verskille 


a. By die Boeddha sowel as Jesus kom aldrie stringe en die tou van religie as 
geheel (hoofstuk I[3]) en die algemene kenmerke van religie (hoofstuk 
I[4]) sterk na vore. 'n Betekenisvolle verskil is dat wat die laaste grond en/ 
of ongrond van dinge betref, die Boeddha weloorwoë en uitgesproke die 
weg na leegte opgaan, Jesus (altans soos in die latere dogmatiese tradisie 
aangebied), die weg na volheid, godheid. Ek vertolk Jesus (gehaal uit die 
Konstruksies van latere denke) egter as ten diepste, ten diepste, ook 
wetend, denkend, swyend, voelend, delend, willend, waarskynlik onbedoeld 
neigend, op weg na die uiteindelike einder. Radikale mistiek is radikale 
religie is radikale Boeddhisme is radikale Christendom. Absolute swye 
Kommunikeer die ware boodskap van Boeddhisme en Christendom, 
oorwegend helder in die geval van die eerste, meer gekompromitteerd in 
die geval vandie eksklusivistiese, substansialistiese absoluutheidsaansprake 
dikwels in die ortodoksie van die tweede gehoor. 

b. In die Udana (die derde deel van die Khuddaka Nikakya, deel van die Sutta 
Pitaka), in die Pataligama Vagga (8.3), kom 'n beroemde verklaring 
aangaande parinibbana voor. Die Boeddha verklaar: 

“Monnike, daar is niegebore [ajatam], nietotstandkom [abhitam], niegemaak 
[akatam], niegevorm [asamkhatam] ... Aangesien daar niegebore, nietotstandkom, 


niegemaak, niegevorm is, is daar 'n ontsnapping uit gebore-word, totstandkom, 
gemaak word, gevorm word.” 


Om hierdie passasie te verstaan as onontwykbaar ’n substansialisering, die 
ponering van ’n ewige lewe en van ’n godsbegrip, ’n beskrywing van ‘God’ 
impliserend (vol. bv. De Silva 1975, bl. 122 ev.), in effek dieselfde konklusie 
trekkend as variante van ’n Neoplatonies beinvloede Christelike godsbegrip, 
sou volgens die oorspronklike Theravada-insig 'n ernstige fout wees. Dit is 
presies nie dit nie. In die aanhaling hierbo oorskry die Boeddha hergeboorte, 
maar hy sou nie toegee dat hy per implikasie en onvermydelik die ontkende, 
niehergeboorte, substansialiseer tot byvoorbeeld ‘ewige lewe' nie. Wat die 
begrip ‘leeg (van God)’ betref, dit word maklik (en dit is geen fout nie’) 
‘leegte’ (selfstandige naamwoord), maar om die leegte dan aan te bied as ’n 
onvermydelike substansialiserende bevestiging, spieëlskrif van wat ontken 
word, sou, in voetspoor van die Madhyamika-denker Nagarjuna, as fataal 
foutiewe denke aangemerk word. In die woorde van Nagarjuna: 'Wat is die 
leegte van leegte? Die leegte van alle dharmas is leeg van daardie leegte ..” 
(Conze 1975, bl. 144). Cn Substantief 'n nie-“God”-nie” kan stellig by sommige 
mense as 'n funksionele substansialiserende ekwivalent van ‘God’ 'n rol speel, 
en dit sou deur die Boeddha en Nagarjuna as nog ’n variant van goed 
bedoelde konvensionele taal aanvaar kon gewees het, maar 'n aanbod van ’n 
'niegebore' (ensovoorts) sou kenteoreties onverbiddelik ontledig word. ’n 
Antropomorfe substansialisering kan nie as die bedoeling of onbedoelde 
implikasie van die Boeddha voorgehou word nie, en om die Boeddhistiese en 
Christelike religieë in hulle huidige vorme op hierdie punt te vereenselwig, 
sou geen doel dien nie, en verwarring skep. Ook om die ‘nihi [niks] van ’n 
dikwels voorkomende weergawe van die Christelike skeppingsgeloof as 
skepping ‘uit niks’ [creatio ex nihilo] uitte gee as kontinu met die Boeddhistiese 
anatta-leer, sou fataal wees. Theravada is nóg substansialisme nóg nihilisme, 
maar 'n vorm van empirisme: Kennis strek so ver as die eventueel verdoffende 
grense van die menslike ervaringsveld. Menslike aansprake op openbaring 
en metafisiese spekulasie is geen onfeilbare grondslag van ware opvattinge 
nie. Duskant die gesigseinder, terug daarvan, open wel 'n ruimte vir logiese, 
sistematiserende, denke, soos die Mahayana Yogacara-stelsel van die twee 
broers Asanga en Vasubandu (vierde-vyfde eeu AJ) (vol. Kruger 2007) 
bewys. 

c. By die Boeddha soos in die vroeë Theravada verstaan, speel die gedagte van 
'n geheel, 'n kosmiese totaal, afgesien nog van die vraag of dit ‘goddelik’ sou 
wees of nie, nie 'n sentrale rol nie. Wat tans as ‘panenteisme’ beskou sou 
word sluit meestal minstens in dat God ewig is, en dat die wêreld in sodanige 

God ingesluit is: alles in God, God in alles. Uit die tekste wat gelees is, is dit 
duidelik dat panenteisme in 'n substansialiserende sin in Theravada geen 
oorweging sou vind nie. Tog kan die moontlikheid hier geopper word dat 
indien panenteisme gestroop sou word van atta- [substansie-]-assosiasies 
en die woord theos daarin getransformeer en aangewend sou word vir alles 
deurdringende ‘leegte’ [suññatā], 'n nuwe dimensie oopgaan. In 'n Christelike 
raamwerk sou dit ingrypende implikasies hê, nie net vir die vertolking van 
Jesus nie, maar ook onder andere vir 'n teologie van die natuur (vol. reds. 
Biernacki & Clayton 2014, bl. 3, passim; Buitendag 2009, bl. 1-10, 2014, bl. 
1-11). Ek wil beweer dat die sintese van vroeë Christendom met Platoniese en 
Aristoteliese metafisika die gevolg van historiese omstandighede (in 
Boeddhistiese taal, paccayata) was, en dat die Platonies-Aristoteliese 
filosofie mettertyd ononderhandelbare konstiturende skering en inslag van 
Christelike denke geword het. 'n Merkwaardigheid bly dat die Stoisisme, wat 
op volksetiese vlak so prominent was, nie hiervoor aangewend is nie. Die 
verklaring is waarskynlik dat die Joodse monoteistiese tradisie dit nie sou 
kon toelaat nie. Die eerste Christelike ervaring van Jesus sou, saaklik gesproke, 
doen ek aan die hand, uitdrukking kon gevind het in Boeddhistiese kategorieë, 
maar histories gesproke sou dit waarskynlik nie haalbaar gewees het nie. 

Meer nog as Theravada sou die Yogacara-stelsel vir bogenoemde 
vertolkings van 'God' in aanmerking kon kom. Oppering van panteisme of 
panenteisme as religieuse opsies ontbreek in die Theravada-literatuur, 
anders as wat die geval is met monoteisme en politeisme. In standaard 
politeisme van die tyd, word die hemele, volksgeloof tegemoetkomend, 
beskryf as bewoon deur 'n veelvoud van wesens, hoër maar nie wesenlik 
anders as mense nie, gevange in dieselfde gang van karma bepaalde op- of 
afhergeboorte, met dieselfde behoefte aan bevryding uit die bose kringloop. 
By implikasie, in die proses van nadenke oor kondisionalisme, is die klem 
op die geheel, en die verhouding tussen deel en geheel 'n onontwykbare 
gegewe, en kan en moet dit ook as 'n verborge goue draad in die Theravada 
Boeddhistiese nadenke vertolk word. 

d. In die vroeë geskrifte maak nóg die Boeddha nóg Jesus uitgesproke erns 
met die heilige geheel van wat is. In die geval van die Nuwe Testament 
word, in aansluiting by die Stoisisme, weliswaar die engheid van die polis 
deurbreek in die rigting van 'n universeel menslike gemeenskap, maar die 
kosmos word nie erken as besielde (lewende, liewend willende, wetende) 
wese nie. Dit gebeur ook nie in Theravada nie. Tog is daar 'n aksentverskil. 
Jesus het die liefdesgebod (Matt. 22:34-40) gerig op God en medemens, 
maar nie in 'n breër verband op ander lewende wesens of selfs verder op 
Kosmos as geheel toegepas nie. In die Tevijja Sutta (D 13.76-13.79) (Kruger 
1989, bl. 24-25) gaan die Boeddha tog iets verder. 'n Arahant sal: 

een kwart van die aarde, dan 'n tweede, dan 'n derde, dan 'n vierde deurdring met 


'n gees gevul met welwillendheid... medelye... medevreugde ... gelykmatigheid, 
bo, benede, rondom, in alle rigtings, oral, die ganse heelal. 

Die vertolking in hierdie boek gevolg sien, tendensioneel by die 
Boeddhisme aansluitend, alle mense en diere en dinge saam as 
samehangende, mekaar veronderstellende dele, selle, kinders van Kosmos, 
met die uitnodiging, verpligting aan mense om alle wesens sowel as 
insluitende Kosmos lief te hé. Dit moet beklemtoon word dat ‘besield’ nie 
geassosieer moet word met ‘siel’ in die sin van atta as ewige substansie 
nie. Kosmos is verganklik. 

. Die Boeddha was primêr filosoof Cwysheidsliefhebber”), stigter van `n 
denkskool wat nog nie uitgeput bestudeer is nie (Dasgupta 1963, 
bl. 78 ev). Laat my onmiddellik herhaal dat die Boeddha 'n pragmatis 
was, gerig op wat ervaringsmatig heilsnoodwendig is, en dat hy nie belang 
gestel het in empiries onkontroleerbare spekulasies nie. Tog het hy tot 
noodsaaklike epistemologiese en ontologiese gevolgtrekkings gekom en 
dit duidelik bekend gemaak. In sy oorsig oor die groot filosowe sluit Karl 
Jaspers (1962, bl. 74-90) Jesus saam met Sokrates, die Boeddha (van wie 
hy ’n simpatieke oorsig bied, Jaspers 1962, bl. 32-52) en Confucius in as 
die groot filosofiese grondleggers. Die verskille moet egter nie verdoesel 
word nie. Hoe ooreenstemmend en simpatiek die verhouding tussen 
hierdie twee figure ook al voorgestel word, sou Jesus se gebed tot “Onse 
Vader ...” (Matt. 5:9), sy noodkreet aan “My God, my God ...” (Mark. 15:34) 
en die oorgawe van sy gees in die hande van “Vader ...” (Luk. 23:46) nie 
deur die Boeddha uitgespreek kon gewees het nie. Omgekeerd sou Jesus, 
realisties gesproke, waarskynlik nie in die metateistiese yltes van die 
jhêna's met hulle epistemologiese en ontologiese konnotasies voorgestel 
kon word nie. 

As sommige religieë en kulture van homo sapiens sapiens in die uiters 
komplekse en moeilike verskynsel ‘lewe’? emosionele vertroosting en 
intellektuele gerusstelling vind in denkbeelde soos ‘Vader-God’ of 'Moeder- 
Godin’, is dit verklaarbaar en verstaanbaar. Daar is egter 'n verdere tog om 
af te lê, in die rigting van onafhanklikheid van gees en mistieke stilte. 

Albei bogenoemde modelle is beter as antiteistiese skiëntistiese 
positivisme, wat 'n belangrike ideologiese kondisie is van die huidige 
lewensvernietigende, aardeverwoestende menslike lewenspraktyk, gerig 
op die maksimalisering van genot en gerief, waar genotsdrome deur die 
die propagandamasjien van ‘die media’ aan alle mense opgedring word, 
maar waarvan die verwerkliking die bedenklike voorreg van sekeres is. Die 
drie-eenheid van begeerte, haat en domheid, ‘g(n)otsdiens’, is die 
oorheersende religie. 

Voortbouend op die Hebreeuse geloof het die jong Christendom 
gedurende sy vormingsjare en -eeue sterk monoteisties gemitologiseer 
en gemetafiseer, 'n beweging wat in die Summa van Aquinas (dertiende 
eeu) en die Commedia van Dante (vroeg veertiende eeu) onderskeidelik 
indrukwekkende metafisies teologiese en poëtiese hoogtepunte bereik 
het. Die Christelike godsleer het van vroeg af - en dit sou, glo ek, geheel 


255 


Voorlopig-afsluitende oorwegings 


256 


en al teen die bedoeling van Jesus en die Nuwe Testament ingegaan het - 
godsgeloof verbind met grade van onverdraagsaamheid, dikwels 
uitgedruk in sosiale, politieke en fisiese geweld (vgl. Assmann 2010). Die 
Boeddhisme het van die begin af en deur sy vormingsjare en -eeue ʼn 
sterk metamonoteistiserende, metamitologiseringskarakter aan die dag 
gelê, eksplisiet sowel as implisiet en by implikasie verdraagsaam. 


. In die jong Christendom is Jesus die Christus binne die eerste paar eeue 


gedefinieer as mens-en-God, God-en-mens, God-mens. Die Boeddha 
daarenteen is volledig mens, inderdaad mens op sy hoogste, en hoër as die 
goddelike wesens van 'n pantheon goddelike wesens, insluitend die 
oppergod Brahma, en, by implikasie, as die God (in mitologiese gewaad) 
van 'n monoteistiese God-diens. Hier staan ons voor die belangrikste verskil 
tussen vroeë Boeddhisme en vroeë Christendom. 

In die Boeddhisme het volgelinge aan die Boeddha afgeleide gesag 
toegeken, gesag finaal gesetel in die dhamma, uiteindelik swygend oor 
God, met toetsende vertroue die korrelaat aan die kant van die hoorder. 
Toetsende, vraende opmerkings: Waarom was daar in die Boeddhistiese 
konstruksie nog nooit ’n vroulike Boeddha nie? Sou dit denkbaar wees? In 
die Christendom het volgelinge aan Jesus afgeleide gesag toegeken, gesag 
finaal gesetel in God, met onkritiese geloof die korrelaat aan die kant van 
die hoorder (vol. Yu 1981, bl. 195 ev). Ook hier toetsendevraende 
opmerkings: Waarom was daar in die Christelike konstruksies nog nooit ’n 
vroulike pous nie? Sou dit denkbaar wees? En: Sou 'n gemitologiseerde 
Triniteitsleer waarin God die Moeder die eerste persoon is, denkbaar wees? 
Op bogenoemde vrae sal die Boeddhisme, makliker metamitologiseerbaar, 
waarskynlik makliker kan antwoord. 


. Daar is 'n boeiende eendersheid-andersheid tussen hierdie twee groot 


religieë, wentelend om twee grondliggende triades. Die eerste is die 
Boeddhistiese triniteit van uiteindelik metafisies mistieke rang: (i) 
niepermanensie; (ii) niesubstansie; en (iii) kondisionalisme. Die eerste, 
formeel en funksioneel daarmee ooreenstemmende struktuur in die 
Christelike geloof is die mitologiese Triniteit van (i) Vader, Cii) Seun en (iii) 
Heilige Gees. Op die tweede rang, die rang van afgeleide, breed 
kommunikerende waarheid, is die Boeddhistiese triade van (i) die Buddha, 
(i) die dhamma en (iii) die sangha. Die formeel funksionele ekwivalent 
daarvan in die Christendom is (i) die Christus, (ii) die dogma en (iii) die 
kerk. Let wel: ‘formeel ooreenstemmend’, ‘funksioneel ekwivalent’. Nie 
‘dieselfde’, ‘identies’ nie. Waar die tradisionele Christendom 'n bonatuurlike 
Hoër Hand wat 'n fyn uitgewerkte, onveranderlike plan vir alle dinge het, 
veronderstel, bied die vroeë Boeddhisme die perspektief van'n onoorsigtelik 
komplekse, niepermanente, niesubstansiële kondisionalistiese totaliteit, 
omring en deurdring deur absolute gesigseinde, absolute swye en stilte. 
In plaas van 'n Goddelike ‘Hoér Hand’ word 'n verganklikheidsaanvaardende 

‘hoér mens’ as hoogste verwysingspunt gestel. Nietemin: Sou die twee 
gesien kan word as hoegenaamd verbandhoudend? Inderdaad. 

Betreklik onlangs het Waaijman (2003, bl. 57 ev; kyk De Villiers 2014) die 
volgende tien kenmerke van mistieke ervaring as uitkoms van 
fenomenologiese ondersoek gelys: 


'n behoefte aan, verlange na God 

'n besef van goddelike teenwoordigheid 

ervaring daarvan in ekstase 

gevolglike gevoelens van onwaardigheid en nietigheid 
dit word direk, ontvanklik, ondergaan 

dit bring eenheid met die goddelike 

kontemplasie daarvan, en 

inwoning daarvan tot stand 

in 'n verhouding van wedersydsheid 

wat vrug dra in die alledaagse lewe. 


SOONOLORANT 


Die tiental word aangebied as 'n basiese patroon aan die hand waarvan die 
mistieke kwaliteit van byvoorbeeld ’n teks bepaal kan word. Dit is duidelik 
dat die Boeddhistiese tekste wat hier gelees is, nie by hierdie skema inpas 
nie. In plaas daarvan om die Boeddhistiese denke soos in die vroeë literatuur 
weerspieël as niemisties te kwalifiseer, word hier ’n model voorgestel wat 
mistiek in meer algemene terme definieer. Dit laat voldoende ruimte om 
byvoorbeeld die beklemtonings van die Christendom te eerbiedig, maar in 
'n raamwerk wat ook die gemeenskaplikhede van die twee stelsels tot hulle 
reg laat kom. Dit sou ook histories, psigologies en fenomenologies 
gemotiveer kan word. 

Die verskille tussen Theravada Boeddhisme en wat in die geskiedenis 
ontwikkel het as die mees prominente en magtigste stroom van 
Christendom, spruitend uit die normerende Nuwe Testament, kan nie 
ontken word nie. Sou dit in 'n mate anders gesteld kon wees met die vroeë 
Christelik-gnostiese stroom? Sou die Christelike Gnostisisme enigsins deur 
die Boeddhisme beinvloed kon gewees het? Daar is geen bewysende 
navorsingsresultate beskikbaar nie. Ek laat die historiese vraag hier 
agterweë, en let op enkele strukturele interessanthede wat die godsvraag 
betref, met Valentinus (ca. 100-160) in die oog (vgl. Quispel 1972, bl. 122-141). 
Selfs wat die posisie van Valentinus in die geskiedenis van gnostiese denke 
betref, skyn daar geen eenduidige antwoord te wees nie (Markschies 1992; 
McGuire 1983). 

Oorvereenvoudigend en veralgemenend, is die aanname van ’n 
oorspronklike ‘Diepte’, ‘Afgrond’ [Bythos], die ekwivalent van ‘God’. Sterk 
spekulatief mitologiserend, word dan geleer dat daarmee saam van 
ewigheid af die Bythos-attribute van Swye [Sige], Denke [Ennoea] en 
Genade [Charis] bestaan. Dit lei tot 'n groot aantal hiërargiese verdere 

‘Aeone’ [bestaansfere, uit Bythos emanerend], ideéle attribute van die 
kosmos. Saam vorm Bythos en die Aeone die Pleroma: die Totaliteit, 
Volheid. In die hiérargiese Pleroma is die fisiese domein die heel laagste. 
Die dualisme van gees en materie is trouens een van die opvallendste 
kenmerke van die Gnostiek, soos ook in die Neo-Platonisme die geval sou 
wees. 

Die vertrekpunt van Gnostisisme suggereer 'n raakpunt met die 
Boeddhisme. Laasgenoemde sou met belangstelling verneem het van die 
vertrekpunt, Bythos. Maar die verskille begin direk daarna. Bythos word 
gesubstansialiseer as ewig, en die nous [‘intellek’, ‘rede’] is in staat om dit 
as ware werklikheid te ken. Voorts is Bythos die oorspong van die Bose, en 
is die Gnostisisme sterk dualisties. Die konstruk spreek van spekulatiewe 
mitologisering. Die verskille tussen historiese Boeddhisme en die vertolking 
daarvan in hierdie boek aan die een kant en Gnostisisme aan die ander kant 
is groot. In die aansluiting hier by die Boeddhisme is die laaste waarby die 
mens kennismatig kan kom, nie ewige substansie (‘god’ of wat ook al 
genoem) nie; is die vermoë van die rede beperk; is die Bose nie 'n oergegewe 
nie; word die werklikheid nie in die diepte van die ewigheid dualisties in 
goed en boos verdeel nie; druk mitologie nie die diepste insig uit nie; en is 
mistieke swye die verste wat ’n mens kan kom. 

k. Laat ons nou kennis neem van 'n onlangse boek uit ’n Christelike konteks. 
In 7he universal Christ (2019) stel die Franciskaanse priester Richard Rohr 
'n niefundamentele aanpassing van die tradisionele hoofstroom Christelike 
teologie voor. 

In wat Rohr “n alternatiewe ortodoksie’ noem, word die tradisionele 
Christelike teistiese uitgangspunt, naamlik God as Skepper, lig gewysig en 
effens anders geformuleer, veronderstel. ’n Oerbron [primal source] is 
verbind met materie (Rohr 2019, bl. 13). Dit kom neer op 'n vorm van pan- 
en-teisme [alles-in-God], waarvan die omgekeerde net so fundamenteel 
funksioneer, naamlik dat die geinkarneerde God inherent in alle dinge is 
[‘God-in-alles’]. Die spits van Rohr se argument is dat almal en alles van die 
begin af in ‘Christus’ is, en omgekeerd, dat die inkarnasie in Christus nie 
beperk is tot die mens Jesus nie, maar kosmies van aard is. Christus is 
universeel geinkarneerde teenwoordigheid [universal incarnate presence” 
in alles (Rohr 2019, bl. 133), kosmies goddelike beginsel, nie beperk tot die 
mens Jesus nie. Die sterk punt van die ontwerp is die morele dimensie van 
universele liefde. Dit word gemotiveer deur 'n ontwerp waarin Christus in 
alles en alles in Christus is, in 'n alsaligheidsvisie waarin daar geen hel as 
nadoodse staat of plek, of laaste oordeel, is nie. Skielik (Rohr 2019, bl. 184), 
onverwags en onverduidelik, kom die begrip karma na vore. 

'n Tekortkoming van hierdie visie is dat dit nie reg laat geskied aan die 
nodige besinning oor die uniekheid van die mens Jesus van Nasaret nie. Dit 
bied ook nie werklik 'n verklaring, verstaan of vertolking van wat in 
tradisionele Christelike geloof as Jesus se ‘opstanding’ (of ‘hemelvaart’) 

geglo is en word nie. Die hantering van die opstanding is ontwykend. Dat 
die liggaam van die oorlede Jesus in Lig omgesit het [‘morphed into 
ubiquitous light] (Rohr 2019, bl. 178) help nie veel nie. Is hierdie ‘sort of an 
Einsteinian warping of time and space’ (Rohr 2019) bedoel as wetenskaplike 
‘feit’ of vroom fiksie’ of wetenskapsfiksie? Ook die vraag of ’n individuele 
mens vir ewig leef, word nie direk gestel of beantwoord nie. Dit bied ’n nie 
werklik gemotiveerde alternatiewe teistiese mitologie, egter sonder 
voldoende kenteoretiese oorweging en motivering. Dit word nie nodig 
geag nie (Rohr 2019, bl. 178). In die breër agtergrond moet stellig (hy 
verwys self daarna) die perspektief van 'n philosophia perennis [oral en 
altyd geldende liefde vir wysheid] veronderstel word: Alle religie, mistiek, 
filosofie, groei uit dieselfde wortel, maar dra verskillende vrugte. Daarmee 
stem ek saam. Rohr betree egter skipperend 'n middeweg tussen tradisionele 
Christelike ortodoksie en Christelike kettery. Hierdie boek eerbiedig intuitief 
tereg die heilige geheel [‘sacred wholeness’ (Rohr 2019, bl. 81 ev], maar 
dit spreek nie die probleem, die krisis, wat in hoofstuk | geopper is, werklik 
effektief aan nie. Dit oorkom nie in 'n oortuigende transenderende sintese 
die uitdagings wat ons dwarsdeur hierdie boek oor verskyning en 
verdwyning, soos in hoofstuk VII verdig, konfronteer nie. 

Dit is tyd om lyne wat vroeër op ons tog in stippelvorm verskyn het, meer 
te verdig, verleng, verbind. Hier volg 'n groep samehangende, mekaar 
impliserende opsommende gesigspunte. Wat huidige Afrikaanse religieuse 
denke betref, beweeg Abel Pienaar se 'Dans met God' (2015) in dieselfde 
rigting van oriëntering na 'n oop, nuwe horison. Ek noem die tien punte wat 
hieronder volg, nie 'n 'credo' of 'geloofsbelydenis' nie: Dit sou te veel 
herinner aan dogmatiese sekerheid of onderdanigheid, waarvan hier 
weggestaan word. Ook nie ‘standpunt’ nie: Dit sou te staties (‘staan’) en 
daarmee saam, te gearriveerd (‘punt’) oorkom. Ook nie ‘slotsom’ nie: dit is 
nie die einde van die reis nie. ‘Gesigspunt’ beweeg naby aan die begrip 
'gesigseinder' wat hierbo 'n sentrale rol gespeel het: Dit is 'n perspektiwiese 
(van 'n bepaalde punt of hoek uit vérkykend), voorlopige, dinamiese 
aangeleentheid, met 'n subjektiewe kleur, en dit is 'n meervoud sulke 
gesigspunte, bedoeld om integraal en sistematies saam te hang, maar elk 
ook siende in eie reg. Vanuit gesigspunte word 'n graad van insig in die 
diepte van sake en uitsig oor 'n veld van verskynsels ontdek. In 
werkwoordmodus sou ek 'mistiek ervaar en bedink’ voorstel. 

Dus, nie in repeterende nie maar in vertolkende aansluiting by die 
Theravada boodskap wat in hierdie tekste gelees is en by wat in die konteks 
van huidige natuurwetenskaplik gevormde denke sinvol sou wees, sien, 
dink en ervaar hierdie 'ek' op my lewensvaart: 


1 Dat ek, verskynend-verdwynende enkeling, integraal deel is van ’n 
evoluerend-devoluerende geheel (kosmos), wat waarskynlik ’n 
manifestasie van 'n langer, groter werklikheidsproses is. 

'n Lewende geheel wat ontvou as oor en weer geimpliseerde 
materie, lewe, emosie en intelligensie, dimensies in verskillende 
grade in verskillende wesens gemanifesteer. 

'n Geheel wat verskyn en verdwyn op 'n onbereikbare, onkenbare, 
absolute epistemologiese en kosmologiese horison, ‘leeg’, want 
onoorsteekbaar na ’n antropomorfe wese of persoon, wie 
gepostuleer word as ‘buitekant’, ‘anderkant’ die synde, en kenbaar. 
Dat alle wesens selle (van Latyn cella: 'stoorkamertjie”) van Kosmos is, 
afhanklike, medekonstituerende, verteenwoordigende mikrodeeltjies, 
delend in wisselende mate en op verskillende wyses in die aard en 
samestelling van die geheel. 

Dat alle wesens in Kosmos self verganklik, niesubstansieel (‘leeg’) 
en kondisionalisties ontvangend (gekondisioneerd) en uitwerkend 
skenkend (kondisionerend) is. 

Dat 'n lewensdissipline van meditasie, insigverwerwing en moraliteit 
'n mens na bogenoemde insigte en ervarings lei en ook daaruit 
voortvloei. 

Dat 'n moraliteit van vrye verantwoordelikheid jeens elke ander sel 
en die groot geheel onder alle omstandighede en in alle situasies 
daarmee saamhang. 

'n Moraliteit van liefde in gedagte, woord, handeling en lewensinrigting 
jeens die mensheid as geheel, alle wesens, die aarde, Kosmos. 

Dat evoluerende Kosmos en die ontwikkelende mensegeskiedenis, 
kondisionalistieswerkend, groot, verskilmakende, navolgenswaardige 
voorbeelde, opgelewer het, soos die Boeddha, en Sokrates, Lao- 
Tzu, Jesus en Plotinus asook ander, op verskillende wyses, as bakens 
nader of verder op reis, gevolg deur geslaagde religieé of nie, met 
groot invloed of nie. 

Dat edel, lewensveranderende geestelike vriendskap 
(geinstitusionaliseerd in een of ander religie, of in meer as een, of in 
geeneen) met mense om jou moontlik is, as ’n kosbare skat vir 
pelgrims sonder onnodige bagasie, na 

Parte, word aangebied as gesigseinder en, gelukkig en gelukskeppend, 
terug die lewe in. 


m. Bogenoemde pakket, wat saamgevat kan word as pars pro toto, totum pro 
parte, pars pro bewegend in die geestelike dampkring van die Theravada 
Boeddhisme, met vertolkende beklemtoning van Kosmos as geheel, 
gestimuleer deur natuurwetenskaplike ontdekkings en teorieë van 
onlangse dekades en eeue. Wat die Christendom betref, sluit ek aan by die 
probleemstelling in hoofstuk 110) geopper, en neem ek die Christelike 
Triniteitsleer, kulminerend in die Middeleeuse skolastiek maar sindsdien 
toenemend onder druk, as vertrekpunt vir 'n kort bespreking. 

Lewende, voelende, worstelend-willende, lewegewende Kosmos het ’n 
vergelykbare funksie as wat in die klassieke Christendom as ‘God’ die 
‘Vader’ gekonseptualiseer is, maar die model is met oortuiging metateisties, 
metamitologies, met alle begrip vir godsbegrippe maar ook met ’n besef 
van die beperkthede daarvan en die gevare daaraan verbonde. Vir diegene 
wat mitologies ingestel is, sou die Kosmos-Geheel as ‘Vader’ of met ewe 
veel reg as ‘Moeder’ vereer kon word, maar sulke personifiérende 
mitologisering hoef ook nie, weens die risiko’s van verharding wat in alle 
mitologisering skuil. 

Elke wese is ‘seun’ of met ewe veel reg ‘dogter’, in elk geval kind van 
‘Vader’ (of ‘Moeder’) Kosmos, in sommige wel in sterker heenwysende 
verteenwoordiging as in ander. Daar verskyn van tyd tot tyd egter moreel 
volmaak suiwer, verligte wysheidsleraars, elk met ’n unieke eie identiteit, en 
alle mense verteenwoordigend: naby, solidér, een met Geheel, alle lewe, die 
mensdom as geheel, elke ander mens. Dit kan gemitologiseer word, want 
mitologie is deel van die menslike psige, maar dit hoef ook nie, weens die 
risikofaktor hierbo vermeld. Elke deel is wesenlik saam met, teenwoordig in, 
verteenwoordigend van elke ander deel en Geheel, kan as plaasvervangend 
vir 'n ander dien. Die Boeddha en Jesus en ander was en is op verskillende 
wyses, ook moreel, sulke plaasvervangende verteenwoordigende 
pionierende figure vir die tragies fouterende mensdom op ’n verskynend- 
verdwynende Aarde. 

Die dimensies emosie en denke in Kosmos het 'n vergelykbare funksie as 
‘Heilige Gees’ in die Triniteitsleer: die kondisionerende krag ten goede op 
weg na volmaaktheid, hunkering wat die kosmos deurdring, en veral 
duidelik in die karmies positiewe dade van groot verligtes, in beginsel in 
alle mense, alle lewe, die fisies materiële sfeer. 

Waar die hier ontwikkelende model, metateisties van oortuiging, 
skynbaar sterk van die Christelike denkwyse verskil, is die uitloop van 
eersgenoemde in leegte. Ek stel egter voor dat elke denkende mens in die 
Christelike tradisie, so ver en diep en omvattend as moontlik denkend, ook 
by die noodsaak van metamitologisering, radikaliserende ontabsolutering, 
van elke mite en dogma sal uitkom. Op ‘leegte’ kan nie ‘geantwoord’ word 
nie, dit sou 'n misplaaste, reifikasie impliserende werkwoord wees. Wat hier 
pas, is verstomming, swye, maar ‘antwoord’ in ‘medeverantwoordelikheid’ 
teenoor Kosmos sou wel gepas wees. 

Bogenoemde is 'n vertolking van die Boeddhistiese grondskemas van 
anicca, anatta en paccaya, ook van die vyf khanda’s (kyk hoofstuk I[6][c] 
en aantekening by D 14.2.22), ook die drie toevlugte [t/-ratana], naamlik 
Buddha, dhamma en sangha, plus klem op die wedersydsheid van geheel 
en deel, deel en deel. Dit is, word aan die hand gedoen, toepasbaar op 
alle religie, hoe uiteenlopend die konkrete vormgewing ook al sal wees. 
Dit kan ook die Christelike Triniteitsmodel tendensioneel akkommodeer. 

In die Christelike tradisie soos dit in die moderne masjientyd ontwikkel het, 
is die natuur egter ideologies verobjektiveer tot gebruiksvoorwerp. 'n Nuwe 
deurbraak in denke is nodig, Descartes (1596-1650) fundamenteel 
agterlatend. 

Sakrale Kosmos, wil ek op Boeddhistiese premisse uitbreidend 
beklemtoon, verskyn en verdwyn op gesigseinder, waar slegs verwonderde, 
absolute muein, sluit van oë en lippe, pas. Op hierdie weg wandelend, sou 
dit steeds moontlik wees om filosoferend sistematiese analitiese en 
sintetiese skemas uit te werk, maar dit sal nie as ’n stel trappe boontoe in 
die ewigheid in bedink word nie, maar as ontvouing van swye. In die definisie 
van religie hier voorgelê (kyk hoofstuk I[3] en [4] kom mistieke, 
transrasionele ervaringswete eerste, dan swye, en dan logiese, rasionele 
denke. Op hierdie weg sou dit ook moontlik wees om ’n mens steeds 
histories waarderend en lojaal as ‘Christen’ te identifiseer, maar dit sal ’n 
ruim, wyse, insluitende, nederige, misties denkende, metamitologiserende 
wyse van Jesus-volgelingskap wees. 


. Die vermoede (vgl. hoofstuk I[6]) waarvan ons vertrek het, is in ons gesprek 


met Theravada algaande bevestig en verryk as ’n denkbare vorm van 
Boeddhisme, en as lewenswaardig. Dit is geskakel aan ander soortgelyke 
denkwyses in 'n Euro-Asiese denknetwerk van die afgelope twee en ’n half 
millennia, versprei wat plek en tyd betref. In die breedste kwashale: 


i. Met dagbreek van die Westerse filosofiese denke het Anaximandros 
(ca. 610-546 VAJ), grondvester van daardie filosofie en stellig een 
van die grootse geeste in die geskiedenis, dit nie gebou op die 
mitiese konstruk van ’n skeppende god of gode of ’n materiéle 
beginsel soos water (deur sy voorganger Thales geleer) nie, maar 
op ’n meer abstrakte vlak van denke vertrek van die beginsel van 
apeiron [letterlik vertaalbaar as ‘oneindigheid’] as beginsel [arche] 
van alle dinge. Dit is nie heeltemal duidelik wat hy op daardie vroeé 
stadium bedoel het nie. Dit het op sy heel minste verwys na fisies 
ruimtelike uitgestrektheid tussen die aarde en die hemelse sfere, 
maar dieper besien, kon hy niestoflike, kwaliteitlose onbepaaldheid, 
onbegrensheid bedoel het, dit waaruit alle kwalitatiewe verskille 
afkomstig is, waarin alles terugkeer (Couprie, Hahn & Naddaff 2003, 
bl. 131, 167, 237). Uit hierdie kwaliteitlose niestaat ‘verskyn’ (om hom 
in ons terminologie in te klee) alle, talle, wérelde, en keer daarin 
terug. 

ii. Registreer die epogale tydgenootlikheid van Anaximandros met die 
Boeddha na die Indiese ooste, en van albei met die denke van Lao- 
Tzu (ca. sesde tot vierde eeu VAJ) nog verder oos, wat die sentrale 
klem geplaas het op die 'naamlose', ‘nie-Syn’ [wu], voor die begin 
van Syn [yu], wat die ‘Moeder’ [sic] van die tien duisend dinge is 
(Lao-Tzu [1963]1979, bl. 391). Dink daarby aan Herakleitos uit 

dieselfde tyd met sy leer van radikale verganklikheid, en ’n 
interkulturele, metareligieuse sagte sang van ‘leegheid’ word 
hoorbaar. Raak lig aan die natuurfilosofie van Plato (red. Reydams- 
Schils 2003), wat in sy Timaios (geskryf ca. 358-356 VAJ, retories 
aangebied as bloot 'n moontlike storie en nie vas te spyker op enige 
vaste standpunt nie) die kosmos voorstel as 'n lewende organisme, 
met ’n intelligensie besiel, voortgebring in 'n kwaliteitlose ruimte 
deur 'n maker wat nie met 'n monoteistiese God soos in Israel 
vereenselwig kan word nie, maar tog wel mitologie akkommoderend 
as 'n goddelike figuur in die gedaante van 'n skeppende kunstenaar- 
ambagsman voorgestel kan word. Besef dat Stoisisme ook 
vergelykbaar 'n betekenisvolle element van oorvleueling met 
Boeddhisme toon, en verstaan dat tone van 'n indrukwekkende en 
breë simfoniese religieuse benadering, bestaande uit verskillende 
partiture en bespeel op verskillende instrumente, uit die eeue VAJ 
hoorbaar word. Pankosmos verskynend uit en verdwynend in leegte, 
musikaal gesproke stilte, word voorstelbaar. 

Spring oor twee duisend jaar, en neem kennis van 'n denker wat in 
die laat Renaissance - vroeë moderne tyd 'n vergelykbare denkrigting 
ingeslaan het en in 1600 in Rome as ketter daarvoor lewend verbrand 
is: Giordano Bruno (1548-1600) (vol. Bruno 1985; Kirchhoff 1980; 
Kruger 2004). Opsommend: Bruno se ganse filosofiese werk het 
gewentel om die kosmos, die geheel, as 'n lewende organisme, 
eenheid van materie, siel, rede. Die Boeddhisme het hy nie geken 
nie, maar soos daardie religie het hy wel 'n sikliese visie van die 
kosmos gehuldig. Hy het die klassieke Christelike dogma van die 
Triniteit soos deur die Kerk geleer, met die gepaargaande leer van 
die Seun van God wat die wêreld deur sy offerdood verlos het, 
trouens ’n antropomorfe, mitologiese godsbeeld in enige vorm, van 
die hand gewys ten gunste van 'n monistiese visie van die 
wêreldgeheel, uiting van ewigheid. Hy het nie van 'n godsbegrip as 
sodanig afskeid geneem nie, vir hom is Kosmos-Geheel God-besield. 
God val met die natuur saam, sluit dit in, en gaan dit te buite, oorskry 
uiteindelik die menslike kenvermoë. Sy visie sou wel as 'n variant 
van 'pan-en-teisme' [alles-in-God] bestempel kan word. Op stuk 
van sake was daar, uiteindelik, tog 'n onkenbare metafisiese 
substansie. Hier verskil hy van die swyende, leë slotsom van ons reis 
hier saam met die Boeddhisme. 

Op 'n tweede pionierende denker in die nuwe, vroeë moderne tyd, 
naamlik Jacob Böhme (1575-1624), het ons reeds gelet (kyk hoofstuk 
I[6]). Net so opsommend neem ons nou kennis van die wiskundige 
Baruch Spinoza (1632-1677), twee generasies na skoenmaker 
Böhme. Erg verskillend, en tog, dieper besien, konvergerend in ’n 

spasie wat in ons ondersoek van die Boeddhisme om albei oopgaan. 
Spinoza, self Joods van afkoms, het ’n fassinerende gemengde 
Joods-Christelike agtergrond gehad: Sy familie het in Portugal 
gelewe, en het vrywillig of onder dwang soos talle ander by die 
Katolieke Kerk aangesluit, maar sulkes is nooit werklik vertrou nie, 
en het in die sestiende eeu in hulle duisende uit Portugal en van 
moontlike vervolging ontsnap, onder andere na Amsterdam, waar 
Spinoza sy lewe as lensslyper deurgebring het. Spinoza het dus ’n 
institusionele agtergrond van Joods én Christelik en nóg Joods nóg 
Christelik gehad, 'n sosiale situasie wat hy met die grootste integriteit 
getransendeer het. Ek laat dit doelbewus op die agtergrond van 
hierdie boek funksioneer. 

Met groot ontsag vir die Bybel gaan Spinoza daarvan uit dat 
daardie stel boeke egter vir begryplike redes 'n grootskaalse 
aanpassing is aan die denkwyse van gewone mense, vandaar die 
mitologiese aksent. Hy aanbid Jesus nie in sy verdogmatiseerde 
Christelik-mitologiese goddelike gewaad nie, maar beskou hom as 
'n onoortreflike mens met universele betekenis. Heel anders as in 
die Theravada denkrigting is die fondament van Spinoza se denke 
(soos onder andere in sy meesterwerk Ethica, ordine geometrico 
demonstata uiteen gesit en postuum in 1677 gepubliseer (vgl. 
Spinoza 1985) juis die begrip ‘sub-stansie’: die noodsaaklike ‘onder- 
staande'. Hy bedoel daarmee panteisties die ongeskape maar 
skeppende Natuur as God. Hy het daarna verwys as Deus, sive 
Natura [God, of Natuur] - die ‘of’ juis nie uitsluitend bedoel nie, 
maar identifiserend. God-of-Natuur word gemodifiseer tot geskape 
natuur in die vorm van die sintuiglik ervaarbare eindige dinge wat, 
uit God verskynend, mekaar veroorsaak en bepaal (laasgenoemde 
gedagte ’n aansluiting by die Theravada begrip ‘kondisionaliteit’). ’n 
Onderliggende aanname van hierdie studie (die twee-eenheid van 
kosmiese materie en bewussyn) bevestigend, postuleer Spinoza dat 
die werklikheid (in sy geval die substansie God-Natuur) twee mekaar 
impliserende eienskappe het: oneindige denke en oneindige 
uitgebreidheid, idee en liggaam. Baie soos in die Boeddhisme VAJ 
is die natuur van elke ding volgens die sewentiende eeu AJ 
'begeerte', en wel die begeerte na selfhandhawing, wat onvermydelik 
lei tot konflik C‘haat’). Indien die stryd gunstig afloop, ontstaan 
vreugde; indien nie, ‘lyding’. Ook veel soos Theravada, leer Spinoza 
dat die beste houding om in te neem, onbetrokke waarneming en 
nugter saaklike analise en verstaan is. Soos in die Boeddhisme die 
geval is, is ook die etiek van Spinoza natuurregtelik begrond, met 
insig die eerste uitgangspunt daarvan. Dit berus hoegenaamd nie 
op geopenbaarde goddelike gebooie nie. Die verskil wat in hierdie 
ondersoek aangebied word, is dat Spinoza moraliteit in laaste 

instansie anker in 'n ingewikkelde wiskundig aangebode 
substansialistiese godsbegrip: Die hoogste waartoe die mens in 
staat is, is die “intellektuele liefde vir God’ [amor dei intellectualis]. 
Ons reis hier, die voetspoor van die Boeddha volgend, eindig in 
absolute, post- en metakonseptuele verstomming. 

v. Kom ons luister ten slotte na F.W.J. von Schelling (1775-1854), in die 
hoog moderne era, presies 200 jaar na BOhme, gebore, en som sy 
komplekse, steeds verskuiwende gedagtegange vir ons doel op 
(vgl. Blanchard 1979; Kirchhoff 1982; Schelling 2007). Sy 
natuurfilosofie is van die eerste dekade van die negentiende eeu af 
deur en deur misties van aard. In onverbiddelike opposisie teen die 
dualisme van gees en materie by Descartes (1596-1650), voorvegter 
in die opkoms van modernisme, en in bewustelike aansluiting by 
veral Bruno, Böhme en Spinoza, is die natuur vir Schelling nie ’n 
meganies werkende, lewelose massa atome nie, maar deurtrek van 
lewende oerkrag en gees. Die Al is goddelik. Panenteisties is die 
heelal die selfopenbaring van God, in wie alle dinge rus. Die heelal, 
afdruk van die oneindige wil van sigself deur die Gees, is in ’n 
voortdurende proses van wording, 'n goddelike kunswerk waarin 
waarheid en skoonheid saamval. Die diepste sin van die wêreldproses 
is die terugkeer van die eindige in die Absolute, as hoogste trap van 
die selfbewuswording van die Gees. Elke atoom van materie is net 
so 'n oneindige wêreld as die ganse Heelal, in die kleinste deeltjie 
weerklink die ewige woord van Goddelike bevestiging. In ’n dialoog 
tussen Boeddhisme (hierdie boek se vertolkende aanpassing 
daarvan) en Schelling kan die denkbeeld van 'n kosmiese ‘heelal’ as 
lewende eenheid van materie en bewussyn, en sy transendering van 
positiewe filosofie in die rigting van 'n dieper 'negatiewe' filosofie 
met oortuiging gesteun word, maar, wil dit voorkom, sy tog wel 
substansialiserende panenteisme met die begripskonstruksie ‘God’ 
as deels houer van Kosmos (’n soort skottel) en deels self ook 
inhoud, bly problematies. Die vraag van die Boeddhisme aan die 
Christendom is of so ’n konstruk (‘God’ in watter sin ook al) ’n 
fideistiese res is, die handhawing al dan nie waarvan omring is deur 
enorme paradigmatiese en institusionele implikasies. Maar dit moet 
nie vervang word met die begripskonstruksie van ’n ewe 
substansialistiese ‘Leegte’ nie (kyk [3][b]) hierbo. 


E VII.H. Doodsvraag 
VII.H.1. Punabbhava en parinibbanaa 


a. In die laaste, uiterste situasie dink, voel, wil, praat en handel die Boeddha 
deurgaans liefdevol, ver-antwoord-elik, gepas, skeppend en heilsaam vir almal. 

Dit hang saam met en kom op uit sy innerlike lewenshouding, as Verligte: 
kalmte, energie, vreugde en gelykmatigheid. Sy naderende dood pla hom nie. 
Sy beheer oor uiterste ongemak en pyn word moontlik gemaak deur sy 
konsentrasie-meditasie, sy deurdring tot stil oneindigheid op die gesigseinder. 
Maar sy meditasie is deel van 'n groter kognitiewe pakket wat ook die volgende 
momente insluit: Noulettende onbetrokke aandag aan en bewustheid van 
presies wat elke oomblik vervlietend in sy liggaam en gees aan die gebeur is, 
en verstanende diepte-insig in die waarheid waarom dit ten diepste in sy eie 
lewe en die werklikheid as geheel gaan, naamlik die radikale niepermanensie, 
niesubstansialiteit en kondisionele vervlegting van alle dinge. Om te sterf, 
ontbind, disintegreer, verdwyn, is vir hom nie 'n abnormale ingreep in die 
werklikheid, byvoorbeeld as straf vir sonde nie, maar die uitdrukking van hoe 
die werklikheid natuurlik onvermydelik werk. Sy Boeddhaskap kom juis in sy 
volle verstaan en uitlewing daarvan tot uiting. Sy finale heengaan [pari- 
nibbana] wat nou op hande is, is die voltooiing van sy reeds volmaakte nibbana 
[uitblussing], in sy dertigerjare bereik. 


. Die Boeddha se leer van veroorsakende, ook nadoodse lotsbepalende 


karma [kamma] en hergeboorte [punabbhava (letterlik ‘her-wording’), later 
veral patisandhi (letterlik ‘her-verbinding’) genoem] is deel van die hele 
anicca-anatta-paccaya-pakket. Die mens skep sigself, kortstondige 
niesubstansiële wese, deur veroorsakende karma. Die Boeddha het nóg 
nimmer-termineerbare ewige lewe nóg 'n al beter wordende proses van 
her- na hergeboorte as uiteindelike heilsdoel in die vooruitsig gestel nie, 
maar wel finale en tog nawerkende sterwe in volle insig en geluk. Juis 
vreeslose doodsaanvaarding is die seël op, die hoogste doel, van die 
heilsweg (Maneewong 2010). 

Die Visuddhimagga (Vis VIII1-40 [229-239]; Buddhaghosa 1979, 
bl. 247-259) beveel aan (Vis VIII.230) dat iemand wat ‘doodsaandag’ 
[maranasati] wil beoefen, hom in eensaamheid terugtrek en ten volle 
uitsluitlik aandag gee aan die allesdeudringende werklikheid: 


“Dood sal kom, lewenskrag staak”, 
of 
“Dood, dood.” 


word dan in 'n lys van agt maniere verder verduidelik: 


1. Besef dat dood onontwykbaar saam met verwekking en geboorte kom, 
soos die son opkom en sonder omdraai gaan sak. 

2. Besef dat alle geluk, sukses, eindig, dat krygers, priesters, handelaars, 
arbeiders en uitgeworpenes dieselfde doodslot deel. 

3. Besef dat selfs mense met die hoogste roem, verdienste, ensovoorts, 
selfs tot en met Boeddhas, sterf. 

4. Besef dat 'n mens jou liggaam reeds deel met allerlei lewentjies soos 
wurms en bakterië, en dat ongevalle soos slangpik, val of giftige kos jou 
enige oomblik kan doodmaak. 

Besef die nietigheid en onvoorspelbaarheid van lewe. 

. Besef dat lewe onvoorspelbaar afhanklik is van allerlei veranderlikes. 
Besef die kortdurendheid van die lewe. 

. Besef die momentaniteit, oombliklikheid, van lewe, soos ’n draaiende 
wiel wat die grond op net een plekkie vir een vlietende oomblik raak. 


. Aansluitend by die kommentaar op D 3.10 (hoofstuk V.B [5]) bo: Die 
populêre opvatting (of minstens spreekwyse) oor 'hergeboorte' 
[ounabbhava, patisandhi] verskil in die praktyk soms nie wesenlik van ’n 
opvatting en/of spreekwyse van ‘reinkarnasie’ nie, dit wil sê, grootliks 
dieselfde individu wat oor en oor gebore word in ander liggame en situasies. 
Die normatiewe Theravada-opvatting is egter dat 'n gebore mens nóg 
‘dieselfde’ (identies), nóg ’n ‘volkome ander’ is as 'n spesifieke voorganger. 
Daar is kontinuiteit, kousale karmaverbondenheid, oor lewens strekkend, 
maar nie substansie-identiteit nie. ’n Intuitiewe insig in die oorsaaklik 
kondisionalistiese samehang van alle dinge het as 't ware ook die verklaring 
van alle dinge geword, insluitend die geboorte en nadoodse toestand van 
'n mens. Wat haas onvermydelik tot stand gekom het, was (inderdaad 
indrukwekkende) skolastisering, kulminerend in 'n sistematiese 
denkkatedraal (die koepel: Buddhaghosa [ca. vyfde eeu AJ]), mitologies 
oortuigend geborduur vir populêre heilsdoeleindes, vermanend, 
waarskuwend, bemoedigend, en filosofies oortuigend gesistematiseer vir 
intellektueles - maar ten diepste neigend na volkome ontlediging. Die leser 
van vandag kan die mitologie histories verklaar en intensioneel simpatiek 
verstaan, maar mag die draende intuisie eietyds kosmologies, eksistensieel 
en misties ekstrapoleer (kyk [d] hieronder). 

Hierdie leser vertolk hergeboorte as die herinskakeling van elke 
menselewe in die groot kondisionele geheel van alle dinge. Wat 'n enkele 
menselewe sou word, het ongekende tye lank ongevormd maar in 'n proses 
van potensiële wording deur Kosmos en mensheid gesirkuleer as 
deelgenoot, lotsgenoot van alle ander wordende lewe, tot sy en/of haar 
geboorte, verskyning, as hierdie mens. Elke menselewe nou is kosbaar, 
waarin elke gewilde daad in gedagte, woord en handeling ’n verskil ten 
goede of ten kwade maak, op klein skaal en tog 'n impak maak op die groot 
geheel van hede en toekoms. Elke mens bly na sy en/of haar dood en 
ontbinding nawerkend sirkuleer, as verskilmakende faktor in die groot 
Kondisionalistiese geheel. 'n Goeie menselewe tel, kan bydra tot die 
verskyning van 'n geestelik groot, 'n verligte mens. 

Die onderliggende beginsel sou ook wyer toegepas kon word. 
'n Gemeenskap verdiep hulle saam in die boodskap van die Boeddha. Die 
totale interaksiepakket het 'n ingrypende invloed ten goede op die lewe 
van elke enkeling daar, met eventueel uitkringende nadoodse gevolge, 
uitwerking, invloed ten goede, miskien selfs bydraend tot die verskyning 
van een of meer besondere persone, selfs 'n verligte in 'n komende tyd. 


ON AW 

Blote kalender‘toekoms’ word ‘toe-koms’, vanuit die wese van die kosmos 
op gesigseinder bepaalde bestemming, roeping, goeie uitkoms, eventueel 
verdienste. Enkeling, groep, verdwyn; lank lewe nawerking van materie, 
lewe, liefde en wete, eventueel vorm aannemend in nuwe enkelinge, groepe. 

d. Daar is volgens Theravada mense, maar ’n klein minderheid, naamlik 
Buddhas en bodhisattas en Pacceka-Buddhas en Arahante, wat die dood 
oorwin deur juis dood te gaan. Hulle soek nie, bereik nie, ‘ewige lewe’ nie, 
maar dood- en vreesoorwinnende ‘doodloosheid’. Terug by die hier 
voorgestelde, met evolusie versoenbare model: Eerder as die gevolg van ’n 
lang reeks reinkarnasies van een mens of ’n opeenvolging hergeboortes 
van relatief verskillende mense, vertolk hierdie leser die verskyning en 
verdwyning van ’n Vol-Verligte as ’n uitbotsel aan die boom van kosmiese 
evolusie in die lang proses van geboorte en dood oor ontelbare siklusse 
van fisiese prosesse en geslagte van biologiese voortplanting van 
kombinasies van materie, lewe en gees. In hierdie perspektief sal nie 
volstaan word met 'n siening van menslike bestaan as slegs die ongeneeslike 
hebsug-haatsug-domheid-sindroom nie, maar utopies as in beginsel en ten 
diepste 'bodhisattvies' aangelê en gestruktureer as uitreikend na samehang 
en liefde op pad na en terug van absolute stilte. Die Boeddha en ander 
Boeddhas en verligtes en nog ander mindere ligte op weg was of is dan 
botsels met universeel menslike en selfs kosmies evolusionêre betekenis. 
Die Vol-Verligte ‘gaan heen’ ‘in’ so 'n nie subtansialistiese [anatta] dimensie, 
radikaal ‘trans-’ en ‘meta-’, ‘buite’? die empiriese lewe en tog implisiet 
daar-‘in’. 

Die vertolking van hergeboorte in die vroeé Boeddhisme wat hier gevolg 
word, veronderstel die volgende drie aannames: Eerstens, dat reinkarnasie 
in een of ander vorm grootliks deel van die hele destydse Indiese kultuur 
was (met materialisme ’n ander opvatting). Tweedens, dat die Boeddha 
‘reinkarnasie’ relativerend veronderstel het en sterk aangepas het tot 
'hergeboorte' om meer versoenbaar met sy leer te wees, maar die 
aanpassing was onderste verdieping, 'n kruk op 'n populêre vlak, by wyse 
van spreke (bygesê, met 'n heilsfunksie vergelykbaar met die denkbeeld 
van 'n nadoodse vagevuur in die Christelike kringe). Derdens, dat die 
eintlike spits van die Boeddha se leer in die opvattinge van radikale 
niepermanensie, niesubstansie en kondisionaliteit gesetel het. Wat hy 
‘verkondig’ het as die hoogste, was die bereiking van nibbana, voltooi as 
parinibbaéna. 

Benewens 'n lokmiddel, naamlik verwerwing van gunstige 
hergeboorte, het die vroeë Boeddhisme ook 'n peits gebruik om traes 
van gees op die regte weg aan te moedig, naamlik om die lewe as heel 
aaklig voor te hou - leef dus afstandelik (kyk [j] oor etiek). 

Die Boeddha het nie in lewensangs geleef nie en sy sterwe was nie 
die lot van 'n bevreesde, protesterende, wanhopige mens nie. Dit was 
ook nie nog ’n hergeboorte nie. Ook nie 'n vorm van selfdoding, 'n daad 

van lewensmoeé, uitsiglose depressie nie. Dit was sy soewereine 
doodsoorwinnende daad, gekies, gewil, singewend inspelend op ’n hele 
kondisionalistiese stel omstandighede. Hy hoef niks te bewys nie, hoef nie 
so lank as moontlik te probeer lewe (en uiteindelik tog, wesenlik, tot ’n 
einde kom) om een of ander punt te bewys nie. Hy sou langer kon bly, maar 
besluit, alle kondisies in ag genome, om nou te gaan, taak gedaan. Sy 
leerlinge moet nou verantwoordelikheid neem. 

e. Ten slotte: Die hergeboortesiening van die Boeddhisme vertoon ’n 
gemeenskaplikheid, insluitendheid, van mense en die diereryk (val. hoofstuk 
lll [B]: Cariyapitaka), wat hier hoog waardeer word. 


VII.H.2. Anastasis 


Die geloof in die opstanding (Grieks, anastasis) uit die dood van Jesus soos 
in die Nuwe Testament geformuleer en wat daarna verwag word, kan verstaan 
word as 'n indrukwekkende geloofsmite, afkomstig van die apokaliptiese 
denkbeeld van God op sy hemelse troon en die seun van die mens sittend 
aan sy regterhand. Apokaliptiek in die algemeenste sin (oorspronklik 
afkomstig van Zoroastrisme en oorgeneem en verder ontwikkel in Judaisme, 
Christendom en Islam) is 'n vorm van eskatologiese mitologiese spekulasie 
wat glo dat die einde van die wêreld as gevolg van een of ander katastrofiese 
gebeurtenis, 'n ingreep van God in die geskiedenis, op hande is. Die vraag of 
Jesus self so iets geleer het, is nog nie finaal deur Nuwe Testamentici besleg 
nie (vol. Van Aarde, o.a. 2020a, bl. 42-48; 2020b, bl. 74, 137 ev. 152, 159-177; 
2020b, bl. 159 ev). Volgens die Nuwe Testament (Paulus word nou 
geëkstrapoleer) het die dood as gevolg van sonde in die wêreld gekom en 
word die gelowige deur Christus, self uit die dood opgestaan, van die dood 
gered (Rom 5:12-21; 7:24-25; 8:20-22). 


In die Calvinisme het die Drie Formuliere van Enigheid (kyk in literatuurlys, 
s.a.), gebaseer op die Skrif en die klassieke teologie soos saamgevat in die 
Apostoliese Geloofsbelydenis, 'n soortgelyke rol vertolk as Buddhaghosa in 
Theravada: finale, normatiewe sistematisering van 'n denkskool. Tog het dit 
geblyk dat albei hierdie summa's, die Theravada sowel as die Calvinistiese, self 
in latere tye bekommentarieer en vertolk is. Artikels 11 en 12 van die Apostoliese 
Geloofsbelydenis bely geloof in ‘die opstanding van die vlees’ en “n ewige 
lewe'. Hierdie Geloofsbelydenis het gedurende die vroeë eeue AJ ontstaan, 
grootliks as teëwig teen die Gnostisisme wat liggaam en siel as antagonisties 
van mekaar geskei het. Soos in die Heidelbergse Kategismus (1563) Sondag 
XXII verduidelik, veronderstel hierdie vroeë belydenis 'n ewige, onsterflike siel, 
wat direk na die dood na Christus opgeneem word. Met die wederkoms van 
Christus sal ook die ‘vlees’ deur die krag van Christus 'opgewek' en weer met 
die siel 'verenig' word. Uit die konteks is dit duidelik dat 'vlees' hier nie na 
sondige bestaan in die algemeen verwys nie, maar spesifiek na fisiese liggaam. 

Hierdie herenigde mens sal ‘volkome saligheid besit’ en ‘God ewig prys’. Dit 
wil voorkom of die sterk gnostiese skeiding wel versag maar nie oorwin word 
nie: Die onsterflike, inderdaad ewige substansie ‘siel’ kan nadoods immers vir 
duisende jare en langer sonder die liggaam in die hemel geluksalig met God 
verkeer. Die liggaam aan die ander kant word nie gesien as 'n soortgelyke 
substansie nie. Dit is egter nie slegs sterflik as natuurlike deel van die kosmiese 
bestaansproses nie, want die dood daarvan is ook hoogs onnatuurlik, 
teennatuurlik, vol sonde en skuld. Ook die wederopstanding uit die dood is nie 
natuurlik nie, maar ’n skeppingswonder van God: Die herskepping van die 
liggame van gelowiges vir 'n ewige saligheid, die van ongelowiges vir ewige 
vervloeking en straf. 


Terugverwysend na hoofstuk I(7) verstaan ek die verkondiging oor Jesus 
se opstanding, hemelvaart, sitting aan die regterhand van God, asook die 
verwagting van 'n fisiese opstanding van alle dooies tot ewige voortbestaan 
in hel of hemel, as eksistensiële mitologie. Dit moet nie tot pseudofeitelikheid 
verobjektiveer, simplisties verwerp, ideologies misbruik of neerbuigend as 
primitief-infantiel verag word nie, maar histories eerbiedbetonend tog wel 
metamitologiserend getransendeer word. 


VILH.3. Raakpunte, ooreenkomste, verskille 


a. Die denkstroom wat in die Christendom oorheersend geword het, beskryf 
Jesus se lewenseinde in 'n konteks van skuld en plaasvervangende 
folterende straf: Verraad met 'n soen deur ’n dissipel, verloëning deur 
die hoofdissipel, minagtende verwerping deur sowel die religieuse as 
wêreldlike magte; spottende doringkroon, allerwreedste kruisiging, pyn, 
bloed; die Godverlate angs van Jesus voor ’n liefdevol-toornig-strawwende 
Vader-God; en die kort daarna beginnende vervolging van die gemeenskap 
van volgelinge. In die Boeddhistiese oorlewering is die dood ook deel van 
lyding (dukkha: die Eerste Edel Waarheid). Maar die oorsake van dood-as- 
lyding is nie sondigheid in die algemeen nie, maar die twee wortels begeerte 
(o.a. die begeerte na nimmereindigende lewe en die plesier daaraan 
verbonde) en haat vir dit wat die begeerte werklik of moontlik bedreig. Die 
oorwinning oor die dood word behaal deur die oorwinning oor begeerte en 
die radikale insig in die niepermanensie en niesubstansie van alle dinge as 
die sentrale waarheid van alle bestaan. So sterf die Boeddha dan as ’n ou 
man van 80 jaar, as uitdrukking van die diepste bestand van die werklikheid, 
sonder vrees en verwagting van nadoodse heil of onheil, in volle beheer 
van homself en die situasie. 

Wat na die dood van Jesus gebeur het, is mettertyd leerstellig beskryf 
as 'n fisiese opstanding uit die dood, liggaamlike opvaart na die hemel, 
waar Hy leef tot in ewigheid, langs die Vader op 'n troon, vanwaar Hy weer 
sal kom om alle lewendes en dooies te oordeel vir een van twee finale 

bestemmings, en sal regeer tot in ewigheid, toegerus met alle mag. In die 
Boeddhistiese oorlewering word geen aanspraak gemaak op ewige lewe 
en ewige heerskappy vir die Verligte nie. Hy sterf, op gewone fisiese vlak, 
sy tande stellig verinneweer as gevolg van klippies in die rys, en ondersteun, 
soos hy self sê, met verbande soos 'n vervalle ou wa. Op metafisies mistieke 
vlak gaan hy heen, disintegreer volkome - as begeertelose, vreeslose 
vervulling van die groot wet van alle dinge. Van ’n fisiese opstanding uit die 
dood is daar juis geen sprake nie. Juis sy volkome heengaan bevestig die 
kern van sy boodskap en die diepste waarheid van die werklikheid. Natuurlik 
het ook die Boeddhisme (net soos die Christendom) die kernleer omring 
met mitologiserende konstruksie, maar dit het nie die kern van die leer 
aangetas nie. Die dood word wel oorwin - deur die angs vir die dood te 
oorwin. Terloops: Die wyse waarop ’n religiestigter volgens die normatiewe 
Kanon sterf, sal ongetwyfeld 'n impak hê op die emosionele toon van ’n 
religie in latere eeue, maar dit word nie nou bespreek nie. 

. 'n Grootser manifestasie van liewende insig het die mensegeskiedenis nie 
opgelewer nie as die bejaarde man wat sy asem rustig uitblaas met die 
woorde ‘wesenlik vervallend is saamgestelde dinge [vaya-dhamma 
samkhara]. 'n Grootser manifestasie van liefde het die mensegeskiedenis 
nie opgelewer nie as die sterwende jong man aan die kruis, omring deur 
verraad, haat en vrees, uiteindelik vasgevang in 'n monument, 'n 
theologoumon-konstruk gebou met behulp van Griekse substansialistiese 
metafisiese denke. 

. Die argetipe van voortgaande lewe na dood en dood na lewe sou baie 
vroeg in die wordingsgeskiedenis van die mens, na aan die natuur lewend, 
ontstaan het. Na elke dag kom nag gevolg deur dag, gevolg deur nag, 
ensovoorts herhalend, somer word gevolg deur herfs en winter, gevolg 
deur lente en somer, gevolg deur herfs en winter, in 'n nimmereindigende 
siklus van voortgaande lewe. Na analogie daarvan, 'n menselewe ook. In 
Hindoeisme, Boeddhisme en Christendom het hierdie algemene mitiese 
archetipe in verskillende grade die vorm van onbetwisbare normatiewe 
mitologoumena aangeneem (vgl. hoofstuk I[7]): In Hindoeïsme, as 
reinkarnasie van dieselfde wese oor en oor; in Boeddhisme, as die 
herverskyning oor en oor van byna dieselfde mens, maar tog nie heeltemal 
nie; in Christendom, as ewige, nimmereindigende lewe na dood. Die 
Boeddhistiese en Christelike mitologoumena, kan ons besluit, het ’n 
vergelykbare, selfs ooreenstemmende, diepte psigologiese agtergrond. Dit 
het ontwikkel tot heelwat meer as blote vergelykings en verhale, tot 
grootskaalse normatiewe paradigmas. Tog is daar verskille. In die ortodokse 
(Theravada) Boeddhisme bly die mitologoumenon van hergeboorte as ’t 
ware 'n stutkonstruk, wat in die finale waarheid, naamlik doodloosheid, 
opgehef word. In die ortodokse hoofstroom Christendom het die fisiese 
opstanding van Jesus en die toekomstige fisiese opstanding van alle mense, 
selfs diegene wat honderde duisende jare gelede gesterf het en spoorloos 

in die natuurprosesse opgegaan het, grootliks normatief gebly. Daar was 
nie ’n vergelykbare relativering van die mite in die ontwikkelende basiese 
Nuwe-Testamentiese paradigma self ingebou nie. Die afwysing van die 
fisiese opstanding en ewige herlewing van almal op ’n sekere apokaliptiese 
dag geld in sekere kringe steeds as sensureerbaar ketters. 


. Die Boeddha het nog ’n verdere stap geneem, ’n sterker relativering, selfs 


uiteindelike ontkragting, van alle mitologie as sodanig. In die Potthapada 
Sutta (D 9.17) word van 'n werklik ver gevorderde monnik, tuis op die agste 
vlak van jhana-meditasie, gesê: 


“Wanneer hy op die piek van persepsie staan, kom dit by hom op: 
'Bewussynsbedrywigheid is vir my minderwaardig; opskorting van 
bewussynsbearywigheid is vir my beter... Ek sal nóg dink nóg denkbeelde 
konstrueer.” En hy dink en konstrueer nie meer denkbeelde nie. 


‘Dink’, ‘bewussynsbedrywigheid’, denkbeelde konstrueer’ sou die volgende 
insluit, suggereer ek: 'Mitologiseer' sowel as 'filosofeer' (bedoelend 
rasionele verklaring van alles), ‘dogmatiseer’ (die opmaak van denkskemas 
oor God of gode, voorgestel as onbetwyfelbaar), en 'mistifiseer' 
(denkinhoude slegs vir ingewydes beskore), al vier met hulle indrukwekkende 
dimensies, maar ook hulle moeilik vermybare psigologiese en sosiale 
assosiasies van dissiplinêre paradigmas, verpligting en sanksie. 

Wie rus in die agtste verdieping van bewussynsverfyning en kalmte is 
nou na-aan die Horison van absolute stil raak van alle bewussynsprosesse. 
Dit is die bekroning van meditasie, kan ook die bekroning van ’n eindige, 
verligte lewe wees. Sterwe word vir die verligte ’n ligervaring. 

Dieselfde hermeneutiese benadering kan, behoort, tendensioneel ten 
opsigte van die persoonen leer van Jesus gevolg te word. Sy vanselfsprekende 
en veronderstelde konteks was die algemene oud-Israelitiese opvatting van 
'n streng Jahwe, dit het hy aangepas in die vorm van ’n liefdevolle Vader, en 
die uiteindelike gerigtheid van sy lewe en leer is aan die kruis verwerklik met 
die finale prysgawe van sy gees in sy sterwensoomblik aan sy Vader. In 
hierdie vertolking word aangeneem dat die tendensionele gerigtheid van 
alle religie en mistiek op 'n uiteindelik leë gesigseinder sterker in die vroeë 
en later Boeddha-beweging was as in die vroeë en latere Jesus-beweging. 
Ek wil die Christendom in dieselfde rigting ekstrapoleer. Die naaste wat die 
Christendom daaraan gekom het, was by sekere mistici soos meester 
Eckhart (en hy is as ketter aangekla). So ver is in die Boeddhisme nooit 
gegaan nie, maar hierdie horison, die uiteinde van radikale mistiek, is die 
waarheid waarheen die Christendom ten beste verleng kan word. 


. Nóg die Boeddhistiese hergeboorte-aanname nóg die ortodokse Christelike 


opstandings- en onsterflikheidsgeloof werk heeltemal uit (wat laasgenoemde 
betref, blyk dit uit die moeite wat dit Dante in sy Purgatorio kos om die 
eeue lange skeiding en uiteindelike hereniging van siel en liggaam gelowig 
te verduidelik). In ons tyd, met die denkruimte wat evolusie skep en die 

aanname van Kosmos as een ontwikkelende geheel, word ’n ander 
moontlikheid denkbaar, wat nie slegs die verskyning en verdwyning van 
verligte mense meer verstaanbaar maak nie, maar ook die voorgeboortelike 
ontstaansproses oor lang tye en die geboorte en sterf en teruggaan van 
alle mense, soos alle ander wesens, in dieselfde groot proses. Die parinibbana 
van die Boeddha en die liefdevolle, versoenende dood van Jesus word dan 
vertolk as hulle karmies-werkende terugkeer in die groot kosmiese proses. 
Om die enkeling op te hef in die groter totaliteit op die rand van die groot 
donker lig en so, heel uiteindelik, in niet te laat deel, tot niet te laat gaan, is 
juis om die bestemming daarvan te eerbiedig. 

Op die veronderstelling van die moontlikhede en beperkthede van ons 
menslike visie, is 'n deur skoonheid omhulde, geur verspreidende Vol- 
Verligte mens die grootse - grootste - uitkoms, botsel aan die boom van 
die evoluerende kosmos aan ons bekend. Hierdie gedagte van die wesenlike 
deel wees van die mens in die ontwikkelende kosmos het belangrike 
implikasies vir ons ontvangs van die gedagte van hergeboorte. 'n Mens se 
lewe het karmiese implikasies in die breë sosiale en kosmiese sin. Jy keer 
terug in die kosmos met die materieel, vitale, emosionele en kognitiewe 
dimensies daarvan en jou nawerking het 'n uitwerking Cn ‘hergeboorte’) op 
wat na jou in die kosmiese geheel gebeur en uit die kosmiese skoot te 
voorskyn sal kom. 

. In die ortodokse Christendom oorwin die Verlosser die dood, staan daaruit 
op en leef en regeer tot in ewigheid, dit geld as die hoogste bewys van sy 
outentisiteit. En sy volgelinge het die versekering van hulle eie ewige 
voortbestaan. In die Boeddhisme is juis die finale, absolute heengaan van 
die Boeddha die hoogste bewys van sy outentisiteit. En sy verligte 
volgelinge kan, sal, dieselfde weg opgaan. Wat die gewone, nog onverligte 
volgelinge betref, word geleer dat hulle oor en oor in 'n proses van 
hergeboorte in 'n bestaansiklus van lyding voortmaal. Laasgenoemde 
denkbeeld sien ek egter as ’n voortlewende mitologiese konstruksie. Dit 
het 'n heilsfunksie ekwivalent aan die Rooms-Katolieke leer van die vagevuur 
(uitnemend uitgewerk in Dante se Purgatorio): lewe na lewe is 'n 
opklimmende suiweringsproses. Enige poging tot versoening van die twee 
leerkomplekse sal met hierdie verskille erns moet maak. 

. Die denkrigting van hierdie boek sluit aan by evolusionêre denke soos deur 
die wetenskap ontsluit. Dit wil ook die Boeddhistiese hergeboorte- 
paradigma sowel as die Christelike wederopstandings-paradigma daarby 
betrek. Wat die doodsvraag betref (vgl. Kruger 2018): 


1. Dood is naas geboorte die sekerste gegewe in die lewens van die 
weerlose wesens wat ons 'mense' noem, ja van alle lewende wesens. 
Meer dinge is inderdaad besig om heen te gaan. 'n Ou denkorde wat 
duisende jare geduur het, ook wat die dood betref, verkeer self in ’n 
stadige proses van disintegrasie. 'n Ou, grootse godsbeeld wat 

kulture gestempel het, is vir vele besig om langsaam heen te gaan, 
selfs die vraag - dié vraag - naamlik oor die oorsprong en einde van 
alle dinge (ook van godsdienste en duisendjarige ryke) is aan die sterf. 
Sterf wag ook op die huidige vertegnologiseerde, gekommersialiseerde 
globale kultuur, net soos dit die ou Egiptiese Ryk wat duisende jare 
geduur het, ingehaal het. En op die verwagtingshorison van die mens 
van vandag dreig totaalkatastrofes soos 'n komende ekologiese en 
nukleëre uitwissing. Inderdaad: verganklik, eindelik, sterflik, is alle 
dinge. 

Wat individuele sterf betref, is die huidige neiging in die rigting van 

'n ontwyking of ontkenning van die dood en van die vraag na die 
betekenis van die dood. Maar die heengaan van 'n naaste nooi ons, 
verplig ons, tot 'n verdieping in die geheimenisvolle doodsdimensie 
van alle dinge. Wie aandag gee, ontdek dat elke flitsende breukoomblik 
van lewe, van bestaan, dieper besien, tegelyk 'n moment van ontstaan 
en vergaan ineen is. Ontstaan en vergaan is 'n identiese tweeling, uit 
een ovum afkomstig. Wat sou die groter liggaam, die groter verband, 
daarvan kon wees? 
Ek vermoed dat elke ‘ek’ (elke klein, kortstondige, sterflike versameling 
elemente) uitdrukking, samevatting, van die totale kosmos is. Daaraan 
ontleen elke wese ’n relatiewe maar groot betekenis. In Kosmos ontdek 
'n mens in oomblikke van stilte, is daar 'n immer dieperwordende 
Geheim, nimmerbereikbare Gesigseinder Onpeilbaarheid, in 
godsdienste mitologiserend uitgedruk in begrippe soos ‘God’, ‘Vader’, 
'Moeder', ensovoorts. Maar die Geheim in Kosmos is nie 'n ander, aparte 
werklikheid nie, wel die absolute dieptedimensie van hierdie gewone 
werklikheid, kontinu met, en teenwoordig in elke druppel water, 
elke mens. Ek staan in verbystering voor die grootse, ontsagwekkende 
skoonheid van Kosmos, pyn en lyding en al, en voor die vredevolle 
Diepte wat ek deur die kosmos sien glim. 

Aarde is deel van die kosmiese liggaam, en ons is selletjies daarin. 
En in Kosmos is ontstaan-vergaan, geboorte-sterf, nie vreemde 
indringer of bedreiging nie, maar natuurlik, normaal, en is die nadood 
van elke sel, elke mens, hersirkulasie in die groter lewende geheel. 
Elke mens is 'n produk van die evoluerende mensheidsboom in die 
kosmiese woud waar elke blaar uitkom en val en ontbind en, mettertyd 
hoe ook al, herverwerk, weer herverskyn - immer deel van die kosmiese 
lewensproses. Heengaan as terugkeer, hersirkulasie as kompos in die 
groot evolusionêre proses is net so ontsagwekkend groots, aangrypend, 
as gebore word. 

Elke 'ek' het weens watter oorsake ook al en met watter swak- en 
sterk punte ook al as deel van hierdie blaar aan hierdie tak verskyn, 
met soveel moontlikhede, oorgeërfde werklikhede, voortslepende 
gevolge. Die faktore in die proses van hersirkulasie is te kompleks om 

in besonderhede te identifiseer of in simplistiese formules vas te vang. 
Maar weet: Daar was 'n lang tyd véér en daar sal ’n lang tyd wees na 
hierdie kortstondige 'ek' - 'ek' wat was, is en deel sal bly van die 
kosmiese woud, van materie-lewe-emosie-wete, self verskynend en 
verdwynend. 

Ten diepste wil, moet, kan elke ‘ek’, mens, jou eie unieke komplekse 
samestelling en situasie, met aanleidende oorsake buite jou beheer en 
jou eie aandeel, so ver moontlik verstaan, verantwoordelikheid daarvoor 
aanvaar, jou voorneem om sover moontlik beter deel van beter blaar, 
van skoner woud te wees. 

In die laaste instansie, durf ons dink, is daar die totale verdwyn op 
die laaste stil gesigseinder waaruit alles verskyn. Mense is almal in hulle 
diepste wese op soek na daardie uitsig. Heengaan van self en ander 
Kan meer wees as 'n situasie van wanhoop, vrees en vernietiging. Op 
die diepste vlak van menswees hunker ons almal, vermoed ek, na 
opgaan in, tuiskoms in die groot geheel, terugkeer na die bron van alle 
dinge. 

Dus, wat kan ek verwag as ek sterf, wat moet ek vrees, waarop mag ek 
hoop? 

Een model, met variasies, sê 'n mens bestaan uit twee dele: 
onsterflike siel en sterflike liggaam. Na die dood vergaan die lyf maar 
dit sal eendag weer lewendig gemaak word en, siel en lyf herenig, sal 
'n mens ná 'n finale oordeel ewig voortleef in ewige pyn of geluk, straf 
of heil. Dalk word die siel in die tussentoestand ook nog in 'n vaevuur 
gelouter. 

'n Ander model, ook met variasies, sê 'n mens word na jou dood 
weer gebore, oor en oor en oor in 'n nimmereindigende proses van 
selfherskepping ten goede of ten kwade, afhangende van hoe goed of 
boos jy lewe. 

Ek vermoed egter 'n naderende tyd waarin ‘ek’ sal ‘gewees het’, sal 
'. Hierdie kortstondige klein konstellasie sal binnekort volledig 


t 


was. 
terugkeer tot ’n staat waarin dit in elk geval nou deel, naamlik materie: 
grond en klip, vuur en lig, lug en wind, see en reën. Tot /ewe: plant en 
insek, wurm en vis, voël en dier. Tot /iefde: die kosmiese saamwees van 
alle dinge. Tot wete: bo alles uitstygende insig. Al vier saam uitkringend 
tot die wonder van bestaan, getermineerd hangend in ewige ruimte. 

Op een vlak sal ‘ek’ gou vergeet word. Maar een druppel en die 
groot Stille Oseaan, een breukdeel van 'n sekonde en 'n miljoen jaar, 
een atoom en die heelal veronderstel mekaar, impliseer mekaar, is één. 
Ek en Al is een. Die enkeling word daar vir die ganse kosmos durende 
getermineerde 'ewigheid' behou, 'onthou'. En by 'n tans kortstondig 
lewende enkeling, sel van die geheel van materiële, voelende, willende, 
wetende Kosmos oor alle tyd, kan flitse uit die lang, kosmiese verlede 
opkom, ‘onthou’ word. 

Die enkeling bly ook ‘voortbestaan’ in die sin van ’n nawerking nalatend 
in die groot kosmiese geheel, en keer terug in die kosmiese siklus, en 
speel ’n rol in die hersirkulerende geheel. En die groot geheel is self op 
weg van begin na voleinding. Die grootste geeste, die dinkverligtes 
anderkant waan, die emosioneel en moreel gelouterdes anderkant 
begeerte en haat, die egogeblustes, die groeipunte van die mensheid, 
weet dit en gaan stil, gelukkig heen. 


N VIII. Kosmosbegin en -einde 
VII.I.1. Meerdere beginne en eindes 


Vroeë Theravada was sentraal eksistensieel georiënteerd en het vergeleke 
met sommige ander religieuse stelsels nie klem op kosmologiese 
spekulasies, miskien gepaardgaande met apokaliptiek en waarskynlik sterk 
mitologies, geplaas nie. In die eerste sutta van die Digha Nikaya (D 1: 
Brahmajala Sutta), wat die kenteoretiese toon van die ganse dhamma onthul, 
word twee-en-sestig tipes foutiewe, soekulatiewe denkwyses van die hand 
gewys. Sonder om in besonderhede in te gaan, sluit sulke denkers in: 
Ewigheidsdenkers wat op valse gronde beweer dat die kosmos ewig is; half 
ewigheiddenkers; agnostici; en diegene wat beweer dat die kosmos toevallig 
tot stand gekom het. Dit beteken nie dat die Boeddha self volslae skeptikus 
of agnostikus of ontwyker was of dit aangemoedig het nie, maar wel dat sy 
primêre gerigtheid heilspsigologies was, en alle periferiese intellektuele 
spekulasie, dogmatiese fiksasie en empiriese induktiewe denke, in laaste 
instansie gesetel in begeerte en verknogtheid (albei op hulle beurt in die 
verabsolutering van die slim, nuuskierige, ‘self’ gevange), oorskry. Die sutta 
kondig programmaties aan dat die Boeddha 'n hoër vlak van heilsrelevante 
wete as bogenoemdes bereik en geleer het. So verstaan, kan ons met 
veiligheid aanneem dat in die mate dat makrotemporele en kosmologiese 
voorstellings in Theravada voorkom, dit siklies denkend die klassieke 
paradigma van ontstaan en vergaan en herontstaan (primêr met betrekking 
tot menslike hergeboorte toegepas) sal volg. 


Soos bo gelees (hoofstuk VI [Cakkavatti-Sihanêda Sutta, D 261) het die 
Boeddha van die huidige epog voorspel dat sy leer in 'n verre toekoms na sy 
heengaan sal verdwyn, maar dan sal herverskyn in die leer van die volgende 
Boeddha, Metteyya. Hier vind die klassieke sikliese paradigma 'n toepassing 
op die terrein van menslike geskiedenis. Dit is nie dieselfde persoon wat sal 
herverskyn nie, maar dieselfde funksie wat sal herhaal. Telkens weer 'n nuwe 
Boeddha in 'n tyd van geestelike en morele nood, wel dieselfde 
waarheidsboodskap verkondigend in 'n situasie wat as 't ware tydloos 
universeel, deur alle siklusse heen, dieselfde bly, onder die hiel van hebsug, 
haat en onkunde. 

Wat kosmologie betref, swyg die apokaliptiese verhaal van die sewe sonne 
(kyk hoofstuk VI [A 7.66]: Sattasdriya sutta) oor die moontlike oorbegin van 
die kosmos, maar die Boeddhistiese siklusdenke sou dit nie uitsluit nie. 
Inteendeel. Dieselfde karma-energie deurvloei en rig immers alles, menslike 
lewe en alles wat daarbuite is. Ons vind bevestiging daarvan in die Aggafiha 
sutta [agga: ‘eerste’, ‘begin’, oorsprong; dus ‘Sutta oor oorspronge’ D 271. 
Die sutta handel op die voorgrond oor die stryd tussen die kastes in die 
destydse rassistiese samelewing en die moeilike posisie van die sangha in 
daardie sosiale situasie. Sydelings en meer op die agtergrond verwys dit ook 
mities na 'n sikliese proses van kosmiese inkrimping en, lank daarna, 'n nuwe 
uitdying van die kosmos. Nie te vergeet nie, in die verhaal word die mitiese 
gegewe ingevleg dat sekere goddelike wesens deur die hele proses van 
verval en hervat ekstaties gelukkig in 'n hemelse geweste (die Abhassara- 
domein) bly voortbestaan. Dan vervolg die Boeddha met 'n kosmogoniese 
mite oor die heroorsprong van die wêreld en van lewe, na ’n baie lang tyd 
ontwikkelend uit ’n oermoeras in absolute donkerte gehul, waaruit mense 
mettertyd te voorskyn gekom het, aanvanklik gelukkig en ‘demokraties’ 
(som ek anakronisties en tendensioneel op), maar ook nie misties verlig nie, 
en mettertyd dus tog weer kondisionalisties vervallend in 'n erge morele en 
sosiale staat van agteruitgang. Terloops, en met verwysing na die 
mitologoumenon 'maagdelike geboorte' in byvoorbeeld die Christendom en 
in die algemeen wyd verspreid: voor die proses van verval was alle mense 
volgens die Aggañña sutta-mite sonder seksuele verkeer gebore. Uiteindelik 
verskyn huisverlatende, heilbrengende askete in die vervallende wêreld (die 
begin dus van ’n pionierende, heilvoorlewende sangha). Sonder om die 
mitologiese gehalte van die sutta te ontken kan ’n mate van aansluiting by 
die model van ’n sikliese kosmiese proses (kyk [3] hiernaas) vermeld word 
(vol. Sugunasiri 2013). 


Interessant in hierdie verband is die latere Vajrayana [esoteriese tantra] wat 
in volgende eeue sou ontwikkel en veral in Tibetaanse Boeddhisme gevestig 
sou raak. Daarin speel die begrip Kalacakra [‘tydswiel’, ‘tydsiklus’] 'n groot rol. 
Dit sluit kosmologiese opvattinge in. Kalacakra-denke is in Vajrayana-denke 
op die Boeddha self teruggevoer. Die historisiteit van so 'n verband hoef nie 
nou besleg te word nie, maar inhoudelik is 'n onderliggende aansluiting 
duidelik. 


VII.1.2. Nuwe hemel en nuwe aarde 


Die rol van eskatologie en apokaliptiek (aasgenoemde gaan spesifiek oor die 
tot niet gaan van die wêreld) in die vroeë weergawes van die boodskap van 
Jesus blyk kompleks en omstrede te wees. Volgens Van Aarde (val. 2020a, 
bl. 168-190, 311 ev; 2020b, bl. 118 ev, 139 ev. 159 ev, 187 ev) kan die verba 
ipsissima van die historiese Jesus nie gerekonstrueer word nie, maar het hy 

waarskynlik nie onheilvoorspellend apokalipties-mities op verset teen sy 
persoon en leer gereageer nie. Sulke taal het opgekom in kringe van bedreigde 
volgelinge. Die eerste volgelingskap was egter nie homogeen nie. Die eerste 
laag van die Evangelie van Thomas byvoorbeeld het Jesus en sy boodskap as 
wysheidsleer aangebied, sonder apokaliptiese inkleding, maar volgens die 
sinoptiese Evangelies en Openbaring sit God op die hemelse troon met 
Christus aan sy regterhand tot met sy wederkoms en die algemene opstanding 
uit die dood en die finale oordeel. 


Dit is nie onmoontlik nie dat die vroeë Christelike apokaliptiek, met die 
vooruitsig van 'n nuwe skepping, tydgenootlike Stoisynse opvattinge oor ’n 
eindigende en opnuut beginnende Kosmos weerspieël, en dat albei 
stelle denke manifestasies is van die archetipe van herhalende afwisselende 
natuurprosesse. Laasgenoemde klem was in die Christelike geloofsvisie 
geherinterpreteer in terme van die Israelitiese boodskap van 'n eenmalige 
skepping, en was dus nie meer 'n periodiese herhaling nie (Van Aarde 
2020b, bl. 118 ev). Die dogmaties mees gevestigde opvatting in die 
ontwikkelende tradisie, naamlik absolute beginskepping uit ‘niks’ [creatio 
ex nihilo] is nie die enigste en noodwendig beste vertolking van die Ou 
Testamentiese skeppingsboodskap nie. 'n Kontinuiteitsmodel, skepping as 
die nuutordening van voorafgaande chaos, is nie uitgeslote nie, maar dit 
Sou die implikasie kon inhou dat ook die komende paradys, in die Nuwe 
Testament geleer, nie ewig sal wees nie. Die historiese Christendom het nie 
tot een finale slotsom geraak nie. 


VILL3. Raakpunte, ooreenkomste, verskille 


a. 'n Moontlike raakpunt maar ook met wesenlike verskille van die 
Boeddhistiese en Stoisynse kosmologieë verdien aandag. In die klassieke 
Stoisynse model eindig die wêreld periodiek in 'n alles vernietigende 
uitbranding [ekpyrosis], wat gevolg word deur 'n herstel [palingenesis], 
eindeloos herhalend, met elke volgende wêreld identies aan die vorige. 
Deur die rede regeer en dus die beste, moet dit telkens dieselfde Kosmos 
wees. 'n Verskil is dat (minstens Theravada) Boeddhisme nie van Kosmos 
as geheel 'n besondere meditasie- of denktema gemaak het nie. Dit was 
meer psigologie as kosmologie, en het ook nie soos die Stoisisme na ’n 
panteistiese denkrigting geneig nie. Die verskyning en verdwyning van alle 
dinge as veranderlike, ontstanend verganende anicca-verskynsels open 
egter 'n perspektief (analoog aan menslike gebore word en sterf en 
hergebore word) op 'n sikliese proses van kosmiese ontstaan en vergaan 
en herontstaan, einde en begin oor en oor, van die werklikheidsgeheel. Wat 
die dogmaties ortodokse Christendom en die voorafgaande leer van Jesus 
betref, sou so 'n verlengende vertolking geen steun in die normatiewe 
Nuwe Testament tekste vind nie. 

b. Die Boeddhistiese siening vertoon ook ooreenkomste met die model 
voorgestel deur die teoretiese fisici Paul Steinhardt en Neil Turok ([2007] 
2008), wat die tans dominante oerknal (‘Big Bang’-)teorie wil vervang. 
Die skrywers verwys wel kortliks na antieke voorlopers van hulle model in 
die persone en skole van vroeë Hindoeisme, Herakleitos en Stoisisme 
(Steinhardt & Turok 2008 [2007], bl. 169 ev), maar neem nie kennis van 
die Boeddhisme nie. Ons stel hier juis daarin besonder belang. Die beste 
verhouding tussen religie (met mistiek as spits) en wetenskap sou ’n 
konstruktief kritiese werksverhouding wees, elk met 'n eie taak en 
kennisweg: Eersgenoemde met intern gerigte meditasie as vertrekpunt, 
laasgenoemde feitgebaseerde waarneming en verklaring as vertrekpunt. 
Wat uitkoms betref, sou die ideaal stellig harmoniese konvergensie van 
resultate wees, maar nie teen elke prys nie. 


Steinhardt en Turrok ([2007] 2008, bl. 168 ev.) onderskei drie grondmodelle, 
waarin ongeveer alle kosmologiese modelle in die loop van die geskiedenis 
geval het, naamlik (i) die aanname van een enkele, absolute de novo ontstaan 
op 'n Spesifieke tyd in die verlede en ontwikkeling daarna (die 
‘skeppingsmodel’); (ii) die aanname van 'n ewig bestaande, onveranderlike 
heelal; en (ii) die aanname van 'n 'episodiese heelal’, met herhaalde epogge 
van ontstaan, evolusie en vergaan. 


Volgens die 'Big Bang'-siening, op die oomblik steeds die mees dominante 
wetenskaplike model, het die kosmos kort duskant veertien miljoen jaar 
gelede eenmalig en verklaringloos begin as ’n klein singulariteit en sindsdien 
uitgebrei tot die huidige grootte daarvan. Steinhardt en Turok daarenteen 
redeneer dat een oorspronklike oerknal en een finale in- of ontplof nie die 
antwoord op die vraag na die aard en geskiedenis van die heelal is nie, en 
dat dit beter verklaar kan word as opgeneem in 'n sikliese proses van oneindig 
herhaalde oorspronge en eindes, ongeveer elke triljoen jaar, elk met nuwe 
konstellasies van sterrestelsels en planete, elk beginnend met 'n knal en 
eindigend met 'n verkrummeling, totaal en uitsluitlik onder die beheer van 
die ‘wette van die fisika' [laws of physics] (Steinhardt & Turok 2008 [2007], 
bl. 222). Dus: Soortgelyke herhaling maar nie identiteit nie, maar tog, soos 
die titel van hulle boek aandui [‘end/ess universe’] suggestief van een 
oorkoepelende bestel. 


In die ontwikkeling van die argument in hierdie boek oor Boeddhisme was 
die aanname dat die kronologiese volgorde van ontwikkelende menslike 
denkontwikkeling waarskynlik die volgende was: Sensasies van sikliese 
natuurverskynsels waaraan homo sapiens net soos verkleurmannetjies en 
alle ander wesens van die begin af blootgestel was; gevolg deur die evolusionêre 
totstandkoming in die ontwikkelende menslike gees van argetipiese simbole; 
gevolg deur die meer abstrakte mitologiese aanvaarding van (onder andere) 
algemeen menslike her- en hergeboorte (vervolgens in die Boeddhisme ook 

toegepas op die koms van Boeddhas); en uiteindelik die artikulering van 
grootskaalse kosmiese implikasies, kulminerend in moderne wetenskaplike 
navorsing en teoretisering. 


In ’n metafisies mistieke ontwerp wat by die Boeddhisme aansluit, kan die 
uitgangspunt van sikliese kosmiese verskynings en verdwynings as manifestasie 
van 'n meer fundamentele grondwet van dinge gepostuleer word, naamlik 
veranderlikheid en kondisionalisme, verylend in leegte. Dus veelheid, maar as 
uitdrukkings van ’n dieper ‘eenheid’. Die sikliese kosmosse is steeds manifestasies 
van 'n fundamenteler, omvattender wetmatigheid van anicca, anatta, paccayata 
(dit het so ongeveer dieselfde funksie as Steinhardt en Turok se ‘laws of 
physics’). Dit is dus nie die geval dat elke kosmos 'n absolute novum is nie. Daar 
is 'n oorkoepelende, inisiërende, beëindigende orde. Fenomene soos menslike 
hergeboorte en die periodieke verskyning en verdwyning van verligte mense is 
dan verdere konkretiserings van hierdie werking van dinge. Die laaste ‘leegte’, 
epistemologiese en kosmologiese horison, is nie slegs 'n veraf grens, 
randverskynsel, fisiese ruimte buite-om die kosmos nie, maar 'n wetmatig 
natuurregtelike diepte altyd oral in die skynbaar digste konkrete midde van 
elke ding. Die horison waarop alle dinge gedurig verskyn en verdwyn, is oral, 
in mediis rebus. In die vertolking en aanpassing van die klassieke Boeddhistiese 
skema wat hierdie boek onderlê: Lewe en emosie en denkende wete is nie 
fratse nie, maar in en met materie geimpliserde gegewe, wagtend op gunstige 
omstandighede vir hulle evolusionêre ontvouing. 'n Kosmologiese trialoog 
tussen Christelike teologie, Boeddhisme en natuurwetenskap is 'n uiters 
belowende projek. Vergelyk byvoorbeeld die belangrike benaderings van 
Buitendag (o.a. 2008), Van Huyssteen (o.a. 1998a) en Veldsman (o.a. 2013) wat 
betref ’n konvergensie van evolusie en Christelike teologie. 


E VII.J. Etiek 
VII.J.1. Metta 


Om ’n aanknopingspunt by die Christendom te vind, sou die woord mettā 
[‘wel-wil’, ‘welwillendheid’] en wat daarmee saamhang, as opskrif van hierdie 
afdeling gekies, besonder geskik wees. Om die strekking en inhoud daarvan 
egter te verstaan, moet dit in konteks geplaas word. 


Die bron waaruit die liefdevolle lewenswyse wat deur die Boeddha 
voorgeskryf en voorgeleef is opwel - so leer Theravada - is diep ervarende, 
ware insig [samma ditth/] in die verganklikheid [anicca], niesubstansialiteit 
[anatta] en kondisionaliteit [0accayatā] van alle dinge. Dit was ’n unieke 
oorspronklike metafisiese bydrae van die Boeddha self. Om die leegheid van 
dinge nie te besef nie (het hy geleer), is afkomstig uit en lei tot die drie wortels 
[mdla, hetu] van ’n lydingsvolle menslike eksistensie [lyding: dukkha], 
manifesterend in: begeerte [/obha, tanha, raga] na, haat [dosa] jeens en 

domheid [moha, avijja] betreffende skynbaar vaste entiteite, maar wesenlik 
flitsende skimme. 


Soos ons in die uittreksels gelees het, is gode deel van dieselfde toneel, en 
hetsy in meervoud (politeisme) of enkelvoud (monoteisme: slegs één 
bonatuurlike, persoonsanaloë God) nie die bron van sedelikheid nie. 


Sedelikheid[sila](a)iseen van die drie hoofkomponente van die Agtvoudige 
Pad [atfhangika-magga], basis vir en uitloper van die ander twee, naamlik (b) 
meditasie (self bestaande uit die drietal regte inspanning [vayama], regte 
aandag [sati] en regte konsentrasie [samadhi]) en (c) intuitiewe, mistieke, 
ervaringsinsig [d/tthi, vipassana]. Laasgenoemde (en nie bv. openbaring nie) is 
die beslissende bevrydende faktor in Boeddhisme, die verligting (helderheid, 
ook, kan ons bydink, gewigloosheid) van 'n verligte mens, waarna die titel van 
hierdie boek verwys. 


Die brug tussen ware insig en waaragtige sedelikheid in die harde lewe 
daarbuite is ‘ware denke’ [samma-sankappa]. Die mediterende dieptedenker, 
verstaner van leegheid, se gedagtes word nou vry van alle begeerte, haat en 
wreedheid (dit manifesteer as ‘wreedloosheid’, ‘geweldloosheid’: ahimsa, 
avihimsê). Die rede en motivering daarvoor is nie 'n gebod of stel gebooie nie, 
maar insig in die ware aard van die werklikheid. 


Uit ‘ware’, ‘waaragtige denke’ volg dan die drietal: 


a. regte spreke, manifesterend in die aflê van leuentaal, kwaadpraat, rupraat 
en ligsinnige geklets 

b. regte handeling, manifesterend in die aflê van doodmaak, diefstal en 
verkeerde seksuele omgang 

c. regte lewensonderhoud, manifesterend in die aflê van skade aan ander op 
watter wyse ook al. 


Dus: Gedagte word woord, word handeling, word lewensonderhoud, word 
lewenswyse en instituut. 


Die rondte van agt begin weer van voor af met regte inspanning [vayama]: 
Die wil en voorneme om alles wat verkeerd is, af te lê, en alles wat reg en goed 
is, te doen en bevorder, langs die stappe van die beoefening van meditasie en 
die verwerwing van insig. 


Die Tevijja Sutta (D 13. 76-79) (kyk ook by hoofstuk VII [G] [3]) sluit die 
ervaringsproses op weg na verligting wat ook hierbo skematies opgesom is, 
af met die vasstelling dat 'n gevorderde Arahant: 

“een kwart van die aarde, dan 'n tweede, dan 'n derde, dan 'n vierde deurdring 

met 'n gees gevul met welwillendheid [metta] ... medelye [karuna] ... medevreugde 

[mudita] ... gelykmatigheid [upekkha], bo, benede, rondom, in alle rigtings, oral, die 

ganse heelal.” 

Die Boeddhistiese begrip ‘liefde’ omvat al vier as samehangende momente. 


Die Boeddha het ’n solitér solidére etiek van een-saam-heid, alleen-saam- 
heid, voorgeleef en voorgehou: ’n Lewenstyl van afsondering van die 
mensemassa deur begeerte en haat gedrewe. Dit was ’n lewe van 
volkome vryheid, gesentreer in liefde, relevant, uitdagend en tog haalbaar vir 
gewone leke sowel as spesialiserende toegewydes, voorgehou en voorgeleef, 
op ’n middeweg tussen ekstreme asketisme en libertinisme. ’n Sekere reserwe 
ten opsigte van die gewone samelewing, die ‘dorpslewe’, kan as oorheersende 
teneur in die Pali-geskrifte waargeneem word. 


Die rigting wat die vertolking van die Boeddha-boodskap in hierdie boek 
betref, moedig universele, spontane, ongekwalifiseerde, hartlike liefde aan - 
jeens die natuur in al haar verskyningsvorme van dag en nag, warm en koud; 
alles wat lewe in water, lug of veld; kinders en ou mense, jou eie en almal; 
lewensmaats en vriende en onbekendes gewoon omdat hulle is; die mensdom 
as geheel met al die eerlike, feilbare voortbrengsels daarvan in kuns, wetenskap 
en religie, werk en spel in die gewone dorpslewe. Vandag moet dit ongetwyfeld 
gepaard gaan met distansiëring van die begeerte- en haatgedrewe globale 
Kultuur, teen wil en dank by die verbruikers daarvan ingeprent en ingedreun. 


Opvallend en sy tyd ver vooruit, was die wyse waarop die Boeddha die strak 
hiërargie van sy sosiale omgewing deurbreek het (vol. Clasquin 1992), met 
insluiting van hoe hy deurgaans vroue, tot watter sosiale nis ook al behorend, 
behandel het. Doodmaak van en geweld teen diere in enige vorm, sekulêr sowel 
as ritueel, het hy van die hand gewys. Dit sluit ’n offerkultus met insluiting van 
diereofferandes in. 


Om verlig te wees, is die uitkoms van ’n ontwikkelingsgang, vir weiniges 
beskore, en tog die wesenlikste bestemming van elke mens. 'n Boeddhisties 
geinspireerde morele perspektief kan in die volgende eensinlewenskode 
saamgevat word: 


'n Verligte mens 
sal deurlopend onder alle omstandighede, 

(1) 

gerig op die sentrale saak 

waarom dit ten diepste gaan 
in sy, haar eie lewe en in die werklikheid as geheel, naamlik: 
(a) die verganklikheid, 
(b) niesubstansialiteit en 
(c) multikondisionele vervlegting van alle dinge, 
(2) 
in lewensbeskouing 
(a) noulettend aandag gee aan al die flitse van ervaring in lyf en gees, 
(b) konsentrerend deurdring tot stil oneindigheid, gesigseinde en 
absoluutheid, 
(c) verstanend diepteinsig bereik, 

(3) 
in lewenshouding 
(a) rustig kalm, 
(b) sterk energiek, 
(c) vreugde stralend en 
(d) onversteurbaar gelykmatig, en 
(4) 
in praktiese lewensontvouing 
in elke situasie klein en groot, eenvoudig en kompleks, 
liefdevol, ver-antwoord-elik, gepas, skeppend, heilsaam 
dink, voel, wil, praat en handel. 


VII.J.2. Agape 


So weinig as ’n sistematiese teologie het Jesus ’n filosofiese of teologiese 
etiek ontwikkel, maar sy fundamentele kritiek het sosiale onreg wat in die 
konteks van Romeins-imperiale en Joods-godsdienstige magsuitoefening aan 
die orde van die dag was, aan die kaak gestel in die bane van Israelitiese 
profetiese kritiek van ’n Jesaja en ’n Hosea. Hy was nie ’n abstrak denkende, 
sistematiese etikus nie, maar ’n sosiale profeet. Tog moet die waarskynlikheid 
van 'n grootskaalse invloed van die Stoisisme as samehangende morele 
denkmodel op die drie sinoptiese weergawes van Jesus as morele denker 
erken word (Thorsteinsson 2018, passim). In Jesus se etiese beklemtoning 
(Van Eck 2016, bl. 27 ev, 312 ev) was die koninkryk van God nie ’n futuristies 
apokaliptiese verwagting nie, maar 'n eksistensieel- en sosiaal eskatologiese 
kritiek en sedelike opdrag, hier en nou. 


In die samevatting van die wet, soos aan Jesus toegeskryf (Matt. 22:34- 
40), is die bron van 'n goeie tussenmenslike lewe, liefde vir God met ’n mens 
se hele hart [kardia] en hele siel [osyche] en hele verstand [dianoia]. Dit is die 
eerste en groot gebod. Die uniekheid van die Christelike liefdesgebod was vir 
sy volgelinge die begronding daarvan in die liefde vir God as geloofsreaksie 
op die liefde van God, soos geopenbaar in die dood en opstanding van Jesus. 


Die tweede en tog gelykstaande gebod is om jou naaste [p/esion] lief te hê 
SOOS jouself. Laasgenoemde morele imperatief was nie 'n volkome nuwe 
gedagte nie, en was in die sosiale konteks van die vroeë Jesusbeweging uit 
die Stoisisme bekend. In aansluiting by die Stoisisme is die nuwe moraal, aan 
Jesus toegeskryf (Van Aarde o.a. 2020a, bl. 14 e.v., 363 ev; 2020b, bl. 112 ev, 
127 ev), deur sy volgelinge voorgestel as 'n koninkryk waar God regeer. Hierdie 
sentrale kategorie in sy gedagtes en optredes (Van Eck 2016, bl. 30 ev.) het in 
die vroeë Jesus-beweging niediskriminerende liefde en versorging van almal 
in nood en alle verontregtes soos vroue, armes, slawe, vader- en familieloses, 
huisloses, sosiaal gedissosieerdes met psigosomatiese manifestasies, 
verdwaaldes en verworpenes, en polities en godsdienstig randstandige 


283 


Voorlopig-afsluitende oorwegings 


vervreemdes en benadeeldes behels. Soos byvoorbeeld in die Bergrede van 
Matteus (Matt. 5-7) verwoord, het die koninkryk neergekom op niks minder 
nie as die loodsing van ’n niegewelddadige alternatiewe gemeenskap, 
beginnende in 'n diep innerlike gesindheid van radikale liefde met ingrypende 
praktiese implikasies as bewysende vrugte. 


Jesus was ook geen samelewingverlatende askeet nie, maar het krities 
nonkonformisties teenoor die rigiede wettisisme van die Joodse etnies 
godsdienstige instellings met tollenaars en sondaars omgegaan, sy voete 
deur 'n sondares laat soen en salf (Luk. 7:36-50), medelydend siekes van 
liggaam en siel genees en medevierend op 'n bruilof ses groot kanne water 
wonderwerkend in goeie wyn verander, en so ‘sy heerlikheid geopenbaar’ 
(Joh. 2:2012). 


VlILJ.3. Raakpunte, ooreenkomste, verskille 


a. Die onmiskenbare en opvallende ooreenkomste tussen die sedelike 
voorskrifte van Siddhattha Gotama en Jesus wat betref die afwysing van 
doodslag, diefstal, seksuele onsedelikheid, valslik praat en sosiale 
diskriminasie, en aan die ander kant die aanprysing van vrede, die reaksie 
sonder woede of wraak op mishandeling van mensself en die afstand doen 
van rykdom, is besonder duidelik (vgl. Hanson 2005). 

By geleentheid het die Deurlugtige sy monnike onderrig oor die beheer 
van emosies en gedrag in selfs die mees ondraaglike situasies van haat en 
wreedheid teenoor hulle (M 21): 

Kakaciipama Sutta: ‘Sutta oor die gelykenis van die saag’ (red. Trenckner 
1979, bl. 1291): 


“Monnike, selfs as rowers julle ledemaat vir ledemaat met 'n treksaag sou opsaag 
en een onder julle sy hart met haat sou vul, sou hy my leer nie leef nie. Selfs dan 
moet julle oefen: Ons gees sal nie verander nie en ons sal geen kwaadwillige 
woord uiter nie, maar ons sal vriendelik en medelydend bly met 'n liefdevolle 
gees sonder haat. Ons sal daardie mense bly vul met 'n liefdevolle gemoed. 
Met hulle as begin, sal ons die ganse heelal bly vul met 'n liefdevolle gemoed, 
oorvloedig, uitbreidend, onmeetlik vry van haat, vry van wraak. So moet julle 
oefen. Monnike, as julle dikwels aandag gee aan die aanmoediging van die 
gelykenis van die saag, is daar dan enige manier van praat, subtiel of grof. wat 
julle nie sal kan verduur nie?” 


“Nee, heer.” 


Die ooreenkoms met Jesus wat gesterf het met 'n verskoning soekende 
gebed tot sy Vader om vergifnis vir sy kruisenaars (“Vader, vergeef hulle, 
want hulle weet nie wat hulle doen nie”, Luk. 23:34) kan nie ontken word 
nie, en moet hoog waardeer word. 

Alhoewel Cn) persoonlike besoek(e) van Jesus aan Indië histories 
twyfelagtig is, hoef dit nie oordrewe apodikties van die tafel gevee te word 
nie. Dit hoef egter ook nie as bewese of wesenlik belangrik geag te word 

op grond van soms woordelikse ooreenstemmende uitsprake nie. Die 
Mediterreense gebied, met insluiting van Egipte, was in die vyf of ses 
eeue weerskante van die begin van die Algemene Jaartelling in ’n 
sinkretistiese kulturele en religieuse gistingsproses betrokke waarin 
Romeinse keiserkultus, Griekse filosofie, Joodse monoteisme en Indiese 
denke, miskien selfs 'n mate van Boeddhistiese geinstitusionaliseerdheid 
na die missionêre bedrywigheid van keiser Asoka rolle gespeel het. Jesus 
kon inderdaad, hetsy direk en primêr of indirek en sekondêr en miskien via 
tussenskakels, blootgestel gewees het aan en beinvloeding deur elemente 
van Boeddhistiese denke. 

So 'n lewensuitkyk en lewenswyse van ongekwalifiseerde liefde hoef 
egter nie op ontlening en gelyksoortige sosiale en kulturele beinvloeding 
teruggevoer te word nie. Dit is 'n gegewe by alle mense van 'n sekere vlak 
van geestelike ontwikkeling, veral by pioniers van die gees op weg na ’n 
einder waar alle selfsugtige begeerte en haat in uiteindelike wete verdwyn. 
. Net sê onmiskenbaar is sekere verskille wat betref die uiteindelike 
verankering vansedelikheid.Indiegevalvan Jesus isdie onkompromiteerbare 
anker van liefde jeens die medemens die vaste geloof in, en hart-siel- 
verstand opeisende liefde jeens, 'n persoonlike Here God [kyrion ton theon], 
wat hy ook as liefdevolle hemelse Vader leer ken en liefgehad en gedien en 
verteenwoordig het. In die geval van Siddhattha is dit juis die metateistiese 
transendering in die rigting van niesubstansialistiese leegheid wat die 
fontein van ware deug is. Indien Jesus Boeddhistiese beinvloeding 
ondergaan het, sou juis hierdie fundamentele verskil verbasingwekkend 
wees en verklaring nodig hê. Historiese spekulasie bring ons nie ver nie. 

. Hoe kan die verbasende ooreenkomste verklaar word? Afgesien van die 
historiese verklaringsroete (beinvloeding, ontlening) sou, soos gesê, die 
homoverseel gemeenskaplike, evolusionêr ontwikkelde humus van 
argetipiese voel en dink as verklaringsbeginsel ondersoek kon word, 
byvoorbeeld langs die roete van Jung en ander (kyk hoofstuk I[7]). Dit is 'n 
belowende vertolkingsweg, met die voorbehoud dat dit nie slegs na agter 
(die verlede) deurgetrek word nie, maar ook na vore as ‘toe-koms’ gerig: 
nie bloot temporeel voor nie, maar bestemmingsgerig. Die voleinding van 
menslike geestelike groei, van alle gevorderde metafisika, teologie, mistiek 
is, vermoed ek, swye van praat en dink, stilword van emosie, voor 
Gesigseinder. Daarna hervat diep en suiwer dink, voel, doen. Gesigseinder 
is nie 'n naam of 'n naamwoord verwysend na 'n entiteit nie, en ek laat 
spesifiserende ‘die’ en ‘’n’ ook opsetlik hier weg: ‘Dit’ ‘is’ [venia verbis, ‘dit’ 
en ‘is’ is hier onvermydelik] nie ’n spesifieke of ’n generiese entiteit nie, 
nie ’n groot en magtige Persoon nie, maar absolute verdwyning, waarop al 
die dinge ook verskyn. Op weg daarheen is daar minder ver, ver, verder, 
verste. Ek lees die evangelie van Jesus soos in die vroeë Christelike 
dokumente geformuleer, mettertyd in dogmas gesistematiseer en deur 
mistieke navolgers in Christelike institute voorgeleef, as ver op dieselfde 

weg vorderend as die nog verder, verste, in die stilte in bewegende vroeé 
Boeddhistiese normatiewe tekste, gesistematiseerde doktrines en mistieke 
lewens in - en buite - Boeddhistiese institute. 

Die vraag bly egter: Waar kom die diepliggende strukturele ooreenkomste 
in moraliteit vandaan, afgesien van meer oppervlakkige verskille? Hoe kan 
dit verduidelik word? 'n Antwoord: Dit kom op uit die kondisionele 
evolusionêre prosesse van een en dieselfde, homogene materieel wesende, 
lewende, liewendwillende, wetende Kosmos in die gestalte van besondere 
mense wat groei na die lig van Gesigseinder, herkoms en bestemming, soos 
salm 'weet' om uit soutwater stroomop te swem na die varswaterplek waar 
hulle vandaan kom. Party swem voor, en vinniger en verder as ander, en nie 
almal maak dit nie, maar almal is op dieselfde weg. Is die implikasie dat 
Kosmos self volmaak is? Nee, bestaande uit Ja en Nee’ (Böhme), is dit ook 
worstelend op weg na utopiese suiwerheid, waar luiperd en bokkie saam in 
vrede sal lê. 

d. Dit kom voor dat die Boeddhistiese hergeboorteleer 'n biologiese spesie- 
en genusoorskrydende liefdesband kan akkommodeer, makliker as die 
hoofstroom Joods-Christelike erfenis. Die Boeddha was mitologies in sy 
verlede ook meermale dier, wat 'n sterk biologiese en synskontinuiteit 
aandui (vol. hoofstuk III [B], oor die Cariyapitaka). In die Joods-Christelike 
erfenis word die heerskappy van mens oor dier veronderstel. In Genesis 
1:20-30 word in hierdie verband ook die tema van 'voedsel aangeraak, en, 
opvallend, word vleiseet deur die mens nie as vanselfsprekend gepredik 
nie. In die Nuwe Testament vind ons 'n merkwaardige paradoks (al neem 
ons in ag dat dit in 'n didaktiese situasie was): Matteus (21:19 ev.) en Markus 
(11:13 e.v., 20 ev.) laat 'n honger Jesus 'n vyeboom wat nie buite seisoen 
vrugte dra nie, tot in ewigheid vervloek om die krag van geloof in God te 
illustreer. Aan die ander kant laat Lukas (13:6 e.v.) Jesus in 'n gelykenis 
verwys na 'n simpatieke tuinier wat om genade pleit vir 'n onvrugbare 
vyeboom. Tog, oorhoofs gesien, in die Christelike denkraam is ’n 
allesinsluitende ekologiese, kosmiese liefde ekstrapoleerbaar, al lê dit nie 
op die Nuwe Testamentiese oppervlak nie. 

e. 'n Verskil is ook dat die Christelike liefdesbegrip, met eie komponente van 
medelye en medevreugde, sterker patosgedrewe is, wentelend om uiterste 
lyding en uiterste triomf soos in die sterwe en opstanding van Jesus 
teenwoordig, maar dat die twee sye van Boeddhistiese liefde (medelye en 
medevreugde) saamvloeiend kulmineer in kalm gelykmatigheid [upekkha], 
soos deur die soewerein rustige Boeddha op sy sterfbed voorgeleef en 
voorgesterf. 

f. Vipasst verlaat die gesin en familie waarin hy gebore en vertroetel was, en 
sy eie vrou en kind en paleis, op soek na iets wat juis buite sulke verbande 
gevind sou word. Jesus wil juis familie, nie in die sin van huweliksverlenging 
nie, maar in die sin van kindskap van God as Vader, wat alle mense saambind 
gewoon omdat hulle mense (kinders van God) is, met insluiting van en juis 

die uitgestotenes en verlatenes. Dit is sentraal in sy teologie en etiek, en dit 
sou uiting vind midde-in die gewone lewe van vissers en dorpsbewoners. 
Die Boeddha stig ’n asketiese monastiese orde (eers net vir mans, later 
ook vir vroue), en stel huis- en dorpsverlating eintlik as ideaal vir ernstige 
heilsoekers, maar tog sonder om die bereiking van Arahant-skap vir 
gewone leke as onmoontlik te brandmerk. Gou het ’n lewenskode wat 
matige onthouding insluit ook vir leke onstaan. Jesus stig geen sodanige 
orde nie. Dit sou egter betreklik vroeg begin ontwikkel. Aanvanklik het 
alleen-lewers [‘monnike’, van die Grieks monos: ‘een alleen'] iewers in die 
wildernis gewoon, maar mettertyd het hulle, ook nonne, in kloosters begin 
woon onder geloftes van selibaat, armoede en gehoorsaamheid, hetsy 
saam as kloosterlinge, hetsy as hermiete. Hier wil ek aanmerk dat sangha 
en kloosterorde die hoogste agting verdien as ruimtes vir mistieke 
verdieping, sedelike suiwering en voorbeeld vir en diens aan die breër 
samelewing, maar dat die unieke geleentheid wat die gewone 'huis-' en 
‘dorpsbewoning’ bied, ewe kosbaar is. Dit is waar die eintlike slag plaasvind, 
waar mettê en agape beslissend gestalte moet kry tot opheffing van die 
mensheid as geheel. Sosiale etiek moet nie gedryf word deur 
lewensontvlugting en -weersin of lewensverafgoding en -begeerte nie. 
. Die parallelle tussen die Boeddha se openlike verwerping van die Indiese 
kastestelsel en Jesus se oortreding van die heersende mag- en klasstrukture 
van sy samelewing gaan by geen waarnemer van albei figure verby nie. 
Ook nie die Boeddha se vriendelike en respekvolle optrede teenoor 
vroue (bv. die hofdame Ambapalr [D 16.2.12-20]) en die van Jesus teenoor 
verskeie vroue (bv. Luk. 7:36-50; 8:2-3; 10:38-42) nie. Hierdie saamvloeiings 
is van groot betekenis in die huidige wêreldsamelewing waarin diskriminasie 
op grond van ras, rykdom, geslag en ander bykomstighede nog steeds 
skering en inslag van die sosiale lewe is. 
. Sterflikheidsaanvaarding in die Boeddhisme het ook sosiaal-etiese 
implikasies. Die Chinese, Romeinse en Britse ryke, selfs ook Augustinus 
se civitas Dei, lewer getuienis van die verganklikheid van eeue-omspannende 
sosiale instellings en alle ander korter en kleiner politieke, etniese en 
religieuse entiteite deur die geskiedenis. Die besef van die tydlikheid - en 
gevolglik die tydelikheid - van alle dinge impliseer nie 'n geringskatting van 
historiese prosesse nie, maar inteendeel juis 'n hoë waardering van elke 
kontingente ding wat bestaan, omdat dit vir 'n wyle verskilmakend, hoe 
gering ook al, as morele baken kan vonk. 
Wat 'selfliefde' betref, sal 'n etiek in lyn met die ‘ideale’ religie soos 
gedefinieer (hoofstuk I[3]) die ‘self’ (ook soos in ‘jouself’ en elke ander 
konkrete 'self gemanifesteer) sien in die konteks van die pan-kosmiese 
aksent op die kosmos as 'n eenheid van materie, lewe, emosie en denke. Dit 
beteken dat die kosmos as geheel liefgehê sal word; ook elke konkrete, 
worstelende pars pro toto manifestasie, hoe klein of groot ook al, van die 
konkrete viereenheid waarmee jy te doen kry; ook, reg verstaan, ‘jouself’, 

‘ek’, ‘my’, as 'n kosbare manifestasie van daardie geheel. Respekteer jouself 
anderkant kleinlike genot- en selfsugtige begeerte, anderkant minagtende 
selfhaat, as eenmalig, relatief uniek, bestemd vir groei en optimale edel 
ryping, die beste sorg waardig, as solidêre pars pro toto, pars pro parte. Dit 
is die weg na en van verligting. Ek vertolk die Boeddha en Jesus as 
tendensioneel dit bedoelend. 


E VII.K. Nawerking 


VII.K.1. Die Boeddha-beweging 


Die beweging van Siddhattha het reeds by die Eerste Konsilie (kyk hoofstuk 
VII [CJ][1]), meningsverskille begin oplewer, en wel oor die toelaatbaarheid van 
vroue tot die orde en die onderskeid tussen belangrike en onbelangrike 
sangha-reëls. By die Tweede Konsilie is 'n diepsnydende en gevolgryke 
verdeling tussen die Thaviravadins (Theravada) en Mahasanghika’s (voorlopers 
van Mahayana) bevestig. Oor die volgende paar eeue was daar verskeie 
skeidings van sektes en het algemene verval toegeneem. Hierdie proses is 
gestuit met die Derde Konsilie (tweehonderd ses-en-dertig jaar na die dood 
van die Boeddha, in die dertiende bewindsjaar van keiser Asoka, 240 VAJ). 
Die lot van Siddhathha en sy oorspronklike boodskap was nou in die hande 
van nageslagte, met grootskaalse meningsverskille. In die lang Boeddhistiese 
geskiedenis was vervolgings (bv. in die vorm van ketterverbrandings) nooit 
deel van die meningsverskille nie. Gelyktydig met die reeds vroeg na vore 
komende leerverskille, het die algemene invloed daarvan op die breër sosiale 
front toegeneem, met as eerste hoogtepunt die keiserskap van Asoka. Die 
grootskaalse verdelings in die Boeddhisme oor die eeue is 'n boeiende, ryk 
geskiedenis, maar vir die doel van hierdie studie nie direk ter sake nie. Hier 
word volstaan met Theravada. 


Na die taamlik dramatiese verdelings- en konsolideringsprosesse van die 
eerste driehonderd jaar in die verloop van die Boeddha-beweging het Theravada 
(om daarby te bly) gestadig ’n indrukwekkende denkstruktuur ontwikkel wat 
tot vandag toe, vandag selfs meer as ooit tevore, relevant gebly het. 


VII.K.2. Die Jesus-beweging 


Jesus het nie, wou nie ’n kerk in die sin van 'n grootskaalse religieuse instituut 
met rituele en dogmas stig nie. Na sy dood (Van Aarde 2020a, bl. 4 ev.) het 
daar in Jerusalem slegs byeenkomste deur 'n groepie manlike sowel as vroulike 
volgelinge vir liturgiese doeleindes plaasgevind, wat deur sowel Joodse as 
Grieks-Romeinse maghebbende ideologieë opgeneem is as 'n bedreiging vir 
die keiserkultus. In antwoord daarop het apologetiese en polemiese geskrifte 
ontstaan wat algaande die status van Jesus as inderdaad aanbiddingswaardige 
Christus, die Seun van God, beklemtoon het. Mettertyd en tussen vervolgings 

deur het die aanvanklik proletariese beweging binne drie eeue ontwikkel tot 
'n magtige instituut, die pousdom, met 'n indrukwekkende sistematiese 
denkstruktuur, uitgedruk in eeue lange bepalende dogmas. Sosiale en politieke 
triomfe was die uitvaardiging van die Edik van Milaan in 313 deur keiser 
Konstantyn wat die Christendom in die Romeinse Ryk gewettig het, en die 
proklamasie van die Edik van Thessalonika in 380 deur keiser Theodosius wat 
die Christendom in sy dominante post-Nicaea vorm tot staatsgodsdiens 
verklaar het. Leerstellige triomfe was die Sinodes van Nicaea (325) wat die 
volle godheid van Jesus, wesenseenheid met God die Vader, bely en 
voorgeskryf het en die Sinode van Chalcedon (451) wat die twee nature van 
Jesus, die goddelike en die menslike, as onvermeng maar onskeibaar bely 
en voorgeskryf het. Oor die brûe van denkers soos Augustinus en Thomas 
van Aquino is dit verder in simbiose met die Griekse denke in die vorme van 
Plato en Aristoteles ontwikkel tot ’n triomfale Middeleeuse hoogtepunt in die 
dertiende en veertiende eeue in die Wes-Europese Christendom (om nou 
weens ruimte redes daarby te bly) (vol. Beukes 2020), waarna dit begin instort 
het, in 'n langsame proses tot vandag toe durend (vol. hoofstuk I[10]). 


VILK.3. Raakpunte, ooreenkomste, verskille 


a. In aansluiting by die maatstawe wat in hoofstuk 9) aan die hand gedoen 
is, kan stellig tot die gevolgtrekking gekom word dat Boeddhisme sowel as 
Christendom deur hulle onderskeie geskiedenisse tot besonder geslaagde 
historiese religieë ontwikkel het: 

1. Albei kon en kan steeds hulself met groot vertroue terugvoer op twee 
figure wat uitstaan in ’n klein groep epogskeppende religieuse mense 
wat die geskiedenis voortgebring het: Siddhattha Gotama die Boeddha, 
en Jesus die Christus. 

2. Om albei het gou 'n doeltreffende organisasie met lojale en goeie 
organiseerders en leiers tot stand gekom. 

3. Albeihet daarin geslaag om 'n breë publiek bo-oor andersins skeidende 
diskriminerende sosiale verdelings aan te spreek en by die ideale van 
die religie te betrek, en 

4. te voorsien van emosionele steun en eksistensiële heilsrelevansie in 
twee samelewings in prosesse van oorgang, gepaardgaande met veel 
onrus en lyding. Albei was geseën met die totstandkoming en 
voortduring van 'n draende tradisie oor millennia, 

5. voorsien van skatte van inspirerende simbole, musiek, visuele en taalkuns, 

6. asook van eksistensieel en esteties oortuigende rituele, en 

7. van oortuigende leer, bestaans- en lewensteorieë (insluitend 
mitologie), en 

8. 'n relevante, uitdagende en tog haalbare etiek - dit alles 

9. gedra deur aanpassende, vernuwende hermeneute en skeppende 
denkers van die eerste rang. 


289 


Voorlopig-afsluitende oorwegings 


b. Laat my weer die begrip ‘tragiek’ ter sprake bring. Dit wil hier sinspeel op 
die bykans onvermydelike kompromis van ideaal en werklikheid, waar 
suiwerheid van beginsel gekompromitteer kan word wanneer die harde 
werklikheid betree word. Hier kan minstens ses vlakke van toenemende 
Konkretisering, en dus problematisering, onderskei word: 


1. die metafisies mistieke basis van 'n lewenshouding en lewensontvouing 

2. leidend tot sekere heel algemene, abstrakte uitgangspunte wat as 't 
ware tastend voelers uitsteek na die harde werklikheid 

3. vervolgens rigtinggewende tussenaksiomas, nog verder bemiddelend 
tussen sulke algemene uitgangspunte en werklike keuses en besluite in 
die problematiese lewe 

4. dan ideologie, as nog konkreter geformuleerde stelsel opvattinge aan 
die basis van 'n grootskaalse sosiale onderneming 

5. beleid, program 

6. die mynveld van daadwerklike toepassing. 


Hierdie proses van toenemende afwenteling is ook op religieuse instellings 
van toepassing, en die beweging van die Boeddha het nie daaraan ontkom 
nie. Die Boeddha het dit besef, geen wonder dat hy gehuiwer het om sy 
insigte publiek te maak en te institusionaliseer nie. Toe het hy egter daardie 
stap, met die risiko's daaraan verbonde, tog geneem. 

Institusionalisering behels 'n verdere dimensie van tragiek, naamlik dat 
die suiwerheid van hoë enkelingskap in die gedrang kom en dat die edel 
inisieerder onwillekeurig in 'n mate uitgelewer is aan die interpretasies van 
ander: tydgenote en nakomelinge. Die Boeddha het nie daaraan ontkom 
nie, so min as Jesus. So 'n persoon word as 't ware 'n gevangene van ’n 
instelling, teen wil en dank 'n gevange voël in ’n heilige kou, soms oor eeue 
vervaardig en versterk. 

Daar is 'n derde tragiese implikasie, naamlik dat woorde en gedrag wat 
in die tyd van die oorspronklike stigting in 'n sekere situasie gepas gelyk 
het, uit 'n later oogpunt in 'n ander situasie gesien kan word as onvoldoende, 
niepassend, selfs lydend aan ernstige foute. 


Die voorafgaande drie het 'n baie breë toepassingsveld, die menslike lewe 
as geheel. Hoe mense in latere eeue, ook in die een-en-twintigste eeu, aan 
die boodskap van die Boeddha eietydsgepaste gestalte sou gee, is hulle 
verantwoordelikheid (hulle 'antwoord' aan die stigter en die eerste, 
normerende volgelinge en, gelyktydig daarmee, aan die eise van hulle eie 
dag). Blote fundamentalistiese repetering, in die verwagting dat dit ’n 
flatervrye resep is, is nie die weg van verantwoordelikheid nie. Elke situasie 
stel nuwe eise waaraan elke individu, elke groep, elke generasie, op eie 
wyse moet antwoord, en elke poging tot praat en handel daarin, hoe suiwer 
ook al bedoel en gedoen, word gevolg deur die skadu van misgaan en 
tekortskiet. Die Vol-Verligte moet telkens opnuut gehoor en skeppend 
vertolk word. 

Stellig was die Boeddha en sy lewenswerk een van die grootste en edelste 
insette ooit deur ’n enkeling in die wéreldgeskiedenis. Tog het dit nie 
ontkom aan uiteenlopende interpretasies nie, en was die latere geskiedenis 
nie vry van tekortkominge nie. Ook hierdie instelling was, is, 'n grootse 
prestasie en bydrae tot die mensegeskiedenis. Daarmee saam bly die 
gevleuelde woord van pas: 'alles verstaan is alles vergewe'. Ek dink die 
Boeddha sou met hierdie sentiment ingestem het - 'vergewe' dan verstaan 
as oplos in die wydse horison van niepermanensie - niesubstansie. 

Wat hierbo van die oorlewering van die Boeddha en sy beweging gesê 
is, geld ook van die Christus en sy beweging. 

Kan die individuele 'dorpbewonende' mens wat die radikale boodskap 

gehoor het en probeer uitleef, gelyktydig (a) kompromislose mistikus op 
die heilsweg en (b) sosiaal betrokkene, miskien selfs sosiale aktivis wees? 
Moeilik, maar 'n mens sou kon moet, want die twee word wedersyds 
geimpliseer. In die histories kondisionele prosesse van oorlewering en 
beeldvorming, is Jesus waarskynlik meer na die kant van sosiale 
betrokkenheid deur volgelinge geinterpreteer, die Boeddha meer na die kant 
van mistiek. By albei word ons bewus van die grys gebied waar oorspronklike 
intiemste intensie omgesit word in massa-geinstitusionaliseerde sosiale 
struktuur. 
. Hierdie is ’n boek oor Theravada Boeddhisme, en sydelings oor die 
Christendom. 'n Vraag is: Hoe sou die sentrale figuur in die Christendom, 
Jesus, verstaan kon word in ’n perspektief aan die Boeddhisme ontleen, 
soos in hierdie geskrif die geval is? Daarmee wil ek afsluit. Om die Jesus- 
gebeure te bedink, het meeste vroeë Christene hulle toevlug geneem tot 
mitologiserende denke met 'n supranaturalistiese strekking, vermeng met 
werklike geskiedenis, anekdote en legende, asook Grieks-gebaseerde 
metafisika. Die algemeenste uiteinde van die vermenging was dat Jesus 
fisies uit die dood opgestaan het, fisies in die lug na die hemel opgevaar 
het, tans fisies daarbo sit en vandaar sal terugkeer, ’n finale oordeel oor alle 
mense, dood en lewend, sal vel en dan oor alles sal regeer tot in ewigheid. 
Dit was die intensionele bedoeling van die mitologoumena. Mitologie is in 
alle godsdiens op een vlak inspirerend, maar as dit uit die groter mistieke 
verband losgemaak en tot dwingende dogma verhard word, word dit 
misleidend. Wat is die dieper mistiek tendensionele strekking van die lewe 
van Jesus - verder as supranaturalistiese mitologie en literalisme - soos dit 
in ons argument ontwikkel het? Dat Jesus: 


1. ’n uiters seldsame produk van kosmiese geestelik-fisieke kondisionele 
prosesse was (maagdelike geboorte”) 

2. in 'n groot mate deur sy historiese, religieuse konteks bepaal is (seun 
van Dawid”); 

3. as geestelike visionêr tot ’n baie klein kring werklik skeppend geniale 
individue behoort het 

4. 'n liefdevolle en effektiewe leraar sonder weerga was 

5. deur innerlike stryd en worsteling en te midde van sosiale verwerping 
sy ‘self’ afgesterf het (‘kruisdood’) 

6. in vrede die diepste ontledigende stilte op die uiterste horison van 
dinge (‘my Vader’) bereik het 

7. as verligte mens die hoogste, transenderende dimensie van menswees 
bereik het, naamlik verligting Copstanding’, hemelvaart” 

8. as pionier van die gees universeel baanbrekend en inspirerend vir die 
mensdom en kosmos bestaan het (die Heilige Gees” 

. groot blywende betekenis het (‘regeer’) 
10. 'n belofte van universele, kosmiese heil verteenwoordig (‘wederkoms’). 


So verteenwoordig die lewe en sterwe van Jesus 'n eksistensiële, mistieke, 
metamitologiserende ‘verligting’, wat die diepste tendensionele dimensie van 
alle religie is, soos oortuigend in die Boeddhisme onthul. 

Hierdie teks bied 'n fassinerende blik op die ‘verskyning’ en 'verdwyning' van Siddartha Gotama, die 
Boeddha. Sy lewensverhaal word voorafgegaan deur 'n lewensbeskrywing van ‘n vorige Boeddha, 
Vipassi. Na die gedetailleerde beskrywing van Gotama Boeddha se lewe, veral sy laaste dae en 
heengaan, word 'n blik gewerp op die verwagte toekomstige Boeddha, Metteya. Ten slotte word 
vergelykings getref tussen Gotama Boeddha en Jesus, die Christus. Dié vergelykings is nie bloot 
oorvereenvoudigende sintese nie, maar word 'n breë analogiese basis wat sal spreek tot onder 
meer die Christelike leser, veral die leser wat belangstel in die mistieke. Die teks lei die leser na 
'n breë, omvattende, mistieke beskouing van die 'werklikheid' se kom en gaan en die ‘verskyning’ 
en 'verdwyning' van deurlugtige figure in die oneindige, karma-bepaalde permutasies van hierdie 
‘werklikheid’. Die leser - van welke godsdienstig-filosofiese oortuiging ook al - wat bereid is om 
Kriiger se helder, logiese, sistematiese analises, argumente en vergelykings te volg, sal ryklik beloon 
word. Ek beskou hierdie teks van Kobus Krüger, saam met veral sy vertaling en vertolking van die 
Dhammapada, as 'n hoogtepunt en 'n magnum opus in sy lang, indrukwekkende oeuvre. 


Prof. Henning Pieterse, Departement Afrikaans en Nederlands, Duits en Frans, 
Universiteit van die Vrystaat, Bloemfontein, Suid-Afrika 

Verskyn en Verdwyn is 'n deurdagte en deur-beleefde werk wat duidelik getuig van jarelange 
omgaan en nadenke oor die Pali-kanon sowel as die kanon van die Nuwe Testament. Dit is 'n 
gesaghebbende werk wat met waardigheid en leidinggewend sy plek kan inneem tussen studies 
wat onlangs internasionaal gepubliseer is. Die publikasie hiervan behoort groot opgewondenheid 
te veroorsaak. In vergelyking met die ander publikasies is Kobus Krüger se werk in ‘n Sonderklasse. 
Hier is 'n teoloog-godsdienswetenskapper-filosoof aan die woord wat intiem bekend is met beide 
godsdienste se leer en literatuur. Wat in staat is om beide sieninge ‘van binne af’ te beskou; wat 
die merkwaardge ooreenkomste tussen hulle kan belig sonder om die verskille te onderspeel. 
Trouens dit is juis deur die verskille te belig dat daar reg kan geskied aan beide wêreldgodsdienste. 
Betekenisvol is Krüger se siening van mistiek waar hy mistiek definiseer as die ‘emosioneel- 
kognitiewe evaring van intense persoonlike innerlike betrokkenheid by wat (iemand) ervaar as laaste 
Geheim van alles.” Hiermee neem hy mistiek uit die sfeer van die swewerige en sentimentele en 
plaas hy dit vierkant binne die wetenskaplik-bestudeerbare. Hy voeg by: “Tipiese uitinge hiervan is 
(1) meditasie en (2) gebed. Hulle word hier nie aangebied as sinonieme nie, maar as bekenisvolle 
onderskeie: 'n Gebed is tipies gerig op die “Al” of die “Self” of die “Leegte”. As hierdie aspek 'n 
sekere diepte bereik, word dit mistiek, gevoelsmistiek. Sowel Siddhatha as Jesus was sulke mense.” 


Dr Piet Muller, futuris en godsdiensfilosoof, outeur van Die Evangelie van Thomas 
— met verklarende aantekeninge (Sentrum vir Eietydse Spiritualiteit) 

